Seattle, 2040. 

Tumul Space Needle, simbolul orașului Seattle, 
zace prăbușit la pămân . După ce atacuri nucleare simul- 
tane au distrus oraşele New York, Washington, D.C. şi 
Mecca - atacuri puse la cale de Israel - un război civil 
izbucnește. Un armistițiu deloc convenabil a împărțit 
națiunea între o republică islamică, având capitala la 
Seattle, și creştinii aflați în Bible Belt, zona sudică a 
fostelor State Unite. 

Unul dintre cele mai curajoase personaje este 
tânăra istoric Sarah Dougan, care descoperă dovezi 
şocante conform cărora atacurile nucleare nu ar fi fost 
plănuite de Israel, lucru ce ar destabiliza întreaga 
naţiune. Când Sarah dispare în în mod subit, şeful secu- 
rității Republicii Islamice îi cere ajutorul lui Rakkim 
Epps, iubitul ei secret și un fost luptător de elită, 
pentru a o găsi indiferent de riscuri. 

O urmărire sângeroasă şi plină de suspans îi poartă 
prin lumea islamică a Statelor Unite, totul culminând 
cu strădania lui F Rakkim și a a lui Sarah d e a spune 
„adevărul întregii lumi. 


ISBN 978-973-540116-0 


A AM 


9735 
wwWw.rau.ro 


www saobocks. com f 


ROBERT FERRIGNO 


RUGĂ PENTRU ASASIN 


Titlul original: Prayers for the Assassin 


29 


rao internaţional publishing company 
Editura RAO 


Cuprins 


PROLOG 
CAPITOLUL 1 
CAPITOLUL 2 
CAPITOLUL 3 
CAPITOLUL 4 
CAPITOLUL 5 
CAPITOLUL 6 
CAPITOLUL 7 
CAPITOLUL 8 
CAPITOLUL 9 
CAPITOLUL 10 
CAPITOLUL 11 
CAPITOLUL 12 
CAPITOLUL 13 
CAPITOLUL 14 
CAPITOLUL 15 
CAPITOLUL 16 
CAPITOLUL 17 
CAPITOLUL 18 
CAPITOLUL 19 
CAPITOLUL 20 
CAPITOLUL 21 
CAPITOLUL 22 
CAPITOLUL 23 
CAPITOLUL 24 
CAPITOLUL 25 
CAPITOLUL 26 
CAPITOLUL 27 
CAPITOLUL 28 
CAPITOLUL 29 
CAPITOLUL 30 


CAPITOLUL 31 
CAPITOLUL 32 
CAPITOLUL 33 
CAPITOLUL 34 
CAPITOLUL 35 
CAPITOLUL 36 
CAPITOLUL 37 
CAPITOLUL 38 
CAPITOLUL 39 
CAPITOLUL 40 
CAPITOLUL 41 
CAPITOLUL 42 
CAPITOLUL 43 
CAPITOLUL 44 
CAPITOLUL 45 
CAPITOLUL 46 
CAPITOLUL 47 
CAPITOLUL 48 
CAPITOLUL 49 
CAPITOLUL 50 
CAPITOLUL 51 
CAPITOLUL 52 
CAPITOLUL 53 
CAPITOLUL 54 
CAPITOLUL 55 
CAPITOLUL 56 
CAPITOLUL 57 
CAPITOLUL 58 
CAPITOLUL 59 
CAPITOLUL 60 
CAPITOLUL 61 
CAPITOLUL 62 


EPILOG 
MULŢUMIRI 


Pentru cei însetaţi, care ţin post cu visul apei. 


Cămila căzută la pământ atrage multe cuțite. 
Proverb arab antic 


PROLOG 


Ce ciudat era să zacă în parcarea unui Wal-Mart jefuit, cu un picior 
răsucit sub el, uitându-se în sus la cer. Jason îşi cumpărase pe vremuri 
blugi de la Wal-Mart, DVD-uri şi cereale Frosted Flakes. lar acum 
murea aici. Ciorile coborau în zbor lin de pe stâlpii felinarelor, iar 
aripile lor negre fluturau în câmpul lui vizual. Păreau să fie din ce în 
ce mai mari pe zi ce trecea. Şi mai îndrăzneţe. Nu era chiar aşa de rău 
să mori. La început avusese dureri, nişte dureri înfiorătoare, dar acum 
nu-l mai durea nimic. Era o adevărată binecuvântare, pentru că nu era 
deloc curajos. Se temea de păianjeni, de dentişti şi de fetele frumoase, 
însă cel mai mult se temea să fie singur, dar acum nu se mai temea. 
Faptul că murea într-un război sfânt însemna că va ajunge imediat în 
Paradis. Aşa îi spusese Trey, şi el ştia Coranul mult mai bine decât 
Jason. Trey zicea că singurul lucru care conta era să facă declaraţia de 
credinţă - „Nu există alt Dumnezeu în afară de Allah, iar Mohamed 
este profetul lui” — şi totul va fi bine. 

Trey era mort deja. Fusese împuşcat în piept cu trei săptămâni în 
urmă de un rebel lunetist în timp ce se apropiaseră de Newark. Jason 
se aplecase peste el şi-l ţinuse de mână, implorându-l să nu moară, dar 
Trey se dusese deja, lăsând în urmă doar o expresie uluită. Sergentul 
ordonase unităţii să-şi continue înaintarea, dar Jason refuzase, zicând 
că vrea să se asigure că trupul lui Trey primeşte toate rânduielile 
cuvenite şi sergentul, un fost contabil la H&R Block, îl lăsase în voia 
lui şi plecase cu restul soldaţilor. Toţi erau musulmani nou-convertiţi, 
aşa ca Jason, şi erau încă nesiguri pe ei. Jason așteptase până când 
asistenții de la morgă înfăşuraseră corpul lui Trey în pânză albă, şi 
apoi îi ajutase să sape mormântul. În momentul în care ajunsese din 
urmă unitatea, sergentul era mort, şi acum murea şi Jason, şi nu mai 
era destulă pânză albă pentru toţi. Dar Allah va înţelege. Trey spusese 
acest lucru şi când Jason era îngrijorat că îi plăceau şi acum cotletele 
de porc şi şunca -— „tu citeşte numai Sfântul Coran, şi Allah va 
înţelege”. 

Jason abia mai putea vedea, dar nu conta. Văzuse de-ajuns. 
Parcarea era presărată cu cadavre, tot oraşul Newark fiind un cimitir. 
Civili şi soldaţi, musulmani amestecați cu rebeli din Bible Belt. 
Americani împotriva altor americani. Amândouă părţile războindu-se 
pe terenul propriu, luptând pentru fiecare autostradă şi minimall, 
toată întinderea ţării fiind presărată cu oraşe în flăcări. De două sau 
de trei ori săptămâna trecută rebelii ar fi ocupat Newark, dacă trupele 
nu ar fi fost mobilizate de maiorul Kidd - un negru uriaş care 
condusese atacul în persoană, ignorând gloanţele ce zburau în jurul 


lui, fiind cu totul neînfricat. 

Jason era bucuros că nu i se ordonase să meargă pe frontul din 
Nashville. Familia lui se mutase de acolo în Detroit cu mulţi ani în 
urmă ca să lucreze la uzinele de maşini, şi avea încă rude în 
Tennessee, rude care probabil luptau de cealaltă parte. 

Vremurile fuseseră grele în Bible Belt, ca oriunde altundeva în anii 
de dinaintea tranziţiei — oameni fără slujbe sau temându-se că le vor 
pierde, fabrici şi şcoli închise, copii flămânzi. Însă asta nu-i făcuse să 
se răzgândească. Se ţinuseră încă şi mai vârtos pe poziţie. Singurele 
locuri ce ofereau consolare în vremurile grele... singurele locuri ce 
ofereau răspunsuri erau moscheile. Oricine putea vedea asta. Restul 
ţării se pusese de acord în cele din urmă, se convertiseră sau cel puţin 
tolerau situaţia, dar nu şi oamenii din sud. Ei urmau calea străveche, 
religia lor din bătrâni. De aceea Jason nu putea să-i urască pe rebeli, 
în ciuda a tot ce se întâmplase. Îi înţelegea. Ei iubeau o ţară care-i 
dezamăgise, o ţară care nu mai exista... dar ei încă o iubeau. Război 
sfânt sau nu, trebuia să respecţi aşa ceva. 

Chiar şi Redbeard ar fi fost de acord. Directorul adjunct al 
Securităţii Statului era un războinic virtuos, dar capabil să înţeleagă. 
Loialitatea rebelilor era greşit plasată, dar Redbeard zicea că 
asemenea loialitate e onorabilă şi că viitoarea lor convertire va fi mai 
dorită din această cauză. Jason îl văzuse la televizor. Soldaţii de rând 
ţineau la el aproape la fel demult ca la maiorul Kidd. O mulţime de 
politicieni voiau să radă Bible Belt de pe faţa pământului, dar 
Redbeard urla la ei şi-i făcea să tacă. Puternic ca un taur, cu ochi 
furioşi şi barba de culoarea unei păduri în flăcări... nu-i de mirare că 
duşmanii lui Redbeard se temeau de el. 

Acum era beznă. Însă Jason nu era singur. Auzea bătaia aripilor 
imense şi-şi spuse din nou declaraţia în gând. Faptul că murea pentru 
credinţă însemna că o să primească o mulţime de mirese fecioare 
numai pentru el în Paradis. Jason nu şi-ar fi permis niciodată să pună 
la îndoială hotărârile lui Allah, dar spera ca măcar una sau două 
dintre ele să aibă oarecare experiență, pentru că el cu siguranţă n- 
avea. Ar fi fost frumos să poată absolvi şi liceul. Ar fi fost în clasa a 
douăsprezecea anul acesta. Clasa anului 2017. Şi-ar fi făcut poză 
pentru albumul şcolii în jacheta echipei de fotbal... lucru care chiar ar 
fi fost grozav. Ei, mă rog, cum zicea Trey, inşallah, care însemna ceva 
în genul „ce-o fi, o fi”. Jason zâmbi. Sunetul aripilor era mai puternic 
acum, zborul îngerilor veniţi să-l poarte acasă. 


CAPITOLUL 1 
Douăzeci şi cinci de ani mai târziu 


A doua jumătate din Super Bowl începu imediat după rugăciunile de 
amiază. Fanii din Khomeini Stadium îşi făcură în pripă abluţiunile, 
prostemându-se stânjeniţi, cu călcâiele desfăcute, fără măcar să atingă 
pământul cu frunţile. Numai gardianul de securitate de pe pasarela de 
sus îşi îndeplini rugăciunea cu respectul cuvenit. Era un bărbat în 
vârstă, cu o mulţime de cicatrice pe faţă, şi care se mişca lin şi precis, 
cu degetele mâinilor alăturate şi degetele picioarelor îndreptate spre 
Mecca. Gardianul îl observă pe Rakkim Epps uitându-se la el şi 
înțepeni, apoi însă îi zări inelul de fedain de pe deget şi se înclină, 
oferindu-i o binecuvântare, iar Rakkim, care nu se rugase de mai mult 
de trei ani, îi înapoie binecuvântarea cu aceeaşi sinceritate. Doar un 
om dintr-o mie ar fi putut recunoaşte inelul simplu de titan, dar 
gardianul era unul dintre primii convertiți, nucleul solid care riscase 
totul, fără să se aştepte la nicio altă recompensă în afară de paradis. Se 
întrebă dacă gardianul mai credea încă şi acum că războiul meritase. 

Rakkim se uită peste capul gardianului la credincioşii care se 
grăbeau să-şi reocupe locurile. Încă nu se vedea nici urmă de Sarah. 
Câteva rânduri mai încolo îl observă pe Anthony Jr. urcând scările. 
Noua jachetă portocalie specifică unui beduin pe care o purta îl 
costase probabil pe tatăl său salariul pe o săptămână. Anthony Sr. era 
prea îngăduitor cu el. Aşa era întotdeauna; cei mai duri poliţişti aveau 
inima caldă şi bună. 

Din locul său bine ales, Rakkim putea vedea domurile şi minaretele 
de pe dealurile înconjurătoare, şi Space Needle; zăcând prăbuşit la 
pământ în depărtare, nemaifiind acum decât un muzeu militar. 
Centrul oraşului era o îngrămădire de zgârie-nori de sticlă şi blocuri 
înalte de locuinţe având în vârf antene parabolice. La sud se înălța 
noul Capitoliu, de două ori mai mare decât cel vechi din Washington 
D.C., şi lângă el Moscheea Marelui Calif, cu mozaicurile sale verzi- 
albastre sclipind în soare. În rândurile de mai jos îi văzu pe credincioşi 
punând covoraşele de rugăciune de unică folosinţă pe spătarul 
scaunelor, şi pe catolici prefacându-se că nu observă. Vedea orice în 
afară de Sarah. Încă o promisiune încălcată. Fusese ultima ei şansă să- 
şi bată joc de el. Şi exact asta îşi zisese şi ultima oară când nu apăruse 
la o întâlnire. 

În vârstă de treizeci de ani, puţin mai solid decât atunci când ieşise 
din rândurile fedainilor, dar încă zvelt şi vânjos, Rakkim avea părul 
negru tuns scurt, mustaţa şi ciocul aranjate cu grijă, trăsăturile 


unghiulare, aproape ca de maur un avantaj de la tranziţie încoace. 
Purta o şapcă neagră. Îşi ridică gulerul din cauza umezelii din Seattle, 
vântul venit de deasupra strâmtorii Sound aducând cu el miros de 
peşte mort de la petrolul deversat săptămâna trecută. Îşi pipăi cuțitul 
din buzunar, cu lama dintr-un polimer de carbon ce nu putea fi 
detectat la trecerea printr-un detector de metale, având acelaşi plastic 
tare şi în vârful ghetelor din picioare. 

Muzica bubuia din difuzoare, iar pe margini defilau grupurile de 
„majorete” pentru conducerea aclamaţiilor — alcătuite în întregime din 
bărbaţi, bineînţeles — cu genunchii ridicaţi în ritm cu muzica şi cu 
săbiile sclipind deasupra capului. Beduinii şi Războinicii năvăliră pe 
teren, iar publicul sări în picioare aclamând. Rakkim se mai uită o 
dată în jur s-o vadă pe Sarah. Îl văzu pe gardian - ceva îi atrăsese 
atenţia. Rakkim urmări privirea bărbatului şi începu să se mişte, 
grăbit acum, coborând treptele două câte două. Îşi cronometrase 
viteza la perfecţie, prinzându-l pe Anthony Jr. exact când acesta 
ajunsese la nivelul de sus. Acolo era o ieşire de urgenţă, un punct orb 
pentru camerele de supraveghere, care nu se afla pe niciuna dintre 
schemele publice ale stadionului — băiatul era un hoţ jalnic, dar faptul 
că ştia de această ieşire arăta că-şi plănuise fapta. 

— Ce faci, Rakkim? se zbătu Anthony Jr. Nu mă atinge. 

Era un adolescent musculos într-o bluză de trening cu glugă, numai 
coate şi mândrie rănită. 

— Foarte rău, băiete, zise Rakkim, plesnindu-l peste nas cu 
portofelul pe care băiatul îl şterpelise. 

Anthony Jr. nici măcar nu-l simţise pe Rakkim că i-l luase, şi-şi 
verifică acum buzunarele ca să se asigure că-i dispăruse. Rakkim îl 
mai lovi o dată, mai tare ca înainte. 

— Dacă te arestează poliţia, tatăl tău va fi în dizgrație. Dacă te 
prind Robele Negre, îţi pierzi o mână. 

Anthony Jr. avea maxilarul bătăios ca al tatălui său. 

— Îmi vreau banii înapoi. 

Rakkim îl înşfacă de ceafa şi-l îmbrânci către ieşire. Când se întoarse 
singur, văzu că gardianul cu faţa distrusă de cicatrice era deja acolo. 
Rakkim îi întinse portofelul. 

— Tânărul frate a găsit ăsta şi n-a ştiut unde să-l înapoieze. Poate ai 
vrea să-l predai dumneata pentru el. 

— L-am văzut găsind portofelul. Căzuse din buzunarul unui 
negustor. 

— Tânărul frate are evident nişte ochi foarte buni dacă l-a văzut 
acolo, zise Rakkim. 

Chipul gardianului se încreţi de amuzament şi pentru o clipă arătă 
din nou bine. Luă portofelul. 

— Du-te cu Dumnezeu, fedaine. 


— Ce altă alegere avem? zise Rakkim şi se înapoie la loja lui. 

Anthony Colarusso Sr. nu-şi ridică privirea când Rakkim se aşeză 
lângă el. 

— Chiar mă întrebam dacă te mai întorci. 

Îşi vârt încă un hotdog cu de toate în gură, şi câteva bucățele de 
ceapă şi maioneză îi căzură în poală. 

— Cineva trebuie să fie aici să-ţi facă manevra Heimlich. 

Colarusso mai muşcă o dată din hotdog. Era un detectiv îndesat, de 
vârstă mijlocie, cu ochii adânciţi şi cu un stomac zgomotos, iar de pe 
încheieturile păroase ale degetelor i se prelingeau bucățele de 
murături. Lojile VIP ale stadionului erau rezervate politicienilor locali, 
oamenilor de afaceri sponsori şi ofiţerilor militari cu grade înalte, iar 
fedainii aveau locuri preferenţiale. Fiind un simplu poliţist local, şi în 
plus şi catolic, Colarusso n-ar fi reuşit niciodată să intre pe locurile 
rezervate dacă n-ar fi fost invitatul lui Rakkim. 

Fundaşul Beduinilor făcu un salt, apoi se dădu înapoi, cu mingea de 
fotbal ţinută lângă ureche. Îşi pregăti lovitura şi apoi o trimise în zbor 
prinzătorului său favorit, într-un vârtej mişcător de mâini de mărimea 
frunzelor de palmieri. Mingea pasată trecu pe fundalul norilor şi 
prinzătorul alergă să o prindă, lăsându-şi adversarii în urmă. Mingea 
abia îi atinse vârful degetelor, dar el se ţinu de ea, şi exact în 
momentul acela un crampon i se agăţă în iarbă şi-l aruncă la pământ 
cu faţa în jos. Mingea se rostogoli încet mai departe. 

Din întreg stadionul se auziră huiduieli. Rakkim se întoarse să se 
uite înapoi spre mezanin. Nici acum nu se vedea vreo urmă de Sarah. 
Se aşeză la loc. Nu mai venea. Nici azi, şi nici în altă zi. Lovi cu 
pumnul scaunul gol din faţa lui, aproape smulgându-l din suportul lui. 

— N-am ştiut că eşti aşa de mare fan al Beduinilor, amice, zise 
Colarusso. 

— Da... mi se rupe inima. 

Prinzătorul zăcea prăbuşit în iarbă, iar strigătele fanilor echipei 
Beduinilor răsunau din toate părţile stadionului. Rakkim auzi chiar şi 
nişte blesteme. Un bărbat uscăţiv care făcea parte din Robele Negre, 
aşezat într-o zonă aproape de fundamentalişti, se uită în jur cu atenţie, 
fiind membru al poliţiei religioase. Avea un turban negru strâns legat 
şi barba vâlvoi ca un tufiş aspru. Se răsuci în scaun, cu roba fâlfâind, 
încercând să localizeze nelegiuitul. Lui Rakkim îi aduse aminte de o 
caracatiţă înfuriată. Ochii se îngustară asupra lui Colarusso şi a 
costumului său cenuşiu pătat cu muştar. 

— Cred că eunucul ăla e îndrăgostit de tine, Anthony. 

Colarusso se şterse la gură cu şerveţelul. 

— Nu vorbi aşa de tare. 

— E o ţară liberă... nu-i aşa, domnule poliţist? 

Încă era. Majoritatea populaţiei era musulmană, dar cei mai mulţi 


erau moderați şi chiar şi dintre cei numiţi credincioşi, mulţi erau 
moderni şi cu apucături mai lumești, şi nu aveau fervoarea 
fundamentaliştilor. Deşi cei mai îndârjiţi reprezentau o minoritate, 
energia lor nemiloasă le asigura o putere politică mult 
disproporţionată faţă de numărul lor. Congresul încerca să-i împace cu 
bugete mărite pentru moschei şi şcoli religioase, dar ayatolahii şi 
poliţia lor de virtute publică, Robele Negre, nu erau satisfăcuţi. 

Prinzătorul se ridică încet, cu şuvoaie de sânge scurgându-i-se pe 
faţă. Ecranul stadionului îl arătă tuşind o ceaţă roz şi fu răsplătit cu 
aplauze furtunoase. 

— Îmi amintesc când echipamentul de fotbal avea căşti pentru faţă, 
zise Colarusso. 

— Şi unde e onoarea în asta? întrebă Rakkim. Nici chiar o lovitură 
mai dură n-ar fi scos sânge. 

— Păi, da... pe vremuri nu sângele era scopul jocului. 

Polițistul arunca acum priviri otrăvite moderaţilor din tribune, 
muncitori tineri în fuste sau blugi, femei şi bărbaţi aşezaţi împreună. 
Robele Negre nu aveau autoritate decât asupra fundamentaliştilor, dar 
în ultima vreme începuseră să terorizeze catolicii pe stradă, azvârlind 
cu pietre în moderni pentru manifestări publice de afecţiune. 
Fundamentaliştii care ieşeau din rândul bisericii erau consideraţi 
apostaţi — ei riscau desfigurarea sau moartea în zonele rurale, şi chiar 
şi în oraşe mai cosmopolite erau ostracizaţi de familiile lor. 

Dirijabilul pluti deasupra stadionului Super Bowl. Pe balon era 
steagul Statelor Islamice ale Americii, identic cu drapelul vechiului 
regim, în afară de semiluna aurie ce înlocuia stelele. Rakkim urmări 
înaintarea _dirijabilului ce plutea încet în soarele după-amiezii. În 
ciuda Robelor Negre, vederea steagului îi punea şi acum un nod în 
gât. 

— Uite cine-i acolo, zise Colarusso, arătând o lojă luxoasă plină de 
politicieni, vedete de cinema şi ayatolahi. Acela e fostul tău 
comandant, nu-i aşa? 

Generalul Kidd, comandantul fedainilor, salută camera de 
televiziune şi publicul de acasă. Imigrant din Somalia, arăta minunat 
în uniforma lui albastră de gală, şi privea cu o expresie stoică. Lângă 
el era mullahul Oxley, şeful Robelor Negre, având bijuterii pe degete, 
roba de mătase şi barba un buchet de cârlionţi uleioşi. Un nemernic 
ticălos şi împopoţonat. Frau o pereche nepotrivită şi tulburătoare. 
Când Rakkim se retrăsese cu trei ani înainte, generalul Kidd nu ar fi 
conceput să stea alături de Oxley, sau lângă orice alt politician, în 
afara preşedintelui. Fedainii erau independenţi, nu răspundeau decât 
în faţa propriilor comandanţi şi a nevoilor naţiunii. Cel puţin aşa era, 
cu trei ani în urmă. 

— Generalul pare un adevărat zbir, zise Colarusso, punându-şi 


hotdogul jos. În zilele mele cele mai bune, când eram tânăr şi în 
formă, n-aş fi rezistat nici cinci minute în fosta ta unitate. 

Fedainii erau trupele de elită ale Republicii Islamice, folosite mai 
ales în echipe mici, pentru operaţiuni secrete împotriva lui Bible Belt. 
Statele separate ale fostei Confederații aveau un arsenal considerabil 
de arme nucleare şi numai echilibrul terorii menținea cele două 
naţiuni în afara unui război total şi deschis. Erau în schimb blocaţi în 
acest conflict constant şi mocnit, de sondări şi simulări de atac, o 
bătălie mortală fără cruţare sau plângeri. 

— Cei mai buni dintre cei mai buni, continuă Colarusso. Ce naiba, 
nu m-ar fi lăsat nici până la uşă. 

— Ce vrei, Anthony? 

Colarusso se foi în scaun. 

— Anthony Jr. vrea să fie admis în rândul fedainilor. Are 
nouăsprezece ani şi nu vorbeşte decât despre fedaini, şi de toată 
parada aia a ucigaşilor de elită. Şi acum e la sala de sport, să-şi 
îmbunătăţească talentele, în loc să vină să vadă meciul cu prietenii lui. 
Băiatul e cu adevărat devotat. 

Rakkim se holbă la Colarusso. 

— Spune-i să intre în armată. Şi mai bine, spune-i să înveţe o 
meserie. Ţara are mai mare nevoie de metalurgişti decât de fedaini. 

Colarusso îşi scutură cravata de firimituri. 

— Soţia mea voia să te rog să pui o vorbă bună pentru el. Are de 
gând să se convertească, dar o recomandare de la tine... 

— Înrolarea standard e de opt ani. Treizeci la sută dintre cei care 
reuşesc să treacă de instructajul de bază nu supraviețuiesc suficient cât 
să se înroleze din nou. Marie ştie asta? 

— Ştie ce ar însemna pentru noi să avem un fiu la fedaini, zise 
Colarusso. Ne-ai văzut fetele. Nu sunt frumuseți răpitoare, dar dacă 
Anthony Jr. e acceptat, atunci fetele nu vor trebui să se mulţumească 
doar cu nişte pretendenți catolici, vor putea culege spuma. 

Faţa generalului Kidd de pe ecranul stadionului privea terenul din 
toate direcţiile. 

— Fă-i o favoare băiatului. Spune-i lui Marie că nu mai am influenţa 
pe care o aveam pe vremuri. 

— Ofiţer fedain decorat, retras cu onoruri depline... nici vorbă să 
creadă aşa ceva. 

— Atunci spune-i adevărul. Spune-i că m-ai rugat şi c-am refuzat. 

Colarusso păru uşurat. 

— Mulţumesc. A trebuit să încerc, dar mulţumesc. 

— Ar trebui să stai cu ochii pe Anthony Jr. să te asiguri că n-are 
prea mult timp liber. 

— E un băiat bun, doar că are visuri mari, zise Colarusso, sorbind 
din Jihad Cola şi strâmbându-se. Parcă nu e Super Bowl fără o bere 


rece. O bere adevărată. 

— Domnilor? 

Un comerciant de software cu faţa puhavă din loja vecină se aplecă 
peste separeu către ei. 

— Dacă doriţi, am o sticlă de suc de fructe cu infuzie de vodca. 

Colarusso râgâi, fără să-i acorde vreo atenţie. 

— Domnule? 

Comerciantul îi arătă lui Rakkim gâtul sticlei, scoţând-o pe jumătate 
din buzunarul interior al jachetei lui de un verde aprins. 

Rakkim îi făcu un semn cu mâna că nu. Comerciantul era unul 
dintre modernii aceia care voiau şi slănina întreagă, şi cuțitul uns. 
Purta o jachetă sport şi pantaloni lejeri kaki şi în acelaşi timp purta pe 
cap un kafieh în stilul lui Arafat, ca să-i mulţumească pe 
fundamentalişti. Probabil îşi cumpărase o casetă video cu instrucţiuni 
pentru a-şi înfăşură pe cap eşarfa roşie în carouri, şi tot nu reuşise s-o 
lege bine. 

Războinicii se aliniaseră pe linia de optsprezece metri a Beduinilor, 
jucătorii atingând iarba cu degetele, în timp ce Beduinii cerură o 
pauză. 

Rakkim se ridică în picioare, se întinse, şi se mai uită o dată la 
mezanin după Sarah. O ultimă privire. Nu era acolo. Poate că unchiul 
ei îi ceruse să stea acasă în ultima clipă. Poate i se stricase maşina pe 
drum către stadion şi nu voise să-l sune de teamă să nu-i fie 
monitorizate apelurile. Hei, poate că-l sunase de fapt, dar fuseseră 
nişte explozii solare şi apelul nu trecuse prin satelit. De ce nu? Se 
poate întâmpla. Într-un univers de idioţi. 

Fundaşul Războinicilor se pregăti de joc. Rakkim îşi întoarse 
privirea de la teren şi văzu câţiva poliţişti ai moralității dând buzna 
într-una din secţiunile segregate. Robele Negre izbiră pe spinare cu 
bastoanele lor lungi şi flexibile trei femei care stăteau acolo, făcându- 
le să se prăbuşească pe jos între rânduri. Femeile se acopereau chiar şi 
în timp ce încercau să evite loviturile. 

Rakkim sări în picioare, strigând la Robele Negre, dar sunetul furiei 
lui se pierdu în zgomotul mulţimii, căci fundaşul Războinicilor trecu 
peste linie pentru un touchdown. Rakkim era mult prea departe să 
poată să le ajute pe femei, şi oricum, chiar dacă ar fi fost mai aproape, 
nu putea face nimic. Un arest pentru amestecul în autoritatea 
religioasă era o infracţiune foarte gravă. Femeile însele ar depune 
mărturie împotriva lui, şi încă ar face-o cu înfocare. 

— Urâtă treabă, zise Colarusso, stând lângă el. 

Nu se putea şti ce nelegiuire înfâptuiseră femeile. Poate li se văzuse 
prea mult din gleznă, sau poate le alunecaseră eşarfele de pe cap. 
Poate râdeau prea tare. Rakkim se aşeză la loc, tremurând încă de 
furie, în timp ce Robele Negre izbeau în continuare cu bastoanele. 


Aceasta era prima dată când se afla la un eveniment televizat 
internaţional unde Robele Negre îşi foloseau bastoanele fără nicio 
reţinere. De obicei erau mai preocupaţi de aparenţe, dar azi nu părea 
să le pese. Aproape îi invitau pe cameramani să-i filmeze. 

Polițistul, aşezat cu câteva rânduri mai în faţă de Rakkim, observase 
şi el acţiunile colegilor lui din Robele Negre, şi degetele clericului 
fremătau de încântare, ţinând ritmul bastoanelor. Rakkim se uită la el 
atât de fix că bărbatul simţi probabil greutatea privirii lui şi se 
întoarse să se uite la Rakkim. Înclină din cap către el, dar Rakkim nu-i 
răspunse, şi polițistul îşi întoarse privirea, atingându-şi turbanul parcă 
pentru protecţie. 

— E un comportament riscant, amice, îi şopti Colarusso în ureche. 
N-are niciun rost să-ţi faci un duşman. 

— E prea târziu acum. 

Colarusso îşi examină un deget. 

— Ai întotdeauna o alternativă. 

Rakkim se uită la Roba Neagră. 

— Da, şi am ales-o deja. 


CAPITOLUL 2 
După rugăciunile de seara târziu 


Oamenii lui Redbeard veniră după el chiar înainte de miezul nopţii, 
doi dintre ei strecurându-se în clubul Blue Moon împreună cu restul 
chefliilor afumaţi de la Super Bowl. Rakkim i-ar fi observat mai 
repede, dar avea atenţia distrasă, stând întins în patul mare al lui 
Mardi, epuizat şi pierdut în oboseala de după. Se uita la fumul de 
ţigară ce se înălța plutind spre tavan şi se gândea la Sarah. 

— Doamne, chiar aveam nevoie de asta, zise Mardi, rezemată cu 
capul de-o pernă. A trecut mult timp. Mult, mult timp. Ar fi trebuit să 
comand mai multă bere, dar m-am gândit că patruzeci de butoiaşe o 
să fie de ajuns. 

Trase un fum adânc din ţigară, iar ochii îi sclipiră în lumina jarului. 
Scutură apoi scrumul pe podea. 

Rakkim îi simţi căldura unde li se atingeau trupurile, de-a lungul 
coapselor ei prelungi. Briza venită pe fereastră mişcă fumul din 
cameră şi-i răci sudoarea de pe braţe şi picioare, dar nu încercă să se 
acopere. Nici ea nu încercă, şi amândurora li se făcu pielea de găină, 
amândoi înfierbântaţi şi epuizați şi la un milion de kilometri depărtare 
unul de altul. 

— Eşti tăcut azi. S-a întâmplat ceva la meci? întrebă Mardi. 

— Nu. 

Se aplecă peste el cu sânii legănându-se, şi-i făcu semnul crucii pe 
frunte cu degetul mare. 

Rakkim îşi frecă locul enervat. Îi spusese că nu-i plăcea când făcea 
asta, dar nu părea decât să o încurajeze. 

Mardi îl sărută şi se ridică din pat. 

— Nu-mi aminteam să fii aşa de furios. Nu că m-aş plânge. Ştiu 
valoarea unei partide de sex furioase. Trebuie să-i mulţumesc prinţesei 
tale musulmane pentru asta? 

— Nu-i spune aşa. 

O privi mergând prin dormitor şi trăgând draperiile la o parte. 
Rămase acolo uitându-se în stradă, cu o coapsă înainte, sfidătoare în 
nuditatea ei. Avea treizeci şi opt de ani, era dură, blondă şi desfrânată. 

Din clubul de la parterul clădirii se auzea muzică... o altă 
interpretare nouă a unui clasic grunge de la Nirvana de acum cincizeci 
de ani. Mardi îi văzuse probabil expresia. 

— Nu-ţi place muzica? Savureaz-o, Rakkim, e sunetul banilor din 
buzunarele noastre. 

— Asta e? 


— Turiştii vin în L.A. Pentru pui mexican cu sos şi mariachi. Vin în 
Seattle pentru un tur al clădirii Capitolului, pentru un plâns bun la 
Monumentul Martirilor şi să asculte grunge. 

Rakkim nu voia să se certe. Era partenerul minoritar la Blue Moon, 
dar n-ar fi contat nici dacă el ar fi deţinut 80 la sută din acţiuni şi ea 
20. Mardi ştia ce să facă. Ştia configuraţia potrivită a ringului de dans 
pentru a asigura profituri maxime şi cine avea preţurile cele mai bune 
la vânzarea angro a berii şi a infuziei de khat. Ştia pe cine să angajeze 
şi pe cine să dea afară. Mardi avea nevoie de Rakkim pentru 
contactele lui din lumea interlopă şi ca să menţină lucrurile liniştite cu 
poliţia şi cu trupele de protecţie, dar ar fi putut să-i plătească o taxă 
fixă mult mai mică decât o parte procentuală din profit. Era o scăpare 
interesantă pentru o persoană concentrată atât de mult pe balanţa 
finală de plăţi. 

Rakkim verifică peretele de ecrane de securitate din faţa patului, 
văzând cheflii îngrămădiţi la parter. Clubul era aglomerat aproape în 
fiecare noapte, dar după Super Bowl fiecare punct fierbinte din Zonă 
pulsa de oameni, trotuarele erau pline de petrecăreţi în diverse stadii 
de euforie. Sala de mese avea o listă de aşteptare de două ore, pe ring 
se dansa umăr la umăr, şi barul era înţesat de fanii gălăgioşi ai 
Războinicilor. 

Blue Moon era situat în Zonă, numită oficial Cartierul Creştin — o 
secţiune de treizeci sau patruzeci de străzi unde cluburile de noapte şi 
cafenelele erau înfloritoare, unde sălile de jocuri cibernetice şi 
cinematografele operau în mare măsură libere de cenzură. Zona era 
gălăgioasă şi aspră, străzile erau murdare, clădirile erau mâzgălite cu 
graffiti, un teritoriu fără morală, deschis pentru toţi — creştini, 
musulmani, moderni, high-tech ciudaţi, pentru oricine şi orice. 
Neîmblânzită, inovatoare, în afara legilor legale, Zona celebra ideile 
cele mai periculoase. 

Fiecare oraş mare avea o secţiune ca Zona, o valvă de siguranţă 
pentru o populaţie a cărei tradiţie culturală anterioară fusese 
întemeiată pe noţiuni extreme de libertate şi individualitate. Poliţia îşi 
schimba poliţiştii în uniformă din Zonă după doi ani, sperând să 
minimizeze corupţia, dar doi ani erau de obicei destul pentru nişte 
poliţişti obosiţi să-şi cumpere case de vacanțe în Canada sau Hawaii, 
la adăpost de ochii curioşi ai Afacerilor Interne. 

Mardi stătea la fereastra deschisă şi briza răcoroasă îi sufla 
perdelele în faţă. Sunetul ploii umplu camera. Încă umed de 
transpiraţie, trupul ei sclipea în lucirea roşie a neoanelor de afară. Se 
legăna în ritm cu muzica şi furtuna, şi Rakkim îi văzu sfârcurile 
întărindu-se în lumina roşie slabă. Şi asta îi aminti de Sarah. 

Nu se mai întâlnise cu Mardi după ce Sarah îl contactase prima dată 
cu un an şi jumătate înainte. Acum însă, când nu mai era nimic între 


el şi Sarah, venise în goană înapoi. Laşitate şi ciudă, o combinaţie 
letală. Era bucuros că nu putea să-şi vadă propria faţă. Şi-ar fi tăiat 
gâtul. Faptul că o luase pe Mardi în pat... că o lăsase pe ea să-l ia... 
oricum ar fi fost, fusese o greşeală. O privi dansând, cu părul neted pe 
umeri, şi se întrebă unde era Sarah, ce făcea, de ce nu apăruse astăzi. 

— Mi-e dor de el, zise Mardi încet. 

Rakkim nu avu nevoie să întrebe despre cine vorbea. 

— Şi mie. 

— Îmi aminteşti de el. Nu la înfăţişare... prin încrederea ta. 
Încrederea de sine... Parcă era un parfum al lui. Vântul mişcă 
perdeaua şi ploaia stropi podeaua, dar Mardi nu se mişcă. Majoritatea 
oamenilor îşi petrec toată viaţa înfricoşaţi, dar el nu. Şi nici tu. 

Mardi întotdeauna vorbea despre Tariq după aceea. Uneori vorbea 
despre prima dată când se întâlniseră, sau despre ultima dată când 
fuseseră împreună, dar Tariq făcea întotdeauna parte din momentele 
lor de intimitate. Ca şi cum ar fi încercat să-şi explice ei înseşi de ce 
făcuse dragoste cu prietenul lui cel mai bun. Pe Rakkim nu-l deranja. 
Amândoi erau înlocuitori pentru altcineva, cineva mai bun decât cel 
cu care erau, cineva la care nu puteau ajunge. 

— L-am costat o promovare, zise ea, cu perdelele fluturând în jurul 
ei. Nu am vrut să mă convertesc. I s-a spus să divorţeze de mine, să se 
însoare cu o fată musulmană... dar n-a vrut. Ar fi trebuit să mă 
convertesc, zise ea scuturând din cap şi scoțând un hohot spart de râs. 
Oricum nu se poate spune că sunt o catolică bună. 

— O promovare nu l-ar fi salvat. 

— Ar fi fost ofiţer de personal, fiind în siguranţă în spatele liniilor. 
Ar fi... 

— Era un războinic. A murit aşa cum a vrut. Pur şi simplu a murit 
prea curând. 

— Tu eşti un războinic... 

— Nu mai sunt. 

— Nu, ai dreptate. Întotdeauna ai fost mai deştept decât el. El era 
mai curajos, dar tu erai mai deştept. Se întoarse spre el cu faţa 
încordată. Aş vrea să fi fost tu, şopti ea. Aş vrea să fi fost tu cel ucis. 

Briza stinse lumânările şi trimise umbrele mişunând pe pereţi. 

— Ştiu. 

— Ar trebui să te însori, zise ea. 

— Tu ar trebui să te măriţi. 

Mardi scotoci după pachetul de ţigări şi-şi mai aprinse una. Bricheta 
veche Zippo se închise cu un clic. Era bricheta lui Tariq. 

— Sunt măritată. 

Pe Rakkim nu-l deranja fumul; părea să o calmeze, rutina la fel de 
mult ca nicotina, inspirările şi expirările lente şi constante, jarul 
lucitor din vârf, un far în întuneric. Nici măcar nu-l deranja mirosul. 


Tabacul crud turcesc era mult mai acru decât cel de pe vremuri, dar 
Virginia şi cele două Caroline făceau parte din statele separate în Bible 
Belt, şi embargoul era încă în vigoare. 

— Băcanul meu a fost bătut de Robele Negre ieri, zise Mardi 
trăgând din ţigară. Probabil aşteptase momentul potrivit. ÎI aşteptau în 
faţa magazinului când a venit la lucru, în zori de zi. L-au rupt în 
bătaie, i-au spart şi băcănia. Era convertit, bineînţeles, s-a convertit 
imediat după tranziţie. Nu era decât un copil, dar ştia ce trebuie să 
facă. Convertirea era de ajuns înainte, dar acum nu mai e. Acum nu e 
decât un evreu. Mai trase o dată din ţigară. Am cumpărat fructe şi 
legume de la el de când mă ştiu. El m-a învăţat cum să-mi dau seama 
dacă un ananas e copt. E ciudat ce lucruri îţi aminteşti. 

Stinse mucul de ţigară. 

Rakkim nu răspunse. Ştia ce urma. 

Redbeard făcuse multe lucruri îngrozitoare ca şef al Securităţii 
Statului, dar în primii ani ai republicii, insistase ca orice evreu care se 
convertea la islam să fie iertat. Deşi sioniştii fuseseră învinuiți de 
asasinarea fratelui său, refuzase să iniţieze un pogrom, citase în 
schimb versete din Sfântul Coran în care se spunea că toţi convertiţii 
trebuie primiţi cu braţele deschise, şi nimeni din Robele Negre sau 
dintre politicieni nu avusese curajul să-i respingă afirmaţia. Redbeard 
reuşise astfel să asigure supraviețuirea convertiţilor, dar nimeni nu 
reuşise să le asigure un tratament bun. Acum însă situaţia se 
înrăutăţea. 

— Poţi să-i ajuţi, Rakkim? Băcanul şi familia lui... trebuie să scape 
de aici. 

Pe unul dintre ecranele de supraveghere se vedeau patru femei 
aşezate într-un separeu lateral din zona de servit masa. Probabil erau 
studente la colegiu, îşi ţineau poşetele strâns pe lângă ele, savurându- 
şi încet băuturile spumoase în culori ţipătoare. Fiecare purta un hajib 
minuscul pe cap, ultima modă a femeilor musulmane liber- 
cugetătoare. O acoperitoare de cap doar cu numele. 

— Trecătorile sunt înzăpezite, zise Rakkim. Rutele de la sud au 
blocaje. 

— Sunt gata să-şi asume riscul. 

— Eu nu. 

Mardi îşi încrucişă braţele pe piept. 

— Spune-i băcanului că imediat ce dă dezghețul de primăvară, 
mergem, zise Rakkim. Patrulele de graniţă vor fi în bivuacurile lor, 
prea îngrijorate de teama avalanşelor ca să se aventureze afară. 

— Mulţumesc. 

Fetele de colegiu îşi aruncau mereu privirile către un grup de tineri 
bărbaţi din apropiere, dar nu le acceptară băuturile. Nu făceau decât 
să-şi vâre vârful degetului în dezmăţul atrăgător al Zonei, toate patru 


frumoase în inocenţa lor. „Bucuraţi-vă, doamnelor, bucuraţi-vă de 
vizita voastră în casa maimuţelor şi duceţi cu voi poveşti interesante 
la cămin. Lăsaţi ca amintirea aceasta să vă facă să roşiţi până în vârful 
urechilor ani de zile de acum înainte.” Mai erau o mulţime de alte 
cluburi în Zonă, etalări de carne şi bombe psihedelice fără gardieni 
sau portari, dar Rakkim îşi impusese propriile reguli asupra clientelei. 
Fără narcotice, fără bătăi, fără camere pentru violuri. Ştia foarte bine 
de ce e capabil animalul uman. Plăcerea funcţiona cel mai bine în 
lesă. 

— Mardi... ce s-a întâmplat în noaptea asta a fost greşit. 

Mardi râse. 

— De aceea a fost aşa de plăcut. 

— Nu se va mai întâmpla. 

— Voi supravieţui, zise Mardi, cu buzele strânse. Eşti un romantic, 
Rakkim, asta-i problema ta. 

— O s-o adaug pe listă. 

Rakkim începu să se îmbrace, apoi se opri, uitându-se fix la ecranul 
de supraveghere. Nu exista nimic anume care să-i trădeze pe cei doi; 
erau bine instruiți. Amândoi de înălțime medie, cu tunsori moderne şi 
cercei. Unul purta o geacă a Războinicilor, ca jumătate din ceilalţi 
bărbaţi din local; celălalt avea o jachetă de flex-metal, atât de 
populară printre indivizii high-tech. Doar doi ţipi ieşiţi în oraş, 
încercând să marcheze la clubul Blue Moon. După cum zicea şi 
inscripţia în neonul de deasupra barului: „Te distrezi deja?” 

Însă erau securişti. Era ceva în postura lor, o anume aroganță. Nişte 
indicii mărunte, dar suficiente. Redbeard, şeful Securităţii Statului, îl 
instruise personal pe Rakkim. Îl crescuse de la vârsta de nouă ani, îl 
educase şi-l testase încontinuu. Nu se plimbaseră niciodată printr-o 
mulțime fără ca Redbeard să nu facă permanent comentarii, cu glas 
scăzut, învăţându-l pe Rakkim să citească o faţă şi un gest, să tragă 
nişte concluzii din cravata legată în grabă sau pantofii nepotriviţi. 
Redbeard se înfuriase când Rakkim intrase în rândul fedainilor şi nu în 
Securitatea Statului, dar cu timpul acceptase acest refuz. Ceea ce nu 
putuse ierta era faptul că Rakkim şi nepoata lui, Sarah, se 
îndrăgostiseră unul de altul. 

— Ce s-a întâmplat? întrebă Mardi. 

Rakkim arătă ecranul. 

— Ăia doi... sunt securişti. 

— Aici? Se uită cu ochii mijiţi la ecran. Eşti sigur? 

— Redbeard i-a trimis, zise Rakkim, privind agenţii de la bar. Vezi 
cum se mişcă? 

— Nu. 

— Imită fluxul camerei. Nici măcar nu-şi dau seama. Se numeşte 
„observaţie activă”. 


Rakkim era obişnuit cu atenţia oficială; toată lumea, de la poliţiştii 
locali, la clericii liberali şi la politicienii mărunți, toţi ajungeau mai 
devreme sau mai târziu şi la Blue Moon. Nu însă şi Securitatea 
Statului. Aceasta nu punea întrebări, nu se târguia, nu dădea 
avertismente. Aceştia doi erau aici să ridice pe cineva. Verifică toate 
ecranele, ca să vadă dacă mai erau şi alţi agenţi. Trebuiau să fie mai 
mulți. 

— Nu-ţi face griji, sunt aici pentru mine, zise el. 

— Credeam că nu mai vorbeşti cu Redbeard. 

— Se pare că s-a hotărât să schimbe regulile. 

Formaţia termină cântecul şi dansatorii erau agăţaţi unul de celălalt 
sub luminile roşii şi galbene. Solistul formaţiei toastă către public cu 
un pahar de şampanie khat, îl goli dintr-o sorbitură lungă şi aruncă 
paharul gol pe podea. Fanii îi urmară modelul. Mardi va trebui să 
mărească preţurile ca să menţină profitul. Un reflector alunecă asupra 
mulţimii şi Rakkim arătă cu degetul pe ecran. 

— Uite-l aici. 

Un alt agent stătea rezemat de peretele din spate, privind dansatorii. 
Rakkim nu-l zărise decât o clipă în lumina reflectorului, dar era 
suficient. Al treilea agent era un tip spilcuit, zvelt şi cu urme de vărsat 
pe obraji, cu pantaloni de toreador, o faţă crudă şi o mustață 
creionată. Spilcuitul venise probabil mai înainte; verificase pivniţa, 
intrase ca din întâmplare în camerele din spate, prefacându-se că se 
rătăcise. Acum îl aştepta pe Rakkim să apară sau să încerce să scape. 

— leşi pe ascuns pe ieşirea mea personală, zise Mardi. O să le spun 
oamenilor lui Redbeard că nu te-am văzut. 

Poate de aceea nu venise Sarah la Super Bowl să-l întâlnească în 
după-amiaza aceea. Era aproape o uşurare să creadă că Redbeard o 
oprise, şi nu că se răzgândise. Nu era îngrijorat pentru Sarah. 
Redbeard ar fi nervos pe ea dacă nu-l asculta, dar mânia lui nu ar 
ajunge decât până la un punct. Rakkim nu-şi făcea nicio iluzie în 
legătură cu statutul lui privilegiat. Îi spunea lui Redbeard „unchiule”, 
dar nu era decât un semn de respect. Sarah era fiica singurului frate al 
lui Redbeard. Era sânge din sângele lui, iar Rakkim nu era. Se gândi să 
accepte oferta lui Mardi; erau mai mult de zece locuri în Zonă unde se 
putea ascunde şi unde să nu fie găsit. Putea să se întâlnească apoi cu 
Redbeard într-un moment ales de el. 

Se aprinseră luminile în club. Filfizonul cu obrajii pătaţi de vărsat se 
uita la o fată drăguță care traversa încăperea. Brusc se uită în sus, 
direct spre camera de securitate ascunsă. 

— Pleacă de aici, zise Mardi. 

Rakkim se gândi la Sarah. Nu era cazul să se gândească la ce anume 
îi spunea Redbeard. Se îndreptă spre uşă. 


CAPITOLUL 3 
După rugăciunile de seara târziu 


Rakkim îşi scoase pantofii şi se spălă pe mâini în apa vag parfumată 
din fântână. Se stropi şi pe faţă, şi-şi trecu degetele ude prin păr. Când 
se întoarse, Angelina era lângă el cu un prosop. O sărută pe amândoi 
obrajii. 

— Salaam aleikum. 

— Allah Akbar. 

Menajera lui Redbeard era o femeie scundă şi în vârstă, cu faţa lată 
încadrată de pânza neagră a chadorului ei, îmbrăcată într-o robă largă 
ce ajungea aproape până la podea. Era aproape două noaptea, dar 
Angelina era perfect trează. Când avea coşmaruri în copilărie, ea era 
cea care îl liniştea, îngânându-i cântece de leagăn până i se închideau 
ochii şi adormea. Crescuse crezând că Angelina nu dormea niciodată. 
Trecuseră de atunci douăzeci de ani şi nici acum nu era sigur. 

Ca şi Redbeard, Angelina era o musulmană evlavioasă şi moderată. 
Putea conduce maşina, se dusese la o şcoală laică şi avea propriul cont 
bancar. Îşi spunea rugăciunile de cinci ori pe zi, ţinea legea regimului 
alimentar şi se îmbrăca modest şi cuviincios. Ţinea post de Ramadan, 
dona 2,5 la sută din tot venitul ei pentru opere de caritate în fiecare 
an, şi într-o zi, într-o zi, avea de gând să meargă în pelerinaj la Mecca, 
în hagealâcul pe care toţi bunii musulmani erau obligaţi să-l facă 
măcar o dată în timpul vieţii. 

Angelina îi atinse cu blândeţe tâmpla unde părul îi fusese pârlit de 
arma paralizantă a filfizonului cu urme de vărsat. 

— Ne-a fost dor de tine, Rikki. 

— Vorbeşte în numele tău, zâmbi el. 

— Tuturor ne-a fost dor de tine. 

— Cum e Sarah? E bine? 

Angelina îl îmbrăţişă, cu roba foşnind, şi Rakkim simţi mirosul 
mirodeniilor mereu agăţate de ea, usturoi, scorţişoară şi busuioc 
dulce, arome de bucătărie din copilărie. 

— Fă-ţi griji pentru tine. 

Rakkim o mai sărută o dată şi se îndreptă apoi spre biroul lui 
Redbeard. Când privi înapoi, Angelina se uita după el, cu mâinile 
încleştate. 

Drumul de la Zonă până la vila lui Redbeard durase patruzeci şi 
cinci de minute, timp în care Rakkim stătuse în spatele ambulanţei cu 
sirenele pornite, folosită de agenţii de securitate să-l transporte. Cei 
doi agenţi subordonați stăteau în faţă, îngrijindu-şi rănile, iar Stevens, 


filfizonul cu pete de vărsat, stătea pleoştit pe banchetă, faţă în faţă cu 
Rakkim, apăsând ca în joacă pe butonul de pornire şi oprire al 
pistolului cu electroşocuri. Mirosul de ozon umplea aerul. Încercă să-i 
zâmbească lui Rakkim, dar buza crăpată şi nasul însângerat îi 
provocau dureri prea mari. Rakkim zâmbise pentru amândoi. 

Rakkim bătu de două ori la uşa biroului, aşteptă, apoi intră 
înăuntru. Biroul era aşa cum şi-l amintea: o încăpere cu pereţi 
lambrisaţi, fără ferestre, cu un birou mare de lemn de nuc şi un scaun, 
două calculatoare, o centrală telefonică având o mulţime de sisteme 
de securitate şi o canapea de piele pe care nu stătea nimeni niciodată. 
Podeaua era acoperită cu covoraşe tribale de rugăciune tesute aspru 
din lână de capră, din Afghanistan şi Pakistan, pentru că Redbeard 
prefera vopselele lor naturale în culori blânde. O uşă laterală din birou 
ducea afară, în grădina interioară. O alta ducea la buncăr. 

Nu era niciun tablou pe pereţi, nicio diplomă onorifică, nicio 
fotografie cu Redbeard împreună cu preşedinţi sau ayatolahi. Numai o 
hartă a Americii de Nord şi trei fotografii de supraveghere aeriană 
făcute imediat după 19 mai 2015. 

Rakkim se uită îndelung la imaginile în nuanţe dure, alb şi negru, 
ale distrugerii oraşelor New York şi Washington D.C., încercând să 
asimileze hectarele de beton sfărâmat şi metal răsucit, dar era 
imposibil. Fotografia de la punctul zero de impact de la Mecca era mai 
puţin dramatică, dar la fel de devastatoare. Bombele nucleare care 
fuseseră strecurate pe ascuns în New York şi Washington D.C. 
Distruseseră oraşele, dar Mecca avusese o securitate mai bună. Bomba 
detonată în cel mai înalt punct din pelerinaj fusese o bombă nucleară. 
Peste o sută de mii de pelerini muriseră mai târziu otrăviţi cu 
plutoniu, dar oraşul în sine era intact. Marea Moschee se vedea clar în 
fotografie, înconjurată de credincioşi care refuzaseră să plece. Deşi 
oraşul rămăsese radioactiv, credincioşii veneau încă an de an să-şi 
îndeplinească obligaţiile. Rakkim îşi şterse lacrimile, jenat, fiind sigur 
că Redbeard instalase camere în încăpere şi că-l privea. 

La început, presa din SUA dăduse vina pentru atacuri pe adepţii 
jihadului, radicalii musulmani care nu-i iertaseră niciodată pe saudiţi 
pentru apropierea lor de occident. 

Înşelăciunea ar fi funcţionat probabil, însă o săptămână mai târziu, 
FBI capturase pe unul dintre conspiratorii sionişti, care erau cu 
adevărat răspunzători, şi acesta îi condusese la ceilalţi oameni 
implicaţi în complot. Mărturiile lor umpluseră presa internaţională. 
Statele Unite îşi retrăseseră imediat umbrela de apărare care ajutase la 
protecţia Israelului încă de la data creării lui, şi, după nicio lună, 
statul sionist fusese cucerit de coaliția Euro-Arabă. Numai oferta de 
azil din partea Rusiei îi salvase pe sioniști de la exterminarea totală. 

Harta Americii de Nord arăta aceeaşi configuraţie ca în manualele 


pe care Rakkim le studiase în şcoală — Republica Islamică în verde şi 
Bible Belt în roşu. Statele roşii includeau toată fosta Confederație, plus 
Oklahoma, Florida de Nord şi câteva zone din Missouri. Missouri 
fusese o întrebare-capcană la examenul de sfârşit de an la istorie. Pe 
hartă, Kentucky şi Virginia de Vest erau trecute ca state roşii, dar pe 
teren erau încă disputate. Statul Liber Nevada era alb, indicând 
statutul lui unic de independent. California de Sud, Arizona şi New 
Mexico erau state verzi din punct de vedere politic, parte a Republicii 
Islamice, dar din punct de vedere social erau extensii ale Imperiului 
Mexican. 

Rakkim se duse la biroul lui Redbeard şi luă cartea deschisă de pe 
masă, întrebându-se dacă era un test sau o capcană aranjată de 
Redbeard pentru el. Cum a fost de fapt câştigat Occidentul: crearea 
Statelor Islamice ale Americii prin cucerirea culturii populare. Cartea 
fusese iniţial teza de doctorat a lui Sarah, rescrisă şi publicată pentru 
publicul larg cu doi ani înainte. Devenise un bestseller, dar premisa ei 
era atât de controversată, încât editura hotărâse în mod înţelept să nu 
pună fotografia lui Sarah pe copertă - nici chiar în prezent, nu era 
recunoscută pe stradă. 

Istoricii dezbătuseră transformarea fostelor State Unite într-o 
republică islamică încă de când preşedintele ales, Damon Kingsley, îşi 
depusese jurământul de instalare în funcţie cu o mână pe Sfântul 
Coran. Majoritatea istoricilor afirmau că aceasta fusese voinţa lui 
Allah, având în vedere că starea de permanentă criză de după războiul 
din Irak şi ameninţarea continuă a atacurilor teroriste pregătiseră ţara 
pentru o retrezire spirituală. Trădarea Sionistă fusese ultima lovitură, 
făcând întreaga economie să se prăbuşească şi aducând cu ea 
declararea legii marţiale. În mijlocul unui asemenea haos, certitudinea 
morală a islamului era antidotul perfect contra predicilor banale şi 
goale de sens ale bisericilor şi a corupţiei clasei politice. După 
pierderea unei alegeri naţionale foarte disputate, un număr imens de 
creştini nemulţumiţi migraseră în Bible Belt şi-şi declaraseră 
independenţa. Printr-o lovitură de geniu politic, creştinilor rămaşi, 
majoritatea catolici, li se acordase cetăţenie aproape egală cu cea a 
majorităţii musulmane în noua Republică Islamică. Națiunea rămăsese 
pe poziţii. 

Deşi recunoştea dimensiunea spirituală a schimbării regimului, 
cartea lui Sarah argumentase că transformarea fusese mult mai 
calculată, fiind iniţiată de decenii de stipendii saudite acordate 
americanilor aflaţi în poziţii de decizie, şi, chiar mai important, unui 
şir de convertiri publice ale unor personalităţi foarte renumite. Sarah 
îi dăduse ca exemplu pe câştigătoarea premiului Oscar pentru cea mai 
bună actriţă, care-şi declarase noua credinţă în timpul discursului de 
acceptare în faţa Academiei de Film, şi pe o vedetă de muzică stil 


country care-l slăvise pe Allah la Grand Ole Opry, ca fiind începutul 
efectului de avalanşă, care provocase milioane de noi convertiri în 
doar câteva săptămâni. Ayatolahii fuseseră nebuni de furie din cauza 
modului în care ea interpretase istoria, numind cartea blasfematoare, 
dar Redbeard intervenise şi fundamentaliştii dăduseră înapoi, 
publicând o declaraţie prin care o numeau „o lucrare profund greşită, 
cu intenţii cinstite”. 
Rakkim răsfoi printre pagini, găsind în cele din urmă nota autoarei. 


Nu m-am aşteptat nici la succesul, nici la critica 
pe care le-au generat exemplarele prepublicate ale 
cărţii Cum a fost de fapt câştigat Occidentul. Istoricii 
tradiţionali şi clericii au acuzat cartea mea că a 
acordat o importanţă necuvenită unor evenimente 
laice superficiale şi că a mutat accentul de pe rolul 
intervenţiei divine. Atacurile s-au transformat foarte 
curând în atacuri personale. Am fost acuzată că mă 
folosesc de numele familiei mele. Că sunt o păpuşă 
de paie a unchiului meu, care ar fi vrut chipurile să 
rescrie istoria şi să-şi saboteze oponenții politici. Am 
fost acuzată că sunt o femeie, şi încă o femeie 
modernă, în mod dublu nedemnă de a vorbi despre 
chestiuni de o asemenea importanţă. 

Tuturor celor care spun că cercetările mele dau o 
valoare nepotrivită interpretărilor laice ale istoriei, 
le spun că poate Allah, cel care le ştie pe toate, alege 
să-şi desfăşoare planul în sfera lumească. Criticilor 
mei, care mă acuză de nepotism şi naivitate, le spun 
că unchiul meu, stimatul Redbeard, nu are nevoie de 
o păpuşă de paie, şi că nici eu nu aş permite să fiu 
folosită în acest fel. Celor care mă acuză că sunt o 
femeie modernă... pledez vinovată, fără să-mi cer 
scuze sau să pretind să fiu iertată. 


Rakkim aşeză cartea înapoi pe birou. Adora ferocitatea lui Sarah, 
dar nu era sigur că era de acord cu premisa ei. El, unul, avea mai 
multă încredere în forța armelor decât în vedete de cinema şi fani 
religioşi, şi cartea avea tendinţa să treacă prea uşor peste atacul 
nuclear şi devastarea socială care urmaseră. 

Se uită la fotografia New Yorkului, atras de cioturile cenuşii ale 
clădirilor presărate prin oraşul mort. Un cimitir de vise. Mama lui 
fusese în New York în ziua aceea, într-o călătorie de afaceri, deşi el nu 
aflase niciodată dacă murise în explozia bombei de la început sau în 
incendiile şi panica ce copleşiseră oraşul după aceea. Pe atunci nu 
avea decât patru ani, şi de-abia îşi amintea de ea. Avea amintiri mai 


clare despre tatăl lui, în principal despre furia şi frustrarea lui, despre 
temperamentul nervos ce făcuse să fie ucis la trei ani după atac, când 
mâncarea era încă prea puţină şi opiniile erau puternice. Aşteptau la 
rând la supă, tatăl lui îl ţinea de mână, spunându-i să termine o dată 
cu neastâmpărul, ce naiba. Un bărbat se băgase în față iar tatăl lui îl 
interpelase zgomotos, cearta înteţindu-se rapid. Rakkim nici măcar nu 
observase şurubelniţa înfiptă între coastele tatălui său, până când nu 
simţise cum îi slăbeşte strânsoarea mâinii şi-i alunecă dintr-a lui. 
Rămăsese acolo pe loc, singur, în timp ce rândul înainta fără el. Doi 
ani mai târziu îl văzuse pe Redbeard pe stradă şi... 

— Te întrerup de la ceva, băiete? 

Rakkim se răsuci auzind vocea răguşită şi familiară. 

Redbeard îl fixă cu privirea din centrul camerei, un bărbat solid de 
şaizeci şi ceva de ani, cu faţa pătrăţoasă adânc ridată şi suptă. Părul 
blond-roşcat era tuns scurt, urechile îi stăteau lipite de craniu, şi deşi 
barba era presărată acum cu fire cărunte, ochii albaştri îi ardeau la fel 
de puternic. Un loc minuscul în mijlocul frunţii îi era bătătorit de la 
anii mulţi de rugăciune. Purta un trening de bumbac cenuşiu, părând 
a fi sportivul care fusese odinioară. Fost campion de lupte libere în 
colegiu — dacă se putea da crezare biografiilor lui îşi păstrase şi acum 
gâtul gros şi intimitatea agresivă specifice acestui sport. Rakkim îl 
văzuse deseori intimidându-şi rivalii politici prin faptul că le invada 
spaţiul personal, aruncându-şi ca din întâmplare braţul pe după umerii 
lor, copleşindu-i prin greutatea cărnii lui. 

— Unchiule. 

Rakkim se lăsă într-un genunchi. 

— Nu-mi spune aşa... şi scoală-te în picioare, nu mai păcăleşti pe 
nimeni, zise Redbeard, studiindu-l cu atenţie. Pari sănătos. Se vede 
limpede că-ţi prieşte să-ţi iroseşti viaţa. 

Rakkim se ridică în picioare şi aşteptă. 

— Doi dintre agenţii mei şchiopătau când te-au escortat înăuntru. 

— Poate purtau pantofi prea strâmțţi. 

— Stevens are nasul spart. I-a fost şi faţa prea strâmtă? 

— M-am abținut şi nu i-am omorât, dar nu m-am putut lăsa ridicat 
în linişte. N-am vrut să te dezamăgesc. 

— Prea târziu pentru asta. 

Rakkim îşi menţinu capul ridicat, dar cuvintele îl usturară. 

Redbeard se aplecă uşor înainte, şi pentru o clipă Rakkim avu 
impresia că avea intenţia să-şi ceară scuze. 

— Ai de gând să plângi, Rakkim? 

— Nu şi dacă-mi smulgi ochii din cap, unchiule. 

Redbeard râse. Rakkim nu râse şi el, dar Redbeard nu păru deranjat 
de asta. 

— Poţi să-ţi păstrezi ochii. O să vorbim aici, zise el, deschizând uşa 


grădinii interioare. 

Rakkim ezită, apoi intră în grădină. Cămaşa i se lipi de piele în 
interiorul aburit, dar Redbeard părea să strălucească în aerul umed, 
perfect confortabil în ciuda hainelor grele. 

Grădina interioară era o enclavă tropicală acoperită cu un dom, un 
desiş pe o suprafață de un hectar de arbori de cauciuc şi oleandru 
lipicios, cu o abundență de plante agăţătoare bulboase şi hibiscus roz. 
Condensul se scurgea pe pereţii de sticlă, picurând şi de sus. Rakkim îl 
urmă pe Redbeard tot mai adânc în lumea plină de vegetaţie. Vite şi 
frunze de palmier le atinseră feţele în timp ce treceau pe cărarea 
îngustă ce şerpuia prin grădină. Iluminată doar de lună şi de lămpile 
galbene slabe, grădina era un loc al umbrelor. 

În trecere văzură orhidee mărunte, ca nişte fulgi albi de zăpadă, 
ascunse printre frunze, legănându-se de la mişcarea lor. Cascade 
stâncoase, ascunse pe jumătate de sistemele de umidificare, şi un 
pârâu nu prea adânc creau un ecou constant. Niciun instrument de 
ascultat pasiv sau activ, niciun microfon cu laser nu putea filtra o voce 
omenească din zgomotul ambiental. Domul tratat cu tungsten 
împiedica spionajul prin satelit şi izola plantele de fronturile de aer 
rece. Grădina interioară era sigură, senină şi armonioasă, esenţa 
paradisului pentru locuitorii deşertului, fiind primii cărora Allah le 
revelase adevărul său. În mod oficial, Redbeard îşi petrecea timpul 
aici meditând, dar Rakkim ştia că multe dintre afacerile lui se 
desfăşurau în această grădină. 

Redbeard îl lovi pe Rakkim cu palma pe umăr, frământându-i apoi 
muşchii până peste limita de suportare a durerii. 

— Îţi aminteşti prima dată când te-am adus aici? 

— În ziua când mi-ai spus că pot să rămân. Că pot să trăiesc cu 
dumneata şi cu Sarah. 

Rakkim urmări cu atenţie faţa lui Redbeard când îi spuse numele. 
Redbeard nu reacţionă, dar degetele i se strânseră puţin pe umărul lui 
Rakkim înainte să-i dea drumul, iar Rakkim era sigur acum că Sarah 
era motivul pentru care fusese adus aici în seara aceasta. Se întrebă de 
cât timp ştia Redbeard că erau amanți. Dacă tocmai aflase sau dacă 
ştia de luni de zile, aşteptând să vadă cum va evolua aventura lor, 
cântărind punctele pro şi contra păstrării tăcerii. 

— La ce te gândeşti? întrebă Redbeard. 

— Îmi aminteam ziua când ne-am întâlnit. 

Rakkim fusese îmbrăcat ca un elev religios în dimineaţa aceea, un 
şcolar în vestă albă, şi-l văzuse pe Redbeard mergând grăbit pe Pine 
Street. Îşi dăduse seama după felul cum oamenii se trăgeau grăbiţi din 
calea lui că Redbeard era un bărbat important, dar Rakkim rămase pe 
loc, cu Sfântul Coran ţinut strâns la piept, cu buzele mişcându-i-se 
rapid, recitând versetele pe care le învățase pe de rost. Redbeard se 


oprise, îi puse o întrebare din legea coranică şi când nu primise 
răspunsul pe care-l dorise, îl îmbrâncise pe Rakkim la o parte. Rakkim 
se folosise de lovitură să şterpelească portmoneul lui Redbeard, şi se 
dăduse la o parte, scâncind şi ştergându-şi lacrimile false. Aproape 
reuşise să ajungă la alee când Redbeard îl înşfăcase şi-l scuturase atât 
de aspru că-i clănţăniră dinţii. 

— Vezi asta? zise Redbeard arătând o broscuţă minusculă căţărată 
pe un fir de iarbă, aproape translucidă în lumina palidă, cu gâtlejul 
vibrând la fiecare respiraţie. Specia ei trăieşte din condens şi alge. 
Prosperitatea invizibilă a inefabilului. Preţuiesc ca pe o comoară felul 
acesta de vieţuitoare — viaţa la marginile existenţei ne arată milostenia 
lui Allah. Ridică privirea spre Rakkim. În ziua aceea, când ne-am 
întâlnit, am văzut un hoţ pirpiriu cu ochi fermi, un băiat care nu s-a 
ferit din apucătura mea şi nici n-a implorat să fie eliberat, care s-a 
luptat în schimb până la epuizare. Ai avut noroc că simţul curiozităţii 
mi-a fost mai mare decât cel al dreptăţii, zise el zâmbind. 

— Am crezut că aveai de gând să mă duci la închisoarea copiilor. 
Dac-aş fi ştiut cine eşti, aş fi fost mai speriat să rămân în compania 
dumitale. 

Redbeard privea fascinat broscuţa, de parcă nu mai văzuse niciodată 
vreuna. 

— Şi apoi am întâlnit-o pe Angelina şi nu mi-a mai fost frică, zise 
Rakkim îngenunchind lângă el şi privind respiraţia broscuţei cu pielea 
lucioasă şi verde. Mi-am spus că dacă ea poate supravieţui firii tale 
ticăloase, atunci şi eu voi putea. 

— Te-a răsfăţat. Aproape că n-a ieşit din bucătărie în prima 
săptămână, făcând încontinuu omlete, fripturi şi cartofi pai — nici până 
în ziua de azi n-am văzut pe nimeni mâncând aşa ca tine. Broscuţa 
ţopăi sub nişte ierburi, căutându-şi refugiul mai aproape de apă. I-am 
spus că eşti un hoţ, dar ea a continuat să gătească, şi mi-a zis că în 
ochii lui Allah toţi suntem hoţi. Am avertizat-o să nu aibă speranţe 
prea mari, pentru că nu e sigur că vei rămâne, dar ea ştia că mă 
hotărâsem deja. 

— Şi eu. Nu am înţeles atunci, dar eram exact ceea ce căutai. 

— Cel puţin aşa am crezut, zise Redbeard, trecându-şi mâna prin 
barbă. Nu m-am însurat niciodată. Am avut destul de lucru, chiar mai 
mult decât destul. Dar un fiu... întotdeauna m-am gândit c-ar fi bine 
să am un fiu. Un fiu care să stea alături de mine, un fiu care să-mi 
continue munca. 

În inima grădinii se auzi un țipăt de pasăre şi Redbeard se ridică în 
picioare, cu mişcări mai lente decât se aşteptase Rakkim. 

— A fost o dorinţă zadarnică şi nebunească. 

— Regreţi că m-ai adus acasă în ziua aceea? 

— Ce mai contează acum? 


— Contează pentru mine. 

— Regretele sunt pentru poeţi şi femei, replică Redbeard. 

— A fost vina mea, zise Rakkim, săturat să se mai prefacă, săturat 
de joc, întotdeauna un joc, un joc în care Redbeard era mereu cel care 
scria regulile. A fost ideea mea chestia de la Super Bowl. Orice ţi-a zis 
Sarah, a fost ideea mea. 

— Scuteşte-mă de cavalerism, Sarah a fost de necontrolat din clipa 
când s-a născut, zise Redbeard şi se încruntă. Şi care-i chestia de la 
Super Bowl? 

Rakkim rămase în expectativă. O recunoaştere a vinei nu era 
niciodată ultimul cuvânt pentru Redbeard, nu era decât începutul. 
Fiecare fir trebuia urmărit până când toţi cei implicaţi erau prinşi în 
plasă, şi toţi erau numiţi, astfel încât noile pericole să poată fi 
descoperite şi urmărite la rândul lor. 

— Trebuia să mă întâlnesc cu Sarah la Super Bowl. Nu de asta m-ai 
adus aici? 

— Aş vrea să nu fie decât faptul că voi doi nu m-aţi ascultat, zise 
Redbeard, părând să-şi piardă echilibrul pentru o clipă, dar revenindu- 
şi rapid. Am nevoie de ajutorul tău. Sarah... Sarah a dispărut. 


CAPITOLUL 4 
După rugăciunile de seara târziu 


Bătrânul Înţelept îşi privi aghiotantul prosternându-se pe covor şi 
nu-şi putu aminti numele băiatului. John, ăsta era. Numit după 
profetul pe care creştinii îl numeau Ioan Botezătorul. Cel care vestise 
sosirea lui Isus. John, da, ăsta era numele tânărului care se ridica încet 
în picioare. Un nume comun. Erau atât de mulţi aghiotanţi acum, atât 
de mulţi de-a lungul anilor, încât era greu să şi-i amintească pe toţi. 
Numele de la naştere al Bătrânului era Hassan Muhammad, dar nu i se 
mai spusese aşa de mulţi ani. Sunetul propriului nume i s-ar părea 
ciudat acum, chiar dacă ar mai fi cineva de faţă care să şi-l 
amintească. 

— Redbeard şi-a adus nepotul, zise aghiotantul, cu vocea moale şi 
fără inflexiuni, de parcă orice pasiune ar fi rănit urechile Bătrânului. 

Atât de mulţi proşti confundau bătrâneţea cu slăbiciunea. 

— Numele lui e Rakkim şi nu e nepotul lui, îl mustră Bătrânul. E un 
pion crescut de Redbeard ca să ajungă un cal. 

Aghiotantul se lipi de covor, un intelectual palid cu un smoc de 
barbă blondă. Tunica albă şi pantalonii largi voiau probabil să 
sugereze puritatea, dar Bătrânului nu i se părea că dezvăluie decât o 
aderenţă linguşitoare la formă. Cu timpul, băiatul va învăţa că deşi 
Bătrânul preţuia evlavia, preţuia inteligenţa mult mai mult. Evlavia 
singură limita felurile în care putea fi folosită o unealtă. 

Bătrânul stătea pe o canapea galbenă brodată, cu braţele întinse 
relaxat peste spătar. Avea barba aranjată cu grijă, părul alb şi subţire 
pieptănat peste cap, ca în tinereţe — eleganța regală a unui om vanitos, 
a cărui vanitate nu făcuse decât să crească o dată cu trecerea timpului, 
îşi încrucişă picioarele osoase, admirând pliul ascuţit al manşetelor. 
Mulţi dintre aghiotanţii lui preferau robe, tunici şi papuci, dar el 
prefera costume de la Barrons Ltd. Şi pantofi supli şi negri cu ciucuri, 
o rămăşiţă a educaţiei lui britanice. Englezii erau o rasă palidă şi 
nevolnică, dar croitorii lor erau şi acum cei mai buni din lume. 
Costumul de azi era albastru-închis, la două rânduri, şi purta o cămaşă 
de culoarea fildeşului, făcută la comandă, împreună cu o cravată de 
firmă. Bineînţeles cu nod Windsor, şi butoni de lapislazuli. Îşi examină 
manichiura şi apoi se uită în jos de pe podium. 

— Cât de noi sunt informaţiile astea despre Rakkim? 

— Credem că e încă la vila lui Redbeard, zise aghiotantul, în 
continuare culcat pe burtă. 

— Credeţi? 


— Da... da, Mahdi. 

Mahdi. Aghiotanţii săi îi spuneau astfel din ce în ce mai des în 
ultima vreme. Mahdi era cel aşteptat, cel iluminat, despre care era 
scris în scripturi. O figură mesianică prorocită să apară la sfârşitul 
vremurilor, când musulmanii vor fi în cel mai mare pericol. Destinat 
să-i unească pe credincioşi, Mahdi îi va conduce spre o mare victorie 
asupra necredincioşilor şi va instaura astfel o epocă de pace şi 
dreptate. Un califat din lumea întreagă. Prima dată când fusese numit 
Mahdi, Bătrânul se enervase, simțind că era o aroganță şi că mai 
fuseseră şi alţii consideraţi a fi cel iluminat, neghiobi ca Osama, care 
nu se ridicaseră la nivelul aşteptărilor. Acum însă... Bătrânul hotărâse 
să-şi lase numele, ca şi toate celelalte lucruri, pe seama lui Allah. 

— În cel mai adânc secret, Redbeard a iniţiat o misiune în 
mahalalele oraşului azi după-amiază, spuse grăbit aghiotantul. Fraţii 
noştri i-au urmărit, dar a fost un vicleşug. În timp ce noi îi urmăream, 
trei agenţi ai lui Redbeard s-au strecurat în Zonă şi l-au adus pe 
Rakkim la vilă într-o ambulanţă, cu sirenele pornite. La Redbeard vin 
deseori ambulanţe acasă, deşi nu ştim niciodată care e starea lui de 
sănătate adevărată. 

Bătrânul îşi ridică ochii spre cer de frustrare. N-avea nevoie de 
tinerelul ăsta cu tuleie în barbă să-i explice bâlbâindu-se strategia lui 
Redbeard. 

— Înşelăciunea a dat greş, zise aghiotantul. 

— Înşelăciunea n-a dat greş, altfel aţi şti dacă Rakkim mai e sau nu 
la vilă, îl corectă Bătrânul. Cine v-a atenţionat că Rakkim a fost 
ridicat? 

— Am... am primit un telefon de la unul dintre simpatizanţii noştri 
din Zonă, zise aghiotantul, cu buza de jos tremurând. A... a avut 
nevoie de ceva timp până să sune şi apoi până ca informaţia să fie 
retransmisă. 

— Deci aţi avut noroc, zâmbi Bătrânul. Nu mai fi aşa de speriat, eu 
am fost norocos toată viaţa, mulțumită lui Allah. Îşi admiră reflecţia în 
sclipirea pantofului drept. Totuşi, nu crezi că ar fi trebuit să avem un 
frate care să-l urmărească pe Rakkim, şi nu să depindem doar de 
bunăvoința divină? 

— Nu am considerat că Redbeard ar vrea să ajungă la el. Cei doi n- 
au mai avut niciun contact de ani de zile. Rakkim e un renegat care nu 
face nicio încercare să se ascundă. Îşi conduce afacerile... 

— De unde ştii tu ce afaceri are el? Rakkim a învăţat să înşele de la 
Redbeard în persoană. 

Bătrânul îi făcu semn aghiotantului să plece şi-l privi ieşind cu 
spatele înainte pe uşa apartamentului. Bătrânul îşi luă o scamă de pe 
pantaloni. 

— Ei bine. Acum ştim. 


— Da, tată, acum ştim, zise consilierul lui principal — Ibrahim, fiul 
lui cel mai mare. 

Fiul lui cel mai mare din câţi supravieţuiseră. Era un arab înalt şi 
zvelt, cu barba tunsă scurt, avea pielea mai închisă la culoare decât a 
tatălui său, dar era îmbrăcat şi el, ca tatăl lui, în costum occidental de 
om de afaceri. În vârstă de cincizeci şi trei de ani, cu fruntea înaltă, cu 
ochii întunecaţi şi pe jumătate acoperiţi de pleoape, părea mai 
degrabă un cărturar. De fapt, Ibrahim avea doctorate în matematică şi 
finanţe internaţionale, dar omorâse personal cinci oameni, unul dintre 
ei fiind un frate mai tânăr care avea obiceiul să se laude în faţa soțiilor 
închiriate cu ochii albaştri, atunci când bea prea mult. 

— Când a dispărut Sarah, am sperat că a plecat cu adevărat într-un 
an sabatic. Dar dacă Redbeard chiar l-a chemat pe Rakkim, atunci n-a 
dispărut, ci a fugit. De Redbeard şi de noi, zise Bătrânul oftând. Ai 
avut dreptate, fiule. Ar fi trebuit să acţionăm mai repede. Ar fi trebuit 
s-o prind de îndată ce-am auzit că mai scrie o carte. 

— Ce-a fost făcut e făcut, tată. Inşallah. 

— Ar fi trebuit s-o răpesc exact aşa cum m-ai sfătuit tu. Acum a 
dispărut şi suntem vulnerabili. 

— A şti adevărul e una, dar a-l dovedi e alta, zise Ibrahim. Dacă fata 
are dovezi, cartea ar fi fost scrisă deja, şi lumea s-ar întoarce 
împotriva noastră. Şi totuşi, iată-ne, vii şi nevătămaţi - nu trebuie 
decât s-o găsim, şi ameninţarea se va sfârşi. 

Bătrânul îşi atinse buza cu degetul arătător, mulţumit de răspunsul 
energic al fiului său. De-a lungul multor ani îşi pregătise patru fii să-l 
urmeze ca potenţiali succesori — doi fuseseră omorâţi făcând fapte 
măreţe, şi al treilea se dovedise un trădător moral. Numai Ibrahim 
rămăsese. Mai avea şi fii mai tineri, majoritatea promițători, dar 
niciunul nu era capabil să-şi asume sarcina pe care şi-o fixase el. Se 
gândi la toate lucrurile pe care le făcuse ca să ajungă la acest punct, la 
toate lucrurile la care renunţase, pe care le sacrificase, de bunăvoie 
desigur, dar când pornise pe această cale, nici măcar nu visase 
vreodată că nu va finaliza misiunea el însuşi. 

— Tată? 

— Găsirea nepoatei lui Redbeard nu e decât o parte a sarcinii tale. 
Pe cât de importantă e ea, dovezile pe care le caută sunt chiar mai 
valoroase. Dacă le găsim pe ele, atunci ameninţarea se va termina o 
dată pentru totdeauna. 

— Dar dacă nu e nicio dovadă de găsit? După atâta timp, sigur ar fi 
apărut deja. 

— Poate înainte n-a fost momentul potrivit. 

Bătrânul îşi netezi cravata, având stomacul învolburat. Avusese o 
digestie absolut atroce în acest ultim an, în timp ce-şi pregătea etapele 
finale ale planului. 


— Douăzeci de ani de planuri şi acum, când sunt aşa de aproape... 
continuă el cu faţa înnegurată, simțind fiere în fundul gâtului. 
Douăzeci de ani, şi acum căţeaua asta pune totul în primejdie. 

— O s-o găsim, tată. 

— Încrederea ta e lăudabilă. Spune-mi însă, Ibrahim, ai măcar un 
indiciu cam unde ar fi putut să plece? 

— Fata... este extrem de precaută. 

Bătrânul îşi privi fiul cu o privire fixă ce distrusese nervii unor 
oameni mai slabi de îngeri. Ibrahim îşi înclină capul. 

— Nu am nicio idee unde e, tată. 

Bătrânul se uită dincolo de fiul lui. Nu ştiau unde se dusese Sarah, 
nici măcar cât de multe ştia cu adevărat. Tot ce aveau era lista 
deranjantă de cărţi pe care le accesase de la biblioteca universităţii şi 
o singură urmă vagă lăsată pe un carnet de notițe, un titlu provizoriu 
pentru noua carte: Trădarea sionistă? Acel semn de întrebare schimba 
toată situaţia. 

Un frate care lucra ca om de serviciu la Departamentul de Istorie 
găsise carnetul şi i-l adusese direct lui. Şi mai mult noroc. Fără peticul 
acela de hârtie... Bătrânul îşi simţi din nou stomacul chiorăind. 
Fratele care găsise carnetul nu ştia ce însemna urma vagă lăsată pe el, 
dar Bătrânul îl executase chiar şi aşa. Îşi amintea supunerea de 
bunăvoie a fratelui, care-l slăvise pe Bătrân chiar şi în timp ce-şi 
înclina capul pentru sabie. Bătrânul simţi un fior de furie amintindu-şi 
ce risipă, şi furia îl făcu să se simtă din nou tânăr, suficient de tânăr să 
arunce lumea în aer pentru a avea şansa de a o reface după imaginea 
lui. Să o arunce în aer din nou. Dacă ar fi putut ucide posibilitatea 
apariţiei cărţii omorând-o pe fată, ar fi sugrumat-o cu mâinile lui. 

— Redbeard nu e într-o situaţie mai bună decât a noastră, tată. Nici 
el n-o poate găsi. Dacă Rakkim ar păţi un accident plecând de la vilă, 
numai noi am mai căuta-o pe fată. 

Bătrânul îi aruncă o privire otrăvită. 

— Fără accidente. Nu numai că mă îndoiesc că vreunul dintre 
oamenii tăi e capabil să-l omoare pe Rakkim, dar în plus de asta orice 
tâmpit poate vedea că avem nevoie de el în viaţă. 

Ibrahim îşi umezi buzele. 

— Redbeard îl consideră pe Rakkim suficient de bun să-l folosească 
pe post de câine de vânătoare, explică Bătrânul. Ei bine, o să-l folosim 
şi noi. Tu roagă-te numai să fie pe atât de iscusit pe cât crede 
Redbeard că e. Urmează-mă, zise el, ridicându-se şi ducându-se la 
fereastra panoramică din spatele lui. 

Ibrahim se supuse imediat, stând cu o jumătate de pas în urma lui. 

Sub ei se întindeau luminile de pe Las Vegas Strip, pulsând albastre, 
verzi, roşii, în luminile stroboscopice ale arcadelor de la intrarea 
hotelurilor, arce de culori incandescente şi reflectoare săltând pe cer 


într-o rugăciune către zeii lăcomiei. Fortăreaţa Bătrânului se găsea la 
cele zece etaje de sus ale clădirii de nouăzeci de etaje numite Colossus 
în ziare, dar numele din acte era clădirea Internaţional Trust Services. 
Etajele de mai jos era ocupate de bănci şi de firme de brokeraj, 
conglomerate de asigurări şi clinici medicale, toate aceste instituţii 
mari de marmură fiind îngrăşate prin dobânzi şi speculă — inima 
flămândă şi rapace a bestiei. Bătrânul nu se sătura niciodată de 
această privelişte. 

Prinsă între Statele Islamice ale Americii şi Bible Belt, Las Vegas era 
o anomalie geopolitică, un teritoriu independent şi neutru ce 
funcţiona ca broker între cele două naţiuni. Cu o populaţie de 14 
milioane şi în creştere, Las Vegas era veriga financiară şi de informaţii 
a continentului, funcţionând dincolo de orice doctrină sau politică, 
fiind un rău necesar. Se potrivea la perfecţie cu nevoile Bătrânului. 
Nefiind loial nici unei naţiuni sau guvern, devotat doar misiunii sale 
divine. Bătrânul se adăpostea în taină în Colossus de douăzeci de ani, 
invizibil pentru duşmanii săi, capabil astfel să acţioneze fără teamă de 
pedeapsă. Supraveghease chiar el construirea clădirii, instalând 
numeroase sisteme de protecţie în pereţi, podele şi tavane. Fusese o 
glumă personală a sa de a închiria etajele inferioare exact cămătarilor 
care erau anatema pentru musulmanii onorabili. Era un camuflaj şi o 
dulce ironie; o reamintire perpetuă a căii lungi ce trebuia încă 
străbătută înainte de a-şi îndeplini destinul. 

— Trebuie să stăm cu ochii pe Rakkim, zise Bătrânul, dirijând cu 
arătătorul mâinii drepte jocul de lumini colorate de pe Strip ca pe o 
simfonie, ca şi cum oraşul în sine ar fi fost sub stăpânirea sa. El ne va 
conduce la fată, şi o dată ce avem fata... ei bine, cu voia lui Allah, 
atunci vom descoperi de unde i-a venit ideea acestei cărți. Că nu i-a 
venit singură această idee. 

— O să pun o echipă alcătuită din fraţii cei mai de încredere să-l 
ţină pe Rakkim sub urmărire, îl asigură Ibrahim. Dacă mănâncă o felie 
de pâine de secară şi-i cade o fărâmă de pe buze, vei fi înștiințat. 

— Dacă-i cade o fărâmă de pe buze, e pentru că şi-a dat seama că e 
urmărit. 

Bătrânul urmări cu privirea un elicopter ce trecu în linişte peste 
piramida neagră a hotelului Luxor, cu luminiţe albastre pâlpâind pe 
fuzelaj. În tinereţe i se păruse că elicopterele semănau cu libelulele, 
înainte să ştie despre complexitatea construirii lor. Acum i se păreau 
din nou ca nişte libelule. 

— Nu, o să-l contactez mai bine pe prietenul nostru. El e mult mai 
potrivit pentru sarcina asta. 

Ibrahim se strâmbă. 

— Darwin nu e de încredere. 

— Bineînţeles că nu e. Cei mai buni îşi au întotdeauna propriile 


planuri. 

— E un demon, tată. 

— Da, aşa este. Un demon, un diavol, un djinn... dar Darwin e 
singurul care poate să-i stea pe urme lui Rakkim. Când Rakkim o să 
găsească fata, Darwin o să-l vadă. Dacă găsesc şi dovezile pe care le 
caută, Darwin o să vadă şi asta. Acum du-te, zise Bătrânul, fluturând 
din mână. Te scutesc de chin şi o să vorbesc eu însumi cu el. 

Ibrahim se îndepărtă rapid, mergând cu spatele înainte, şi închise 
uşa în urma lui. 

Maşinile treceau încet pe străzile aglomerate de jos. Bătrânul îşi 
imagină claxoanele asurzitoare, dar geamul gros nu lăsa să treacă 
sunetele. Se gândi la băiatul acesta, Rakkim, acest şobolan de stradă 
care devenise acum un bărbat, propria creaţie a lui Redbeard. Îşi 
dorea să ştie mai multe despre el. Citise bineînţeles dosarul lui 
Rakkim, dar nu era sigur cât de mult să creadă. Dosarele fedainilor 
erau strict secrete şi era notoriu faptul că nu te puteai bizui pe datele 
din ele, fiind folosite în egală măsură pentru dezinformare. Nici măcar 
nu era sigur care era numele adevărat al băiatului. Redbeard îl preţuia 
însă — acesta era singurul lucru important. 

Redbeard şi fratele lui mai mare, James, fuseseră ca nişte spini în 
coasta Bătrânului încă de la înfiinţarea Republicii Islamice. James 
Dougan fusese primul director al Securităţii Statului, adjunctul lui 
Redbeard. James fusese figura charismatică din fruntea agenţiei, dar 
Redbeard fusese oţelul din spatele ei. La momentul ales, Bătrânul 
încercase să-i asasineze pe amândoi, şi să lase la conducere propria 
cârtiţă, persoana cu numărul trei în agenţie. Atacul reuşise însă doar 
parţial. James murise, dar Redbeard, deşi împuşcat de mai multe ori, 
se agăţase de viaţă, luptându-se cu moartea ca şi cum nu l-ar fi 
aşteptat decât iadul. Peticit ca un ursuleţ vechi de pluş, Redbeard 
preluase imediat controlul asupra Securităţii Statului. 

În doar câteva zile, Redbeard ordonase executarea a câtorva zeci 
dintre propriii agenţi, primul fiind chiar cârtiţa plantată acolo de 
Bătrân. Peste o sută de poliţişti şi fedaini fuseseră, de asemenea, 
executaţi, şi dispăruseră fără urmă chiar şi câteva Robe Negre. 
Majoritatea dintre ei erau complet nevinovaţi în afară de o implicare 
total întâmplătoare şi vagă în atac, dar patruzeci şi trei dintre morţi 
erau oameni; devotați ai Bătrânului. Doi dintre cei mai de încredere 
aghiotanţi ai săi fuseseră capturați, oameni care-l serviseră de zeci de 
ani. Dacă însă cei doi nu s-ar fi sinucis imediat, Bătrânul însuşi ar fi 
putut fi prins. 

Brutalitatea lui Redbeard dăduse cu câţiva ani în urmă planurile 
Bătrânului, şi acum nepoata lui ameninţa tot ceea ce se chinuise să 
înfăptuiască. Exista cu adevărat ceva în familia aceea, o sămânță a 
întunericului trimisă de diavolul însuşi ca să-i împiedice lui intenţiile 


nobile. După ce va; fi doborâtă nepoata, incinerată împreună cu 
această nouă carte a ei, Bătrânul avea de gând să-l trimită pe Darwin 
după Redbeard însuşi şi să termine o dată pentru totdeauna cu ei. 

Zâmbetul îi pieri de pe buze amintindu-şi de ceea ce avea de făcut 
chiar acum. Nu-i făcea plăcere gândul discuţiei cu Darwin, dar era 
necesar. Conversaţia telefonică avută cu bărbatul nu era periculoasă, 
era dezgustătoare. Simţea iar gustul acru în fundul gurii. „Faci pe 
mironosița acum la bătrâneţe, se mustră singur. De câte ori n-ai primit 
în casa ta o bestie sau alta? Porci şi maimute cu care ai luat masa, şi 
pe care i-ai tratat atât de politicos, încât niciunul dintre ei nu ţi-a 
ghicit vreodată adevăratele gânduri. De câte ori nu te-ai avântat chiar 
în abis, când a fost convenabil pentru planurile tale? Vorbeşte cu 
omul, dă-i ordinele, şi ascultă-i râsul acela al lui. După aceea du-te şi 
fă o baie.” 

Da, da, da. Gata. Îndoielile slăbesc trupul şi sufletul, şi Bătrânul nu- 
şi putea permite micşorarea nici unuia. Privi morile de vânt de-a 
lungul munţilor de la distanţă, şi luminile de pe Strip nu erau acum 
decât o trivialitate, căci simţea pacea infinitului coborându-se asupra 
lui ca un sărut. Nomazii zdraveni ai pământului său natal credeau că 
Allah scrisese deja cartea vieţii. Astfel că pentru ei rugăciunile erau o 
obligaţie, dar nu-şi făceau nicio iluzie că Dumnezeu era influențat de 
rugăminţile lor. Bătrânul privi turbinele electrice rotindu-se în aerul 
rece al deşertului şi se gândi la Redbeard, care-l obstrucţionase de 
atâta vreme. Îl urmărise şi-l împiedicase la fiecare pas. Acum însă era 
rândul lui Redbeard să fluture în vânt ca o pânză ruptă, fiind la mila 
sorții, temându-se pentru siguranţa nepoatei lui. În acest caz cel puţin, 
Redbeard şi Bătrânul erau într-o înţelegere deplină: amândoi îşi 
doreau nespus ca Rakkim s-o găsească. 


CAPITOLUL 5 
După rugăciunile de seara târziu 


— Sarah a dispărut? Ce vrea să-nsemne asta? 

— A fugit de-acasă acum două zile, zise Redbeard, uitându-se la 
ceas. Acum trei zile, de fapt. A dispărut vineri dimineaţă, după ce a 
predat prima oră. 

Rakkim îi puse mâna pe braţ. 

— Eşti sigur că n-a fost răpită? 

Redbeard îl plesni peste mână să i-o îndepărteze, şi ieşi de pe alee. 
Se mişca acum cu gesturi uşor ţepene. 

Rakkim îl urmă şi mai adânc în grădină, aplecându-se ca să treacă 
pe sub ferigile-elefant şi buchetele de crini agăţători, flori pentru 
morţi, cu miros dulceag şi vâscos. Chiar şi cu luna plină în grădină era 
întuneric, dar Redbeard ştia; drumul. Şi Rakkim îl ştia. Într-o mică 
poiană lângă o cascadă cu pietre, Redbeard se aşeză, sprijinindu-se 
pentru o clipă cu o mână. Rakkim i se alătură. 

Redbeard strânse din buze. 

— Sarah s-a dus de capul ei. La început am crezut că a plecat cu 
tine, dar m-a sunat vineri seara. Mi-a zis că e în siguranță şi să nu-mi 
fac griji. 

— De ce să fugă? Ce i-ai făcut? 

— Am avut grijă de ea, zise Redbeard, încruntându-se. Am aranjat o 
căsătorie între ea şi un bărbat convenabil, şi la vârsta ei nu e un lucru 
uşor, mai ales după publicarea cărţii aceleia blestemate. Ambasadorul 
saudit şi-a oferit al cincilea fiu, Soliman, un director executiv 
petrochimist, şi eu am acceptat. Soliman are două soţii, dar ele 
locuiesc în Regat, protejate de aşa-zisa pată morală a ţării noastre. 
Sarah trebuia să-i fie prima soţie şi urmau să trăiască aici, pe 
domeniul ambasadorului. Soliman este bine educat, cosmopolit... 

— Ce generos din partea ta. 

Rakkim îi văzuse împreună, urmărindu-i fără ştirea ei. Sauditul îşi 
ținea ceaşca de cafea cu amândouă mâinile când bea, de parcă nu 
avea încredere în el însuşi că e în stare să ţină o ceaşcă fără s-o scape. 

— L-ai găsit un moderat. Sarah va putea să predea în continuare şi 
să meargă la filme. Poate va avea voie chiar şi să danseze la propria 
nuntă. 

— Ar fi trebuit să aştept până descoperea cineva că voi doi păcătuiţi 
în secret? Atunci Sarah n-ar mai fi avut nicio perspectivă. 

Rakkim rămase tăcut. Rakkim putea ignora dorinţele lui Redbeard, 
dar în ciuda vârstei şi a venitului ei, Sarah se cuvenea să-şi asculte 


tutorele. 

— Vreau s-o găseşti. 

— Ai o grămadă de agenţi. Ce nevoie ai de mine? 

— În tine am încredere. 

— De ce-aş aduce-o înapoi? Nu-mi pare rău decât că nu m-a sunat 
pe mine încă de la început. 

— O să fie omorâtă, rosti Redbeard încet. O femeie nemăritată care 
pleacă de acasă fără permisiune riscă foarte mult, iar scrierile ei o fac 
şi mai mult să fie o ţintă. Sarah pur şi simplu nu înţelege situaţia... 

— Crezi că Robele Negre ar îndrăzni să se atingă de nepoata 
dumitale? 

— Ar fi o nebunie, dar oamenii cu putere fac mereu lucruri 
nebuneşti. 

— Oxley e prea prudent, prea deştept... Rakkim se opri. Ce nu-mi 
spui? 

— Mullahul Oxley este prudent, dar alte Robe Negre nu consideră 
asta o calitate demnă de admiraţie. Redbeard îşi mângâie barba. Am 
făcut tot posibilul să ascund absenţa lui Sarah. Şi-a luat subit concediu 
şi altădată când a avut nevoie pentru documentare. Conducerea 
Departamentului de Istorie a fost păcălită. Dar alţii, nu. A doua zi 
după ce a dispărut, continuă el şi pe gât îi pulsă o venă groasă, am 
aflat că anumiţi vânători de oameni au primit sarcina s-o găsească. 
Specialişti în înapoierea soțiilor şi a fiicelor neascultătoare. Oamenii 
mei au interceptat două echipe de vânători. Unul dintre agenţii mei 
cei mai buni, Stevens, cel căruia ai hotărât să-i spargi nasul, a condus 
operaţiunile de capturare, dar sunt sigur că mai sunt şi alte echipe... 

— Cine i-a angajat? 

— Au fost contactaţi anonim. Este imposibil de găsit urma celor 
care i-au angajat. 

— Nu te îngrijora, unchiule. O s-o găsesc. N-o s-o aduc înapoi ca s-o 
măriţi, dar o s-o găsesc. Şi apoi poţi să-l trimiţi pe Stevens să ne 
găsească pe noi. 

— Scuteşte-mă de amenințările tale. M-am scuzat deja faţă de 
ambasador. I-am spus azi că Sarah s-a izolat pentru a găsi o iluminare 
spirituală. Ăsta a fost un motiv suficient pentru el să anuleze nunta. 
Toţi cei pioşi sunt bănuitori faţă de credinţa altora. 

— Ar fi trebuit să ne laşi să ne căsătorim. 

— Ar fi trebuit să fac multe lucruri. 

— Eram ofiţer fedain atunci, te-aş fi onorat. N-a existat niciun motiv 
să nu ne dai binecuvântarea. 

— Binecuvântarea mea pare să fie singurul lucru pe care nu l-aţi 
avut. 

Rakkim simţi că roşeşte. 

— Aţi fost prudenti, trebuie să recunosc. M-am gândit că, după ce se 


va mărita, se va termina cu nebunia asta... Am vorbit cu imamul tău. 
Mi-a zis că n-ai mai fost de ani de zile la moschee. 

Cu pleoapele acoperindu-i ochii pe jumătate, Redbeard îşi lăsă o 
mână prin curentul de apă, şi undele reci îi trecură grăbite peste 
degete. 

— Vinovat. 

— Eviţi compania credincioşilor. Îţi petreci timpul între catolici sau 
chiar mai rău. 

— Oh, mult mai rău. 

— Ai devenit un apostat, deci? 

— Cred că nu există alt Dumnezeu în afară de Allah, şi că Mohamed 
este profetul lui. Asta e tot ce ştiu sigur. Am rămas un musulman. Nu 
un musulman bun, dar totuşi credincios. 

— Atunci mai este încă speranţă pentru tine, zise Redbeard, 
privindu-l cu atenţie. Am auzit o poveste ce te-ar putea interesa. E 
vorba despre un agent de călătorii care nu ia niciun ban pentru 
serviciile sale. Imaginează-ţi. 

Emigraţia fără autorizaţie este un act de trădare. Orice persoană 
care are legătură cu acest act este la fel de vinovată. Şi totuşi există un 
contrabandist care lucrează pe gratis. Ce-l poate convinge pe un om să 
facă aşa ceva? 

— Un bun musulman trebuie să hrănească şi să adăpostească pe toţi 
care-i apar în pragul uşii. 

Redbeard păru amuzat. 

— Ah, dar tu nu eşti un bun musulman. Nu asta mi-ai spus chiar tu 
mai înainte? 

Rakkim nu-i întoarse zâmbetul. 

— Chiar aşa de nepotrivit am fost? 

— Am avut alte planuri pentru Sarah. Şi pentru tine am avut alte 
planuri, zise Redbeard, lovind apa cu dosul palmei şi stropind frunzele 
din jur. Dar nu mi-au ieşit. 

Rakkim observă că partea dreaptă a feţei lui Redbeard era lăsată. La 
început crezuse că văzuse aşa doar din cauza luminii slabe. 

— Ce s-a întâmplat cu dumneata? întrebă el, apropiindu-se mai tare. 
Te sprijini mai mult pe piciorul stâng când păşeşti, şi aici... atinse uşor 
obrazul lui Redbeard. O cicatrice nouă. Nu-ţi mai creşte barba în locul 
ăsta. S-a întâmplat ceva. 

— A avut loc un atentat asupra mea lunea trecută. Ei au murit. Eu 
nu. Asta-i tot. 

— Robele Negre? 

Redbeard ridică din umeri. 

— Cum ai zis şi tu, mullahul Oxley e prea prudent să mă atace 
direct, dar se poate să fi fost cineva din ierarhie, un asistent de-al lui 
sperând să câştige favoruri. Sau poate a fost opera altor mâini. Un nou 


jucător, probabil. 

— Cine crezi că a ordonat atentatul? insistă Rakkim. 

— Găseşte-o pe Sarah, şi poate atunci o să ne îndreptăm împreună 
atenţia asupra ghicitorii ăsteia. 

Nu avea niciun rost să încerce să obţină mai multe informaţii de la 
Redbeard. 

— Dacă Sarah a dispărut de vineri, în momentul de faţă poate fi 
oriunde. Ar fi trebuit să mă chemi mai devreme. 

— E încă aici. Apelul ei de vineri seara a fost de la un număr local. 
Aeroporturile şi gările au deja portretul ei... 

— Mai sunt şi alte feluri de a pleca din oraş. 

— Sarah nu ştie că viaţa ei e în primejdie. Se gândeşte că nu trebuie 
decât să stea departe de mine suficient demult cât să anulez nunta. Şi 
cunoaşte bine oraşul. Nu va simţi nevoia să fugă. Crede că mă poate 
suna peste o lună şi să mă invite la prânz şi că o voi ierta. Şi aş ierta-o, 
de fapt, dar nu ne putem permite să aşteptăm, zise el, îndreptându-se 
de spate şi strâmbându-se. Am alcătuit un dosar complet pentru tine: 
lista cu apelurile ei telefonice pe ultimele şase luni, memoria internă a 
calculatoarelor ei, o listă cu prietenii ei. Orice altceva ai nevoie, 
continuă el calm, nu trebuie decât să-mi spui şi... 

— O să mă descurc. 

Redbeard se uită dincolo de el. 

— Mi-am promis când ai plecat de la fedaini că am terminat cu tine. 
Mi-am spus că eşti mort... dar nu erai. Nopțile par tot mai lungi cu 
fiecare an ce trece. Mult mai des acum, mă plimb prin casă, şi doar 
sunetul paşilor mei îmi ţine companie, şi aş vrea să fii şi tu aici. 
Sarah... zise el înghițind şi glasul i se frânse, dar îşi tinu capul drept. 
Acum şi ea a plecat. Şi mă învinovăţesc pe mine pentru asta. 

Dacă aştepta ca Rakkim să-l contrazică, trebuia să aştepte multă 
vreme. 

Rămaseră amândoi lângă cascadă, ascultând căderea apei, fără să 
vorbească. Singuri în grădină, nevăzuţi de stele sau de sateliți. Dacă 
Dumnezeu îi privea, niciunul din ei nu ştia. 

Rakkim îşi ridică mâneca, şi-şi vârî braţul prin cascadă, scoțând 
două sticle de Coca-Cola din ascunzătoarea lui Redbeard. Îi dădu una 
lui Redbeard, care se uita uluit la el, o deschise pe cealaltă şi bău 
însetat. Era aşa de rece că-l dureau dinţii. 

— Ahhh. Nu-mi pasă ce se spune, Jihad Cola e o poşircă ordinară. 
Îşi ciocni sticla de a lui Redbeard. La naiba cu embargoul. 

Redbeard era oripilat. 

— De când ştiai? 

— La o lună după ce m-ai adus în casă. 

Redbeard clătină din cap şi-şi deschise sticla. 

— Aşa păţesc dacă nu le număr. 


Rakkim fusese întotdeauna atent să nu ia din rezervă decât dacă 
Redbeard umpluse recent mica peşteră secretă şi, deşi împărţise prada 
furată cu Sarah, nu-i arătase niciodată unde era ascunzătoarea 
unchiului ei. Sarah n-ar fi fost în stare să se abţină şi amândoi ar fi 
fost prinşi, nu din lăcomie, ci din nesăbuinţă plină de veselie, o 
încălcare deliberată a regulilor. O iubea pe Sarah pentru simţul ei de 
invulnerabilitate, dar el, unul, era mai prudent. 

Rakkim luă o înghiţitură bună. 

— Papistaşii ăia din Bible Belt sunt necredincioşi cu inima neagră şi 
mâncători de carne de porc, dar trebuie să recunoşti că ştiu să facă un 
suc bun. 

Redbeard sorbi şi el puţin. 

— Papistaşii au formula, asta-i diferenţa. 

— E vremea ca oamenii noştri de ştiinţă să înceapă să lucreze la 
formula aia, zise Rakkim, admirând sticla. Cine îşi poate imagina că e 
ilegal ceva aşa de bun? întrebă el cu inocență. Posesie de marfa de 
contrabandă. Doi ani de muncă silnică, fără posibilitate de eliberare 
condiţionată. 

— Nu încerca să înţelegi legea. 

— Legea e dincolo de înţelegerea mea, amândoi ştim asta, zise 
Rakkim, luând o altă înghiţitură. Ai băut vreodată RC Cola? 

— Cu multă vreme în urmă. 

— Eu am băut o sticlă acum opt ani... Tennessee... prima misiune 
de recunoaştere de unul singur în Bible Belt. Verificam nişte zvonuri 
legate de activităţi nucleare la fosta unitate Oak Ridge, zise Rakkim, 
sorbind încă o dată şi savurând gustul. Mi-am petrecut trei luni 
infiltrându-mă acolo, fără barbă ca un nou-născut. Am lucrat pe 
urmele de terebentină, reparând aparate electrocasnice din uşă în uşă, 
pălăvrăgind cu femeile şi cu muncitorii din fabrică. Am fost la biserica 
locală. Am stat chiar lângă şeriful local, un negru slăbănog cu un semn 
de naştere roşu ca vinul pe obraz, cântând amândoi din toţi rărunchii 
„Veche cruce necioplită”. Îmi place imnul ăla. Mai sorbi o dată. N-am 
pus mâna pe niciun şarpe. Se spune că asta fac papistaşii ăştia, dar eu 
nu i-am văzut niciodată. Oameni de treabă... Şi am fost surprins de 
asta. Cred că n-ar fi trebuit să fiu. Sarah mi-a spus întotdeauna că nu 
sunt chiar aşa de diferiţi de noi. „Citeşte istoria, Rakkim.” Urmări cu 
degetul conturul sticlei şi simţi privirea lui Redbeard asupra lui. Şi 
mâncarea - dacă mănânci o plăcintă proaspătă de piersici la o 
adunare socială a Bisericii Penticostale, piersici proaspete cu o porţie 
zdravănă de îngheţată de vanilie făcută în casă, o să te gândeşti şi 
dumneata să te reconverteşti la vechea religie. Nu te uita aşa la mine, 
ăsta-i adevărul. Eu am fost acolo. Oamenii, mâncarea, micile 
amabilităţi... fetele în rochiţe de vară... lucruri mărunte, dar dacă n-ar 
fi fost Sarah, amintirea ei... Se uită la Redbeard. N-am găsit nicio 


bombă nucleară. Cel puţin, n-am fost atins pe plasturele de radiaţii, 
zise el privind bulele ridicându-se din sticla de Coca-Cola. Oamenii din 
Oak Ridge preferă RC Cola. Au drumurile mai proaste decât ale 
noastre, ; carnea de vită e foarte rară, dar au orice fel de băutură vrei. 
Bubble-Up, Seven-Up, Everclear Moonshine, şi un whisky aşa de fin că 
parcă bei lumină de soare. De toate am băut, Redbeard. A trebuit. Sunt 
foarte atenţi la spioni şi un bărbat care refuză un whisky de porumb 
primeşte o privire lungă şi aspră. Însă tot Coca-Cola e preferata mea. 
Aşa că poţi să-i spui imamului meu că sunt dincolo de orice lumină, 
zise Rakkim şi sorbi adânc, iar lichidul dulce şi rece îi curse ca o 
avalanşă pe gât. Toată Coca-Cola aceea proaspătă, zise el, uitându-se 
fix la Redbeard. Cea mai bună pe care-o aveau papistaşii, şi niciuna n- 
avea un gust aşa de bun ca aceea pe care am furat-o din provizia 
dumitale secretă. Oare de ce crezi că a fost aşa, unchiule? 

— Găseşte-o, Rikki. Te rog! 

Oricât ar fi încercat, Rakkim nu-şi amintea nici măcar o singură 
altădată când Redbeard folosise cuvintele „te rog”. Era o surpriză 
aproape suficientă să-l împiedice să gândească. Aproape. 

— De ce a plecat Sarah acum? 

— Poftim... ce vrei să spui? 

— De ce n-a plecat săptămâna trecută? Sau săptămâna viitoare? De 
ce acum? Care-a fost catalizatorul? 

— N-a fost niciun catalizator. 

— Nu aşa m-ai învăţat. Mi-ai spus că oricând cineva ia o hotărâre 
bruscă, o hotărâre importantă ce-i schimbă viaţa, întotdeauna există 
un catalizator. Găseşte catalizatorul şi vei afla adevărul, aşa mi-ai 
spus. 

— Asta n-a fost o hotărâre bruscă, n-a existat niciun catalizator, zise 
Redbeard. M-a păcălit. Am crezut că a acceptat logodna, dar ea 
plănuia încă de la început să plece. Şi-a scos bani din contul ei bancar 
de luni de zile, sume mici, nu suficient să-mi atragă atenţia. Se 
încruntă. Are douăzeci şi cinci de ani, ar fi trebuit să fie recunoscătoare 
că am reuşit să-i găsesc pe cineva s-o ia. 

— Şi nu te poţi gândi la niciun alt motiv pentru care a vrut să fugă? 

Redbeard îl privi direct în ochi. 

— Niciunul. 

— O s-o găsesc, zise Rakkim, şi aşeză pe piatră sticla goală de Coca- 
Cola. 

Ştia că Redbeard minţea. 


CAPITOLUL 6 
Înainte de rugăciunile din zori de zi 


Rakkim venea de la vila lui Redbeard şi privi de la volanul maşinii 
avioanele militare zburând în formaţie deasupra oraşului — bătrânele — 
dar încă de încredere — F-117 Stealth, în patrula lor regulată în zona 
aeriană restricţionată de deasupra capitalei. Tunetul vag al trecerii lor 
era destul de relaxant. Îşi îndoi gâtul ca să le mai vadă o dată şi apoi 
se îndreptă spre casă, luând-o pe şoseaua 1-90, traseul ocolit, în caz că 
era urmărit. Nu era îngrijorat că-l urmărea Securitatea Statului — 
Fordul silențios pe care i-l împrumutase Redbeard avea cu siguranță 
un dispozitiv GPS undeva pe şasiu, probabil două transmiţătoare, unul 
uşor de găsit, celălalt integrat în maşină încă din fabrică. Evident că 
Redbeard ştia unde era maşina în orice moment, dar lui Rakkim nu-i 
păsa. Nu din cauza lui Redbeard era îngrijorat; era îngrijorat din cauza 
celor de care era Redbeard îngrijorat. Dacă vila era sub supraveghere, 
atunci orice maşină care intra sau ieşea trebuia să prezinte interes. 

Majoritatea vehiculelor care treceau pe drum la ora 3 noaptea erau 
tiruri ce transportau marfa prin trecătorile din munţi la est de 
Washington, şi maşini vechi şi hârbuite ce se îndreptau spre 
Snoqualmie Summit. Rakkim păstra viteza Fordului chiar puţin peste 
limita legală şi verifica mereu oglinda retrovizoare. O dubiţă verde de 
marfă schimba benzile când nu era necesar. 

Rakkim se simţea încă ghiftuit după micul dejun de după miezul 
nopţii pe care Angelina insistase să-l mănânce - clătite cu afine, ouă şi 
cârnaţi. În timp ce ea îl cicălea că era aşa de slab, Rakkim mânca şi îi 
punea întrebări despre Sarah. Clătitele fuseseră mai satisfăcătoare 
decât răspunsurile ei — trecuse multă vreme de când i se destăinuise 
Sarah, recunoscuse ea, ştergându-şi ochii. 

Rakkim o sună pe Mardi la numărul de la Blue Moon. 

— Salutare, zise el, imediat ce Mardi ridică receptorul, avertizând-o 
prin salut că apelul era probabil monitorizat, îmi iau o mică vacanţă. 

Mardi ezită. 

— Totul e în regulă? 

— Îi fac o favoare unui prieten. Ne mai vedem noi... 

— Sper că nu te-ai supărat pentru ce ţi-am zis aseară. 

— O să supraviețuiesc, zise Rakkim şi închise. 

Şoseaua era plină de gropi, cu unele locuri în reconstrucţie după 
furtunile de toamna trecută. leşi pe un drum lăturalnic la Issaquah, 
unul dintre centrele cele mai dezvoltate din punct de vedere 
tehnologic ale regiunii, cu parcurile de birouri şi centrele subterane de 


cercetări protejate de multe rânduri de capcane biometrice. Dubiţa 
verde părăsi autostrada pe aceeaşi ieşire, o luă la dreapta după 
indicator, şi îşi continuă drumul. Prin lunetă Rakkim o privi 
îndepărtându-se puţin şi apoi așteptând. Un kilometru şi ceva mai 
târziu observă o altă maşină ce-l urmărea, de data aceasta un sedan 
argintiu. Chiar şi mărind imaginea la maximum, nu reuşi să-l vadă pe 
şofer. O maşină de familie cu ecran total de securitate? Da, exact. 

O jumătate de oră mai târziu se întorcea spre oraş pe o rută 
alternativă; traficul se rărise până când Rakkim ajunsese să conducă 
prin întuneric, farurile maşinii lui fiind singura sursă de lumină. 
Sedanul era încă la vreo doi kilometri în urmă, farurile sale văzându- 
se doar din când în când pe drumul îngust şi plin de curbe. Această 
rută alternativă trecea printr-o pădure de brazi înalţi şi cedri la 
poalele munţilor Cascade, un drum vechi de dinainte de tranziţie, 
construit bine şi încă neted. Cu zece ani înainte se construiseră aici 
câteva zone rezidenţiale, dar nu se vânduseră bine; naveta era prea 
lungă şi casele erau prost proiectate şi construite din materiale ieftine. 
În clădirile dărăpănate acum locuiau clandestin vagabonzi, fără curent 
sau canalizare, cu acoperişurile sparte prin care curgea apă, cu 
podelele stricate şi curţile năpădite de buruieni şi tufe spinoase de 
mure. Fundăturile aliniate una după alta de la şosea erau baricadate 
cu maşini răblăgite ca să-i ţină la distanţă pe străini, ignorate de 
autorităţi. Rakkim văzu din trecere focuri de tabără aprinse printre 
copaci. 

Începuse să plouă uşor şi ştergătoarele se mişcau înainte şi înapoi pe 
parbriz. Sedanul argintiu rămăsese în urmă, înaintând cu atenţie pe 
drumul înşelător. Nu existau felinare de stradă sau borduri, doar o 
prăpastie abruptă pe o parte şi o pădure deasă de cealaltă. Maşina 
avea un calculator programabil pentru navigaţie — nu trebuia decât să 
tasteze destinaţia şi să stea frumos rezemat de spătar, chiar şi să tragă 
un pui de somn dacă voia, dar nu dorea să-şi înregistreze destinaţia în 
calculatorul de bord, iar acesta oricum nu ştia drumul prin zonele 
acestea rele. Rakkim ştia drumul, ştia pe unde cobora brusc în pantă şi 
unde erau gropi mari, unde erau infiltraţii de apă în sezonul ploios. 
Trecea deseori pe aici, transportând oameni afară din ţară, evrei, 
homosexuali şi fundamentalişti fugari, toţi disperaţi să ajungă în 
Canada sau în teritoriile mormone — destinaţii care ofereau o siguranţă 
relativă. Continuă să conducă. 

Rakkim îşi petrecuse o oră în apartamentul lui Sarah de la vilă, 
ameţit de aroma ei. Animalul ei de pluş favorit era încă pe pat, un 
iepuraş ponosit de pânză cu urechile zdrenţuite şi cu un ochi lipsă. 
Deja nu mai avea mare parte din căptuşeală când îl văzuse Rakkim 
prima dată, imediat după ce fusese adus în casă de Redbeard. Rakkim 
se uitase în ziua aceea la creatura pleoştită şi singurul lucru care-i 


venise în minte erau cadavrele atârnând pe poduri după declararea 
legii marţiale. Atunci urâse iepuraşul de pânză şi, de fapt, şi acum îl 
ura, dar în seara aceasta îl îndreptase frumos pe perna ei. Apoi îi 
cercetase prin cameră: în dulap, în birou, în colecţia ei de Bărbie 
musulmane. Lăsă garderobul ei la sfârşit, trecându-şi degetele prin 
lenjeria ei de mătase. 

Maşina derapă şi aruncă pietriş, iar Rakkim se forţă să încetinească. 
Nu ştia dacă Redbeard îl minţise intenţionat despre momentul exact 
când plecase Sarah, dar ştia că nu plănuise să plece vineri dimineaţa. 
Nu în momentul când ieşise din vilă. Rakkim nu ştia ce anume se 
întâmplase, dar ştia că decizia ei avusese un catalizator. Se petrecuse 
ceva după ce ajunsese la universitate, ceva ce o forţase să plece. 
Dovada era în buzunarul lui de la piept: o fotografie mică de pus în 
portmoneu. 

Această fotografie era cea mai preţuită avere a lui Sarah, păstrată la 
adăpost într-un compartiment secret al cutiei ei muzicale. I-o arătase o 
dată, făcându-l să-i promită că n-o să spună nimănui, şi Rakkim îşi 
ţinuse promisiunea. Era o fotografie cu Sarah şi cu tatăl ei. Sarah era 
un bebeluş, dormind liniştită în braţele lui, în timp ce tatăl ei se uita 
direct în obiectivul aparatului. Existau multe portrete oficiale ale lui 
James Dougan - primul şef al Securităţii Statului era considerat unul 
dintre cei mai mari martiri ai naţiunii, dar aceasta era singura 
fotografie pe care o văzuse Rakkim în care părea să fie cu adevărat 
fericit. Rakkim n-o întrebase niciodată pe Sarah de ce ţinea fotografia 
ascunsă. Numai cineva care nu crescuse în casa aceea s-ar fi mirat — 
orice secret ţinut faţă de Redbeard era o victorie. Îşi pipăi buzunarul 
să se asigure. Dacă Sarah ar fi ştiut că pleca în dimineaţa aceea, n-ar fi 
lăsat fotografia în cameră. 

O zonă de pădure cu copacii tăiaţi îl lăsă să zărească pentru o clipă 
oraşul Seattle, sclipind în depărtare, cu zeci de aparate de zbor plutind 
peste Queen Ann Hill, păzind palatul prezidenţial. Şoseaua intra într-o 
curbă, şi lumina slabă a farurilor sedanului ce-l urmărea se pierdu din 
vedere. 

Pe biroul de pin alb din dormitorul lui Sarah erau cărţi adevărate şi 
blocuri de hârtie galbenă umplute cu scrisul ei mărunt. Sarah adora 
lucrurile vechi, calculatoarele cu tastaturi şi pixurile cu pastă, cărţile 
de benzi desenate şi DVD-urile. Nu exista nici măcar o fotografie a 
mamei ei în cameră, nici acum, nici altădată. Katherine Dougan 
dispăruse imediat după asasinarea soţului ei şi se considera în general 
că avusese şi ea un rol în conspirația care-l omorâse, un atentat al 
creştinilor radicali menit să destabilizeze noul regim musulman. În 
ciuda eforturilor lui Redbeard, nu fusese găsită şi, deşi de multă vreme 
se încetase căutarea ei activă, Redbeard interzisese chiar şi rostirea 
numelui ei în casă. 


Rakkim îşi amintea cum se plimbase prin vilă când venise prima 
dată, cameră după cameră, cum îşi vârâse vârful piciorului în piscină 
şi-şi spusese să nu se simtă prea confortabil, pentru că totul se va 
termina la fel de brusc pe cât începuse. Nu avea decât nouă ani. Avea 
isteţimea străzii şi era prudent; Sarah avea cinci ani, era orfană exact 
ca el, inteligentă şi vioaie, şi ştia deja să citească. Când îl văzuse prima 
dată, Sarah păruse uşurată, ca şi cum l-ar fi aşteptat să vină de multă 
vreme. 

Crescuseră împreună în casa aceea mare, se bălăciseră şi se 
întrecuseră la înot în piscină, colecţionaseră cărăbuşi din pădure 
împreună cu gărzile de corp şi îşi făcuseră temele împreună în camera 
de studii. Moderat declarat, Redbeard insistase ca Sarah să fie educată 
la fel ca orice băiat, o încurajase să pună întrebări, îi permisese să 
practice sporturi şi să poarte haine contemporane, cu excepţia 
Sabatului. După publicarea cărţii, probabil regretase că nu fusese mai 
strict cu ea. 

Drumul lăturalnic se transformă într-un drum chiar mai îngust. 
Rakkim fu foarte atent să observe orice ciob de sticlă spartă sau 
cabluri întinse între copacii de pe marginea drumului - oamenii 
călătoreau pe aici pe propriul risc. Chiar şi armata trecea pe aici 
numai în convoi. Lui Rakkim nu-i păsa însă. Cam după cincizeci de 
kilometri drumul fu şi mai periculos, deveni o pânză de uliţe de ţară, 
şerpuite, acoperite cu pământ sau pietriș, fundături de mină 
abandonate, poteci de pădure şi cărări pe lângă calea ferată, 
majoritatea din ele nemaiapărând demult pe nicio hartă. 

Hărțile erau doar o aproximare, asta învățase la fedaini. Încrede-te 
în propriile instincte, încrede-te în ochii tăi, şi încrede-te în fraţii tăi 
fedaini. Numai când tot restul dă greş să ai încredere în hărţi. Aşa că, 
ce trebuia să înțeleagă din harta pe care o văzuse în seara aceea în 
camera lui Sarah? O hartă a lumii, agăţată deasupra biroului ei, cu ace 
colorate înfipte în diferite locuri, toate având evident legătură cu 
studiile ei despre istoria recentă a Americii. 

Acele cu gămălie roşie marcau primele incursiuni militare ale 
Republicii Islamice în Bible Belt: Charleston, Richmond, Knoxville, 
Abilene, New Orleans. Toate atacurile lor fuseseră respinse, creştinii 
separatişti luptându-se ca nişte câini turbaţi, luptându-se până la 
moarte, aruncându-se mai degrabă în aer decât să se lase capturați. 
Contraatacurile Bible Belt erau marcate de ace cu gămălie galbenă... 
Chicago, Indianapolis, Topeka, Newark. Ce măcel fusese la Newark; 
peste cinci sute de mii de morţi, majoritatea civili. După Newark, 
apelurile la armistițiu fuseseră prea gălăgioase pentru a mai putea fi 
ignorate de oricare din părţi. De atunci, pacea falsă dura încă şi acum. 

Ace cu gămălii aurii indicau propriile operaţii fedaine ale lui 
Rakkim, cel puţin cele despre care ştia Sarah. În timp ce de la tratat 


armatei îi fusese atribuit un rol strict defensiv, unităţile de elită ale 
fedainilor efectuau operaţiuni secrete atât în ţară, cât şi în străinătate. 
Acele aurii erau înfipte în teritoriile Utah şi Colorado, câteva în Idaho 
şi Montana, când atacaseră ascunzătorile grupării Aryan Identity, şi 
altele în Brazilia şi Nigeria. Dar nu erau ace aurii care să marcheze 
ultimii şase ani de serviciu. Nu apărea niciun ac cu gămălie aurie în 
locul incursiunilor lui solitare în Bible Belt. Niciun ac auriu în Corpus 
Christi şi Nashville, Biloxi sau Atlanta. La urma urmei, era mai bine 
aşa. 

Mijindu-şi ochii, Rakkim observase ceva ciudat pe harta din 
dormitorul ei. Numai într-un unghi anume, se putea întrezări o 
perforaţie în hârtie în centrul Chinei. Se apropiase mai tare şi trecuse 
cu mâna peste hartă, ca să simtă adâncitura. Urma de ac era pe fluviul 
Yangtze. Era singurul orificiu de pe hartă ce nu avea un ac în el. Şi nu 
era o greşeală sau un ac înfipt din grabă alături de locul unde trebuia 
să fie. Nu mai era niciun alt ac în toată China. Doar acea singură urmă 
în mijloc, fără nicio legătură cu nimic altceva. Nu avusese loc niciun 
atac militar al Republicii Islamice împotriva Chinei. China, singura 
superputere din lume, îşi menţinuse o neutralitate strictă în timpul 
haosului ce urmase Trădării Sioniste. Aşa că de ce marcase Sarah 
fluviul Yangtze? 

Rakkim încetini maşina, căutând locul exact... ieşirea. Mai ieşise şi 
altădată pe acolo, dar era greu de zărit prin ploaie. Se găsea imediat 
după curba bruscă, unde farurile de poziţie vor fi ascunse de oricine îi 
venea din spate. Înaintă foarte încet. Aici. Puse frână încet, cu grijă, 
apoi dădu înapoi printre tufişuri, şi crengile plesniră geamurile şi uşile 
maşinii în timp ce parca perpendicular faţă de drum. Nu opri motorul. 
Stinse luminile. Coborî puţin geamurile, şi aerul dulce şi umed al 
pădurii umplu imediat interiorul maşinii. Din copaci se scurgeau 
picături de ploaie, evaporându-se pe capota fierbinte a maşinii, şi 
Rakkim se gândi la Sarah. 

Rakkim avea optsprezece ani când situaţia se schimbase între ei doi. 
Încântat că pleca de acasă la Academia Militară Fedaină, Rakkim se 
aplecase spre ea s-o sărute de rămas-bun. 

— O să mă mărit cu tine într-o zi, îi şoptise ea, agăţată de gâtul lui. 

Nu avea decât treisprezece ani, era slabă şi deşirată, dar vorbea cu 
siguranţa unei femei. 

Rakkim o trăsese în joacă de păr, crezând că glumea. 

Sarah se agăţase însă de el. 

— Ştii că ăsta e adevărul. 

Rakkim râsese, dar cu fiecare an ce trecea, simţea şi el atracţia. De 
fiecare dată când venea acasă în permisie, Sarah era tot mai matură, 
mai înţeleaptă, capabilă încă să-i intre pe sub piele cu un singur 
zâmbet  şmecheresc sau cu o privire cu subînţelesuri. Nu-şi 


manifestaseră niciodată sentimentele, aproape că nu vorbeau 
niciodată despre ele, erau mult prea puternice pentru cuvinte. La 
îndemnul lui Redbeard, Sarah acceptase să meargă la moschee cu fiul 
unui lider al majorităţii în Senat, şi după aceea cei doi făcuseră 
plimbări lungi, bineînţeles sub supraveghere. Această prietenie dură 
patru luni până când Sarah îi puse capăt, în vara aceea, Rakkim 
tocmai se întorsese din Bible Belt şi intraseră împreună în biroul lui 
Redbeard şi-i ceruseră binecuvântarea. Rakkim avea douăzeci şi cinci 
de ani, era proaspăt promovat şi i se oferise un post în stafful oraşului. 
Sarah absolvise universitatea. Erau îndrăgostiţi. Era timpul să se 
căsătorească. 

— În niciun caz, bombănise Redbeard. 

Rakkim îşi argumentase poziţia, prezentându-şi planurile de viitor, 
iar Sarah îl asigurase pe Redbeard de puritatea dragostei lor şi de cât 
de cuviincios se comportaseră. Redbeard le respinsese argumentele cu 
o fluturare din mână. Apoi îl dăduse afară pe Rakkim. 

Poate că dacă Rakkim ar fi rămas fedain, ar fi putut asculta ordinul 
lui Redbeard de a nu se mai întâlni niciodată cu Sarah. Era deja pe o 
traiectorie rapidă spre comandă, lăudat pentru curajul şi iniţiativa sa, 
şi ar fi putut să se însoare, să aibă copii şi să continue să-şi servească 
ţara. În schimb, după încă două misiuni de lungă durată în Bible Belt, 
Rakkim îşi dăduse demisia şi se mutase în Zonă. În fiecare zi se 
gândea să o contacteze pe Sarah, dar ea făcuse prima mişcare. Cu un 
an şi jumătate în urmă, o femeie în vârstă cu un văl subţire se ciocnise 
de el în faţa muzeului militar, îi vârâse un mesaj-cip în mână şi se 
îndepărtase în grabă. 

A doua zi Sarah se furişase în scaunul de lângă el dintr-un 
cinematograf întunecat. 

— Eu credeam că fedainii sunt curajoşi. Am tot aşteptat să aud veşti 
de la tine. Chiar aveai de gând să-l laşi pe Redbeard să-ţi hotărască tot 
restul vieţii...? 

Rakkim o sărutase. 

— Aşa e mai bine. 

Sarah îi mângâiase faţa. 

Se întâlniră aproximativ o dată pe săptămână anul ce urmă, uneori 
seara, la adăpostul întunericului, uneori dimineaţa când Sarah nu avea 
ore, dar întotdeauna cu grijă —- Rakkim condusese raiduri militare 
făcându-şi mai puţine planuri înainte. Aventura lor era periculoasă şi 
sortită a fi descoperită, dar parcă mai dulce tocmai din această cauză. 
O dată, după ce un poliţist îl recunoscuse pe Rakkim şi-i strânsese 
mâna, îşi promiseseră unul altuia să pună capăt aventurii. Dar o 
săptămână mai târziu promisiunea era încălcată, şi cei doi schimbau 
zâmbete de îndrăgostiţi sub secera lunii. 

— Ar trebui să ne căsătorim, spusese Rakkim după aceea, gâfâind 


din pricina efortului şi a bucuriei de a fi iar cu ea. Nu avem nevoie de 
permisiunea lui Redbeard. 

— Bineînţeles că avem, zisese Sarah, întotdeauna cea practică. 

— Atunci ar trebui să ne oprim. O femeie cu statutul tău... ceea ce 
facem te-ar putea distruge. 

— Sunt deja distrusă, răsese ea. Nu-ţi face griji, Redbeard o să se 
răzgândească. 

Acum ploua mult mai tare. Rakkim îşi aminti atingerea buzelor ei şi 
gustul ei, şi felul cum îşi freca picioarele de ale lui în pat. Nu se 
aşteptase să ţină prea mult timp, dar felul atât de brusc în care se 
sfârşise îl surprindea şi acum. Ajunsese la casa unui prieten plecat în 
vacanţă şi o aşteptase. O aşteptase în zadar. A doua zi Sarah îl sunase 
şi-i spusese că nu se mai pot vedea. Îi spusese că situaţia era 
imposibilă. 

Telefonul i se păruse aproape prea greu să-l poată ţine în mână. O 
întrebase dacă era sigură. Sarah răspunsese că era. Asta se întâmplase 
cu şase luni înainte. De atunci îl mai contactase de trei ori; şi de trei 
ori nu venise la întâlnire. Acum dispăruse şi... 

Rakkim auzi motorul sedanului argintiu înainte să-i zărească 
farurile printre copaci. 

La marginea drumului sclipi o pereche de ochi. O căprioară udă 
prinsă în lumina farurilor. 

Rakkim porni motorul Fordului silențios al lui Redbeard în 
momentul când sedanul încetini pentru a lua curba. Apăsă acceleraţia 
până în podea când sedanul trecu de ieşirea laterală, lovindu-l dintr-o 
parte şi făcându-l să se rostogolească peste marginea drumului. Îl auzi 
prăbuşindu-se printre tufişuri şi aterizând cu un bubuit peste una din 
celelalte două maşini rostogolite acolo. 

Căprioara clipi şi o luă la goană. 

Rakkim manevră Fordul înapoi pe drum. Nici în faţă, nici în spate, 
nu se vedea nicio lumină. Nu era decât ploaia, şi el cu amintirile lui. 


CAPITOLUL 7 
Înainte de rugăciunile din zori de zi 


Mullahul Oxley îşi deschidea gura atât de tare când râdea, încât 
Khaled Ibn Azziz putea efectiv să-i vadă în jos pe gâtul mizerabil, şi 
motivul pentru care râdea era chiar mai mizerabil. Oxley stătea în 
capul mesei de banchet, înconjurat de Robe Negre de rang înalt, şi Ibn 
Azziz stătea chiar la dreapta lui. Un loc de onoare, dar cu o privelişte 
oribilă. 

— Zâmbeşte, Khaled, zise Oxley, şeful Robelor Negre. Zâmbeşte. 
Faţa ta strică toată petrecerea, şi Ibn Azziz făcu aşa cum i se porunci, 
sau cel puţin încercă. Uitaţi-vă la el, zbieră Oxley, şi câteva bucățele 
de porumbel prăjit îi zburară de pe buze. Posteşte, ca de obicei. Dacă 
vă uitaţi la fratele nostru atât de slăbănog, aţi crede că mâncarea e 
duşmanul nostru, continuă el, provocând şi mai multe râsete. Mă 
aştept la un comportament civilizat în public din partea miniştrilor 
mei, dar aici eşti între prieteni, Khaled. Asta e o petrecere, o 
sărbătorire a puterii noastre crescânde, slavă lui Allah, şi adjunctul 
meu principal e mohorât ca un evreu în Ziua Judecăţii. 

Masa se zgudui de râsete, toţi ceilalţi ofiţeri lovind cu pumnul în 
masă, făcând farfuriile şi paharele de cristal să sară. Conducerea 
superioară a Robelor Negre mâncase şi băuse toată noaptea. Acum 
aproape se crăpa de ziuă, şi ei încă nu terminaseră. 

Ibn Azziz se uită la masă şi nu văzu decât molâi şi laşi în robe negre 
de mătase, doisprezece bărbaţi graşi şi lacomi, care-şi uitaseră 
misiunea. Numai Tanner şi Faisal îşi plecară capetele, jenaţi pentru el, 
cu farfuriile neatinse, cu mâinile împreunate în poală. 

Conducerea poliţiei religioase era infestată de ipocriţi, bărbaţi care 
îşi aleseseră sfântul ordin numai pentru câştiguri personale, care 
iubeau luxul şi-şi ascundeau dorinţele josnice pe sub robe şi credeau 
că nimeni nu-i vede. Oxley era cel mai rău dintre nelegiuiţi. 
Comportamentul său în public era acceptabil, dar în particular era un 
beţiv şi un pederast. Fetiţe, băieţei, pentru Oxley nu conta, atâta 
vreme cât aveau o inocenţă pe care s-o poată el contamina. 
Perversiunile lui erau o mârşăvie scârboasă, dar mai rău încă, Oxley le 
făcea pe plac moderaţilor, mereu dornic să facă târguri cu autorităţile 
laice. Era al treilea mullah al poliţiei religioase din ultimii douăzeci de 
ani. Ultima dată când îşi asumase un risc real pentru religia sa fusese 
când îşi omorâse predecesorul. 

Oxley le făcu semn să plece acoliţilor care-i serveau, ridică o sticlă 
de vin şi turnă în paharul deja plin al lui Ibn Azziz, iar vinul roşu se 


scurse peste marginea paharului, pătând faţa albă de masă. 

— Bea, Khaled. Bea, naiba să te ia! 

Continuă să toarne şi vinul se scurse de pe masă până în poala robei 
lui Ibn Azziz. 

— Nu am chef să-ţi văd faţa încruntată bătându-şi joc de mine. 

Ibn Azziz se întinse încet către cupa de vin, şi sorbi o înghiţitură 
minusculă. Îi venea să vomite. 

Oxley trânti sticla de vin pe masă. 

— Aşa e mai bine! 

Îşi ridică paharul, aşteptă până când ceilalţi i se alăturară pentru 
toast, apoi şi-l goli dintr-o singură sorbitură lungă. Se şterse apoi la 
gură, râgâi, iar barba i se mişcă uşor. 

— Poate că mai e totuşi o speranţă şi pentru tine, tânărul meu 
schelet. 

Ibn Azziz se uita drept înainte. Un ascet palid cu ochii bulbucaţi, 
care părea bolnăvicios, dar avea o putere fizică nefiresc de mare şi un 
temperament anormal de feroce. Avea barba rară, părul negru încâlcit 
îi ajungea pe umeri, nepieptănat şi nespălat, căci rareori se îmbăia, ca 
nu cumva propria goliciune să-l ispitească la gânduri impure. 
Batjocorit de ceilalţi când intrase prima dată în ordin, se înălţase cu 
repeziciune în rang. Ales personal de Oxley ca mâna lui dreaptă, ales 
în faţa a numeroşi alți oameni mai în vârstă decât el, Ibn Azziz era 
ciocanul virtuos al lui Oxley. Toţi ochii se plecau acum în momentul 
când intra el într-o cameră. Oxley îl folosea pe Ibn Azziz ca să-şi 
intimideze duşmanii politici şi propriii subalterni mai ambiţioşi, dar 
nu se aşteptase la puritatea lui Ibn Azziz. Ibn Azziz era celibatar. Nu 
deţinea niciun bun în afară de două robe şi un exemplar din Coran. Nu 
putea fi nici cumpărat, nici ispitit, îi considera pe moderați şi pe 
moderni mai periculoşi decât pe sionişti — toată putreziciunea 
omenească din statul islamic perfect. 

Oxley se uită la Ibn Azziz. 

— Nu ştiu de ce nu te simţi bine. Super Bowl a înfăptuit astăzi o 
mare victorie. Camerele de filmat i-au prins pe fraţii noştri biciuind 
nişte moderne pentru necuviinţă. Toată lumea a văzut cât de riguroşi 
suntem. 

— Fraţii nu au vărsat prea mult sânge, replică Ibn Azziz, şi vinul i se 
scurgea în continuare pe robă de pe masă. 

— Răbdare, Khaled, zise Oxley, şi se întoarse spre restul mesei. 
Tânărul nostru frate ar fi vrut ca ayatolahul al-Azufa să oficieze 
rugăciunile de la jumătatea meciului, nu ayatolahul Majani. 

Ibn Azziz ştia că ar trebui să rămână tăcut, dar francheţea era 
singura lui slăbiciune. 

— Ayatolahul al-Azufa e un războinic al Domnului. Majani e un 
comediant frivol care-i face chiar şi pe moderni să se simtă pioşi. 


Oxley îşi îngustă ochii, cu faţa roşie de la băutură. 

— Majani a fost alegerea mea, după cum prea bine ştii. 

Toată masa se cufundă în tăcere acum. Cele două gărzi de corp ale 
lui Oxley se înclinară uşor înainte, cu mâinile pe pumnale. Stăteau de 
ambele părţi în spatele lui, un yemenit îndesat cu pielea întunecată şi 
un american mai înalt, fostă: rezervă la Super Bowl pentru San 
Francisco Falcons. 

Oxley îl plesni pe Ibn Azziz pe umăr, râzând, şi ceilalţi i se 
alăturară, bucuroşi că tensiunea se risipise. 

— Dacă i-aş fi permis lui al-Azufa să conducă rugăciunea, ar fi 
proferat injurii împotriva preşedintelui pentru lipsă de pietate şi 
probabil ar fi omorât în bătaie cu pietre câţiva adulterini ca să-şi 
încheie socoteala pe ziua aceea. Cum crezi că ar fi dat asta la 
televizor? Khaled nu va fi fericit decât în ziua în care la Super Bowl se 
vor juca probabil cu capetele retezate ale păcătoşilor în loc de mingi, 
zise Oxley râzând şi lovindu-l arogant pe Ibn Azziz pe umăr. 

Ai multe de învăţat, tânărul meu frate. Subtilitatea este cea mai 
înaltă formă de politică. 

— Suntem însărcinaţi să apărăm legea lui Allah, afirmă Ibn Azziz. 
Nu să facem jocuri politice. 

— Vom avea nevoie de politică tot atât de mult ca de Allah ca să ne 
descotorosim de Redbeard, lătră Oxley. 

Ibn Azziz îşi plecă fruntea, şocat să audă o asemenea blasfemie. 

— Ăsta e scopul nostru, nu? continuă să explice Oxley, iar ceilalţi 
încuviinţară cu murmure aprobatoare. Redbeard e cel care ne stă în 
cale. 

— Atunci lasă-ne să ne folosim bicele pe el, ceru Ibn Azziz, uitându- 
se în jurul mesei pentru sprijin. Acum o oră, un vehicul al Securităţii 
Statului a izbit intenţionat o maşină a noastră care-l urmărea. Trei fraţi 
au fost grav răniţi. Ăsta nu e momentul pentru trândăvie şi frivolitate, 
zise el, lovind masa cu vârful degetelor. 

— Fratele nostru e dornic de luptă, dar prin graba lui ne va osândi 
pe toţi, spuse Oxley, fluturând un picior de curcan către Ibn Azziz, 
îndemnându-l să se calmeze. Trebuie să acţionăm în secret, continuă 
Oxley încălzindu-se la sunetul propriei voci. Numai săptămâna 
trecută, datorită intervenţiei mele personale, imamul moscheii lui 
Redbeard a emis o fatwa prin care condamnă imoralitatea culturii 
populare, numind muzica şi moda modernă „acte de terorism la fel de 
periculoase ca orice ameninţare din Bible Belt”. A fost o umilință 
enormă pentru Redbeard. Vezi, Khaled, aşa se ajunge la victorie, prin 
mușcături mici, adăugă Oxley, ronţăind piciorul de curcan. O să tot 
roadem din Redbeard până n-o să mai rămână nimic din el. 

— Muşcături mici...? Ibn Azziz îşi împinse farfuria din faţă. Deci, ne 
ceri nouă... instrumentele Atotputernicului, să fim şoareci? 


Oxley îşi aruncă din mână piciorul de curcan. 

— Eşti prea bun ca să fii un şoarece, Khaled? De aceea nu mi te-ai 
supus? 

Restul Robelor Negre se foiră în scaune, şi gărzile de corp se 
îndepărtară puţin de Oxley. 

— Khaled a venit să mă vadă vinerea trecută, continuă Oxley. Era 
convins că nepoata lui Redbeard a fugit de acasă, convins că a fost 
copleşită de dorinţă şi a vrut să se întâlnească undeva cu un amant... 

— Târfa nu s-a dus să-şi predea orele. Informatorul meu din 
Departamentul de Istorie spune că rectorul nu a fost informat dinainte. 
Era o oportunitate pentru noi. 

— O oportunitate? se miră Oxley, desfacându-şi larg braţele. Curva 
aia are probleme femeieşti şi pe Khaled îl doare burta - Robele Negre 
izbucniră în râs. Chiar şi gărzile de corp rânjiră. Fratele nostru mi-a 
cerut permisiunea să trimit nişte oameni s-o găsească pe nepoată, 
continuă Oxley, fără să mai zâmbească. Şi ce ţi-am spus eu, Khaled? 

— Ai zis că nu se merită riscul să o aducem în faţa justiţiei. 

— Ţi-am spus că noi suntem cei care câştigă lupta. Nu e necesar să-l 
atacăm pe Redbeard direct, zise Oxley. Nu atâta timp cât are 
încrederea preşedintelui. 

— Preşedintele este un molâu, zise Ibn Azziz. Fără putere... 

— Mi-ai cerut permisiunea, şi eu ţi-am spus nu. Şi tu ce-ai făcut 
atunci? Te rog, Khaled, spune-le şi fraţilor noştri cum ai răspuns tu 
unui ordin de la mullahul tău. 

Ibn Azziz se simţi cuprins de un val de gheaţă, întărindu-i venele 
până când nu mai avu nicio senzaţie. Nu mai simţea durere sau 
plăcere, ci doar o certitudine cristalină. 

— Aşteptăm, Khaled, zise Oxley. 

— Nu mi-am ascultat mullahul, alegând în schimb să mă supun 
poruncilor lui Allah. 

— Confunzi bâzâitul din urechile tale cu vocea lui Allah, rânji 
Oxley. Eşti un cleric învăţat, Khaled. Spune-ne, care este prețul 
neascultării? 

Ibn Azziz se ridică, se înclină către Oxley şi-şi puse palmele deschise 
pe masă. 

— Ai fost un servitor prețuit, zise Oxley. Deştept şi hotărât, 
continuă el, făcându-le semn gărzilor. Te voi răsplăti cu o moarte 
rapidă şi fără dureri pentru serviciile tale. Fie să descoperi în lumea 
cealaltă plăcerile cărnii pe care le-ai refuzat în lumea aceasta. 

Una din gărzile de corp, americanul, se apropie aproape pe furiş de 
Ibn Azziz. Era un ucigaş înalt şi blond din Wyoming, care-şi păstrase 
încă în voce o uşoară tentă nazală. 

— Nu te îngrijora, frate, zise el încet. O să-ţi frâng gâtul aşa de 
rapid că o să te rostogoleşti între virgine parfumate înainte să-ţi dai 


seama c-ai murit. 

Ibn Azziz se uita la Oxley când auzi garda de corp americană 
țipând. Un țipăt uşor. Un țipăt de copil. Oxley deschise larg ochii şi 
Ibn Azziz zâmbi. 

Garda de corp din Yemen îl aşeză pe american pe podea şi-i scoase 
pumnalul din spatele lat. 

Oxley încercă să se ridice în picioare, dar era încetinit de alcool şi 
de surprindere, iar Ibn Azziz era acum în spatele lui, înfăşurându-i un 
şervet de pânză în jurul gâtului. Strângându-l. Oxley apucă de şervet, 
înfigându-şi unghiile în Ibn Azziz. 

Ibn Azziz nu băgă în seamă zbaterea disperată a lui Oxley. El 
răsucea în continuare şervetul. Oxley era de două ori mai mare decât 
el, dar fără vlagă. 

— „Dumnezeu vă va chema să daţi socoteală pentru tot ce veţi 
dezvălui din sufletele voastre şi pentru tot ce veţi ascunde” recită el, 
strângând şi mai tare. 

Oxley bolborosi cu ochii bulbucaţi, zvârcolindu-se sălbatic. Roba 
neagră de mătase îi flutura în jurul corpului. Pe obraji i se scurgeau 
lacrimi, care i se întâlneau în barbă. 

Ibn Azziz îl împinse în jos. 

— „Şi Allah a spus... Allah i-a spus lui Iblis, Diavolul: Calea ce duce 
la Mine e dreaptă şi tu n-ai nicio putere asupra robilor Mei, numai 
asupra celor păcătoşi... păcătoşii care te urmează pe tine. Iadul e locul 
promis pentru ei toţi.” 

Buzele lui Oxley erau vineţii ca strugurii copţi. Se agăţă cu degetele 
ca nişte gheare de faţa de masă, iar vesela şi tacâmurile căzură 
zdrăngănind pe podea. Mişcările îi încetiniră... Tot mai greoaie... 
până se prăbuşi în faţă. 

Ibn Azziz îi dădu drumul şi Oxley căzu de pe scaun, zăcând mort pe 
podea. Ibn Azziz se şterse pe mâini de şervet şi-l azvârli la o parte. Se 
uită de-a lungul mesei. Ofițerii se uitau toţi fix în farfuriile lor, 
tremurând, cu excepţia lui Tanner şi a lui Faisal, care-şi treceau 
printre degete mătăniile de rugăciune. Încet, cu mişcări ceremonioase, 
Ibn Azziz se aşeză pe scaunul din capul mesei. Garda de corp yemenită 
se postă în spatele lui. Ibn Azziz se simţi înconjurat de o lumină albă 
pură. Avea douăzeci şi şase de ani. Avea multe lucruri de făcut şi de- 
abia începuse. 


CAPITOLUL 8 
Rugăciunile de după-amiază 


A doua zi după-amiază, Rakkim se aşeză la biroul lui Sarah de la 
universitate, se uită încet prin birou, văzând ceea ce ar fi văzut şi ea. 
Zâmbi. Pe un raft al bibliotecii era o fotografie cu Sarah într-un 
hanorac portocaliu, cu braţele ridicate triumfător în vârful muntelui 
Rainier. Dacă se uita de aproape, se putea vedea şi pe el reflectat în 
ochelarii ei de zăpadă, îmbrăcat într-un hanorac albastru, fotografiind- 
o. Încă unul dintre secretele lui Sarah, încă o glumă particulară, doar 
între ei. 

Studenţii treceau zgomotos prin faţa uşii biroului ei, în timp ce el 
scotocea prin sertare, al doilea sunet de sonerie avertizându-i că mai 
aveau doar cinci minute să intre în clase. Universitatea avea reguli 
stricte în legătură cu întârzierile, şi impunea codul vestimentaţiei, dar 
aveau nevoie de un sediu mai mare şi de un buget de întreţinere. 
Campusul era imaculat, nu exista nici măcar o urmă de mizerie 
nicăieri pe peluze, dar podelele cernite din clădiri erau crăpate şi 
neregulate, sălile de clasă înghesuite, pupitrele şi scaunele nu se 
potriveau. Birourile profesorilor nu erau nici ele în stare mai bună, 
mobila era părăginită, pereţii peticiţi. Calculatoarele facultăţii erau 
străvechi, fără legătură prin satelit, şi aveau doar acces limitat la 
internet, chipurile pentru a evita omniprezenţii viruşi ruseşti. Prima 
dată când venise aici, Rakkim fusese şocat de delăsarea neglijentă — 
centrele de instruire ale fedainilor erau de ultimă generaţie, de la 
pupitrele elegante la dispozitivele holografice de antrenament de 
luptă. Prin comparaţie, universitatea era o cocioabă fără fonduri. 
Încuietoarea ieftină de la uşa biroului lui Sarah era o bătaie de joc, era 
un lacăt doar cu numele. 

În dimineaţa aceea devreme, Rakkim lăsase maşina lui Redbeard 
într-un garaj subteran din centrul din Seattle. Când ieşise de acolo 
auzise chemarea muezinului la rugăciunile de dimineaţă unduindu-se 
din minaretul moscheii principale — „Dumnezeu e mare, Dumnezeu e 
mare, Dumnezeu e mare. Mărturisesc că nu există alt Dumnezeu decât 
unul Dumnezeu. Mărturisesc că Mohamed e profetul lui Dumnezeu. 
Mărturisesc că Mohamed e profetul lui Dumnezeu. Veniţi să vă rugaţi! 
Veniţi să vă rugaţi!” În întreg oraşul, statul, națiunea, în întreaga 
lume, masa uriaşă de musulmani cuvioşi auzea chemări asemănătoare 
şi răspundea ca unul singur. 

Rakkim rămase pe loc, în picioare, în sclipirea trandafirie a zorilor, 
tremurând la sunetul muezinului, în rezonanţă perfectă. O inimă. Un 


suflet. Un Dumnezeu. Nu se mai rugase de trei ani, dar se trezi 
murmurând cuvintele muezinului în timp ce oamenii se grăbeau pe 
lângă el ca să ajungă la moschee, oameni de afaceri în costume la trei 
rânduri, adolescenţi în blugi, femei ducând copii de mână, 
îndemnându-i să nu întârzie. Rugăciunile cu întreaga congregaţie erau 
considerate de douăzeci şi şapte de ori mai bune decât rugăciunile 
individuale şi binecuvântarea cea mai mare era acordată celor care 
ajungeau primii înăuntru, în doar câteva minute, credincioşii vor fi 
deja în genunchi, îndreptaţi cu faţa spre Kaaba din Mecca, într-un val 
perfect sincronizat de smerenie, infinit şi plin de abnegaţie, 
îndreptându-se spre eternitate. Rakkim îi privi repezindu-se către 
moschee şi-i invidie pentru devoţiunea lor. 

În următoarea jumătate de oră, Rakkim luă o serie de autobuze 
înainte şi înapoi prin Zonă, sărind dintr-unul între staţii, şi 
strecurându-se în apartamentul său. Nimeni nu ştia unde locuia, nici 
măcar Mardi. Făcu rapid un duş şi dormi pentru câteva ore. Când se 
trezi, mâncă nişte pui rece şi înghiţi patru aspirine. Apoi împrumută 
maşina unui necunoscut dintr-o parcare pe termen lung şi se duse la 
universitate, unde intră forțând încuietorile. 

Redbeard îi spusese că verificase şi el biroul vineri seara, când 
campusul era gol, dar Rakkim trebuia să vadă cu ochii lui. De 
asemenea, voia să discute cu colega de birou a lui Sarah, doctor 
Barrie. Aceasta urma să treacă pe la birou probabil după ultima oră de 
curs, de la ora 15.00. Biroul fusese proiectat iniţial pentru un singur 
profesor, dar, fie din motive bugetare, fie din imperativul moral de a 
minimiza contactul privat între studenţi şi profesori, toate birourile 
erau împărţite. 

Rakkim verifică sertarele biroului lui Sarah, notând mintal obiectele 
înainte să le mute. Erau mai multe blocuri de hârtie galbenă pline de 
notițele lui Sarah pentru orele pe care le preda: „SUA post-Irak 301” şi 
„Introducere în cultura criminalistică populară”. Mai erau tabele cu 
note şi un manual gros de la administraţie cuprinzând în numeroase 
detalii codurile acceptate de conduită şi comportament, cu note de 
subsol din versetele aferente din Coran. 

Prins în piuneze de raftul bibliotecii, într-un loc ce nu se vedea 
direct de către vizitatori, era un exemplar din vechea Declaraţie a 
drepturilor omului. Rakkim ştia că fuseseră zece în fostul regim, zece 
amendamente, dar era ciudat să le vadă afişate astfel. Nu era sigur 
dacă Sarah căuta necazurile cu lumânarea, sau dacă voise pur şi 
simplu să-şi reamintească singură cât de mult se schimbaseră lucrurile. 
Primul Amendament fusese golit de orice conţinut, după părerea lui 
Sarah, şi fosta protecţie acordată celorlalţi era limitată. Majorităţii 
oamenilor nu părea să le pese. Rakkim citise o dată că arderea 
steagului fusese considerată pe vremuri o formă a dreptului la libera 


exprimare. Eliminarea completă a celui de-al Doilea Amendament 
fusese mult mai controversată. Unii de modă veche şi acum cârcoteau 
din cauza asta, dar şi ei îşi predaseră armele, exact ca toţi ceilalţi. Nu 
era permisă posesia de arme, nu pentru cetăţeni privaţi. Rakkim nu 
avea nevoie de o armă. Era şi aşa extrem de periculos. 

Cercetă cărţile din bibliotecă: majoritatea erau texte academice şi 
bibliografii, dar raftul de jos era dedicat pasiunii lui Sarah - cultura 
populară de la sfârşitul secolului XX şi începutul secolului XXI Cărţi 
despre Războiul Stelelor, X-Men, Stăpânul Inelelor, cărţi despre filme 
polițiste şi de groază, comedii romantice şi thrillere politice. 
Înregistrări cibernetice a cincizeci de ani de TV Guide şi o enciclopedie 
de benzi desenate. Reviste cu imagini cu pantofi la modă, şi haine şic 
de stradă, maşini de viteză şi bijuterii deco — pe Sarah o interesa orice, 
cu o curiozitate absolut neostoită. „Totul se potriveşte, Rakkim”, era 
una dintre expresiile ei favorite. „Totul se potriveşte — noi nu trebuie 
decât să vedem imaginea din puzzle.” Şi Sarah o vedea. Sarah putea 
citi însemnele de pe fundul ceştii culturii dintr-o singură privire, un 
amestec de intuiţie şi de perspicacitate care-i permitea să formuleze 
concluzii înainte ca majoritatea cărturarilor să aibă timp să fi analizat 
datele. 

Însă nu era nicio carte despre China. Nicio înregistrare pe 
calculator. Rakkim spera să găsească totuşi ceva care să explice urma 
de ac de pe harta lumii din camera ei, o carte de bucate chinezească 
sau un ghid turistic de la rezervaţiile de panda, dar nu găsi nimic. 
Verificase un website de geografie în dimineaţa aceea şi descoperise 
că gaura de ac corespundea aproximativ zonei Barajului Celor Trei 
Trecători, dar nu reuşi să vadă nicio conexiune. Sarah era expertă în 
istoria Americii, iar China nu prea avea mare lucru în comun cu 
America nouă. China era puterea globală cea mai mare, în timp ce 
Republica Islamică era considerată o fundătură tehnologică, 
fragmentată politic, fosta ei glorie nemaifiind decât o poveste uitată, 
aparţinând trecutului. Şi atunci de ce era Sarah interesată de China? 
Rakkim clătină din cap. Poate era doar o înţepătură de ac. O greşeală. 
Concentrează-te asupra a ceea ce ştii, şi abia apoi îţi poţi permite 
fantezii şi vise, asta l-ar fi sfătuit Redbeard. 

Ceea ce ştia era că Sarah dispăruse de la universitate vineri 
dimineaţă. Plecase după cursul de „Istorie americană antebelică”, 
abandonându-şi maşina în parcarea facultăţii. Redbeard spunea că 
fugea de o căsătorie aranjată, dar Rakkim nu credea asta. Dacă ăsta i- 
ar fi fost motivul, tot ce-ar fi trebuit să facă era să-l întâlnească pe 
Rakkim la Super Bowl şi să-i spună că era gată să fugă cu el. Deci care 
a fost catalizatorul? 

Un bilet roz se strecură pe sub uşă. 

Era un mesaj pentru Sarah de la doctor Hobbs, profesor de istorie, 


prin care o ruga să-l sune în legătură cu prezentarea pentru senatul 
facultăţii. Rakkim se uită lung la uşă. Sarah nu se prezentase la ora de 
vineri după-amiaza, nici în dimineaţa aceea la seminarul de „Metode 
avansate de cercetare istorică”, dar majoritatea colegilor ei încă nu 
ştiau că dispăruse. Şi atunci de ce era acesta primul mesaj pe care-l 
primise? Îi verifică din nou biroul. Niciun bilet. La colega ei de birou 
însă... Tot biroul îi era acoperit de mesaje roz. 

Patru mesaje pentru doctor Barrie, toate de la alţi profesori din 
Departamentul de Istorie; o schimbare a programării orei unui prânz 
pentru a doua zi, o invitaţie la un ceai academic, o cerere pentru 
notițele ei despre modelele de emigrare francezo-algeriene, şi o a doua 
reamintire să-i înapoieze o carte doctorului Phillipi. Două dintre bilete 
erau pentru Sarah. Unul de la preşedintele Departamentului de Istorie, 
rugând-o să-l contacteze şi altul, ştampilat „Sociologie”, de la Marian, 
în care scria: „Am greşit eu ziua? Sună-mă”. Îşi puse biletul de la 
Marian în buzunar când auzi o cheie vârâtă în broasca uşii. O lăsase 
intenţionat neîncuiată. 

— Ce cauţi aici? 

O femeie de vârstă mijlocie stătea în pragul uşii, strângând la piept 
un teanc de hârtii. 

— Doamna doctor Barrie? întrebă Rakkim, întinzându-i mâna, pe 
care ea n-o strânse. Biroul nu era încuiat, aşa că am intrat înăuntru. 
Sper că nu e nicio problemă. Aştept să-i iau un interviu domnişoarei 
doctor Dougan. 

— Chiar aşa? 

Lăsând uşa biroului larg deschisă, doctor Barrie se duse la biroul ei 
şi-şi trânti hârtiile pe el, făcând restul biletelor roz să zboare pe podea. 

— Ei bine, ţi-a tras clapa, tinere Bine ai venit în clubul nostru. 

— Mă tem că nu înţeleg. 

— Alteța sa regală s-a hotărât s-o şteargă într-una dintre expedițiile 
ei de cercetări, şi m-a lăsat pe mine să culeg după ea. Niciun anunţ 
dinainte, niciun indiciu când o să se întoarcă. 

Doctor Barrie se aşeză greoi pe scaun şi-şi împinse ochelarii pe ochi 
cu degetul arătător. Era o profesoară epuizată de programul 
supraîncărcat, într-o rochie cu mâneci lungi, cu părul cărunt 
dezordonat. 

— Nu mă interesează câtuşi de puţin aria ei de expertiză. Eu mă 
concentrez pe modelele demografice musulmane de la sfârşitul 
secolului XX, nu pe aiurelile populare pe care le promovează ea. 

Rakkim zâmbi. 

— Nu sunt istoric. 

— Mulţumeşte stelelor tale norocoase, zise doctor Barrie, uitându-se 
la el mai atent. Ce fel de interviu? 

— Scriu un articol despre domnişoara profesoară Dougan pentru 


Islamic-Catholic Digest. 

— N-am auzit niciodată de el. 

— Suntem o publicaţie mică dedicată înţelegerii mai bune între 
membrii comunităţii. 

— Ce comunitate? întrebă doctor Barrie. 

— Nu mă întrebaţi pe mine. Redactorul a primit un grant, eu nu fac 
decât interviurile. 

— Poate că atunci când alteţa sa regală binevoieşte să se întoarcă, o 
să aplic şi eu pentru un grant şi o să-mi iau un an sabatic în sudul 
Franţei, zise doctor Barrie. Există acolo nişte documente de 
recensământ foarte interesante pe care mi-ar plăcea şi mie să le studiez 
pentru o lună, şi apoi să vin înapoi şi să-mi ia un interviu un tânăr 
foarte simpatic. 

Rakkim arătă fotografiile înrămate de pe biroul ei. 

— Aceia sunt copiii dumitale? 

— Cele şase comori ale mele, şi fiecare tăcut în durere şi suferinţă, 
răspunse ea, făcându-şi cruce. Catolicele adevărate, precum şi 
musulmanele adevărate, nu se tem să-şi facă datoria. O cunoşti pe 
profesoara Dougan? 

— Nu chiar. M-am uitat prin cartea ei însă. 

— N-am de fapt nimic cu ea. Atâta doar că sunt de părere că nu este 
matură, l-am spus că prima responsabilitate a unei femei e să se 
mărite şi să aibă copii. Poate să-şi facă o carieră după ce i-au crescut 
copiii. Aşa am făcut eu, zise ea, ştergându-şi nasul borcănat. Lucrez 
din greu. Mă duc la mesă în fiecare zi. Respect autorităţile. Dumneata 
eşti moderat sau modern? întrebă ea, îndreptând o fotografie. 

— Nu ştiu sigur. Fac şi eu ce pot mai bine. 

— Ăsta-i un răspuns ciudat pentru voi, zise doctor Barrie, zâmbind. 
Avea dinţii laţi şi neregulaţi, dar era un zâmbet blând şi cinstit. Parcă 
ai fi catolic. Noi avem îndoieli despre toate. 

— Am fost crescut catolic, minţi el cu uşurinţă. 

— Te-ai convertit, deci? Şi eu m-am gândit la asta, zise doctor 
Barrie, uitându-se la uşa deschisă şi aşteptând să treacă un grup de 
studenţi care pălăvrăgeau. Toţi mergem în paradis, dar unii dintre noi 
merg pe scaunele din spate ale autobuzului, dacă înţelegi la ce mă 
refer. 

— Ştiu exact ce vreţi să spuneţi, zise Rakkim. Sunt dezamăgit că 
domnişoara profesoară Dougan nu e aici pentru interviu. A apărut 
ceva neaşteptat? 

— Era aici când m-am dus la ora mea de vineri la nouă dimineaţa, 
şi când am venit după aceea, nu mai era nicăieri. Nu mi-a spus niciun 
cuvânt că-şi ia concediu sau ceva. Mi se pare foarte nepoliticos. 

— A avut vizitatori în dimineaţa aceea? 

Doctoriţa Barrie se uită la el peste ochelari. 


— Sper s-o găsesc. Dacă ratez interviul ăsta, o să am probleme cu 
redactorul-şef. 

Rakkim se aşeză în scaunul lui Sarah, şi-l trase puţin mai aproape de 
Barrie. Aruncă o privire fugară spre uşa deschisă şi-şi cobori vocea. 

— Ştiţi cum e. Chiar şi după ce m-am convertit, a trebuit să lucrez 
mai mult decât toţi ceilalţi... N-ar trebui să vă deranjez cu problemele 
mele, adăugă el jenat. 

Doctor Barrie îşi îndreptă hârtiile pe masă. 

— E la fel peste tot. Catolicii şi musulmanii sunt toţi oamenii Cărţii, 
copiii lui Avram, însă când e vremea să se împartă răsplăţile 
pământeşti... îşi aruncă ochelarii pe masă, se aplecă mai tare şi şopti: 
l-am spus soţului meu, dacă aş fi musulmană, aş fi şefa 
departamentului, şi dacă aş fi şi arăboaică, aş fi preşedinta 
universităţii. 

— Amin, zise Rakkim. Speram doar... dacă vă puteţi gândi la ceva 
ce m-ar putea ajuta s-o găsesc, v-aş fi foarte recunoscător. 

Doctor Barrie îşi masă sprâncenele şi clătină în cele din urmă din 
cap. 

— Îmi pare rău, domnişoara Dougan a fost mereu foarte reţinută. 
Studenţii o plac, bineînţeles, dar colegii ei o consideră... fără principii 
academice. 

— Există studenţi cu care a avut de-a face în mod deosebit? 

— Asta nu e de fapt încurajat de administraţie. Nu cu o profesoară 
nemăritată. 

— Eu vorbesc despre ceva complet inocent. O cafea la cofetărie... 
Am auzit că ieşea uneori împreună cu Marian de la Departamentul de 
Sociologie. 

Doctor Barrie scutură din cap. 

— Eu, una, nu ştiu de asta, dar la urma urmei, sociologia e mai 
degrabă ştiinţă de nimicuri, după părerea mea. Nu i-am ţinut eu 
socoteala profesoarei Dougan. 

Rakkim se ridică în picioare. 

— Vă mulţumesc, oricum. 

Era deja în pragul uşii când o auzi: 

— Am văzut-o pe profesoara Dougan la cafeneaua Mecca vineri 
dimineaţa. 

Rakkim nu lăsă să i se vadă bucuria. 

— Cafeneaua Mecca? 

— Pe Brooklyn Way, la câteva străzi de la campus. În general, e un 
loc de întâlnire a studenţilor, dar din când în când şi câteva cadre 
didactice se mai opresc să-şi ia un sandvici acolo. Mâncarea de la 
cantina din campus este exagerat de scumpă. 

— Şi a fost acolo vineri? 

— Da, dar nu vorbea cu nimeni. M-am oprit la semafor şi m-am 


uitat peste drum şi am văzut-o scriind ceva la un calculator din fundul 
cafenelei. Nu m-am gândit la asta în momentul acela, dar acum mă 
întreb de ce nu şi-a folosit calculatorul de aici. Merg mai greu, dar 
sunt pe gratis. 

Rakkim se forță să ridice din umeri. 

— Mulţumesc oricum. O să reprogramez interviul când revine. 

— Poate o să vrei să iei un interviu unui alt profesor de istorie, îi 
strigă din urmă doctor Barrie. O persoană cu acreditări academice 
reale. 


CAPITOLUL 9 
Înainte de rugăciunile de după-amiază 


Rakkim se duse rapid de la magazinul universal Four Kings şi urcă 
în autobuzul de pe Pike Street. De pe un scaun din spatele 
autobuzului, se uită afară pe geam şi văzu că nu-l urmărea nimeni. 
Continuă totuşi să se uite încă opt străzi mai departe. 

Era un obicei, acest balet straniu peste străzi, cu paşi repezi, trecând 
prin clădiri abandonate şi pieţe deschise. Rareori observa pe cineva 
urmărindu-l, dar totuşi suficient de des; presupunea că erau agenţii lui 
Redbeard, sau poate poliţişti sub acoperire bătând străzile să găsească 
scandalagii. Adevărul era însă că Rakkim pur şi simplu prefera rutele 
ocolitoare. Precauţiile acestea îi salvaseră viaţa de mai multe ori în 
primii lui ani ca fedain şi îi salvaseră echipa din ambuscade în situaţii 
de luptă. Ceilalţi îl credeau norocos, favorizat de Allah, şi se luptau să 
stea în preajma lui. Rakkim nu avea inima să le spună că norocul nu 
era ca un foc, care-i încălzeşte pe toţi cei din jur. Norocul, ca şi mila 
lui Allah, e o gaură neagră. Ori cazi în ea, ori nu. 

După conversaţia cu doctor Barrie de la universitate, Rakkim se 
dusese la Mecca Cafe, băuse o ceaşcă de cafea şi discutase cu 
chelneriţa, şi apoi se reîntorsese cu maşina în centru. După ce-şi parcă 
maşina împrumutată, o luă pe o stradă laterală prin mulţimea adunată 
în piaţa publică şi abia apoi intră prin uşile batante de la Four Kings. 
Deja se hotărâse să-l contacteze pe Spider. 

Coborî din autobuz la First Hill, se amestecă într-un roi de angajaţi 
mohorâţi care intrau în tură la azilul de veterani din apropiere. 
Rămase printre ei până la capătul străzii, ascultând cum se plângeau 
despre administraţia spitalului, şi apoi se îndreptă spre Reservoir 
District, mergând încet printre băltoacele presărate pe trotuar. 

Reservoir District era o zonă muncitorească a oraşului, majoritatea 
catolici şi musulmani căzuţi în păcat, un amestec de case dărăpănate 
şi prăvălii ieftine. Femei casnice masive în impermeabile de plastic se 
grăbeau prin ploaie, în timp ce câţiva bărbaţi stăteau adunaţi în jurul 
focurilor din tomberoanele metalice, certându-se şi trecându-şi pe 
rând sticlele de băutură ascunse în pungi de hârtie. Pe zidul aleii era 
scris cu graffiti „Du-te la moschee”, şi alături era mâzgălit în carioca 
neagră „Du-te la târfe” — o replică foarte periculoasă, pentru că 
blasfemia costa tăierea limbii. Un Lexus foarte vechi era cocoţat pe 
nişte cărămizi în curtea unei case, cu roţile sparte, ruginind încet în 
ploaia măruntă. Asfaltul trotuarelor se sfărâma, indicatoarele de pe 
stradă erau furate ca să-i încurce pe poliţişti sau pe străini. 


Bananele de sub marchizele aprozarelor erau moi şi maronii, şi 
merele pline de viermi. De la un magazin de muzică se auzea urlând 
ultima porcărie atonală, iar roşcatul cu pieptul gol de la tejghea avea 
tatuaje pe tot corpul. Peste tot rahat de câine. Indiferent de cât de 
săraci erau, se părea că fiecare familie de catolici avea cel puţin un 
câine, o atitudine tăcută de sfidare faţă de majoritatea musulmană, 
care considera câinele un animal necurat. Niciun musulman cucernic 
nu ar intra într-o casă cu un câine înăuntru -— ar fi fost acelaşi lucru să 
te aştepţi să-i vezi sărutând un porc. Rakkim păşi pe iarbă ca să evite o 
grămadă proaspătă, aburindă, în mijlocul trotuarului, şi trebui să 
accepte că musulmanii aveau dreptate. 

Rakkim intră în frizeria cu trei scaune şi pe sub guler ploaia i se 
scurse până pe piele. Foarfecele laser de tuns, demodate demult, 
zbâmâiau din toate direcţiile. Corcitura de lângă uşă se uită în sus la 
el, chelălăi scurt şi îşi aşeză iar capul pe labe. Scuturându-se de ploaie, 
Rakkim trecu pe lângă clienţii care aşteptau şi se aşeză pe scaunul de 
lustruit pantofii din spatele frizeriei. Luă o revistă foarte uzată şi-şi 
puse cizmele în suporţi. 

— Obişnuit sau de lux? pufni Elroy. 

Era răcit. Elroy era întotdeauna răcit. 

— Ia fă-le tratamentul ăla special de etanşare, zise Rakkim. Chestia 
aia cu uleiul de nurcă. 

Îşi aruncă privirea pe fotografia preşedintelui felicitând soldaţii 
întorşi acasă de pe frontul din Quebec. Cineva desenase coame pe 
capul preşedintelui. Întoarse pagina. 

Elroy desfăcu încet capacul unei cutii cu pastă de ceară. Avea 
aproximativ doisprezece ani, era mic şi slăbuţ, un copil ursuz cu părul 
negru zbârlit şi cu ochii posaci. Avea nasul mic, bineînțeles, chiar 
cârn. Rakkim auzise că fusese ca un cioc înainte ca Spider să-i facă 
operaţie. Spider le făcea operaţie la nas tuturor copiilor lui, ca să nu 
semene deloc cu el. Prea semit, prea periculos. Nu că Rakkim îl văzuse 
vreodată pe Spider. Nimeni nu-l văzuse, dar aşa se zvonea. 

Rakkim se folosise de Spider de cinci sau şase ori în ultimii ani, de 
obicei ca să verifice cât de încredere erau oamenii care voiau să 
emigreze, ca să se asigure că nu-i întindeau o capcană, sau ca să-l 
ajute la rutele de evadare. O dată Spider intrase în sistemul 
computerului municipal din Boise, Idaho, şi aflase dispunerea 
patrulelor de poliţie şi de grăniceri, aflând chiar şi câte perechi de 
ochelari de vedere de noapte aveau, inclusiv numărul modelului şi 
starea bateriilor. Boise fusese un bun punct de ieşire, până când un alt 
agent de traversări, un lacom neglijent şi inconştient, fusese prins 
încercând să treacă un grup de şaptesprezece oameni de-a lungul lui 
Snake River. Şaptesprezece. Cretinul crezuse probabil că era conductor 
de tren. Toţi fuseseră executaţi, bărbaţi, femei şi copii. Rakkim văzuse 


transmisia în direct la Blue Moon, fără să arate vreo reacţie. Trecerea 
prin Boise era terminată. Acum nu mai puteai trece niciun peştişor pe 
acolo fără să fii detectat. 

Mardi îi făcuse legătura cu Spider. Unul dintre copiii mai mari ai lui 
Spider lucra la Blue Moon ca spălător de vase, un băiat miop de 
cincisprezece ani, având un orar dublu la liceu. Mardi îl lăsa să 
doarmă la club când nu era cu familia lui. Rakkim n-avea nicio idee 
câţi copii avea de fapt Spider. Mardi spunea că erau presăraţi peste tot 
prin oraş, toţi harnici şi muncitori, numai unul şi unul, şi deştepţi pe 
deasupra. Când Rakkim voia să îl contacteze pe Spider, se ducea la 
Elroy şi nu la spălătorul de vase. Încă o mişcare pe ocolite. 

— Cum merge treaba? întrebă Rakkim. 

Elroy vârî o cârpă în pasta neagră, încercuind încet marginea cutiei. 
Avea unghiile roase până la carne, cu o linie subţire neagră de la 
crema de ghete. 

— Prea mulţi zgârie-brânză. Rataţii ăştia de aici nu se mândresc 
deloc cu felul cum arată. Ar purta şi saboţi de lemn dacă ar putea. Dar 
cizmele astea de crăpat capete sunt ca lumea, zise el, aplicând crema 
pe cizmele cu vârf de polimer ale lui Rakkim. De la cine le-ai furat? 

— De la un individ care probabil ţi-ar fi dat un bacşiş mare. 

Rakkim întoarse pagina revistei. Era o reclamă de o pagină întreagă 
pentru Aventuri în Palestina de la periferia oraşului San Francisco, 
familii fericite fluturând din mâini către camere, copiii cu centuri din 
plastic de sinucigaşi, ridicând AK-47 către cer. 

— Ai fost vreodată la Aventuri în Palestina? 

— Da, eu şi marele muftiu am mers cu autobuzul o dată, zise Elroy, 
începând să lucreze la cealaltă gheată. O tură grozavă. Am mâncat 
costiţă de porc şi am vomat pe vesta mea cu explozivi. 

Rakkim se uită în partea din faţă a frizeriei, dar nimeni nu le acorda 
nicio atenţie. Se sprijini de spătarul scaunului şi-l lăsă pe Elroy să-şi 
facă treaba, ascultând cu plăcere fâşâitul cârpei de lustruit şi bâzâitul 
laserului. Pe peretele cu ecranul era un concurs televizat, fără 
convertor holografic. Nu merita să te uiţi la el. Şi oricum, întrebările 
erau prea uşoare. 

— Eşti gata, zise Elroy. 

Rakkim se uită la cizmele sale. 

— Mecca Cafe, zise el încet, vârându-şi mâna în buzunar să-şi scoată 
banii. Au două calculatoare, dar nu ştiu care mă interesează, aşa că zi- 
i lui Spider să intre în amândouă. Vreau orice intrare sau ieşire de 
vinerea trecută, între opt şi zece dimineaţa. 

Îi plăti lui Elroy pentru lustruit, şi-i dădu un bacşiş gras. 

Elroy pufni. 

— Vai de mine, acuma chiar că pot să merg la ce facultate vreau. 

Rakkim îi aruncă un pix. 


— Ăsta-i al tău? Elroy şi-l prinse la gulerul tricoului. Sunt două 
nuclee de memorie în el. Aş vrea ca Spider să se uite puţin la ele. 

Pe unul îl extrăsese din calculatorul de acasă al lui Sarah şi pe 
celălalt din rabla de calculator de la birou, înainte să apară Barrie. 

— Cu ploaia asta din ultima vreme... o să trebuiască să mai vii la un 
lustru peste o săptămână. 

— Nu pot aştepta o săptămână. 

— S-ar putea să te coste. 

Rakkim se ridică în picioare. 

— Oricât costă. 


— Unde e Simmons? întrebă Mardi. 

— Domnul Simmons e la spital cu nu ştiu ce fel de infecţie. Nu ştiu 
exact amănuntele, îi zâmbi Darwin, aşezându-şi valiza pe biroul ei. Va 
trebui să te mulţumeşti cu mine. 

— Îmi cumpăr băutura de la Simmons de când mi-am deschis locul 
ăsta. În el am încredere. Tu nu eşti decât un individ care a intrat aici 
de pe stradă. 

— Lucrăm pentru acelaşi furnizor. Aceleaşi preţuri. Aceeaşi calitate 
ridicată. 

Darwin atinse valiza cu vârful degetelor. Pe capac era o mică 
picătură de sânge. Era o glumă personală a lui. Îi făcu cu ochiul. 

— Aceeaşi valiză de mostre. Vezi monograma? Simmons mi-a spus 
să fiu atent la tine. Mi-a zis că ştii să te târguieşti, nu glumă. 

Mardi se rezemă de birou, cu picioarele lungi încrucişate. 

— Nu-mi place să fiu luată de fraieră. 

— N-am venit să te iau de fraieră. 

Darwin îşi atinse cravata. Era un gest de ţărănoi timid, flăcăul 
emoţionat veni la peţit. Dar târfa asta catolică era superbă. Cu pistruii 
ei pe braţele goale şi un puf fin blond pe buza de sus. Şi era sigur că 
zbiera din toţi rărunchii. Scoase o sticlă din valiză şi două pahare şi le 
aşeză pe birou. 

— Tocmai scoatem pe piaţă un nou produs, de mare clasă şi 
rafinament. 

Mardi se uita cu atenţie la el în timp ce turna. Era generos. Nu ca 
Simmons, care abia uda fundul paharului cu mostrele. 

— Clienţii noştri nu sunt chiar aşa de interesaţi de calitate, zise ea, 
ridicându-şi paharul la lumină şi apreciind culoarea deschisă de 
caramel. Nu-i interesează decât să se distreze ca lumea şi să fie în 
stare să-şi permită destulă băutură să se pilească bine. 

Darwin ciocni cu ea. Îşi umplu apoi gura, savurând alcoolul înainte 
să-l lase să-i alunece cald şi aromat pe gât. Şi femeia făcea acelaşi 
lucru. Îi zâmbi. 

Mardi îi zâmbi înapoi. 


— N-am gustat niciodată whisky de Kentucky adevărat, dar mi s-a 
spus că ăsta e aproape la fel de bun, zise Darwin. 

Mardi îşi linse buzele. 

— Nu e rău. 

— Simmons avea dreptate. Chiar că ştii să te târguieşti. 

— Cât costă o ladă de pileală din asta? 

— Pentru tine? Darwin se uită la tavan, socotind. Şapte sute... nu, 
hai să zicem şase sute cincizeci. 

Mardi clătină din cap. 

— Ar trebui să cer douăzeci de dolari pe pahar ca să scot profit. 

Darwin îi reumplu paharul, şi-i văzu surpriza din ochi. Şi plăcerea. 

— Consideră-l o pierdere calculată, o chestie specială ca să atragi 
oamenii. Toate cluburile din Zonă oferă aceeaşi bere apoasă şi poşircă 
de rachiu. Blue Moon o să devină o destinaţie unică. Cum scrie şi afară 
pe uşă: „Te distrezi deja?” 

Îşi ciocni din nou paharul de al ei, toastând cu ochii către sânii ei. 

Mardi luă o sorbitură. 

Darwin o privi înghițind, excitat de mişcarea gâtului ei. 
Înfierbântat, agitat şi complet concentrat. Dac-ar putea-o ucide chiar 
acum, ar fi perfect. Trebuia însă să respecte priorităţile. Bătrânul 
fusese foarte clar în această privinţă. Va avea destul timp s-o omoare 
mai târziu. Se zicea că anticiparea e o intensificare a plăcerii, dar 
nimic nu se compara cu un omor rapid. Un omor neaşteptat. Trăsnetul 
personal al lui Dumnezeu. 

— La ce te gândeşti? 

Darwin zâmbi. 

— La cât de mult îmi iubesc meseria. 

Mardi scoase un pachet de ţigări. Darwin îi aprinse una. 

— Unde ţi-e partenerul? 

— Şi-a luat ziua liberă. 

— Ce păcat! Simmons zicea că e un tip grozav. 

Bătrânul spusese că Rakkim e dur şi plin de şiretlicuri. 

„O provocare”, adăugase Bătrânul, ştiind că asta o să-i lase gura apă 
lui Darwin. Fotografiile pe care i le trimisese pe telefon arătau un 
modern ciolănos, cu ochii aspri, mai degrabă viril decât elegant, un 
adevărat bărbat periculos. Exact cum îi plăceau lui Darwin. 

Stătea întins în pat când îl sunase mogul, visând cu ochii deschişi la 
amintirile lui plăcute. Bătrânul îi oferise slujba şi apoi voise să încheie 
convorbirea cât de repede cu putinţă, dar Darwin îl ţinuse la telefon, 
întrebându-l de sănătate, de caii de curse pe care-i creştea şi de toţi 
copiii lui  drăgălaşi. Bătrânul rămăsese mereu politicos, ca 
întotdeauna, plin de rafinament, dar în voce i se simţea o urmă infimă 
de iritare. Nimeni în afară de Darwin n-ar fi putut s-o detecteze. 

Darwin privi fumul ridicându-se din nările lui Mardi. 


— O să mai stau în oraş câteva zile. Chiar mi-ar plăcea să-l 
întâlnesc. Sună-mă, zise el, punându-și cartea de vizită pe birou. Nu ai 
ocazia prea des să dai mâna cu un fedain. 

Mardi ridică din umeri. 

Darwin îi umplu din nou paharul. 

— Să nu-i spui şefului că dau din profit de pomană. 

— Vrei să mă îmbeţi, Darwin? 

— Pari o femeie care ştie să aibă grijă de ea. Deci, pot să te trec cu 
o ladă? Sau trebuie să vorbeşti întâi cu partenerul tău? 

Ochii lui Mardi sclipiră. 

— Ţi-am zis deja, nu cred că o să scot profit. 

— Aiurea. Mâine, poimâine vine Ziua Sfântului Patrick. N-o fi ea 
sărbătoare legală, dar ştii şi tu ce se spune, zise Darwin, ciocnind din 
nou. De Ziua Sfântului Paddy, toată lumea e catolică. 


CAPITOLUL 10 
După rugăciunile din zori de zi 


În internet caf-ul Good Woman se auzea un răpăit ca de grindină — 
douăzeci de femei la tastaturi bătând încontinuu, şi încă cinci-şase 
aşteptându-şi rândul. Toate purtau chadoruri, multe dintre ele negre, 
dar destul de multe în culori mai vii, purtate de femeile mai tinere. 
Sarah îşi desfăcuse vălul de pe faţă ca să se simtă puţin mai liberă. De 
cele mai multe ori se aventura afară îmbrăcată ca o modernă, sau 
catolică, în blugi sau pantaloni, cu părul lăsat liber, şi puţin machiaj. 
Când intra însă pe internet, purta un chador. Era o cafenea 
fundamentalistă, unde accesul pe orice site era riguros filtrat şi 
adresele de web, chiar şi numai potenţial necuviincioase, erau blocate, 
deci era locul perfect pentru un contact codat. 

Femeia de la calculatorul vecin, o fată care nu avea mai mult de 
şaptesprezece ani, fredona un şlagăr modern în timp ce scria. Era un 
cântec despre doi adolescenţi care încercau să evadeze pe schiuri în 
Canada şi care mureau îngheţaţi unul în braţele celuilalt. Dacă tatăl 
fetei ar auzi-o cântând cântecul acesta, ar bate-o până nu s-ar mai 
putea ridica de jos. l-ar percheziţiona camera şi ar verifica dacă a 
umblat la radio ca să prindă posturi obscene. Fata îşi desfăcuse puţin 
chadorul, ca să-i stea mai lejer, şi câteva şuviţe blonde i se revărsară 
în afară. Ca toate femeile din cafenea, purta la vedere un card de 
plastic în jurul gâtului, de la tatăl sau soţul ei, prin care i se acorda 
permisiunea să iasă din casă. Şi Sarah purta unul, un fals cumpărat din 
Zonă cu câteva luni înainte. Cardul de învoire îi atârna ca o piatră de 
moară de gât. 

Sarah aşteptă să se încarce site-ul. Calculatoarele din cafenea nu 
permiteau, bineînţeles, vizionarea de fotografii de niciun fel, dar cu 
toate filtrele integrate încărcarea se făcea incredibil de încet. Pe pereţi 
erau scrise în litere roz sloganuri şi citate din predici: „Copiii 
ascultători sunt darul unei mame către Dumnezeu”; „Mulţi copii = O 
inimă fericită”; „Cinsteşte-ţi bărbatul şi supune-te”; „Un frate aspru 
este o sabie împotriva păcatului”. 

Sarah ascultă pălăvrăgelile femeilor şi le simţi limitările, vieţile 
predestinate. Păreau însă fericite, legate una de alta într-un fel în care 
nici ea, nici vreuna dintre prietenele ei moderne nu erau. Sarah se 
ruga zilnic, mergea la moschee cel puţin vinerea, dar credinţa nu era 
decât învelişul decorativ al vieţii ei, nu era şira spinării şi sufletul 
întregii ei existenţe. Era o femeie de carieră, om al cărţilor şi al 
spiritului liber, dar munca nu-i dădea acest rezervor adânc de 


seninătate pe care-l vedea pe feţele credincioşilor, certitudinea că 
toate lucrurile erau în mâinile lui Allah. Dimpotrivă. În ultimele zile 
găsise un confort straniu în modestia chadorului şi a învelitorii 
capului, o bucurie în anonimitatea vălului. Era jenant şi n-ar fi 
recunoscut asta faţă de nimeni, nici măcar lui Rakkim, dar uneori se 
gândea că plătea un preţ prea mare pentru rigurozitatea ei 
intelectuală. 

„Bine ai venit la Casnica Pioasă!” îi apăru pe ecran în litere aurii, 
făcând-o să tresară. 

Sarah verifică lista intrărilor recente, căutând o întrebare despre 
pregătirea corectă a unei mese de sărbătoare cu iepure, cartofi dulci şi 
ridichile victoriei. Erau o mulţime de întrebări cu subiecte 
asemănătoare, dar niciuna nu menţiona ridichile victoriei, un termen 
demodat, folosit cu douăzeci de ani în urmă. Verifică încă o dată lista. 
Dacă ar fi găsit întrebarea, aceasta ar fi conţinut un cod ce i-ar fi spus 
exact pe care alt site să aibă o conversaţie privată. Nici acum nu găsi 
nicio afişare cu ridichile victoriei. 

Sarah dădu un clic pe „Afişează întrebare”. 


Mama mea, binecuvântată fie amintirea ei, avea o 
reţetă în care apar ridichile victoriei, dar nu am 
reuşit să găsesc aşa ceva la piaţă. Aş fi foarte 
interesată dacă cineva mi-ar spune unde aş putea 
găsi aceste legume, dacă asta sunt. Sunt foarte 
interesată să onorez amintirea mamei mele servind 
acest fel de mâncare stimatului meu tată. 


Uşa cafenelei se deschise în momentul în care ea apăsa pe „Afişare”, 
şi un val de şoapte speriate trecu prin încăpere. Sarah îşi ridică 
privirea, şi o coborî imediat după aceea, respirând adânc. Uitându-se 
ţintă la monitorul calculatorului, îşi ridică încet vălul şi-l fixă la locul 
lui. Privi Roba Neagră plimbându-se prin încăpere, un bărbat scund şi 
îndesat cu ochelari mici şi rotunzi în vârful nasului. Ar fi fost comic 
dacă n-ar fi avut în mână bastonul lung şi flexibil şi aura de putere. 

Fşş. Fşş. Fşş. Bărbatul sfâşia aerul cu bastonul înainte şi înapoi, 
plimbându-se printre şirurile de calculatoare. Camera era acum 
complet tăcută în afara de sunetul bastonului. Fşş. Fşş. 

Femeile îşi traseră mai strâns chadorurile pe ele. Asigurându-se că 
au gleznele şi încheieturile mâinilor acoperite. Fata de lângă ea îşi 
trase rapid acoperitoarea capului, vârându-şi părul înăuntru. 

— Soră? zise încet Roba Neagră. 

O femeie mai în vârstă se uită fugar la Roba Neagră, cu buza de jos 
tremurând. 

Bastonul flutură la doi centimetri de nasul ei. 

— Site-ul ăsta pe care-l vizitezi e o insultă împotriva soţului tău, 


zise el cu vocea ascuţită şi stridentă, ca şi cum ar fi străpuns barba 
neagră şi deasă. „Patul conjugal”... asta-i o murdărie. 

— Sunt sfaturi oferite de imamul din Chicago, şopti femeia. 

Roba Neagră lovi monitorul. 

— Imamul din Chicago încuviinţează ticăloşiile. 

Femeia se lăsă să cadă pe podea şi sărută tivul hainei Robei Negre. 

Sarah se uită drept înainte când Roba Neagră se apropie. O durea 
stomacul din cauza încordării. Se opri în spatele fetei de lângă ea. 

Bastonul lovi podeaua. 

Fata îşi împreună mâinile în poală, tremurând atât de tare, încât 
chadorul de pe ea părea să fluture. 

Bastonul ridică o şuviţă din părul ei lung şi blond care-i scăpase de 
sub acoperitoarea capului. Fata încercă să-şi vâre la loc şuviţa scăpată, 
dar Roba Neagră o plesni cu bastonul peste mână, făcând-o să ţipe. 

— Îţi etalezi părul să ţi-l vadă toată lumea, şuieră el. Eşti o târfă 
catolică sau o femeie musulmană cuvioasă? 

Plângând, fata îşi vârî părul înăuntru, cu mâna peste care avea o 
dungă mare şi roşie. 

Bărbatul simţise probabil privirea furioasă a lui Sarah asupra lui. Îi 
aruncă o privire înveninată. 

— Allah cel atotputernic dispreţuieşte o femeie insolentă. 

Sarah îşi cobori privirea. Recunoscătoare pentru văl. 

Roba Neagră îi smulse cârdul de învoire de la gât. Aproape trăgând- 
o din scaun. 

— Abu Michael Derrick, citi el cu ochii larg deschişi de după 
ochelari. Soţul tău şi-a neglijat îndatoririle. Eşti îmbrăcată cuviincios, 
cu văl, aşa cum se cade pentru o soţie musulmană corectă, dar ochii îţi 
trădează firea adevărată. Eşti nerespectuoasă faţă de Profet, slăvit fie 
numele lui, sau numai faţă de cei care încearcă din smerenie să-i 
aplice legile? 

Sarah îşi plecă imediat capul, furioasă pe sine însăşi pentru că nu se 
prefăcuse mai bine. Şi speriată în acelaşi timp. Puterea Robelor Negre 
asupra modernilor era limitată, dar Sarah era îmbrăcată ca o 
fundamentalistă. Era întru totul în jurisdicţia lui să o târască afară din 
cafenea, să o biciuiască în stradă şi să o ducă la soţul ei pentru o 
pedeapsă suplimentară. 

— Care e moscheea ta? întrebă Roba Neagră. 

— Martirii Sfinţi ai Patriei, zise Sarah, cu ochii plecaţi. 

— O moschee onorabilă. Imamul Plesa este bine pregătit. Roba 
Neagră lovi spătarul scaunului ei cu bastonul. Te bate soţul tău? 

— Când este nevoie, răspunse supusă Sarah. 

— Un răspuns bun, soră, dar meritele lui depind de stricteţea 
soţului tău. 

Roba Neagră se apropie şi mai mult de ea. Din colţul ochiului, Sarah 


îi văzu mâna strângându-se şi mai tare pe baston. Bastonul se furişă 
brusc înainte, îi ridică mâna stângă şi i-o trase mai aproape de el să o 
examineze fără să trebuiască să-i atingă pielea. Sarah se bucură că îşi 
îndepărtase orice urmă din lacul transparent de unghii pe care-l purta 
de obicei. Se bucură şi că-şi amintise să-şi pună o verighetă. Se 
gândise la Rakkim când şi-o strecurase pe deget. 

— Ai mâinile moi. Mâinile unei femei leneşe şi egoiste. O femeie cu 
mulţi servitori sau o femeie căreia nu-i pasă de cum îi arată casa. Îi 
lăsă mâna să-i cadă, dezgustat. Soţul tău îţi trece cu vederea toate 
astea. L-ai manipulat cu vicleşugurile tale femeieşti? Eşti o frumuseţe, 
soră? 

— Dacă soţul meu mă consideră aşa, toată gloria e a lui Allah cel 
milostiv, care ne-a creat. 

— Încă un răspuns bun. Eşti o femeie educată, soră? întrebă el, 
biciuind aerul cu bastonul. 

Sarah ezită, nefiind sigură cum să răspundă. Simţea atenţia întregii 
încăperi concentrată asupra ei. Celelalte femei se simțeau uşurate că 
Roba Neagră alesese pe altcineva. 

— Răspunde! 

Bastonul o izbi în umăr, şi Sarah gemu, muşcându-şi buzele să şi le 
închidă. Sunetul semăna cu cele pe care le scotea în timpul dragostei 
pătimaşe pe care o făcea cu Rakkim, ţipetele lor întrepătrunse 
asemenea trupurilor lor. Obrajii îi ardeau amintindu-și. 

— Te-ai dus la facultate? Ai băut adânc din apa aceea murdară? 

— Da... un an, până când soţul meu mi-a interzis. Pentru care îi 
sunt recunoscătoare. 

Roba Neagră dădu din cap. 

— Poate că mai e o speranţă pentru el, totuşi. Îşi drese glasul. O să-i 
vorbesc imamului tău. Trebuie să discute despre comportamentul tău 
cu soţul tău. 

— Mulţumesc, zise Sarah, cu fruntea în continuare plecată. 

O durea umărul din cauza bastonului. 

Roba Neagră îi azvârli cardul de învoire pe podea. 

Sarah nu făcu nicio mişcare să-l ia de jos. Privirea îi tremura de 
lacrimi nevărsate, dar refuză să plângă. Prin ochii îngustaţi, îl privi 
îndepărtându-se cu paşi hotărâți şi ieşind afară pe uşă. 

Şoaptele începură imediat ce se închise uşa în urma lui. Câteva 
femei chicotiră, mai degrabă de agitaţie şi de spaimă decât de veselie. 
Niciuna nu se uită la ea, nici măcar fata de lângă ea. 

Sarah le auzi lovind din nou tastele calculatoarelor, dar ea nu se 
mai mişcă. Ştiuse despre brutalitatea Robelor Negre, despre bătăi şi 
despre supunerea femeilor, dar astea erau doar cunoştinţe teoretice. 
Durerea din umăr era adevărata educaţie. Orice gânduri despre 
plăcerile fundamentalismului îi dispărură. Preţul plătit pentru o 


asemenea mulţumire era mult prea ridicat. 

Istoria este o treabă murdară şi înşelătoare, o învățase profesorul ei 
favorit, dar adevărul merită. Sarah fusese sigură de înţelepciunea 
profesorului în timp ce stătea în sala de clasă, dar când pusese la 
îndoială adevărul atacului sionist trebuise să stea să se gândească dacă 
e bine ce face, dacă ar trebui să continue. Rescrierea istoriei era ca o 
invitaţie pentru haos, cu toată durerea şi suferinţa sa. Însă această 
Robă Neagră, cu ochii bulbucaţi, îi pusese capăt oricărei îndoieli. 
Există lucruri mai rele pe lumea asta decât haosul. Indiferent de 
riscuri, avea de gând să-şi continue cercetarea. Adevărul, oriunde ar 
conduce-o. 


CAPITOLUL 11 
Înainte de rugăciunile de la amiază 


— Rakkim Epps, repetă el pentru gardianul de securitate. Doamna 
profesoară Warriq nu mă aşteaptă. Spune-i că am venit în legătură cu 
un prieten comun de la universitate. 

Aşteptă cât timp gardianul vorbi la telefon, uitându-se bănuitor la 
el. După încă un moment, gardianul închise telefonul, ridică poarta şi 
Rakkim intră cu maşina înăuntru. 

Era miercuri, cinci zile de când dispăruse Sarah, trei zile de când îl 
chemase Redbeard. Toată ziua de ieri şi-o petrecuse verificând lista 
apelurilor telefonice ale lui Sarah şi chitanţele electronice pe anul 
trecut, încercând să găsească vreo urmă ce i-ar putea indica unde se 
dusese. Nu exista nicio persoană sau un loc unde să sune în mod 
frecvent, dar asta nu-l surprinse — pe el Sarah îl sunase întotdeauna de 
pe telefoane de unică folosinţă vândute pe sub mână oriunde în Zonă. 
Sistemul GPS din maşina ei dezvăluise în detalii amănunțite locurile în 
care se ducea de obicei, dându-i o schemă cu rețeaua codată pe culori 
a tuturor traseelor făcute de ea, dar Sarah luase întotdeauna taxiuri la 
întâlnirile lor exact din acest motiv, şi plătea în bani gheaţă. Rakkim 
sperase că nu fusese la fel de prudentă cu bonurile de plată, dar nu 
apărea nicio notă de plată de restaurant care să nu corespundă cu 
locurile înregistrate pe lista călătoriilor ei, nicio cumpărătură făcută 
într-un loc ce nu apărea pe reţea. Spre ruşinea lui, verifică dacă avea 
chitanţe de hotel, dar nu era niciun indiciu că s-ar fi întâlnit cu 
altcineva. Era nepoata lui Redbeard, pur şi simplu nu făcea greşeli 
prosteşti. Dar verifică totuşi. 

ÎI sunase pe Redbeard cu o zi înainte, şi-l rugase să introducă 
scanarea irisului lui Sarah în sistemul de securitate al tranzitului. 
Redbeard îi răspunsese că Sarah era încă în oraş, şi că oricum era prea 
târziu să mai implementeze acum procedura. „Introdu datele, insistase 
Rakkim - dacă foloseşte transportul în comun oriunde în ţară, va 
apărea imediat în sistem.” Redbeard recunoscuse în cele din urmă că 
era o eroare în software; un vierme chinezesc persistent făcuse 
sistemul să cadă şi nimeni nu fusese în stare să-l deviruseze. Trebuiau 
să reconstruiască în întregime matricea sistemului. Rakkim întrebase 
de când apăruse problema asta, dar Redbeard refuzase să răspundă. 
Rakkim închisese simțind că lumea se mişca lent în jurul lui. Luminile 
din trafic nu mai funcționau zile la rând, autostrăzile noi crăpau la 
primul îngheţ, şi acum cele mai sofisticate linii de apărare a naţiunii 
se prăbuşiseră şi ele, şi nici măcar nu exista un program să fie 


reparate. Nu era de mirare că Redbeard îl chemase pe el s-o găsească. 

Mai devreme în acea dimineaţă folosise biletul roz găsit în biroul lui 
Sarah şi sunase la Departamentul de Sociologie, cerând să i se facă 
legătura cu Marian. Secretara îi spusese că „doamna profesor Warriq” 
nu avea ore decât vineri. Rakkim îşi ceruse scuze, închisese şi-i 
căutase adresa în banca de date la care îi dăduse Redbeard acces. Nu 
avea nimic mai bun de făcut, şi părea să fie cea mai apropiată prietenă 
pe care o avea Sarah. 

Rakkim se duse pe străzile rezidenţiale întortocheate, o luă la stânga 
pe lângă o moschee elegantă, cu mozaic albastru, şi continuă să 
meargă. Marian Warriq locuia într-o enclavă musulmană exclusivistă 
situată pe dealurile de deasupra oraşului, cu vile presărate pe versant 
construite în aşa fel încât să profite la maximum de panoramă. Un 
cartier foarte scump pentru un profesor de sociologie. Străzile erau 
aproape pustii, peluzele luxuriante şi trotuarele impecabil de curate. 
Nicio casă nu avea trecut numărul pe ea. N-ar fi găsit-o niciodată pe 
Warriq fără informaţiile din banca de date. Cel puţin, ea mai funcţiona 
încă. 

Un bărbat îndesat într-o tunică cenuşie deschise uşa din faţă a casei 
Warriq înainte ca Rakkim să apuce să bată. Rămase acolo, blocând 
intrarea, semănând cu o gorilă urâtă cu creştetul ras, cu barba deasă şi 
neagră, cu fizionomia unei nicovale. 

— Fii amabil şi lasă-l pe domnul Epps să intre, Terry, se auzi o voce 
de femeie din spatele lui. 

Garda de corp se ciocni de Rakkim în timp ce se trase la o parte. 

Rakkim îşi scoase cizmele şi intră în camera de zi. Doamna 
profesoară Warriq stătea pe o canapea violet, cu modele florale, cu 
mâinile împreunate modest în poală, cu capul acoperit. Era o femeie 
cu chipul rotund, de aproximativ cincizeci de ani, cu ochii limpezi şi 
întunecaţi, îmbrăcată într-un chador verde cu fire aurii. Sosirea lui o 
luase prin surprindere, dar şi ea era o surpriză pentru el. Marian 
Warriq fusese intermediara dintre el şi Sarah, femeia care-i adusese 
invitaţia iniţială a lui Sarah, după ce Redbeard îl alungase. Marian 
purtase un văl în ziua aceea, dar Rakkim era sigur că fusese ea. Ochii 
o dădeau de gol... şi sprâncenele, groase şi date puţină cu henna în 
stilul vechi. Rakkim făcu o uşoară plecăciune. 

— Doamnă profesor. Este o plăcere să vă întâlnesc din nou. 

Femeia îşi coborî ochii arătând clar că-i înţelesese mesajul ascuns, şi 
făcu un gest către canapeaua din faţa ei. 

— Te rog. 

Camera de zi era plină de statui antice din marmură italiană şi 
tapiserii ţariste, un cap de piatră de la Angkor Wat, şi un mic cal de 
bronz pătat cu cocleală, o sculptură atât de veridică încât aproape te 
aşteptai să-l vezi luând-o la galop. Terry stătea în apropiere, cu braţele 


încrucişate pe pieptul lat. 

— Vă sunt recunoscător că m-aţi primit fără invitaţie, zise Rakkim. 
Probabil vă întrebaţi cum v-am găsit. Eram în birou la Sarah... 

— Sarah mi-a spus că eşti ingenios, zise Marian, privindu-l cu 
atenţie. Nu a venit la întâlnirea de la prânz pe care o aveam vineri şi 
nici nu m-a sunat să-şi ceară scuze, ceea ce nu-i stă deloc în caracter, 
iar azi apari dumneata în pragul uşii mele. Ce alt motiv ai avea să fii 
aici? S-a întâmplat ceva cu ea, nu-i aşa? 

Mâinile i se frământau neliniştite în poală, pipăind mătănii 
inexistente. 

— Încă nu. 

Marian murmură mulțumiri lui Allah. 

— Trebuie însă s-o găsesc, zise Rakkim, aruncând o privire către 
garda de corp, şi apoi iar către ea. Poate am putea vorbi pe verandă. 

— Desigur, fu de acord Marian, controlându-se şi ridicându-se în 
picioare. Vin şi eu imediat. 

Rakkim o privi păşind afară din cameră într-un foşnet fin de mătase. 
Stătea în acelaşi loc când Terry veni în grabă către el, cu bărbia 
împinsă înainte. 

— Mă uit la tine şi văd probleme, zise Terry. 

— Oh, relaxează-te, Terry. Nu vreau să provoc nicio problemă 
doamnei profesoare. Ai cuvântul meu. 

— Cuvântul tău? 

Terry îşi trecu o mână peste scalp. Cu faţa plată şi plină de cicatrice 
şi pleoapele lăsate pe jumătate peste ochi, semăna cu un boxer de club 
sau cu unul dintre musulmanii mongoli care emigraseră imediat după 
tranziţie, vrând să facă parte din marele experiment. Brusc îşi miji 
ochii şi arătă mâna stângă a lui Rakkim. 

— Inelul ăla de fedain e adevărat? 

— Cât se poate de adevărat. 

Terry îl studie din cap până-n picioare. 

— Eu am fost în armata regulată. 

— Se vede că ai fost în mijlocul unor misiuni importante. 

— Se poate spune aşa. Am fost de faţă la Newark. De la început 
până la sfârşit. 

Rakkim îşi aduse pumnul drept peste inimă în semn de salut. 

Terry îi întoarse salutul. 

— Ai grijă cu doamna, fedaine, mormăi el. Îţi dau capul tăiat cadou 
dacă nu. 

Marian intră lin înapoi în cameră împreună cu o femeie bondoacă 
îmbrăcată cu un chador în aceeaşi nuanţă de cenuşiu ca tunica gărzii 
de corp. Femeia aducea un set greu de argint pentru servirea ceaiului 
ca şi cum ar fi fost uşor ca o pană. Terry deschise larg uşile către 
verandă şi se trase la o parte cât timp femeia cu chadorul cenuşiu 


aşeză tava pe o măsuţă. Femeia le turnă ceai şi se trase înapoi, 
închizând uşile în urma ei. Nicio mişcare irosită. 

Marian aşteptă până când Rakkim se aşeză. 

— Nu ştiu unde e Sarah. Dacă de asta ai venit aici, mă tem că ţi-ai 
pierdut vremea. 

Rakkim zâmbi. 

— Benzina e ieftină. Şi-n plus, Sarah a avut încredere în 
dumneavoastră să mă contacteze prima dată. Poate că ştiţi mai mult 
decât credeţi. 

Marian sorbi puţin din ceai, cu degetul mic îndoit. Briza răcoroasă îi 
flutură chadorul, dar era aşezată, aşa că decenţa nu îi fusese pusă în 
pericol. 

Era aproape amiază şi de la uzinele industriale din Kent Valley se 
aduna un fum gros, cu şuviţe sulfuroase plutind peste tot oraşul. Prin 
ceaţă, Rakkim văzu câteva zeci de tancuri petroliere ruginite în Sound, 
supertancuri petroliere proaspăt sosite din Arctic Reserve, aşteptând să 
fie descărcate. Înălţându-se imens în spatele navelor era portavionul 
Osama bin Laden, fostul USS Ronald Reagan, acum aflat într-o continuă 
patrulă în vecinătatea coastei. Cu şaptesprezece ani în urmă un grup 
de teroriști, o sectă creştină apocaliptică din Brazilia, deturnase un 
jumbo-jet şi încercaseră să-l prăbuşească peste Capitoliu. Numai prin 
mila lui Allah, şi datorită versiunii depăşite a simulatorului de zbor 
Microsoft pe care se antrenaseră teroriștii, se putuse împiedica 
dezastrul. Coada jumbo-jetului ieşea şi acum din apele strâmtorii 
Sound, în centrul culoarului de transport, lăsat acolo ca un 
avertisment pentru populaţie pentru a rămâne vigilentă. Rakkim îşi 
întoarse scaunul către muntele Rainier, un vulcan inactiv stâncos, 
acoperit cu gheaţă, trandafiriu în lumina dimineţii. 

— Sarah făcea mereu exact aşa când stăteam aici, zise Marian. Mie, 
una, îmi place priveliştea oraşului. Oamenii. Maşinile şi camioanele 
venind şi plecând. Energia. Pe mine natura mă lasă rece, dar Sarah... 
ea prefera să se uite la munte, exact ca dumneata. 

Rakkim şi-o imagină pe Sarah stând aici într-o zi ca aceasta, 
sorbindu-şi ceaiul în exact acelaşi loc. Trecuseră şase luni de când n-o 
mai văzuse. Şase luni de promisiuni încălcate. 

— Sarah venea des în vizită aici? 

— Aproape în fiecare săptămână. Ne-am întâlnit la universitate 
acum un an şi jumătate. Din întâmplare, de fapt. S-a aşezat la masa 
mea în cancelaria facultăţii, şi parcă ne-am fi ştiut de ani de zile, zise 
Marian, şi-şi trecu degetul arătător în jurul marginii ceştii. Ştiam 
despre ea, bineînţeles. Cum a fost de fapt câştigat Occidentul a provocat 
o adevărată senzaţie în campus. Nu cred că ai idee câte resentimente a 
provocat acea carte între colegii ei, zise ea, privindu-l în continuare, şi 
apoi întorcându-şi privirea, nevoind probabil să se holbeze la el. Şeful 


departamentului meu mi-a sugerat să o evit, dar l-am ignorat. Ca să 
fiu sinceră, am fost încântată să fiu în prezenţa unei persoane atât de 
iconoclaste. M-a făcut să mă simt şi eu ca şi cum aş fi sfidat legea. 

— Când aţi văzut-o ultima dată? 

— Ăă... acum două duminici. O zi minunată. 

Marian îşi împreună mâinile. Avea unghiile tăiate, într-o formă 
perfectă. 

Când Rakkim se infiltrase prima dată în Bible Belt, unul dintre 
primele lucruri pe care le observase fuseseră unghiile murdare şi 
neregulate ale femeilor. Musulmanele aveau unghiile scurte şi curate, 
după cum era indicat în Coran; femeile din Bible Belt preferau ca 
mâinile lor să semene cu nişte gheare, şi unghiile le erau deseori 
vopsite în nişte culori stridente - modelul preferat fiind steagul lor, 
bătrânele dungi şi stele cu o cruce creştină în partea albastră. 

— Nu-ţi place ceaiul, domnule Epps? 

Rakkim îşi ridică încet ceaşca la buze. Marian părea încordată, însă 
obosită în lumina dimineţii, şi la colţurile ochilor avea o reţea de 
riduri fine. Sosirea lui îi confirmase probabil cele mai rele temeri în 
legătură cu Sarah, dar se ţinea tare, refuzând să intre în panică. Nu era 
de mirare că Sarah era prietenă cu ea. Rakkim se aplecă înainte să o 
liniştească, şi-l văzu pe Terry reacţionând de cealaltă parte a 
geamului. 

— Cred că garda dumneavoastră de corp caută un pretext să-mi 
frângă gâtul. 

— Terry este foarte protector. El şi soţia lui au grijă de casă, dar au 
grijă şi de mine. Părinţii mei au murit, şi o fată bătrână are nevoie de 
companie. După cum se zice, singurătatea este o poartă pentru diavol, 
domnule Epps, spuse Marian, netezindu-şi chadorul. 

— Diavolul are o mulţime de porţi, doamnă profesor. Prea multe 
porţi şi prea puţine lacăte. Singurătatea nu e nici pe departe cea mai 
mare problemă a noastră. 

Marian zâmbi şi-şi lăsă ochii în jos. 

— E ciudat să stau aici discutând cu dumneata. Nu ne-am întâlnit 
decât o singură dată, dar am senzaţia că te cunosc. Sarah vorbea 
despre dumneata încontinuu. Ochii îi zburară în sus către el. Aş vrea să 
fie aici acum. 

— Şi eu. 

Marian îşi aranjă eşarfa de pe cap, vârându-şi înăuntru o şuviţă 
scăpată. 

— Colaboram la o carte. Ţi-a spus asta? întrebă ea, dar Rakkim 
clătină din cap. Ei bine, am început chiar să facem notițe, să adunăm 
material... Voiam să scriem despre deteriorarea intelectuală a 
societăţii noastre după tranziţie. Un subiect riscant, dar Sarah era 
încântată la gândul unor noi lupte intelectuale, şi eu aş fi avut mare 


grijă să mulţumesc pentru numeroasele noastre avantaje autorităţilor 
religioase, zise ea adăugând zahăr în ceai şi învârtind linguriţa cu un 
clinchet. M-am născut musulmană. Nu cred că ai idee cum a fost să 
cresc în vechiul regim. Batjocura, insultele... îşi strânse gura într-o 
linie subţire. În copilărie mi s-a smuls hajibul de pe cap de mai multe 
ori decât aş putea să-ţi spun şi după 11 septembrie a fost şi mai rău. 
Nu-ţi spun astea ca să-ţi trezesc mila. Cea mai fericită zi din viaţa mea 
a fost când am devenit o naţiune islamică, dar ca sociolog, sunt 
tulburată de ceea ce văd. Îl privi direct în față, fără ezitare. Ţara 
noastră era lider mondial în materie de ştiinţă şi tehnologie. Greu de 
crezut, nu-i aşa? Acum, în fiecare an, avem tot mai puţini absolvenţi 
în inginerie şi matematică. Fabricile noastre sunt depăşite, producţia 
fermelor în scădere drastică, şi cererile de brevete noi sunt cu 
patruzeci la sută mai puţine decât în fostul regim. Vorbesc prea mult, 
nu-i aşa? 

Se jucă puţin cu linguriţa din mână, şi o aşeză pe masă cu efort, 
forțându-şi mâinile să stea nemişcate. 

Rakkim se gândea în schimb la software-ul securităţii de scanare a 
irisului care nu mai funcţiona, la buletinele meteorologice care nu mai 
făceau decât să ghicească, pentru că sateliții erau toţi ieşiţi de pe 
orbită. Cel puţin nimeni nu murea de foame în Republica Islamică şi 
nici de frig iarna pentru că nu puteau să-şi permită gazul. Cei din 
Bible Belt aveau poate Coca-Cola şi magnolii de Carolina, dar aveau şi 
crize de curent şi rahitism şi, spre deosebire de islam, unde pomana 
era o cerinţă a credinței, cerşetorii din Bible Belt erau flămânzi şi 
îngheţaţi. 

— Divagaţiile sunt un pericol profesional pentru profesori, oftă 
Marian. Studenţii noştri se agaţă de fiecare cuvânt pe care-l rostim, 
dar ei sunt un public captiv. 

— Ce s-a întâmplat cu această carte la care lucraţi împreună cu 
Sarah? 

— Sarah s-a răzgândit. Acum şase luni, aşa, din senin. 

— Asta a fost atunci când a fost logodită cu fiul ambasadorului 
saudit? 

— Cine ţi-a spus asta? se strâmbă Marian. Unchiul ei a încercat să-i 
trezească interesul pentru prinţul petrolului, şi prinţului chiar îi plăcea 
de ea, dar o ştii pe Sarah. 

— Da. 

Rakkim îl ştia de asemenea şi pe Redbeard, şi de aceea nu era 
surprins că-l minţise. Motivul minciunii îl făcea însă curios. Redbeard 
trebuia să fi ştiut că Rakkim va afla adevărul. Poate că Redbeard îi 
spusese această minciună inutilă ca să-i distragă atenţia de la alta, mai 
importantă. Asta era stilul lui Redbeard. 

— Sarah s-a despărţit de mine aproximativ în acelaşi timp când a 


încheiat şi colaborarea cu dumneavoastră la cartea asta. Poate că 
există o legătură. De ce a abandonat acest proiect? 

Marian ezită. 

— S-a hotărât să scrie o altă carte. Nu a vrut însă să-mi spună 
despre ce. A zis că e prea periculos. 

— Sarah a revoltat deja jumătate din ţară. Acum încearcă să dea 
gata şi cealaltă jumătate? 

— Era speriată. Când ai văzut-o pe Sarah speriată ultima dată? 
Rakkim nu mai zâmbi. Era îngrijorată şi pentru mine. Lua taxiuri când 
venea aici, m-a rugat să n-o sun. Ne lăsam întotdeauna bilete... 

— N-aveţi nicio idee despre ce era cartea aceea? 

Marian îşi încleştă mâinile. Interiorul degetului mijlociu al mâinii 
drepte avea o mică adâncitură de la scrisul cu stiloul. O 
tradiționalistă. 

— A refuzat să-mi spună. Nu ştiu dacă te va ajuta la ceva, dar unul 
dintre motivele vizitelor ei în aceste ultime câteva luni a fost să-mi 
folosească biblioteca. Am câteva volume specializate. Sunt de fapt 
cărţile tatălui meu. Cărţile şi jurnalele lui. 

— Tatăl dumneavoastră a fost istoric? 

— A fost inginer geolog, zise Marian, cu bărbia ridicată. Tata era 
extrem de încăpățânat, dar era un inginer foarte bun. A construit 
diguri, poduri şi stadioane peste tot în lume. 

Rakkim îşi aminti harta din camera lui Sarah, şi urma de ac de pe 
fluviul Yangtze. 

— Tatăl dumneavoastră a lucrat în China? 

— Da, mulţi ani de zile. 

— La Barajul Celor Trei Trecători? 

— De unde ştii? zise Marian, dar nu aşteptă un răspuns. Barajul 
Celor Trei Trecători este cel mai mare baraj din lume. Tata nu a fost 
decât parte a echipei de ingineri, nu a fost şeful proiectului, dar era 
foarte mândru de ce au realizat acolo. Au început studiile preliminare 
mult înainte de tranziţie, în 1992, cred, dar după ce a fost terminat, 
echipa lui s-a întors acolo în fiecare an ca să verifice construcţia. 
Yangtze este foarte imprevizibil, şi inginerii trebuiau să monitorizeze 
debitul fluviului. 

— Deci... noua carte a lui Sarah era despre China? 

— Am întrebat-o şi eu. A zis că e doar o mică parte a cărţii, dar n-a 
vrut să intre în amănunte. M-am gândit mereu că-mi va spune când va 
veni momentul potrivit. De asta a dispărut? Din cauza cărţii ăsteia la 
care lucra? 

Rakkim îşi mângâie barba. 

— Aţi vorbit cu Sarah mult despre tatăl dumneavoastră? Nu era 
curioasă despre... politica lui? 

— Nu prea. Tatăl meu a fost un om foarte retras. În cea mai mare 


parte, aproape că nu l-am cunoscut. Cred că Sarah a fost mai 
interesată de cărţile lui decât de orice. Sarah e o cercetătoare genială. 
Cei mai buni istorici sunt aşa, ştii? 

— Atunci, presupun că ar trebui să arunc o privire asupra bibliotecii 
tatălui dumneavoastră. Dacă nu vă supăraţi? 

— Bineînţeles că nu, dar sper că nu te plictiseşti uşor. După moartea 
tatei, i-am citit jurnalele. Le-a ţinut încuiate mereu, aşa că mi-am 
imaginat că avea scris acolo un secret întunecat, care-mi va dezvălui o 
fereastră profundă a sufletului lui. Mi-am iubit tatăl, zise Marian, 
clătinând din cap. Dar abia am putut trece de primul volum. Nu este 
nicio dezvăluire, numai o colecţie de observaţii banale, ca o listă vastă 
de cumpărături. N-am idee ce a găsit Sarah atât de pasionant în 
paginile acelea, dar a continuat să le citească, săptămâni la rând, zise 
ea, netezindu-şi chadorul verde marin. 

— Aş vrea să le văd şi eu. 

Marian nu părea să-l fi auzit. 

— Eşti exact aşa cum te-a descris Sarah. Un războinic cu ochi 
blânzi. E foarte îndrăgostită de dumneata. Am fost invidioasă pe ea. 

Se înroşi la față. 

— Aşteptaţi numai să mă cunoaşteţi... n-o să mai fiţi invidioasă. 

Marian zâmbi. 

— Sarah zicea că în casa în care a crescut era mereu linişte până ai 
apărut dumneata, şi că apoi a fost gălăgie şi veselie. A zis că erai 
singurul care nu se temea de Redbeard. În afară de ea. 

— Singurul fel de a-i supravieţui lui Redbeard este să nu-ţi fie frică 
de el. Sau cel puţin să n-o arăţi. 

— Eşti un supravieţuitor, se vede asta, zise Marian, jucându-se 
distrată cu ceaşca de ceai. Eu nu am prea multe instincte de 
supravieţuire. N-am fost de fapt niciodată pusă la încercare... Am fost 
pur şi simplu norocoasă. Am avut mereu familia mea, venitul meu, 
universitatea. Toate mi s-au aşezat în faţă pe tavă. Dumneata însă ai 
fost orfan, ai trăit în stradă. Nu-mi pot imagina cum e să trăieşti astfel. 

— Hai să spunem că înveţi să nu pierzi vremea mâncând. 

— De ce ai intrat la fedaini? 

— Am vrut să fiu pe picioarele mele. N-aş fi putut realiza asta 
niciodată dac-aş fi rămas în casa aceea. 

— Dar ai plecat apoi de la fedaini? 

Rakkim zâmbi. 

— Poate că nu mi-a plăcut tipul de om care devenisem. 

Marian nu-i întoarse zâmbetul. 

— Mă îndoiesc de asta. 

Dacă Rakkim ar fi ştiut dinainte cât de perspicace era Marian, poate 
că n-ar fi zis nimic. Dar la urma urmei, poate că Marian nu avea 
nevoie de o conversaţie ca să ştie cine era el. „Ca şi cum s-ar fi 


cunoscut una pe alta de ani de zile”, aşa descrisese Marian prima ei 
întâlnire cu Sarah. Lor le va trebui mai mult timp, dar poate că într-o 
zi Rakkim şi Marian vor putea fi şi ei prieteni. 

— Crezi că fiecare dintre noi are parte de o singură dragoste 
adevărată, domnule Epps? întrebă Marian, jucându-se din nou cu 
linguriţa. O singură persoană cu care suntem sortiţi să ne petrecem 
toată viaţa? 

— Nu ştiu. 

— Ei bine, eu sunt absolut sigură de asta. Şi Sarah tot aşa. 

Dintr-odată, o briză făcu chadorul de pe Marian să fluture şi pentru 
o clipă, înainte să ţină materialul pe lângă ea, păru că zboară. Doar o 
clipă, dar impresia îi rămase întipărită în minte, că femeia aceasta nu 
era cu totul legată de pământ. 

— Mi-am găsit dragostea adevărată la vârsta de douăzeci şi doi de 
ani. Era un programator de calculatoare, un musulman onorabil, dar 
tatăl meu avea alţi pretendenți în minte. Nu a vrut în niciun caz să se 
răzgândească, şi nici eu. Mai mulţi ani la rând casa noastră a fost într- 
un impas total, iar eu şi iubitul meu ne-am întâlnit pe ascuns, aşa ca 
dumneata şi Sarah. Am sperat c-o să reuşesc să-l fac pe tata să cedeze, 
dar sioniştii au răsturnat lumea chiar atunci. Iubitul meu era în 
vacanţă la Washington D.C. Când a explodat bomba. Plănuisem să 
merg şi eu să-l întâlnesc acolo, dar m-am răzgândit în ultimul 
moment. N-a fost nicio zi în care să nu regret că s-a dus în vacanţă în 
acel oraş anume, în acea zi, zise ea, ştergându-şi ochii. N-a fost nicio zi 
în care să nu-mi doresc să fi mers şi eu cu el. 

Rakkim îi atinse mâna. 

Marian se feri. 

— Găseşte-o, domnule Epps. 

— Vă promit. 


CAPITOLUL 12 
Înainte de rugăciunile de după-amiază 


Bătrânul Înţelept îşi curăța sângele când Ibrahim intră în camera de 
refacere. Fiul lui cel mare era mohorât în ziua aceea, cu ochii plecaţi. 

— Ce veşti proaste îmi aduci? 

Ibrahim ezită. 

— Fratele nostru Oxley e mort: Chipurile a avut un atac de cord, 
dar... 

— A fost ucis. Ibn Azziz l-a sugrumat cu mâinile goale pe Oxley. 

— Eu... eu de-abia am aflat c-a murit, zise Ibrahim, cu o umbră 
vagă de enervare în voce. 

Stătea perfect nemișcat, zvelt şi oacheş ca mama lui arăboaică 
moartă de atât de multă vreme. Întotdeauna părea stânjenit în camera 
de refacere, dar asta era de aşteptat — nu avea decât cincizeci şi trei de 
ani, şi era plin de încrederea pe care numai tinerii o au în ordinea 
naturală a lucrurilor. 

Bătrânul ascultă zumzetul şi şuieratul maşinăriilor din jurul lui, 
privi tuburile de plastic în vene pulsând cu propriul sânge 
împrospătat. Asasinarea lui Oxley n-ar fi putut apărea la un moment 
mai nepotrivit, dar Bătrânul rămase tăcut. Ibrahim avea tendinţa să 
vadă mâna lui Allah în căderea oricărei frunze uscate şi în ciripitul 
oricărei vrăbii. Era deja tulburat din cauza morţii omului lor de paie, 
Oxley. Dacă ar simţi îngrijorarea Bătrânului, frica s-ar răspândi prin 
familie ca un virus. 

— E păcat că nu-l mai avem pe Oxley, dar deja şi-a îndeplinit 
scopul. Nu e niciun motiv de alarmă. 

— N-ar fi trebuit să te deranjez, tată. 

Bătrânul îi făcu un semn să tacă. 

— Nu e nimic de iertat, fiul meu. Totul e bine. 

Camera de refacere era complet albă - podeaua, pereţii, tavanul, 
chiar şi maşinăriile erau toate acoperite cu email alb. Albul acesta 
dădea senzaţia de spaţiu nelimitat. În această lume de un alb infinit, 
sângele Bătrânului părea chiar mai roşu văzut prin plasticul 
transparent. Sânge roşu strălucitor, încălzit ca să ucidă toate toxinele, 
apoi răcit la 37 de grade. Sânge hiperoxigenat pentru o energie mai 
bună. Sânge în plus adăugat propriului sânge, sânge de la John, 
acolitul cu barbă blondă şi cu pielea albă ca smântână. Fiul lui. Sânge 
din sângele lui. Returnându-i favoarea vieţii. 

Bătrânul sperase că aerul nepăsător cu care tratase vestea uciderii 
lui Oxley îi va indica lui Ibrahim dorinţa lui de a fi lăsat în pace, dar 


Ibrahim rămase pe loc, cu mâinile încleştate la spate — o postură pe 
care o deprinsese în timpul anilor petrecuţi în Londra, la Facultatea de 
Economie. Ibrahim era în mod evident tulburat, dar Bătrânul mai 
observă şi altceva. O greşeală a Bătrânului era o şansă pentru Ibrahim. 
Povara fiului celui mai mare. Frustrarea consilierului-şef ale cărui 
sfaturi nu fuseseră luate în seamă. 

— Vorbeşte, Ibrahim. 

— Tată... Mahdi... ne-au trebuit ani de zile ca să ne asigurăm de 
cooperarea lui Oxley, chiar mai mult până când Oxley s-a apropiat de 
comandantul fedainilor. Cum e posibil să fie înlocuit? 

— Fratele Oxley e acum în paradis, acum trebuie să ne concentrăm 
asupra lui Ibn Azziz. 

— Nu poţi să-l însărcinezi pe Darwin să-l omoare pe Ibn Azziz? se 
rugă Ibrahim. Sunt sigur că poţi aranja instaurarea unui succesor 
pentru Oxley mai maleabil decât sălbaticul acela. 

— Darwin are de îndeplinit nişte sarcini mai presante, zise Bătrânul, 
savurând supărarea lui Ibrahim. Nu te îngrijora, toţi oamenii sunt la 
fel, pierduţi într-o ceaţă de nevoi şi dorinţe. Seducerea lui Oxley a 
necesitat anumite... tentaţii, seducerea lui Ibn Azziz pur şi simplu va 
necesita metode diferite. Provocarea noastră va fi să descoperim 
aceste metode şi apoi să le aplicăm. 

— Dar timpul, tată, nu avem timp... 

Bătrânul făcu un gest violent către fiul său, scuturându-şi mâna 
plină de tuburi. 

— Nu-mi vorbi tu mie de timp. 

Ibrahim îşi coborî privirea pentru o clipă, dar nu mai mult. Cu trei 
ani înainte, Ibrahim fusese împotriva alegerii lui Ibn Azziz în gradul 
superior al Robelor Negre. Ibrahim era însă suficient de deştept să nu 
menţioneze acest lucru acum. Suficient de deştept să ştie că nu era 
nevoie. 

Cei trei doctori din încăpere puteau la fel de bine să fie surzi. Nu 
erau atenţi decât la instrumentele pe care le monitorizau, făcând 
ajustări minuscule oricând era nevoie. 

— N-ai teamă. Oxley era docil... dar excesiv de prudent, zise 
Bătrânul. Ibn Azziz se enervează imediat şi este mai greu de controlat, 
dar când îl vom aduce sub controlul nostru, va fi mult mai folositor 
decât predecesorul lui. 

— Cum spui dumneata, Mahdi, murmură Ibrahim. 

Ochii lui negri zăboviră pe tuburile ce ieşeau din Bătrân, dar 
expresia de pe chip îi rămase de necitit. 

— Firea ascetică a lui Ibn Azziz ar putea chiar să-i placă mai mult 
comandantului fedainilor decât excesele lui Oxley, zise Bătrânul. 
Generalul Kidd este cucernic. Cu toate că Oxley a fost binecuvântat 
drept marele ayatolah, tot îl considera dezgustător. Nu, fiule, în anii 


ce vor veni, vei vedea că ascensiunea lui Ibn Azziz a fost manifestarea 
voinţei lui Allah, cel care le ştie pe toate şi pentru care toate lucrurile 
sunt posibile. 

Ibrahim îşi ridică palmele în sus, oferindu-şi propria binecuvântare. 

— Acum du-te, consultă-te cu fraţii tăi Robe Negre. Găseşte o cale 
spre inima lui Ibn Azziz, ca să putem să acţionăm eficient. 

Ibrahim ieşi încet cu spatele din camera de refacere. 

Bătrânul se lăsă pe spate pe masă. Ce bine ar fi să fie aşa de simplu. 
Uciderea lui Oxley era un dezastru, exact aşa cum spusese Ibrahim. 
Oxley era profan şi corupt, dar era un politician desăvârşit, capabil să 
se insinueze în sălile Congresului, oferind aliaţilor săi acoperirea 
religiozităţii, şi condamnând duşmanii din fiecare moschee. Acum era 
mort. Bătrânul îl subestimase pe Ibn Azziz, considerându-l pur şi 
simplu asemenea multor altor tineri clerici înfocaţi atraşi de ideea 
Robelor Negre. Faptul că nu anticipase curajul lui Ibn Azziz era o 
greşeală din partea lui. Avusese atenţia distrasă aceste ultime luni, dar 
asta nu era o scuză. 

Un doctor verifică atent cuticulele Bătrânului şi notă ceva în fişa de 
observaţii. 

Bătrânul ura să se uite la picioarele şi la mâinile lui pe masa de 
examinare. Steroizii şi infuziile genetice îl mențineau într-o stare de 
vioiciune, transplanturile de organe îl ajutau să facă faţă anilor ce 
treceau, dar pentru extremităţile corpului său nu mai exista niciun 
tratament. Subţiri şi translucide, mâinile şi picioarele lui permiteau să 
i se ghicească vârsta adevărată, şi ofereau speranţe celor care căutau 
să-i vadă infirmităţile. Aruncă o privire spre uşă. Ibrahim era 
neliniştit. Bătrânul risca mult cedându-i o parte din putere. Fără o 
oarecare măsură de autonomie, talentele apreciabile ale lui Ibrahim 
nu i-ar fi disponibile Bătrânului, dar prea multă putere putea însufleţi 
ambițiile băiatului. De aceea Bătrânul îşi avea propria reţea de spioni, 
atât în Las Vegas, cât şi în Republica Islamică. Bătrânul trebuia să ştie 
ce se întâmplă şi trebuia să fie primul care afla asta. Ibrahim va trebui 
ţinut sub observaţie îndeaproape în următoarele săptămâni. 

Bătrânul îşi flexă degetele şi le strânse în pumn. Poate va reuşi să 
minimizeze consecinţele uciderii lui Oxley asupra lui Ibrahim, dar nu 
şi asupra lui însuşi. Pierderea influenţei lui Oxley asupra Congresului 
era suficient de neplăcută, însă periclitarea relaţiei cu fedainii era 
infinit mai gravă. Generalul Kidd fusese scârbit de excesele lui Oxley, 
dar intervenţiile ascunse ale Bătrânului la imamul lui Kidd îl făcuseră 
să-şi depăşească treptat dezgustul, îi trebuiseră mai mulţi ani pentru 
asta, dar când va veni momentul adevărului, generalul Kidd îşi va 
trimite trupele să-l slujească pe Mahdi şi nu pe preşedinte. 

Armata rămânea loială preşedintelui, dar ăsta era un obstacol uşor 
de depăşit - deşi mult mai puţini la număr, fedainii erau infinit 


superiori din punct de vedere militar. Într-o confruntare, armata va 
capitula foarte rapid. Problema era că Oxley fusese singura legătură 
directă dintre generalul Kidd şi Bătrân. Moartea lui zguduise o alianţă 
şi aşa firavă. Dacă fedainii vor avea reţineri când îi va chema să lupte 
pentru el, dacă generalul Kidd avea încă îndoieli... atunci planul 
Bătrânului nu avea cum să aibă sorţi de izbândă. 

Un doctor se aplecă deasupra Bătrânului. 

— Rinichii noi vă funcţionează încă perfect. Nu prezintă niciun 
semn de respingere, slavă lui Allah. 

Bătrânul îl ignoră. Era la al patrulea set de rinichi. Doctorii puneau 
mereu accent pe miraculos în detrimentul ştiinţei, sperând să-i câştige 
favoarea cu linguşelile lor. 

Bătrânul nu-l trimisese pe Darwin să-l omoare pe Ibn Azziz tocmai 
din cauza fedainilor. Robele Negre vor răspândi povestea nefericitului 
atac de cord al lui Oxley, dar generalul Kidd va afla adevărul foarte 
repede. Asasinarea lui Ibn Azziz ar cauza un mare freamăt între 
Robele Negre şi le-ar diminua autoritatea. S-ar putea să piardă cu totul 
sprijinul generalului Kidd. 

Bătrânul simţi furnicături în obraji şi în vârful degetelor, dovadă a 
redeşteptării trupului său, semnalizând sfârşitul tratamentului 
săptămânal. Avea senzaţia că vede mai limpede, că aude mai clar, şi în 
zonele intime simţea o plenitudine, ca o foame mai presus de carne. 
Se ridică încet pe masă, şi îşi frecă mâinile una de alta ca şi cum ar fi 
putut să scoată scântei. 

Va fi nevoie de timp să-l transforme pe Ibn Azziz, să-l aducă sub 
influenţa lui, dar Bătrânul nu avea nicio îndoială că tânărul zelot nu 
va trece de partea lui. Bătrânul fusese ales de către însuşi Allah pentru 
această misiune istorică, restaurarea califatului. Dacă Ibn Azziz era 
într-adevăr condus de Allah, atunci va vedea şi el asta. Tinerelul avea 
pur şi simplu nevoie de îndrumare. Însă prima dată, Darwin trebuia să 
găsească fata. S-o găsească şi s-o urmărească. Exista un cancer chiar în 
inima planului Bătrânului, şi numai Darwin avea cuțitul suficient de 
ascuţit să-l extirpe fără să provoace alte daune. Prima dată să găsească 
fata, apoi Bătrânul îl va contacta pe Ibn Azziz. Dacă asta nu va 
funcţiona, dacă băiatul va refuza să-i accepte dominaţia, Bătrânul îl va 
aborda pe generalul Kidd direct. 

Bătrânul îşi smulse tuburile din braţ şi le azvârli la o parte, iar în 
momentul când coborî de pe masă sângele îi picură pe podeaua de un 
alb pur. 


CAPITOLUL 13 
După rugăciunile de seara târziu 


Rakkim ieşi pe uşa laterală de la Blue Moon, imediat după patru 
muncitori zgomotoşi proaspăt veniţi de la sondele de petrol de pe 
coastă, beţi turtă, ieşind împleticindu-se afară din club, făcându-şi loc 
prin mulţime cu coatele. Briza dinspre strâmtoarea Sound îl făcu pe 
Rakkim să tremure, dar sondorii erau în blugi şi bluze cu mânecile 
suflecate, arătându-şi sfidători muşchii modernilor, care se trăgeau 
înapoi să-i lase să treacă. Rakkim rămase cu sondorii, suficient de 
aproape să simtă mirosul de ţiţei din părul lor zburlit, apoi se strecură 
brusc pe una dintre aleile lăturalnice pietruite din Zonă. 

Se oprise la Blue Moon după ce-şi petrecuse o după-amiază 
zadarnică în biblioteca lui Marian. Luase cina cu Mardi şi aceasta îi 
dăduse partea lui din banii câştigaţi săptămâna aceea, partea pe care 
nu o declarau autorităţilor de impozite şi taxe. Mardi îi povestise la 
nesfârşit despre un whisky incredibil pe care noul agent de vânzări o 
lăsase să-l guste, apoi îl întrebase din nou dacă îl va ajuta pe băcan şi 
pe familia lui să fugă în Canada. Rakkim îi răspunsese din nou că de- 
abia în primăvară. Poate când o va găsi pe Sarah se vor duce toţi în 
Canada. Iarnă sau nu, tot va găsi el o cale. 

Rakkim tăcuse după aceea şi Mardi îl cunoştea suficient de bine să 
nu mai încerce să-l atragă în nicio conversaţie. Rakkim mâncă rasol de 
vită şi se gândi la geologie, cutremure şi stâlpi de susţinere. Tatăl lui 
Marian, Richard Warriq, avea sute de manuale în bibliotecă, dar 
Marian îi spusese că Sarah nu fusese interesată decât de jurnalele lui. 
Warriq călătorise în China mai mult de patruzeci de ani, înainte şi 
după tranziţie, unul dintre puţinii americani care avea asemenea 
acces. Sarah căuta ceva în jurnalele lui. Şi evident nu găsise ce căuta, 
căci Marian îi spusese că Sarah ar fi trebuit să vină s-o viziteze şi 
sâmbătă, în ziua de după dispariţia ei. 

Trei studenţi în jachete cu inițiala colegiului se apropiau de el pe 
alee, aproape alunecând pe pietrele tocite, cu bărbi subţiri atârnându- 
le ca nişte ţurțuri murdari. Câteva ambalaje goale, răvăşite de vânt, se 
rostogoliră în jos pe alee. Rakkim se trase la o parte ca să le lase 
studenţilor suficient loc să treacă, dar aceştia nici măcar nu-l băgară în 
seamă, ţinându-se cu braţele de după gât şi urlând din toţi rărunchii 
un cântec sportiv. Rakkim grăbi pasul trecând prin labirintul de alei 
lăturalnice, unde toate magazinele aveau obloanele trase la ora aceea 
din noapte. 

Rakkim n-avea nicio idee ce anume cerceta Sarah. O mulţime de 


subiecte ar fi fost foarte periculoase pentru a fi scrise într-o carte, 
chiar şi pentru nepoata lui Redbeard. Orice examinare a autorităţii 
legale a Robelor Negre putea să-i cauzeze probleme serioase, şi nicio 
editură n-ar fi îndrăznit să tipărească o demascare a aranjamentelor 
financiare ale înaltului comandament al armatei. Rakkim se întorcea 
mereu la interesul arătat de Sarah faţă de China şi de munca tatălui 
lui Miriam la Barajul Celor Trei Trecători - aceasta era singura 
conexiune pe care o avea. 

Deşi Rusia oferise un refugiu sioniştilor, China, cea mai bogată şi 
mai dinamică naţiune din lume, provocase o mare îngrijorare celei 
mai înalte conduceri islamice. Generalul Kidd, comandantul fedain, se 
arăta cel mai belicos, mai ales după un pahar plin de khat proaspăt. 
Majoritatea occidentalilor preferau stimulantul euforic distilat, dar 
Kidd prefera planta în sine, aducându-şi-o zilnic cu avionul din 
Yemen. În cercuri private, Kidd afirmase că guvernul chinez semnase 
un pact cu Blocul Rus sau că ataca ţările musulmane vecine pentru 
petrolul lor, şi că avea o listă cu ţintele principale gata de a fi distruse. 
Nu le numise niciodată, dar Barajul Celor Trei Trecători era printre 
primele pe listă; cu o înălţime de aproape două sute de metri, 
permitea accesul direct al vaselor dinspre ocean în interior. 
Distrugerea sa ar inunda milioane de hectare şi ar paraliza peste 
noapte economia Chinei. 

Dacă Sarah scria o carte în care-i critica pe fedaini, ar fi de 
asemenea periculos, pentru că majoritatea activităţilor lor sub 
acoperire violau tratatul de încetare a focului cu Bible Belt. Acul de pe 
hartă era probabil un indiciu vizual pentru Sarah, pe care-l 
îndepărtase când îşi dăduse seama că s-ar putea să-l vadă Redbeard şi 
să înceapă să-i pună întrebări. 

Rakkim sperase să găsească dovezi în jurnalele lui Warriq, vreun 
indiciu că le transmitea fedainilor informaţii despre China, că lua note 
despre viitoare atacuri, sau un potenţial sabotaj. Din nefericire, şi 
jurnalele erau la fel de impenetrabile precum cărţile, scrisul lui Warriq 
ordonat, dar înghesuit, cuvintele îngrămădite unele în altele fără să 
lase aproape deloc spaţiu între ele. Un raft al bibliotecii era rezervat 
numai jurnalelor lui personale, dintre care treizeci şi opt erau dedicate 
muncii lui în China. Rakkim abia reuşise să citească superficial două 
volume în acea după-amiază, şi începură să-l doară prea tare ochii. 

Marian avea dreptate — jurnalele tatălui ei erau o listă interminabilă 
de cumpărături, o înşiruire de informaţii inutile. Warriq catalogase 
fiecare fel de mâncare de la toate mesele pe care le luase, notase 
fiecare reper geografic întâlnit, făcuse o evaluare amănunţită a fiecărei 
ore din programul fiecărei zi. Pagină după pagină, starea lui de spirit 
era constant oribilă. Carnea era de proastă calitate, roşiile n-aveau 
niciun gust, supa era prea rece. Patul era prea tare. Sau prea moale. 


Nu avea la dispoziţie igiena necesară pentru rugăciunile sale. 
Drumurile erau prost concepute şi construite. Vremea nu îi era deloc 
pe plac. Descrierile lui despre angajaţii chinezi erau la fel de critice: 
erau catalogaţi ca „ignoranţi”, „atei”, „mâncători de porci şi câini”. 
Nici superiorii lui nu erau trataţi mai bine, şi informaţiile pe care le 
oferea despre munca sa de inginer nu prezentau niciun interes 
deosebit. Rakkim nu găsi nicio dovadă că omul ar fi fost spion, doar 
destule dovezi că fusese un îngâmfat enervant şi ticălos. Rakkim o 
rugase pe Marian să-i împrumute câteva volume să le ia cu el acasă, 
dar aceasta îl refuzase politicos, spunând că niciodată nu le lăsa să iasă 
din bibliotecă, invitându-l în schimb să vină oricând dorea să-şi 
petreacă timpul între rafturi. 

O conservă de aluminiu zăngăni pe alee în spatele lui. Rakkim se 
răsuci şi se uită înapoi, dar nu era nimeni. Ascultă cu atenţie, dar nu 
auzi decât zumzetul slab al maşinilor trecând pe şosele. Mai aşteptă un 
minut, nemişcat, şi apoi porni din nou. Era urmărit, dar oricine ar fi 
fost, nu se pricepea prea bine la asta. Se mai întâmplau accidente când 
urmăreai pe cineva. Aveai tendința să te grăbeşti ca să nu te 
îndepărtezi prea tare, dar din grabă te împiedicai sau dărâmai ceva. Se 
mai întâmpla. Secretul nu era să faci linişte absolută după aceea, ci să 
faci gălăgie, înjurând către lună şi soare, văitându-te cum te-ai lovit. 
Cel pe care-l urmăreşti se bucură de fapt să audă gălăgia, 
considerându-te inofensiv, şi-şi continuă drumul. Tăcerea în schimb 
sigur provoacă bănuieli. 

Rakkim putea să se descotorosească uşor de urmăritor, cunoştea 
fiecare curbă şi fundătură a acestor alei, fiecare piatră din pavaj şi 
gură de canal deschisă, dar aşteptă. Cu un cuţit în mână. Un cuţit 
fedain era o minune tehnologică, un aliaj de polimer de carbon 
impregnat cu ADN-ul proprietarului. La o grosime de un centimetru şi 
jumătate, era imposibil de rupt, mai ascuţit ca un bisturiu chirurgical, 
invizibil pe orice scaner biologic sau de metale. Era efectiv parte a 
luptătorului. 

Doi zdrahoni în trenciuri negre trecură grăbiţi pe o alee din spatele 
lui şi când îl văzură, se opriră. 

Rakkim le făcu semn să se apropie, apoi se întoarse, când auzi o 
mişcare în faţa lui. 

Anthony Jr. şi încă un băiat, şi aceştia îmbrăcaţi în trenciuri, 
coborau pe scara de incendiu a unei clădiri, astfel că Rakkim era acum 
în mijlocul celor patru. Anthony Jr. purta căşti în urechi. Evident îl 
urmăriseră pe Rakkim de pe acoperişuri, unde era lumină mai bună, 
coordonând şi mişcările celorlalţi doi. Nici nu era rău. 

— N-ar fi trebuit să-mi iei lucrurile la Super Bowl, zise Anthony Jr., 
dându-și jos căştile. N-a fost mişto deloc. 

Rakkim zâmbi. Băiatul era un hoţ lamentabil, dar avea simţul 


umorului tatălui său. 

Toţi patru îşi scoaseră bâte de baseball din nişte banduliere 
improvizate în interiorul hainelor. 

— Frumoasă coregrafie, zise Rakkim. Îmi plac şi hainele asortate. 
Cine a avut ideea? 

— Anthony, zise individul de lângă Anthony Jr. Nu-i rău, nu? 

— Taci, se răsti Anthony Jr. 

Primii doi se apropiară de el. Păreau să fie fraţi, nişte hiene imense 
cu păr blond şi cleios, cu frunţi înguste, ieşite în afară. Loveau cu 
bâtele în pavaj în timp ce se apropiau. Bătăile acestea voiau probabil 
să-l sperie pe Rakkim, dar nu-i făceau decât să pară nişte orbi care 
testau terenul dinainte cu bastoanele. 

Anthony Jr. îşi luă o postură pregătită pentru luptă la aproximativ 
trei metri distanţă şi lovi aerul cu bâta de câteva ori de încălzire. 
Rakkim simţi briza pe faţă. 

— Eşti sigur că vrei să faci chestia asta, Anthony? îl întrebă Rakkim. 

— Da, la naiba! răspunse Anthony Jr. 

Rakkim stătea relaxat, privindu-i cum se apropie de el. Dacă n-ar fi 
fost decât doi, ar fi stat în aşa fel încât să aibă spatele protejat de un 
zid, dar într-o situaţie de genul ăsta, era preferabil să aibă o mobilitate 
mai mare. 

— Are o lamă, zise prima hienă. 

— Să ştii că acuma chiar ne-am speriat, domnu”, chicoti cel de lângă 
Anthony Jr., un derbedeu cu picioarele strâmbe care n-avea toţi dinţii 
din faţă şi scuipa la fiecare cuvânt. Numai luna trecută ce-am pus la 
pământ nişte soldaţi. Şi ei aveau cuțite. Şi mult mai mari decât 
cuţitaşul ăla al tău. 

— Aveţi grijă cu tipul ăsta, îi avertiză Anthony Jr. Nu e ca ceilalți. 

— L-am dat gata din prima pe unul dintre soldăţei, zise prima 
hienă. I-am sfărâmat rotula şi efectiv m-a implorat să-i iau tot ce-avea. 
Uite, ăsta-i ceasul lui, zise el, ridicându-şi încheietura stângă. Tu ce fel 
de ceas ai, tipule? 

— Poţi să-ţi păstrezi ceasul, Rakkim, zise Anthony Jr. Tata crede că 
eşti ditamai mahărul şi că asta are chipurile importanţă. Dă-mi numai 
portofelul şi hai să zicem că suntem chit. 

— E bine să întâlneşti un fiu care-şi respectă tatăl, zise Rakkim. 

— Ne dai portofelul? întrebă Anthony Jr. 

Rakkim se uită de la unul la celălalt, clătinând din cap. 

— Am la mine trei sau patru mii de dolari. Nu vreau să-i pierd. 

— Am dat lovitura! exclamă derbedeul de lângă Anthony Jr., 
năpustindu-se înainte nerăbdător. 

— Am zis, fii atent, zise Anthony Jr. E fedain. 

— E fedain, îl imită prima hienă cu glas ascuţit şi batjocoritor. 

Îşi aruncă buclele blonde pe spate, mimând un căscat şi apoi atacă 


ridicându-şi bâta foarte sus. 

Rakkim înaintă în atac, se feri de lovitura bâtei şi-l înţepă în umăr 
cu cuțitul, doar o mică înţepătură, apoi se răsuci şi înfipse vârful 
cuţitului în pieptul celeilalte hiene, simţi bâta lui Anthony Jr. trecând 
şuierând peste capul lui şi-l înjunghie şi pe el în burtă, apoi trecu 
vârful cuţitului peste bărbia huliganului fără dinţi în timp ce acesta 
lovea cu bâta, făcându-l să-şi rateze ţinta. Rakkim tăcuse toate acestea 
dintr-o singură mişcare lină, continuă, o mişcare de dans în care 
numai el putea auzi muzica. Era un joc de antrenament al fedainilor, 
pe care-l jucau în fiecare zi în timpul instructajului militar, ataci, 
parezi, fentezi, înfigi cuțitul, folosind doar vârful lamei, destul să scoţi 
sânge, nu să provoci răni de durată. La sfârşitul instructajului, 
majoritatea recruţilor aveau cel puţin o sută de cicatrice. Rakkim de- 
abia avea zece. 

Toţi patru se repeziră din nou la el şi Rakkim îi răni pe fiecare pe 
rând, cu răsuciri şi salturi laterale, întotdeauna unde nu se aşteptau 
să-l găsească, ciupindu-le cu vârful cuţitului braţele şi picioarele, 
spinările şi pieptul, mâinile şi faţa. Însă ei îl atacară iar şi iar, urlând 
de durere şi de frustrare, înjurându-l când le scăpa de sub degete, dar 
se năpusteau mereu după el, cu sângele curgând din nenumărate răni 
uşoare, cu trenciurile în fâşii. 

Rakkim încetini puţin, ca şi cum ar fi fost obosit, şi Anthony Jr. se 
trase puţin înapoi ca să aibă loc, pregătindu-se să dea o lovitură de 
graţie care să încheie lupta. Rakkim se trase înapoi în ultima clipă, şi 
bâta lovi năprasnic prima hienă exact în piept. Răsună ca trosnetul 
unui trunchi de copac frânt. Hiena scoase un sunet slab, un fel de 
icnet înăbuşit şi se prăbuşi la pământ. Bâta din mâna lui se rostogoli 
pe peretele de pavaj. 

— Ce-ai făcut, Anthony? scheună cealaltă hienă, repezindu-se să-l 
ajute. Ce-ai făcut? 

Rakkim îi sfâşiase urechea dreaptă şi cartilajul flutură când alergă 
spre fratele lui. 

— Nu pot... res... pira... şuieră prima hienă. 

— N-ai nimic, zise Anthony Jr. 

Şi el sângera, dar mergea în continuare în jurul lui Rakkim, cu bâta 
pregătită. 

— Nu... pot... respi... ra... repetă prima hienă. 

O băşică de sânge i se umflă dintr-o nară. Se sparse cu un pocnet 
slab. 

— ÎI duc la spital, zise cealaltă hienă. 

Îşi vârî un braţ pe sub umerii fratelui său. În momentul când îl 
ridică, acesta urlă. 

— Avem o treabă de terminat, zise Anthony Jr. 

— Am terminat deja, murmură a doua hienă, cărându-şi fratele şi 


îndepărtându-se. 

— Nu e bine, Anthony, zise tânărul cu dinţii lipsă. Tipul ăsta-i ca un 
fierăstrău electric. 

Haina îi era pătată de sânge şi faţa plină de răni. 

— OK, are câteva mişcări bune, recunoscu Anthony Jr. Da' şi noi 
avem. 

Tânărul clătină din cap şi o luă la trap pe alee după ceilalți. 

Anthony Jr. se uită fix la Rakkim. 

— Mie nu mi-e frică de tine. 

— Nu o să-ţi dea nimeni o medalie pentru asta. Poate c-ar trebui, 
dar n-o să ţi-o dea nimeni. 

Anthony Jr. îşi balansă bâta, cu încheieturile degetelor lunecoase de 
sânge. 

— Încă nu suntem chit pentru ce mi-ai făcut la Super Bowl. Am 
furat portofelul ăla pe cinstitele. 

Rakkim îşi ridică o mână în aer. 

— Respiră. 

Parcă fără să vrea, Anthony Jr. făcu exact aşa. 

— Spune-i lui taică-tău că o să te recomand pentru fedaini. 

— Da, bine. 

— Vorbesc serios. 

Fedainii aveau o rată a mortalităţii foarte ridicată, dar la cum se 
purta Anthony Jr., avea mai multe şanse de supravieţuire în uniformă 
decât în stradă. 

Anthony Jr. se uită atent la el. 

— Nu-ţi bate joc de mine. Nu accept aşa ceva. 

— Nu-mi bat joc de tine. 

Anthony Jr. încuviinţă încet din cap. 

— Mulţumesc. Îşi vârî bâta înapoi în haină, cu mâinile tremurând. 
Adică... mi-ar plăcea asta. 

— N-o să-mi mai mulţumeşti după ce intri la instrucţie, dar poate că 
o să-mi mulţumeşti când o termini. Dacă o termini. 

— O s-o termin, zise Anthony Jr., aruncând o privire furişă în jur. E 
adevărat ce se spune? Ştii. Despre fedaini... că vă umflă bine, nu? 

— Nu, nu-i adevărat. 

— Ei, cum să nu! Uite ce ne-ai făcut mie şi băieţilor. Vă fac ceva 
când deveniți fedaini, nu? Deveniţi nişte oameni noi şi mai buni, asta 
vreau eu. 

— Fedainii nu sunt superoameni. 

— Nu puteţi să fiţi normali. 

Rakkim râse. 

— Fi, da. Asta-i adevărat. Chestia cu fedainii... după prima lună de 
instrucţie de bază, doctorii îi iau la o parte pe cei care supraviețuiesc, 
care n-au picat morţi sau nu s-au lăsat păgubaşi, şi le dau un cocteil. 


— Ce anume, o poţiune magică? 

— Terapie genetică. O serie de injecții... 

— Am ştiut eu. 

— Nu e magie. Nouăzeci şi opt la sută din ceea ce-l face pe un 
fedain aşa de periculos este antrenamentul. Antrenamentul şi... 
atitudinea. Tot siropul genetic din lume n-o să te ajute dacă n-ai 
atitudinea corectă, şi toată atitudinea n-o să-ţi fie de niciun folos dacă 
n-ai antrenament. De fapt, atitudinea fără antrenament o să te omoare 
cu siguranţă. Cocteilul de fapt îţi permite să te antrenezi la un nivel pe 
care nimeni altcineva nu l-ar putea tolera din punct de vedere fizic şi 
mental. Instrucţia de bază a fedainilor durează un an întreg, un an de 
înot pe cincisprezece kilometri şi alergări de optzeci de kilometri, de 
lupte cu arme improvizate şi corp la corp în arşiţă şi ger, şi în tot 
timpul ăsta eşti norocos dacă apuci să dormi trei ore pe noapte. 
Cocteilul face chestia asta posibilă. Fedainii au reflexe rapide. Au un 
indice de toleranţă la durere foarte ridicat, un simţ perfect al direcţiei 
şi li se vindecă rănile mai repede, dar ceea ce face de fapt un fedain să 
fie fedain este antrenamentul. Eşti pregătit pentru aşa ceva? 

— Cocteilul ăsta... şi acum îl ai în tine? 

Rakkim încuviinţă din cap. 

— E permanent. 

— O dată ce eşti fedain, rămâi fedain, aşa se spune. 

— Aşa se spune. 

— Şi eu vreau. 

— Să-mi spui dacă tot mai crezi asta când treci de primul an. 

Anthony Jr. rânji. 

— Ai spus când. Nu dacă. 

— Ar trebui să mergi acasă şi să ai grijă de tăieturile alea. Vrei să-i 
spun eu lui taică-tău? 

— Mă descurc eu. Anthony Jr. se uită fix la el, muşcându-şi buza. 
Rakkim... domnule, cum ai putut să pleci de la fedaini? De ce ai vrut 
să faci aşa ceva? 

Rakkim zâmbi. Mai erau speranţe încă pentru băiat. 


CAPITOLUL 14 
După rugăciunile de seara târziu 


Sarah se trezi dintr-un coşmar - Rakkim în genunchi, cu o mână 
încleştată pe coaste, cu sânge prelingându-se printre degete. Se trezi 
din coşmar şi avu altul. Acesta însă real. 

Se trezise de la sunetele de bule sparte de la ambalajul de plastic. O 
bucăţică de ambalaj lăsată în umbră pe alee, unde nu ajungea lumina 
de securitate. Ea aşezase bucata acolo, în acel punct în formă de 
pâlnie peste care trebuia să treacă oricine ieşea pe uşa din spate. Lada 
de gunoi din apropiere era arhiplină de cutii de carton, spumă de 
mare şi de alte materiale de ambalaj. Oricine ar călca pe o bucată de 
plastic s-ar gândi că a fost un ghinion natural... delăsarea locuitorilor 
din zonă, dar paşii de afară erau mai grăbiţi acum. Oricine venea după 
ea nu fusese păcălit. 

Sarah se rostogoli de pe canapea, complet îmbrăcată, având toate 
lucrurile de care avea nevoie în pantalonii largi şi jacheta cu fermoar 
în care dormea. Apartamentul era la etajul doi, fereastra deschisă 
dădea spre alee — nu avea timp să scape, avu însă timp să descuie uşa 
de la hol şi să o lase întredeschisă, ca şi cum ar fi fugit în grabă. Avu 
timp să scoată bucata de placaj din spatele caloriferului. Era o clădire 
veche, de dinainte de tranziţie, cu pereţii de dinafară groşi, ca să ţină 
căldura înăuntru. Pe atunci gazul şi petrolul erau scumpe. Era 
suficient spaţiu în zid să se ascundă înăuntru, un mic loc pe care-l 
căptuşise cu izolaţie. Pe scări se auzeau tropăituri grele în timp ce ea 
se înghesuia în ascunzătoarea minusculă. Blocă la loc placajul şi se 
rugă în gând ca marginea panoului de pin negru să fie aliniată corect 
cu celelalte. Rămase aşa, lipită de zid în beznă, ascultând şuieratul 
caloriferului. Aşteptând. Exact aşa cum exersase de atâtea ori, atâta 
doar că în timpul repetiţiilor nu fusese scăldată în sudoare ca acum. Se 
gândi la Rakkim şi se întrebă dacă era şi acum furios pe ea că nu 
apăruse la întâlnirea de la Super Bowl. Probabil. Rakkim nu uita prea 
uşor. Paşii erau în hol acum. Se auzi scrâşnetul uşii deschise. Inima îi 
bătea atât de tare încât răsuna ca un tunet. 

Sarah îşi închise ochii, luptându-se cu frica şi cu claustrofobia. Cu 
ochii închişi îşi putea imagina că stă în amfiteatru, adunându-şi 
gândurile înainte de un curs. Se auzeau voci în cameră acum, şi sunet 
de mobilă răsturnată. Îşi deschise ochii. Panoul avea o mică crăpătură 
de la căldura caloriferului, şi prin crăpătură putea întrezări bărbaţii 
care scotoceau prin apartament. Erau doi... nu, trei. Nu credea că erau 
oamenii lui Redbeard... erau prea gălăgioşi, prea neîndemânatici. Doi 


dintre ei. Unul însă... avea ochiul lipit de crăpătură, cu genele 
atingând lemnul tare. Cei doi se învârteau primprejur, iar cel de-al 
treilea, chelul, se duse la canapea şi puse o mână pe pernă, simțind 
căldura corpului ei. Sarah se cutremură ca şi cum ar fi atins-o pe ea. 

— Du-te şi verifică acoperişul, porunci chelul. 

Sarah văzu un bărbat într-o haină lungă de piele repezindu-se afară, 
îi auzi paşii tropăind în sus pe scări, fără măcar să încerce să meargă 
în linişte. Era miezul nopţii, dar vecinii aveau suficientă minte să nu 
investigheze zgomote bruşte. 

— Căţeaua a dispărut, bombăni celălalt, un lungan pistruiat care 
semăna cu o sperietoare de ciori. 

Chelul luă o cutie cu mâncare chinezească pe jumătate mâncată de 
pe măsuţa de cafea, rămăşiţele cinei ei. O mirosi. 

— Verificaţi termic văgăuna asta. Eu hotărăsc dacă a dispărut. 

Îşi puse picioarele pe măsuţa de cafea, şi începu să mănânce cu 
beţişoarele. O bucată de pui cu fasole îi căzu în poală în drum spre 
gură. Îşi vârî beţişoarele în recipientul de carton să mai ia o 
înghiţitură. 

Sperietoarea de ciori se învârti în jurul camerei, folosind un scaner 
termic ca s-o caute. Scană fotoliul, bufetul, traversă toată podeaua şi 
tavanul. Scană şi pereţii, şi unitatea ţiui când trecu prin faţa 
caloriferului. 

Sarah îşi muşcă degetul ca să-şi oprească clănţănitul dinţilor. 
Sudoarea i se prelingea în picături mari pe faţă. 

Sperietoarea de ciori continuă să se învârtă prin cameră. Când 
termină, se duse în dormitor. 

— Nu uita să verifici în spatele dulapului, zise chelul. Şi-n spatele 
budei! 

Începu să mănânce şi resturile de tocăniţă de porc cu sos dulce- 
acrişor, mestecând cu gura deschisă. 

Se întoarse individul cu haina de piele. 

— Nu e nimeni pe acoperiş. E ceva distanţă până la acoperişul 
vecin, dar ar fi putut să sară. Dacă e suficient de motivată, adăugă 
râzând. 

Chelul linse beţişoarele de ultimele urme de sos şi se ridică de pe 
canapea. 

— Răscoliţi camera. Eu mă duc în dormitor să-i verific lucrurile 
personale. 

Individul cu haina de piele smulse de pe perete un tablou ce ilustra 
Marea Moschee din Ierusalim, îi verifică spatele şi apoi îl aruncă pe 
jos. Se duse apoi prin toată camera. Goli biroul, răsturnă sertarele. 
Sparse ecranul televizorului în două jumătăţi. 

Sarah îşi întoarse privirea de la crăpătura din panou, ascultând 
sunetele distrugerii, respirând pe gură. Prăjindu-se de căldură. 


Închiriase apartamentul acesta cu mai multe luni în urmă, sperând că 
nu va avea niciodată nevoie de el. Sperase că nu va avea nevoie nici 
de ascunzătoarea din perete. Nu-i venea să creadă că o găsiseră. 
Avusese atât de multă grijă. Aceştia nu erau oamenii lui Redbeard... 
cu siguranţă erau trimişi de Bătrân. Se uită din nou afară prin 
crăpătura din panou. 

— Domnişorica nu călătoreşte cu multe bagaje, îi zise sperietoarea 
chelului, când reveniră în camera de zi. N-are decât o periuţă de dinţi 
în baie, nicio poşetă, caiet, niciun act. 

Chelul se aşeză pe canapea cu un sfert de litru de lapte în mână, 
bând direct din cutie, iar ideea că-i cotrobăise prin frigider o înfurie 
peste proporţii. 

— Nu ştiu ce să zic de Ibn Azziz în locul lui Oxley, zise sperietoarea 
de ciori. Se zice despre el că nu fumează, nu bea, nu regulează târfe. 
Cum naiba să ai încredere într-un asemenea om? 

— Aşa trebuie să fie un mare mullah, păgân tâmpit ce eşti, zise 
chelul, clătinând din cap. Tot ce contează e să ne plătească 
recompensa. 

— Eu, unul, îl preferam pe Oxley, zise cel cu haina de piele. Omul 
ăla ştia să dea o petrecere, nu glumă... 

Chelul azvârli cutia goală de lapte pe jos şi se şterse la gură cu dosul 
palmei. 

— Ibn Azziz ăsta e grăbit. O să avem slujba asigurată cu tipul ăsta. 

Sarah îşi schimbă puţin poziţia şi un cui o zgârie pe mână. Nu 
Bătrânul îi trimisese pe oamenii ăştia — erau vânători de recompense. 
Robele Negre aveau o mică armată de mercenari cu contract pentru a 
le face treburile murdare, foşti soldaţi, foşti poliţişti, foşti puşcăriaşi. 
Chiar şi aşa, Robele Negre nu îndrăzniseră niciodată să-l provoace pe 
Redbeard direct. Şi acum chiar încercau să pună mâna pe nepoata lui? 

— Dacă ajungeam cu numai cinci minute mai repede, am fi prins-o 
pe căţea, zise sperietoarea. Mi-aş fi cumpărat o maşină din partea mea 
de bani. Dacă cretinul ăsta nu se oprea să se pişe... 

Lovi furios cu cizma un corp de bibliotecă de mahon şi zdrobi 
lemnul subţire. 

— Am o vezică sensibilă, se apără cel cu haina de piele. 

— Da, dacă n-aveai o vezică sensibilă, mâine eu aveam o maşină ca 
lumea. Acuma poate că o să ia altă echipă recompensa. 

Sperietoarea de ciori se juca absent cu un briceag filipinez ce 
plesnea când îl deschidea şi-l închidea. 

Alte echipe? Sarah simţi gust amar de cenuşă în gură. 

— O găsim noi, zise chelul. Nu se poate ascunde muieruşca asta 
pentru totdeauna. 

Sperietoarea spintecă spătarul canapelei cu briceagul, vârând placid 
lama de mai multe ori în tapiţerie. 


— Ce vor Robele Negre de la ea, de fapt? 

Chelul stătea pe canapea şi se uita la el, jucându-se cu briceagul. 

— Nu ştiu. Şi nici nu-mi pasă. 

Sarah auzi sunet de lichid stropit pe jos şi apoi vocea individului cu 
haina de piele. 

— Ahhh... Aşa e mai bine. 

— Eşti scârbos, zise sperietoarea. 

Din canapea se vedea ieşind căptuşeală sfâşiată. 

Chelul se ridică în picioare. 

— Hai să plecăm. De-acum e pe fugă, speriată, şi nu mai raţionează 
corect. O prindem noi pe mironosiţa asta îngâmfată în altă zi. 

Sarah îi ascultă ieşind şi trântind uşa în urma lor. Dar nu se mişcă. 
Rămase unde era, în spaţiul sufocant şi în beznă. Ura întunericul. 
Dormise ani de zile cu o veioză aprinsă. Redbeard încercase să o 
dezveţe de acest obicei, dar chiar şi el fusese nevoit să se dea bătut. 
Rakkim... Rakkim dormise pe podea lângă patul ei când avea 
coşmaruri. Era singurul lucru care îmbunătăţise cât de cât situaţia. 

Era linişte acum în camera de zi. Moţăia pe jumătate din cauza 
căldurii. Oare cum o găsiseră? Ce greşeală făcuse? Îşi schimbase 
costumaţia de fiecare dată când ieşise din apartament. Uneori era 
îmbrăcată ca o bună fundamentalistă. Alteori ca o modernă. De câteva 
ori ca o catolică. Nu venise niciodată pe o rută directă la apartament, 
nu mergea niciodată la acelaşi magazin de două ori. Şi totuşi, o 
găsiseră. O ardeau ochii şi nu avea destul loc să îi frece. Va trebui să 
se mute din nou. Chelul zicea că acum era speriată şi că nu va mai 
raţiona corect. Şi avusese mai multă dreptate decât voia ea să 
recunoască. 

Îşi răsuci puţin gâtul. Se uită cu atenţie la ecranul luminos al 
ceasului de mână. Trecuseră peste douăzeci de minute de când 
plecaseră vânătorii de recompense. O dureau picioarele şi plămânii îi 
funcționau greu din cauza căldurii, dar rămase unde era. „Dacă nu 
poţi fi deştept, ai răbdare”, asta zicea de multe ori Redbeard - insulta 
aceasta fiind preţul înţelepciunii lui. 

Sarah îşi dori să-l fi avut pe Rakkim cu ea. El ar şti ce să facă. Voise 
să-i spună ce avea de gând să facă, simţise că el era de încredere, dar 
răspunsul fusese întotdeauna acelaşi. Să nu ai încredere în nimeni. 
Sarah se gândi că ar fi trebuit să-i spună. 

Simţea un cârcel în picior şi o mânca nasul. Cu câteva nopţi în urmă 
fusese la o stradă depărtare de clubul lui Rakkim, suficient de aproape 
să audă muzica de la Blue Moon, suficient de aproape să-şi imagineze 
cum ar fi să intre înăuntru şi să bea un pahar cu el, să-i pună mâna pe 
genunchi pe sub masă. Blue Moon ar fi primul loc unde ar căuta-o 
cineva. În ciuda a tot ceea ce ştia, în aceste ultime câteva zile se 
purtase ca şi cum acesta n-ar fi fost decât un simplu joc între ea şi 


Redbeard, pur şi simplu un joc de-a v-aţi ascunselea. Apariţia 
vânătorilor de recompense din noaptea aceasta o făcuse să renunţe la 
această iluzie. Redbeard era acum cea mai mică grijă a ei. 

Sarah îşi verifică din nou ceasul. Trecuse mai mult de o oră de când 
plecaseră bărbaţii. Se uită cu atenţie prin crăpătură, apoi desfăcu 
panoul. Se strâmbă când îl auzi zăngănind pe podea. Însă din hol nu 
se auzea niciun zgomot. leşi cu grijă de după calorifer, cu încheieturile 
trosnind, atât de înţepenită că de-abia se putea apleca. Trecură 
aproape cinci minute până reuşi să respire cum trebuie. 

Apartamentul era devastat, sertarele golite, cele câteva haine pe 
care le avea aici erau azvârlite pe jos. Nu conta, nu avea de gând să ia 
nimic cu ea. Se duse în bucătăria mică şi luă un cuţit. Era ieftin şi avea 
o lamă subţire, dar o făcu să se simtă mai bine. Se duse la obloane şi 
se uită afară pe furiş printr-un colţ. Aleea era goală şi întunecată. Se 
duse la uşă, apăsă încet pe clanţă şi o deschise... 

Chelul era rezemat de peretele din faţă, mare şi butucănos, cu 
braţele încrucişate la piept. 

— Drace, femeie, mă gândeam că nu mai ieşi în veci de pe unde te-ai 
pitit. 

Sarah trânti uşa închisă, dar bărbatul o deschise cu o lovitură de 
picior şi când Sarah se repezi la el cu cuțitul, acesta o plesni peste 
mână, făcându-l să-i zboare din mână. Apoi o plesni şi peste cap, 
aproape făcând-o să-şi piardă cunoştinţa. Era acum înăuntru în 
apartament, împingând-o din spate, ţinându-i mâna pe gât. Când 
Sarah încercă să-l muşte, chelul o mai lovi o dată. 

— Sper că nu te superi că i-am trimis pe băieţi acasă, zise chelul. 
Dar aşa nu-mi place să-mi împart premiile... sau orice altceva, de fapt. 

Izbucni în râs şi o îmbrânci pe canapea. Sarah se zbătu când 
individul se urcă peste ea, şi simţi mirosul mâncării chinezeşti şi a 
laptelui din respiraţia lui... laptele din frigiderul ei, acru acum, cald şi 
rânced. Avea ochii cenuşii, îngrozitor de calmi, ca şi cum o femeie 
zbătându-se sub el era un lucru obişnuit. 

— Robele Negre te vor în viaţă, zise el, împingându-şi genunchii 
între picioarele ei. Aşa că n-ai de ce să te îngrijorezi că o să-ţi cauzez 
daune permanente. N-am de gând să te rănesc. O lovi mai tare cu 
genunchiul, făcând-o să icnească. Vezi, asta n-a durut, nu-i aşa? 

— ...te jos, gâfâi Sarah, lovindu-l peste faţă. Dă-te jos! 

— Aşa, zise chelul, desfăcându-şi nasturii de la pantaloni cu o mână. 
Îmi plac cele care se zbat. 

Sarah îl scuipă în faţă. 

— Unchiul meu... Sunt nepoata lui Redbeard, dracu! să te ia! 

Chelul se trase puţin înapoi pentru o clipă, apoi o înşfacă de păr şi o 
trase cu forţă. 

— Aproape te-am crezut pentru o secundă, să ştii, drăguță. Bună 


încercare. 

Sarah se zvârcoli şi-şi eliberă o mână. 

— E adevărat. 

Chelul o apăsă pe canapea cu un cot şi-i desfăcu fermoarul 
pantalonilor. 

— Încântat de cunoştinţă, nepoată a lui Redbeard. Eu sunt domnul 
Dave Thompson, zise el, privind-o cu nişte ochi ca apa stătută. Te 
simţi mai bine acum? 

Sarah urlă. 

— Mai tare, zise el gâfâind animalic şi vârându-şi mâna în chiloţii 
ei. Nu te aud. 

Sarah îşi arcui spatele şi-l zgârie pe faţă. 

— Asta fac eu, zise el, gâfâind. Asta e slujba bătrânului Dave. 
Găsesc fugare şi le aduc înapoi acasă, şi uneori, uneori — îşi vârî un 
deget în ea — uneori mi se dă voie să le stric un pic. Să fie sigur că nu 
le mai vrea nimeni înapoi. Îşi mişcă degetul gros. Aşa, îmi place, şopti 
apoi, când Sarah îl lovi cu piciorul. Eşti strâmtă ca o mănuşă nouă. 

Sarah se zvârcoli pe canapea când degetul lui o pătrunse şi mai 
adânc. Încercă să-l muşte, dar bărbatul se ţinea la distanţă de dinţii ei. 

Chelul încercă să-i tragă în jos pantalonii cu mâna liberă. 

— Ştii că toate zbaterile astea nu fac decât să-mi producă şi mai 
multă plăcere, nu? Îmi place să le educ pe fugare referitor la felul în 
care funcţionează lumea adevărată, lumea din afara casei lui tăticul. Şi 
o să-ţi dau o lecţie de nota 10, fetiţo. 

Sarah răsturnă cu piciorul recipientul gol de la mâncare, iar 
beţişoarele se ciocniră cu zgomot de măsuţa de cafea, şi Sarah îşi 
întinse mâna pipăind pe nevăzute. 

— Majoritatea fugarelor... zise chelul icnind, privind-o cu lăcomie. 
Majoritatea schelălăie numai şi-şi spun rugăciunile încontinuu, dar 
tu... Se vede că tu o să te lupţi până când termin. Hai, zbate-te. Luptă- 
te cu mine, hai! o îndemnă el, şi picuri de sudoare i se scurseră de pe 
perciuni. 

Sarah scotoci disperată pe măsuţa de cafea, zgâriind sticla cu 
unghiile. 

— Nuss un tip chiar aşa de rău. O să vezi. Bătrânul Dave o să te facă 
să te distrezi şi tu, fie că-ţi place, fie că nu. Izbucni în râs şi-i adulmecă 
sânii, ridicându-şi apoi capul să respire. O să te despic pe dinăuntru, 
aşa de gros sunt... 

Clipi. Îşi mişcă gura, dar nu scoase niciun sunet. Rămase în aceeaşi 
poziţie deasupra ei, înţepenit, cu o mână vârâtă încă adânc în chiloţii 
ei. Îi tremurară buzele, dezvelindu-şi dinţii galbeni şi neregulați. 

Sarah se uită drept la el. Beţişorul de lemn era înfipt în ochiul lui 
stâng, cu un capăt ieşind în afară din orbita spartă. Era vârât adânc, 
până în creier. Pe capătul beţişorului se vedeau ideograme chinezeşti. 


Probabil „Noroc”, sau ceva de genul acesta. Sarah nu se mişcă, nu se 
grăbi. Se uită la picătura de sânge apărută în albul ochiului celălalt. O 
explozie minusculă roz în ochiul cenuşiu, şi apoi bărbatul se prăbuşi 
moale peste ea. Sarah îl împinse la o parte. Bărbatul se izbi cu capul 
de măsuţă şi mâna moartă îi ieşi moale din chiloţii ei şi se prăbuşi cu 
totul pe podea într-o grămadă informă. Sarah se năpusti în baie şi se 
spălă pe faţă şi pe mâini. Îşi smulse apoi chiloţii de pe ea şi se spălă 
iar şi iar, fără oprire. Avea încă senzaţia că-l simte în ea. Nu-i era însă 
greață. Nu-i tremurau mâinile. Ceea ce era chiar mai surprinzător era 
faptul că se simţea fericită. 

Când reveni în camera de zi, chelul zăcea în continuare pe podea, 
cu o dâră de lichid vâscos prelingându-i-se pe obraz. Probabil avea 
nepoți pe undeva, copii graşi şi roşcovani cu care bătea mingea şi 
fetiţe cărora le aducea dulciuri şi le citea poveşti. ÎI lovi cu piciorul în 
cap cât de tare putu. Sunetul sec era ca o muzică în urechile ei. Gata 
cu dulciurile, gata cu poveştile. 


CAPITOLUL 15 
Rugăciunile dinaintea apusului de soare 


Rakkim stătea la o masă lipită de peretele interior al restaurantului 
din centru, aşa cum îi sugerase mesajul primit pe mobil. Clienţii care 
luaseră cina devreme - toţi moderni fără barbă -— se întorseseră la 
slujbele lor în clădirile înalte de birouri, conservatorii plecaseră să 
participe la rugăciunile de la apusul soarelui, dar restaurantul era încă 
aglomerat, vocile  amestecându-se în interiorul de cărămidă 
netencuită. Dacă ar fi fost posibil pentru el şi Sarah să iasă împreună 
în public, acesta era genul de loc unde ar fi venit, relaxant şi plăcut, 
cu un amestec îmbietor de oameni. Îi sună telefonul. Încă un apel de 
la Colarusso, al treilea de când se întâlnise cu Anthony Jr. noaptea 
trecută. Colarusso îl suna fie să-l certe că-l recomanda pe Anthony Jr. 
să devină fedain, fie să-l invite la cină duminică. În oricare din aceste 
cazuri, Rakkim se gândi că cel mai bine ar fi să nu răspundă. 

Se apropie de el o chelneriță şi Rakkim fu recunoscător că-i 
distrăgea atenţia. Era îmbrăcată într-o rochie de catifea albastră, lungă 
până la genunchi şi cu ciorapi groşi, iar părul îi era ridicat în vârful 
capului într-un coc bine strâns. Se aplecă în faţa lui, aşezându-şi 
coatele pe masă. 

— Cred c-ar trebui să iei meniul în mână şi să-mi spui ce doreşti, 
frumosule. 

Avea un ecuson pe piept pe care scria „Carla”. Rakkim n-o mai 
văzuse niciodată. Singurul copil al lui Spider cu care intrase până 
acum în contact era Elroy. Carla părea să aibă aproximativ 
şaptesprezece sau optsprezece ani, era o fată solidă, cu faţa dulce şi cu 
un nas cârn care nu i se potrivea. Avea ochii tatălui ei. Toţi copiii lui 
Spider aveau ochii lui, ochi aspri, întunecaţi şi ageri — purta cu ea un 
carnet ca să-şi noteze comenzile clienţilor, dar acesta nu era decât de 
ochii lumii. Probabil avea o întreagă enciclopedie în lobii frontali şi 
putea în orice moment accesa orice pagină dorea. Rakkim studie 
meniul. 

— Încă mai lucrează la nucleele de memorii pe care i le-ai dat, 
spuse Carla, punându-şi mâna pe spătarul scaunului lui. Dar a scos e- 
mailurile de la cafeneaua Mecca, aşa cum i-ai cerut. 

— Super. Oricum nu mă aştept să găsească prea multe în cele două 
nuclee de memorie. 

Carla îi puse o mână pe umăr, flirtând, o caracteristică a oricărui 
local cu clientelă preponderent modernă - nu numai că mărea 
bacşişurile, dar ţinea şi fundamentaliştii la distanţă. 


— Se vede că nu ştii ce vorbeşti, zise ea. Spider a zis că cel de la 
calculatorul universităţii e complet şters, dar cel de la calculatorul de- 
acasă e interesant. 

Rakkim îi arătă una dintre opţiunile oferite în meniu. 

— În ce fel interesant? 

Carla se legănă în ritmul unei melodii pe care numai ea o auzea. 

— Nu ştiu... mai lucrează încă la el. Dar nu l-am văzut aşa de 
entuziasmat de multă vreme. 

Rakkim se uită fix la meniu. 

— Spune-mi ce e cu e-mailul de la cafenea. 

Carla se apropie mai mult de el şi-şi trecu degetul peste meniu. 
Mirosea a ceapă dulce şi a cartofi prăjiţi. 

— Vinerea trecută, ora 07.22 dimineaţa. Mesaje scurte. Fără nicio 
formalitate. PLEACĂ ACUM, a fost primul mesaj. Totul în majuscule, 
ceea ce-i cam demodat, după părerea mea. Carla se purtă ca şi cum 
Rakkim i-ar fi spus o glumă, trăgându-l veselă de barbă. Îşi ţinea gura 
în jos când vorbea, astfel ca nimeni din încăpere să nu vadă. Apoi 
Sarah a zis „Nu pot”. Prima persoană i-a răspuns: ACUM. IMEDIAT 
DUPĂ CURS. PERICOL. Şi asta tot cu majuscule. Atunci Sarah a zis: 
„Mă întâlnesc cu el duminică. Trebuie să-l văd”. Carla se uită la el şi-i 
zâmbi, şi era evident că nu pentru că se gândea că se uita cineva la ei. 
Ăsta eşti tu, nu-i aşa? Tu eşti acest el despre care vorbea. Sarah asta e 
curajoasă, dacă a vrut să meargă la întâlnirea cu tine, chiar şi după ce 
a fost avertizată să plece. Probabil s-a gândit că e ceva de capul tău. 
Se legănă din nou în ritmul muzicii. Apoi prima persoană a zis 
PLEACĂ ACUM, şi a urmat un interval lung, cam douăzeci de secunde, 
şi apoi Sarah a zis: OK. Asta-i tot, de la început până la sfârşit. 

Carla îi arătă lista de specialităţi de pe perete. 

— Spider are idee cine i-a trimis mesajele astea... sau de unde? 

Carla clătină din cap. 

— Oricine a fost, a folosit un şir de servere neînregistrate. L-a căutat 
pe tot globul, dar Spider se gândeşte totuşi că punctul de origine este 
undeva în Republica Islamică. Eu împlinesc optsprezece ani în trei 
luni, adăugă Carla, strângându-l de umăr. Ca o prună coaptă şi 
neculeasă încă de nimeni. Îşi trecu vârful limbii peste dinţi. Spider e 
dispus să primească desigur cereri în căsătorie de la orice pretendenți, 
dar eu am ultimul cuvânt, aşa că asta te pune în fruntea cursei. 

Rakkim îşi ridică privirea spre ea. 

— Ce joc mai e şi ăsta? 

— Tu ţine numai minte ce-ţi spun. Se pare că iubita asta a ta nu se 
mai întoarce. 

Carla mâzgăli ceva pe carnetul ei şi se îndepărtă cu pas săltat. 
Coapsele ei atraseră atenţia intensă a celor patru bărbaţi de la masa 
alăturată. 


Rakkim îşi învârti gheaţa în paharul cu apă înainte să ia prima 
sorbitură. Poate Carla avea dreptate şi Sarah nu se va mai întoarce. 
Sfărâmă între dinţi un cub de gheaţă. De ce nu s-a dus la Redbeard 
dacă a fost ameninţată? De ce n-a venit la el? 

Un cuplu de tineri se plimba pe trotuar, moderni în costume 
albastre unisex, pline de fermoare, cu părul tuns la doi centimetri. 
Probabil lucrau în publicitate sau marketing, dacă era să te iei după 
servietele negre de plastic cu portofolii pe care le legănau în mers, 
discutând animat. O Robă Neagră îi privea din celălalt capăt al străzii, 
vorbind la telefonul mobil când trecură pe lângă el. 

Rakkim se răsuci auzind râsete la o masă alăturată, şi când se uită 
din nou afară, Roba Neagră dispăruse. Se jucă neatent cu tacâmurile, 
gândindu-se la Sarah şi la conversaţia ei prin e-mailuri, întrebându-se 
cine avea puterea să-i ordone să plece aşa de brusc. Mai mult încă, 
cine avea autoritatea să o facă să asculte ordinul. 

Carla se întoarse cu un cheeseburger, cartofi pai şi o Jihad Cola 
vanilată. 

— A mai avut loc o conversaţie cu două săptămâni înainte de cea de 
vineri. Foarte scurtă. Prima persoană a zis, Al GRIJĂ. FII GATA. Sarah 
a răspuns: „Pot să-i spun şi lui?” NU. „Te rog!” a zis Sarah, dar a 
primit acelaşi răspuns. 

— Sarah a zis te rog? Eşti sigură? 

— Nu mă insulta, răspunse Carla, trântind nota de plată pe masă. 
Spider o să te anunţe când descoperă mai mult. Aminteşte-ţi ce ţi-am 
spus înainte — trei luni de aici înainte. O să primesc şi zestre, dar, 
crede-mă, după noaptea nunţii cu mine, nici măcar n-o să-ţi mai pese. 

Rakkim o privi îndepărtându-se în timp ce trecea un cartof printr-un 
vas cu ketchup. Sarah avea întotdeauna probleme cu ideea de a 
asculta de cineva, dar ascultase de persoana cu care schimbase acele 
mesaje, implorând chiar să-i fie permis să se întâlnească din nou cu 
Rakkim. Nu avea cum să-şi dea seama dacă era vorba de o femeie sau 
de un bărbat, dar Rakkim se trezi arzând de gelozie. Sarah cerând voie 
să se vadă cu el... era ca şi cum ar fi vorbit cu un tată sau un soţ. Îşi 
începu cheeseburgerul, aproape fără să-i simtă gustul. 

Carla veni în grabă înapoi la masa lui, şi-i reumplu paharul cu apă. 
Acum mesteca gumă, cu mare entuziasm. 

— Trebuie să pleci. 

— Ce s-a întâmplat? 

— Nu ştiu, zise ea, fără urmă din flirtul de dinainte. Ridică-te după 
ce plec eu şi du-te către baie. Elroy te aşteaptă acolo. Spider vrea să 
discute cu tine. 

— Mă întâlnesc cu Spider? 

Carla îşi mestecă guma cu energie. 

— Zâmbeşte, dă din cap. 


Rakkim făcu ceea ce i se spuse, ridicându-şi burgerul pentru a părea 
mai credibil. 

— Credeam că Spider nu permite contactul direct cu clienţii. 

— Asta e prima dată. 

— Ce se întâmplă, Carla? 

Carla umflă un balon roz şi-l sparse cu o unghie. 

— Spider a scos ceva de pe memoria aceea. Evident că e ceva cu 
adevărat special. 

Se îndepărtă, şi începu să pălăvrăgească animată cu doi moderni la 
o masă vecină. 


CAPITOLUL 16 
Rugăciunile de la apusul de soare 


— Tu ştii despre ce e vorba? întrebă Rakkim, urmându-l pe Elroy pe 
aleea din spate. Am auzit că Spider trăieşte sub tunelul pentru 
autobuze. Acolo mergem? 

Elroy o luă brusc la dreapta, se strecură printr-o deschizătură 
îngustă din gardul de sârmă şi continuă să meargă, fără să se uite 
înapoi. 

Rakkim îşi rupse jacheta trecând prin deschizătură şi se grăbi să ţină 
pasul cu băiatul care mergea rapid prin lumina amurgului. Deja 
apusese soarele şi partea aceasta a oraşului era slab luminată, fiind 
plină de hoteluri ieftine şi de clădiri abandonate. Rakkim trăise aici 
după moartea tatălui său, până când îl luase Redbeard acasă la el. 
Labirintul de alei se transformă în cărări de pietriş, apoi într-o 
succesiune de trepte uzate de piatră. La un moment dat, trecură în 
goană printr-un tub lung şi lat de tablă ondulată plin de gunoaie şi 
ouă sparte ce le scârţâiră sub picioare, şi Rakkim îşi dădu seama după 
duhoarea din ce în ce mai pronunţată de legume putrede că se 
apropiau de debarcaderele de lângă piaţa publică. În ultimul moment 
însă, se întoarseră în direcţia opusă pieţei şi se îndreptară către 
Pioneer Square, cea mai veche parte a oraşului. 

Elroy trecu rapid un scaner cu microunde peste Rakkim. 

— Eşti curat, zise el. 

Îşi puse scanerul înapoi în jerseu. Apăsă apoi cu mâna zidul de 
cărămidă aparent solid şi o porţiune se mişcă la o parte. Aşteptă până 
când Rakkim se înghesui prin deschizătură şi apoi închise la loc zidul 
în urma lor. Rakkim auzi declicul unui zăvor. Erau într-o beznă totală, 
iar aerul era rece şi umed. 

Rakkim aşteptă câteva secunde ca să i se obişnuiască ochii cu 
întunericul, dar era în continuare beznă totală. 

— Pe aici, zise Elroy. 

Rakkim se duse în direcţia sunetului vocii lui, cu mâinile întinse 
înainte. 

— Hai, nu te opri, îi zise Elroy din faţă. Vine imediat o curbă. 

Rakkim se împiedică şi-l auzi pe Elroy chicotind. 

— Elroy? zise el, şi vocea i se auzi cu ecouri. Aprinde o lumină. 

— N-am nevoie de nicio lumină, pufni Elroy, aflându-se mult în 
faţă. Ştiu unde sunt. 

Rakkim merse rapid, fluturându-şi mâinile în faţă. Îl prinse pe Elroy 
de bluză, dar acesta i se smulse din mână. 


— Dacă mă mai atingi o dată, te las aici. După câteva zile în care o 
să te împiedici pe-aici, pisicile şi şobolanii o să se bată pentru tine. 

— Du-mă la Spider. Asta ţi s-a spus să faci. 

Nu primi niciun răspuns. Rakkim păşi în direcţia din care auzise 
vocea băiatului mai înainte, dar se izbi cu capul de ceva şi înjură. 

— Doar nu te temi deja? făcu Elroy. 

Rakkim nu se mişcă. Avea o vedere pe timp de noapte excelentă, 
dar nu era nicio lumină de nicăieri, şi nu putea fi sigur nici din ce 
direcţie venise. Bezna avea un miros înţepător. 

Râsul lui Elroy răsună în ecouri. 

Rakkim rămase unde era. Îl auzi pe Elroy apropiindu-se, deşi băiatul 
aproape că nu făcea niciun sunet. Rakkim aşteptă, încercând să nu 
respire, apoi îşi întinse brusc mâna şi înşfacă ceva, un braţ subţire. Îl 
tinu strâns, deşi băiatul îl plesni peste mână şi încercă să-şi răsucească 
braţul să scape, dar Rakkim n-avea nici cea mai mică intenţie să-i dea 
drumul şi, în cele din urmă, Elroy nu se mai zbătu. 

— Bravo, felicitări, icni Elroy. Pun pariu că eşti mândru de tine. 

— Du-mă la Spider, zise Rakkim, ţinându-l în continuare de braţ. 

— Dacă voiam să mă descotorosesc de tine, aş fi făcut-o deja. N-ar fi 
prima dată. Elroy se zbătu, dar nu reuşi să se elibereze. Dă-mi drumul, 
OK? Nu-mi place să fiu atins. Te rog? 

Rakkim îi dădu drumul, şi apoi aşteptă să fie lăsat singur în 
întuneric. 

— Pun pariu că ai crezut că o să fug, zise Elroy. 

— Câtuşi de puţin. 

— Mincinosule, pufni Elroy. Întinde-ţi mâna dreaptă înainte până 
dai de zid. Ai reuşit? OK, acum ţine-ţi mâna pe zid în timp ce mergi. 
Îţi spun eu când să virezi. 

Înaintară mult mai eficient acum, menţinând un ritm lent, dar 
constant, următoarea jumătate de oră. Rakkim ţinu socoteala paşilor şi 
a întoarcerilor făcute, formându-şi o hartă mintală. Patruzeci şi şapte 
de paşi, întoarcere la dreapta, două sute optsprezece paşi, la stânga... 
Păreau să meargă într-o spirală vag înclinată, şi era sigur că din când 
în când Elroy mergea înapoi pe propriile urme, ca să-l încurce. 
Rakkim auzi de câteva ori huruitul unui metrou la distanţă şi simţi 
vibraţiile prin piatra de sub picioare. De două ori trecură stropindu-se 
în băltoacele de apă rece. Rakkim se lovi cu capul de tavan de trei sau 
patru ori şi se împiedică o dată. Aproape îşi pierdu numărătoarea când 
căzu, dar îşi repetă numerele şi întoarcerile în minte, restabilindu-şi 
modelul mintal. Auzea din când în când animale alergând pe lângă el, 
cu ghearele scârțâind. Nici măcar o dată nu apăru o scânteiere de 
lumină. 

— Am ajuns, zise Elroy. 

Rakkim nu-şi dăduse seama cât de tare îi bătea inima până nu se 


opriră. Clipi când Elroy deschise o uşă şi îl văzu pe băiat în pragul uşii 
în lumină. Rakkim îl urmă înăuntru. 

Erau într-un fel de magazie, o încăpere mică dotată cu o chiuvetă şi 
prosoape. Elroy se spăla deja, săpunindu-şi faţa şi mâinile, stropind cu 
apă peste tot. Îşi puse apoi grăbit o salopetă curată prea mare luată de 
pe un cui din perete, îi aruncă o salopetă şi lui Rakkim, şi-şi dădu jos 
pantofii. Apa de la robinet era rece ca gheaţa, dar Rakkim era 
recunoscător pentru şansa de a se spăla de mizerie. Când îşi uscă faţa, 
văzu că pe prosop rămăseseră urme de sânge; se uită în oglindă şi 
văzu că avea o zgârietură pe frunte. 

— Eu sunt Spider, zise bărbatul care-i aştepta, un pitic desculţ cu o 
barbă neagră, stufoasă şi cu o tichie neagră, încântat să te cunosc în 
sfârşit. 

Se foia de pe un picior pe altul. Rakkim îi întinse mâna, dar Spider 
îi întoarse spatele şi se îndepărtă. Elroy se grăbi să ajungă lângă tatăl 
lui, şi, în timp ce Rakkim venea din spate, cei doi vorbiră animați. 

Camera interioară era slab iluminată, şi avea mărimea unui mic 
depozit. Podeaua era acoperită cu covoare groase în roşu cu albastru, 
persane, de calitate atât de bună că ar fi putut la fel de bine să se 
găsească într-un muzeu, şi covoraşe ornamentale de mătase în nuanţe 
subtile de roz şi galben, atât de delicate că lui Rakkim nu-i venea să 
calce pe ele. Camera era caldă şi curată, aerul era proaspăt, cu o 
aromă vagă de pui fript cu usturoi. Nici urmă din aerul cu miros de 
mucegai din coridorul de piatră prin care veniseră aici. Pereţii erau 
acoperiţi cu tapiserii bogate, zeci şi zeci de tapiserii. Rakkim mai 
fusese în case luxoase împreună cu Redbeard, case de senatori şi lideri 
financiari — chiar şi numai una dintre aceste tapiserii ar fi ocupat un 
loc de cinste în acele case. Rakkim se uita în jur atât de mult încât 
rămase în urmă şi trebui să grăbească pasul ca să-i ajungă. În cele din 
urmă, Spider împinse la o parte nişte draperii brodate şi intră într-un 
mic birou. Îl aşteptă pe Rakkim să se aşeze pe o grămadă de perne 
purpurii şi apoi se aşeză în faţa lui. Elroy rămase afară. 

Spider avea o serie de ticuri, iar pielea îi era albă ca o perlă. Purta 
pijamale negre de mătase, şi avea mâinile şi genunchii noduroşi. Avea 
o barbă lungă, şi părul încărunţit, împletit într-o coadă lungă ce-i 
ajungea mai jos de umeri şi, exact aşa cum auzise Rakkim, avea nasul 
încovoiat ca un cioc imperial. Era greu să-i ghiceşti vârsta, deoarece 
nu fusese văzut de soare de atât de mult timp, dar nu părea să aibă 
mai mult de patruzeci de ani. 

— Fiul meu mi-a spus că te-ai descurcat bine venind prin tuneluri. 

Rakkim aruncă o privire în jur. Biroul era gol, în afara unor rafturi 
de-a lungul peretelui din fund pe care erau înşirate multe rânduri de 
globuri de sticlă. Suvenire cu zăpadă falsă de dinainte de tranziţie. 
Văzu un glob cu Golden Gate Bridge, unul cu semnul Hollywood, altul 


cu Space Needle, Moş Crăciun pe sanie... chiar şi Turnurile Gemene. 
Din altă parte a depozitului auzi voci de femei şi sunetele unui copil 
plângând. 

— Cât de adânc sub pământ suntem? 

Spider nu răspunse. Încă un copil începu să plângă, cei doi sugari 
formând un adevărat cor de vaiete şi urlete, dar Spider nu părea să 
bage de seamă, fiind cu atenţia încordată asupra lui Rakkim. Pupilele 
ochilor îi erau enorm de dilatate. Din cauza albeţii atât de accentuate 
a pielii, singurele pete de culoare de pe chipul său erau pupilele negre 
ce-l urmăreau pe Rakkim. 

— Am vrut să te întâlnesc de multă vreme. Ştiai că Blue Moon e 
singurul club din Zonă care nu plăteşte protecţie? 

— Absolut fascinant, dar de ce sunt aici? Ce-ai găsit pe... 

— Nu plăteşti nici măcar poliţia. Le dai cadouri ofiţerilor. Cadouri 
de ziua de naştere pentru soțiile şi amantele lor, cadouri de absolvire 
pentru copiii lor. Cadouri generoase, dar nu mită, adăugă Spider, 
clipind. Sunt sigur că le place să nu fie trataţi ca nişte hoţi în 
uniformă. 

— Ce ai găsit pe nucleele de memorie din calculator? 

— Când ai deschis la început clubul, am fost curios ce o să se 
întâmple când o să apară golanii locali, zise Spider, răsucindu-şi gâtul 
dintr-o parte în alta. Primii care au venit au fost Triada Hammer... şi 
ultimii. Nişte ticăloşi ordinari. Ăştia trei au lăsat o serie de oameni 
mutilaţi prin toată Zona. Dar s-a terminat cu asta, nu-i aşa? rânji el 
brusc. Doi foşti soldaţi din forţele speciale ale armatei şi un fedain 
pensionat... 

— Nu era fedain. A fost dat afară în prima lună de instrucţie. 

— Serios? Toată lumea zicea... Spider dădu din cap. Nu că ar mai 
conta acum. Cei trei au apărut la uşa ta... şi după aceea au dispărut. E 
adevărat că le-ai lăsat ciocanele pe tejgheaua barului o săptămână 
întreagă după aceea? întrebă el, clipind. Rakkim ridică din umeri. Eu, 
unul, urăsc violenţa, dar nimeni n-a mai încercat vreodată să vină să-ţi 
ceară bani de protecţie de atunci, nu-i aşa? 

Doi copii ai lui Spider, două surori gemene de aproximativ opt ani, 
țţâşniră chicotind de după draperie. Şi-l arătară una alteia pe Rakkim 
cu degetul şi-şi şoptiră ceva, izbucnind în râs. 

Rakkim aşteptă până când fetiţele dispărură din nou în goană. 

— Câţi copii ai? 

— Nu de-ajuns de mulţi, răspunse Spider, foarte serios. 

— Ce caut eu aici, Spider? 

— Da, sigur, ai dreptate, zise Spider, clipind. Memoria din 
calculatorul de la universitate n-avea nimic interesant pe ea, dar cea 
pe care am găsit-o în calculatorul de acasă a lui Sarah conţinea un 
sistem de securitate foarte ingenios, zise el, punându-și braţele în jurul 


său. Mi-ar plăcea să ştiu de unde îl are. 

— O s-o întreb când o găsesc. 

Degetele lui Spider tresăriră spasmodic. 

— Era o memorie dublă în calculatorul ei personal. Una era 
accesibilă oricui putea să spargă codul de acces, care nu era foarte 
dificil, dar în spatele acestei memorii primare mai era una, secundară, 
o memorie-fantomă, mult mai dificil de penetrat. Chiar mai interesant, 
memoria-fantomă avea un cronometru de autodistrugere. Dacă un 
cuvânt cod nu este introdus la fiecare şaptezeci şi două de ore, un 
virus va începe să şteargă toate documentele, dar va lăsa memoria 
primară intactă. Astfel că cineva care ar examina memoria n-ar găsi în 
ea decât chestiile obişnuite ale unui intelectual. Nimeni n-ar şti măcar 
că a fost vreodată ceva de şters înăuntru. Impresionant. N-am idee 
cine l-a creat, dar nu e rusesc, nici chinezesc sau elveţian. Niciunul 
dintre suspecţii obişnuiţi capabili să realizeze un cod de înaltă 
performanţă. E cât se poate de individual. O persoană privată folosind 
un cod de baraj... dar cu un nivel de inteligenţă extrem de ridicat. 
Exact aşa ca mine, zise el, fluturând din degete. Poate de aceea am 
reuşit să-l sparg. 

— Ai spart codul memoriei-fantomă? întrebă Rakkim, iar Spider 
schiţă un rânjet brusc. Poţi să-ţi dai seama dacă a mai citit şi altcineva 
dosarele? 

— Ca de exemplu, Redbeard? pufni Spider. Nu, eu l-am dezgropat 
primul, zise el, trăgându-se de buză, iar dinţii albi îi sclipiră. Dacă ai fi 
putut să-mi aduci memoria mai repede, aş fi putut să-ţi spun mult mai 
multe. Virusul a şters aproape toate documentele, dar au rămas 
suficiente să reconstruiesc anumite părţi. Am salvat prologul unei cărţi 
la care lucra. Cred că era unul dintre ultimele lucruri introduse. 
Primele intrate, primele şterse, aşa funcţiona virusul. 

Sub ochiul drept îi apăru un nou tic care-i făcu obrazul să tresară de 
câteva ori înainte să dispară. Se aplecă înainte şi se uită fix la Rakkim 
în timp ce recită: 

— „Trădarea Sionistă este punctul pivot al istoriei moderne, axa pe 
care s-a schimbat lumea. Povestea aceasta e predată fiecărui şcolar, 
marcată de un moment de tăcere la ora amiezii la aniversarea 
atacului. Toţi ştim că în acea zi îngrozitoare, elemente renegate ale 
guvernului israelit au atacat anumite ţinte în Statele Unite şi în oraşul 
sfânt Mecca, şi au încercat apoi să arunce vina atacurilor asupra 
jihadului radicalist şi să discrediteze întregul islam. Toţi ştim că planul 
lor a fost descoperit, că Israelul însuşi a fost invadat, în timp ce forţele 
islamului şi-au răspândit beneficiile pe întreg pământul. Şi totuşi... 
dacă tot ce ştim despre aceste atacuri e greşit? Dar dacă nu sioniştii au 
fost în spatele Trădării Sioniste?” 

Rakkim ridică din umeri. 


— Am auzit zeci de teorii ale conspirației despre atacul sionist. 
Avea şi vreo dovadă? 

— Cartea nu era terminată, şi eu n-am reuşit să recuperez decât 
fragmente mici din ea, dar concluziile ei sunt evidente. Trădarea 
Sionistă a fost pur şi simplu o nouă calomnie sângeroasă împotriva 
evreilor. Cea mai rea dintre toate. 

— E evident pentru tine. Nicio dovadă, dar evreii sunt nevinovați. 
Cât de convenabil! Rakkim îşi dădu seama că-l jignise. Cine credea 
Sarah că a fost de fapt în spatele atacurilor? 

— Cer-ce-ce-ce-tarea ei, se bâlbâi Spider, cercetarea ei nu a fost 
terminată. Menţionează un saudit sau un yemenit, fără să dea nume... 
poate chiar pakistanez. De obicei se referă la el cu numele de 
Bătrânul. Nici măcar nu ştie dacă mai trăieşte. Avea evident în jur de 
şaizeci de ani la momentul atacului, ceea ce înseamnă că ar avea cam 
nouăzeci de ani acum, dar... 

— Teroriştii au mărturisit. S-au născut, au crescut şi au fost instruiți 
în Israel, şi au mărturisit în direct la televizor. Ai văzut şi tu. Toată 
lumea a văzut. 

— Individul ăsta îşi organizează planurile pe o perioadă incredibil 
de lungă. Cred că a petrecut douăzeci sau treizeci de ani ca să 
aranjeze operaţiunea, zise Spider, scuturându-şi mâinile din mânecile 
pijamalei. După părerea lui Sarah, şi-a implantat agenţii în Israel ca 
imigranţi evrei. Copiii acestor agenţi sub adâncă acoperire au crescut 
şi au fost educați în Israel şi s-au ridicat în rândul sistemului politic şi 
militar... 

— Teroriştii au fost executaţi. Crezi că părinţii lor i-au crescut şi i-au 
iubit, ştiind în toată această perioadă că vor fi sacrificați? Şi copiii au 
fost de acord? 

— Ştiu, ştiu, dar Bătrânul ocupa un fel de rol principal din punct de 
vedere religios şi cultural. Devotamentul pe care-l inspira... zise 
Spider, cu degetele tremurând nervos. A preluat mantia unui simbol 
musulman străvechi, bătrânul din munţi, un mistic din secolul al XI- 
lea... 

— Da, Hassan-i-Sabah. Am citit povestea. Se spune că a inspirat o 
asemenea loialitate încât discipolii lui se aruncau de bunăvoie de pe 
stânci la simpla lui cerere. 

— Povestea e adevărată. Hassan-i-Sabah credea că Dumnezeu l-a 
ales să-i unească pe toţi musulmanii, şi a acţionat în baza acestei 
credinţe. Acoliţii lui au asasinat zeci de monarhi musulmani din 
vremea sa, inclusiv pe califul Bagdadului. 

Rakkim era însă sceptic. 

— Aşa că evreii sunt învinuiți pentru atacuri, şi Damon Kingsley 
devine preşedinte pe viaţă al noii Republici Islamice. Crezi că şi el a 
fost parte a înşelătoriei? Iartă-mă, dar Kingsley nu e un extremist. 


— Da, Kingsley e moderat, un păcat major pentru un adevărat 
credincios. De fapt, dacă Bătrânul seamănă câtuşi de puţin cu bătrânul 
original din munţi, este la fel de ostil faţă de ceilalţi musulmani pe cât 
e faţă de evrei. Alegerea lui Kingsley înseamnă că Bătrânul nu şi-a 
îndeplinit în totalitate scopurile, zise Spider, cu un spasm. Dar asta nu 
înseamnă că planul nu se desfăşoară în continuare, fie că Bătrânul mai 
trăieşte, fie c-a murit. 

— Şi de ce nu i-a spus Sarah nimic despre asta lui Redbeard? 

— Poate că n-a avut încredere în el c-o s-o ajute... sau poate ştia că 
Redbeard nu avea puterea să facă nimic, zise el, clipind. Am spart 
codul bugetului Congresului acum opt ani. Urmăreşte banii, şi o să afli 
adevărul, zise el, clipind foarte rapid. În ultimii trei ani, bugetul lui 
Redbeard a fost redus cu patruzeci la sută. Recrutarea şi instrucţia au 
fost schilodite. Banii se duc la armată şi la autorităţile religioase... şi 
la fedaini, bineînţeles. Nimeni în afara Comitetului Ales nu ştie. Eu m- 
am gândit că Robele Negre manipulează Congresul împotriva lui. 
Acum însă mă întreb dacă e aşa. 

— Vezi o mulţime de lucruri din nişte detalii mărunte. 

— Asta e ceea ce fac eu. Asta faci şi tu, fedaine, zise Spider, 
privindu-l cum încerca să proceseze noua informaţie. E treabă grea să- 
ţi reimaginezi lumea, nu-i aşa? Şi pe mine m-a ţinut ocupat. Asta e tot 
ce-am reuşit să scot din memorie până acum, zise el, dându-i un 
minicard de memorie flash. 

Rakkim introduse minicardul într-o fantă specială a ceasului de 
mână. 

— Cine a contactat-o pe Sarah la cafeneaua Mecca? Ai descoperit cu 
cine colaborează? 

Spider clătină din cap. 

— Mesajele au fost trimise printr-un distribuitor din Las Vegas, dar 
asta nu ajută la nimic. Vegas e un nod. Sunt aşa de multe legături de 
satelit în oraşul acela, că expeditorul putea fi efectiv oriunde în 
lume... Atât de mulţi dintre ai noştri au fost ucişi, zise Spider, şi de 
undeva se auzi iar plânsetul unui copil. Case incendiate. Firme 
prădate. Războiul civil... şi totul a fost o minciună, zise el, iar ticurile 
îi mişunau prin corp ca nişte şocuri electrice. Tu ai avut noroc, 
Rakkim. Când eşti orfan îţi poţi permite anumite... şanse. 

Ce vrei să spui? 

— Toate arhivele acelea distruse în timpul tranziţiei. Date de baze 
infectate... Nu te-am putut găsi nicăieri. Pur şi simplu o persoană 
dezrădăcinată ca atâtea altele. Cine ar putea să te învinuiască pentru 
că ţi-ai rescris istoria? 

— Sunt musulman. 

— Un musulman care-şi riscă viaţa să salveze evrei? N-am mai 
întâlnit niciodată o asemenea creatură. 


— Evrei şi homosexuali, apostaţi şi vrăjitoare — pe toţi i-am condus 
pe tărâmul făgăduinţei. Asta mă face Moise acum? 

— Te face prea bun ca să fii adevărat. 

Rakkim îl ignoră. 

— A fost vreo menţiune despre China în nucleul de memorie? Sau 
despre Barajul Celor Trei Trecători? 

— Nu, de ce? 

— Cât de mult îţi datorez? 

— O să aranjăm când termin, zise Spider, şi chipul i se netezi, 
căpătând o expresie aproape senină. Ce părere ai despre fiica mea? 

— Carla? Mi s-a părut... Rakkim izbucni în râs. Chiar m-am întrebat 
de ce nu l-ai trimis pur şi simplu pe Elroy să mă aducă direct aici. Nu 
era nevoie să merg la restaurant. Ai fi putut să-mi spui tu tot ce mi-a 
zis ea. Sunt flatat, Spider, dar nu era nevoie să-ţi pui fiica să obţină 
aprobarea mea... 

— Aprobarea ta? se strâmbă Spider cu râs înăbuşit. Te-am trimis la 
restaurant ca să văd dacă primeşti aprobarea ei. 

— Carla merită pe cineva mai bun decât mine, zise Rakkim şi se 
ridică în picioare. Spune-i lui Elroy să mă ducă înapoi. Şi continuă să 
lucrezi la memorie. 

Nu avea de fapt nevoie de ajutor să se întoarcă, dar nu era nevoie 
să-i spună asta lui Spider. 

— Shalom, Rakkim. 

— Salaam alaikum. 


CAPITOLUL 17 
Rugăciunile din zori de zi 


Rakkim se folosi de chemarea la rugăciune ca să treacă în grabă pe 
lângă semnul „Accesul interzis” de la etajul superior al Muzeului 
Martirilor Războiului. Sergentul în uniformă de armată din capul 
scărilor era ocupat să-şi aranjeze covoraşul de rugăciune — Rakkim 
rămase la marginea vederii periferice a gărzii, urmărind în tăcere 
postura bărbatului când se strecură pe lângă el. Antrenamentul fedain 
al luptătorului umbră - cel mai apropiat lucru de invizibilitate. 
Rakkim putea trece printr-un grup de femei pioase, abia atingându-le 
chadorurile, şi dacă cineva le-ar fi întrebat după aceea, niciuna dintre 
ele nu şi-ar fi amintit de el, n-ar fi avut decât impresia fugară că 
cineva le îndemna să se grăbească, dându-le senzaţia cicălitoare că 
întârziau la moschee. Putea să se amestece în şuvoiul lent de mineri 
din Bible Belt, luând parte la conversaţia şi oboseala lor, până când 
vreun catolic soios şi plin de praf îşi ridica privirea către bărbatul cu 
care discutase despre preţul cărnii de porc şi vedea că dispăruse. 
Antrenament de luptător umbră. 

— În numele lui Allah, se auzea şoapta colectivă. În numele lui 
Allah... 

De la balcon, Rakkim îi vedea pe enoriaşii veniţi de dimineaţă, 
înşiraţi pe covoraşe jos în moschee, începându-și abluţiunile. Aerul din 
muzeu era purificat, după spusele marelui muftiu, credincioşii nu erau 
obligaţi să-şi îndeplinească spălările rituale cu apă. Majoritatea 
respectau încă formalitatea corectă, frecându-şi mâinile, apoi gura, 
nasul, faţa, urechile, fruntea, capul şi picioarele în atmosfera sfinţită. 
Când terminau, se ridicau în şiruri ordonate, cu mâinile ridicate la 
nivelul feţei. Bărbaţii în faţă. Femeile în spatele lor. Cuviinţă şi 
supunere, modernii, moderaţii şi fundamentaliştii — roţi întrepătrunse 
în alte roţi, în faţa lui Allah. Rakkim îi privi, calmat de mişcările 
ritmice ale evlaviei lor. Plecăciunea adâncă din talie, cu mâinile 
rezemate de genunchi. Prosternare, mâinile lipite de podea, fruntea 
atingând covoraşul. Revenirea în poziţia dreaptă, ca să înceapă 
procesul iar şi iar, până când, în cele din urmă, se aşezau pe călcâie. 

Spre deosebire de rugăciunile îngânate la Super Bowl, grupurile 
credincioşilor de aici erau graţioase, cu mâinile şi picioarele perfect 
poziţionate. Era ceva în atmosfera maiestuoasă a Muzeului Războiului, 
în minimalismul sumbru al interiorului, în imaginea sfărâmată a Space 
Needle care se vedea prin ferestre, care îi făcea chiar şi pe moderni să 
se agaţe de credinţă. Rakkim îi ascultă pe credincioşi reafirmând 


puterea şi protecţia lui Allah, cu vocile reverberându-se în ecouri în 
sala imensă: 

— Slăvit fie Domnul nostru cel Atotputernic. 

Rakkim se duse mai departe. Redbeard îl aştepta deja. 

Rakkim îi observase echipa de oameni cu aproximativ douăzeci de 
minute înainte — patru bărbaţi îmbrăcaţi ca turişti, cu ecusoane cu 
nume în piept, care păreau să caşte gura de pomană. Îi văzuse apoi 
despărţindu-se, îndreptându-se în pas lejer spre punctele de blocare, 
zonele înguste din muzeu unde o ambuscadă ar fi fost cea mai 
eficientă. 

Rakkim aproape că nu dormise după ce se întâlnise cu Spider cu o 
noapte înainte, dar Redbeard insistase să se întâlnească în această 
dimineaţă, nerăbdător să discute progresul făcut de Rakkim. 

— Ai făcut un progres, nu-i aşa, Rakkim? 

— Bineînţeles, unchiule, depinde doar ce înţelegi dumneata prin 
progres. 

Rakkim se duse ca din întâmplare spre Camera Diavolului, 
trăgându-se la o parte când o femeie îşi conduse în grabă copiii afară. 
Unul dintre băieţei plângea. Camera părea cu cinci sau zece grade mai 
rece decât restul muzeului, o încăpere întunecată unde pe un ecran de 
perete se vedea repetată încontinuu o înregistrare cu mărturisirea lui 
Richard Aaron Goldberg. În anul acesta se împlineau douăzeci şi şapte 
de ani de la mărturisirea lui publică despre atacul sionist. Ziarele şi 
televiziunile vor prezenta încontinuu evenimentul, aşa cum făceau în 
fiecare an la această dată - pe toate panourile publicitare şi pe 


ecranele tuturor telefoanelor mobile vor apărea mereu flashuri cu 19- 
05-2015 NU UITAŢI NICIODATĂ. 


Rakkim se uită la Goldberg pe ecran, un bărbat subţire şi speriat 
care stătea cu faţa la cameră. Volumul sonor era foarte scăzut, dar nu 
conta. Oricine din ţară ar fi putut să-i repete mărturisirea aproape 
cuvânt cu cuvânt. 

„Numele meu este Richard Aaron Goldberg. Acum unsprezece zile 
echipa mea a detonat simultan trei arme nucleare. Una a distrus 
oraşul New York. Alta a distrus Washington D.C., şi a treia a 
transformat o parte a oraşului Mecca într-o capcană radioactivă a 
morţii. Intenţia noastră...” Goldberg îşi puse mâna pe genunchiul ce-i 
tremura. „Planul era să-i învinovăţim pe musulmanii radicali. Să 
aruncăm un măr al discordiei între occident şi islam, şi, de asemenea, 
să creăm haos chiar în lumea musulmană. Mă gândesc... Cred că am fi 
reuşit dacă n-am fi avut ghinion.” Îşi ridică bărbia şi se uită direct în 
cameră. „Numele meu e Richard Aaron Goldberg. Eu şi echipa mea 
facem parte dintr-o unitate secretă a Mossadului.” 

Rakkim privi din nou confesiunea. Apoi se întoarse în holul 
principal. Spider poate credea fragmentele de informaţie pe care le 


recuperase din memoria calculatorului lui Sarah. Sarah însăşi poate 
credea ceea ce scrisese. Dar Rakkim nu credea asta. Pentru ca Sarah să 
aibă dreptate în legătură cu Trădarea Sionistă, atunci trebuia ca 
Richard Aaron Goldberg şi ceilalţi agenţi declaraţi Mossad să fi minţit 
numai pentru a-şi programa o întâlnire cu călăul. Însemna că Richard 
Aaron Goldberg şi ceilalţi, născuţi şi crescuţi în Israel, se întorseseră 
împotriva ţării şi a religiei lor. Nimic nu era imposibil, dar Rakkim 
tocmai privise mărturisirea încă o dată, ignorând tot ceea ce era spus 
cu voce tare. Se concentrase în schimb pe postura lui Goldberg, pe 
mişcările lui musculare involuntare, pe privirea din ochii lui... 
nemernicul spunea adevărul. Sarah greşea. 

Era posibil să existe un Bătrân, un arab dornic să-şi asume mantia 
de Mahdi, vreun duşman declarat al lui Redbeard. Foarte bine, treci la 
rând, Redbeard avea o mulţime de duşmani, dar israeliţii erau singurii 
responsabili pentru bombardarea cu arme nucleare a oraşelor New 
York, Washington D.C. şi Mecca. Istoria alternativă a lui Sarah era pur 
şi simplu greşită, dar asta nu conta. Era încă în pericol. Dacă Redbeard 
îşi pierdea însă influenţa, cum zicea Spider, atunci capacitatea lui de a 
o proteja pe Sarah era compromisă, iar Bătrânul, sau un alt duşman, 
începea să fie în plină ascensiune. O schimbare de putere foarte 
amenințătoare. Poate acesta era adevăratul motiv pentru care 
Redbeard îi ceruse lui ajutorul. 

Rakkim continuă să meargă. 

Muzeul Războiului era un dom modest, nepretenţios, construit lângă 
ruinele bătrânului monument Space Needle, care zăcea prăbuşit, 
ruginind din cauza intemperiilor. Exteriorul muzeului era acoperit cu 
plăci ceramice mici făcute de copii de şcoală, fiecare inscripționată cu 
numele unui soldat martir. Interiorul avea un decor minimalist şi era 
slab iluminat, pereţii fiind acoperiţi de lapislazuli cu vinişoare 
albastre. Vizitatorii, chiar şi cei mai tineri, se trezeau mergând foarte 
încet, contribuind astfel la eleganța sobră a clădirii. În centrul 
muzeului era o ediţie simplă a Coranului, în arabă. Nu era necesar 
niciun scut antiglonţ, nicio cuşcă transparentă de nitrogen, ca s-o 
protejeze. Cartea fusese recuperată dintre ruinele din Washington 
D.C., găsită între cioburi de sticlă şi grinzi răsucite de metal. Coranul 
era neatins de explozia atomică, coperta era impecabilă, paginile 
sclipitor de albe. 

Era interzisă fotografierea în interiorul muzeului, şi nici nu existau 
reproduceri de vânzare. Acesta era un loc sacru. Deschis tuturor, 
indiferent de religie. Robele Negre încercau de multă vreme să 
restricționeze accesul numai musulmanilor evlavioşi, dar prin decret 
prezidenţial, guvernul federal menținea în întregime responsabilitatea 
pentru muzeu, cu personal al armatei însărcinat cu toate operaţiunile 
şi imami ai armatei responsabili cu rugăciunile. 


După războiul civil, amândouă părţile pretinseseră oraşul 
Washington D.C., luptându-se pentru străzile moarte, sperând să 
recucerească gloria fostei capitale. Coranul din Washington fusese 
marele trofeu al Republicii Islamice, în timp ce Bible Belt îşi luase cu 
ea statuia lui Thomas Jefferson din casa sa memorială, instalând 
marmura cu urme de arsuri în noua capitală, Atlanta. Rakkim văzuse 
cu ochii lui statuia, aşteptase la rând ore întregi ca să poată trece pe 
lângă ea, în linişte, uitându-se la chipul solemn al preşedintelui prin 
sticlă securizată. Oraşul New York rămăsese în cea mai mare parte 
neatins, cu zgârie-norii săi distruşi muţi, şi numai undele murdare ale 
Hudsonului mai susurau prin Manhattan, cu nivelul apei ridicându-se 
în timp ce calota polară se topea încet. 

Rakkim nu fusese la New York decât o dată, ca parte a unei unităţi 
de fedaini care trecuse pe acolo ca să caute nişte documente 
financiare, despre care se zvonea că s-ar găsi îngropate sub clădirea 
Bursei de Valori. Trei zile, în costume complete de protecţie, şi nu 
văzuse nici măcar o pasăre. Sau un şobolan. Sau orice altă creatură 
vie. În afară de gândaci. Gândacii acopereau pivnițele ca un covor, 
tremurând în lumina lanternelor, cu aripile fluturând, şi Rakkim nu 
voia să se gândească măcar cu ce anume se hrăneau. Trei zile... dacă 
era într-adevăr ceva sub clădirea Bursei, rămăsese acolo în siguranţă, 
şi la adăpost de cei vii. Nu fusese niciodată atât de fericit să plece de 
undeva. 

Rakkim se îndreptă către hărţile de perete pe care erau prezentate 
marile bătălii din război. Chicago, devenit cenuşă. Fabricile de maşini 
din Detroit decimate de bombe teroriste. Santa Fe. Denver. Arcul din 
St. Louis prăbuşit. Newark, cea mai adâncă pătrundere a armatelor 
creştine în statele islamice. Newark se luptase pentru fiecare stradă, şi 
întregul oraş fusese lăsat pradă focului. Newark, unde forţele de 
întărire islamice, majoritatea elevi de liceu, opriseră în cele din urmă 
înaintarea creştinilor. Newark cel sângeros. 

Fotografiile morţilor se întindeau pe pereţi aproape cincizeci de 
metri. Rakkim mai vizitase muzeul de sute de ori, şi fotografiile 
rămăşiţelor de după război îl afectau mereu cel mai mult. Un pantof 
abandonat, un pantof elegant, negru cu şireturi, încă atât de lucios că 
vedeai reflexia fotografului în imagine. O bicicletă zdrobită. O cutie 
poştală răsturnată, cu scrisorile revărsate în noroi: facturi de telefon, 
scrisori de dragoste şi felicitări de aniversare. 

Numărul oficial al morţilor în al doilea război civil era de nouă 
milioane, dar Redbeard spunea că numărul adevărat era de trei sau 
patru ori mai mare, majoritatea murind din cauza epidemiilor de 
ciumă, tifos şi alte molime îngrozitoare care apăruseră după aceea. 
Cele mai rele erau toxinele fabricate de oameni, culturile de viruşi 
crescuţi în laborator, care-i făceau pe cei infectați să se zvârcolească în 


urlete sălbatice de durere sau să vomeze şuvoaie de sânge. Chiar şi 
acum, oraşe întregi se aflau în carantină - Phoenix, Pittsburgh şi 
Dallas, zone fierbinţi unde nimeni nu îndrăznea să intre. 

Rakkim privi un pelerin îmbrăcat în robă înaintând încet de-a 
lungul peretelui opus, cu capul plecat în rugăciune. Avea chipul 
ascuns în faldurile unei glugi, dar avea ceva în postură care i se păru 
familiar. Feţele pot fi deghizate, înălțimea şi masivitatea corporală 
schimbate, dar ceva atât de elementar ca mersul este aproape 
imposibil de schimbat. Pelerinul era Stevens, spilcuitul cu urme de 
vărsat pe care-l trimisese Redbeard în seara aceea la Blue Moon să-l 
aresteze. Rakkim se întoarse spre scări. Se întrebă dacă faţa agentului 
era şi acum umflată, dacă-i plăcea cum îi arată nasul spart, dacă se 
lăuda cu el ca o rană căpătată la datorie. 


Redbeard îşi conduse scaunul electric prin mulţimea de şcolari care 
vizitau Muzeul Războiului cu vocile înăbuşite, aruncând priviri furişe 
în jur ca şi cum ar fi fost într-o moschee necunoscută. Purta ochelari 
oglindă, şi barba îi era pudrată şi lungită cu extensii, ajungându-i până 
pe burtă, înaintă în linişte pe podeaua de granit, cu braţul stâng 
tresărindu-i în convulsii incontrolabile. Era îmbrăcat într-o jellaba 
voluminoasă şi pe piept avea prinsă o singură medalie, o insignă a 
infanteriştilor combatanți. O medalie cinstită, fără pretenţii de faimă 
sau favoruri, care nu marca decât faptul că era un veteran rănit în 
războiul de independenţă. Un om de afaceri se apropie de el, făcu o 
plecăciune şi-i puse lui Redbeard o bancnotă de 20 de dolari în poală, 
alături de celelalte bancnote pe care le primise deja. Redbeard 
murmură o binecuvântare, lăsându-și capul să i se legene necoordonat 
şi omul de afaceri se trase înapoi, mulţumindu-i pentru ea. 

Încă nu se vedea nici urmă de Rakkim. 

Lui Redbeard îi plăcea muzeul, mai ales în zori de zi. Casa 
Martirilor nu era niciodată închisă şi niciodată pustie. Oamenii îi 
cinsteau pe morţi, pe cei care plătiseră preţul cel mai ridicat pentru 
credinţa lor. Redbeard îşi amintea încă zilele de demult, de dinainte 
de tranziţie. Cimitirele morţilor din război fuseseră acoperite de 
buruieni, mormintele erau neîngrijite. Nu erau nici măcar suficienţi 
trompetişti ca să sune onorurile la înmormântări, armata fusese 
nevoită să pună muzică înregistrată la ceremoniile martirilor. Paradele 
militare se desfăşurau pe străzi goale, sau chiar mai rău încă, gărzile 
de onoare ce purtau drapelul erau întâmpinate uneori cu huiduieli, 
tocmai din partea celor pentru a căror libertate de a-şi bate joc se 
plătise cu sânge. Fusese o perioadă îngrozitoare pentru eroi. O lume 
fără glorie, o naţiune cu ochii îndreptaţi spre mocirlă şi nu spre ceruri. 
Nu era de mirare că înţelepciunea Profetului, fie-i numele 
binecuvântat, trecuse ca un uragan peste ţară, curăţându-i pe toţi cei 


întâlniți în cale. După tot ceea ce se întâmplase de la tranziţie, după 
tot ce ştia despre Bătrân, şi totuşi nu existase niciun moment în care 
Redbeard să regrete dispariţia vechiului regim. 

Un alt om în scaun cu rotile trecu pe lângă el, făcându-i un semn 
din cap lui Redbeard. Era un bărbat tânăr, purtând o uniformă a 
armatei, cu picioarele retezate deasupra genunchilor. 

Lângă peretele celălalt, o femeie într-un chador albastru aprins 
ducea o fetiță de mână, trăgând-o de vârful degetelor ca şi cum ar fi 
fost într-o excursie prin pădure să culeagă flori sălbatice. Fetiţa era 
mică, nu avea probabil decât cinci sau şase ani, dar femeia îi atrăsese 
de fapt atenţia lui Redbeard. Semăna cu Katherine. Mama lui Sarah. 
Soţia fratelui său. 

Redbeard îşi conduse scaunul cu rotile după ele, fără să-i bage de 
seamă pe cei care-i stăteau în cale. Oamenii se trăgeau la o parte, 
cerându-şi iertare, de parcă ei erau de vină, dar Redbeard rămase cu 
privirea aţintită asupra femeii. Era bineînţeles imposibil, Katherine nu 
ar îndrăzni să vină aici. Nici măcar nu era sigur dacă mai era în viaţă. 
Fugise după asasinarea fratelui lui, fugise lăsând-o pe Sarah la spital, 
fugise să-şi salveze viaţa. Redbeard se gândise atunci că se temuse de 
Bătrân. Primele ştiri fuseseră că atât el, cât şi fratele lui fuseseră 
asasinați, rapoarte plantate de Redbeard personal, cu speranţa că îi va 
atrage la lumină pe conspiratori. Stratagema funcţionase. Deşi era 
rănit, Redbeard lucrase aproape non-stop câteva săptămâni la rând, 
interogându-i pe toţi cei arestaţi. Dezintegrase reţeaua Bătrânului, 
prinzându-i pe majoritatea membrilor, dar ţara plătise un preţ 
îngrozitor. James era o personalitate charismatică, iubit şi admirat de 
cetăţeni şi, de asemenea, de politicieni. Numai de Redbeard se 
temeau. După câteva săptămâni de la fuga lui Katherine, Redbeard îşi 
dăduse seama că de el îi fusese ei frică. Că se gândise probabil că îşi 
omorâse propriul frate. Pentru putere... şi poate, pentru ea. O căutase 
timp de doi ani, folosindu-se de toţi oamenii şi resursele pe care le 
putea folosi pentru a o găsi. Dar în zadar. 

Femeia în chadorul albastru şi copila îşi legănau braţele uşor în 
timp ce mergeau. Redbeard nu o văzuse pe Sarah zâmbind aşa până 
nu-l adusese pe Rakkim în casă. Hoţul de stradă care-i topise inima. 
Care-i topise inima şi Angelinei. Redbeard fusese mai grijuliu cu 
sentimentele lui, dar băiatul îl cucerise în cele din urmă şi pe el. Îi 
trebuiseră ani de zile, dar ajunsese să-l iubească. Piciul cu ochi de lup. 
Singura lui consolare era că nu-şi dezvăluise niciodată sentimentele. 
Redbeard avea experienţă în asemenea prefăcătorii. Nu-şi dezvăluise 
sentimentele nici faţă de Katherine. 

Îşi conduse scaunul încet prin holul vast, apropiindu-se de femeie şi 
de fetiță. Nu putea fi Katherine. Trecuseră mai mult de douăzeci de 
ani... sigur n-ar arăta la fel. Nu putea fi ea, şi totuşi nu se putea abţine 


să nu vadă cu ochii lui. 

Femeia se întoarse când Redbeard se apropie. Roţile scaunului erau 
silenţioase, dar femeia se întoarse totuşi, simţindu-i prezenţa, şi 
Redbeard simţi că-i tresaltă inima la legătura aceasta dintre ei... dar i 
se scufundă la fel de rapid. Femeia era frumoasă, avea gura delicată, 
dar nu era Katherine. Femeia făcu o plecăciune în faţa lui. Fetiţa se 
repezi grăbită şi-i sărută mâna lui Redbeard, trăgându-se apoi înapoi 
lângă mama ei. Redbeard le binecuvânta pe amândouă şi îşi conduse 
scaunul mai departe. Îşi ţinea capul ridicat şi fălcile încleştate. 


Rakkim se apropie de Stevens, potrivindu-şi paşii cu individul 
spilcuit şi marcat de vărsat. Stevens îşi ascundea corpul şi trăsăturile 
cu gluga burnuzului. Rakkim era într-un costum cenuşiu simplu şi cu o 
tichie tricotată subţire, aşa cum se potrivea unui modern bine 
îmbrăcat. Îşi îngustase barba şi acum avea o linie subţire de la 
perciuni de-a lungul fălcii. Mergea cu pas hotărât, cu umerii traşi 
înapoi, cercetând încăperea cu privirea — cel mai bun camuflaj era să 
te mişti ca şi cum nu te-ai teme să fii observat, să inviţi mai degrabă 
oamenii să te observe. 

Un bărbat cu un cărucior de copii îi tăie calea şi Stevens se pregăti 
aparent să-l tragă de o parte, dar se stăpâni şi-l lăsă să treacă. 

Rakkim se mişcă la fel ca Stevens, apropiindu-se de el. Să-l tragă de 
lobul urechii drepte... da, asta ar fi salutul perfect. Să-l facă să se 
întoarcă, trăgându-l de cartilajul sfâşiat. Să-l mâne ca pe un miel. Ochi 
în ochi. Fără răni permanente. Numai un orgoliu rănit. Să menţină ura 
în viaţă. 

Rakkim nu ştia de ce îl displăcuse pe individ imediat ce-l întâlnise. 
Parţial pentru că se fudulise la Blue Moon, dar era mai mult decât 
atât. Ostilitatea dintre ei avea o componentă instinctivă, aproape 
celulară, o recunoaştere reciprocă. Rakkim îşi împărţise ultimele 
picături de apă cu oameni pe moarte care încercaseră să-l omoare cu 
doar câteva minute înainte, îi ţinuse de mână şi le spusese că totul o 
să fie bine. Stevens însă era diferit. 

Rakkim era acum la doar doi paşi în urma lui Stevens, suficient de 
aproape să-i simtă mirosul de aftershave. Lui Stevens îi plăcuse să-şi 
folosească pistolul paralizant împotriva lui Rakkim. Dacă ar avea 
ocazia, Stevens ar întoarce brusc, tăind calea maşinilor de pe trei 
benzi de trafic urban, doar ca să-l calce pe Rakkim şi Rakkim s-ar 
bucura de încercare. Acesta era, bineînțeles, exact motivul pentru care 
Redbeard îl adusese azi pe Stevens cu el aici. Motivul pentru care 
Redbeard îl trimisese pe Stevens să-l aducă pe Rakkim de la Blue 
Moon. Prima dată Rakkim se gândise că era pur şi simplu un accident, 
dar ar fi trebuit să-şi dea seama Redbeard nu făcea accidente. 
Redbeard voise să-l calce pe nervi pe Rakkim. Să obţină un vag 


avantaj atunci... şi acum. Rakkim se opri, şi-l lăsă pe Stevens să se 
îndepărteze. Era deja prea târziu, însă. 

— Să-ţi spintec artera femurală sau să te castrez, băieţică? 

Rakkim nu se întoarse. Simţea vârful cuţitului apăsat pe coapsă, 
vârful trecând prin materialul pantalonilor până la piele. 

— Bună dimineaţa, unchiule. 

Redbeard îşi strecură cuțitul la loc în mânecă şi se aşeză din nou în 
scaunul cu rotile. 

Rakkim se întoarse încet. Un scaun cu rotile. Niciun mers care să-l 
trădeze. Făcu o plecăciune. Redbeard îi făcu semn lui Stevens să plece 
şi agentul de securitate se retrase încruntat. 

— Nu sta acolo aşa, împinge-mă, zise Redbeard, iar Rakkim se postă 
în spatele scaunului. Iar l-ai făcut de râs. Mă gândeam că ai deja 
destui duşmani. 

— Tu vorbeşti. 

— Ce ai găsit despre Sarah? 

— Vrei să vorbim aici? întrebă Rakkim, împingând încet scaunul. 
Un bărbat cu valiză diplomat stă şi se uită la fotografiile panoramice 
din Indianapolis. Pare a fi om de afaceri, dar are nişte pete mici la 
colţurile gurii. Zeamă de nuci betel. E o Robă Neagră... 

— Am în funcţiune un dispozitiv de blocare. Poţi să zici orice vrei. 

— Eşti sigur? 

— E rusesc. Sonic, subsonic, microunde şi frecvenţe ultraînalte, zise 
Redbeard, clătinând din cap. Îmi amintesc o vreme când cel mai bun 
echipament era fabricat în ţara asta. 

— Eu nu. 

— Asta-i paguba ta, zise Redbeard, făcând semn spre o anexă. Ce-ai 
aflat? 

— Am vorbit cu o colegă de-a ei... o prietenă de-a ei. O profesoară 
de sociologie pe nume Marian Warriq. Mergeau să ia ceaiul împreună, 
dar de câteva săptămâni n-a mai vorbit cu Sarah. 

Rakkim încetini când trecură pe lângă Coranul din Washington D.C. 
Pe sub acoperişul în formă de dom se auzeau în ecouri clinchetele 
mătăniilor de rugăciuni din sutele de mâini din încăpere. 

— Am spus, asta e tot ce-ai reuşit? zise Redbeard. Eu m-am gândit 
că ai nişte metode s-o contactezi pe Sarah. 

Când intrară în anexă se ridică în picioare, abandonând scaunul. 

— Aveam o metodă. Am folosit-o. Niciun răspuns. 

— Asta-i tot ce poți spune despre puterea dragostei, zise Redbeard, 
întinzându-se, părând să se extindă până la dublul dimensiunilor de 
dinainte. Cred că eşti dezamăgit. 

— O s-o găsesc. 

Redbeard îl prinse pe Rakkim de mână şi împreună se plimbară în 
jurul pereților muzeului. 


— Nu avem prea mult timp, spuse el. Ştii cine e Ibn Azziz? Nu? E 
noul mare mullah al Robelor Negre. 

— Şi ce-are a face? Nu poate fi mai rău ca Oxley. 

— Nu fi tâmpit. Oxley era previzibil, mulţumit să aibă răbdare, să-şi 
adune puterea încet. El nu s-ar fi dus niciodată după Sarah. Ibn Azziz 
e un zelot, furios şi nerăbdător. El e cel care a trimis vânătorii de 
recompense după Sarah. Înainte a acţionat în secret, temându-se să 
nu-l supere pe Oxley. Dar acum... acum nu e nimeni să-l oprească. 

— Eu o să-l opresc. 

— Tentant, dar tu trebuie s-o găseşti pe Sarah. O să am eu grijă de 
Ibn Azziz. 

— Am descoperit că Sarah nu a fugit de o logodnă nedorită. Asta e 
folositor, nu? întrebă Rakkim, aplecându-se mai aproape de el. Ai zis 
ceva? Sau era doar sunetul prăbuşirii poveştii tale? continuă el, 
încleştându-şi privirile cu Redbeard. Lucra la o carte. Părea să creadă 
că era periculos. 

— Dacă era aşa de periculoasă cartea asta, ar fi trebuit să stea unde 
să o pot proteja. 

— Poate s-a gândit că nu poţi să o protejezi, ricană Rakkim, 
bătându-l pe Redbeard pe spate, şi acesta înțepeni. Ar fi trebuit să-mi 
spui adevărul, unchiule. Ne-ai făcut să pierdem vremea, şi după cum 
ai zis, nu avem aşa demult timp. Du-te cu Dumnezeu, rosti apoi 
Rakkim, făcând o plecăciune perfectă. 


CAPITOLUL 18 
După rugăciunile de la amiază 


Rakkim simţi că era ceva în neregulă în momentul când ajunse cu 
maşina în faţa porţii de securitate a comunităţii îngrădite unde locuia 
Marian şi văzu că ghereta gardianului era goală. Aşteptă în maşină, cu 
motorul pornit, uitându-se în jur. Nu o sunase pe Marian înainte de a 
veni aici, convins că Redbeard îi pusese deja telefonul sub urmărire. 
Nu era cazul să-l facă să creadă că Marian era mai mult decât o simplă 
colegă a lui Sarah, o intelectuală, o bună musulmană, cu care Sarah 
lua ceaiul uneori. Un nou telefon de la Rakkim l-ar informa pe 
Redbeard că Marian merita o cercetare mai atentă. Mai bine să apară 
neanunţat. Marian îi spusese că poate trece pe la ea oricând. 

Nu era sigur în ce fel figurau China şi Barajul Celor Trei Trecători în 
cercetarea ei, dar Sarah căutase ceva în jurnalele lui Warriq. Şi-n plus 
de asta, voia să mai discute cu Marian, în caz că-şi mai amintea ceva. 
Ceva rostit de Sarah. Ceva ce nu-i spusese. Primul contact era 
întotdeauna stânjenitor. Încrederea necesită timp. Neîncrederea, pe de 
altă parte, este imediată. Pentru o clipă, în Muzeul Războiului se 
gândise cu adevărat dacă să-i spună lui Redbeard despre jurnale. 
Trecuse însă peste acest impuls. Bătu darabana pe volan cu vârful 
degetelor, se uită după o altă maşină care intră pe o alee rezidenţială, 
semnalizând un cod de intrare. Poarta ţâşni în sus şi apoi cobori 
imediat după ce maşina trecu în viteză. 

Rakkim dădu înapoi, parcă în loturile vizitatorilor şi apoi se strecură 
în ghereta gardianului, de unde sună acasă la Marian. Nu primi însă 
niciun răspuns. Marian şi angajaţii ei erau probabil în oraş, la 
cumpărături, sau plecaseră la moschee pentru rugăciunile de după- 
amiază, dar Rakkim se duse totuşi spre casa ei, la început mergând, 
apoi mai repede, până când în cele din urmă se trezi efectiv trecând în 
goană pe străzile şerpuite. 

Când ajunse la uşa din faţă a casei, i se tăiase suflarea şi-l durea 
pieptul. Sună la sonerie, apoi bătu în uşă fără să dea timp oricui 
dinăuntru să-i răspundă. Uşa era încuiată. Şi era o încuietoare bună, 
iar Rakkim n-avea uneltele necesare la el. Alergă în spatele casei, se 
uită prin ferestre, dar nu reuşi să vadă nimic înăuntru. Uşa din spate 
era întredeschisă, ca o invitaţie. Avea cuțitul în mână. 

Deschise încet uşa, mergând aproape pe vârfuri, intră câţiva paşi, se 
opri să asculte, mai făcu apoi câţiva paşi. Pe lângă ureche îi bâzâi o 
muscă. Lovi cu mâna în aer s-o alunge, dar musca se reîntoarse, o 
muscă verde, mare şi greoaie, zumzăindu-i urât în jurul capului, în 


timp ce trecea în linişte prin bucătărie, în afară de tic-tacul orologiului 
vechi din hol, nu se auzea niciun zgomot. Cu excepţia bâzâitului 
muştelor. 

Rakkim puse cuțitul deoparte. Chiar şi înainte să simtă mirosul, îşi 
dăduse seama că oricine fusese aici, plecase deja de multe ore. Trase 
adânc aer în piept şi traversă holul, intrând în camera de zi. Câteva 
momente mai târziu era înapoi în bucătărie, cu mâinile pe genunchi, 
recunoscător că nu mâncase nimic de dimineaţă. Mai văzuse oameni 
rupti în bucăţi de mine şi gloanţe, cu măruntaiele şi bucăţile de carne 
risipite în toate părţile, câţiva morţi cu o expresie surprinsă pe faţă, în 
genul cum-naiba-s-a-întâmplat-aşa-ceva, alţii murind în linişte, morţi 
înainte să-şi dea măcar seama că mor. Văzuse toate aceste lucruri deja, 
şi chiar mai mult, dar după o singură privire de o clipă în camera de 
zi, de-abia reuşi să-şi stăpânească furia şi dezgustul. Ceilalţi morţi 
fuseseră cumva în afara lui, ucişi în acţiune, parte a unui proces mai 
măreț care anestezia senzaţia de vină şi-l lăsa să fie un simplu 
spectator, deşi nu unul inocent. Aici însă situaţia era diferită. Camera 
de zi era o expoziţie de atrocitate, aranjată special pentru beneficiul 
lui personal. Se spălă pe faţă la chiuveta din bucătărie, dar apa rece 
nu reuşi să-i amorţească deloc furia turbată. Apoi se întoarse în 
camera de zi. Nu se obosi să-şi ţină răsuflarea. Nu mirosul era cel care- 
i sfâşia inima. 

Musştele se agitară la intrarea lui, ridicându-se în aer şi bâzâind într- 
un nor negru, apoi se reaşezară pe capul gărzii de corp şi al soţiei lui. 
Terry şi soţia lui stăteau unul lângă celălalt pe canapeaua mov, cu 
modele florale, ca şi cum ar fi pozat pentru un portret formal de 
nuntă. Terry ţinea în poală capul tăiat al soţiei lui. Ea ţinea la rândul 
ei capul lui în poală. Aveau părul năclăit de sânge şi ochii sticloşi se 
holbau în gol. Pe hainele cenuşii erau cruste de sânge închis la 
culoare, ca o carapace ruginită. Muştele zburau în jurul canapelei 
impregnate de sânge, într-un nor sclipitor de la lucirea lor verzuie 
metalică. Verde, culoarea islamului, verde, culoarea drapelului 
Profetului, verde, culoarea robei lui Ali, cel de-al patrulea calif. 
Rakkim îşi amintea bine lecţiile învăţate. Muştele fremătau în verde, 
culoarea obscenităţii. 

Rakkim se apropie, voind să vadă, având nevoie să vadă, să nu o ia 
la goană. Acest tablou era o provocare pe care cineva o iniţiase, o 
dislocare morală şi vizuală. Era mai aproape acum. Garda de corp a 
lui Marian era un războinic cu experienţă, dar cineva îl ucisese cu 
uşurinţă, îi omorâse pe el şi pe nevasta lui, în timp ce ei stăteau acolo, 
aşteptând să moară, şi apoi îi lăsase pe canapea ţinând în mâini capul 
celuilalt, ca formă de bun venit special pentru Rakkim. Pe peretele din 
spatele lor, cu litere de sânge, scria: „Te distrezi deja?” Era exact 
sloganul în neon de pe peretele clubului Blue Moon. În ciuda 


eforturilor lui de a-şi ascunde urmele, era evident că Rakkim îl 
condusese pe ucigaş aici... şi ucigaşul lăsase o carte de vizită ce nu 
putea fi ignorată. 

Rakkim nu era sigur. Cum ştia că omul care făcuse asta fusese 
singur... probabil din estetica atât de personală şi deosebită. Crima 
avea un aer artistic grotesc; întrebarea batjocoritoare de la club, 
schimbul de capete, toate afirmau un punct de vedere unic. Un farsor 
care nu dorea şi nu avea nevoie de ajutor. 

Flutură din mână să alunge muştele, se aplecă şi se uită în ochii 
morţi ai gărzii de corp. Rakkim nu se mai rugase de multă vreme, dar 
acum zise o rugăciune. O rugăciune ca Terry să îl ierte pentru că le 
adusese moartea în casă şi o rugăciune ca Terry să fie binevenit în 
Paradis, să-şi petreacă eternitatea în tovărăşia credincioşilor. „Cei care 
se tem de Dumnezeu vor avea grădini unde vor curge izvoare şi unde 
vor trăi pentru eternitate cu soțiile lor purificate şi cu binecuvântarea 
Domnului.” Apoi închise ochii lui Terry şi ai soţiei sale. Rakkim nici 
măcar nu ştia cum o chemase. 

Marian nu era în camera de zi, dar Rakkim nu trebui decât să 
urmărească amprentele însângerate de paşi. Semăna cu diagramele de 
paşi de dans pe care le văzuse în cărţi vechi, foxtrot, vals, tango şi 
rumba, dansuri de societate din vremurile bune demult apuse. Urmă 
paşii în sus pe scări, amprentele întunecate devenind din ce în ce mai 
estompate cu fiecare pas. În partea aceasta a casei nu erau nori de 
muşte, de fapt nu erau muşte deloc. O găsi pe Marian în baia 
dormitorului principal, o găsi scufundată în cadă, cu mâinile şi 
picioarele legate cu cablu electric şi părul negru plutind ca algele în 
apă. Era goală. Bineînţeles. 

Chadorul lui Marian era aruncat într-un colţ al băii, sfâşiat, dar pe 
trupul ei nu se vedea nicio rană. Un alt indiciu al talentului ucigaşului 
la mânuirea cuţitului. Rakkim se aşeză pe marginea căzii şi se uită la 
ea. Cada era plină aproape până la margine, iar podeaua era plină de 
apă, stropită de Marian când se zbătuse. Avea faţa sub apă, întoarsă cu 
modestie într-o parte, astfel că Rakkim nu-i vedea chipul. Sânii şi osul 
pubian i se ridicaseră deasupra suprafeţei apei, ca un arhipelag de 
carne tristă. 

Rakkim se uită îndelung la profilul ei, îi văzu vânătăile de pe gât de 
unde fusese apucată şi ţinută sub apă, două vânătăi mici de fiecare 
parte a traheei... criminalul acesta avea o atingere delicată, nu 
folosise decât forţa necesară pentru a o ţine sub apă, nu să o sugrume. 
Marian nu fusese ciopârţită ca Terry şi soţia lui, nici nu fusese aranjată 
într-o poză dramatică smulsă dintr-un spectacol de groază, dar 
moartea ei fusese chiar mai plină de cruzime. Marian, care nu iubise 
decât un singur bărbat întreaga ei viaţă, care nu-i permisese decât 
acelui unic bărbat să o vadă goală, fusese înecată încet, zvârcolindu-se 


şi urlând, scuipând apă, perfect conştientă că urma să fie lăsată 
expusă, să fie văzută de toată lumea. Nu-i de mirare că se luptase atât 
de disperată, chiar şi legată la mâini şi la picioare. 

Rakkim se gândi c-ar fi trebuit să-i spună adevărul pe balcon. 
Marian îl întrebase dacă credea că nu există decât o singură dragoste 
pentru fiecare, o dragoste şi numai una, şi el îi răspunsese că nu ştia. 
Marian ştiuse că minţea, dar Rakkim se ţinuse de minciuna lui. Poate 
minciuna nici nu îi era adresată ei, ci avea scopul să-l convingă pe el 
însuşi. Însă nu reuşise să-i păcălească pe niciunul din ei. 

Acum va trebui să-l contacteze pe Colarusso. Zona aceasta din 
Seattle nu era în jurisdicţia detectivului, dar Redbeard se putea ocupa 
de acest detaliu printr-un simplu telefon la şeful poliţiei. Redbeard va 
avea o mulţime de întrebări, dar ăsta era preţul dacă voia să-l 
convingă să dea acel telefon. Altfel nu va trece mult şi vecinii se vor 
întreba ce s-a întâmplat cu gardianul de la poarta de intrare, sau va 
apărea la lucru gardianul din tura de noapte, şi apoi vor fi aduşi 
poliţiştii de la secţia locală ca să verifice zona. Era mai bine să-l aducă 
pe Colarusso; acesta îl va asculta pe Rakkim şi va face ce-i cerea el. O 
anchetă autentică era cu totul inacceptabilă. Tehnicienii criminalişti îi 
vor spune înălțimea şi greutatea aproximativă ale criminalului, pe 
baza urmelor însângerate de picioare, şi s-ar putea chiar să se găsească 
amprente şi fragmente de piele sub unghiile lui Marian, tot felul de 
posibilităţi ADN, dar asta nu conta. Omul care făcuse asta era dincolo 
de jurisdicţia poliţiei. Era dincolo de lege. Şi acolo îl va găsi Rakkim. 
La urma urmei, tot acolo trăia şi Rakkim. 

Colarusso îi va pune şi el întrebări, bineînţeles, dar el va accepta 
răspunsurile pe care i le va da Rakkim. Era posibil ca detectivul să-l 
ajute. Prima dată însă, Rakkim avea o sarcină mult mai importantă. 
leşi din baie şi se duse la garderob. Voia să-i găsească lui Marian un 
chador curat. Avea de gând să o ridice din cadă, să o ducă pe pat şi să 
o îmbrace. Apoi se va ruga pentru ea. 


CAPITOLUL 19 
Rugăciunile de după-amiază 


Sarah simţi un junghi în stomac. 

— Mergi înainte. 

Taximetristul ridică din umeri şi conduse mai departe. 

Sarah îşi înăbuşi un geamăt când se apropiară de casa lui Marian, 
văzând curtea încercuită de panglică galbenă. Era o privelişte prea 
festivă pentru o zi atât de mohorâtă şi sinistră. Se afla la prea mare 
distanţă ca să poată citi cuvintele ce fluturau în vânt, dar ştia ce scria 
pe panglică: „Poliţia. Nu traversaţi”. Câteva maşini de poliţie erau 
parcate în faţă, împreună cu o dubiţă a tehnicienilor criminalişti, şi 
mai mulţi poliţişti stăteau rezemaţi de maşinile de patrulă discutând 
între ei. Pe trotuar erau mai mulţi vecini, înfofoliţi din cauza frigului. 

— Poţi trage pe dreapta aici, zise ea. 

I se păru că vocea îi răsuna goală şi moartă, cu toată emoția secată 
din ea. Rakkim nici măcar nu ar fi recunoscut sunetele ce-i ieşiseră pe 
gură ca fiind vocea ei. 

Şoferul parcă taxiul lângă bordură. Se răsuci apoi în scaun, uitându- 
se la ea prin peretele de plastic transparent ce-i separa. 

— Vrei să cobori aici, soră? 

— Nu. 

Deşi ferestrele taxiului erau fumurii pentru păstrarea intimităţii, 
Sarah îşi potrivi totuşi mai bine vălul pe faţă când văzu câţiva vecini 
uitându-se la taxi. Însă oamenii se întoarseră imediat cu privirile 
înspre casă. În interiorul maşinii nu se auzea niciun sunet în afara 
huruitului surd al motorului. Ceva îngrozitor i se întâmplase lui 
Marian. Sarah era sigură de asta. Nu sunase înainte să urce în taxi. Nu 
se hotărâse să o viziteze decât în ultima clipă, sperând să-i facă o 
surpriză lui Marian, să o convingă să o lase să împrumute jurnalele 
tatălui ei. Acum nu ştia ce să facă. 

Taximetristul coborî geamul de lângă el. 

— Ce se întâmplă? strigă el către un cuplu de bătrâni de pe trotuar. 

Bătrânul, un bărbat elegant într-un costum bleumarin cu o batistă 
galbenă asortată cu cravata galbenă, arătă înspre casă. 

— O femeie a fost omorâtă, zise el. Profesoara Warrig. Preda la 
universitate. O femeie cuvioasă, fie ca mila lui Allah să se pogoare 
asupra ei. 

— Nu ştii sigur că a murit, zise femeia, o doamnă bine aranjată, cu 
osatură frumoasă, îmbrăcată într-o haină de caşmir. Vrei numai să 
pari că eşti la curent cu toate. 


— Vezi cumva o ambulanţă? zise domnul în vârstă. A fost omorâtă. 
Ea şi servitorii ei. E un adevărat abator înăuntru, aşa a zis polițistul. 
Groaznică treabă. Probabil o gaşcă de catolici drogaţi, eu aşa mă 
gândesc. 

— Tu şi catolicii tăi, rânji la el femeia. 

— Au înecat-o în propria cadă, zise bătrânul. Probabil i-au spus că o 
botează, şi-au râs de ea când i-a implorat să se oprească. 

Cei doi se îndepărtară, continuând să se certe. 

Sarah respiră rapid şi superficial uitându-se la casă. Marian fusese 
omorâtă, dar Sarah nu credea că nişte catolici o omorâseră. Redbeard 
spunea întotdeauna că nu-i nicio problemă să crezi în coincidenţe, dar 
că întotdeauna trebuie să acţionezi ca şi cum aşa ceva nu există de 
fapt. Nu, cineva o atacase pe Marian din cauza legăturii ei cu Sarah. 
Simţea că ar trebui să fie speriată, să-i spună şoferului să o ducă de 
aici, dar nu voia să plece, încă nu. Se uită fix la casă. Ce ciudat... se 
gândea la mâinile lui Marian. Avea mâini minunate, puternice şi 
capabile, dar Marian spunea că erau prea mari. Nefeminine, îşi tăia 
unghiile foarte scurt, şi în public totdeauna îşi ţinea mâinile încleştate 
ca să nu atragă atenţia asupra lor. Acum era moartă şi când Sarah se 
gândea la ea, se gândea la mâinile ei frumoase, şi-şi dorea să fi reuşit 
cineva s-o convingă şi pe ea cât de frumoasă era. 

Sunetele de plâns înăbuşit veneau probabil de la ea, căci şoferul se 
răsuci pe jumătate către ea. 

— Te deranjează dacă pornesc radioul, soră? 

Când Sarah nu răspunse, şoferul porni radioul. Din respect pentru 
ceea ce presupunea că sunt sensibilităţile ei tradiţionaliste, selectă un 
post cu o emisiune foarte apreciată de musulmanii pioşi, Ce să fac, 
imam? 

— Bună ziua, imam. Ştiu că o bună musulmană nu trebuie să 
asculte muzică, dar mă întrebam dacă există anumite feluri de muzică 
pe care ar fi potrivit să le ascult. Şi nu ar conta dacă le ascult singură? 

— Asta e o întrebare bună, fiica mea. Sfântul Coran spune foarte 
clar că muzica e interzisă. Unul dintre solii lui Allah a zis: „Şi va fi o 
ţară unde muzica va fi mult iubită, şi într-o zi, pe când se vor bucura 
ei de muzica şi băutura lor, se vor trezi că feţele li s-au transformat în 
râturi de porci”. De fapt, acest sol a spus că a fost trimis ca să distrugă 
toate instrumentele muzicale. Şi, nu, fiica mea, păcatul e la fel de 
mare dacă asculţi muzica în singurătate sau împreună cu altcineva. În 
loc de muzică, mai bine ascultă Sfântul Coran. 

Sarah se uită la şoferul care se scarpină pe ceafa. Vinerea trecută ar 
fi trebuit să ia prânzul împreună cu Marian, dar asta fusese înainte să 
primească e-mailul. Chiar şi aşa, se gândise s-o contacteze pe Marian, 
doar ca să-i spună că va dispărea pentru o vreme. Dar apoi apăruseră 
vânătorii de recompense... Sarah se strâmbă, amintindu-şi respiraţia 


chelului — atingerea lui spurcată. Ar fi trebuit s-o sune pe Marian după 
aceea, s-o avertizeze... Sarah îşi alungă acest gând. Refuză să se lase 
copleşită de disperare. Era prea târziu pentru învinuiri. Marian murise, 
şi tot aşa şi Terry şi soţia lui, dacă era să-i creadă pe cei doi vecini, iar 
regretele nu vor reuşi să-i aducă înapoi pe niciunul dintre ei. 

Verifică trotuarele, căutând orice persoană care să pară că nu-şi are 
locul acolo. Cei care căscau gura erau majoritatea cupluri, de vârstă 
mijlocie sau mai în vârstă, câteva mame cu copii. Nu erau bărbaţi 
singuri, dar câţiva oameni de afaceri îmbrăcaţi la costum treceau încet 
pe lângă casă pe trotuarul opus. Nu era sigură dacă aceşti oameni de 
afaceri fuseseră acolo când sosise ea. Nu era sigură dacă oricine 
altcineva dintre oamenii de pe stradă tocmai sosise. Atâţia ani sub 
îndrumarea lui Redbeard şi neglijase prima regulă. „Observaţia este 
cheia supravieţuirii, Sarah. Vezi întâi care e imaginea de ansamblu, 
gravează-ţi în minte imaginea aceea, şi apoi concentrează-te pe fiecare 
om în parte. După câteva minute, uită-te din nou la imaginea de 
ansamblu şi observă dacă ceva nu e la locul său — ce s-a adăugat, ce a 
dispărut.” Îşi lăsase jalea să-i distragă atenţia. Regula numărul doi: 
„Emoţiile sunt ucigaşele supravieţuirii”. Încă o greşeală din partea ei. 

Redbeard îl educase pe ea şi pe Rakkim în acelaşi fel, fără să-i ofere 
niciodată vreo scuză sau permisiune pentru că era fată. „Viaţa e 
periculoasă, Sarah. Mulţumirea de sine e pentru inocenți, pentru 
proşti sau pentru morţi, şi noi nu suntem niciuna dintre astea. 
Gândeşte, Sarah.” Îşi lăsase atenţia distrasă. Rakkim nu ar fi făcut 
greşeala asta. Sarah se îndreptă de spate, mătură atent cu privirea 
întreaga zonă, folosindu-se de oglinda retrovizoare a şoferului ca să 
vadă în spatele ei. 

Doi poliţişti glumeau şi fumau aşteptând în stradă, doi găligani 
arătoşi cu mâinile în buzunare şi chipiurile date pe spate. Sarah voia 
să ţâşnească din maşină şi să le arunce ţigările din gură, şi să le 
ordone să arate mai mult respect. Cel puţin să se prefacă măcar că le 
pasă de ce s-a întâmplat în casa aceea, nu doar să facă gesturile de 
rutină cu nepăsare. Însă rămase pe loc. Făcuse deja destule greşeli pe 
ziua de azi. 

— Fii binecuvântat, sfinţite imam. Te rog să rezolvi o dispută pe 
care o am cu logodnica mea. După învăţăturile islamului, sunt femeile 
mai puţin inteligente în comparaţie cu bărbaţii? 

— Fii binecuvântat, fiule. Învățăturile ne asigură că femeile sunt 
mai puţin inteligente decât bărbaţii; prin urmare soţul, şi nu soţia, se 
află la conducerea familiei. Soţia poate fi consultată, dar autoritatea 
finală trebuie să fie a soţului. 

Sarah se strâmbă fără să vrea pe sub văl, înfuriată de certitudinea 
fudulă a imamului. Şi radioul era o distragere a atenţiei ce trebuia 
evitată. Era mai bine să privească în continuare casa. Curtea din faţă a 


casei lui Marian era plină de trandafirii ei premiaţi. Acum erau toţi în 
hibernare, numai tufişuri spinoase şi reci, dar când va veni primăvara 
vor înflori într-o explozie de culoare. Marian nu va mai fi aici să le 
simtă parfumul, sau să-i îngrijească, nu va fi aici să combată 
dăunătorii şi bolile ce-i atacau. Cei care o omorâseră pe Marian 
omorâseră, de asemenea, tot ceea ce iubise ea, şi cei care o omorâseră 
nu acţionaseră numai din propria voinţă... Sarah îi ajutase. 

Marian murise din cauza legăturii ei cu Sarah, nu exista nicio altă 
explicaţie. Sarah încercase să facă prietenia dintre ele să pară mai 
puţin strânsă decât era, mai ales după ce-şi începuse noua carte, dar 
deja prea mulţi oameni de la universitate le văzuseră împreună. Nu ar 
fi fost necesară decât o singură persoană care să vorbească, să 
menţioneze că le văzuse luând ceaiul împreună. O singură persoană — 
Bătrânul nu ar fi avut nevoie de mai mult. 

Cu siguranță Bătrânul era cel care trimisese echipa de ucigaşi. 
Guvernul sau Robele Negre ar comite cu uşurinţă o crimă ca s-o 
împiedice să-şi scrie noua carte, dar Sarah se îndoia că aceştia aveau 
cea mai mică idee de ce anume făcea ea. Dacă ar fi ştiut, şi Redbeard 
ar fi ştiut — el avea spioni peste tot — or Redbeard nu dăduse niciun 
indiciu că ar fi la curent cu eforturile ei. Aşa că sigur era mâna 
Bătrânului aici, dar de ce s-o omoare pe Marian? De ce să n-o pună 
pur şi simplu sub supraveghere şi să aştepte să vadă dacă va apărea 
Sarah la ea. De ce nu i-au pus pur şi simplu întrebări? Marian nu 
valora nimic pentru Bătrân. În afară de cazul în care vorbise deja. 

Sarah se luptă să-şi stăpânească un val de frică apărut brusc, şi se 
forţă să examineze situaţia calm şi raţional. Nu, Marian fusese 
omorâtă pentru că ucigaşii consideraseră în mod eronat că nu avea 
nimic să le ofere. Sarah o ştia pe Marian. Marian era o femeie 
curajoasă şi loială. Chiar şi dacă i s-ar fi oferit viaţa în schimbul 
trădării lui Sarah, în schimbul dezvăluirii informaţiilor pe care le 
avea, Sarah ştia că Marian ar fi murit mai degrabă cu bucurie. Marian 
avea credinţă, şi credinţa ei îi dădea putere. Sarah nu avea asemenea 
iluzii. Îşi aranjă din nou enervată vălul niciodată nu se va obişnui cu 
el. 

Nu avea nimic de câştigat stând aici, însă pur şi simplu nu era în 
stare să-şi întoarcă privirea de la casă, sperând cumva s-o vadă pe 
Marian ieşind pe uşă, iar totul să nu fi fost decât o greşeală. O 
neînțelegere. Însă asta nu se va întâmpla. Sarah ştiuse asta din clipa 
când văzuse dubiţa criminaliştilor trecând în viteză pe lângă taxi pe 
drumul de acces în comunitatea îngrădită. Probabil o presimţire. Sau o 
conştiinţă încărcată. Sarah îşi încleştă fălcile. 

Era însă vreme destulă pentru a se simţi vinovată mai târziu; acum 
trebuia să-i găsească pe ucigaşii care luaseră jurnalele. Oare ştia 
Bătrânul motivul vizitelor regulate ale lui Sarah? Nu avea cum să afle 


asta acum, dar va trebui să afle, şi dacă jurnalele erau încă în casă, 
Sarah va trebui să se întoarcă să le ia. Simţi din nou durerea în 
stomac, senzaţia de cădere liberă. Era frica. Dar asta nu conta, în 
ciuda fricii, va trebui să se întoarcă să ia jurnalele. Jurnalele erau 
cheia... una dintre chei. Singura de care aflase ea. 

Vântul se înteţi, îndoi crengile brazilor din jur, şi Sarah tremură în 
interiorul cald al taxiului. Trebuia să se odihnească măcar puţin. 
Culcată într-un pat străin de o săptămână, răsucindu-se şi învârtindu- 
se... totul o trezea, vântul, freamătul crengilor la fereastră, dar mai 
ales propriile gânduri. Avea bani. Îşi cumpărase haine şi o perie de 
dinţi, şi peste două zile va intra pe internet şi va afla ce trebuie să facă 
în continuare. Tot ce avea de făcut era să rămână calmă următoarele 
două zile. Să rămână calmă şi în siguranţă. 

— Bună ziua, sfinţite imam, am paisprezece ani şi, ei bine... Ştiu că 
Sfântul Coran spune că nu e voie să-ţi smulgi părul de pe faţă, dar sora 
mea mai mare are sprâncene foarte, foarte stufoase şi... şi voiam să 
ştiu dacă ar fi totuşi permis, ca să arate mai bine. Mulţumesc. 

— Îţi mulţumesc şi eu, fiica mea. Sora ta este măritată? 

— Da, sfinţite imam. 

— Atunci poţi să-i spui că deşi Sfântul Coran interzice asemenea 
lucruri, dacă sprâncenele i-au devenit aşa de dese încât soţul ei este 
dezgustat, poate să le subţieze la o mărime mai firească şi normală. 

Sarah se uita fix afară pe geam. Cu o noapte înainte aproape că îl 
sunase pe Rakkim. Moţăia şi auzise paşi alergând şi se trezise în 
lacrimi. O alarmă falsă. De data asta. Luase în mână telefonul, 
disperată să-i audă vocea... apoi îşi pusese mobilul la o parte. Era prea 
târziu pentru asemenea slăbiciuni acum. Prea multe vieţi atârnau în 
cumpănă. Începu să-i spună taximetristului că puteau pleca acum, 
când uşa din faţă a casei lui Marian se deschise brusc. Pentru o clipă 
se gândi efectiv că Marian va ieşi afară pe uşă, apoi îl văzu pe Rakkim 
coborând treptele cu detectivul acela de poliţie care-i era prieten... 
Anthony Colarusso. 

— E vreo problemă, soră? întrebă şoferul. 

Sarah clătină din cap, atât de surprinsă că nici nu putu vorbi. Era 
mâna lui Redbeard, bineînţeles. Sigur îl chemase pe Rakkim să-l ajute 
s-o găsească. Nu era surprinsă că Rakkim era implicat în căutarea ei; 
era surprinsă că o găsise pe Marian atât de repede. 

Rakkim vorbea acum cu poliţiştii. Agenţii în uniformă nu ştiau 
probabil cine era, căci îi aruncau mereu priviri furişe lui Colarusso, 
care era ocupat să-şi vâre degetul arătător în ureche. 

Sarah nu-l mai văzuse pe Rakkim de şase luni. Arăta la fel de frumos 
ca totdeauna, dar istovit şi îngrijorat. Avea pete uscate pe cămaşă şi 
Sarah se întrebă ce anume văzuse înăuntru în casă. Vecinul cărunt 
spusese că era un adevărat abator. I se scurse o lacrimă pe obraz, 


rapid absorbită de văl, dar Sarah rămase cu privirea aţintită asupra lui 
Rakkim, însetată să-l vadă. 

Se întreba şi acum dacă ar fi trebuit să-i spună la ce lucra, poate 
chiar să-i ceară ajutorul. Avea încredere în Rakkim în legătură cu 
propria ei viaţă, de ce nu putea avea încredere în el şi în legătură cu 
adevărul? Îl văzu vorbind cu tehnicienii criminalişti şi observă cum 
dădea din cap în timp ce aceştia vorbeau, cum îi bătea uşor pe umăr. 
Intra de fapt pe teritoriul lor şi ştia că va obţine o cooperare mai bună 
dacă îl considerau de partea lor. Redbeard ar fi fost autoritar, mult 
mai agresiv, dar n-ar fi obţinut mai mult de la ei decât Rakkim. Poate 
ar fi obţinut chiar mai puţin. 

Trebuia să plece acum. Era prea primejdios să stea aici. După o 
vreme taxiul va atrage atenţia — un poliţist curios, un poliţist plictisit, 
şi totul va fi dat peste cap. Redbeard spunea că detaliile minore îi 
încurcă invariabil pe oameni, pentru că nu se pregătesc decât pentru 
confruntările majore. Nu, mai bine să plece acum. Putea să se întoarcă 
pentru jurnale mai târziu, când ar fi mai sigur. Chiar dacă nu va fi 
sigur, va trebui să le recupereze, fiind mai sigură ca niciodată că 
undeva în paginile acelea se găsea ceea ce căuta ea. 

Sarah rămase însă nemişcată. Rămase şi se uită cum vântul răvăşea 
părul lui Rakkim, părul lui scurt şi negru... avea părul atât de moale, 
chiar şi bărbiţa lui, şi Sarah roşi amintindu-şi cum o gâdilase în 
locurile ei cele mai intime. Rakkim îşi trecu o mână prin păr, ca şi 
cum i-ar fi simţit privirea. Sarah bătu în peretele despărțitor de 
plastic, bătu mult mai tare decât avusese intenţia. 

— Putem pleca acum. 

Rămase cu ochii aţintiţi asupra lui Rakkim în timp ce taxiul 
întorcea. Dacă ar mai fi rămas aici prea multă vreme, pur şi simplu n- 
ar fi fost în stare să se stăpânească să nu meargă la el. 


CAPITOLUL 20 
Rugăciunile de după-amiază 


— Nu mă suna tu, zise Bătrânul Înţelept. Eu te sun pe tine. 

— Vrei să închid atunci? zise Darwin cu voie bună. După aceea poţi 
să mă suni tu şi eu o să mă prefac încântat pentru atenţie... Alo? zise 
apoi, după ce ascultă atent. 

— Dă-i drumul. 

— Eşti sigur? zise Darwin. Aş fi bucuros să-ţi fac pe plac. 

Bătrânul rămase tăcut, refuzând să se lase provocat. 

Darwin stătea cu mâinile în buzunare, mobilul minuscul fiind agăţat 
în interiorul canalului urechii sale, receptorul având mărimea unei 
căpuşe umflate. Microfonul era chiar mai mic, un semn de naştere lipit 
deasupra buzei. Puteai sta chiar lângă el şi să nu-ţi dai seama că era în 
toiul unei conversații. Acesta era ultimul răcnet în materie de 
telefoane mobile din Japonia, un model cu adevărat revoluţionar. 

— Voiam doar să te pun la curent. M-am jucat de-a şoarecele şi 
pisica până acum cu Rakkim, dar între timp i-am făcut o vizită de 
curtoazie prietenei lui Sarah de la universitate. Rakkim a făcut acelaşi 
lucru cu o zi înainte. Minţile geniale gândesc la fel. 

Darwin apăruse în pragul uşii lui Marian cu o zi înainte, 
prefăcându-se a fi un recenzor religios, cu o valiză doldora de hârtii, 
un funcţionăraş nevricos cu o bărbiţă dezordonată şi un costum prea 
mare pentru el. Garda de corp a lui Marian, o matahală negricioasă cu 
pieptul ca un trunchi de copac, îi ordonase să dispară de acolo, 
postându-se în faţa uşii, dar Marian îl invitase înăuntru. Darwin îşi 
ceruse scuze că o deranja, apoi intrase în camera de zi târşâindu-şi 
picioarele şi simţise mirosul lui Rakkim, sesiză mirosul vag al 
individului şi ştiu că se afla unde trebuie. 

— Pune-mă la curent, zise Bătrânul. 

— Numele prietenei este Marian Warrig, zise Darwin, acum 
proaspăt bărbierit şi îmbrăcat într-un costum de 3000 de dolari. Peste 
cincizeci de ani. Profesoară de sociologie la universitate. Evlavioasă, 
dar nu fundamentalistă. Ţi se pare cunoscut? 

— Nu. 

— Nici nu contează, de fapt. Doamna Marian este de domeniul 
trecutului de-acum. 

— Ai omorât-o? 

Darwin se uită la panglica poliţiei fluturând în vânt în jurul casei lui 
Marian Warriq şi la oamenii adunaţi pe trotuare, holbându-se la 
ferestre şi la poliţişti. Se simţi ca un impresar care pusese în scenă un 


spectacol pentru un public care nu aprecia la adevărata sa valoare 
ceea ce vedea. 

— De ce ai făcut asta? Nu ajută la nimic, decât să-l alerteze pe 
Rakkim că e urmărit. 

— Ce zici să nu-mi mai spui tu cum să-mi fac meseria şi eu n-o să-ţi 
spun cum să cucereşti lumea? 

Darwin auzi râsul sec şi elegant al Bătrânului Înţelept, ca fâşâitul 
unor ziare vechi. Adora râsul acela. 

— Nu are nicio importanţă dacă-l alertez pe Rakkim, zise el. Rakkim 
e paranoic până la extrem. Încă n-am descoperit exact cum îi 
funcţionează mintea, dar până acum nu prea pot ţine pasul cu el. Mă 
gândeam că dac-o s-o găsească pe Marian împachetată ca un cadou o 
să-l facă să explodeze un pic, o să-l forţeze să facă o greşeală. 

— De unde ştii c-o s-o găsească? 

— Îl văd chiar acum, zise Darwin, când Rakkim ieşi pe verandă cu 
un poliţist grăsan. După expresia de pe faţa lui, aş zice că şi-a 
despachetat carnea. 

— E acolo acum? 

— Bingo. 

Darwin zâmbi cu gura până la urechi în aerul rece; chiar că-l făcuse 
pe Rakkim să explodeze, îl zgândărise bine de tot. De-acuma îşi va 
pierde ritmul. 

— EL te vede pe tine? 

— Nu contează nici dacă mă vede. Eu sunt nimeni. 

Un cuplu de bătrâni trecu pe lângă el, certându-se. Darwin le făcu 
semn din cap, le ură o după-amiază plăcută, şi bătrânul domn îi 
răspunse la salut. Darwin aflase de descoperirea cadavrelor 
monitorizând comunicațiile interne ale poliţiei — nu se aşteptase ca 
Rakkim să fie deja aici. Posibilitatea ca Rakkim să fie cel care 
descoperise cadavrele era aproape prea frumoasă să-şi permită să 
spere la ea, dar uite că era chiar aici, în carne şi oase, arătând ca şi 
cum mâncase ceva ce nu-i picase bine. Darwin se simţi înfiorat de 
plăcere. 

ÎI privi pe Rakkim discutând cu polițistul gras, şi faţa poliţistului 
gras se făcea din ce în ce mai roşie. Orice om care putea scoate din 
sărite un poliţist în halul ăsta merita respectul lui Darwin. De-abia 
aştepta s-o găsească pe Sarah şi să termine cu povestea asta. Atunci va 
putea să-l omoare pe Rakkim fără probleme. Şi în tihnă, pe îndelete, 
cum îi plăcea lui. 

— Şi Marian Warriq asta ţi-a spus ceva despre Sarah înainte s-o... 
împachetezi ca pe-un cadou? 

— Nu prea. 

— Cu atât mai mult trebuia s-o fi lăsat în viaţă până vorbea. 

— N-ar fi avut niciun rost — avea o credinţă foarte puternică, şi ştii 


şi tu cum sunt ăştia, zise Darwin. 

Îşi aminti protestele atât de timide ale femeii la început, apoi 
citatele din ce în ce mai frenetice din Coran. Ce chestii le treceau 
oamenilor prin cap să spună când ştiau că o să moară... nu încetau 
niciodată să-l uimească. 

— Credinţa poate fi sfărâmată. Asta ştiu eu. 

— Nu avea de gând să vorbească, n-ar fi făcut decât să mă oblige să- 
mi pierd vremea. 

Darwin făcu vesel cu mâna unei tinere mame care trecea pe trotuar 
pe lângă el cu un cărucior. Uite bebeluşul! Mama nu-l băgă în seamă, 
însă copilul din cărucior îi făcu semn cu mâna şi el. Era un puşti urât, 
mânjit cu lapte uscat pe obraz. 

— Te-ai pripit, insistă Bătrânul. Ai avut chef să omori şi ţi-ai pierdut 
perspectiva. 

— Perspectiva? chicoti Darwin. N-ai idee ce perspectivă am eu. 

— Voi face o investigaţie în legătură cu profesoara de sociologie. 
Poate va ieşi ceva la iveală. Şi tu încearcă să-ţi stăpâneşti impulsurile. 
Am nevoie de Rakkim în viaţă. 

Darwin se uită lung la taxiul parcat mai jos în stradă. Era un taxi 
Saladin, vopsit în carouri, şi pe ţeava de eşapament îi ieşeau şuvoaie 
de fum. Pe parbriz se vedeau picături mari de apă de la condens. 

— Darwin? 

Taxiul stătea în acelaşi loc de cinci minute, cel puţin. Mai mult 
decât suficient timp pentru client să coboare din maşină. 

— Sunt aici, zise el. Vorbim mai târziu. 

Întrerupse convorbirea şi se îndreptă spre taxi, cu multă energie, dar 
fără să grăbească vizibil pasul. 

— Domnule? 

Un tânăr poliţist arătos îi aţinu calea, ridicându-şi o mână în faţă ca 
şi cum ar fi dirijat traficul. Cealaltă mână îi rămase pe patul pistolului. 

Darwin zâmbi şi rămase cu ochii aţintiţi asupra taxiului. 

— Am întârziat la o întâlnire de afaceri, zise el. 

— Îmi arătaţi, vă rog, actele de identitate, domnule? 

Darwin îşi scoase portmoneul din haina costumului şi îl deschise. 

— Darwin Conklin, la dispoziţia dumitale, zise el, arătându-i 
permisul de conducere şi apoi înmânându-i o carte albă de vizită. Sunt 
agent imobiliar. Tocmai am primit un telefon de la birou. Trebuie 
neapărat să plec. 

Polițistul se uită la cartea de vizită atât de atent şi îndelung, de 
parcă ar fi fost scrisă cu hieroglife maiaşe. Pe ecusonul de pe piept 
scria Hanson. 

— Acesta sunteţi dumneavoastră? 

— Exact. Domnule poliţist... vă rog? 

Polițistul răsuci cartea de vizită pe verso şi apoi i-o întinse înapoi. 


— Avem ordin să-i verificăm pe toţi trecătorii, domnule Conklin. E 
procedura standard. Sergentul meu e obsedat de regulamente, dar şi 
mie mi se pare o pierdere de vreme. 

Era înalt, cu pielea rozalie şi anost, cu faţa lungă şi osoasă acoperită 
de o barbă rară blondă. Avea mâna în continuare pe pistol. Tipic 
novice. Armele de mână erau strict interzise prin noul Regulament al 
Drepturilor, iar posesia unei arme de foc era o infracţiune pedepsită cu 
pedeapsa capitală pentru oricine în afara poliţiei. Proaspeţii poliţişti 
erau întotdeauna încântați şi încurajați de armele lor de foc, ca nişte 
pelerini religioşi care strâng la piept fragmente de os din femurul unui 
sfânt, presupunând că-i va proteja de orice rău. 

Darwin zâmbi. 

— Deci eşti în zonă pentru că ai o casă de vânzare? 

— Trec în mod regulat prin zonele astea scumpe pentru clienţii mei. 

— Urâtă treabă s-a întâmplat în casa asta cu două etaje. Reşedinţa 
Warriq. Pun pariu c-o să-ţi fie greu să vinzi casa asta acum. Nu şi dacă 
e adevărat ce mi-a zis sergentul. 

— Da... păi, afacerile imobiliare pot fi o provocare uneori. 

— Sergentul meu şi-a vomitat maţele, să-l fi văzut... Eu aş zice că e 
mai mult decât o provocare. 

Darwin văzu taxiul îndepărtându-se de bordură şi apoi intrând cu 
spatele în aleea unei case pentru a întoarce. 

— Domnule poliţist, suntem gata? Eu chiar sunt grăbit. 

— Te ocupi şi de apartamente? întrebă polițistul. Eu locuiesc cu 
părinţii şi simt că înnebunesc. Maică-mea găteşte grozav şi aşa mai 
departe, dar ştii... 

Darwin îi oferi din nou cartea de vizită. 

— Sună-mă mâine şi discutăm. 

Polițistul nu luă în seamă cartea de vizită. 

— Eu nu caut decât o garsonieră. E bine şi în zona catolică. Pe mine 
nu mă deranjează mâncătorii de peşte. Şi femeile lor sunt foarte 
distractive, dacă înţelegi ce vreau să spun, zise el cu un rânjet mare 
arătându-şi dinţii albi. 

— Înţeleg exact ce vrei să spui, zise Darwin, uitându-se după taxiul 
care dispărea în jos pe stradă. 

Îşi reţinu frustrarea într-un bulgăre micuţ de gheaţă şi-l vârî în 
adâncul inimii sale. Va fi în siguranţă acolo. În domeniul zeroului 
absolut. Îl bătu uşor pe poliţist pe umăr. Un băiat musculos. Probabil 
frecventa tot felul de cursuri de autoapărare şi mergea la sală regulat 
ca un metronom, transformând tot stresul în sudoare. 

— Te numeşti Hanson, nu? Chiar că trebuie să stabilim o întâlnire 
să trecem peste lista mea de oferte. Dă-mi adresa ta. Sunt sigur că am 
ceva ce-ţi poţi permite. 

— Hei, ar fi grozav, zise polițistul, zâmbind din nou cu gura până la 


urechi. Un poliţist sănătos şi în creştere n-are cum să locuiască acasă 
cu părinţii. Ce zici de diseară? Ies din tură la patru. 

Darwin îl privi pe Rakkim mergând cu polițistul gras în spatele 
casei, Rakkim conducând drumul cu paşi mari. Domnul Lider 
Neînfricat. 

— Mâine ar fi mai bine. Am planuri pentru diseară. 


CAPITOLUL 21 
După rugăciunile de seara târziu 


— Mersi din nou că m-ai târât în ancheta asta de crimă, amice, zise 
Colarusso, dându-şi peste cap băutura. Când mă scoate cineva de la o 
spargere curată şi drăguță să văd nişte amărâţi nenorociţi cu capetele 
schimbate, pur şi simplu mi se umple inima de recunoştinţă. Nici nu 
ştiam că mai vorbeşti şi acum cu Redbeard. Comisarul mi-a zis 
personal să vin aici. Eu, unul, nu l-am văzut niciodată chiar în halul 
ăsta de impresionat de mine, zise el, lovind cu paharul gol de tejghea. 
Încă una, Padre. 

Preotul catolic se furişă din capătul celălalt al barului şi reumplu 
paharul lui Colarusso cu vin întărit. Binecuvânta vinul cu două degete 
şi se uită la Rakkim. 

Rakkim clătină din cap. Aşteptă ca preotul să se retragă iar în 
capătul celălalt al tejghelei şi să-şi reia dezbaterea despre cea mai 
mare echipă de baseball din toate timpurile cu cei trei poliţişti 
pensionari care se tot amenințau unul pe celălalt cu bătaia. 

— Îţi rămân dator, Anthony. 

— Da, dar nu de-ajuns să-mi spui despre ce e vorba de fapt. 

— Ţi-am spus cât de mult am putut. 

— Cât de mult ai vrut, zise Colarusso, clătinând din cap. Las-o baltă. 
N-am văzut-o pe Sarah decât de câteva ori, dar mi-a plăcut de ea. 
Dacă tu zici că are probleme, asta e de-ajuns pentru mine. Totuşi, zise 
el, frecându-şi nasul borcănat, când văd „Te distrezi deja?” scris cu 
sânge pe peretele de la scena crimei, mă gândesc că omorurile astea 
vor să-ţi trimită ţie un mesaj. Mă înşel? 

— Nu, nu te înşeli. 

— Ei da, asta chiar că-i o veste bună. Mă gândeam că-mi pierd 
instinctele ascuţite de poliţist, şi ce-ar fi nobilii protectori ai legii fără 
ele? 

Colarusso râgâi, îşi vârî mâna mare într-un bol de alune învechite 
de pe tejghea şi răsturnă câteva pe tăblia lustruită de nuc. 

— Eu credeam că trebuie să mănânci anafură cu vinul ăsta, spuse 
Rakkim. 

— Nu-ţi bate joc de religia mea, OK? zise Colarusso, aruncându-şi 
alunele în gură una câte una, în mare viteză. Fără costiţă de porc, fără 
whisky, fără câini, fără rock and roll, fără baruri cu balcoane, 
bombăni el, mestecând zgomotos. Este ceva pe lumea asta care vă 
place şi vouă? 

— Nu da vina pe mine, nu eu am votat pentru toate astea. 


— Eşti un musulman penibil. 

— Asta-i adevărat. 

Colarusso dădu din cap. 

— Nu-i bai. Şi eu sunt un catolic penibil. 

Rakkim luă o înghiţitură de vin. Ce poşircă oribilă! Colarusso îl 
dusese la o biserică catolică în Seattle care avea la subsol un bar 
pentru poliţişti. Colarusso spusese că avea nevoie să bea ceva după 
scena aceea a crimei şi că nu voia să meargă până în Zonă pentru asta, 
că voia să fie între ai lui. Rakkim simţea şi el nevoia unui pahar, şi 
chiar dacă vinul ăsta de împărtăşanie era o poşircă ordinară, îi 
plăceau liniştea de aici şi oamenii. Probabil că Rakkim nu era primul 
musulman căruia i se dăduse voie să vină aici, dar după cum se uitau 
la el oamenii, ar fi putut foarte bine să fie. Colarusso îl prezentase 
celor zece sau mai mulţi poliţişti de la bar, spunându-le că garanta el 
pentru Rakkim, şi că oricine avea o problemă cu asta să-i spună lui. 
Poliţiştii se întorseseră toţi la vinul lor şi preotul îi servise şi pe ei doi. 

— Eşti sigur că echipa de supraveghere a verificat toată casa? 
întrebă Rakkim. 

— De două ori. Cum ţi-am spus deja. Dacă ar fi fost un microfon 
acolo, l-ar fi găsit. Am chemat şi deratizarea, ştii, ca să ne asigurăm că 
n-ajunge povestea în ziare, aşa cum ne-ai cerut tu. 

— Bine. Zi-le să mai verifice o dată mâine. 

Colarusso se enervase pe Rakkim pentru că deranjase scena crimei, 
dar ştia că Rakkim avea motivele lui. Când o văzuse pe Marian culcată 
pe pat, îmbrăcată cuviincios şi ţinând Coranul în mână... Colarusso 
înțelesese. 

— Asta e un caz efectiv dement, continuă Colarusso, gesticulând cu 
paharul de vin. Vreau să zic, dacă ai chef să omori pe cineva, dă-i 
drumul şi omoară-l. Asta-i treaba ta, şi a mea este să te prind, dar 
chestia asta cu rezematul oamenilor pe canapea cu capetele inversate? 
Cine naiba face chestii din astea? se întrebă el, foindu-se în scaun, în 
costumul cenuşiu şifonat şi pătat de mâncarea la pachet pe care o 
mâncase la prânz toată săptămâna. Tu mă ştii pe mine, eu nu sunt un 
fătălău plângăcios. Am văzut lucruri ce ţi-ar face să-ţi sară ochii din 
cap ca la Wile E. Coyote. 

— Cine-i Wile E. Coyote? 

Colarusso clătină din cap şi mai luă nişte alune din bol. 

— Acum mă simt bătrân... Am dat un telefon şi la Crime grave, i- 
am întrebat dacă mai operează vreo bandă de ucigaşi ahtiaţi de 
senzaţii tari. Îţi aminteşti de aurolacii ăia de anul trecut? 

— Ăia care inhalau clei? 

— Clei, gazolină, terebentină, orice. Atacau un cartier elegant, 
spărgeau uşa din spate şi îi măcelăreau pe toţi oamenii din casă. Rapid 
şi neglijent. Găseam urechi în frigider, cadavre îngrămădite pe hornul 


căminului... dar ce-am văzut azi a fost cumva chiar mai rău. 

— Azi au fost acţiunile unei minţi inteligente. 

— Au fost acţiunile a ceva, zise Colarusso, golind jumătate din 
paharul de vin, cu faţa pleoştită. Nu vreau decât să-i prind pe 
nemernicii ăştia. 

— Se poate să nu fi fost mai mulţi. Poate că n-a fost decât un singur 
om. 

Colarusso pufni. 

— Garda de corp era un veteran de război zdravăn, cu pieptul plin 
de decoraţii. A fost nevoie de mai mult de un singur om să-l doboare 
pe ăsta. 

Rakkim nu-l contrazise, epuizat nu numai de scena crimei, cât şi de 
lipsa de somn. Îşi dădu pe gât băutura. După al doilea pahar, vinul 
părea mai bun. Îşi aminti cum arăta Marian în cadă, cu părul plutindu- 
i în jurul capului, îşi aminti cât de ţeapănă îi era carnea, ce efort 
fusese s-o îmbrace şi ce senzaţie avusese la atingerea părului ei ud 
când o cărase în dormitor. Cum se chinuise să manevreze trupul acela 
mort. 

— Eu am omorât-o, Anthony. Eu i-am omorât pe toţi trei. 

— Ah, bine atunci, o să închid cazul ăsta mult mai uşor. 

— Am crezut că mi-am acoperit toate urmele, dar evident cineva m- 
a urmărit acasă la Marian. Aproape se poate spune c-am omorât-o eu. 

— Nu te mai smiorcăi acolo. Vrei să te iert? Pot s-o fac, ştii? Am fost 
preot mai demult. Rakkim se holbă la el. E adevărat. Am fost 
hirotonisit la Woodinville când aveam douăzeci şi unu de ani. Am 
părăsit clerul după tranziţie. Deja se vedea încotro bate vântul... plus 
că toată chestia asta cu celibatul mă nenorocea. Când începi seminarul 
crezi c-o să-i faci faţă, dar ieşi afară în lume şi amicul face numai ce 
vrea. Oricum, nu mai sunt preot acum, dar am încă toate instinctele. 
Şi acum merg la slujbă în fiecare săptămână. Părintele Joe, de aici, mă 
spovedeşte... şi după aceea coborâm aici şi pune paharul pe masă. Nu 
poţi să ceri mai mult de la un om al Domnului. Şi tu vrei acum să-ţi 
ascult confesiunea, zise el, aplecându-se mai aproape de Rakkim. 

— Musulmanii nu-şi dezgolesc sufletul decât în faţa lui Allah. 

— Eşti sigur? 

— Păi, în general, îmi ţin păcatele pentru mine. Allah are destule pe 
cap, zise Rakkim, râzând... sau cel puţin semăna cu râsul, căci i se 
scurgeau lacrimi pe obraji. Cred că sunt beat. Nu pot ţine pasul cu voi, 
catolicii. 

— Te descurci. 

Rakkim îşi termină vinul şi ciocni paharul de tejghea ca să-i fie 
reumplut. Făcu un semn din cap către masa de biliard dintr-o parte a 
încăperii, acoperită de pâslă verde lucioasă şi ruptă în unele locuri, 
dar atractivă totuşi. 


— Mă mir că nu joacă nimeni. 

— Masa e interzisă, zise Colarusso. Anul trecut nişte gogomani s-au 
luat la bătaie de la un joc cu opt bile, s-au luat la pumni, ştii, au 
început să spargă lucrurile pe aici. Părintele Joe a trebuit să rupă un 
tac de capul unuia dintre ei. 

— L-a lăsat şi o cicatrice? 

Colarusso zâmbi, frecându-şi ceafa. 

— Nu, dar şi acuma mă doare capul uneori. 

Rakkim privi încăperea în oglindă, se uită la poliţiştii înşiraţi la bar, 
şi fu bucuros că acceptase oferta lui Colarusso. Era o cameră simplă, 
întunecoasă, cu tavanul jos, plină de oameni duri, aspri şi cinici, care 
n-aveau nevoie de gunoaiele şi gălăgia din Zonă. Băieţii din cor, aşa le 
zisese Colarusso clienţilor regulaţi, deşi majoritatea dintre ei nu erau 
catolici practicanți. Luterani, catolici, agnostici şi atei, nu conta — 
sergenţi şi detectivi, câţiva poliţişti în uniformă, dar niciun ofiţer 
superior. Băieţii din cor nu erau ei prea religioşi, dar erau prea mândri 
să se convertească doar pentru avantajele de carieră. Pe podea era 
praf şi pe pereţi erau înşirate fotografii cu boxeri şi un tablou cu Isus 
cu inima străpunsă de spini. Barul din pivniţă era un loc unde te 
puteai pili în pace cu vin aproape legal, să şlefuieşti marginile tăioase 
ale zilei, să bei câte un pahar pe rând. 

— Vrei să-mi spui ce-i cu cărţile alea pe care le-ai luat din casă? 
întrebă Colarusso. 

— Aparţineau tatălui lui Marian Warriq. Jurnalele lui personale. 
Este ceva în ele. O informaţie de care am nevoie. Doar că nu ştiu încă 
ce. 

Un detectiv imens se apropie de ei cu paşi împleticiţi şi-şi aruncă un 
braţ în jurul umerilor lui Colarusso. Uriaşul bine îmbrăcat avea pielea 
neagră şi fină ca de satin, capul ras şi un cercel de aur în nas. Îi aruncă 
o privire lui Rakkim. 

— N-ai auzit de codul de îmbrăcăminte, Anthony? Nu-i voie cu 
prosoape pe cap. 

Râsul lui tunător umplu aerul din jur cu miros urât de struguri 
fermentati. 

— Rakkim, această caricatură de om al legii este Derrick Brummel, 
zise Colarusso. Derrick, acesta e Rakkim Epps. 

Îşi strânseră mâinile, şi mâna lui Rakkim se pierdu în laba uriaşă a 
detectivului. 

— Am trecut doar să te salut, zise Brummel către Colarusso, cu 
priviri furişe. 

— Poţi să zici orice în fața lui Rakkim, spuse Colarusso. 

Brummel se uită fix la Rakkim. 

— Chiar aşa? 

— Încearcă-ţi norocul, îl îndemnă Rakkim. 


Brummel se întoarse spre Colarusso. 

— Ai auzit de cazul meu de furt şi fugă? Un derbedeu a şterpelit un 
inel cu rubin de pe degetul unui om de afaceri, i l-a smuls de pe deget 
ziua-n amiaza mare, în mijlocul străzii, şi apoi a dispărut în mulţime. 
Am primit cazul, mi-am făcut treaba. Descrierea se potrivea cu un 
puştan pe care l-am mai arestat de câteva ori înainte. L-am ridicat 
chiar a doua zi, zise el, apropiindu-se mai tare, părând să emită 
căldură. Şi-n după-amiaza asta aflu că imamul omului de afaceri are 
de gând să-i facă proces băiatului după legea sharia. Puştiul e catolic, 
Anthony, zise Brummel aruncând o privire rapidă către Rakkim. 

— Nu se poate, spuse Colarusso. 

— E adevărat, pufni Brummel, şi mai multe capete se întoarseră 
spre ei. Crezi că nu ştiu cum s-a rezolvat cazul meu? 

— Ai grijă la tensiune, Derrick, zise Colarusso. Stai jos şi bea un 
pahar de vin. 

— Nu sunt eu un poliţist al legii şi ordinii? întrebă Brummel. 

— Eşti un poliţist al legii şi ordinii. 

— Nu sunt eu baptist evlavios? 

— Cât de evlavios se poate, îl asigură Colarusso. 

— Atunci ştii că nu vreau să-i găsesc băiatului scuze. E un hoţ şi o 
haimana, dar în niciun caz nu merită să i se taie mâna. 

— Robele Negre nu pot face aşa ceva unui catolic, insistă Colarusso. 
Nici vorbă. 

— Dacă omul de afaceri spune că intenţiona să doneze inelul 
moscheii lui, s-ar putea să aibă câştig de cauză, rosti Rakkim încet. E 
cam trasă de păr, dar e o interpretare posibilă a statutelor. 

— Dacă Robele Negre pot târî un catolic în tribunalul religios, 
atunci pot să târască pe oricine, zise Brummel, uitându-se aspru la 
Rakkim, şi craniul îi lucea de la luminile barului. Meserii de tot 
rahatul, locuinţe de tot rahatul, tratament de tot rahatul. Acuma şi 
legi de tot rahatul? Creştinii înghit multe, dar la un moment dat o să ne 
săturăm de abuzul ăsta şi atunci să vezi ce se întâmplă. 

— Nici mie nu-mi place mai mult decât ţie, zise Rakkim. 

— Spune adevărul, confirmă Colarusso. 

— Dacă zici tu, Anthony. 

— Nu e nevoie să zică el, îţi spun eu, zise Rakkim. 

Brummel îl plesni pe Rakkim pe spate. 

— Foarte bine, durule, o să discutăm şi altădată. Îi aruncă o privire 
lui Colarusso. Nu sunt beat, dar sunt pe-aproape. E vremea să mă- 
ntorc acasă şi să mă descarc cu nevastă-mea. 

Colarusso şi Rakkim se uitară după Brummel în timp ce acesta se 
îndepărta în barul tăcut, apoi dintr-odată se auzi din nou gălăgie, 
după ce Brummel închise uşa în urma lui. 

— E un poliţist bun, dar îi urăşte de moarte pe musulmani. Probabil 


îşi doreşte să fi emigrat în Bible Belt când a avut ocazia. Majoritatea 
negrilor aşa au făcut, dar el a rămas aici, s-a gândit probabil să acorde 
o şansă noului guvern. Şi eu eram aşa pe vremea aceea, zise Colarusso 
cu un oftat ce mirosea a struguri prea copţi. Tu erai prea tânăr să-ţi 
aminteşti cum era ţara pe-atunci, dar ascultă la mine, era sinistru. 
Droguri şi oameni disperaţi spărgându-şi capetele unul altuia din 
motive pe care nu şi le puteau explica. Oamenii împotriva oamenilor, 
negrii împotriva albilor, şi Dumnezeu împotriva tuturor — ăsta e un 
banc de-atunci, dar eu sigur n-am râs niciodată de el, zise el, ridicând 
din umeri. Şi apoi evreii au distrus New Yorkul şi Washingtonul şi 
toate necazurile noastre de dinainte au început să semene cu o serată 
din aia unde se servesc sandviciuri cu somon fume. Am aflat ce 
înseamnă cu adevărat vremurile grele. Musulmanii erau singurii 
oameni cu un plan limpede şi care puteau da o mână de ajutor, iar 
toată lumea era egală în ochii lui Allah. Sau cel puţin aşa ziceau, 
adăugă el cu privirea împăienjenită. Şi-n plus de asta ai voştri sunt 
foarte concentrați pe partea de pedeapsă din crimă şi pedeapsă, şi nu 
acceptă cu plăcere blasfemia. Îmi place chestia asta. Vechiul guvern 
efectiv a plătit un om să se uşureze într-un borcan, să arunce în el un 
crucifix şi să-i facă o poză. Nu te uita aşa la mine, vorbesc serios. L-au 
plătit ca să facă fotografia aia, şi oamenii au stat la rând până în 
stradă ca să se uite la ea. Aşa că nu pot să spun că mi-e teribil de dor 
de vremurile apuse, dar acum Robele Negre intră în secţia de poliţie 
ca şi cum ei ar fi stăpânii. Şi asta nu e bine, clătină el din cap. 

— Nu, nu e bine. 

— M-am uitat ieri la Anthony Jr. când s-a sculat din pat. Cred că 
avea vreo douăzeci de tăieturi pe el. Niciuna prea adâncă. Aveau deja 
crustă pe ele. Le-a dat cu Heal-Qwik. Nemaipomenit spray-ul ăla. N-a 
vrut însă să-mi spună cine l-a tăiat. A zis că era personal. Eşti sigur că 
nu vrei să te spovedeşti? 

Colarusso îşi vârî un deget în gură şi desprinse o bucată de alună de 
pe dinţii din spate, apoi o aruncă pe jos. 

— Ajută-mă numai s-o găsesc pe Sarah. 

— Orice vrei tu. Ştii... 

Colarusso îşi scoase din haină mobilul. Ascultă cu atenţie, dând din 
cap. 

— Eşti sigur? întrebă el şi apoi îşi vârî mobilul înapoi, cu ochii pe 
jumătate închişi. 

— Ce e? 

— A fost legistul, zise Colarusso, muşcându-şi buza de jos. Aproape 
că n-a fost niciun pic de sânge stropit în camera de zi, numai ce era 
scurs pe canapea, aşa că am fost sigur că cei doi au fost omorâţi 
altundeva şi apoi aranjaţi acolo în poziţie, dar legistul mi-a zis că au 
fost omorâţi chiar acolo unde i-ai găsit tu. Stropii arteriali... sau cum 


le zice, asta m-a derutat. 

— Jetul arterial. 

— Te pricepi la chestiile astea? întrebă Colarusso, dar nu aşteptă un 
răspuns. Cauza morţii a fost un cuţit înfipt în baza gâtului, dar legistul 
e de părere că a fost atât de puţin sânge stropit pentru că nu erau 
agitaţi când au fost omorâţi. Jetul arterial era minim pentru că rata 
bătăilor inimii nu era deloc ridicată. Au stat pur şi simplu acolo calmi, 
aşezaţi frumos, așteptând să fie omorâţi, clătină el din cap. Dar asta n- 
are niciun sens. Erau străini în casă... străini care au forţat intrarea, e 
imposibil ca ăia doi să nu fi fost speriaţi. Trebuia să fi stropit pereţii cu 
sânge când au fost tăiaţi. 

— N-a fost decât un singur bărbat şi cei doi nici nu şi-au dat seama 
ce se întâmplă. 

— Ţi-am spus deja, şoferul era un tip dur, zise Colarusso, exasperat. 
I-am verificat dosarul — a fost antrenat. Nu prea-ţi poţi imagina că un 
tip ca ăsta o să fie aşa de surprins că nici n-o să se mişte. Chiar dacă l- 
a omorât pe el primul, nu crezi că nevastă-sa ar fi avut timp să 
reacționeze? 

Dar ea a stat în continuare acolo. Vreau să zic... cine poate ucide 
aşa de rapid? 

— Fedainii, zise Rakkim. Un asasin fedain te poate omorî atât de 
rapid că ai fi mort înainte să simți mirosul de sânge în gură. 

— Fedaini? Ca tine? 

— Nu, nu ca mine. 

Colarusso se holbă la el, brusc treaz. 

— Mă sperii acum, amice. 

Rakkim îi văzu pe Terry şi pe soţia lui aranjați pe canapea, acoperiți 
de sânge, cu capetele în poală. 

— Specializarea de asasini este o unitate mică în cadrul fedainilor. 
Dintr-o mie de recruți, cei mai buni dintre cei mai buni... poate unul 
dintre ei va fi selectat pentru asasini, şi poate nici nu reuşeşte să 
treacă de perioada de instrucţie. Eu am avut viteza, dar n-am fost bun 
psihologic. E nevoie de o anume... detaşare. 

— Tu ai avut inimă. 

— Nu te obosi căutând amprente, individul ăsta nu e în nicio bază 
de date, dar când terminaţi prelucrarea scenei, aş vrea să văd şi eu 
raportul. În cazul puţin probabil că vreun vecin a observat ceva 
suspicios, ar fi bine să primesc şi eu descrierea. 

— Asasinul ăsta... crezi că-l poţi învinge? 

— Nu. 

— Ai spus că ai viteza. 

Rakkim nu răspunse. 

— OK, n-o să te mai întreb de asta, zise Colarusso, vârându-şi mâna 
iar în bolul cu alune şi scuturându-le în mână. Hai să vorbim despre 


Anthony Jr. La Super Bowl mi-ai zis că n-o să-l recomanzi pentru 
fedaini, iar acum îl susţii. Ce te-a făcut să te răzgândeşti? 

— Are aptitudini... şi ceea ce face acum îl pune în mai mare 
primejdie de moarte decât dac-ar intra la fedaini. Chiar şi dacă e 
respins în primele stadii de instrucţie, tot mai bine i-ar fi. 

— Ştiu că s-a înhăitat cu nişte huligani... 

— El e şeful huliganilor. El îi conduce. 

Colarasso continuă să scuture alunele. 

— Eu am făcut ce-am crezut că e mai bine pentru el. Ştii asta, spuse 
Colarusso, evitând să-l privească în ochi. Să-l fi văzut când ne-a zis că 
ai de gând să-l recomanzi. Nu l-am văzut aşa de fericit de ani de zile. 

— E puţin cam sălbatic, dar e băiat bun. 

— Şi tu ai fost un băiat bun pe vremuri, zise Colarusso, azvârlind 
alunele pe bar, de unde se rostogoliră în toate direcţiile. Şi uite cum ai 
ajuns. 


CAPITOLUL 22 
După rugăciunile de seara târziu 


— Hristoase, domnule, ăsta pun pariu că e un record, zise barmanul 
catolic, un adolescent cu faţa presărată de coşuri roşii purulente. Chiar 
că-ţi place milkshake-ul de căpşuni, nu glumă. 

Darwin vâri un pai în pahar. 

— Mâncarea zeilor. 

— Ce vrea să zică asta? 

Faţa adolescentului era unsuroasă şi luminile de neon îi scoaseră în 
relief incandescent buimăceala. Îşi rezemă coatele de tejghea, un 
vlăjgan cu muşchi umflaţi şi cu ochi albaştri mărunți, care se uitau la 
Darwin cu o curiozitate stupidă. 

— Ai o nevastă gravidă acasă, asta e? Ne mai vin din ăştia 
câteodată, tânăra mămică are chef să se îndoape cu milkshake şi 
soţiorul dă fuga afară să-i aducă. 

Darwin luă paharul cu milkshake-ul de căpşuni de pe tejghea. 

— Nu e nicio mămică acasă, nu sunt decât eu şi poftele mele, dar 
mersi de întrebare. 

Împinse o bancnotă de cinci dolari către băiat şi-i spuse să păstreze 
restul. Darwin dădea bacşişuri generoase, era întotdeauna de o 
politeţe perfectă şi nu arunca niciodată mizerii pe stradă. Cetăţeanul 
perfect. Se îndepărtă de tejgheaua Dick's Drive-In fluierând o melodie 
veselă. 

Era aproape miezul nopţii şi pe cer nu se vedea nicio stea. Se 
îndreptă cu pas lejer spre locul unde-şi parcase maşina. Aşteptase 
aproape trei ore în parcarea din faţa bisericii, nepărăsindu-şi locul 
decât pentru a merge până la Dick's. Trei ore şi patru milkshake-uri 
mari de căpşuni. Sorbi cu paiul băutura dulce. La Dick's se făcea un 
milkshake excelent, cu îngheţată adevărată şi cu bucăţi de fructe. Se 
spunea că şi burgerii şi cartofii lor pai erau buni, dar Darwin evita 
carnea şi mâncarea prăjită. Sorbi prin pai, imaginându-se o viespe 
uriaşă cu aripi străvezii şi cu ochi plaţi, o viespe uriaşă cu un ac negru 
şi curb, ce trăia din nectar dulce. 

La un cvartal mai încolo, Aurora Boulevard era încă aglomerat, dar 
această stradă rezidenţială era mai liniştită, iar casele erau întunecate. 
Era un cartier vechi de muncitori catolici, cu peluze mici şi părăginite 
şi maşini vechi şi uzate în faţă. Darwin se strecură pe scaunul din faţă 
al sedanului lui gri, sorbindu-şi în continuare milkshake-ul de căpşuni, 
cu cerul gurii amortit de la răceală. 

Dintre umbrele de sub coroana unui copac de magnolia, Darwin 


vedea foarte bine parcarea bisericii, maşina lui Rakkim între vreo zece 
alte vehicule, maşini nemarcate şi maşini ale poliţiei. Era o cârciumă 
de poliţişti cu vitralii la ferestre — oamenii trebuiau să-şi găsească 
alinarea pe unde puteau, la urma urmei. Darwin plescăi. Amin. 
Parcarea era înconjurată cu un gard de sârmă de trei metri înălțime, 
având deasupra câteva rânduri de sârmă ghimpată şi o cameră video 
de supraveghere. Lui Darwin însă nu-i păsa. Rakkim va trebui în cele 
din urmă să iasă afară, şi Dick's era deschis non-stop. Băiatul de la 
tejghea n-avea habar ce însemna de fapt un record. Cu unghia 
degetului mic îşi scoase o sămânță de căpşună blocată între dinţi. 

Fusese uşor să-i urmărească pe Rakkim şi pe polițistul cel gras de la 
scena crimei, polițistul mergând pe autostradă în maşina de serviciu şi 
Rakkim urmându-l îndeaproape. Darwin îi urmărise la distanţă, 
folosindu-se de o rulotă mare ca să-şi ascundă de ei sedanul închis la 
culoare. Îl văzuse pe Rakkim uitându-se în oglinda retrovizoare de 
câteva ori, dar era sigur că nu fusese observat. Exact cum îi spusese 
Bătrânului, Rakkim fusese tulburat de scena „veselă” din casă. Moşul 
ar trebui să-şi vadă de treaba lui. Darwin ieşise din rândul fedainilor 
cu cincisprezece ani înainte şi de atunci lucrase de foarte multe ori 
pentru bătrân. Ai zice că după atâta timp ar trebui să fi învăţat să aibă 
încredere în judecata lui Darwin. Norocul lui că Darwin nu-i lua 
asemenea insulte în nume de rău. Mai sorbi o dată din milkshake. 
Darwin nu fusese de faţă când Rakkim intrase în baia dormitorului 
principal, dar fusese suficient de aproape. Îi văzuse faţa. Indivizii de 
teapa lui Rakkim puteau să suporte fără efecte vizibile priveliştea 
spectacolului lăsat de Darwin în camera de zi, în schimb chestiile 
subtile, palma amicală, ca de exemplu Marian goală în cadă cu ochii 
bulbucaţi... Astea îi impresionau întotdeauna pe tipii ăştia duri. 

Şi Rakkim era un tip dur. Cu aproximativ o oră înainte, Darwin 
primise un telefon de la un contact al său de la arhivele 
guvernamentale, un tehnician de nivel înalt care putea să treacă prin 
diferitele sisteme de securitate. Rakkim Epps fusese un recrut fedain 
excepţional, primul din clasa sa, primise foarte repede comanda unei 
echipe de operaţiuni în teritoriile mormone. Sarcini periculoase, 
raiduri şi atacuri-fulger aici, dincolo, peste tot. O perioadă de 
instrucţie, admiterea în personalul cheie al afurisitei de forţe de elită. 
Doi ani mai târziu fusese evaluat excepţional la toate categoriile — cu 
contactele pe care le avea ar fi putut fi transferat la comandă şi 
control, dar în schimb se oferise voluntar pentru recunoaştere de 
lungă durată, devenind un luptător din umbră. Darwin ridicase din 
sprâncene auzind asta, întrebându-l pe omul de contact dacă era sigur 
de această informaţie. 

Luptătorii din umbră se infiltrau în teritoriul inamic pentru mai 
multe luni la rând, devenind parte a populaţiei, agenţi operativi 


solitari sub acoperire, care evitau să omoare. Era cea mai periculoasă 
slujbă din cadrul fedainilor, chiar mai periculoasă decât cea de asasin. 
Luptătorii din umbră se confruntau nu numai cu riscul de a fi prinşi în 
spatele liniilor inamice, ci şi cu pericolul mai insidios de a fi asimilați 
de către băştinaşi, de a asimila obiceiurile şi trăsăturile duşmanului, o 
asimilare necesară pentru a funcţiona pe teren, dar care în cele din 
urmă îi făcea incapabili să se reîncadreze în rândul fedainilor. Erau 
prea periculoşi să fie abandonaţi, prea periculoşi să fie ţinuţi aproape, 
erau trimişi iar şi iar în misiuni până când mureau la datorie. 
Luptătorii din umbră supravieţuiau în medie doar puţin peste doi ani 
şi jumătate de la începutul primei lor misiuni, dar Rakkim 
supravieţuise aproape şase ani, făcuse totul, şi când i se terminase 
stagiul plecase de la fedaini. Uluitor. Darwin era bucuros că nu trebuia 
să-l omoare pe omul acesta, cel puţin nu încă, bucuros că va avea 
ocazia mai întâi să-l cunoască mai bine. 

Darwin îşi amestecă milkshake-ul de căpşuni cu paiul şi mai luă o 
sorbitură lungă, cu ochii pe jumătate închişi. Delicios. Luptătorii din 
umbră şi asasinii erau specialităţile fedain cele mai deosebite, lupi 
singuratici trimişi de capul lor în misiunile lor secrete. Luptătorii din 
umbră erau trimişi în Bible Belt sau în teritoriile mormone ca să 
evalueze capacităţile dușmanului şi să ajute la plănuirea unor atacuri 
viitoare. Asasinii erau folosiţi strict pentru misiuni peste ocean, unde 
doborau lideri politici şi financiari, creând tulburări în timp ce 
mențineau pacea internă. Asasinii erau limitați prin statut la 
operaţiuni în străinătate, lucru specificat foarte clar în regulamentele 
federale. Darwin zâmbi. Cel puţin, aşa funcţiona în teorie. 

Îşi vârî mâna în buzunar şi scoase Cyclops. Era un dispozitiv de 
recepţie şi înregistrare, proiectat să semene cu un portţigaret, cu 
exteriorul din argint autentic. De fabricaţie rusească, bineînţeles. 
Ecranul avea grosimea firului de păr, iar camerele de supraveghere 
ataşate erau de mărimea unui vârf de ac. Îl deschise şi derulă 
înregistrarea înainte. Îşi marcase părţile favorite. Rakkim intrând în 
camera de zi a casei Warriq, apoi ieşind, apoi revenind, ca un roboţel 
virtuos. Încetini înregistrarea, mărind chipul lui Rakkim, impresionat 
de felul cum bărbatul reuşise să-şi ignore rapid dezgustul, aplecându- 
se aproape de carne şi trecând direct la treabă. Fusese şi va rămâne 
pentru totdeauna un fedain. 

Darwin instalase patru camere de supraveghere în casă: în interiorul 
uşii de la intrare, a uşii din spate, una în camera de zi şi una în baia 
dormitorului principal. 

Camerele înregistrau informaţiile în mod continuu, apoi le 
transmiteau într-un impuls rapid la comanda lui. Aproape imposibil de 
detectat. Era un sistem bun, dar îşi avea limitele sale. Se uită la 
Rakkim şi la polițistul cel gras cum cărau fiecare o cutie de carton 


afară din casă. Camera de pe uşa de la intrare îi surprinsese plecând, 
dar nu avea idee ce era în interiorul cutiilor. Alte sisteme puteau scana 
prin haine sau carton, puteau determina dacă o femeie e gravidă, dar 
erau mai voluminoase şi aveau un semnal electronic mai puternic, mai 
uşor de interceptat. Darwin prefera metode mai silenţioase. Salvă 
înregistrarea şi o privi din nou. După felul cum gâfâia polițistul cel 
gras, orice o fi fost în cutiile acelea era greu. Orice era, era ceva 
despre care Marian ştiuse cu siguranţă, ceva ce refuzase să-i spună. Ei 
bine, bravo ei. Şi era o laudă cu adevărat sinceră. 

Bătrânul era cu într-adevăr speriat. Dintre toate misiunile pe care 
Darwin le făcuse pentru el, era prima dată când simţise că Bătrânul 
era îngrijorat. Cu patru ani în urmă. Bătrânul îl angajase pe Darwin să 
omoare un ofiţer de securitate al armatei, un general de trei stele aflat 
pe o traiectorie ascendentă după o sarcină reuşită de a reorganiza 
arhivele statului. Fusese o misiune dificilă. Generalul era un om 
excesiv de pedant şi de disciplinat, care nu ieşea niciodată din 
complexul militar şi era înconjurat întotdeauna de propriul personal 
de securitate. Bătrânul fusese îngrijorat din cauza generalului, dar nu 
în asemenea măsură. Bătrânul nu-i spusese niciodată lui Darwin de ce 
voise ca generalul să moară sau de ce voia ca Sarah să fie ţinută în 
viaţă. Dorea să fie găsită şi urmărită. Bătrânul se aştepta probabil ca 
fata să-l conducă la ceva, la o comoară de vreun fel... dar, Bătrânul 
era deja mai bogat decât avea nevoie orice om de pe lumea asta, deci 
era ceva ce nu era valoros în sensul concret al cuvântului. Poate nu la 
ceva, ci la cineva ar fi putut fata să-l conducă? Lui Darwin nu-i păsa cu 
adevărat; numai slujba conta, provocarea. Totuşi, o simplă fată să-l 
facă pe Bătrân să se repete — „Nu vreau să fie rănită, Darwin. Nici ea, 
nici Rakkim. Încă nu”. Ei bine, nu te puteai aştepta să nu fie curios. 

Darwin se lăsă în jos în scaun înainte să perceapă în mod conştient 
că auzea zgomot de paşi apropiindu-se. Folosindu-se de oglinda 
laterală a maşini, se uită la o tânără pereche plimbându-se pe trotuar, 
ţinându-se de mână. Intrară în cercul de lumină de la un garaj şi 
Darwin observă chipul femeii, o roşcată solidă şi palidă cu urme de ruj 
pe buze, iar iubitul, un individ cu umerii lăsaţi. Se opriră, sărutându- 
se, cu trupurile lipite unul de celălalt. În cele din urmă, se separară şi 
fata urcă greoi treptele casei ei, băiatul îndepărtându-se înapoi în 
direcţia de unde veniseră. Fata îi făcu semn cu mâna de pe verandă, 
dar băiatul n-o observă, îndepărtându-se grăbit, excitat. Darwin se 
întoarse la milkshake-ul lui, aproape gol acum, sorbind la fel demult 
aer ca lichid, şi se gândi la Marian în acele ultime momente, cum 
icnea încercând să respire, cum îi ieşeau bule prin nări. 

Într-un cartier fundamentalist tânăra pereche ar fi fost omorâtă cu 
pietre pentru destrăbălare, propriii taţi şi unchi ar fi aruncat cu pietre 
în ei pentru dezonoarea adusă familiei. Chiar şi modernii evitau 


contactul fizic intim în public. Catolicii însă păreau să savureze înzecit 
aceste provocări. Se ţineau de mână, se sărutau, îşi arătau pielea ca să- 
i vadă toată lumea. Acest comportament ţipător era un act de 
rebeliune, o răzvrătire a cărnii, cum spusese un ayatolah într-o predică 
faimoasă. Darwin îşi termină milkshake-ul şi aruncă paharul gol de 
plastic în punga de gunoi pe care o ţinea în maşină. Lui nu-i păsa dacă 
nişte catolici făceau sex în mijlocul Marii Moschei în toiul 
Ramadanului, sau dacă fundamentaliştii îi ardeau de vii pe 
homosexuali şi apoi îşi coceau cartofi pe cărbuni. N-avea nicio 
importanţă pentru el, şi era sigur că dacă exista un Dumnezeu, nici El 
nu dădea nicio ceapă degerată pe asta. 

Fundamentaliştii vorbeau mereu de parcă Dumnezeu se ofensa 
foarte rapid din orice, dar Darwin ştia mai bine. Orice Dumnezeu în 
stare să creeze această porcărie scârboasă şi înfiorătoare de lume nu 
putea avea sensibilităţi delicate. Nimic nu-l ofensa pe Dumnezeu. 
Oricine îşi deschidea ochii să se uite în jur trebuia să ajungă la 
concluzia că tot ceea ce ştim despre Dumnezeu, singurul lucru de care 
putem fi absolut siguri, este că El considera urletele de durere ale 
oamenilor o muzică mai dulce decât trilurile privighetorilor. Darwin 
zâmbi. Probabil îi plăceau şi milkshake-urile de căpşuni. 

Recruţii fedaini erau în mod ostentativ musulmani, fie născuţi, fie 
convertiți, şi nici Darwin nu era diferit. Educaţia religioasă era parte 
din instrucţie, cu rugăciuni rostite de cinci ori pe zi şi legile regimului 
alimentar respectate cu scrupulozitate. Nu-i fusese de niciun folos. 
Evlavia aceasta îi ajuta probabil pe cei cărora le lipsea curajul, dar 
pentru un om ca Darwin, credinţa era o distragere a atenţiei, dacă nu 
chiar o piedică. Când fusese acceptat în rândul asasinilor, nu mai 
trebuise să se prefacă. Nu existau legi, restricţii sau rugăciuni pentru 
asasini. Erau liberi. 

Darwin se jucă la Cyclops şi-l privi din nou pe Rakkim în baie. Îi 
plăcea partea când o ridica pe Marian din cadă, o lua în braţe şi o 
ţinea la piept. I se udau hainele şi apa din părul ei ud îi picura pe 
ghete, dar o purta pe braţe cu un respect straniu şi tandru, încercând 
să nu se uite la ea. Darwin avea de gând să folosească exact tandreţea 
asta împotriva lui. Tandreţea asta îl va ucide pe Rakkim. 

O apăsare de buton şi Cyclops descărcă ultima oră de supraveghere. 
Darwin trecu rapid prin film, împărțind ecranul în patru, câte unul 
pentru fiecare cameră ce acum filma în infraroşu. Casa Warriq era 
tăcută şi întunecată, iar cadavrele fuseseră scoase de acolo. Ce păcat. 
Sperase că persoana din taxiul de după-amiază, cine-o fi fost, se va 
întoarce să arunce o privire după ce plecase poliţia. Fie că era sau nu 
Sarah, exista totuşi o legătură. Darwin avea un instinct pentru 
chestiile astea. Îşi vâri dispozitivul Cyclops înapoi în buzunarul hainei, 
şi zâmbi. Poate că Sarah aştepta o perioadă cuviincioasă de doliu 


înainte să se întoarcă la casă. 

Uşa de la pivniţa bisericii se deschise brusc şi Rakkim şi polițistul 
cel gras ieşiră afară, amândoi destul de nesiguri pe picioare. 

Darwin era pregătit. Îl va urmări pe Rakkim şi va afla unde locuia în 
zilele astea. Oamenii Bătrânului supravegheaseră clubul Blue Moon, 
dar Rakkim nu se apropiase de el. Cretinii. Darwin găsise de fapt 
apartamentul lui Rakkim, dar nu mai fusese folosit de mai multe zile. 
Rakkim curăţase orice s-ar fi putut dovedi folositor, dar lui Darwin îi 
plăcuse să fie acolo, să încerce hainele din dulap, să stea pe pat, 
săltând puţin să vadă cât de elastic era. Rakkim avea probabil 
ascunzători în tot oraşul, camere, studiouri, apartamente amenajate în 
garaje şi închiriate sub nume false. Rakkim avea o mulţime de trucuri, 
dar niciunul nu-i va fi de folos în noaptea aceasta. Darwin nu avea 
nevoie decât să afle unde-i era baza, ascunzătoarea sigură, în care 
Rakkim se culca şi-şi visa visele. O dată ce Darwin va şti asta, restul se 
va aranja de la sine. 

Darwin îl văzu pe Rakkim deschizând uşa maşinii, scoțând una 
dintre cutiile de carton şi punând-o în vehiculul poliţistului gras. Făcu 
apoi acelaşi lucru cu a doua cutie, iar polițistul gras nu se oferi deloc 
să-l ajute. Erau probe ale cazului în cutii? Nu era prea probabil. Dacă 
ar fi fost probe, ar fi fost puse în maşina detectivului gras încă de la 
început. Interesant. Maşina lui Rakkim era furată, bineînţeles. Darwin 
verificase numărul. Şi atunci de ce stăteau Rakkim şi polițistul cel gras 
în parcare aşa, fără treabă? Ce aşteptau? 

Se deschise din nou uşa bisericii şi încă trei poliţişti ieşiră 
împleticindu-se, chiuind, luându-se în joacă la pumni. Rakkim îi 
chemă la el. Polițistul cel gras interveni şi el, vorbind atât de tare că 
Darwin aproape reuşi să înţeleagă ce zicea. Cei trei poliţişti se 
despărţiră, intră fiecare în maşinile de poliţie, iar polițistul cel gras se 
duse şi descuie poarta de securitate. Cei trei poliţişti ieşiră încet din 
parcare, aşteptară, cu motorul pornit, măturând strada cu farurile. 

Oh, chiar că eşti un băiat isteţ. Darwin se lăsase în scaun să nu fie 
văzut de afară; lumina reflectorului de la poartă alunecă încet peste 
parbriz. Auzi o maşină trecând încet pe lângă el, apoi încă una, dar el 
rămase pe loc. Reflectorul se întoarse, în ritm regulat. Auzi maşinile 
accelerând, aruncă o privire rapidă peste bord şi văzu lumini roşii de 
poziţie la distanţă. Maşinile de poliţie erau înşirate în rând în urma 
maşinii poliţistului celui gras, făcând un ocol la fiecare colţ, cercetând 
strada după oricine ar fi putut să-i urmărească, asigurându-se că vor 
ajunge pe autostradă fără a fi urmăriţi. 

Darwin îşi porni şi el maşina, dar nu se obosi să încerce să-l 
urmărească. Trebuia să recunoască — Rakkim se comporta mereu ca şi 
cum ar fi urmărit. Un tip dur care ştia cât de uşor pot fi doborâţi chiar 
şi cei mai duri tipi. Puterea umilinţei, o mişcare de autentic luptător 


din umbră. Darwin nu cunoscuse decât doi sau trei asemenea indivizi; 
toţi erau tipi simpatici până când se schimba situaţia, şi atunci, să te 
păzeşti. Ca asasinii. Puteai să-i arunci oriunde în lume şi în zece 
minute se vor integra perfect, vor deveni o parte a reliefului uman 
local. Însă era nevoie de un efort să fii invizibil, şi cea mai mică 
scăpare putea fi fatală. În cele din urmă, chiar şi cei mai buni luptători 
din umbră erau descoperiţi şi ucişi. În afară de Rakkim. 
Supravieţuitorul. 

Fără să ştie exact de ce, îi veni în minte tânărul poliţist de la scena 
crimei din acea după-amiază, lucios şi sclipitor ca un bănuţ nou, 
dornic să-şi găsească un apartament şi să se mute singur la casa lui. 
Ah, să fii tânăr din nou! Darwin ieşi în stradă. Avea chef să mai bea un 
milkshake de căpşuni. 


CAPITOLUL 23 
Înainte de rugăciunile din zori de zi 


Rakkim se furişă afară pe o uşă laterală din clădirea de birouri pe 
jumătate goală, ieşind în aerul rece al nopţii. Era îmbrăcat în blugi şi 
cu o bluză bleumarin de trening, cu gluga trasă adânc peste frunte. Te 
distrezi deja? Asta îl întrebase asasinul. Un mesaj în sânge lăsat pe 
peretele camerei de zi a lui Marian. „Stai numai să te găsesc, jigodie 
ordinară, şi vedem noi cine se distrează.” Rakkim îi spusese lui 
Colarusso că n-avea nicio şansă împotriva asasinului, dar nimic nu era 
sigur. Nu avea nevoie decât de noroc. Mai mult noroc decât orice om 
putea spera să aibă. 

Sub picioare îi scrâşniră cioburi de sticlă spartă, iar trotuarul era 
crăpat şi fărâmiţat pe alocuri. Era patru dimineaţa şi era singur în 
Bellytown, cum îi spuneau localnicii cartierului dărăpănat din jurul 
pieţei vaste în aer liber ce aproviziona cu mâncare întreg oraşul. Era 
patru dimineaţa şi era mahmur de la vinul de biserică, cu stomacul 
plin de noduri de la furie şi oboseală, dar nu voia să doarmă - de 
fiecare dată când închidea ochii, vedea chipul lui Marian în cadă, cu 
părul plutind în apă. O sirenă moartă, departe de mare. Se întrebă 
unde era Sarah, şi dacă era în siguranţă. În primul rând, se întreba 
dacă Sarah ştia ce anume începuse. 

Un ziar îngălbenit se rostogoli în jos pe stradă, purtat de vânt. 
Bellytown era slab iluminat, holurile clădirilor baricadate şi cu 
geamurile acoperite cu scânduri adăpostind vagabonzi fără casă, 
pensionari fără bani şi imigranţi din interiorul ţării, veniţi să-şi încerce 
norocul în capitală. Guvernul discuta de ani de zile despre cum va 
dărâma aceste case, le va rade de pe faţa pământului şi va construi 
locuinţe noi, dar vorbele erau singura realizare de până acum. 

Colarusso îl lăsase pe Rakkim cu o oră înainte pe aleea din spatele 
blocului de birouri, îl ajutase să-şi încarce într-un lift de serviciu 
cutiile şi apoi se dusese acasă. Rakkim dormea într-un birou gol de 
când îl chemase Redbeard. Acum nu va mai sta aici mai mult de o zi 
sau două, doar atâta timp cât să răsfoiască jurnalele, şi apoi le va duce 
la următoarea ascunzătoare. Prima dată însă, trebuia să discute cu 
Harriet. 

Asasinul era pe urmele lui şi voise ca Rakkim să ştie asta. Fie spera 
ca Rakkim să intre în panică, fie era pur şi simplu prea arogant să se 
stăpânească. Aroganţa şi îngăduinţa de sine prea mare erau pericolele 
profesionale ale asasinilor. Zdrobirea vieților oamenilor îţi provoca 
asta. O asemenea putere, ca a lui Dumnezeu, îl golea pe dinăuntru 


chiar şi pe cel mai puternic om în cele din urmă, iar asasinii erau slabi 
prin natura lor, oameni slabi, cu un dar special. Anunţându-şi 
prezenţa, asasinul sperase ca Rakkim să-şi piardă concentrarea şi să 
facă o greşeală. Dar asasinul era cel care făcuse o greşeală, şi dacă nu 
realiza asta, era a doua greşeală a sa. 

Din blocul de apartamente de vizavi auzi muzică... muzică veche 
din războiul de dinaintea ultimului război, muzică de pe vremea când 
oamenii se atingeau şi se îmbrăţişau în public. Era probabil un 
pensionar decrepit care nu putea dormi sau se sculase să meargă la 
baie şi îşi amintise de vremuri mai bune. Muzica încetă, apoi acelaşi 
cântec mai începu o dată, şi Rakkim îşi imagină bătrânica sau bătrânul 
care-l asculta mereu şi mereu, rechemându-şi în minte cine ştie ce 
amintiri. Continuă să meargă. 

Trotuarele se umpleau deja de muncitorii care se îndreptau spre 
piaţa principală, bărbaţi îmbrăcaţi la fel ca el, cu mâinile în buzunare 
şi cu ţigara în gură. Camioane pline de legume huruiau pe străzi, 
claxonând asurzitor, iar aerul devenea greoi de la mirosul de fructe 
coapte şi legume. Se opri la un Starbucks cu ferestrele jegoase şi cu 
interiorul aglomerat şi zgomotos. Comandă un espresso dublu şi un 
corn cu scorţişoară. Câteva minute mai târziu, chelneriţa îi puse 
comanda pe masă şi Rakkim îi dădu şase dolari, spunându-i să 
păstreze restul. 

Banii arătau bine, măcar atâta trebuia să recunoşti la noul regim. 
Abia îşi amintea cum arătau banii vechi, dar ştia că erau verzi şi aveau 
pe ei chipurile unor oameni morţi. Noile bancnote erau intens 
colorate, un amestec de nuanţe de albastru, roz şi galben, mai mari 
decât vechile bancnote. Nu aveau pe ele niciun preşedinte mort. 
Bancnota de cinci dolari avea imaginea mozaicului uzinei de 
armament din Detroit, cea de zece clădirea prăbuşită Space Needle, 
cea de douăzeci o imagine a semilunii deasupra ruinelor oraşului New 
York, cea de cincizeci arăta Marea Moschee din capitală şi pe cea de o 
sută era imaginea sfintei Kaaba, marele cub negru din Mecca, 
radioactiv pentru următorii zece mii de ani. 

Îşi bău în grabă cafeaua şi începu să muşte din cornul cu scorţişoară 
în timp ce se îndrepta spre uşă. Nu-şi dăduse seama cât îi era de 
foame. Îşi termină cornul şi-şi linse cu grijă degetele. După tot ce se 
întâmplase, cel puţin avea încă obiceiurile unui bun musulman. 
Creştinii se strâmbau când îi vedeau pe musulmani lingându-şi 
degetele după ce mâncau, considerând asta neigienic şi un semn de 
proastă creştere, dar musulmanii ştiau mai bine. Mâncarea era un dar 
de la Allah, şi cine ştia care bucăţică din ea conţinea binecuvântarea 
Domnului? 

O văzu pe Harriet mergând în faţa lui pe trotuar, făcându-şi drum 
prin mulţime, forțând oamenii să-i facă loc pentru gabaritul ei enorm. 


Era ca o teroristă în haină lungă de blană, o matroană umflată ca o 
balenă de şaizeci de ani, cu părul portocaliu aprins şi bărbie lăsată 
care-i tremura la fiecare pas. Se aplecă peste o tarabă cu fructe şi luă 
în mână o piersică, aducând-o la nas ca să aprecieze mai bine ce 
calitate avea, apoi o aruncă la loc şi îşi continuă drumul cu paşi 
zgomotoşi. Vânzătorul de fructe îi aruncă o privire otrăvită, dar nu 
comentă. 

Rakkim o urmă. Harriet era o creatură a rutinei, făcându-şi turele 
regulate prin piaţă, fiind mereu printre primii clienţi ai zilei, ca să 
poată alege cele mai bune produse pentru gusturile ei pretenţioase. 
Faptul că era atât de previzibilă nu era un pericol pentru ea. Avea 
nevoie să fie uşor de găsit de potenţialii clienţi, şi-n plus de asta, era 
protejată. Rakkim văzu un bărbat de cealaltă parte a străzii, mâncând 
dintr-o pungă de castane fierbinţi, în timp ce se ţinea după ea, o brută 
îndesată într-o haină albastră, cu gulerul ridicat şi cu un chipiu tras în 
jos pe frunte. Ziceai că era un marinar... dar nu era marinar. Nu avea 
privirea mijită a celor care lucrau pe apele sărate. O altă gardă de corp 
mergea la doar câţiva paşi în urma lui Harriet, un individ înalt care se 
folosea de un baston, dar nu era şchiop; talpa pantofului drept nu avea 
modelul de uzură pe care l-ar fi avut la cum îl târa după el, şi nu-şi 
rotea şoldurile destul. Oamenii credeau că pentru a juca rolul de 
şchiop nu era necesar decât să ai un baston mare, dar trebuiau 
învăţate un întreg set de semne subtile şi omul acesta nu-şi dăduse 
silinţa. 

Harriet mai verifică şi piersicile altui vânzător. Luă una în mână, îşi 
trecu degetul peste ea şi o adulmecă. Dădu aprobator din cap şi alese 
mai multe piersici pe care le înmână vânzătorului. După ce plăti, puse 
punga de hârtie cu fructele în coşul de cumpărături şi traversă strada 
ca să ajungă la tarabele măcelarilor musulmani. Rakkim se duse după 
ea în pas de plimbare. Văzu una dintre gărzile de corp schimbându-şi 
poziţia, cel în haina albastră de marinar simţindu-i interesul. O 
nimerise bine. 

Măcelarii lucrau la mesele de tăiat, ascuţindu-şi cuţitele aplecaţi 
înainte, zgomot asemănător cu sunetul unor insecte uriaşe ce pocneau 
din mandibule. Şorţurile lor albe erau pătate de sânge, şi murmurau 
încontinuu în timp ce lucrau, repetând la infinit numele lui 
Dumnezeu. Nu era strict necesar; legea musulmană nu pretindea ca 
numele lui Dumnezeu să fie rostit decât la momentul uciderii 
animalului, dar Robele Negre proclamaseră că niciodată nu era prea 
des să invoci numele lui Dumnezeu, iar măcelarii se străduiau din 
răsputeri să se supună. Măcelarii creştini erau de partea cealaltă a 
pieţei, aproape de lăzile de gunoi. Creştinii vindeau carne tăiată în 
mod necorespunzător, animale omorâte prin şocuri electrice, iar 
tarabele lor se aflau aproape de vânzătorii de peşte care vindeau 


fructele de mare, pe care nişte musulmani pioşi nu le-ar atinge 
niciodată: crabi, homari, stridii, moluşte, caracatite. 

— Bună, Rakkim. 

Harriet examina fileurile perfecte, în timp ce măcelarul de la tarabă 
aştepta răbdător să se hotărască. Era o atee convinsă, dispreţuitoare 
faţă de toţi credincioşii, dar ştia că mărfurile cele mai bune de orice 
fel erau rezervate doar credincioşilor. Arătă o bucată mare şi frumoasă 
de carne şi se răsuci, îl îmbrăţişă stângaci pe Rakkim, cu haina de 
blană caldă şi aburindă în aerul umed. Mirosea a parfum franțuzesc de 
trei sute de dolari uncia. 

— Arăţi ca dracu. 

Rakkim îi pipăi blana castanie bogată. 

— Bizam? 

— Samur rusesc. 

Harriet îi dădu mâna la o parte, apoi verifică dacă mai avea la gât 
şiragul de perle negre. Plăti măcelarului pentru carne. Câteva 
momente mai târziu se plimba împreună cu Rakkim pe trotuar, iar 
cele două gărzi de corp se ţineau după ei la distanţă. 

— Eşti gata în sfârşit să-mi accepţi oferta? 

— Nu de asta sunt aici. 

Părul în cârlionţi de un portocaliu aprins al lui Harriet era cărunt la 
rădăcină, şi obrajii îi erau acoperiţi de fard, dar ochii cenuşii erau 
foarte intenşi. 

— Nu face pe inabordabilul. Am un director de societate de sonde 
de petrol implicat într-o dispută urâtă pentru un patent cu un 
competitor. Foarte urâtă. Are o limuzină blindată şi protecţie armată 
douăzeci şi patru de ore, dar tot face pe el de frică de fiecare dată 
când iese din casă să meargă la moschee. Faci cu el un contract de 
securitate pe doi ani şi-ţi poţi cumpăra o vilă în Hawaii şi să ţi-o umpli 
de dansatoare. Presupunând că supravieţuieşte, bineînţeles. Spune-mi 
numai un preţ. 

— N-am niciun preţ, zise Rakkim, vârându-şi mâna în coşul ei de 
cumpărături. 

Evită piersicile şi şterpeli în schimb o caisă. Muşcă. Era incredibil de 
dulce, perfect coaptă. Gărzile ei de corp erau mai aproape acum, cel în 
haina marinărească prefacându-se că examinează o tarabă cu carne de 
miel. 

Harriet le făcu un semn cu mâna şi gărzile de corp se retraseră mai 
în spate. 

— Atunci, de ce eşti aici? 

Rakkim mai muşcă o dată. 

— Am o mică problemă. 

— Vrei o mică armă ca să-ţi rezolvi mica problemă? întrebă Harriet, 
cu bărbia săltând. Eu nu mă ocup de aşa ceva, bineînţeles, dar am 


sursele mele. 

— Armele sunt supraestimate, zise el, terminându-şi caisa şi 
aruncând sâmburele în şanţ, speriind pescăruşii ce culegeau prin 
gunoaie. Am nevoie de ajutorul tău să găsesc un asasin. 

— Asta e uşor. Lucrez de ambele părţi ale baricadei, ştii asta. 

Rakkim se apropie mai tare de ea. 

— Un asasin fedain. 

Harriet chicoti. Lui Rakkim i se păru că sună ca o cioară sfâşiată în 
bucăţi. Mai mulţi oameni din jur le aruncară o privire, dar îşi 
întoarseră ochii imediat. Harriet nu se oprise în loc, şi haina de blană 
îi flutura în jurul genunchilor. 

— Ştiu că nu sunt prea mulţi pe piaţă, zise Rakkim. 

— Nu e niciunul pe piaţă. Sunt de douăzeci de ani în meseria asta şi 
încă n-am întâlnit niciodată unul adevărat. Oh, au fost destui care-au 
încercat să se dea drept asasini fedaini, dar toţi s-au dovedit nişte 
escroci. Îl bătu uşor cu mâna pe braţ, strângându-l brusc cu degetele ei 
groase. Cei adevăraţi nu atrag atenţia asupra lor, nu-i aşa? 

Rakkim nu răspunse. 

— Am o grămadă de foşti soldaţi în carnețelul meu negru, o 
mulţime de foşti poliţişti, chiar şi câteva foste gărzi de corp 
prezidenţiale, dar fedaini... ăştia sunt greu de procurat. Cum am spus, 
ai putea să-ţi scrii propriul cec numai din asta, zise Harriet cu ochii 
îngustaţi. Dar tu eşti mai mult decât un simplu fedain. Atâta lucru ştiu 
şi eu. 

— N-am fost asasin. 

— Orice-ai fi, eşti calitate a-ntâia, am observat asta încă de prima 
dată când te-am văzut. Inteligent, tăcut, şi ai vederea aia de trei sute 
şaizeci de grade, dar fără să sari în ochi, şi toate se combină chiar la 
fix, ştii? M-am uitat o singură dată la tine şi m-am gândit: „Ăsta poate 
fugi printr-o ploaie torențială ferindu-se de stropi aşa de bine încât nu 
s-ar uda deloc”, zise ea, lingându-şi buzele ridate, vopsite în 
portocaliu. 

— Asasinul ăsta pe care-l caut eu, poate că nu şi-a oferit serviciile 
după ce a plecat de la fedaini. Chiar dacă nu l-ai întâlnit direct, sper 
că ai dat de semnătura lui la unele misiuni. Poate ai avut vreun client 
de mare clasă, unul foarte bine acoperit, care a fost găsit mort într-o 
dimineaţă şi oamenii tăi nici nu şi-au dat seama ce se întâmplă. Ţi se 
pare familiar? 

Harriet se opri lângă un vânzător de peşte şi se uită îndeaproape la 
şirurile de somoni argintii şi păstrăvi pătaţi cu roşu, aliniaţi frumos 
pentru inspecţie. 

— Harriet? S-a petrecut vreodată scenariul ăsta cu vreun client 
foarte important? 

— Nişte lapsusuri ocazionale în securitate sunt parte din meserie. 


Când se întâmplă, plătesc penalizările pentru eşec către familie sau 
cine-o fi şi trec mai departe. 

— Nu vorbesc de un lapsus în securitate. Nimeni n-a făcut nicio 
greşeală. Individul pe care-l caut are fler. Totul e perfect pentru un 
minut... oamenii tăi sunt poate chiar în contact audio cu gărzile 
clientului, şi apoi dintr-odată e linişte. Când apar întăririle, toată 
lumea a murit. Gărzile, clientul, toţi. Se poate chiar să fie morţi în 
mod interesant, sau poate nici acum nu ţi-ai dat seama cum au fost 
surprinşi. Îţi aminteşti ceva de genul ăsta? Sau ceva similar care li s-a 
întâmplat rivalilor tăi? 

Harriet se uită la el cu atenţie. 

— Dacă n-ai fost asasin, atunci ce specializare fedain ai avut? Ştiu 
că n-ai fost genul obişnuit. 

— Am lucrat la spălătorie. N-am întâlnit nicio pată pe care să nu 
reuşesc s-o scot. 

— Da, ăsta e un fel de a privi lucrurile, zâmbi Harriet. 

Se apropie de o tarabă de carne - bucăţi sclipitoare şi lucioase de 
carne de vită, oaie şi capră. Verifică un aranjament de capete de 
capră, legănându-şi bărbia cu degetul arătător. 

— Minunate, nu crezi? 

Rakkim aruncă o privire către capete, la ochii şi la boturile căscate. 
Şiroaie roz se prelingeau printre cuburile de gheaţă în care erau 
aranjate. 

— Nu-mi place mâncarea care se uită la mine. 

— Vai de mine, da! ce floricică delicată mai eşti! 

Rakkim văzu bruta în haina de marinar reflectat în bolul de oţel 
inoxidabil de pe cântarul măcelarului, imaginea individului 
distorsionată, cum se mişca de pe un picior pe celălalt. Cel cu bastonul 
se apropie de ei şchiopătând din cealaltă parte a străzii. 

— Cred că băieţii tăi sunt neliniştiţi. 

— I-ai şi văzut deja, clătină Harriet din cap. Încă îi evaluez pe ăştia 
doi. Poate că nu-s ei chiar aşa de buni pentru supraveghere, dar 
amândoi sunt luptători de nivel înalt. Tipps, cel înalt cu bastonul, a 
fost instructor de lupte de stradă la Poliţia Congresului. Grozzet, cel cu 
haina de marinar, a fost în Forţele Speciale. A condus o echipă de atac 
pentru Robele Negre timp de cinci sau şase ani. Un adevărat vânător 
de evrei, după câte am auzit, cu o râvnă şi sârguinţă ca ale unui porc 
în căutare de trufe. Cred că eu plătesc totuşi mai bine sau poate că nu 
i-a plăcut ideea să lucreze pentru noul mullah, Ibn Azziz. 

— Sau poate i s-au terminat toţi evreii. 

— Se spune că Oxley a făcut un infarct. Cel puţin asta e versiunea 
oficială, zise Harriet, făcând încă un semn din mână. Tu ce-ai auzit? 
Redbeard şi-a vârât coada pe acolo? 

Rakkim rămase cu ochii aţintiţi pe cântar. 


— Fugăreşte-ţi băiatul. 

Harriet se întoarse şi-l văzu pe Grozzet apropiindu-se. 

— Nu cred că pot. E cam nevricos. 

— Sunt într-o dispoziţie proastă, Harriet. 

Harriet se îndepărtă de el câţiva paşi, învelindu-se mai strâns în 
căldura moale şi plăcută a hainei de samur. 

— Să înceapă jocurile, zise ea, cu ochi copilăreşti. 

Tipps era de cealaltă parte a străzii. Îşi scosese o rapieră din baston, 
şi se apropia prudent. Grozzet era mai aproape, cu ceva ascuţit 
sclipindu-i în pumn, fără nicio încercare de a-şi deghiza intenţiile. 
Chiar că era nevricos. Probabil genul de nevroză provocată de un 
regim zdravăn de amfetamine. Echipele de atac funcționau cel mai 
bine cu ajutorul curajului chimic... orice le putea mări forţa fizică şi 
micşora inhibiţiile morale pentru munca murdară pe care o făceau. 

— Eşti sigură că vrei asta, Harriet? N-o să-ţi fie de niciun folos 
morţi. 

— Nu-mi sunt de niciun folos nici acum. Nu încă, cel puţin. 

Oamenii veniţi atât de devreme la cumpărături în piaţă se 
împrăştiară, dar nu prea departe, punându-se la adăpost în spatele 
tarabelor din apropiere. Voiau să se uite, şi tot asta voiau şi gardienii 
publici din piaţă, măcelarii şi vânzătorii de peşte, toţi aplecându-se în 
faţă ca să vadă mai bine, murmurând între ei. Nişte Robe Negre 
stăteau într-un colţ cu mătăniile lor, cu feţele lipsite de orice expresie, 
enumerând în linişte cele nouăzeci şi nouă de nume ale lui Dumnezeu. 

Rakkim îl întâmpină pe Grozzet. 

— Bună dimineaţa. 

Grozzet încetini. Era un bărbat masiv, cu gâtul gros ca de bivol şi 
barba neagră şi răvăşită. Ochii i se roteau în cap. 

— Jidanul ăsta îţi face probleme? o întrebă el pe Harriet. 

— Ai nevoie de confirmare verbală, după semnalul de cerere de 
ajutor? se răsti Harriet. O să trebuiască să menţionez asta oricărui 
potenţial client. 

— Eu tocmai plecam, zise Rakkim. 

— Nu, tu tocmai mureai. 

Grozzet se ghemui la pământ, strângând în mână un pumnal al 
Forţelor Speciale. 

— Niciodată nu mi-a plăcut poziţia asta de luptă, zise Rakkim. 
Adică e o postură acceptabilă pentru o operaţiune a Robelor Negre, de 
înjunghiere şi fugă, dar îţi pierzi mobilitatea. Şi ţii prea strâns cuțitul 
în mână, dar poate ţie nu-ţi pasă. 

Căscă, şi-l urmări pe Tipps cu coada ochiului. 

Grozzet zâmbi. Avea dinţi minunaţi, regulaţi şi albi. Tot restul 
figurii şi trupului său era grosolan şi neîngrijit, dar dinţii arătau ca 
scoşi din cutie. Rămase cu ochii aţintiţi pe Rakkim în timp ce-şi ajustă 


felul cum ţinea pumnalul. 

— Uită-te la mine, Harriet. După ce vezi ce-i fac maimuţoiului 
ăstuia, o să-mi dublezi rata minimă. 

— Acum mi-ai rănit sentimentele, spuse Rakkim, privindu-l pe 
Grozzet cu atenţie nu în ochi, ci la colţurile ochilor, ştiind că acolo va 
vedea momentul lansării atacului. Cred că o să trebuiască să mă aşez 
pe bordură şi să plâng un pic... 

Grozzet se năpusti asupra lui, cu pas mic, care era de fapt o mişcare 
destul de bună. O schimbare de viteză le strica ritmul multor luptători. 
Era o mişcare bună, dar Rakkim era suficient de rapid să n-aibă nevoie 
să urmărească mişcarea mâinii lui Grozzet... nu trebuia să-i privească 
decât ochii. 

Când pasul ieşit din ritm nu-l dezechilibră pe Rakkim, Grozzet îl 
atacă în forţă. Rakkim cronometrase totul perfect, înşfăcând un cap de 
capră şi izbindu-l pe Grozzet în faţă cu el. Capul de capră, numai os şi 
coarne, îi sparse nasul şi-i zdrobi dinţii din faţă. Grozzet se împletici, 
scăpă pumnalul şi apoi se prăbuşi pe trotuar. 

Rakkim legăna capul de capră de un corn striat şi se uita la Tipps 
care se apropia încet. Tipps avea şi el în mână rapiera, dar Rakkim nu 
făcu nimic altceva decât să învârtă încontinuu capul de capră, 
ţinându-l de corn. De pe degete i se scurgeau pe jos picături mari de 
sânge. 

Grozzet era ghemuit în poziţie fetală pe asfalt, şi sângele îi şiroia 
printre cioturile dinţilor, năclăindu-i barba. 

— Nu e uşor să-ţi dai seama ce să faci, nu-i aşa? îi zise Rakkim lui 
Tipps. Poate am avut pur şi simplu un noroc chior... sau poate că 
Grozzet nu e chiar aşa de bun cum zice toată lumea. Pun pariu că tu 
eşti mult mai bun. 

Tipps ezită, apoi îşi ridică rapiera la frunte în formă de salut şi se 
trase înapoi. Când ajunse de cealaltă parte a străzii, începu să alerge. 

Rakkim azvârli capul de capră înapoi pe taraba cu gheaţă. Harriet se 
uită după Tipps cum alerga ocolind tarabele înşirate pe stradă, 
îmbrâncind oamenii care-i stăteau în cale. 

— Întotdeauna îi recunoşti pe absolvenţii de colegiu — sunt destul de 
deştepţi să ştie când sunt depăşiţi, spuse el, netezindu-şi părul. Ah, ce 
bine, ia uită-te în jur, Rakkim. Sunt vreo treizeci sau patruzeci de 
oameni care au văzut spectacolul ăsta. Pe la prânz cam de zece ori pe- 
atâta vor auzi despre el. Câţi crezi c-o să se hotărască pe loc că pur şi 
simplu trebuie să-şi facă rost de o gardă de corp? E o lume periculoasă, 
tocmai le-ai dovedit-o. Se uită la Grozzet care se îndepărta târâş, şi-şi 
atinse perlele. Credeam că-ţi va crea mai multe greutăţi. A avut 
recomandări minunate. 

Oamenii din jur se agitară, iar cumpărătorii se risipiră care încotro, 
dornici să-şi continue ziua. Să le spună prietenilor lor. Exact cum 


spusese Harriet. Un măcelar anunţă în gura mare că specialitatea zilei 
era pieptul de pui, la 3,99 dolari livra, şi un muncitor mare cât un urs 
trecu greoi pe lângă ei cărând o jumătate de vită pe umăr. Un camion 
claxonă la capătul străzii, şi oamenii se feriră în grabă din calea lui. 
Cele două Robe Negre rămaseră pe loc. 

Rakkim se spălă pe mâini cu furtunul folosit de vânzătorii de peşte, 
frecându-şi palmele cu forţă în apa aşa de rece că-i amorţiră degetele. 

— Omul pe care-l caut, asasinul ăsta... poate că oamenii nu-l 
cunosc, dar n-ar putea uita ce-a făcut. Vreau să te interesezi. 

— Vorbeşti de parcă-mi dai un ordin. 

— Consideră-l preţul colaborării dintre noi, zise Rakkim, ştergându- 
şi mâinile de blugi. 

Harriet îşi mângâie gâtul. Grozzet ajunse la şanţ înainte să-şi piardă 
cunoştinţa. Harriet se uită la sângele ce se scurgea pe pietrele de 
pavaj, formând un mic vârtej în jurul unei frunze răsucite de salată. 

— Ştii că sunt oricând bucuroasă să te ajut. Nu ştiu dacă se poate 
numi o moarte interesantă, cum ziceai, dar joia trecută un vânător de 
recompense a fost găsit într-un apartament din Ballard cu un beţişor 
de mâncare chinezească vârât prin ochi. Ăsta ar fi stilul asasinului tău 
fedain? 

— Nu... Rakkim îşi înclină capul într-o parte. Lucra pentru tine? 

— Bineînţeles că nu. Ştii că eu nu tratez cu personajele alea. 

— Pe cine căutau? 

— O mireasă fugară, zise Harriet, alegând o piersică bine coaptă din 
pungă. Totul foarte pe ascuns, ca de obicei, dar am auzit că se plătesc 
nişte bani foarte frumoşi pentru ea şi că nu e nicio problemă dacă 
marfa e deteriorată puţin în timpul recuperării. 

— A avut loc recuperarea? 

— Nu. 

Harriet luă o muşcătură mare din piersică şi sucul i se scurse pe la 
colțul gurii. Harriet îşi vâri mâna cealaltă dedesubt să prindă 
picăturile scăpate. 

— Dar, ştii cum se spune, şi mâine e o zi. 

Pe cizmele lui Rakkim era sânge, dar şi acela se va spăla. Se uită la 
Harriet. 

— Unde în Ballard s-a găsit cadavrul? 


CAPITOLUL 24 
După rugăciunile de după-amiază 


Rakkim înconjură o dată blocul de apartamente unde îi spusese 
Harriet că fusese găsit cadavrul, încercând să găsească vreun vehicul 
ce nu părea să se potrivească în zonă. Informaţiile lui Harriet erau de 
obicei de încredere, dar asta nu însemna că şi ea era aşa. Rakkim nu 
avea idee dacă exista vreo recompensă pe capul lui, dar Harriet ar şti 
asta şi, deşi i-ar cumpăra poate flori la înmormântare şi ar vărsa 
lacrimi adevărate, afacerile rămâneau afaceri. Rakkim parcă în spatele 
clădirii. Coşurile de gunoaie erau arhipline, muştele roiau zumzăind în 
jurul resturilor putrede de mâncare şi al cutiilor ude de pizza. O briză 
răcoroasă alungă momentan muştele, dar se întoarseră. În curând va 
ploua. 

Ballard era o parte mai veche şi mai părăginită, un amestec de 
muncitori catolici şi musulmani căzuţi în păcat. Chiar şi moscheile 
păreau triste şi neglijate, cu pereţii exteriori crăpaţi şi prăfuiţi, şi 
chemarea la rugăciune, care tocmai se terminase, fusese o înregistrare, 
şi încă nu una bună, vocea muezinului auzindu-se slab şi distorsionat. 
Oamenii de pe stradă erau în majoritate moderni frânţi de oboseală şi 
apatici, cu gulerele ridicate împotriva umezelii. 

Monoraiul trecu vâjâind pe platforma de deasupra străzii principale, 
cu vagoanele sclipitoare îndreptându-se spre centrul oraşului. Sistemul 
de monoraiuri era mândria capitalei, un proiect de mai multe miliarde 
de dolari iniţiat de preşedintele Kingsley în primii ani ai administraţiei 
lui, ce avusese scopul de a arăta lumii că statul musulman era capabil 
de proiecte tehnologice măreţe. Douăzeci de ani mai târziu, deşi de 
obicei plin până la refuz, monoraiul era în continuare curat, silențios, 
sigur, ieftin şi de încredere. Fără niciun graffiti. Asta de când nişte 
puştani care se jucaseră de-a prinselea în monorai fuseseră executaţi 
în primul an de funcţionare. Monoraiul funcţiona cu pierderi uriaşe, 
dar costul exact pentru oraş era un secret de stat. Autobuzele erau 
murdare şi lente, autostrăzile erau degradate aproape complet, dar 
monoraiul rămăsese exact ca în viziunea măreaţă a preşedintelui. Pe 
Rakkim nu-l impresionă. El fusese în dictaturile din America de Sud 
unde străzile erau inundate de apele de canalizare, dar 
cinematografele erau nişte palate digitale, gratuite pentru toţi, cu 
scaune de piele moale şi fină ca mătasea şi sunet simfonic. 

Cadavrul vânătorului de recompense fusese găsit în apartamentul 
302. Rakkim urcă scările câte două, ţinându-se cât mai aproape de 
perete să minimizeze zgomotul. Urcă până la etajul patru, traversă 


coridorul până la scările de pe partea cealaltă, ascultând. Din 
apartamente se auzeau sunete de la televizor, reclame, râsete 
înregistrate la comedii şi buletine de ştiri. Întotdeauna era câte un 
buletin de ştiri de ultimă oră. 

Pe hol se simțeau mirosuri de bucătărie, un amestec ameţitor de 
ceapă şi ceai de mentă. Cineva prăjea un pui la numărul 409, un copil 
cânta fals — Rakkim îşi imagină un bărbat venind în curând acasă de la 
lucru, urcând scările, cu hainele lipicioase de sudoare, întrebându-se 
dacă vor putea vreodată să-şi permită o casă a lor. Şi-l imagină pe 
bărbat mergând exact pe holul acesta, mirosul de mâncare din ce în ce 
mai puternic, oprindu-se în faţa uşii să asculte cântecul copilului. 
Bărbatul se va fi îndreptat de spate şi-şi va netezi hainele înainte să 
deschidă uşa, iar copilul se va arunca în braţele lui. Soţia lui îl va 
întreba ce fel de zi a avut şi bărbatul va minţi, va spune că a fost bine, 
că totul a fost foarte bine. O va săruta şi-i va simţi transpiraţia şi 
adierea de parfum de după ureche, din mica sticluță pe care i-o 
cumpărase de ziua ei. Parfumul de seara trecută se mai simţea şi 
acum. Rakkim rămase în faţa uşii, ascultând copilul cântând, iar acum 
era alt cântec, şi n-avea idee de cât timp stătea acolo. Coborî încet 
treptele către etajul trei, verificând întâi casa scărilor în sus şi în jos, 
zguduit de această scăpare, de neatenţia de moment. 

La etajul trei erau mirosuri diferite. Cineva gătea varză şi mirosul 
acoperea orice miros de mâncare mai gustoasă gătită de alţii. 
Apartamentul 302 era aproape la capătul coridorului, imediat după o 
cămăruţă de mături închisă cu scânduri bătute în cuie. Când trecu pe 
lângă 300, auzi un scârţâit în spatele uşii. Rakkim se opri. Rămase 
unde era, uitându-se la gaura cheii, şi văzu umbra de sub uşă 
mişcându-se ca şi cum cineva se îndrepta spre interiorul încăperii. 
Rakkim se duse la 302, şi aici simţi alt miros. Mai rău decât varza. Uşa 
era încuiată, dar una dintre balamale fusese răsucită, şi Rakkim făcu 
ceea ce făcuse şi ultimul vizitator. O împinse şi cuiul ce abia se ţinea 
în cadrul uşii ieşi imediat. Intră în cameră. Ferestrele erau larg 
deschise. Asta îmbunătăţea situaţia, dar nu cu mult. 

Sarah fusese aici. Hainele ei erau aruncate pe jos, o rochie cu 
floarea-soarelui pe care o purtase la una dintre întâlnirile lor. O rochie 
de primăvară, deşi primăvara se terminase de o lună. Deci era un 
semn al încrederii ei. Se bucură să vadă distrugerea camerei, mobila 
răsturnată, uşile sparte de la dulapuri şi frigiderul tras la o parte. Era 
bine să vadă acest vandalism, această cercetare turbată — căci asta 
însemna că n-o găsiseră. O cercetare a camerei nu-i va oferi nimic, dar 
cercetă totuşi. Nu lăsase nimic de valoare în urmă, nimic ce putea 
indica unde plecase. Şi asta era o lecţie a lui Redbeard. 

Când se întoarse iar în hol, închise uşa din faţă şi se îndreptă spre 
scări. La numărul 300 se auzi iar un scârţâit. Bătu la uşă. Niciun 


răspuns. Mai bătu o dată. 

— Deschide sau dărâm uşa. 

— Cine eşti tu, lupul mare şi rău? răspunse o voce înăbuşită. 

Rakkim râse. 

— Deschide numai uşa. 

Uşa se întredeschise uşor. Un bătrân într-un halat de baie în dungi 
se uită la el prin spaţiul permis de lanţul de siguranţă dintre uşă şi 
ramă. Avea o barbă ţepoasă şi căruntă, nerasă de vreo trei-patru zile. 

— Femeia care a locuit la uşa vecină e o prietenă de-a mea. 

— Bravo ţie. 

— Trebuia să treacă pe lângă uşa dumitale ca să ajungă la scări. 
Cred că ai văzut-o de fiecare dată când a plecat. Şi de fiecare dată 
când a revenit. Nu cred că se întâmplă multe pe-aici pe care să nu le 
vezi. 

— Nu vreau niciun necaz, domnule. 

— Mă cheamă Rakkim. 

— Hennesy. 

— Mă laşi să intru, domnule Hennesy? Nu vreau să-ţi fac niciun rău. 

— Am mai auzit eu asta şi altădată, zise Hennesy, ştergându-şi nasul 
cu mâneca halatului de baie. N-ai decât să intri, oricum o să faci ce 
vrei, zise el deschizând uşa, şi lăsând lanţul de siguranţă să cadă la 
podea. Ceilalţi nemernici nu s-au obosit să se prezinte, aşa că 
presupun că tu eşti cel politicos. 

Rakkim închise uşa în urma lui. Covorul era uzat în faţa uşii, de 
unde bătrânul supraveghease holul în ultimele câteva secole. 
Televizorul de pe peretele din faţa canapelei fusese smuls din suportul 
lui şi ecranul era sfărâmat. 

Hennesy se duse la o măsuţă de lângă fereastră şi se aşeză pe scaun. 
Îşi împreună mâinile şi aşteptă ca Rakkim să se aşeze în faţa lui. Pe 
masă era o ceaşcă de cafea rece, cu frişcă închegată. O farfurie cu 
resturi de pâine prăjită lângă un borcan deschis cu gem de mure. 

— Ţi-am spus că nu ştiu nimic. 

Rakkim văzu că urechea dreaptă a lui Hennesy era crestată la 
distanțe egale pe toată lungimea. Marginile erau aproape rană 
deschisă, cu o crustă subţire pe deasupra. Cel care făcuse acest lucru 
se oprise la mijlocul urechii stângi. Se plictisise, probabil. 

— Ar trebui să-ţi pui nişte unguent antibiotic. 

Hennesy îşi atinse delicat urechea. 

— E greşeala mea că ţin o foarfecă de croitorie la vedere. Era a 
soţiei mele... 

— Ar fi găsit ei altceva. Ceva chiar mai rău. Oamenii de genul 
ăsta... pun mâna mereu pe ce e la îndemână. 

Hennesy închise capacul borcanului de gem şi scutură firimiturile de 
pe masă pe jos. 


— Ziceau că e o criminală căutată de poliţie. O fugară care a omorât 
un bărbat care a încercat să o aducă acasă. Eu n-am avut nimic să le 
spun. N-am nimic să-ţi spun nici ţie. 

— Nu te cred, domnule Hennesy. 

Hennesy sorbi din cafeaua rece. 

— Îmi mijesc ochii... mă uit, şi văd moartea peste tot în jurul tău, 
domnule. Ai venit aici să mă omori? Aş vrea să ştiu. 

— O iubesc, domnule Hennesy. Oamenii care te-au tăiat cu 
foarfecă... ce crezi că i-ar face lui Sarah dacă ar găsi-o? 

— Asta nu-i treaba mea. 

Rakkim clătină din cap. 

— Poate că nu e treaba dumitale, dar ţi-ai asumat responsabilitatea 
pentru ea. Aşa eşti dumneata. Nu eşti singurul care poate vedea 
lucruri despre oameni. 

Hennesy se jucă absent cu o pungă de alune cu fistic de pe masă. 

— Ea mi-a dat astea. Mi-a zis că o cheamă Rachel, dar ştiam eu că 
nu-i aşa. Era o fugară. Avea privirea aceea. Aprigă. Nepoata mea şi-a 
părăsit soţul acum câţiva ani. Şi-a luat cei doi copii şi-a fugit. Nu pot 
mânca alune, zise el sorbind din cafea. Îmi fac praf digestia dacă mă 
ating de ele, dar i-am fost recunoscător pentru amabilitate. Rakkim îl 
lăsă să vorbească. Cu ceilalţi am făcut pe prostul. Le-am spus că n-aud 
bine, dar am urechi bune. Hennesy îşi atinse din nou cartilajul crestat. 
Recunosc paşii oricărei persoane din blocul ăsta. Pot să închid ochii şi 
ştiu dacă sunt de-aici sau nu. Câteodată îmi doresc să nu aud aşa de 
bine, adăugă el, cu glasul spart. I-am auzit urcând scările acum câteva 
nopţi... erau trei. Doi au plecat puţin mai târziu, dar unul a rămas, 
ascuns pe hol. După aceea... clătină din cap. După aceea, am auzit 
lucruri pe care aş vrea să le uit. Se uită urât la Rakkim. L-a omorât pe 
omul ăla, pe vânătorul de recompense, dar a meritat-o. Am stat cu 
urechea lipită de perete şi am auzit fiecare cuvânt. Ar fi putut fi 
nepoată-mea acolo, zise el, cu ochii sclipind de lacrimi nevărsate. Şi 
eu am stat pur şi simplu să ascult. 

— A atacat-o? 

— Am auzit-o luptându-se cu el. Am auzit-o şi n-am făcut nimic. 

— A fost rănită, domnule Hennesy? 

— N-am văzut sânge pe ea, zise Hennesy, uitându-se la mâinile lui. 
Nu eram aşa un laş pe vremuri. Am fost rănit în Bătălia de la Chicago. 
Se pare că a fost un punct de răscruce în război, dar nu mă întreba pe 
mine. Tot ce ştiu e c-am făcut pe mortul două zile pe Illinois Avenue 
cu un glonţ în burtă. Papistaşii mergeau peste tot, împuşcându-i pe 
răniţi. Eram tânăr atunci, era uşor să fii curajos. Acuma, nu mai 
merită nici pe dracu. 

Rakkim acoperi mâna omului cu a lui. Pielea lui Hennesy era ca 
hârtia cerată. 


— De unde ai ştiut că nu e rănită? 

— Am văzut-o trecând pe lângă uşa mea. Era grăbită. Cine ar putea 
să o învinovăţească? 

— Da, dar cum ai văzut că n-avea sânge pe ea? În timp ce trecea pe 
lângă vizor... în grabă? 

Hennesy rămase tăcut. 

— Poate acum e momentul să fii curajos. Poate asta e a doua ta 
şansă. 

— Am urmărit-o, zise în cele din urmă Hennesy. Am mers după ea 
când a plecat. Pot să mă mişc în linişte când vreau. Şi dacă eşti bătrân, 
oricum nimeni nu te mai bagă în seamă. 

— Unde s-a dus? 

— La monorai, răspunse Hennesy rapid. 

Acum era dornic să spună totul cât mai repede ca să nu apuce să se 
răzgândească. Redbeard spunea întotdeauna că informaţia cel mai 
greu de extras era prima. 

— Călătorea fără bagaje. Mergea ca şi cum avea o destinaţie clară. 
Nu s-a uitat în urma ei nici măcar o dată. Ca şi cum nu-i mai păsa sau 
poate îi era frică să se uite. Aproape am pierdut-o în mulţime la staţia 
de monorai. Am intrat în vagonul următor exact înainte să se închidă 
uşile. Întotdeauna am avut noroc în stilul ăsta. Ştiu cum sună, dar ăsta 
e adevărul. O dată, de pildă... 

— La ce staţie s-a dat jos? 

— Da, numai faptele, nu? 

Rakkim îi întâlni privirea. 

— Exact. 

— E bine. Mă bucur că nu mă abureşti cu prostii, spuse Hennesy, 
trăgându-se de nas. A coborât pe Orion Street, şi m-am dat şi eu jos tot 
acolo. E marginea Zonei. Ciudat loc unde să fugi. 

— Unde s-a dus în Zonă? 

Rakkim ştia deja răspunsul, dar trebuia să întrebe. 

— La un club de noapte. Cu lumini stridente şi muzică dată tare... 
În tinereţe eram grozav de bun dansator. Încerc să-mi amintesc cum se 
numea. Blue Moon, asta e. Era pe vremuri un cântec care se numea 
aşa. Tata i-l cânta mamei când eram eu mic. A trecut mult de-atunci... 
ce-i cu tine? 

— Ai mers după ea înăuntru? 

— N-a stat mult. Am văzut-o urcând într-un taxi şi asta-i tot. 

— De unde a luat taxiul? Din faţa clubului? 

— Mai jos din stradă. Exact în faţa cinematografului cu filme vechi. 
Rula Războiul stelelor. Ador filmul ăla. L-ai văzut vreodată? 

— Cât era ora? 

— Cam zece patruzeci şi cinci. Pui întrebări încontinuu, nu-i aşa? 
Ta-ra-ta-ta-ta-ta, ca mitraliera. 


— Eşti sigur că atâta era ora? 

— Mai rula o dată Războiul stelelor de la unsprezece, aşa că am avut 
timp să-mi cumpăr un hotdog. Ţi-am spus că am mereu noroc la 
lucrurile mărunte, zise bătrânul, aplecându-se peste masă. Era diferită 
când a ieşit din clubul ăla. După tot ce se întâmplase în seara aia, era 
destul de sigură pe ea până să se întâmple totul. Doar am urmărit-o, 
ştiu ce vorbesc. Arăta ca orice fată modernă obişnuită, ieşită în oraş să 
se distreze... dar când a ieşit din club, era pe punctul de a plânge. Ca 
şi cum toată grozăvia aia de noapte o ajunsese în sfârşit din urmă. Te 
simţi bine? întrebă el, uitându-se cu atenţie la Rakkim. 

— Ce fel de taxi a luat? Un taxi galben? Saladin Transit? 

— Nu, era o maşină din aceea neautorizată... taxiuri ţigăneşti, cum 
le ziceam pe vremuri. Era un Ford maro, dar nu i-am văzut numărul, 
aşa că degeaba mă întrebi. 

Rakkim se ridică în picioare. 

— Mulţumesc. 

— Cei care-au venit să-mi bată la uşă după ce şi-au găsit amicul 
mort... zise Hennesy, uitându-se fix înainte. Cei doi vânători de 
recompense, m-au trântit pe scaun, şi urâtul ăla cu jacheta de piele a 
luat foarfecă de croitorie şi au început să-mi clănţăne dinţii înainte să 
mă atingă. Au râs. Dac-ai auzi râsul ăla, nu te-ai mai gândi în viaţa ta 
că mai poţi auzi ceva amuzant. Mi-am spus atunci, mi-am promis că n- 
o să le spun nimic. 

— Ai păstrat secretul pentru Sarah, domnule Hennesy. Nu ai de ce 
să-ţi fie ruşine. 

— Am ascultat cum a atacat-o pe fata aia şi n-am făcut nimic, zise 
Hennesy, uitându-se fix înainte. N-am bătut în perete şi n-am tras 
alarma de incendiu. Am stat numai şi-am ascultat. 

— N-ai trădat-o după aceea. I-ai lăsat să te taie, dar n-ai trădat-o. 

Hennesy pipăi punga cu fistic. 

— Când o găseşti... spune-i că-mi pare rău. 


CAPITOLUL 25 
Rugăciunile de după apusul soarelui 


— Ăsta mi se pare mai scump decât îmi pot eu permite, domnule 
Conklin, zise tânărul poliţist frumuşel, uitându-se în jur în camera de 
zi a apartamentului. Sunt sigur că eşti un agent imobiliar grozav, nu 
zic că nu, dar probabil nu ştii cât aduce acasă un simplu poliţist de 
patrulă. 

— Aiurea, domnule ofiţer Hanson, replică Darwin. Dacă vrei... 

— Dacă vreau... ce? 

— Poţi. Dacă vrei, poţi. 

Hanson îşi scărpină barba blondă şi rară. 

— Asta n-am mai auzit-o. Mă rog, cât trăieşte omul învaţă. 

Darwin încuviinţă. 

— N-aş fi putut-o zice mai bine nici eu. 

Hanson se roti prin camera de zi goală cu pantofii lui mari, negri şi 
lucioşi. Trase de centură, ajustându-şi pistolul la brâu. Tocmai îşi 
terminase tura, şi pe faţa lunguiaţă i se citea oboseala, dar era încântat 
la gândul posibilităţii de a se muta din camera de la subsolul casei 
părinţilor lui. Trecu un deget peste poliţa căminului pe gaz şi observă 
aplica de argint de pe perete ce indica încotro era Mecca. 

— Este o moschee la câteva minute pe jos de aici şi o alimentară la 
două străzi distanţă, zise Darwin. E un cartier liniştit, şi bucătăria a 
fost renovată recent. Optzeci şi cinci de metri pătraţi. Nu e o vilă, dar 
ar trebui să fie destul de mare pentru tine... şi fetele alea catolice pe 
care ziceai că le preferi. 

Hanson se îndreptă de spate. Avea ochii vioi ca un căţeluş. Bestii 
dezgustătoare. 

— Cum am spus, ai o moschee în apropiere, dar eşti la doar 
cincisprezece minute cu maşina de Zonă. Sunt sigur că eşti familiar cu 
tentaţiile Cartierului Creştin. 

— Mda... dar, mă rog, nu în uniformă, rânji Hanson, aplecându-se 
să pipăie covorul albastru miţos. Ăsta e chiar frumos, zise el, 
ridicându-şi spre Darwin faţa lungă, ca de cal. Covorul din camera 
mea are firimituri de biscuiţi în el de dinainte de-a mă naşte eu. Dar 
nu-mi vine să cred că nu cere mai mult pe el, continuă el, ridicându-se 
şi ştergându-şi palmele de pantaloni. 

—E un vânzător motivat. Asta înseamnă că proprietarul e 
nerăbdător să-l vândă. Vrea să se mute în Palm Springs. Zice că s-a 
plictisit de-atâta ploaie. 

— Mie-mi place ploaia. 


— Şi mie. Curăţă toate lucrurile, nu ţi se pare? 

— Exact aşa. După ziua de ieri... după ce-am văzut în casa aia, 
avem nevoie de toată curățirea pe care Allah binevoieşte să ne-o dea, 
zise Hanson, părând dezgustat. Baia... e cadă sau duş? 

— Amândouă. 

Hanson clătină din cap. 

— Acesta e Paradisul. 

— Va trebui să-ţi procuri fecioarele singur, dar asta n-ar trebui să fie 
o problemă pentru un tânăr frumos ca tine. 

Hanson îi aruncă o privire ciudată. 

— Mă descurc. 

— Şi uniforma... nu se poate niciodată supraaprecia puterea unei 
uniforme asupra femelelor, zâmbi Darwin. Cât de curând ai vrea să te 
muţi aici? 

— Cât de curând posibil. 

Hanson îşi ajustă din nou pistolul şi se duse la fereastră să verifice 
priveliştea. Marea Moschee se vedea vag printr-un spaţiu dintre 
clădirile din jur, şi câteva dintre reflectoare sclipeau de pe zidurile 
azurii. 

— Taică-meu ar putea să mă ajute cu avansul. Şi pot să fac un 
împrumut de la Asociaţia de Credit a Poliţiştilor. 

— Uite, vezi? 

— Dacă vrei, nu? 

Darwin îi făcu cu ochiul. 

— Înveţi repede. 

Hanson se uită la ceasul de pe mână. 

— Rugăciunile de seară sunt în optsprezece minute. Vrei să mi te 
alături, domnule Conklin? 

Îi arătă printr-un gest aplica de pe perete. 

— Aş fi onorat. Ne putem spăla în baie. 

Hanson se aşeză pe covor. Îşi dezlegă şireturile şi-şi scoase pantofii. 
Îşi dădu jos şosetele şi le vârî cu grijă în pantofi. Aranjă pantofii atent 
lângă perete. Îşi dezbrăcă haina de uniformă şi o agăţă de clanţa uşii. 
Cămaşa albastră de pe el era pătată de sudoare. Lui Hanson nu părea 
să-i pese că Darwin avea încă pe el haina de costum şi pantofii, şi 
stătea pur şi simplu uitându-se la el cu mâinile în buzunare. Aveau 
încă destul timp. 

— Baia e pe-aici. 

Darwin îl conduse pe hol, auzindu-l pe Hanson venind în urma lui. 
Se opri în faţa uşii băii, şi-i tăcu un gest de invitaţie înăuntru. 

— Poftim. Intră primul. Eu o să merg după tine. 

Hanson se spălă cu grijă pe picioare în cadă cu bucăţica de săpun 
lăsată de chiriaşul de dinainte. Le mai spălă apoi o dată, stropind cu 
apă împrejur, şi se uită în jur după un prosop. Dar nu era niciunul. 


Darwin îşi scoase o batistă din sacou şi o despături. 

— Oh, nu mă pot şterge cu batista asta aşa de elegantă, domnule 
Conklin. 

— Aiurea, făcu Darwin înmânându-i-o. Te rog. Nu se poate să-i 
oferim rugăciunile noastre Domnului într-o stare de mizerie, nu-i aşa? 

Hanson îşi tamponă picioarele cu batista şi apoi o aşeză la uscat pe 
suportul gol de prosoape. Baia era mică, având faianţă roz pe pereţi şi 
dale de gresie neagră şi albă ca o tablă de şah pe jos. Hanson îşi 
suflecă mânecile cămăşii albastre până mai sus de coate şi începu să-şi 
săpunească mâinile şi antebraţele în chiuveta mare. Ar fi fost mai uşor 
să-şi dea jos cămaşa, dar era pudic... sau stânjenit cu Darwin privindu- 
l din pragul uşii. 

— Şi ce anume exact ai văzut în casa bietei femei de ieri-seară? 

Hanson îşi limpezi braţele groase, răsucindu-le sub apă. 

— Crede-mă, domnule, nu vrei să ştii. 

— De fapt, chiar vreau. 

Hanson îi aruncă o privire rapidă. 

— Nu vreau să vorbesc despre asta. 

Luă batista de pe suport şi se şterse cu ea, împăturindu-o după aceea 
la loc. I-o întinse lui Darwin. 

— Nu, mersi. 

— Nu ai de gând să te speli? 

— Te asigur, tânărul meu poliţist frumos, că nu ar fi de niciun folos. 

Hanson se îndreptă brusc de spate şi-şi împinse bărbia înainte, 
adoptând o atitudine defensivă. 

— Ce se-ntâmplă aici? 

Darwin aplaudă. 

— Tocmai ai pus cea mai importantă întrebare filosofică din toate 
timpurile. Deşi, ca de obicei, întrebarea e pusă mult prea târziu, şi 
răspunsul nu mai are niciun rost. 

Hanson îl studie pe Darwin din cap până-n picioare, şi văzu un 
agent imobiliar subţirel, care aducea a bufniţă, îmbrăcat într-un 
costum cenuşiu de firmă. Spre meritul tânărului poliţist, acesta nu 
zâmbi. Nu chiar. Mâna dreaptă i se rezemă de patul pistolului, dar mai 
mult din reflex decât dintr-o îngrijorarea autentică. 

— Dă-te din faţa mea, domnule Conklin. 

Darwin nu se mişcă. 

— Nu e cazul să fii aşa de formal. 

Hanson făcu un pas înainte. 

— Ţi-am spus să te dai din faţa mea, amice. 

— Numele meu e Darwin. Şi o să te omor în seara asta. 

Hanson abia apucă să strângă patul pistolul mai tare în mână, când 
Darwin îl lovi. Hanson era un bărbat de aproape nouăzeci de 
kilograme, numai muşchi, dar lovitura primită îi scoase tot aerul din 


plămâni şi-l făcu să se prăbuşească pe spate. Hanson se prinse de 
suportul perdelei de duş cu vârful degetelor, şi toate părţile mai 
delicate îi rămaseră deschise şi fără protecţie. Darwin se apropie de el 
şi-l izbi cu toată forţa chiar deasupra plexului solar, făcându-l să se 
prăvălească în cadă. Capul lui Hanson se ciocni de interiorul căzii. 

Darwin se aşeză pe marginea căzii. Picioarele lui Hanson atârnau 
peste margine, deasupra pardoselii alb cu negru. Darwin îl trase de 
degetul mic de la picior. 

— Un purceluş... 

Era o replică scurtă, autonomă. Darwin se uită la chipul lui Hanson. 

— Nu te grăbi. Respiră uşor şi rapid. Prefă-te că tragi aer printr-un 
pai. Al doilea pumn ţi-a rupt cele două coaste inferioare de pe partea 
stângă. Le-a sfărâmat, de fapt. Toate organele interne sunt pline de 
aşchii de os. Şrapnel în organele vitale. Te umpli de sânge. Deci, cum 
am spus... respiră superficial. Uită-te la mine. Rămâi cu mine. Simţi 
un gust rău în gură? Ca de carne putredă? Simţi? 

Hanson gâlgâi un răspuns. 

— Vezi? Ţi-a fost sfâşiat ficatul. E uluitor cât de rapid îţi vine fierea 
în gură când îţi explodează canalele alimentare. Corpul uman... ce loc 
de joacă! 

— D-d-de ce? şopti Hanson. 

— Totdeauna ne întrebăm de ce, nu-i aşa? Ăştia suntem noi, trebuie 
să ştim de ce. Un porc ce-şi aşteaptă rândul la abator vede că i se taie 
gâtul porcului din faţa lui... crezi că măcar unul dintre animalele 
astea proaste se întreabă de ce? zâmbi Darwin către tânărul poliţist 
chipeş. E grea povară să fii om, nu crezi? 

Hanson încercă să vorbească, gemu, şi îşi schimonosi faţa în fundul 
căzii. 

— Ştiu optzeci şi şapte de feluri de a omorî un om cu un singur 
pumn. Optzeci şi şapte de puncte de ucidere pe corpul omenesc, dacă 
lovitura e perfect plasată şi administrată cu suficientă forţă. Nu vreau 
să mă laud; mă gândeam însă că te-ar putea interesa. O să mori în 
vreo două ore, dar am vrut să avem puţin timp împreună înainte, rar 
am ocazia să discut despre ceea ce fac. De asta te-am întrebat despre 
scena crimei de la casa Warrig. Voiam să văd ce impresii ţi-a lăsat. 

Hanson îşi mări ochii. 

Darwin se jucă iar cu degetele lui de la picioare. Polițistul ar fi 
trebuit să-şi taie unghiile. 

— Nu vreau să fiu supărăcios, dar n-a apărut niciun cuvânt despre 
crime în ziare, niciun reportaj la televizor. E ca şi cum nici nu s-a 
întâmplat, de fapt. 

Darwin îşi vârî degetul arătător în gura deschisă a tânărului poliţist, 
îşi îndoi degetul ca un cârlig în spatele dinţilor din faţă şi-i repoziţionă 
capul ca să-l ajute să respire mai uşor. Îşi şterse degetul de cămaşa lui 


Hanson. 

— Vanitatea e o slăbiciune, dar orice om merită să fie mândru de 
munca făcută. La sfârşitul zilei, familia şi prietenii nu reprezintă nimic 
— tot ce ai e munca ta. Fiecare crimă pe care am comis-o mi-e înfierată 
în amintire. Fiecare. Ţi-aş putea descrie în detaliu cum i-am omorât, 
ce expresie aveau pe chip în momentul morţii. Ţi-aş putea spune 
despre cum s-au luptat, ce haine purtau şi ce sunete au făcut sau n-au 
făcut. Ţi-aş putea recita lista întreagă - Darwin zâmbi şi mângâie 
fruntea tânărului poliţist dar nu mai ai aşa de mult timp. 


CAPITOLUL 26 
Rugăciunile de după apusul soarelui 


Jill Stanton deschise cu telecomanda poarta fermei, iar Rakkim intră 
cu maşina pe drumul neregulat. Începuse o burniţă rece şi Rakkim 
porni ştergătoarele, iar cauciucul tare lăsă o urmă murdară pe parbriz. 
Individul de la care furase maşina ar fi trebuit să aibă grijă mai mare 
de ea. Probabil nu-i schimba nici uleiul la intervalele recomandate. 
Văzu un fulger la distanţă. De-abia se înserase şi norii blocau stelele, 
făcând cerul să pară şi mai întunecat. Îşi tinu piciorul apăsat pe 
acceleraţie. 

Îi trebuise o zi întreagă să găsească taximetristul fără autorizaţie 
care o luase pe Sarah din Zonă miercuri noaptea. Vecinul ei, Hennesy, 
avusese dreptate, fusese într-adevăr un Ford, dar verde-închis, nu 
maro. 

Taximetristul recunoscuse fotografia lui Sarah — ochii îl dăduseră de 
gol dar nu spusese decât: „Cât valorează asta pentru tine, frate?” De 
oglinda retrovizoare a maşinii oprite cu motorul pornit atârnau 
medalioane argintii de protecţie, cu Osama şi Zarqawi, răsucindu-se în 
aer. 

— Cât, frate? 

Rakkim se apropie de fermă şi se aprinseră luminile. Nu mai fusese 
aici decât o singură dată, cu cinci ani înainte, când venise acasă în 
permisie, tulburat, neputând să doarmă. Nimic nu i se păruse familiar. 
În afară de Sarah. Sarah îl adusese la fermă, fără să-i spună măcar 
unde-l ducea, voind să-i facă o surpriză. Şi funcţionase. Jill Stanton 
era o femeie simplă şi fără pretenţii, care râdea uşor, care părăsise de 
bunăvoie strălucirea Hollywoodului cu cincisprezece ani înainte şi nu 
se uitase niciodată înapoi. Toţi trei călăriseră toată dimineaţa, apoi 
fuseseră la un picnic pe malul râului, lenevind la soare şi mâncând 
brânzeturi cu piersici proaspete şi cidru rece. 

Sarah îi luase lui Jill un interviu pentru Cum a fost, de fapt, câştigat 
Occidentul: crearea Statelor Islamice ale Americii prin cucerirea culturii 
populare. Un titlu penibil, după părerea lui Rakkim, dar nu se plângea 
dacă avea şansa să se întâlnească în persoană cu Jill Stanton. Chiar ea, 
„Faţa”, femeia considerată cea mai frumoasă şi mai talentată actriţă a 
generaţiei ei. 

Declaraţia de credinţă a lui Jill Stanton în timpul acceptării celui 
de-al doilea premiu Oscar ar fi fost destul să-i facă pe zeci de milioane 
de americani să fie interesaţi de adevărul islamului, dar Jill Stanton 
alesese acelaşi moment în lumina reflectoarelor internaţionale să-şi 


anunţe logodna cu Assan Rachman, înaintaş în echipa campioană 
mondială Los Angeles Lakers, considerat în mod unanim cel mai bun 
jucător al echipei. Transformarea în celebrităţi urmase ca o cascadă 
după acea noapte a decernării premiilor Oscar, şi, după cum 
descoperise Sarah în documentările ei, noul cuplu de căsătoriţi 
apăruse pe cincizeci şi şapte de coperte de reviste pe parcursul 
următorilor doi ani. Jill şi Rachman erau divorţaţi acum de 
optsprezece ani, şi trecuse chiar mai mult timp de când Jill apărase 
într-un film, dar rămânea totuşi o personalitate adorată, deşi foarte 
retrasă. Interviul ei cu Sarah fusese unul dintre foarte puţinele pe care 
le acordase de când se retrăsese de pe scena publică şi Sarah se 
străduise din răsputeri să nu-i încalce intimitatea. 

Jill ieşi pe verandă când se apropie maşina lui Rakkim. Îi făcu semn 
cu mâna când acesta parcă şi cobori treptele să-l întâmpine. 

— Unde e? întrebă Rakkim. 

Jill îşi puse mâinile pe şolduri. Avea aproape şaizeci de ani, dar era 
încă subţire şi frumoasă, radios de sănătoasă, iar părul lung şi împletit 
îi era presărat cu doar câteva fire cărunte. Purta cizme şi blugi şi o 
cămaşă de piele de culoarea mierii. 

— Ţi-ai pierdut manierele, Rakkim. Ce păcat! 

Rakkim urcă treptele şi deschise uşa cu forţă. 

— Sarah! 

Jill urcă imediat lângă el. Mirosea a cai. 

— Nu-i aici. 

Poate era vocea ei de vedetă de cinema, sau chipul ei, dar Rakkim 
fu convins că spunea adevărul. Nici nu-i trecea prin minte ce-ar fi 
putut s-o facă să mintă. Jill refuzase oferte de mai multe milioane de 
dolari ca să scrie o carte cu dezvăluiri indiscrete despre căsnicia ei. Nu 
făcuse niciodată publicitate vreunui produs şi nici nu susţinuse vreun 
candidat politic. Rakkim nu o întâlnise decât o dată, dar dacă Jill 
Stanton i-ar spune că o balenă albă uriaşă înoată pe alee, Rakkim ar 
căuta imediat un harpon. 

— Unde e? 

— Nu ştiu. Hai înăuntru. 

Jill îi strânse braţul cu putere şi-l conduse în camera de zi. Pereţii 
încăperii erau acoperiţi cu lambriuri de pin noduros, pe podele erau 
covoare groase de mare valoare şi canapele şi fotolii moi şi 
îmbietoare. Totul era curat şi confortabil. 

— A plecat de o jumătate de oră. Şi eu sunt îngrijorată pentru ea. 

— Sun-o. 

— Întotdeauna îşi ţine telefonul închis. Mi-a zis că ţi se poate 
descoperi poziţia exactă folosind celularul. E adevărat? 

Rakkim încuviinţă. 

— Sun-o totuşi. 


Lui Jill nu-i plăcea să i se spună ce să facă, dar se conformă. Un 
oaspete, chiar şi unul necioplit, are anumite privilegii. Însă ea avea 
dreptate. Mobilul lui Sarah era închis. 

— Cât de multe ţi-a spus? întrebă Rakkim. 

— Mi-a spus că lucrează la ceva periculos. Voia să se asigure că 
înţeleg că-mi asum un risc primind-o aici, zise Jill cu privirea calmă şi 
limpede. I-am spus că nu mi-a mai fost frică de când mi-am găsit 
credinţa. Şi tu, Rakkim? fie ţi-e frică? 

— Numai când respir. 

— Şi totuşi, eşti aici, zâmbi Jill. Poţi s-o aştepţi aici. 

Rakkim voia să impună puţină distanţă între ei. Era dificil să 
analizeze situaţia când femeia stătea atât de aproape de el. Redbeard 
se folosea de masivitatea lui corporală şi de prestanţa sa fizică să 
intimideze, iar Jill îşi folosea feminitatea în acelaşi fel. Rakkim se duse 
la locul de pe perete ce indica direcţia către Mecca. O fotografie de 
mari dimensiuni a Marii Moschei era atârnată în direcţia precisă pe 
perete. Fotografia fusese făcută la apusul soarelui în timpul 
hagealâcului, şi o mare de credincioşi se întindea în piaţă, Kaaba cea 
neagră, mulțimi nenumărate de credincioşi prosternaţi atinşi de 
lumina de aur. 

— Mi-am făcut pelerinajul acum trei ani, spuse Jill, apropiindu-se 
de el. Am găsit o pace cum nici nu pot să-ţi descriu, Rakkim. Într-un 
fel, faptul că e încă radioactivă face ca trecerea prin ea să fie chiar mai 
prețioasă. Acum câteva luni, doctorul mi-a găsit o tumoare în sânul 
drept... o tumoare micuță, nu mai mare de un bob de mac. Unii 
pelerini, mai ales dintre cei mai în vârstă, preferă să nu facă nimic. 
Consideră că e un semn al smereniei lor, dar eu... 

— Mai locuieşte cineva aici cu dumneata? 

Ochii lui Jill scânteiară, cu puterea lor veche de divă, şi Rakkim îi 
simţi privirea ca pe o palmă. 

— Câţiva servitori la fermă şi familiile lor locuiesc în anexe, dar 
sunt aici cu mine de mai mulţi ani. Habar n-au cine e Sarah şi nu au 
niciun interes să întrebe. Sunt buni musulmani. Poţi să-i vezi la 
rugăciunea de la miezul nopţii, dacă vrei. 

— Nu cred. 

— Înţeleg. 

Jill îşi cobor privirea. Era greu să vezi o femeie atât de frumoasă 
fiindu-i milă de el. Jill îl atinse uşor pe braţ şi Rakkim simţi că i se 
ridică tot părul de pe corp. 

— Poate că Sarah se va întoarce înainte, zise ea. 

Rakkim verifică aleea. 

— Ai cea mai vagă idee unde s-a dus? Sunt sigur că ţi-a zis ceva 
înainte să plece. 

— A zis că se va întoarce în câteva ore, asta-i tot. Mă duc să fac 


nişte ceai. 

Rakkim o urmă în bucătărie. 

— A luat un taxi? 

— Sarah a împrumutat maşina unui servitor, răspunse Jill, umplând 
un ceainic cu apă şi aşezându-l pe sobă. Carl e mecanic. Construieşte 
maşini Frankenstein din bucăţi culese din diverse cimitire de maşini. 
În general merge cu ele numai pe domeniul meu - nu sunt 
înregistrate. Sarah a insistat să ia una dintre aceste creaţii. 

— N-a vrut să-ţi provoace probleme... în caz că i se întâmplă ceva. 

— E prietena mea. Problemele ei sunt şi problemele mele. 

Era un lucru uşor de zis, dar consecinţele erau greu de suportat. 
Rakkim rămase tăcut. Nu avea niciun rost să încerce să-i explice lui 
Jill toate posibilităţile. Deasupra chiuvetei era o mică fotografie, cu 
doi băieţi la vârsta adolescenţei, amândoi cu câte un Oscar ţinut în 
echilibru pe cap. Amândoi aveau zâmbetul ei. 

— Băieţii mei, explică Jill. Ahmed şi Nick. Ahmed e director la 
Puget Shipping, iar Nick e fedain. Sarah mi-a spus că dumneata nu 
mai eşti fedain, zise ea, uitându-se la el. 

— M-am pensionat. O dată ce devii fedain, rămâi pe viaţă fedain. 

Rakkim o privi turnând apă în două căni de ceramică şi apoi câte un 
pliculeţ de ceai negru în fiecare. 

— Zahăr? 

Rakkim clătină din cap, şi luă cana. Bucătăria era confortabilă şi la 
fel de nepretenţioasă precum camera de zi, spațioasă, curată şi 
practică, cu oale şi cratiţe atârnate de cârlige şi un bloc mare în 
centru. Într-un colţ era o masă simplă de pin alb. Rakkim şi le imagină 
pe Sarah şi pe Jill mâncând omletă cu brânză în acea dimineaţă, 
privind răsăritul soarelui de peste munţi. Apoi spălând farfuriile şi 
având grijă de animale, curăţând grajdul şi bazinul pentru rațe. 

— Nu ţi-e dor? 

— De Hollywood? 

Jill înţelesese imediat la ce se referea. Probabil se plictisise deja de 
câte ori auzise întrebarea. Un motiv în plus să stea la fermă, să aibă 
grijă de cai, să se ducă la mica moschee din oraş şi să lase restul lumii 
să meargă mai departe. 

— Uneori, răspunse ea, sorbindu-şi ceaiul. Dar dumneata? Nu-ţi 
doreşti uneori să nu te fi pensionat? 

Rakkim zâmbi. 

— Uneori. 

— Mai am un rol de jucat, deşi trebuie să recunosc că nu sunt prea 
încântată de el, zise Jill, privindu-l prin aburul ceaiului. Peste câteva 
săptămâni mi se va decerna un premiu Oscar pentru toată activitatea. 
Aşa că presupun că se poate concluziona că sunt desemnată în mod 
oficial ca o fosilă vie. 


— Doamnă, nu e nevoie să pescuieşti complimente. 

Jill râse. 

— Înţeleg acum de ce e moartă Sarah după dumneata. Eşti ca un 
sărut dur, spuse ea, jucându-se cu părul împletit. Sarah mi-a povestit 
atât de multe despre dumneata. Simt că te cunosc deja. 

— Asta ar fi o greşeală. 

— O faci să se simtă în siguranţă. Şi dumneata, şi Redbeard, dar cu 
el a existat întotdeauna şi un plan ascuns. Poate de aceea am devenit 
prietene — amândouă ştim ce înseamnă să fii în atenţia publică. Să fii 
judecată. Să fii folosită. Îmi amintesc toate fotografiile acelea cu ea 
când vizita altare şi întâlnirile televizate cu preşedintele. Sarah 
Dougan, copila primului mare martir al naţiunii... 

— Redbeard i-a pus capăt când Sarah avea şase ani. Gata cu 
fotografiile. Gata cu reportajele de la ştirile de seară. Era îngrijorat 
pentru siguranţa ei... 

Jill pufni. 

— Redbeard i-a pus capăt pentru că nu mai avea nevoie de ea în 
lumina reflectoarelor. Îşi servise deja scopul, zise ea şi se duse la 
fotografia fiilor ei. Nick e mezinul. Tatăl lui a fost foarte mândru de el 
când a devenit fedain, dar eu sunt mamă. Eu am fost îngrijorată. 

— E bine? 

Jill încuviinţă, privind în continuare fotografia, cei doi băieţi atât de 
tineri şi veseli, stând cu statuetele Oscar pe cap, cu ochii cruciş pentru 
poză. 

— Au trecut şaisprezece ani de când a depus Nick jurământul. N-a 
avut decât nişte cicatrice şi zgârieturi. Are post la Chicago. Trei soţii. 
Zece copii. E colonel fedain... Puse cu grijă fotografia la loc deasupra 
chiuvetei, trecându-şi degetul de-a lungul ramei. Sunt mândră de fiul 
meu. Îşi slujeşte patria şi pe Allah... dar când vine la mine în vizită, 
nu-l recunosc. Nu e un păcat pentru o mamă să nu-şi recunoască rodul 
pântecului? 


Gardianul verifică actele lui Sarah, mişcându-şi buzele în timp ce 
citea. 

— Strângi bani? 

— Pentru Societatea Islamică de Benevolenţă Unificatoare, exact 
cum scrie acolo. 

Gardianul era lovit de vântul şi ploaia care treceau prin geamul 
deschis al maşinii ei. Uniforma sa verde arăta nou-nouţă, dar gulerul 
se pleoştea din cauza umezelii. Se uită la maşina ponosită pe care o 
conducea Sarah. 

— Ai primit permisiunea să mergi din uşă-n uşă, soră? 

— Cererea de donaţii este tot atât de mult responsabilitatea unui 
bun musulman cât oferirea de donaţii, zise Sarah cu evlavie. Sunt 


sigură că ştii asta. 

Chadorul pe care-l împrumutase de la Jill avea o culoare albastră 
intensă care-i punea în valoare ochii. 

Gardianul îşi scărpină faţa buhăită cu cardul, scoțând un sunet ca de 
şmirghel. Era un individ înalt şi masiv, cu ochi lâncezi, şi un sandvici 
pe jumătate mâncat îl aştepta pe masă în gheretă. 

— Am avut o problemă aici la începutul săptămânii. 0... situaţie. O 
femeie a fost omorâtă. Doi servitori de-ai ei au fost şi ei măcelăriți cu 
ea. 

— Sunt sigură că e un cartier sigur acum, domnule gardian. La urma 
urmei... eşti dumneata aici, la datorie. 

Gardianul îşi muşcă buza. 

— Trebuie să fiu atent pe cine las să intre. S-ar putea să am 
necazuri. 

— Arăt eu ca o persoană care provoacă necazuri, domnule gardian? 
Iar gardianul se uită la ea cu atenţie, luându-i întrebarea în serios. 
Ăsta e un cartier cucernic, continuă Sarah. E trecut de ora cinei. Fraţii 
şi surorile vor fi bucuroşi să aibă ocazia să-şi satisfacă obligaţiile din 
confortul propriilor case. Ce poate fi rău în asta? 

— Ăă... nu ştiu, soră. 

Sarah îşi înclină capul, apoi îl binecuvântă. 

— Atunci ridică bariera, domnule gardian. 

Gardianul se trase înapoi, împiedicându-se, şi murmură şi el o 
binecuvântare. 

Sarah conduse mai departe. 


— Când Sarah a sosit la fermă... cum părea? 

— Am primit un telefon de la ea la trei noaptea. N-am mai vorbit de 
peste un an, dar i-am recunoscut imediat vocea. Şi mă trezesc uşor... 
chiar dacă n-ar fi fost miezul nopţii, tot mi-aş fi dat seama că era 
tulburată. Mi-a zis că e la o staţie de benzină la aproximativ opt 
kilometri de-aici. Mă proteja din nou. În felul ăsta omul care a lăsat-o 
din maşină nu ştia unde mergea. Am stat de vorbă până în zori de zi, 
zise Jill, ascultând picăturile de ploaie pe acoperiş. Era foarte 
supărată. 

— Era rănită? 

— Mi-a zis că a omorât un om cu câteva ore înainte. Asta contează? 

— Nu. 

Jill clătină din cap. O dată fedain, rămâi pe viaţă fedain. Nici nu era 
nevoie să spună asta cu voce tare. 

— Sarah s-a dus la culcare după rugăciunile din zori de zi şi a 
dormit până târziu. Am mers călare a doua zi dimineaţa, fără să 
vorbim, pur şi simplu bucurându-ne de ziua aceea. A părut să se simtă 
mai bine. Apoi s-a dus pentru câteva ore şi când s-a întors... era într-o 


stare mai proastă decât în prima noapte când a venit aici. Sarah e 
puternică, dar când s-a întors, nu s-a putut opri din plâns. A-vrut să 
plece. Mi-a zis că oricine e aproape de ea e în pericol... 

— Unde s-a dus vineri? 

Vocea lui Rakkim era atât de joasă, încât nici nu l-ar fi auzit, însă 
Rakkim se apropiase de ea, suficient de aproape să simtă din nou 
mirosul de cai. 

— Nu ştiu. Mi-a zis că o prietenă veche de-a ei... o prietenă dragă, a 
fost omorâtă şi se învinovăţea pe ea însăşi... Jill tresări când Rakkim 
sări în picioare, răsturnând scaunul. Rakkim! Unde pleci? 


CAPITOLUL 27 
Înainte de rugăciunile de seara târziu 


— Scuză-mă, domnule poliţist Hanson... 

Darwin îşi vârî cu grijă o mână pe sub tânărul poliţist chipeş şi-i 
scoase din pantaloni legitimaţia cu insigna. O deschise. 

— William Hanson. Îmi place. William. Un nume bun, american, ca 
o friptură cu cartofi. Încântat de cunoştinţă. Pun pariu că ţi se spune 
Bill, nu-i aşa? Sau Willy poate? Asta-mi place mai mult. Willy. Sună 
prietenos. Nevinovat. Te consideri nevinovat, Willy? Majoritatea 
oamenilor aşa se consideră, râse Darwin, auzindu-se cu ecouri în baia 
faianţată, punându-şi insigna şi legitimaţia în propriul buzunar. Un om 
ca mine... eu n-am nicio iluzie. 

Mâna dreaptă a lui Hanson se apropia centimetru cu centimetru de 
pistolul ce atârna pe jumătate afară din toc. 

— Fi, ia uită-te la tine. Ce poliţist tenace eşti! 

Darwin se aplecă, scoase pistolul din toc şi-l verifică. 

Era o armă semiautomată de 9 mm, model standard al poliţiei, cu 
un mâner personalizat de identificare. Nu se putea trage cu această 
armă decât dacă amprenta digitală a proprietarului înregistrat era pe 
trăgaci. Pistolul acesta era inutil oricărei persoane în afară de Hanson. 
Darwin expulză glonţul de pe ţeavă, verifică scurt compartimentul şi 
vâri un glonţ nou. 

— Văd că-ţi menţii arma în foarte bună stare, domnule poliţist. Şi 
văd că-ţi plac gloanţele astea explozive. Îţi oferă o senzaţie de 
securitate, nu? Pun pariu că n-ai tras însă niciodată cu arma la 
datorie. N-am dreptate? Ascultă-mă pe mine, asta te schimbă. Hanson 
gemu. Stai să te ajut, zise Darwin şi se aplecă în cadă, aranjându-i 
pistolul în mână. Poftim. 

Degetele lui Hanson înconjurară mânerul şi atinse trăgaciul. Încercă 
să ridice pistolul, dar era prea greu pentru el. 

— Nu te grăbi. Aşteaptă să-ţi recapeţi puterile. Continuă să respiri. 
E o aritmetică groaznică — fiecare inhalare îţi sfâşie organele interne şi 
mai tare, tăindu-ţi toate țesuturile moi şi roz, dar trebuie să respiri. 

Pe fruntea lui Hanson apărură mărgele de transpiraţie. O picătură 
de sudoare i se scurse în ochi şi-l făcu să clipească. 

Darwin îi tamponă faţa cu batista, un gest straniu de tandru, în timp 
ce Hanson îl urmărea cu privirea. 

— Nu te îngrijora, nu am plănuit nimic jenant pentru tine. 
Homosexualii, heterosexualii... toţi faceţi diverse alegeri, într-o roată 
a dragostei şi a dorinţei, spuse el mângâindu-i obrazul. Eu... păi, să-ţi 


spun drept, bărbaţii şi femeile, toţi sunt la fel pentru mine. Găleţi de 
carne. N-ai decât să ţi le ţii pentru tine. Auzi, Willy? râse el. Poţi să iei 
tu şi porţia mea. 

Hanson se mişcă puţin şi ţipă scurt. Pe gură începu să i se scurgă un 
şuvoi de sânge. 

— Stai pe loc. Calm, băiete. O să mori destul de curând; nu e nevoie 
să te grăbeşti. Hai să pălăvrăgim un pic. Aşa de rar am ocazia să 
vorbesc cu cineva care mă cunoaşte... cu adevărat. Falsitatea îţi 
devorează sufletul, Willy, dar ce pot să fac? 

Darwin privi sângele poliţistului prelingându-se încet spre scurgerea 
căzii. Hanson îşi muşcă buza, încercând să rămână conştient. 

— Aşa vezi, bravo. N-am făcut asta pentru insigna ta, dacă asta te 
gândeşti. E doar că, slujba mea... îţi dă un mare grad de frustrare. 
Trebuie să te stăpâneşti mereu, să-ţi controlezi pornirile... mă face să 
mă doară capul. Eu sunt un om cu pofte, Willy. Pofte vaste. Pofte 
înfiorătoare. Şi nu mi se permite să mi le satisfac. Aşa că pe moment 
trebuie să mă mulțumesc cu tine, zâmbi el. Nu te superi, nu-i aşa? 

Hanson strânse mai tare pistolul. Ochii albaştri îi deveneau tulburi, 
dar nu lăsă pistolul din mână. 

— Sunt un asasin fedain. Ar trebui să fii onorat să mori de mâna 
mea. Ai fi putut fi călcat de un autobuz sau să ţi se spargă o arteră în 
creier. Te-ai fi putut îneca de la o bucată de friptură sau să ai o reacţie 
alergică la untul de arahide. Şi-n loc de asta... uite unde eşti, zise 
Darwin, lovind uşor dinţii din faţă ai tânărului, ca şi cum ar fi cântat 
la un xilofon. Dacă poţi să te eliberezi de persoana ta pentru o clipă, 
să treci dincolo de durere, cred că ţi-ai da seama că îmi datorezi o 
anume recunoştinţă... Poate că îţi cer însă prea mult. 

Hanson încercă să-şi focalizeze privirea. Tânărul poliţist se chinuia 
să ridice pistolul şi Darwin îl privea cu atenţie. Sângele se scurgea 
acum din cadă mult mai repede, în pârâiaşe continue. 

— Aşa... aşa e bine. Doar un pic mai sus. Hai acum, poţi s-o faci. 
Apasă pe trăgaci, Willy. Apasă. Apasă. 

Pistolul tremură violent. Se prăbuşi zăngănind în cadă. Hanson 
respiră rapid şi superficial. 

— E dezamăgitor, nu-i aşa? chicoti Darwin. Bine ai venit în lumea 
mea. 

Dispozitivul Cyclops îi vibră în buzunarul hainei. Fără să se ridice 
de pe marginea căzii, Darwin îşi scoase din buzunar cutia de argint şi 
o deschise. 

— Măi să fie, ia uită-te la asta! zâmbi el, întorcând ecranul de 
plasmă către Hanson. Ăsta e interiorul casei Warriq. În direct. E o 
imagine de vedere nocturnă, de aceea e verde, dar o poţi vedea foarte 
clar. Asta care a intrat pe uşa din faţă e Sarah Dougan. Şi poartă un 
chador foarte elegant, aş vrea să adaug. Hajibul îi pune în evidenţă 


trăsăturile, nu crezi? Salut, Sarah! Spune-i salut lui Sarah, Willy. Nu? 

Ochii lui Hanson erau sticloşi. 

— De ce-ai venit înapoi, Sarah? Trebuie să fie ceva foarte 
important. Uită-te, spuse Darwin, arătând ecranul. Strâmbă din nas 
din cauza duhorii. Au luat ei cadavrele, dar aroma rămâne mai mult 
timp. 

O privi pe Sarah urcând scările şi ieşind din sfera vizuală a camerei 
din hol. Trecu pe camera din sufragerie. Canapeaua încrustată cu 
sânge uscat, goală acum - părând tristă parcă, aşa cum par triste 
lumânările de petrecere când s-au topit aproape cu totul. Se uită iar la 
tânărul poliţist chipeş. 

Hanson era pe punctul de a-şi pierde cunoştinţa. 

— Nimic la televizor, nimic în ziare. Ce m-aş face dacă aş ţine un 
album? se plânse Darwin. Colecţionarea de tăieturi din ziare este de 
prost gust, bineînţeles, dar totuşi, nu ţi se pare că e destul de meschin 
din partea lor să nu apară chiar nimic la ştiri? Eu, unul, îl învinuiesc 
pe detectivul ăla gras care era cu Rakkim. Cineva ar trebui să-l înveţe 
pe domnul detectiv Colarusso că în mod corect trebuie să se acorde 
credit persoanelor care-l merită. Trebuie să recunosc, Willy, în 
momentul ăsta sunt un tip foarte fericit. M-am gândit eu că s-ar putea 
să se întoarcă la casă, şi uite-o chiar acolo. Nimic nu e aşa de bine ca 
atunci când se dovedeşte că ai avut dreptate. Cea mai bună senzaţie 
de pe lumea asta. Willy? Nu mai eşti deloc amuzant. Vezi tu, vrea 
ceva din casă. Fii atent, Willy. Găseşte pe ce se axează dorinţele ei, 
ăsta e secretul. Ţine minte asta. Ţi-am împărtăşit o perlă de 
înţelepciune. 

Degetele lui Hanson tresăriră, dar pistolul era la câţiva centimetri 
distanţă. Ar fi putut fi la fel de bine la kilometri depărtare. 

Darwin închise energic capacul de la Cyclops. 

— Timpul de plecare. Trebuie să aflu ce anume o interesează atât de 
mult pe draga de Sarah. 

Se ridică în picioare şi se uită în jos la Hanson. Mâna tânărului 
poliţist se apropiase extrem de puţin de pistol. Impresionant. Darwin 
îşi dori să fi avut mai mult timp să stea în compania frumosului 
poliţist, dar deja întârziase, îşi plasă cu atenţie piciorul pe abdomenul 
tânărului, exact peste al treilea nasture al cămăşii albastre. 

— Îmi dai binecuvântarea ta? Da? Nu? 

Darwin apăsă. Cu exact forţa necesară, calibrând presiunea cu 
precizie. Ţipătul lui Hanson răsuna încă în ecouri când Darwin era 
deja la uşă. 


CAPITOLUL 28 
Înainte de rugăciunile de seara târziu 


Sarah se prăbuşi pe fotoliul uzat de piele din biblioteca lui Marian, 
lăsându-şi capul în mâini. Prea obosită să plângă, dar destul de 
furioasă să azvârle de perete toate cărţile de pe raft. Însă nu făcu asta. 
Iubea cărţile... şi o iubea pe Marian. O iubise. Îi iubise limpezimea 
spirituală, inteligenţa, râsul timid. lubise felul cum râdea când turna 
ceaiul, ca şi cum ar fi fost nişte fetiţe jucându-se de-a oamenii mari. 
Marian dispăruse acum şi o dată cu ea şi jurnalele tatălui ei. Sarah 
rămase nemişcată în întuneric, în camera iluminată doar de lumina 
lunii. Pierderea lui Marian îi apăsa inima ca o povară de nesuportat... 
dar furtul jurnalelor era chiar mai devastator. 

Îi trebuise un an întreg până să ajungă să se concentreze asupra lui 
Richard Warriq, un an de contacte zadarnice cu alţi experţi din China, 
ingineri, seismologi şi arhitecţi, oameni care lucraseră la proiectul 
Barajului celor Trei Trecători, majoritatea pensionari acum sau, ca 
Warriq, morţi de mult timp. Sarah cercetase cu grijă aceste surse de 
informaţii, sau pe supraviețuitorii lor, verificând şi reverificându-le 
informaţiile, abandonându-le apoi şi trecând la următorul nume de pe 
listă. 

În apropiere se auzi glasul unei cucuvele şi Sarah se duse la 
fereastra bibliotecii să se uite afară. Cucuvelele erau semne rele, dar 
luminile de securitate de la casa vecină nu-i dezvăluiră nimic. Se 
plimbă înainte şi-napoi prin cameră, agitată, simțind că rafturile goale 
din bibliotecă îşi băteau joc de ea. 

Fusese relativ uşor să alcătuiască lista de nume. Compusese un 
program de calculator care să găsească toţi musulmanii americani care 
lucraseră la baraj, chipurile ca parte a unei lucrări universitare în care 
să sublinieze talentul ştiinţific al credincioşilor. Chinezii păstraseră 
aproape toate aspectele construcţiei pentru cetăţenii lor, dar multe 
cerinţe de inginerie erau foarte specializate şi chinezii fuseseră 
obligaţi să recurgă la mai multe firme americane. Tatăl lui Marian 
fusese inginer fractal, musulman devotat care se întorsese în repetate 
rânduri la acest proiect şi care părea să fi călătorit în multe părţi ale 
lumii. Sarah aproape se hotărâse să treacă la următorul nume când 
Marian menţionase că tatăl ei făcuse un pelerinaj la Mecca după ce-şi 
terminase afacerile în Asia, că se dusese să se roage în oraşul sfânt cu 
mai puţin de o lună înainte să fie devastat de acea blestemată bombă 
nucleară. Marian considerase această potrivire o binecuvântare, dar 
Sarah văzuse o coincidență întunecată, fiind convinsă acum că 


jurnalele meticulos de amănunțite ale lui Warriq erau cheia 
descoperirii adevărului din spatele atacului sionist. 

Sarah se uită fix la rafturile goale, fără să ştie ce să facă. Evident că 
ucigaşii Bătrânului le luaseră cu ei după ce-i omorâseră pe Marian, pe 
Terry şi pe soţia lui. Nicio altă carte nu lipsea, numai jurnalele. Deci 
Bătrânul ştia. Ceea ce trebuia să însemne că teoria lui Sarah era 
corectă... nu? Asta era ceva, nu? Sarah nu simţi nicio plăcere la 
gândul că avusese dreptate. Îşi dorea ca Rakkim să fi fost la Blue 
Moon miercuri noaptea. Ea jurase să păstreze secretul, dar Rakkim... 
inimile lor erau unite. Era gata să-i spună adevărul acum. 

În colţ se auzea ticăitul ceasului. Mai erau câteva ore până la 
rugăciunile de la miezul nopţii, dar pe atunci nu va mai fi aici. Nu era 
cazul să-l facă pe gardianul de la poartă s-o bănuiască de ceva. Prima 
dată însă... începu să urce scările către dormitorul lui Marian. Vecinii 
îi spuseseră taximetristului că fusese găsită moartă în cadă. Sarah voia 
să vadă locul unde murise Marian, ca să se roage pentru ea acolo. Îi 
datora măcar atât. 

Scările erau întunecoase, iar ploaia bătea în ferestre cu atâta 
violenţă de parcă era cineva afară încercând să intre. Îşi simţi 
picioarele înmuindu-se şi, în ciuda bunelor ei intenţii, a intenţiilor ei 
curajoase, când se apropie de dormitorul lui Marian, încetini. Simţea 
în gât un nod mare cât un pumn şi fu copleşită brusc de teama că 
poliţia nu luase cadavrul lui Marian, că spre deosebire de cadavrele 
măcelărite ale servitorilor, pe ea o lăsaseră acolo unde o găsiseră, ca 
parte a unei necesităţi legale complexe. Era un gând ridicol... dar, 
stând în faţa uşii închise a lui Marian, abia putea respira. 

Deschise uşa cu mâna tremurândă, dar intră rapid înăuntru, lăsând 
uşa întredeschisă. Redbeard spunea că în momentul spaimei celei mai 
mari, cea mai bună soluţie era să mergi curajos înainte fără ezitare. 
Sarah se opri în centrul dormitorului, cu inima bubuindu-i în piept, şi 
îşi dădu seama că era un sfat bun. Dacă ar mai fi aşteptat încă un 
moment cu mâna pe clanţă, s-ar fi răsucit şi ar fi luat-o la goană în jos 
pe scări, cu chadorul fluturând. 

Trase draperiile la o parte. Vântul suflă câteva frunze în geam şi 
Sarah se trase înapoi, speriată. Îşi zâmbi ironică. Dumnezeu îi urăşte 
pe fricoşi, aşa-şi spuneau ea şi Rakkim în copilărie, îndemnându-se 
unul pe celălalt la năzbâtii şi neascultare. El avea cu cinci ani mai 
mult decât ea, ceea ce părea o eternitate la vârsta aceea, dar Sarah nu 
simţise niciodată vreo prăpastie între ei. Dacă ar fi simţit, ştia că ar fi 
traversat-o destul de repede. 

Prin uşa deschisă a băii văzu marginea căzii. Prea multe umbre. 
Intră în baie şi se uită la cadă. Nu era nimic acolo. Doar puţină apă 
lângă scurgere, părând neagră în lumina slabă. Prosoapele de pe 
suporturi erau aşezate dezordonat. Nişte detalii mărunte ce ar fi 


deranjat-o pe Marian. Sarah se duse la ele şi le îndreptă. Nu avea 
curajul să aprindă lumina. Se întoarse în dormitor, simțind fluturi în 
stomac. Sertarele garderobului erau trase pe jumătate, micile figurine 
chinezeşti de deasupra erau răsturnate. Poliţia se grăbise... sau 
altcineva. Sarah tremură. Da, fusese o idee proastă să urce aici. 

Auzi sunetul slab al uşii de la intrare închizându-se. Ar fi putut la fel 
de bine să fie un tunet. Îngheţase acum, speriată să facă vreun pas, să 
nu fie auzită jos. Ascultă, ştiind foarte sigur că auzise ceva. Pentru o 
clipă păru să se oprească şi ploaia, şi în momentul acela Sarah auzi 
nişte paşi pe parchetul holului, o şoaptă de sunet. Sarah îşi lăsase 
maşina în stradă, dar nu venise gardianul de securitate ca să vadă ce 
făcea. Nu era posibil ca el să se mişte aşa de silențios. 

Auzi iar ploaia, însoţită de rafale de vânt. Îşi scoase chadorul de pe 
ea şi-şi aruncă şi eşarfa de pe cap. Pe sub chador purta pantaloni şi un 
pulover subţire de modernă. Pentru orice eventualitate. Şi aceasta era 
o lecţie a lui Redbeard. Nu lăsa niciodată o descriere a ta să fie corectă 
prea mult timp. Jachete ce se puteau purta pe amândouă părţile. 
Pălărie şi fără pălărie. Ochelari de soare şi fără. Umbrele ce ascundeau 
faţa. Când pleca din micul apartament din Ballard, ieşea întotdeauna 
din casă îmbrăcată ca o modernă, apoi se schimba într-un chador cu 
prima ocazie. Se schimba apoi iar înainte de a se întoarce. Şi 
funcţionase. Până când o găsiseră vânătorii de recompense. 

Sarah se mişcă în tandem cu paşii de la parter, cu inima ieşindu-i 
din piept. Trecu printr-o rază de lună şi se lipi imediat de perete lângă 
uşă. 

Cineva urca scările. 

Sarah căută în jur ceva ce se putea folosi ca armă. Asta. Un ceas 
greu de granit de pe noptieră. Îl ridică în mână. Era suficient de greu 
să-l lovească în cap şi să-l facă să-şi piardă cunoştinţa. Abia respira, 
toată energia fiindu-i focalizată pe ascultat, filtrând sunetele de afară, 
vântul şi ploaia, concentrându-se pe sunetele paşilor ce se apropiau. 
Sarah putea izola sunetul fluierului într-un concert de filarmonică, 
putea deosebi violoniştii unul de altul cu ochii închişi. Exact asta făcea 
şi acum, nu era nimic diferit. Aşa-şi spunea. 

Cineva era în faţa uşii întredeschise. 

Sarah se lipi de perete, strângând mai tare în mână ceasul. Era mai 
bine să-l atace în timp ce intra, sau să aştepte să fie înăuntru, cu 
spatele la ea? 

Uşa scârţâi. 

— Eu sunt, Sarah. 

Rakkim! I se azvârli în braţe, îl sărută plângând în hohote, pierdută 
în atingerea trupului lui, a puterii lui, a mirosului pielii sale. Se agăţă 
de el, strângându-l cu toate puterile, să se convingă pe sine însăşi că 
era chiar el, că nu era un vis, o festă disperată pe care i-o juca propria 


minte, îl simţi strângând-o şi el în braţe, ridicând-o de pe picioare, 
acoperindu-i faţa de sărutări, şi fu convinsă... era Rikki. Se lăsă pradă 
senzaţiei, cu ochii închişi, legănându-se amândoi îmbrăţişaţi... nici nu- 
şi dădu seama cât timp rămaseră aşa, singuri în casa mare şi 
întunecată. Se poate să fi fost secunde... minute... ore, nu avea de 
unde să ştie. Îl muşcă uşor de gât, mai degrabă în joacă decât 
mânioasă. 

— M-ai speriat. 

— Poţi să ai grijă de tine, râse Rakkim. 

Sarah nu râdea însă. 

— Ai... ai auzit de vânătorul de recompense? 

Când Rakkim îi văzu expresia feţei, o strânse iar în braţe. 

— E un lucru bun să-l omori pe un om de genul ăla, după părerea 
mea, spuse el, strângând-o şi mai tare. Nu te mai gândi la asta. Nu. Nu 
va face decât să-ţi încetinească reacţia data viitoare. 

— Nu vreau să existe o dată viitoare. 

Sarah simţi mâna lui Rakkim mângâindu-i părul şi-şi dori să fie 
altundeva, într-un loc liniştit şi sigur, cu un şemineu. Ploaia bătea şi 
mai tare pe acoperiş decât înainte. 

— Ar trebui să plecăm. 

— Cum m-ai găsit? 

— Am fost la fermă la Jill. Mi-a zis că ştii că Marian a fost omorâtă. 
M-am gândit că o să vii înapoi aici după jurnale. 

Sarah se uită buimăcită la el. 

— Ştii despre jurnale? 

— Sunt la mine. Le-am pus în nişte cutii lângă pat... 

Sarah îl sărută violent. 

— Hai să plecăm de-aici. 

Rakkim zâmbi. 

— Autoritară ca totdeauna. 

— Te aşteptai să mă fac dulceagă şi plângăcioasă dacă am ieşit de 
sub protecţia lui Redbeard? 

Coborâră treptele împreună, Rakkim puţin în faţă, cu capul înclinat 
uşor într-o parte. Se opri în faţa uşii şi se uită afară prin ferestrele 
laterale. Sarah aşteptă. Rakkim ştia ce făcea, de asta era absolut 
sigură. Rakkim îi puse o mână pe ceafa în timp ce se uita afară în 
stradă, atingând-o delicat. Familiaritatea mâinii sale, intimitatea 
dintre ei... nu era posesiv, deloc, era o conexiune ce funcţiona în 
ambele direcţii. 

— Maşina ta merge bine? întrebă Rakkim. 

— E o rablă, dar merge foarte bine. 

— E bine că e rablă, se va potrivi cu jumătate din restul maşinilor 
de pe stradă. Prefer s-o luăm pe-a ta şi nu pe-a mea. Dacă lăsăm 
maşina ta aici, într-un fel sau altul, cineva va ajunge la Jill. 


Sarah deschise uşa şi ieşiră amândoi din casă. Sarah închise apoi uşa 
şi o încuie. Se uită fix la cheia lui Marian. Marian i-o dăduse ultima 
dată când o vizitase. Vântul îi răvăşi părul, şi simţi aerul răcoros al 
nopţii pe pielea capului — o uşurare după îngrădirea eşarfei. Puse 
cheia în buzunar, şi se opri pe loc. Rakkim era cel care luase jurnalele, 
nu ucigaşii Bătrânului. Bătrânul nu le ştia valoarea... dacă jurnalele 
aveau vreo valoare. Teoria ei despre Trădarea Sionistă era în 
continuare numai o teorie. 

— E vreo problemă? întrebă Rakkim. 

— Nu... nicio problemă. 

Merseră prin ploaie la maşină refuzând să se grăbească, așteptând 
fiecare ca celălalt să o ia la fugă. Dar niciunul nu fugi. Sarah îi dădu 
cheile de la maşină şi intră înăuntru, iar Rakkim mai aruncă o ultimă 
privire în jur de verificare. 

— Ce ciudat, zise Sarah, când Rakkim intră în maşină. 

— Ce anume? 

Sarah îşi resetă ceasul de mână. Acelaşi rezultat. 

— Care-i problema? 

— Nu sunt sigură, zise Sarah, verificându-şi încă o dată ceasul. 
Acelaşi rezultat. Redbeard mi-a dat ceasul ăsta după ce mi-a apărut 
cartea. Detectează o gamă largă de dispozitive de urmărire. 
Microunde, ultrasonice... totul. Era îngrijorat că aş putea fi atacată... 

— E un dispozitiv de urmărire în maşină? 

— Dar nu văd cum. Nu era când am ajuns aici. Oricine-ar fi vrut să 
mă atace ar fi trebuit să ştie că eram acasă la Marian. 

— Poate n-a vrut să te atace. Poate n-a vrut decât să ştie unde eşti. 

Sarah deschise uşa. 

— Ar trebui să luăm maşina ta. 

Rakkim stinse lumina interioară. 

— Închide uşa. 

— Dar trebuie să... 

Rakkim porni maşina. 

Sarah închise uşa. 

— Dar nu trebuie să găsim dispozitivul de urmărire? 

— Nu. Aşa e perfect. 

Rakkim porni ştergătoarele şi le privi mergând înainte şi-napoi pe 
parbrizul crăpat. 


Darwin avea obrazul rezemat de palma mâinii când farurile se 
apropiară de ghereta gardianului. Scanerul minuscul de pe masă 
începu să ţiuie. Ploaia torențială lovea cu violenţă ghereta, scurgându- 
se pe geamuri într-o cortină continuă de apă ce distorsiona vederea. 
Uitându-te afară nu vedeai decât o ceaţă vagă, iar de afară înăuntru 
nu se vedea decât aceeaşi ceaţă vagă. Amar şi dulce. 


Îi făcuse semn lui Rakkim să intre cu cincisprezece minute înainte, 
cu faţa plecată, prefacându-se că citeşte un ziar. Maşina lui Sarah 
trecuse de gheretă fără să se oprească. Darwin nu văzu decât o licărire 
a farurilor roşii de la spate pierzându-se în ploaie. Amândoi erau în 
maşină. Darwin reuşise să vadă măcar atât. Îi privise prin Cyclops. Îi 
văzuse giugiulindu-se în hol, cei doi porumbei îndrăgostiţi, reuniți în 
sfârşit. Darwin aplaudase efectiv momentul atât de tandru, şi 
aplauzele răsunaseră în ecouri în ghereta goală a gardianului. Sarah îşi 
dezbrăcase chadorul şi era acum îmbrăcată ca o modernă, o femeie 
modernă cu toate dorinţele moderne. Acum vor fi inseparabili. Până 
când Darwin va hotărî să-i despartă. 

Încă nu ştia dacă Sarah găsise ceea ce venise să caute, lucru care-l 
enerva. Îl enerva foarte tare. Sarah fusese în dormitorul lui Marian 
pentru zece sau cincisprezece minute, unde camera de filmat nu o 
prinsese, dar când ieşise din casă nu ducea nimic cu ea. Nici Rakkim. 

Existaseră însă cele două cutii pe care Rakkim şi detectivul cel gras 
le scoseseră din casă cu câteva zile în urmă. Se poate ca după ele să fi 
venit Sarah. Era greu de ştiut. Darwin putea să-l întrebe pe Bătrânul 
Înţelept despre asta, dar moşul îşi păzea prea bine secretele. Ah, ce de 
mistere... Darwin de-abia aştepta să afle ce-avea de fapt de gând 
Bătrânul. Ceea ce era sigur era că va fi interesant. În zilele de început, 
Darwin acceptase câteva contracte de la Robele Negre, dar se plictisise 
repede de intenţiile lor înguste, de ciondăneala lor teologică atât de 
lipsită de bucurie. Chestia cu fundamentaliştii era că n-aveau niciun 
simţ al curiozităţii. Nu le păsa decât să hotărască pe unde să tragă 
linia, să determine care parte a liniei era neagră şi care parte era albă. 
Corect şi greşit, bine şi rău... Darwin transcendea toate aceste 
categorii, în ciuda vorbelor Bătrânului mereu legate de Dumnezeu, şi 
el era tot aşa. Ei doi erau unici. 

Darwin fluieră o melodie veselă în timp ce dezbrăca jacheta verde a 
gardianului. Era o culoare urâtă, pe un om urât. Aruncă jacheta pe jos, 
lângă corpul răsucit al gardianului care zăcea lângă coşul de gunoi, cu 
gâtul frânt. Doi gardieni omorâţi chiar în ghereta asta în mai puţin de 
o săptămână. Asociaţia proprietarilor va trebui să perceapă o taxă 
specială ca să acopere costul mărit al protecţiei. Era un gând amuzant. 
Moartea aducea întotdeauna atât de multe surprize. Atât de multe 
consecinţe neaşteptate. Un fluture se izbi de parbrizul unei maşini în 
viteză şi imediat dispăru orice speranţă legată de taifunul din Japonia 
despre care tot băteau câmpii filosofii. 

Unii oameni ar spune că această crimă nu fusese necesară. Avusese 
intenţia să-l convingă pe gardian să-l lase să treacă, să-i arate cartea 
de vizită de la compania de asigurări, dar apoi... instinctul preluase 
controlul. Un prădător care nu atacă nicio pradă nu mai e un prădător. 
Dumnezeu îl crease pe Darwin ca să-şi găsească plăcerea în actul de a 


ucide, şi Darwin nu avea de gând să nege înţelepciunea lui Dumnezeu. 
Darwin zâmbi la această blasfemie. 

Îşi puse scanerul în buzunar şi-i făcu la revedere cu mâna mortului. 
Nu avu mult de mers până la maşina lui, şi scanerul ţiuia încontinuu. 
Transmiţătorul prin microunde ataşat de maşina lui Sarah funcţiona 
corect. Darwin îşi cronometrase bine acţiunile. Plasase dispozitivul şi 
se reîntorsese în gheretă exact înainte de a ajunge Rakkim. Darwin se 
aşeză la volanul maşinii şi porni motorul. Dacă le luai pe toate în 
consideraţie, treaba mergea strună. 


CAPITOLUL 29 
După rugăciunile de seara târziu 


Sarah se răsuci în scaun şi se uită înapoi în întunericul de afară. 

— E acolo. Raza de urmărire a dispozitivului trebuie să fie de cel 
puţin opt-nouă kilometri ca să fie eficient, zise Rakkim, simţindu-i 
îngrijorarea, menţinându-şi privirea spre drumul din faţă, unde 
farurile despicau un coridor de lumină prin întuneric. Dispozitivul ne 
dă nouă un avantaj. Ştim că e acolo. Acum ne va urmări oriunde... 
oriunde vrem noi să-l ducem. 

— Omul ăsta care a omorât-o pe Marian... eşti sigur că el ne 
urmăreşte? 

Rakkim ridică din umeri. 

— Robele Negre nu folosesc tehnologie aşa de sofisticată şi vânătorii 
de recompense nu s-ar obosi cu un dispozitiv de urmărire — te-ar fi 
luat pur şi simplu pe sus. Nu... tipul ăsta e mult mai interesat de ce 
vrei să faci decât să te omoare. Sau cel puţin nu încă. Nu e preocupat 
să te predea oamenilor care l-au angajat. Vrea să ştie unde mergi şi cu 
cine te întâlneşti. De-aceea i-a omorât pe Marian şi pe ceilalţi în felul 
acela. A vrut să ştii. Să te sperie. Să te facă să faci o prostie. 

— Şi a funcţionat, nu? A fost o prostie să mă duc la Marian acasă. 

Continuară să meargă prin ploaie în teritoriile sălbatice de la 
poalele munţilor Cascade, o reţea de drumuri înguste tăiate prin 
pădure. O rută pentru contrabandişti şi tăietori de lemne ilegali, un 
ocol periculos pentru vizitatorii din alte state care intrau pe un drum 
greşit. Rakkim venise pe drumul acesta pe la poalele muntelui şi când 
plecase de la Redbeard cu o săptămână înainte, dar acum înaintase 
mult mai adânc în teritoriile sălbatice. Ţinutul nelegiuit. Ultimul 
refugiu pentru nebuni, rataţi şi cei nemulţumiţi de tot şi de toate, care 
cârcoteau mereu împotriva guvernului. Cei abandonaţi. La numai 
şaizeci de kilometri depărtare de centrul oraşului Seattle, de sediul 
guvernului, teritoriile sălbatice nu erau trecute pe hartă, erau dincolo 
de Dumnezeu şi de oameni. 

— Şi nu ne urmăreşte decât un singur bărbat? Un singur bărbat a 
făcut toate astea? 

— E un asasin fedain. Ăştia lucrează întotdeauna singuri. 

— Ca tine. 

Rakkim îi aruncă o privire, apoi îşi îndreptă din nou atenţia asupra 
drumului. 

— Vreau să zic, nu e decât unul singur şi tot aşa eşti şi tu. Şi atunci 
de ce fugi de el? 


— N-am de gând să mă iau la bătaie cu el, dacă asta vrei să spui. 

— OK. 

— O să-l păcălesc. 

— Am spus OK. 

— Eşti dezamăgită? Floarea islamului refuză să se lupte? Cred că ți- 
a zdruncinat credinţa. Poţi să-l suni pe Redbeard, dacă vrei. Zi-i să 
trimită întăriri. 

Sarah se mută în scaun mai aproape de el, cu faţa atât de apropiată 
de a lui încât Rakkim îi simţi respiraţia. 

— Omoară-l. 

— Să-l asasinez pe asasin? zâmbi Rakkim. Şi atunci eu ce sunt? Ar fi 
trebuit să mă contactezi, continuă el, incapabil să treacă peste asta. Ar 
fi trebuit să-mi spui că trebuie să dispari. 

— Am făcut o promisiune, zise ea, şi singurul sunet din maşină era 
ploaia pe capotă şi zgomotul ştergătoarelor. Ţi-a spus Redbeard despre 
Bătrân? Aşa ai ştiut la ce lucram? 

— Redbeard ar prefera să-şi doneze ventriculul stâng decât să dea 
informaţii. N-am avut nevoie de ajutorul lui. O dată ce deschizi un 
secret, începe să se răspândească în toate direcţiile. Nu mai ai cum să-l 
opreşti... decât dacă îi omori pe toţi cei care au cea mai mică legătură 
cu el. 

Rakkim conducea cu atenţie pe drumeagul crăpat ici şi colo de la 
rădăcinile pinilor şi ale cedrilor de pe marginea drumului care 
crescuseră necontrolat. 

— Dai vina pe mine pentru moartea lui Marian? Nu e nevoie, am 
făcut-o eu deja. 

— E suficientă vină pentru toată lumea. 

Urmă o curbă abruptă şi farurile iluminară pentru o clipă un camion 
scheletic, ars, din fundul râpei. Rakkim îşi relaxă degetele pe volan, 
conducând doar cu vârful degetelor. Maşina avea şocurile distruse, 
suspensia ca vai de ea — era o minune că reuşea să se ţină pe drum. 

Sarah porni încălzirea. Şi acum tot stricată era. Tot aşa şi aparatul 
de dejivrare a parbrizului. 

Rakkim şterse condensul de pe interiorul parbrizului cu palma. Se 
uită în spate prin oglinda retrovizoare. 

— Mă mir că Redbeard n-a pus niciun dispozitiv de urmărire de-al 
lui în ceas. 

— Oh, a pus. Am fost la un electronist în Zonă să-l scoată. Mi-a zis 
că era rusesc. Mi-a plătit o mie de dolari pe el. Sunt sigură că 
Redbeard ştie ce-am făcut, dar n-a zis niciodată nimic. 

— Am dus memoria calculatorului la o cunoştinţă de-a mea. A scos 
fragmente din carte înainte să se termine programul de autodistrugere, 
zise el, în timp ce Sarah se uita afară pe geam. Ştiu că vrei să crezi că 
Trădarea Sionistă a fost o fraudă istorică monstruoasă, dar eu cred că 


te înşeli. 

— Şi atunci de ce ne urmăreşte asasinul ăsta? 

— Pentru aceleaşi motive pentru care Robele Negre au trimis 
vânătorii de recompense după tine. Redbeard are duşmani şi tu eşti o 
monedă de schimb. Bătrânul e pur şi simplu un jucător în plus. 

— Poate că ai dreptate, spuse Sarah, uitându-se fix înainte. Dar simt 
totuşi nevoia să citesc toate jurnalele. N-am reuşit să trec decât parţial 
prin volumele relevante. Cu ajutorul tău... 

— Pot să fac să ajungem în Canada, zise Rakkim, cu ochii aţintiţi 
asupra drumului. Putem schimba maşinile şi să scăpăm de asasin. În 
patru sau cinci zile, depinde de vreme şi de patrule... 

— Nu fi ridicol. 

Rakkim îi aruncă o privire rapidă, apoi se uită iar la drum. 

— Nu te-ai schimbat din prima zi când te-am cunoscut. Aveai numai 
cinci ani şi deja provocai numai probleme. 

Sarah îi puse mâna pe picior. 

— Hai să mergem să luăm jurnalele. Ştii că-mi place să citesc în pat. 

Rakkim trase aer adânc în piept simțind atingerea ei atât de 
îndrăzneață. Se uită din nou în oglinda retrovizoare ca să-şi acopere 
excitarea. 

— Să începem cu începutul. 

Cuvintele ei erau pline de curaj, dar Rakkim îi vedea chipul în 
lumina interioară din maşină, tensiunea şi oboseala vădite în timp ce 
se uita fix la ploaie. Sarah nu fusese încă niciodată aici. Majoritatea 
oamenilor din oraş nu fuseseră aici. Chiar şi poliţia evita teritoriile 
sălbatice. 

Nu trecuseră decât şase luni de când o văzuse ultima dată, dar Sarah 
arăta îmbătrânită. Nu era doar oboseala şi cearcănele de sub ochi, era 
recunoaşterea monştrilor ce ne pândesc dincolo de lumina liniştitoare 
de acasă. Pentru o persoană ca Sarah, care se mândrea cu logica şi cu 
duritatea ei intelectuală, fusese cu siguranță un şoc să descopere cât 
de apărată şi de privilegiată îi fusese viaţa până atunci. O prietenă 
ucisă din cauza ta îţi provoca acest lucru. Uciderea unui om, şi faptul 
că ştiai că ai face-o încă o dată şi că a doua oară ar fi mai uşor... 
acesta era semnalul de alarmă. Sarah învăţa. Dacă vor supravieţui, va 
fi o persoană mai puternică. 

— De ce încetineşti? întrebă Sarah. 

Rakkim opri farurile, dar lăsă maşina cu motorul pornit în mijlocul 
drumului. 

— Dacă nu mergem în Canada, va trebui să-l omorâm pe asasin. 

O mică movilă de beton era tot ce mai rămăsese dintr-un indicator 
ce anunţa pe vremuri zona rezidenţială Green Briar, una dintre 
numeroasele subdiviziuni construite pentru a oferi locuințe 
muncitorilor din Seattle. „Locuinţe musulmane la prețuri convenabile 


într-un loc musulman nepângărit.” Nu funcţionase însă la Green Briar, 
cum de altfel nu funcţionase la niciunul dintre proiectele locative din 
afara oraşului. Modernii fugiseră de gândul unei navete la o distanţă 
atât de mare, speriaţi de pădurile din jur şi de creşterea alarmantă a 
infracţionalităţii. Astfel că subdiviziunile căzuseră toate în ruină şi în 
degradare, cu geamurile crăpate, coşurile sfărâmate, muşchi atât de 
gros pe pereţi că puteai umple o pernă. Se mutaseră vagabonzii în ele, 
fără să le pese că li se tăiase curentul. De fapt, chiar ei ar fi tăiat liniile 
electrice şi ar fi dinamitat ţevile centrale de apă dacă ar fi funcţionat. 
Drumurile de acces în subdiviziuni fuseseră blocate cu zeci de copaci 
tăiaţi. Green Briar nu mai exista acum decât în schiţe uitate demult în 
arhive. 

— Nu-mi place locul ăsta, zise Sarah. 

Rakkim aprinse şi stinse rapid farurile de două ori. Aşteptă. Le mai 
aprinse pentru o clipă. 

— Ar trebui să plecăm, spuse Sarah, uitându-se în jur. Asasinul... o 
să ne prindă din urmă. 

— Nu, s-a oprit când ne-am oprit şi noi. Nu vrea să ne prindă din 
urmă. Nu vrea să ştim că e în spatele nostru. Vrea să stea exact unde 
este, pândindu-ne din umbră. Îi face plăcere să fie aproape, dar 
preferă să stea deoparte, ţinându-ne vieţile în mâinile lui. E o senzaţie 
îmbătătoare pentru el. Mai bună ca sexul. Faptul că ne-am oprit aici 
nu-l face să creadă că ştim că e în urma noastră — crede că pur şi 
simplu suntem prudenţi. Şi ne respectă pentru asta. Ar deveni bănuitor 
dacă ne-am comporta prea încrezători. Chestia asta o să facă să i se 
pară cu atât mai dulce când ne va omorî mai târziu. 

— Vorbeşti de parcă ai fi în capul lui. 

Rakkim îi mângâie umărul, simţindu-i frica prin bluza subţire. Nu o 
desconsidera din cauza asta. Mintea asasinului era plină de cioburi de 
sticlă şi animale torturate. Rakkim se uită la pădurea aflată pe cele 
două părţi ale drumului. 

— El era omul din ghereta gardianului când am plecat. Am sperat să 
reuşesc să-i văd faţa, dar... 

— Am vorbit cu gardianul. Nu părea... 

— Gardianul cu care ai vorbit tu e mort. Asasinul e cel care mi-a 
făcut semn cu mâna să trec când am venit eu, cu faţa ascunsă după un 
ziar. Eram grăbit... Nu m-am gândit atunci la asta, dar când mi-ai zis 
că a apărut un dispozitiv de urmărire în maşină în timp ce tu erai la 
Marian în casă, am ştiut că nu putea fi decât el la poartă. Aş fi dat cu 
maşina în gheretă în timp ce ieşeam, dar avea o barieră de beton în 
faţă. 

— Dar de ce să-l omoare pe gardian? Ce rost avea? 

Rakkim zâmbi. După tot ce i se întâmplase în ultima săptămână, 
Sarah tot nu înţelegea cu cine aveau de-a face. Deschise portiera, dar 


rămaseră în întuneric. Rakkim desfăcuse becul de interior. 

— Mă întorc imediat, zise el. Au venit. 

— Cine? 

Îi văzu acum şi Sarah. Din ploaie apăruseră trei bărbaţi, ieşind din 
noapte ca nişte fantome. Fantome în haine ude de lână, cu părul şi 
bărbile lungi şi încâlcite. Fantome înarmate cu topoare şi macete. 

Rakkim le arătă mâinile lui goale şi ieşi din maşină. 


CAPITOLUL 30 
După rugăciunile de seara târziu 


— Ar trebui să merg şi eu cu tine, zise Redbeard. 

— Am nevoie de tine aici, Thomas, îi spuse fratele lui, James, 
vârând ultimele rapoarte în geantă şi încercând să nu se grăbească. 
Am nevoie de tine să stai aici şi să ai grijă de Katherine şi de Sarah. 

— Cea mai bună metodă de a le proteja este să fii tu în siguranță, 
protestă Redbeard, care voia să-l scuture să-l facă să înțeleagă. E 
periculos în Chicago... 

— Oriunde e periculos. 

James mai puse şi un radio de mână, medicamente antialergice şi 
exemplarul său destul de uzat din Sfântul Coran. Soarele strălucea cu 
putere prin geamurile blindate ale apartamentului lui Redbeard de la 
etajul doi, iluminând peluza vastă a vilei într-un verde extraordinar de 
intens. James închise fermoarul de la geantă. 

În treningul albastru de nailon, James arăta exact cum arătase la 
Olimpiada din Beijing, cu medalia de aur la gât în timp ce-şi declara 
noua credinţă în faţa camerelor. Una dintre primele personalități 
publice convertite la islam, James avea o coamă blond-roşcată şi 
barba rară ca a unui adolescent. Era atât de frumos că lui Redbeard 
aproape nu-i venea să creadă că erau fraţi. Redbeard era mai solid şi 
musculos, fiind în echipa de lupte în facultate, şi avea o barbă mare şi 
aspră. Era răţuşca cea urâtă, dar James nu-l tratase niciodată aşa, iar 
Redbeard îl iubea enorm pentru asta. 

Redbeard stătea cu o mână în buzunar, pipăind mătăniile de 
rugăciune, clinchetul mărgelelor de chihlimbar fiind înăbuşit. Trebuia 
să-şi amintească rapid ceva, îl frământa ceva. Mânui mai rapid 
mătăniile, încercând să-şi aducă aminte ce anume. 

— Nu fi aşa de trist, frate, zise James. Te face să semeni cu maţe- 
fripte ăia din Bible Belt, zâmbi el. N-ai trecut la religia aia demodată, 
nu, Thomas? 

Redbeard se strâmbă. El n-avea simţul umorului al fratelui său. Sau 
charisma lui. Foarte puţini oameni o aveau de altfel. James Dougan 
era directorul Securităţii Statului, dar era la fel de mult politician pe 
cât şef al serviciilor secrete, musulman moderat, evlavios, însă practic. 
În haosul de după atacul sionist, James fusese ales de noul preşedinte 
islamic să conducă agenţia. Fundamentaliştii se opuseseră, dar James 
îi dezarmase cu vorbele lui de duh, cu popularitatea lui, cu felul atât 
de ingenios şi de potrivit de a se descurca în faţa presei. Iar când 
acestea dădeau greş, Redbeard, mâna lui dreaptă, era mereu pregătit 


să intervină. Redbeard avea un ochi format pentru detalii şi avea 
ferocitatea unui urs brun, fiind gata să-l mintă pe Dumnezeu în față 
dacă era necesar. 

Acum, la doi ani după încetarea focului care pusese capăt războiului 
civil, ar fi trebuit să-şi sărbătorească succesul. Securitatea Statului 
împiedicase principalele atacuri teroriste şi forţase rămăşiţele 
rezistenței creştine să se refugieze în Bible Belt. Libertăţile civile 
fuseseră reduse, dar după haosul ce marcase tranziţia de la vechiul 
regim, nu se auziseră decât prea puţine plângeri. Cu excepţia 
fundamentaliştilor. Clericii de dreapta ceruseră izgonirea lui James 
pentru refuzul lui de a permite omorârea cu pietre a necredincioşilor, 
pretinzând că fraţii erau convertiți numai cu numele, neserioşi cu 
doctrina şi cu păcatele. 

Redbeard voise să contraatace, dar James spusese că probabil 
guvernul nu va supravieţui unor disensiuni interne atât de grave. Şi-n 
plus, era mai bine să-şi economisească muniţia pentru un moment cu 
adevărat periculos. „Momentul potrivit, Thomas, asta e lecţia pe care 
trebuie s-o înveţi”, îi spusese el şi apoi alungase orice supărare pe care 
Redbeard ar fi putut-o simţi prin simplul gest de a-şi desface de pe 
mână ceasul pe care-l primise de la tatăl lor şi oferindu-i-l lui 
Redbeard. Redbeard protestase, dar James îl sărutase pe amândoi 
obrajii şi-i spusese că niciun om nu a fost atât de binecuvântat ca el, 
când i se dăruise un frate atât de loial. 

— Te holbezi la ceas, Thomas. Mai avem câteva minute, nu? 

Redbeard încuviinţă, incapabil să vorbească. Cifrele de pe ecran 
erau familiare... se găseau în poziţii clare, dar oricât ar fi încercat, nu 
reuşea să-şi dea seama cât era ora. 

— Senatorul Simpson m-a asigurat că are suficiente voturi să 
răstoarne ultimul amendament al fundamentaliştilor, zise James. E o 
treabă bună. Ai ţinut Robele Negre aşa de ocupate luptându-se între ei 
încât n-au mai putut să-şi adune sprijin de nicăieri. 

— Avem alte probleme. Unul dintre agenţii mei din San Francisco n- 
a mai dat niciun semn de viaţă. Unul dintre oamenii mei cei mai buni. 
A observat nişte activităţi deranjante în sectorul lui, ezită Redbeard. Şi 
cum se apropie şi Ramadanul, sunt îngrijorat. 

James se apropie de el, mişcându-se atât de rapid că păru să 
traverseze biroul instantaneu — un vechi truc sufi pe care Redbeard nu 
reuşise niciodată să-l înveţe. 

— Mormoni? Sau găşti? 

Redbeard clătină din cap. 

— Tocmai asta mă deranjează. Activităţile nu par legate de niciunul 
dintre grupurile cu care am avut de-a face până acum. E o semnătură 
complet necunoscută. Omul meu mi-a zis că trebuie să verifice mai 
adânc, şi de-atunci n-am mai auzit nimic de la el. Asta a fost acum trei 


zile. Şi ultima dată când am vorbit era îngrijorat. Era speriat, şi ăsta nu 
e omul care să se sperie uşor. 

— Agenţii de teren sunt întotdeauna îngrijoraţi, şi cei mai buni sunt 
întotdeauna speriați. 

James zâmbea din nou, dar Redbeard îl cunoştea prea bine ca să 
creadă asta. James se trase de mustață, cu o expresie serioasă acum. 

— Ai vreun nume? întrebă el. Vreo ţintă? 

Redbeard clătină din cap. 

— Omul meu nu era nici măcar sigur dacă e vreo ameninţare. A zis 
că simte că sunt prea multe coincidente. Morți accidentale şi dispariţii, 
oameni care se hotărăsc din senin să-şi dea demisia sau să se mute, şi 
niciunul dintre jucătorii tradiţionali nu pare să beneficieze de pe urma 
acestei serii de întâmplări. E la fel de neliniştitor ca un scaun liber la 
cină — nu ce se vede, ci ceea ce nu se vede te face să te gândeşti. Aş 
vrea să am mai multe să-ţi spun. 

James dădu distrat din cap. 

Redbeard se uită uluit la fratele lui. 

— Ce se întâmplă? 

Brusc se auzi sunetul interfonului. 

— Domnule director? Imediat terminăm verificarea maşinii 
dumneavoastră. 

James se duse la fereastră. Prin geamul opac pe dinafară observă 
limuzina blindată parcată în faţă. Unul dintre oamenii lui de securitate 
verifica maşina pe dedesubt, cu uniforma mânjită de praful de pe 
drum. Altul mergea încet cu un câine ciobănesc german în jurul 
automobilului. 

Redbeard veni lângă el la geam. 

— Tu ai ştiut că a apărut un jucător nou în oraş. 

James îşi rezemă mâinile de pervaz. 

— Nu e nou, face parte din peisaj de multă vreme. De foarte multă 
vreme. 

— Şi mie de ce nu mi-ai spus? Uită-te la mine, James. 

James se întoarse spre el. 

— N-am avut decât bănuieli, dar acum am dovezi, Thomas, 
suficiente dovezi, dar nu pot acţiona. Încă nu. Acum e vremea pentru 
prudenţă. Când mă întorc din Chicago, atunci putem face o mutare 
împotriva lui. 

— Domnule director, maşina e gata, se auzi din interfon. 

— Mai verific-o o dată, se răsti Redbeard către interfon, fără să-şi ia 
ochii de la fratele lui. 

Rămaseră amândoi la fereastră, uitându-se la omul cu câinele care 
mai înconjură o dată maşina încet. Redbeard simţea că-i ţiuie capul, 
ca şi cum i-ar fi fost plini de viespi. Nu trebuia decât să-şi 
amintească... 


— Cine e duşmanul nostru, James? 

— O să vorbim când mă întorc. Ai încredere în mine, o să-ţi spun 
tot ce ştiu. 

Redbeard îşi muşcă buza ca să nu spună nimic. 

— Cum doreşti, domnule director. 

— A trebuit să ţin secretul numai pentru mine, chiar şi faţă de tine. 
Pur şi simplu... am crezut că vom avea mai mult timp, zise James, 
strângându-l pe Redbeard de umărul masiv. O să-mi înţelegi reticenţa 
când o să-ţi arăt informaţiile pe care le-am obţinut. Va trebui să ne 
purtăm cu mare delicateţe. 

— Stai aici, atunci. Putem începe... 

James clătină din cap. 

— Mă întâlnesc cu preşedintele la Chicago. Trebuie să vorbesc cu el 
personal. Îmi pare rău, Thomas, zise el, privindu-l cu tristeţe. 

— Merg cu tine până la aeroport. 

James îşi luă geanta. 

— Vreau să mergi la spital şi să aştepţi cu Katherine. 

— Dar am crezut că o externează pe Sarah azi. 

— Nenorocita de pneumonie e rezistentă... a recidivat. Doctorii vor 
s-o mai ţină câteva zile. Spitalul e sigur, dar Katherine are nevoie de 
un prieten acolo cu ea. 

Redbeard zâmbi stânjenit. 

— De când mă consideră Katherine un prieten? 

— Ai grijă de ele pentru mine, Thomas. Plec acum, rosti el în 
interfon, iar apoi formă un număr pe mobil. Du-te. 

Se uită pe fereastră la dublura lui care ieşi pe uşa din faţă a vilei şi 
se urcă în limuzină, cu faţa ascunsă pe jumătate într-un burnuz. 

Fraţii rămaseră unul lângă altul la geam, privind limuzina ce ieşea 
accelerând pe aleea în curbe, apropiindu-se apoi de poarta care se 
deschise în faţa ei. Chiar şi după ce limuzina se pierduse în depărtare, 
cei doi rămaseră la geam, aşteptându-se pe jumătate să vadă o 
explozie de lumină portocalie şi un bubuit. 

— Dubiţa de livrări aşteaptă pe peronul de încărcare, rosti în cele 
din urmă Redbeard. Omul meu, Miller, te va conduce la aeroport. 

James îşi aruncă geanta pe umăr, acum nerăbdător. 

Auziră o bătaie uşoară la uşă, apoi încă două. 

Redbeard se uită prima dată pe vizor şi abia apoi descuie uşa. 

Miller intră direct înăuntru, nu aşteptă în prag, şi Redbeard ştiu. 
Miller trecu pe lângă el. 

— Lăsaţi-mă să vă ajut, domnule director, zise el. 

Cu mâna dreaptă căută ceva în jacheta de un alb impecabil cu sigla 
firmei de livrări. 

James era în spatele canapelei. 

— Nu ştiu unde mi-am lăsat ochelarii de citit. 


Redbeard încercă să se mişte, dar îşi simţea corpul plin de ciment. 

Încăperea răsună de împuşcături şi bubuitul lor păru să-l desprindă 
pe Redbeard din imobilitatea în care era. Îl atacă pe Miller. Acesta mai 
trase de câteva ori, iar acum sunetul era înăbuşit, Redbeard 
împingându-i arma în piept. Miller fusese cu ei de la bun început, şi 
acum îi întâlni rânjetul. Redbeard văzu ochii omului decupaţi, 
înlocuiţi cu imagini ale trupului lui James zăcând în monumentul 
funerar de sub domul Capitoliului. Sarah se ţinea de sicriu, dar unde 
era Katherine? 

— Stăpânul meu vă trimite salutări, rosti Miller. 

Încă o împuşcătură, dar Redbeard îl prinsese acum de încheietură şi 
glonţul îşi rată cu mult ţinta, lovind peretele. Miller încercă să-şi 
elibereze mâna şi mai trase o dată, iar Redbeard simţi căldura şi văzu 
fumul ieşind din ţeavă. Redbeard îi frânse încheietura. Auzi apoi arma 
căzând pe covor. 

Redbeard îl prinse acum de gât pe Miller. Avea genunchi slabi — 
ceea ce-l costase campionatul naţional de lupte, dar avea mâini 
puternice. Miller se zvârcoli şi lovi cu picioarele, dar Redbeard ignoră 
durerea şi sângele ce i se scurgea din răni şi continuă să zdrobească 
lent esofagul criminalului. 

— Thomas, îl strigă James. Nu-l omorî. Trebuie să afli ce are de 
spus. 

Redbeard privi imaginile pălind în ochii lui Miller. Braţele îi erau 
întinse acum de cele două părţi, tresărind spasmodic, dar Redbeard 
continuă să-l strângă de gât. 

— Thomas, icni James. 

Redbeard îl aruncă pe Miller pe podea. 

Cineva bătea la uşa biroului. 

Redbeard îl luă pe James în braţe. Treningul fratelui său mirosea 
acum a fum, şi nailonul albastru era înnegrit pe unde intraseră 
gloanţele. Însă nu se vedea deloc sânge. Nici măcar o picătură. 

— Nu te mişca, zise Redbeard. O să te facem bine. 

James îl mângâie uşor pe obraz. 

— Ah, Thomas... Cine-ar fi bănuit vreodată că tu eşti un optimist? 


Redbeard era prăbuşit peste birou, plângând, când Angelina îl trezi 
în cele din urmă. Se agăţă de ea lipindu-şi faţa de carnea ei, iar 
Angelina îl mângâie cu blândeţe pe păr. 

— Nu l-am putut salva. Nu mi-am putut salva propriul frate. 

— Lasă-mă să te ajut să te culci, zise Angelina. Ai febră. 

— Mi-e frică să dorm. 

— Şşşt. 

Angelina îl ajută să se ridice. 

— Dacă n-am putut să-mi salvez nici măcar fratele, cum o să pot să- 


mi salvez ţara? 

Angelina îl sprijini în timp ce mergeau. Era din ce în ce mai des aşa, 
în ultima vreme, în delir, bântuit de coşmaruri şi de îndoieli. 

— Dacă James ar fi aici, el ar şti ce să facă. James avea aliaţi... 
James avea prieteni. Tu... tu eşti singura în care pot avea încredere, 
zise el, împleticindu-se şi Angelina aproape căzu cu el. Rakkim... m- 
am bazat pe el şi el s-a dus la fedaini. 

— Tu l-ai făcut să plece, replică Angelina. 

— Eu ar fi trebuit să mor în ziua aceea, nu James. 

— Cine eşti tu, Dumnezeu? Atunci nu pune la îndoială ceea ce El a 
făcut să se întâmple. 

Redbeard se desprinse de ea. Se credea soţia lui să-i vorbească aşa? 
Merse mai departe singur, cu capul plecat, atât de istovit încât până şi 
măduva oaselor îl durea. Aproape că nu dormise în aceste ultime 
câteva săptămâni şi, când reuşea totuşi să adoarmă, nu-şi găsea deloc 
liniştea. Era prea mult deja. Angelina avea dreptate, el îl făcuse pe 
Rakkim să plece. Tot el o făcuse şi pe Sarah să plece. Singurul copil al 
fratelui său şi fiul pe care nu-l avusese niciodată. Pierduţi. Angelina 
avea dreptate. Angelina avea întotdeauna dreptate. 

Traversă coridorul împleticindu-se şi intră în dormitor. Lăsă 
luminile stinse. Aerul nopţii era răcoros pe pielea sa înfierbântată. Îşi 
dezbrăcă roba şi o lăsă să cadă grămadă pe podea. Salteaua gemu sub 
greutatea lui ca puntea de scândură a unei corăbii. Nu-şi dorea decât 
să închidă ochii pentru câteva clipe, atâta tot. Nu să doarmă. Nu să 
viseze. Doar să-şi închidă ochii pentru o clipă. 

Era atât de greu să menţină impresia de forţă. Să pară sigur pe el şi 
hotărât în orice moment. Redbeard îşi împinse cuverturile de pe el, 
transpirat. Lumea ataca la cel mai mic semn de slăbiciune. Aşa-numiţii 
lui aliaţi s-ar întoarce împotriva lui într-o clipită. Bătrânul stătea în 
aşteptare. Mereu în aşteptare. De unde-i venea răbdarea asta? Nu 
credinţa era ceea ce-l păstra pe Bătrân între umbre, ci munca 
diavolului. Şi totuşi... era o muncă diavolească dar care-i reuşea. 
Preşedintele era bolnav. Redbeard văzuse dosarul medical privat. 
Când va muri preşedintele... 

Se deschise uşa dormitorului. Angelina se aşeză pe pat şi-i aşeză o 
compresă rece pe frunte. 

Redbeard îşi acoperi goliciunea cu un cearșaf. 

— N-am nevoie de o dădacă... 

Angelina îl plesni peste mână când încercă să-şi îndepărteze 
compresa. 

— Dacă nu-ţi trece febra până la rugăciunile de amiază, chem 
doctorul. 

Redbeard îi făcu semn să iasă. Aşteptă să se închidă uşa în urma ei 
şi începu să arunce la o parte pânza umedă, dar se răzgândi. Răcoarea 


îi făcea bine. Îşi va odihni ochii. Îşi va da nişte timp să-şi recupereze 
forțele. Somnul era soluţia. Somnul era leacul gândurilor ce-i fierbeau 
nebuneşte în creier. Ce bine ar fi ca James să fie aici. Dar era mort de 
douăzeci şi cinci de ani. Capul lui Redbeard se răsuci pe pernă, 
învelindu-se strâns în întunericul nopţii. Bătrânul îi umplea 
momentele de trezie, dar în clipele acestea, când aluneca încet în abis, 
se gândea la James... şi la Katherine. Amândoi dispăruţi. 

Katherine... era un nume pe care nu-l rostea niciodată cu voce tare. 
Chipul pe care-l vedea când îşi închidea ochii. „lartă-mă, frate, pentru 
gândurile pe care le-am avut. Pentru dorinţele mele.” Îşi ascunsese 
aceste gânduri față de fratele său, dar Katherine le simţise. Cu 
siguranţă le simţise. Să-şi abandoneze fiica... să fugă fără un cuvânt 
după ce auzise de moartea lui James. Era rar ca o femeie să preţuiască 
într-atât onoarea soţului ei. „lartă-mă, James.” 


CAPITOLUL 31 
Înainte de rugăciunile din zori de zi 


Rakkim se întoarse la maşină, şi din barbă îi picurau stropi de apă 
de ploaie. 

— Ai de făcut o alegere. 

Sarah se uită afară pe fereastră. Oamenii înconjuraseră maşina, cu 
topoarele şi cu bâtele pe umeri. 

— Poţi rămâne aici cu oamenii ăştia... 

— Nu. 

Rakkim îşi ridică o mână în sus. 

— Îmi sunt datori. O să fii în siguranţă. Dacă planul meu cu asasinul 
funcţionează, mă întorc după tine. Dacă nu... o să te ducă ei înapoi în 
oraş. 

— De ce nu te foloseşti de ei să te-ajute să-l omori? 

— E responsabilitatea mea. 

Ochii lui Sarah sclipiră în luminile roşii ale luminilor de bord. 

— Şi a mea. 

Rakkim porni maşina. Porni luminile. Bărbaţii dispăruseră înapoi în 
întuneric. 

— Ce ai plănuit? 

Rakkim rămase cu privirea aţintită asupra drumului. Acum ploua 
mult mai puternic şi trebuia să-şi menţină viteza la cincizeci şi cinci 
de kilometri pe oră. Luă o curbă bruscă şi intră pe o alee lăturalnică 
îngustă, unul dintre multele drumuri nemarcate. La poalele munţilor 
din apropiere străluci brusc un fulger, ca un bliţ ce ilumină drumul 
neregulat. 

— Ai auzit vreodată termenul de vârcolaci? 

— În filme de groază de dinainte de tranziţie. Luna plină, blană, 
colți... 

Farurile abia luminau întunericul, iar ştergătoarele de pe parbriz 
făceau vederea înainte şi mai dificilă. 

— Nu de genul ăla. Vârcolacii ăia sunt inventaţi. Cei de care-ţi 
vorbesc eu sunt reali. Vârcolaci... aşa le spun oamenii stabiliţi în 
casele abandonate prădătorilor excesiv de violenţi care trăiesc pe-aici. 
Haite de maniaci drogaţi, violatori şi ucigaşi în serie... 

— De ce n-am auzit niciodată de ei? 

— Sunt o mulţime de lucruri despre care n-ai auzit tu. Acum o 
săptămână eu mă gândeam că Trădarea Sionistă e un fapt istoric. 

— De ce nu trimite guvernul o armată ca să-i elimine? Vagabonzii 
stabiliţi ilegal aici nu sunt un pericol pentru public, dar vârcolacii 


ăştia par a fi... 

— Guvernul îi foloseşte pe vârcolaci. Uită-te în jur. Crezi că este 
vreun bun musulman pe drumul ăsta? Vreun catolic bun? Asta e o 
zonă în care e permis focul. Singurii oameni care trec pe-aici sunt 
contrabandişti care se duc în capitală, evrei şi apostaţi care fug de 
acolo. Vârcolacii îi interceptează şi pradă vehiculele. Cer răscumpărări 
pentru supraviețuitori sau îi predau Robelor Negre. Câteodată nu se 
obosesc cu asta, adăugă el, încleştându-şi degetele pe volan. 

— Şi atunci ce facem noi aici? 

— Vârcolacii sunt mereu în mişcare, pentru ca prezenţa lor să nu fie 
cunoscută de toată lumea. Oamenii de aici mi-au spus că e un cuib la 
aproximativ cincisprezece kilometri în jos pe drumul ăsta. 

Vântul biciui crengile copacilor de deasupra, făcându-le să zgârie 
acoperişul şi geamurile maşinii. 

— Te aştepţi ca vârcolacii să-l omoare pe asasin? 

— Ceva de genul ăsta. 

— Dar pe noi n-o să ne omoare? Poţi tu vorbi cu ei? 

Rakkim râse. Şi acum i se scurgea apă de ploaie din păr. 

Se şterse pe faţă cu braţul. 

— Nu, nu pot vorbi cu ei. Dar ştiu cum să mă folosesc de ei. Anul 
trecut am ajutat o familie să fugă. Trebuiau să ajungă în Canada. Era o 
familie musulmană, doi copii, o fiică de opt ani şi un băiat de 
cincisprezece ani. Băiatul era homosexual. N-ar fi fost treaba nimănui, 
dar aveau un vecin... Poate n-au tuns peluza suficient de scurt sau 
poate că fata a ascultat muzică. Mă rog, dintr-un motiv oarecare, 
vecinul s-a dus la imamul local. Familia n-a stat s-aştepte verdictul. 

Rakkim răsuci volanul spre stânga, şi o roată săltă într-o groapă din 
drum, făcând să-i clănţăne dinţii. Încetini. Dacă ar face o pană acum... 
O simţi pe Sarah uitându-se la el. 

— Eu le-am condus maşina. Era toamnă, încă nu era zăpadă pe 
drum. În trei nopţi ar fi trebuit să ajungem. În trei nopţi ar fi trebuit să 
trecem prin Washington şi apoi până în Canada. E o trecere peste 
graniţă unde gărzile merg să ia cina acasă în fiecare seară. Vremea era 
perfectă când am plecat. O noapte senină, lună plină. Nici măcar n-a 
trebuit să folosesc farurile în mare parte din drum. Pe un drum 
forestier pe care-l folosesc de obicei era un accident, cu maşini de 
poliţie şi ambulante cu girofaruri şi m-am îngrijorat. Poliţia aranjează 
uneori un accident fals ca să prindă contrabandişti... aşa că am mers 
pe altă rută. Am intrat într-o capcană de vârcolaci, zise el, ştergându- 
şi din nou faţa. 

— Nu mi-ai spus niciodată. 

— Vârcolacii săpaseră o groapă în drum. Au acoperit-o cu o folie 
subţire de plastic şi au presărat pământ pe deasupra. Eu conduceam 
mai repede decât ar fi trebuit... dus cu gândul aiurea, încercând să 


recuperez timpul pierdut. 

Rakkim verifică kilometrajul. Vagabonzii îi dăduseră o aproximare a 
locului unde îşi aveau tabăra vârcolacii, dar nu ştia cât de exactă era. 

— Maşina a intrat în capcană cu şaptezeci pe oră, o osie a crăpat şi 
am început să ne rostogolim. Ne-am oprit cu capul în jos într-un şanţ. 
Toată lumea ţipa. Toţi eram răniţi... fata de opt ani îşi pierduse 
cunoştinţa. Pe când am reuşit să-i scot pe toţi din maşină, au năvălit 
pe noi vârcolacii. 

Sarah îl mângâie pe gât. 

— Şi ce s-a întâmplat? 

Rakkim şterse cu mâna condensul de pe parbriz. 

— Nue uşor să vorbesc despre asta. 

— Încearcă. 

— M-am lovit la cap când s-a rostogolit maşina şi mă durea şi 
genunchiul ca naiba, dar aveam cuțitul la mine. Aveau torţe, zise el, 
cu vocea atât de slabă că de-abia se auzea. Şi bâte înfăşurate în sârmă 
ghimpată, răngi, şi unul dintre ei, un nemernic mare, gras şi păros, 
avea o crosă de golf. Cum le zice la alea...? Un driver. Un driver de 
titan. O crosă foarte scumpă. Cred că a furat-o de la vreun turist bogat 
care s-a rătăcit, i-a luat-o şi probabil l-a bătut cu ea până a murit. A 
încercat să mă lovească în cap cu ea şi râdea, dar nu m-a nimerit. Cred 
că erau cel puţin douăzeci, ţipând şi cântând, aşa de fericiţi, ca şi cum 
ne-ar fi aşteptat şi acum puteau să-şi înceapă petrecerea. Rakkim mai 
şterse o dată parbrizul, deşi nu era nevoie. Am omorât vreo doi rapid, 
le-am spintecat gâtul ca să fac mult sânge şi poate să-i fac pe ceilalţi să 
se retragă. Dar asta i-a încântat şi mai tare, zise el, clătinând din cap. 
Am tot încercat să duc familia în pădure ca să-i pot proteja şi din 
lateral, dar tatăl ducea fetiţa în braţe şi se împiedica mereu în rădăcini 
şi ierburi. Era întuneric în pădure şi el avea ochi de orăşean. De 
fiecare dată când năvăleau pe noi vârcolacii, mai reuşeam să omor 
câţiva, dar erau aşa de mulţi. N-aveau niciun fel de instrucţie de luptă, 
dar cunoşteau terenul şi erau maniaci, urlau din toţi rărunchii şi erau 
vopsiți pe faţă şi pe corp. Aproape că m-am aşteptat să-i văd mergând 
în patru labe. Eram speriat. Situaţia era sub control, dar simţeam 
gustul fricii. 

Sarah îi puse mână pe gât, masându-l. 

Rakkim zâmbi, dar fără nicio bucurie. 

— Ar fi trebuit s-o vezi pe mamă, o musulmană devotată care se 
ruga de cinci ori pe zi şi economisea bani pentru hagealâc de când 
avea cinci ani. Această mamă bună a omorât un vârcolac, un psihopat 
slăbănog cu părul împletit — i-a despicat craniul cu o piatră şi nici 
măcar n-a clipit. Lăudat fie Allah, nu-i aşa? 

— Fără ajutorul lui Allah, nu ne putem salva de niciun rău, recită 
Sarah. 


Rakkim clătină din cap. 

— Am găsit o potecă de animale, o potecă atât de îngustă că de-abia 
se vedea, dar n-aveam nimic altceva. I-am spus tatălui să-şi ia familia 
şi să nu se uite înapoi. I-am zis că eu o să rămân în urmă să-i atac unul 
câte unul când o să încerce să meargă după ei. I-am spus să fugă, dar 
gâfâia, şi-i curgea sânge din nas în părul fetiţei. La lumina lunii, 
sângele părea negru ca petrolul, continuă el şi simţi atingerea mâinii 
lui Sarah până în adâncul fiinţei sale. L-am repetat să meargă, dar el 
mi-a dat fetiţa în braţe şi a luat-o la goană printre copaci. A făcut 
zgomot în mod intenţionat, tropăind şi rupând crengi, şi vârcolacii... 
s-au luat după el. Ne-a salvat. Un omuleţ speriat, cu burtică şi 
ochelari, i-a momit la distanţă de noi. I-am luat fetiţa şi am cărat-o la 
piept şi i-am condus pe mamă şi pe frate pe potecă în goană, iar când 
l-am auzit pe tată urlând la distanţă... am continuat să alergăm. Asta s- 
a întâmplat, încheie el, uitându-se la Sarah. 

Sarah îl sărută pe obraz. 

— Te iubesc. 

— Le-am spus că o să-i duc în Canada. Le-am spus că o să-i protejez. 

— Acum unde sunt? 

— Fetiţa... a murit în braţele mele. Pe mamă şi pe fiu i-am dus la 
Green Briar şi i-am lăsat cu oamenii care stau acolo clandestin. M-am 
întors o săptămână mai târziu, dar n-au mai vrut să plece. Îi 
acceptaseră cei de-acolo. Se simțeau bine-veniţi între ei. Amândoi, iar 
pe fată o înmormântaseră tot acolo... 

Mai merseră un kilometru şi jumătate în linişte şi apoi Sarah spuse: 

— O să momeşti asasinul într-o capcană a vârcolacilor. Te-ai gândit 
la asta încă de acasă de la Marian. De aceea n-ai vrut să scăpăm de 
dispozitivul de urmărire. 

Rakkim încuviinţă. Adora femeile inteligente. 

— Şi cum o să faci să fie el prins în capcană şi nu noi? 

Rakkim încetini şi lăsă maşina să se oprească apoi cu totul. Opri 
farurile. Vântul biciuia crengile copacilor, smulgând frunze şi 
azvârlindu-le în aer. Drumul era puţin în pantă, coborând drept 
printre copaci. Era un loc perfect pentru o capcană, călătorul era 
nerăbdător să iasă din pădurea deasă, accelera, profitând de teren. 

— Oh, zise Sarah cu vocea îngreţoşată. Înţeleg. 

Rakkim cobori din maşină. 

— Treci la volan. Dacă se întâmplă ceva... dacă asta nu 
funcţionează... 

— O să funcţioneze. 

— Dacă sunt prins în ambuscadă, condu în sus pe pantă şi du-te. Nu 
te opri pentru mine sau pentru orice altceva. Du-te înapoi la Jill. Te 
găsesc eu, zise Rakkim, iar pe faţă i se scurgea ploaia. 

— Nu sunt speriată. 


Era o minciună, dar Rakkim se bucura că Sarah măcar încercase să 
mintă. Sarah se aşeză la volan. 

— Bombardarea Oraşului Sfânt, învinovăţirea evreilor... Bătrânul e 
blestemat. De aceea planul lui a fost frustrat. Suntem instrumentele lui 
Dumnezeu, Rakkim. Allah are putere asupra tuturor lucrurilor. Nu va 
permite să dăm greş. 

Rakkim o sărută pe buze, savurându-i căldura. 

— Dacă zici tu. 

Sarah se întinse spre el, dar Rakkim dispăruse deja, îndepărtându-se 
cu paşi mari şi hotărâți. O pală de vânt îi flutură hainele, dar se simţea 
bine să fie în aer liber, era bine să fie în frig, lovit de ploaie. Câteva 
minute mai târziu, auzi pietrişul scrâşnind în urma lui. Sarah îl 
urmărea încet, cu motorul oprit şi cu farurile stinse. Ar fi preferat să fi 
rămas pe loc, dar nu credea că era foarte probabil ca vârcolacii să 
patruleze toată noaptea. Oamenii care stăteau ilegal în Green Briar 
trebuiau să fie mereu alerţi, în caz de atac, dar nimeni nu s-ar duce să- 
i atace pe vârcolaci. Continuă însă să fie foarte atent, mergând pe 
marginea drumului, şi când auzi o creangă trosnind în întuneric, se 
ghemui pregătindu-se de atac. 

Abia un kilometru mai încolo văzu panglica de ţepi înşirată peste 
drum. Vopsită negru opac, aproape invizibilă, atât de bine ascunsă că 
aproape se împiedică de ea. O trase după el între ierburi, ascultând. 
Nu era nimeni aici. Îşi închise ochii, aşteptând, apoi îi deschise din 
nou. Numai un fedain ar fi fost în stare să o zărească, dar Rakkim văzu 
la depărtare, între copaci... o lumină licărind. Probabil un felinar. 
Rakkim alergă câteva sute de metri de la locul unde găsise panglica de 
ţepi. Nu mai erau şi alte capcane. Vârcolacii se gândiseră în mod 
corect că panglica de ţepi era suficientă să spargă cauciucurile 
maşinilor din ambele direcţii, şi să le trimită în şanţ sau într-un copac. 

Alergă înapoi la Sarah, îi spuse să conducă mai departe, şi apoi 
aranjă panglica înapoi de-a latul drumului în spatele maşinii. Încercă 
să se aşeze la volan, dar Sarah îi făcu semn să intre pe cealaltă parte şi 
porni motorul. Rakkim se aştepta în orice clipă să vadă vârcolacii 
năvălind dintre neguri răcnind, cu vopseaua de pe faţă scurgându-se 
în ploaie. 

— Condu foarte încet... 

Sarah apăsă pedala accelerației până la podea. Cauciucurile se rotiră 
brusc, făcând pietrişul să ţâşnească zgomotos în urma lor şi maşina se 
îndepărtă cu un muget. Sarah porni farurile la faza lungă. 

— Ce faci? 

— Ai zis că asasinul se va opri când ne oprim noi şi va porni când 
pornim şi noi, zise Sarah, accelerând în continuare. Aş prefera să fie în 
viteză când dă peste ţepi. 

Rakkim se uită în urmă. Era un plan bun. 


— Ai grijă să rămâi pe drum. 

Mult în urma lor, la intersecţia cu drumul forestier, Rakkim avu 
impresia că vede o licărire de faruri prin ploaie, dar nu era decât un 
fulger. Continuă totuşi să se uite. 


CAPITOLUL 32 
Înainte de rugăciunile din zori de zi 


Darwin stătea în maşină, cu luminile stinse, ascultând răpăitul 
regulat al ploii pe acoperişul maşinii şi gândindu-se la tânărul poliţist 
frumos. Îşi aminti cum acesta se spălase pe picioare în cadă înainte de 
rugăciuni, ce degete lungi avea la picioare, şi grija cu care se pregătise 
pentru ritual. Se spunea că un bun musulman era întotdeauna pregătit 
pentru moarte. Aşa că în cazul acesta, Darwin fusese instrumentul 
unei instrucţiuni divine, sublinierea nevoii de a... 

Receptorul dispozitivului de urmărire începu brusc să ţiuie, 
făcându-l pe Darwin să tresară şi să uite de meditaţiile sale metafizice. 
Purta ochelarii de vedere de noapte şi prin ei sclipirile diodei de pe 
receptor păreau strălucitoare ca nişte stele căzătoare, ţiuitul 
transformându-se acum într-un şuierat strident. „De ce vă grăbiţi aşa, 
porumbeilor?” Darwin apăsă cu forţă pe acceleraţie ca să-i ajungă din 
urmă şi roţile se rotiră o clipă pe loc pe drumul ud, lăsând în urmă 
urme de cauciuc. 

Era o mişcare inteligentă din partea lui Rakkim, să bage viteză după 
o altă oprire de cincisprezece minute, o metodă aproape sigură de a se 
descotorosi de oricine i-ar urmări. Oricine fără un dispozitiv de 
urmărire. Darwin nu credea că cei doi ştiau că-i urmărea, dar era o 
tactică bună. Exact la ce s-ar fi aşteptat de la Rakkim. Ăsta era 
aspectul atât de unic al acestei misiuni... provocarea. 

Nu că celelalte misiuni n-ar fi prezentat fiecare riscul şi dificultatea 
ei. Era şi de aşteptat. Tocmai de aceea îl şi folosea pe el Bătrânul. 
Darwin asasinase o dată un puternic ayatolah liberal în propria 
moschee, îl omorâse în timp ce se pregătea pentru rugăciunile de 
dimineaţă. Gărzile de corp ale ayatolahului şi acoliţii săi erau chiar în 
faţa uşii biroului său când atacase Darwin, o crimă cronometrată 
perfect, chemarea muezinului acoperind gemetele de moarte ale 
clericului. Darwin zâmbi, amintindu-şi cum scrijelise Steaua lui David 
pe pieptul ayatolahului, în timp ce omul era încă în viaţă, zvârcolindu- 
se în tăcere, cu ţipetele blocate de capul de fetus de porc pe care 
Darwin i-l vârâse în gură. Tipul ăsta de detalii creatoare erau cea mai 
mare mândrie a lui Darwin. Oh, plănuirea unei operaţiuni era 
interesantă, şi crima în sine era deseori îndeplinită în circumstanţe 
periculoase... dar ceea ce-şi amintea cu cea mai mare plăcere după 
aceea erau aceste mici secvenţe improvizate. 

Da, când va veni vremea să-l omoare pe Rakkim, Darwin avea de 
gând să găsească o metodă de a-l ucide demnă de acest om. Fata... 


Sarah, va trebui să figureze şi ea cumva. Nu turturelele erau păsărelele 
alea care aveau o singură pereche pe viaţă? Când una murea, murea şi 
cealaltă? Sau era doar o poveste? Darwin acceleră, cauciucurile 
scrâşniră la curbe, mâinile îi erau rezemate lejer pe volan, 
manevrându-l cu vârfurile degetelor. Majoritatea oamenilor credeau 
că dragostea era lucrul cel mai apropiat de nemurire la care se poate 
ajunge în această lume coruptă şi materialistă, dar Darwin ştia mai 
bine. Dragostea nu era decât primul pas şovăitor către moarte, 
atingerea răcelii nopţii infinite cu vârful degetelor de la picioare. 
Darwin luă curbele gândindu-se la felul cum Rakkim şi Sarah se 
agăţaseră unul de celălalt în holul casei lui Marian Warrig, o ultimă 
atingere înainte să înfrunte întunericul. Rakkim plus Sarah egal iubire 
şi pupici. N-aveau decât să-şi păstreze dragostea lor dulce şi curată. 
Darwin avea de gând să trăiască o veşnicie. 

Darwin acceleră în furtună, fără să ia în seamă drumul rău, 
ochelarii de noapte transformând întunericul nopţii într-o strălucire 
aurie. Drumul cobora într-o serie de curbe bruşte, şi fu nevoit să 
încetinească, dar acum ţiuitul dispozitivului de urmărire arăta o viteză 
mare — ceea ce sugera că Rakkim găsise o porţiune de drum drept. 
Trebuia să fi ghicit că mai venise pe aici. Ploaia şi frunzele izbeau 
încontinuu parbrizul, dar ştergătoarele le făceau faţă fără probleme. 
Era tentat să-şi dea jos ochelarii şi să pornească farurile, dar Rakkim şi 
Sarah se vor uita cu siguranţă înapoi, ca să verifice dacă erau urmăriţi 
de vreo maşină cu farurile aprinse. Nu, era mai bine să-i lase să se 
îndoiască. Dispozitivul de urmărire avea o rază de acţiune de 
cincisprezece kilometri. Nu aveau cum să scape de el. 

Darwin conducea un Cadillac negru modificat, o maşină spațioasă şi 
luxoasă potrivită rolului său de agent imobiliar, dar maşina avea 
tracţiune pe toate cele patru roţi şi o direcţie şi suspensie de calitate 
avansată. Se comporta ca o maşină de curse. Darwin o făcea să 
țâşnească în jos pe drumul ud, într-o stare de euforie, şi picături 
minuscule de sudoare i se prelingeau pe după urechi. Maşina intră 
într-o groapă, dar şocurile puternice absorbiră impactul, aşa că de- 
abia simţi o mică izbitură. Mergea acum şi mai repede, căci drumul 
începuse să se îndrepte. Ţiuitul receptorului începu să încetinească 
uşor. Deja îi ajungea din urmă. Nu era niciun pericol că vor ieşi din 
raza de recepţie a dispozitivului. Intenţiona să se apropie suficient de 
aproape să le vadă luminile de direcţie şi după aceea să rămână puţin 
în urmă. 

Darwin gonea prin noapte, cu farurile stinse, gândindu-se din nou la 
tânărul poliţist frumos şi la felul cum se chinuia să ridice pistolul, 
până la ultima suflare. Persistenţa oamenilor obişnuiţi, cei care ştiau 
că sunt cu totul depăşiţi şi care totuşi continuau să lupte... era o sursă 
de mirare şi încântare pentru el, la fel de înălțătoare ca aurora boreală 


sau ca un imn vechi religios de Al Green. Când această misiune se va 
încheia cu totul, când toţi morţii vor fi îngropaţi şi Bătrânul va fi 
satisfăcut, Darwin se gândea să viziteze mormântul tânărului poliţist 
frumos. Îi va înapoia insigna. O va lăsa pe piatra de mormânt 
împreună cu un buchet de trandafiri roşii. Măcar atâta îi datora. 

Maşina mergea acum cu o sută cinci kilometri pe oră pe porţiunea 
dreaptă de şosea, când Darwin observă o licărire de lumină pe drum. 
O simplă pâlpâire, dar Darwin ştia ce era. Îşi dădu seama prea târziu 
de ceea ce făcuse Rakkim. Nici măcar nu încercă să frâneze. Nu la 
viteza aceea. Nu pe şoseaua udă. 

Panglica de ţepi sparse toate patru cauciucurile şi în interiorul bine 
izolat al Cadillacului, exploziile se auziră ca nişte focuri de artificii la 
depărtare. Bum-bum-bum-bum. Rakkim sărbătorea de-a binelea. Darwin 
îşi încleştă mâinile pe volan, încercând să menţină controlul în timp ce 
maşina se răsuci nebuneşte. Roţile aveau un centru solid, o a doua 
anvelopă pe care se putea conduce... dar nu în condiţiile astea. Nu la 
viteza asta. Cadillacul viră la dreapta, se lovi de marginea moale şi 
năclăită de ploaie a drumului, şi se rostogoli. Darwin se relaxa, se 
rezemă de scaunul moale în timp ce maşina se dădu peste cap, 
trimiţându-i un impuls de durere agonizantă prin gât. 

Se deschiseră airbagurile şi maşina continuă să se rostogolească de 
mai multe ori, azvârlindu-l pe Darwin dintr-o parte în alta, în mod 
repetat, în timp ce maşina trecu printre copaci şi se prăvăli în jos pe 
versant. Crengi groase plesniră caroseria din toate direcţiile, spărgând 
geamurile şi cu fiecare impact era şi mai bruscat din toate părţile, şi 
Darwin pluti din ce în ce mai departe. Înainte să se oprească maşina, 
ultimul lui gând răzleţ fu dacă se va sparge sau nu rezervorul de 
benzină. Era proiectat ca rezervorul de combustibil al unui avion de 
mare performanţă. Învelit într-un aliaj de titan cu mare rezistenţă la 
scântei... dar, totuşi, trebuia să te întrebi. Tehnologia era întotdeauna 
vulnerabilă la erorile umane şi la optimismul inginerilor care-o 
proiectau. De aceea ziceau mereu fedainii că tehnologia cea mai de 
încredere, arma de cea mai mare calitate era un luptător antrenat lăsat 
gol în zăpadă. 

Darwin se trezi în sunet de zbierete şi răcnete. Oameni cu lanterne 
şi cu torţe erau afară în jurul maşinii. Mulţi oameni. Care izbeau în 
maşină din toate părţile. Băteau cu bâte în metalul îndoit. Bărbaţi cu 
feţe vopsite. Cu dinţii piliţi în colţi ascuţiţi ce sclipeau la lumina 
lanternelor. Chiar vedea asta de-adevăratelea? Îşi scoase ochelarii de 
vedere de noapte. Maşina era răsturnată pe o parte, înclinată în jos pe 
pantă. Airbagurile erau dezumflate, atârnând pleoştite în interiorul 
maşinii ca nişte meduze. Ochiul drept îi era inflamat. Îl durea gâtul. Şi 
genunchiul. Receptorul dispozitivului de urmărire clipea constant. 
Deci Rakkim şi Sarah se opriseră din nou. Probabil îl priveau de 


undeva de la înălţime. Un picnic în ploaie. „Amuză-te, fedaine.” în 
oglinda retrovizoare văzu câţiva bărbaţi deschizând portbagajul cu 
răngi, urlând şi răcnind ca nişte fiare, mugind. Darwin simţi gust de 
sânge în gură. Ce frumos să fie invitatul special la petrecere. 

Un grăsan fără cămaşă flutura o crosă de golf în faţa geamului. Avea 
pieptul păros şi umflat ca o scroafă. Ocupa întreaga suprafață a 
geamului. 

Darwin îşi acoperi ochii cu braţul în momentul când crosa de golf 
trecu prin geam cu o lovitură năprasnică. Îşi încleştă în mână cuțitul 
când îl traseră afară pe geam şi o bucată de sticlă îi făcu o tăietură 
adâncă peste tors. O fâşie de carne. Darwin vâri cu delicateţe cuțitul în 
grăsanul cu crosa de golf, îi introduse vârfirl lamei prin buric, 
vârându-l şi apoi scoţându-l imediat, cu o răsucire perfectă la 
momentul cel mai adânc al penetraţiei. 

Oamenii din jur nici măcar nu observară sunetul făcut de grăsan, 
fiind prea preocupaţi să-l lovească pe Darwin cu picioarele, să-i zbiere 
în faţă, să-i sfâşie costumul şi să-i caute buzunarele de bani. Un băiat 
îl plesni peste ureche cu lanterna şi mâna lui Darwin zbură către el în 
întâmpinare. Un individ bulbucat cu o haină miliară udă leoarcă îl 
lovi cu genunchiul, şi Darwin îi răspunse cu tăişul lamei. Mai sosiră şi 
alţi oameni, cu torţe ridicate sus în mâini, alunecând pe versantul 
abrupt. Nici măcar nu observau când om după om se prăbuşea într-un 
şuvoi de sânge, şi torţele se stingeau sfârâind pe pământul ud. Se 
gândeau probabil că se împiedicaseră şi se grăbeau să le ocupe 
locurile, certându-se deja pe cât de mare răscumpărare o să obţină pe 
Darwin. 

Unii oameni credeau că asasinii fedaini se mişcau în afara timpului, 
fie prea repede sau prea lent pentru ca legile universului să li se mai 
poată aplica. Bineînţeles că nu era adevărat. Asasinii ştiau momentul 
când să atace, clipa de vulnerabilitate, intervalul minuscul dintre 
atenţie şi neatenţie. 

Darwin îi lăsă să-l paseze de la unul la altul, deşi îi vuia capul de la 
loviturile lor, şi cuțitul dansa între ei ca şi cum şi-ar fi căutat un 
partener. Când vârcolacii realizară în cele din urmă ce se întâmplă, 
când noroiul era acoperit de trupuri moarte, Darwin îşi lăsă capul pe 
spate, cu ploaia căzându-i pe faţă şi începu să râdă de mica farsă pe 
care i-o jucase Rakkim. Trecuse foarte mult timp de când fusese 
păcălit atât de rău. 

Oamenii se opriră pentru o clipă, uitându-se unul la celălalt. Erau 
înfiorător de murdari. Sângerau. Cu părul încâlcit. Cu bărbile pline de 
mizerie şi frunze. Oameni morţi. Îşi ridicară armele, balansându-şi în 
mâini bâtele, lanţurile, măciucile şi cuţitele. Urlând şi înjurând, 
năvăliră. 


— E el, nu-i aşa? zise Sarah, ferindu-şi ochii de ploaie cu mâna şi 
arătând luminiţele ce pâlpâiau la distanţă. L-au prins vârcolacii. 

Părea îmbătată de bucurie. 

Rakkim ridică în mână dispozitivul de urmărire pe care-l scosese de 
sub maşină şi-l aruncă în noapte. 

— Poate. 

Sarah se uită la el. 

— Ai zis că probabil o să moară chiar şi numai de la prăbuşirea cu 
maşina. 

— Maşina n-a explodat. Rezervorul de benzină ar fi trebuit să sară 
în aer. Chiar şi în ploaie, tot am fi văzut o minge de foc... suficient de 
mare să aprindă copacii din jur. 

Rakkim se uită la torţele ce săltau în noapte. Torţe în susul şi în 
josul râpei. Dacă ar fi fost singur, Rakkim s-ar fi dus înapoi acolo cu 
maşina să verifice personal dacă asasinul a supravieţuit prăbuşirii. Şi 
dacă ar fi reuşit să supravieţuiască, ar fi verificat dacă a supravieţuit şi 
vârcolacilor. Însă Rakkim nu era singur. 

— Hai să ne întoarcem să ne asigurăm, zise Sarah. Ce-i aşa 
distractiv? 

— Te iubesc, asta-i tot... 

Brusc văzură o coloană de lumină mai strălucitoare decât toate 
torţele în momentul exploziei rezervorului de benzină. 

Rakkim numără secundele până îi ajunse ecoul. Erau la aproximativ 
şapte kilometri distanţă. În clipa aceea, când explodase rezervorul, 
Rakkim avusese impresia că vede nişte trupuri zburând prin aer. Focul 
se micşora, stingându-se sub ploaia torențială. Şi acum se vedeau 
torţe, dar mai puţine şi risipite. Doi sau trei pini din jur trosniră, iar 
crengile inferioare fură înconjurate de flăcări. 

Sarah stătea lângă el, şi se ţineau de mână ca şi cum ar fi privit 
focurile de artificii la nunta lor. 

— Ai reuşit, Rikki. L-am omorât. 

Rakkim se uită la copacii ce ardeau în ploaie. 

— Putem pleca acum? întrebă Sarah. E mort, nu-i aşa? 

Rakkim o sărută şi-i simţi căldura buzelor. 

— Acum putem pleca. 


CAPITOLUL 33 
După rugăciunile din zori de zi 


Să se uite la Sarah dormind în lumina dimineţii... era o plăcere pe 
care Rakkim crezuse că o pierduse pentru totdeauna. Avea faţa 
acoperită de pletele ei întunecate, cârlionţi încâlciţi umezi de 
transpiraţie. Chiar şi cu perdelele trase, Rakkim îi vedea pielea lucind 
după ce făcuseră dragoste în gemete dezlănţuite, dincolo de cuvinte. 
După aceea rămăseseră încleştaţi unul de celălalt, cu ochii închişi, 
văzând încă imaginea coloanei de foc a exploziei maşinii asasinului. 
Bomboanele şi florile erau foarte bune, dar frica era cel mai eficient 
afrodiziac. Rakkim o privi respirând, fascinat de felul cum îi erau 
întredeschise buzele, de forma gurii ei — poarta către rai şi iad. 
Încărcată de promisiuni. 

Cu toate vorbele lor despre foc şi pucioasă, viziunea creştină a 
iadului era o reflexie palidă a celui musulman. Cei care-l respingeau 
pe Allah erau arşi de vii întreaga eternitate, cu pielea înlocuită 
instantaneu ca să poată fi incineraţi iar şi iar. Pe lângă faptul că iadul 
creştin oferea doar jumătăţi de măsură în materie de suferință, raiul 
lor oferea nişte plăceri la fel de diluate — o viaţă de dincolo cu aripi, 
nori şi harpe. Musulmanii se aşteptau să se bucure pe de-a-ntregul de 
extaz în paradis, cu iubite virgine şi tovarăşi perfecţi, cu plăcerile 
cărnii în varietăţi încântătoare şi infinite, o recompensă potrivită 
pentru evlavia din viaţa aceasta. 

Rakkim atinse cu vârful limbii buza de jos a lui Sarah. Poate că nu-l 
aştepta paradisul după ce va muri, dar era recunoscător pentru 
momentele de strălucire pe care i le oferea Sarah. Căldura ei, curbele 
şoldurilor ei... nu se simţea niciodată mai aproape de Dumnezeu decât 
în momentele când era în ea. Atunci, şi numai atunci, Rakkim se putea 
ierta pe sine însuşi pentru păcatele lui. Se gândi la Colarusso în 
pivniţa bisericii, întrebându-l pe Rakkim dacă voia să se spovedească 
părintelui Joe. Catolicii. Dumnezeul lor ierta totul. Ce mai cârpă! 

Sarah îl privi cu ochi tandri. 

— Credeam că dormi. 

Sarah îşi coborî mâna între picioarele lui, înconjurându-i bărbăţia 
cu degetele, strângându-l mai tare, mişcându-şi mâna cu blândeţe. 

— Dulcele meu asasin. 

— Nu-mi spune aşa. 

Sarah îl sărută. 

— Eşti prea modest. 

După aceea, Sarah rămase întinsă peste el, moţăind. Rakkim îşi 


rezemă mâna la baza şirei spinării ei. Era un petic de piele umedă. În 
ultimele câteva ore Rakkim îi sărutase fiecare centimetru de piele de 
pe corp. Sărată şi dulce... caldă ca vara... Sarah. 

Sarah se ridică în coate deasupra lui. Se uită în jos la el, cu ochii în 
continuare somnoroşi. Sânii ei mici îi atinseră pieptul gol. 

— Mi-a fost dor de tine, Rikki. 

Rakkim îi simţi sfârcurile întărindu-se, lipite de pieptul său. 

— Îmi dau seama. 

Sarah îşi rezemă faţa de pieptul lui când Rakkim îi prinse fesele în 
mâini, trăgându-se mai adânc în ea. 

Erau înlănţuiţi pe canapeaua din clădirea de birouri pe jumătate 
pustie, după ce-şi abandonaseră în grabă hainele. Aruncate claie peste 
grămadă lângă cutiile de carton cu jurnalele lui Warriq. Fotografia cu 
Sarah mică în braţele tatălui ei era pe măsuţa de cafea. Sunetele 
traficului se auzeau filtrate de afară. Claxoane şi motoare, frânturi de 
conversaţie din stradă. Un moment perfect. Prea perfect să poată dura. 

— Crezi că e încă în viaţă? 

Rakkim o mângâie domol, făcând-o să se înfioare. 

— Asasinii sunt greu de ucis. Tot ce ştiu e că nu e aici. Numai noi 
suntem aici. 

Sarah se rostogoli de pe el, rezemându-se pe o parte, cu un picior 
lăsat peste coapsa lui, şi Rakkim simţi că se excită din nou. 

— Eu mă gândesc mereu la Marian. Nici măcar nu i-am spus ce 
anume căutam în jurnalele tatălui ei. 

— Nici mie nu mi-ai spus. 

Sarah căscă. 

— Mai încet cu mutrele. Nu sunt încă soţia ta. 

— Ah, sigur că da, asta va schimba totul. Tu vei fi o bună soţioară 
care nu mă va contrazice niciodată şi eu o să mă plictisesc de moarte, 
zise el, făcând-o să zâmbească. Ce căutăm de fapt în jurnalele astea? 

Mâna lui Sarah de pe pieptul lui tremură. 

— A patra bombă. 

Rakkim se ridică pat. 

— New York, Washington D.C., Mecca... se încruntă Sarah. A patra 
bombă trebuia să detoneze în China. 

— Şi ştii asta? 

— Dacă ar fi explodat şi a patra bombă, China n-ar fi rămas neutră. 
Nu ar fi devenit niciodată un stat islamic, dar un miliard şi jumătate 
de chinezi ne-ar fi împărtăşit durerea şi furia. Rusia n-ar fi îndrăznit să 
ofere sanctuar sioniştilor. Întreaga dinamică a lumii ar fi fost alterată. 
Dintr-un punct de vedere strict academic, planul Bătrânului a fost de 
fapt... chiar genial. 

— Şi bomba asta ar fi trebuit să explodeze la Barajul celor Trei 
Trecători? 


Sarah îşi ascunse surpriza. 

— Poate. 

— Poate? Ce, ai vârât un ac într-o hartă şi te-ai gândit că e un bun 
loc de început? 

Sarah se holbă la el. 

— Ai fost în dormitorul meu? Şi ai observat asta? clătină din cap, 
părând nesigură dacă să continue sau nu să vorbească. Tatăl meu a 
aflat de existenţa celei de-a patra bombe puţin înainte de-a fi omorât. 
Era undeva în China, asta i-a spus mamei mele. Fa crede şi acum că 
era în Shanghai, dar eu sunt convinsă că e la Barajul celor Trei 
Trecători... 

— Mama ta? exclamă Rakkim şocat. Ai întâlnit-o? 

Sarah clătină din cap. 

— Katherine m-a contactat acum câţiva ani, imediat după ce mi-a 
apărut cartea... 

— N-ai mai văzut-o de când erai mică... 

— Ea era. În primul ei e-mail... mi-a spus ciccia. E în italiană. 
Înseamnă grăsunica. Am fost plinuţă când am fost bebeluş, zise Sarah 
plângând, jenată, şi râzând în acelaşi timp. Mama era singura care-mi 
spunea aşa. E unul dintre puţinele lucruri pe care mi le amintesc 
despre ea. 

Rakkim o îmbrăţişă, simţindu-i hohotele de plâns. Sarah nu vorbise 
niciodată despre mama ei, nici măcar în copilărie. Redbeard 
interzisese orice menționare a ei, dar nu acesta era motivul. Sarah 
făcea ceea ce voia. Nu, era felul ei de a se preface că nu-i păsa de 
absenţa mamei ei. Dacă Sarah credea că era în contact cu mama ei, 
Rakkim avea încredere în instinctele ei. Şi era logic. Katherine Dougan 
fugise după asasinarea soţului ei. Dacă exista vreo persoană care să 
cerceteze mai amănunţit atacul sionist, aceasta trebuia în mod necesar 
să fie primul şef al Securităţii Statului. Bătrânul aranjase să fie omorât, 
dar înainte de asta James Dougan vorbise cu soţia lui. Discuţii în 
dormitor, cea mai veche metodă de comunicare. 

Sarah îşi şterse lacrimile. 

— Am promis că nu voi spune nimănui. Nici lui Redbeard. Nici ţie. 

— Redbeard ştie deja, probabil. 

Toţi oamenii aceia pe care îi interogase Redbeard după asasinarea 
fratelui său... chiar dacă nu ştiau nimic de a patra bombă, era posibil 
ca măcar câţiva să vorbească despre Bătrân înainte de a muri. Nu se 
putea şti cât de multe cunoştea Redbeard. 

— Unde e? întrebă el. 

— Habar n-am. M-aş duce la ea dacă aş şti. 

— Dar de ce să te implice pe tine după atâta timp? Trebuia să-şi dea 
seama că s-ar putea să fii omorâtă din cauza asta. 

— N-a avut de ales. A căutat bomba timp de douăzeci de ani în 


Beijing şi Shanghai, centrele politice şi financiare, exact ca 
Washington şi New York. Sunt oameni în care are încredere, dar n-au 
putut găsi nimic pentru că pur şi simplu căutau în locul greşit. A vrut 
să mă folosesc de expertiza mea în cercetare ca să o ajut să descopăr 
locul exact în Shanghai, dar i-am spus că a făcut o greşeală! 

— Aşa pur şi simplu, ai ştiut că a făcut o greşeală? 

Sarah căscă din nou. Faptul că-şi împărtăşise secretele părea s-o fi 
sleit de puteri. 

— Nu aşa pur şi simplu. Specialitatea mea... specialitatea mea este 
colectarea şi interpretarea de date aberante. Ştii măcar ce înseamnă 
asta? 

— Înseamnă că te foloseşti de cărţi de benzi desenate şi muzică stil 
country ca să scrii istorie. 

Sarah zâmbi. 1 se cuibări la piept. 

— Înseamnă să găseşti comori în locuri unde majoritatea oamenilor 
nu sapă. Premisa de bază a lui Katherine era suspectă. Bătrânul a 
aruncat o bombă nucleară în New York şi Washington pentru că a vrut 
să îngenuncheze ţara asta, dar nu avea nicio speranţă să cucerească şi 
China. Şi-n plus de asta... dac-ar fi şters Shanghaiul de pe faţa 
pământului, ar fi dărâmat întreaga comunitate financiară a lumii şi ar 
fi paralizat China pentru o generaţie. Să distrugă barajul însă şi să dea 
vina pe evrei pentru asta ar fi fost mult mai înţelept. Barajul e o sursă 
de mândrie naţională, pe lângă faptul că e un vast motor industrial. 
Distrugerea sa i-ar fi făcut pe chinezi să participe la noua axă a lumii 
construită de Bătrân şi i-ar fi împins în acelaşi timp înapoi din punct 
de vedere economic cu cel puţin douăzeci de ani. 

— Sarah... ăsta e un exerciţiu mintal şi academic interesant... 

— În 2012, s-au furat de la un nou reactor Tajik câteva baghete de 
combustibil fisionabil. Tehnologia reactorului era riscantă, murmură 
Sarah cu faţa lipită de pieptul lui. Baghetele erau făcute dintr-un 
izotop rar, ce se presupune că e mult mai puternic decât plutoniul. 
Extrem de instabil. Jumătate din lucrătorii de la fabrică au murit din 
cauza iradierii în mai puţin de un an. Furtul baghetelor nu a fost 
niciodată făcut public. Tatăl meu n-a aflat despre asta... decât cu 
câteva luni înainte de a fi ucis. De aceea... de aceea a bănuit că a mai 
fost o bombă. 

— Materialul folosit în celelalte bombe a fost plutoniu standard, zise 
Rakkim. 

— Barajul a fost proiectat să reziste la un cutremur de 9,5 grade. 
Armata chineză asigura securitatea, aşa că oamenii Bătrânului nu 
aveau cum să se apropie. Pentru a distruge barajul aveau nevoie de o 
explozie mare, de cel puţin cinci megatone. De aceea aveau nevoie de 
baghetele de combustibil Tajik. 

— OK. 


— Nu mă trata de sus, protestă Sarah, cu genele fluturând. Am 
verificat atât de mulţi oameni înainte de a o găsi pe Marian. Un expert 
chinez de dansuri folclorice din Los Angeles... un geolog din 
Chicago... un politician pensionat din fostul regim care a participat la 
inaugurarea barajului în 1995. Bătrânul ăla libidinos şi-a supt buzele 
povestindu-mi despre compoturile pe care le-au mâncat la petrecerea 
de după aceea, dar el e cel care mi-a spus despre tatăl lui Marian. A zis 
că era „un ţăcănit, totdeauna scria într-un camet”. Marian era în 
campus, şi a trebuit să merg într-un parc de rulote la periferia oraşului 
Barstow ca să aflu lucruri despre ea. 

— Am răsfoit puţin prin vreo două jurnale. Richard Warriq era dus 
cu pluta. 

— Jurnalele lui mi-au oferit primul indiciu adevărat, zise Sarah, 
respirând adânc. Trei ani după atacurile nucleare, Warriq era într-o 
tavernă lângă rezervorul principal. A scris despre nişte călători care se 
plângeau de pescuitul de slabă calitate de pe unul dintre lacurile lor 
favorite. Nu că peştii nu muşcau, ci că malul era plin de crapi morţi. 

Rakkim îi mângâie părul. 

— Cum se numea lacul? 

— Warriq era mai interesat să descrie cum duhneau, căscă Sarah. 
Ştiu ce gândeşti. 

— Nu... nu, deloc! 

— lau urma unor lucruri mărunte... nişte mici detalii care după 
aceea se adună toate laolaltă. Cu o lună înainte de atac, s-a pornit 
detectorul de radiaţii la aeroportul de nord din Laos. Oraşul era un 
centru de contrabandă cunoscut. Funcţionarii aeroportului au notat 
incidentul în arhive, dar n-au făcut nicio anchetă suplimentară. 

Sarah aţipi pentru câteva secunde şi apoi vorbi dintr-odată: 

— Vezi... a patra bombă deja prezenta scurgeri încă înainte să 
ajungă în China. 

— Pune-te să dormi, o să... 

— Un articol într-o ediţie de acum zece ani din Jurnalul On-line de 
Ornitologie. Există o specie de rândunică arctică de mare care se 
opreşte să se odihnească în mlaştinile fluviului Yangtze în timpul 
migraţiunilor anuale spre sud. Numărul de pui a scăzut în fiecare an 
de la atacurile nucleare, şi mulţi pui noi au prezentat diformităţi. Asta- 
i interesant... Nu crezi? 

— Unde sunt mlaştinile pe care le-a folosit stolul ăsta? Era numit 
vreun loc anume în articol? 

Sarah îşi închise din nou ochii. 

— Sunt sute de kilometri de mlaştini de-a lungul fluviului. Nimeni 
nu mai studiază rândunicile arctice de mare în ziua de azi. Sunt 
practic o specie pe cale de dispariţie. Poluarea şi încălzirea globală, 
zise ea şi căscă. Sunt aşa de obosită, Rikki. Sunt obosită, dar am 


dreptate. 

Rakkim o sărută. 

— Ai găsit ceva. L-ai speriat pe Bătrân, Sarah. De aceea ţi-a trimis 
un asasin pe urme. Speră că o să-l conduci la Katherine. 

— Katherine a spus că i-e dor de mine. Ştiu că mie mi-e dor de ea. 
Ţie ţi-e dor de părinţii tăi, nu-i aşa? 

— A trecut multă vreme de-atunci. 

— Te ştiu eu pe tine, Rikki, nu mă poţi păcăli tu pe mine, zise 
Sarah, încleştându-l în braţe. Hai să ne culcăm. Hai să ne întindem 
aici şi să ne trezim îmbrăţişaţi. 

— Dormi tu. Eu nu sunt obosit. 

— Nu mă părăsi. 

— Nu te părăsesc. Nici nu îndrăznesc să-mi imaginez în ce necazuri 
ai intra fără mine. 

Sarah zâmbi... plutind deja. 

— N-am mai dormit bine de când am plecat de-acasă. 

— Acum eşti acasă. 

— Suntem în siguranţă aici, nu? 

— Suntem în siguranţă. 

Rakkim aşteptă până când Sarah respira regulat, şi apoi intră în 
camera izolată de lângă biroul principal, şi închise uşa în urma lui. Cu 
zece ani în urmă fusese ultimul răcnet, constructorii visând la mari 
profituri din relansarea economiei, dar economia rămăsese stagnantă. 
Complexul de birouri era acum în mare parte gol, dar camerele izolate 
funcționau încă şi acum, difuzatorii de semnal fiind încastraţi în pereţi 
şi în geamuri. Chiar şi în cele mai bune condiţii, nimeni nu putea să le 
focalizeze exact poziţia. 

Redbeard aproape scăpă telefonul din mână înainte să răspundă cu 
vocea răguşită. Părea să fie pe jumătate adormit. 

— Eu sunt. 

— Ai găsit-o? pufni Redbeard, grosolan ca de obicei. 

— Vreau să verifici o tabără de vârcolaci. Presupun că mai ai 
contacte... 

— La ei e Sarah? 

— Nu. E la aproximativ doisprezece kilometri la est de zona 
rezidenţială Green Briar. Ştii unde e? 

— Vârcolacii sunt o pacoste, Rakkim, chiar şi pentru tine. Dacă le 
ceri lor ajutorul ca s-o găseşti pe Sarah, eu zic să ai mare grijă... 

— Tabăra se află pe o cărare forestieră ce iese de la Green Briar. Din 
aer, ar trebui să poţi observa o maşină arsă acolo. Arsă de curând. 
Vreau să ştiu ce altceva mai găseşti acolo. 

— Crezi că Sarah era în maşină? 

— Un asasin fedain m-a urmărit prin teritoriile sălbatice aseară. Un 
fedain independent... 


— Aşa că i-ai asmuţit pe vârcolaci pe el? chicoti Redbeard cu 
căldură. 

Păreau să discute o farsă făcută unui membru al echipei adverse. 

— Contactează-i pe vârcolaci. Trebuie să ştiu dacă asasinul a murit. 

— Lucrează pentru Ibn Azziz? 

— Ştii pentru cine lucrează. 

Tăcere din partea lui Redbeard. 

— Te sun eu într-o zi sau două. 

— Ştii unde e Sarah? 

— E aici, în camera alăturată. Am găsit-o, exact cum am promis, 
răspunse Rakkim şi întrerupse legătura. 

Sarah dormea în continuare, cu un braţ îndoit sub cap. Rakkim îi 
vedea pulsul bătându-i la gât şi se întrebă dacă o visa pe mama ei. 

Uneori, când mergea printr-o mulţime de oameni, Rakkim auzea o 
femeie râzând, şi era râsul mamei lui. Se trezea întrebându-se dacă nu 
cumva nu fusese cu adevărat în New York când explodase bomba. Se 
întreba dacă nu cumva fusese în alt oraş în ziua aceea. Şi-o imagina 
rătăcită după atac, când reţeaua de comunicaţii se prăbuşise, pierdută 
de cealaltă parte a ţării. Mai bine pierdută decât moartă. Mai putea 
încă să râdă dacă era doar rătăcită. 

Sarah se mişcă. Rakkim voi să se cuibărească în pat lângă ea. În 
schimb se duse la cutia cu jurnale şi începu să citească. 


CAPITOLUL 34 
Înainte de rugăciunile de la amiază 


Angelina răspunse la telefon la primul sunet. Un telefon de unică 
folosinţă, cumpărat cu o oră înainte, care nu putea fi urmărit. Sau cel 
puţin aşa spera. Inima îi bătea să-i sară din piept. 

— D-da? 

— Ce s-a întâmplat? Sarah e bine? 

Angelina se forţă să respire. Katherine răspunsese foarte rapid 
mesajului ei — cu siguranţă monitorizase site-ul pe care-l foloseau 
pentru a ţine legătura. Sau instalase o alarmă automată. Angelina n-o 
întrebase niciodată. Cu cât ştia mai puţine... Câteodată treceau mai 
multe săptămâni până îi răspundea. Luni. Ani. 

— Angelina? S-a întâmplat ceva cu Sarah? 

În vocea lui Katherine se auzea un ecou familiar, semnalul dirijat 
înainte şi înapoi ca să-i mascheze punctul de origine. 

— Nu, încă n-am aflat nimic. 

— Nu mă speria aşa. 

Ar fi fost mai uşor dacă Sarah ar fi avut voie s-o contacteze pe 
Katherine direct, dar Katherine limitase acest acces numai la Angelina. 
Compartimentarea informaţiilor. Fără excepţii. Existau momente, şi 
după aceea întotdeauna se simţea vinovată, când Angelina se gândea 
că, dacă James Dougan ar fi fost la fel de disciplinat şi de prudent ca 
soţia lui, n-ar fi fost asasinat. 

— A venit un imam nou la rugăciunile din zori azi-dimineaţă... 
Imamul Masiq. Un discipol al mullahului Ibn Azziz, trimis pe la toate 
moscheile mai mari ca să le transmită predica lor scârbavnică. E aşa 
de tânăr că nici măcar nu-i creşte încă barba, şi vine să ne ţină morală 
ca şi cum am fi copii, rosti Angelina, printre dinţii încleştaţi. Ar fi 
trebuit să vezi cum se uita imamul Jenk la el, continuă ea, strângându- 
şi mai bine chadorul în jurul ei când vântul se înteţi. Acest imam nou 
ne-a spus că am fost prea toleranţi faţă de catolici, că sunt o viperă la 
sânul nostru şi că trebuie să fim pregătiţi să ne apărăm împotriva 
apostaziei lor. Toţi ne uitam în jur... sau cel puţin, eu mă uitam. 
Majoritatea credincioşilor erau prea şocaţi. Sau prea speriaţi... 

— Robele Negre îi fugăresc pe catolici oricând e nevoie, zise 
Katherine. Şi Oxley făcea asta când îi convenea. O să treacă. Avem 
probleme mai mari... 

— O mănăstire de lângă Portland a fost incendiată acum două zile. 
Mai mult de zece călugări au fost prinşi înăuntru, iar pompierii au stat 
pur şi simplu acolo şi s-au uitat. 


— Portland a fost totdeauna mai înapoiată... 

— Ieri, trei biserici din Seattle au fost vandalizate. Au spart vitraliile 
şi au răsturnat altarele. Şi asta în Seattle, nu într-un orăşel 
fundamentalist înapoiat. 

Angelina se aşeză pe o bancă de cealaltă parte a străzii, vizavi de un 
şantier. Un schelet de oţel, care avea deja şase etaje şi care continua să 
se înalțe. Concasoarele umpleau văzduhul de zgomot. Camioane şi 
betoniere treceau huruind prin faţa ei. Muncitorii strigau unul la 
celălalt. Gălăgia şantierului le asigura pe Angelina şi pe Katherine că 
nimeni nu le putea monitoriza conversaţia. Un bărbat înalt la etajul 
doi îşi scoase casca de protecţie şi se şterse pe frunte. Angelina îi văzu 
părul roşu atât de frumos. Tânărul se apucă din nou să lucreze cu elan, 
izbind cu un ciocan mare într-o grindă, şi la fiecare lovitură, muşchii 
braţelor îi ieşeau clar în relief. Aerul era plin de praf, particule cenuşii 
şi albe aşezându-se pe chadorul negru, dar Angelina nu făcu niciun 
gest să se curețe. 

— Bănuieşte Redbeard de ce a plecat Sarah? întrebă Katherine. 

— Nu ştiu. 

— Ce crezi? Stai în casă cu el de douăzeci şi cinci de ani, femeie! 

— Redbeard nu se destăinuie în faţa nimănui, nici a mea, nici a 
altora, replică Angelina, enervată de tonul Katherinei. 

După atâţia ani, Katherine încă se credea stăpâna casei. Un loc 
pentru fiecare, şi fiecare la locul lui. 

— lartă-mă, Angelina. Sunt... Devin frustrată că sunt aşa de 
departe. Că trebuie să-ţi cer ţie să fii ochii şi urechile mele. E nedrept 
din partea mea. Îmi pare rău. 

Angelina o lăsă să aştepte câteva secunde înainte să răspundă. 

— Tot ce ştiu e că Redbeard e preocupat. Noaptea trecută a răzuit 
cu lingura o farfurie goală de cinci ori până să-şi dea seama că nu mai 
era supă. E îngrijorat pentru Sarah, bineînţeles, dar e mai mult de- 
atât. Nu se simte bine, Katherine. Nu ştiu ce are. 

— Are ce-avem toţi. Îmbătrânim. 

Mătăniile Angelinei pocniră uşor. 

— Şi acum sunt de părere că trebuia să mergi la Redbeard cu 
bănuielile tale, nu la Sarah. 

— Sunt mai mult decât doar bănuieli. 

— Cu atât mai mult ar fi trebuit să mergi la Redbeard. Sarah e doar 
o copilă. 

— Tu ai crescut-o, Angelina. Întotdeauna o vei vedea ca pe-o copilă. 
Eu n-am avut privilegiul ăsta, zise Katherine, fără urmă de reproş în 
glas. Sarah e fiica lui James Dougan. Deşi e tânără, va face ceea ce e 
necesar. 

— Redbeard are resurse. Dacă te-ai fi dus la el, ar fi descoperit deja 
adevărul. Asta-i tot ce vreau să spun. 


— Redbeard ar fi îngropat adevărul şi şi-ar fi spus că nu-şi face 
decât datoria. El mai crede încă în visul unui stat pur musulman. 

— Şi eu. 

Urmă o tăcere lungă. 

— Nu ai fost obligată să mă ajuţi, Angelina. 

Angelina îşi trecu mătăniile printre degete din ce în ce mai repede. 
Pocnetele erau acum aproape continue. 

— Cum aş fi putut să n-o fac? 

Katherine oftă, şi se auzi atât de limpede, încât Angelina se uită în 
jur, aşteptându-se s-o vadă pe Katherine stând lângă ea. 

— Ai grijă, Katherine. Ibn Azziz nu e Dumnezeu. Mănăstirea din 
Portland... nu va fi ultima dată pradă focului. Ne aşteaptă vremuri 
periculoase. 

— Vremurile au fost întotdeauna periculoase. 

— Nu aşa. 

— Ei bine, atunci... va trebui să ne rugăm una pentru cealaltă, zise 
Katherine, glumeaţă ca o şcolăriţă. Cu două femei puternice şi 
pătimaşe aşa ca noi, împuindu-i capul, Dumnezeu va trebui să ne 
asculte. 

Câteva frunze uscate fură măturate de vânt pe trotuar, răsucindu-se 
în mici vârtejuri. Angelina o putea vedea încă pe Katherine în 
amintire, mişcându-se graţioasă printre oamenii de la petrecerile 
oferite în cinstea noului şef al Securităţii Statului şi a superbei lui 
soţii. Republica era nouă, proaspătă, plină de speranţă, promițând 
pace şi toleranță. Katherine dansase cu preşedintele, fermecându-l cu 
feminitatea ei suavă, cu agerimea şi cu vorbele ei de duh. Mare parte 
din clasa politică fusese scandalizată de lipsa ei de deferenţă, 
considerându-i convertirea suspectă, dar preşedintele fusese cucerit de 
ea. Fusese cucerit şi de soţul ei. James Dougan era frumos şi deschis, 
un apărător al naţiunii, nemilos când era necesar, generos chiar şi 
când nu avea îndreptate camerele de filmat asupra lui. Erau perechea 
de aur. Speranţa viitorului musulman. 

Fuseseră nişte vremuri glorioase. Angelina fusese angajată să aibă 
grijă de fetiţa nou-născută. Sarah era bolnăvicioasă, ceea ce nu era o 
raritate în zilele acelea, nici măcar pentru cei puternici. Sub grija 
atentă a Angelinei, fetiţa înflorise, se îngrăşase, având o voce pe 
măsură. Redbeard era un oaspete constant al vilei, unchiul ţâfnos, dar 
care o adora, un bărbat pătimaş, cu o voinţă şi cu o energie 
excepţionale. Angelina trebuia să lupte cu ea însăşi să-şi ia ochii de la 
el. Uneori simţea şi privirile lui asupra ei, dar ochii lui nu zăboveau 
niciodată când era în cameră şi Katherine. Şi cine-l putea condamna? 
Zile strălucitoare, pline de promisiuni. Sfârşite brusc. James Dougan 
ucis. Redbeard rănit. Katherine fugind după un apel telefonic grăbit 
către Angelina. Katherine, care abia era în stare să-şi controleze isteria 


şi jalea, implorând-o pe Angelina să stea cu Sarah. Implorând-o să-i 
spună cât de mult o iubea. Katherine imună la rugăminţile Angelinei. 
Insistând că trebuie să plece. Că avea o responsabilitate faţă de soţul 
ei. „Mai mare decât responsabilitatea faţă de copilul tău?” întrebase 
Angelina. „Da.” Durerea din vocea lui Katherine... Angelina nu auzise 
în viaţa ei ceva asemănător. „Da, mai mare chiar decât asta.” 

— Poate când totul se va termina... când adevărul va ieşi la iveală, 
voi putea să mă întorc acasă, zise Katherine. 

— Ai fi putut veni de ani de zile, o contră Angelina. 

— Am mai discutat despre asta de multe ori. Nu merita riscul. 

Riscul. Angelina ar fi riscat orice ca să-şi reîntâlnească fiica, dar 
Katherine, nu. Ea avea priorităţi mai înalte. Fiind o bună musulmană, 
Angelina înţelegea nevoia de sacrificiu, dar Katherine nu mai era 
musulmană, şi un asemenea sacrificiu nu era justificat decât pentru 
preamărirea gloriei lui Dumnezeu. 

— Dacă afli vreo veste despre Sarah, contactează-mă. 

— O să-ţi trimit vorbă imedi... 

Angelina auzi sunetul legăturii întrerupte. Nu ştia niciodată când se 
vor încheia scurtele lor conversații. Atâta doar că se vor încheia brusc. 
Katherine avea propriul orar şi nimeni nu era invitat să-l cunoască. 

Muncitorul roşcat de la etajul doi îşi vârî ciocanul la centura de 
unelte şi scană şantiend cu privirea, stând cu mâinile în şolduri. 
Soarele dimineţii îl lumina din spate, făcându-i părul să ardă. Trei 
femei tinere trecură pe stradă şi bărbatul se uită la ele. Pe vremuri, 
fetele ar fi provocat fluierături şi chiuituri de la bărbaţii de pe schele, 
dar în ziua de azi trecerea lor era observată, dar fără comentarii. 
Tânărul roşcat înalt îşi puse la loc casca pe cap, urmărind fetele cu 
privirea până trecură colţul străzii. Se uită apoi la Angelina şi observă 
că-l privea, şi-i zâmbi. Angelina aproape îi văzu îmbujorarea. 

Fusese o vreme înainte de schimbare... o vreme când Angelina era o 
tânără de optsprezece ani, cu glezne zvelte şi sâni obraznici. Bărbaţii 
lucrau fără cămăşi când era cald, asudând în soarele verii, cu trupurile 
lucind ca şi cum ar fi fost unse cu uleiuri. În acele zile demult apuse, 
Angelina trecea grăbită pe lângă asemenea şantiere, cu ochii plecaţi, 
iar fluierăturile îi răsunau în urechi... şi nu îi displăcuseră cu totul. 
Angelina îşi trecu mătăniile printre degete în continuare, enumerând 
în linişte cele nouăzeci şi nouă de nume ale lui Dumnezeu, privindu-l 
pe muncitorul roşcat întorcându-se la lucru. 


CAPITOLUL 35 
După rugăciunile de la amiază 


Rakkim reciti pasajul din jurnalul lui Richard Warrig. Aruncă o 
privire către Sarah, care sforăia uşor în lumina după-amiezii ce trecea 
prin obloane. Pentru o clipă se gândi s-o lase să doarmă. Pentru o 
clipă se gândi să pună jurnalul înapoi între celelalte. Nu trezi câinele 
care doarme. Se duse în schimb la canapea şi o scutură încet ca să se 
trezească. 

Sarah îşi deschise ochii. 

— Cred c-am găsit ceea ce căutam. 

— Cum adică, noi căutam, kemo sabe? 

— Poftim? 

— E o glumă veche, zise Sarah, şi se opri în mijlocul unui căscat. 
Vorbeşti despre jurnale? 

Rakkim îi dădu jurnalul. 

— Jurnalele sunt organizate după locaţie. Era logic să te uiţi în 
selecţiile China pentru însemnări care să sugereze localizarea bombei a 
patra. Dar din moment ce tu n-ai găsit nimic, m-am gândit c-aş putea 
să mă apuc de celelalte. 

Îi arătă cu degetul pe pagină. Asta e de la o călătorie de afaceri pe 
care-a făcut-o în Indonezia în primăvara anului 2015. Însemnarea e 
datată cu unsprezece zile înainte de atacul sionist. 


Indonezia, 8 mai 2015 


Am venit cu avionul pentru ultima săptămână ca 
să verific activitatea seismică de la podul Sukarno. 
Vulgarităţile obişnuite ale caracterului indonezian. 
Am găsit un gândac mort în aşternutul de la hotel 
(Jakarta Ramada, camera 451, miniapartament, 
micul dejun inclus). Am trimis e-mail de plângere în 
legătură cu gândacul la recepţie şi l-am trimis şi la 
birourile de acasă în speranţa că mi se va asigura o 
cazare mai bună. Am cumpărat pentru prânz o aşa- 
zisă carne halal de la un vânzător de pe stradă. Am 
aruncat beţişorul în şanţ după o singură muşcătură 
şi mi-am spălat gura. Trebuie să evit carnea tocată 
indiferent de cât de foame îmi este. Nu pot avea 
încredere în creştini. Temperatura de 27 de grade la 
rugăciunile de seara târziu. Apa din camera de 
abluţiuni de la moscheea locală era călduţă şi nu 


suficient de curată. M-am plâns imamului fără efect. 
Omul avea dinţi stricaţi, cu incisivul drept ciobit. 
Am făcut teste prelungite asupra podului suspendat. 
A trebuit să recalibrez instrumentele de trei ori din 
cauza umidității ridicate. Asistenţii locali mi-au 
desconsiderat eforturile. Şi-au dat ochii peste cap. 
Am certificat oficial podul. Am sfătuit biroul de 
acasă să-l verifice din nou la fiecare trei ani, 
deoarece schimbările prelungite ale condiţiilor 
meteorologice şi ale ploilor torențiale prevăzute s-ar 
putea să altereze compactarea necesară a solului. 
Am subliniat, de asemenea, faptul că podul trebuia 
să fi fost construit mai în aval, unde ar fi fost mai 
practică ancorarea în bancul de rocă de la 
adâncime. Metoda tipică de a aplica varianta cea 
mai ieftină. Am vrut să se noteze că eu am sugerat 
un plasament mai bun în cel mai rău caz. 

Întâlnire bizară la aeroportul din Jakarta în timp 
ce aşteptam avionul către Mecca (Air Indonesia, 
locul 37D, clasa economică). L-am văzut pe fostul 
coleg Safar Abdullah, stând în sala de aşteptare 
islamică. Safar părea să fie suferind. Prezenta 
transpiraţie abundentă, faţa înroşită, tremura. La 
început am crezut că are o intoxicație alimentară. 
Nici nu m-am mirat, având în vedere standardele 
înfiorătoare de igienă din arhipelag, dar pe biletul 
încleştat din mână am văzut că era în tranzit de la 
Hong Kong către San Francisco, aşa că nu pot 
concluziona decât că e încă un exemplu al 
zgârceniei corporative. Noi, inginerii de teren, în 
ciuda experienţei şi a educaţiei noastre superioare, 
suntem întotdeauna la mila unor contabili penibili 
de la birourile de acasă, de la cazarea în hoteluri în 
condiţii proaste până la diurne nerealiste. M-am 
aşezat alături de bietul Safar, şi mi-am exprimat 
îngrijorarea pentru sănătatea lui, deplângându-i 
imposibilitatea de a găsi un avion care să-l ducă 
direct acasă. Bietul om a fost atât de surprins, că 
nici nu m-a recunoscut, se uita în jur ca şi cum ar fi 
căutat pe unde să fugă. Cum se apropia amiaza, m- 
am oferit să mă rog împreună cu el, dar a refuzat, 
spunând că a rămas necurat în urma călătoriilor sale 
recente. Şi într-adevăr era într-o stare îngrozitoare, 
în ochi avea capilare sparte, pe piele avea pustule, 


părul şi barba căzute în diverse locuri. Se vedea clar 
că doi dinţi îi căzuseră, deşi totdeauna se mândrea 
cu faptul că-şi menținea un aspect impecabil. Părea 
în mod justificat jenat să fie văzut în halul acela, aşa 
că i-am cumpărat o ceaşcă de ceai îndulcit — pentru 
care a fost foarte recunoscător. Când i-am spus că 
mă duc în Oraşul Sfânt, a început să plângă, cu 
lacrimi de sânge curgându-i pe obraji în timp ce mă 
implora să mă rog pentru el. I-am promis şi mi-am 
cerut scuze să plec. 

O oră mai târziu am urcat în avion (#349), 
recunoscător că plec. Din păcate, deşi am cerut în 
mod special să fiu aşezat lângă musulmani pe 
drumul înapoi la Delhi, am fost informat că aceste 
aranjamente nu sunt garantate decât la clasa 
business. Am fost în schimb aşezat lângă un indian 
gras din Bombay care a început să se îndoape cu 
satay şi cu perişoare de orez tot zborul. De fapt, mi- 
a oferit şi mie din crevetele lui prăjit, ceea ce sunt 
sigur că a fost intenţionat o insultă. Dar-ar Domnul 
să ardă în iad. 


Sarah îşi ridică privirea spre el, şi încuviinţă. 

— Ai reuşit. 

Rakkim ridică din umeri. 

— Căderea părului, pustule... M-am gândit că e posibil să fi fost 
iradiaţii. 

— Mai mult decât posibil, zâmbi Sarah, şi scutură din cap. Nu tatăl 
lui Marian era cel din rețeaua Bătrânului, ci acest... Safar Abdullah. 
Bomba avea scurgeri. Mă întreb dacă el a fost singurul care a scăpat cu 
viaţă din misiunea aceea. 

— După descrierea lui Warrig, nu pare probabil c-a scăpat pentru 
multă vreme. 

Sarah se ridică în picioare şi cearşaful alunecă de pe ea, lăsând-o 
zveltă şi strălucitoare, cu coapsele uşor întredeschise, pufoasă ca o 
piersică. 

— Poate nici nu se aştepta să supravieţuiască, zise ea. N-ar fi prima 
misiune sinucigaşă îndeplinită la ordinele Bătrânului. Se spune în 
jurnal numele firmei la care lucra Safar Abdullah? 

— Eu n-am găsit nimic. Sunt aşa de multe volume... 

— Nu contează. Dacă s-a îmbolnăvit de la radiaţii, e mort demult, 
dar putem să-i găsim familia, sau prietenii, zise Sarah, plimbându-se 
înainte şi-napoi. Warriq a scris că au fost colegi la un moment dat. Ar 
trebui să verificăm toate firmele la care a lucrat Warrig, şi apoi să 
contactăm fiecare firmă în parte şi să vedem dacă Safar Abdullah e pe 


lista pensionarilor lor. Chiar dacă e mort, cel puţin o să obţinem 
ultima adresă şi beneficiarii. 

Rakkim o privi mergând prin cameră, enumerându-şi toate punctele 
planului de atac. 

— Eşti sigură că vrei să faci asta? 

— Vrei să fugi? 

— Nu e un cuvânt obscen, ştii. Şi mama ta a fugit, zise Rakkim şi 
avu impresia că Sarah o să-i tragă o palmă. Redbeard şi Bătrânul se 
joacă unul cu celălalt de peste douăzeci de ani. Poate ar trebui să nu 
ne amestecăm în jocul lor. 

— Tu ai putea să fugi? 

— Cu tine? Sigur. 

— Nu te cred. 

— Chiar dacă găseşti a patra bombă, asta nu dovedeşte că Bătrânul 
e responsabil. Poate că Safar Abdullah lucra pentru Israel. 

— Spune-i asta lui Marian. Crezi că israeliţii au omorât-o? 

— Ce s-a întâmplat cu Marian nu e decât începutul, zise Rakkim. 
Trebuie să fii pregătită pentru asta. Trebuie să te hotărăşti dacă se 
merită. 

— Nu sunt o intelectuală într-un turn de fildeş. Nu mai sunt aşa, 
rosti Sarah răspicat. Am omorât un om săptămâna trecută. I-am vârât 
un beţişor prin ochi. A făcut un pocnet pe care o să mi-l amintesc tot 
restul vieţii. Mă uit în oglindă şi aproape nu mă recunosc. 

Rakkim o privi îmbrăcându-se cu o cămaşă albă şi curată de-a lui, şi 
rămânând cu picioarele goale. 

— Vreau numai să-ţi dai seama că s-ar putea să nu obţii rezultatul 
pe care-l aştepţi. Cărţile de istorie sunt scrise după războaie, după ce s- 
au îngropat morţii. Eu sunt pe dinafară, Sarah. Mie nu-mi pasă de 
preşedinte, sau de Ziua Martirilor sau de tot restul. 

— Dac-aş şti că situaţia nu se va înrăutăţi, poate aş fi tentată, spuse 
Sarah încet. Dar istoria nu e niciodată statică, întotdeauna există o 
urcare şi o cădere. Fundamentaliştii devin din ce în ce mai îndrăzneţi, 
şi moderaţii nu vor decât să se termine totul. Patru profesori de la 
universitate au fost concediaţi anul ăsta. Insuficient de islamici. 
Săptămâna trecută am avut o confruntare cu o Robă Neagră, zise ea, 
rozându-şi unghia, şi forţându-se să se oprească. Tu poţi fugi dacă 
vrei. Eu nu am de gând. 

— Oricum nu-mi place Canada. 

Rakkim scoase câteva cutii de cafea din dulap. Le scutură. Le 
deschise şi turnă câte o ceaşcă fierbinte pentru fiecare. Se aşeză apoi 
pe scaunul din faţa ferestrei şi aşeză cafeaua ei pe pervaz. Sarah se 
aşeză lângă el. 

— Ştiu un hacker care poate descoperi unde a lucrat Safar Abdullah, 
spuse el. Se poate să trebuiască să mă însor cu una dintre fiicele lui 


însă, zâmbi el. 

— Eu nu împart nimic cu nimeni, ştii asta. Sunt nepoata lui 
Redbeard. 

Sarah îşi sorbi cafeaua cu un picior strâns la piept, mulțumită să 
moţăie în soarele după-amiezii. 

Rakkim se uită afară printr-un gol dintre perdele. Alesese acest 
birou, cu acest scaun la fereastră, fiindcă era locul perfect de urmărire. 
Fațada de sticlă a clădirii de vizavi îi permitea să vadă ambele părţi 
ale străzii. Era ora la care se închidea piaţa. Casnicele se întorceau 
acasă cu plase burduşite de alimente. Doi muncitori se certau pe 
trotuar, dând din mâini în mers, cu gulerele jachetelor ridicate. Un 
băiat pe o bicicletă albastră ocolea maşinile prin trafic. Trucul 
observaţiei active nu era să cauţi o persoană periculoasă, ci să sesizezi 
lucruri care nu erau la locul lor. O maşină parcată cu motorul pornit. 
Tipul greşit de pantofi. De mănuşi. O bătrână care-şi îndrepta umerii. 
Un bărbat citind ziarul, dar care nu întorcea niciodată pagina. Dacă 
aştepţi să vezi cuțitul, o să fii mort, îl învățase instructorul său fedain 
— mai bine să observi teaca goală şi să supravieţuieşti. 

În această dimineaţă Rakkim văzuse un modern cu părul lung 
pierzând vremea în faţa intrării clădirii, adăpostit sub un intrând, 
mutându-se de pe un picior pe celălalt. Se credea probabil invizibil. 
Rakkim fusese pe punctul de a o trezi pe Sarah şi să-i spună să se 
îmbrace, când o tânără femeie apăruse, îl sărutase pe modern, şi cei 
doi se îmbrăţişară în umbră, plecând după aceea grăbiţi. 

— L-ai sunat pe Redbeard? întrebă Sarah. Urăsc ideea că-şi face 
griji. 

Rakkim supraveghe strada. 

— l-am spus. 

Un şir de maşini stătea la colţ, așteptând să se schimbe lumina 
semaforului. Gaze albastre de eşapament se înălţau în vânt. Maşini 
noi, maşini vechi, nu părea să conteze — toate rugineau, de pe toate se 
decojea vopseaua, tuturor le huruiau, din cauza coroziunii, tobele de 
eşapament. 

— Vrei să ieşim să mâncăm ceva? întrebă el. 

— N-ai nimic aici? 

Un bărbat cu barba căruntă traversă pe lumina roşie şi fu claxonat. 

— Conservă de ton... apă îmbuteliată... bere, muguri de anghinare, 
mere şi portocale. Cred că am şi nişte biscuiţi. 

Sarah îşi puse piciorul pe al lui, şi-l strânse cu degetele de la 
picioare. 

— Hai să stăm aici. Sunt obosită. Nu vreau decât să mănânc, să 
citesc şi să facem dragoste, zise ea, cu privirea jucăuşă. Aş vrea să fac 
un duş prima dată. Dacă eşti cuminte, te las să mă speli pe spate. 

— Şi pe ce pot să te spăl dacă nu sunt cuminte? 


Sarah începu să-şi descheie cămaşa, cu mişcări lente. 

— Viitorul tău socru... crezi c-o să se supere dacă vin şi eu cu tine? 
— El nu. Tu însă, poate. 

— Ce vrei să spui? 

— Şi acum ţi-e frică de întuneric? 


CAPITOLUL 36 
După rugăciunile de la amiază 


— Nu te mai holba, Omar, îi zise Ibn Azziz gărzii sale de corp 
yemenite în timp ce erau conduşi pe coridor de doi fedaini. Te face să 
pari ca un păgân la moschee. 

Înţepat, Omar îşi îndreptă spatele masiv, îşi ridică iute capul şi ţinu 
pasul cu fedainii. 

Ibn Azziz îşi păstră ritmul de mers lent şi regulat, şi Omar încetini 
să ajungă iar lângă el. Mersul ţanţoş al lui Omar era un semn de 
slăbiciune, şi tot aşa felul cum îşi rezema mâna de pumnal. Pumnalul 
era în familia lui Omar de trei sute de ani, o lamă cu două tăişuri, 
lungă de douăzeci şi cinci de centimetri, din cel mai fin oţel de 
Damasc. Ibn Azziz se aşteptase ca ofițerul fedain neînarmat care-i 
întâmpinase în faţa academiei să-i ceară lui Omar să-şi predea arma, 
dar acesta nu făcuse decât să arunce o privire fugară către pumnal, şi 
să se încline în faţa lui Ibn Azziz, rânjind. Porcul. 

Sfătuitorii lui îl avertizaseră să nu-l viziteze pe generalul Kidd la 
academia de instrucţie fedaină, centrul puterii sale, dar Ibn Azziz nu le 
luase în seamă îngrijorarea. Trebuia să-i demonstreze clar generalului 
Kidd că, în ciuda tinereţii lui Ibn Azziz, Kidd avea de-a face cu un 
egal, cu un luptător spiritual şi cu un tactician plin de măiestrie. În 
săptămâna ce trecuse de la preluarea puterii, Ibn Azziz făcuse să 
dispară câteva zeci din oamenii loiali lui Oxley, îşi folosise persoanele 
de contact din presă ca să muşamalizeze adevărul despre ascensiunea 
lui la putere şi începuse o campanie împotriva catolicilor. În această a 
douăsprezecea zi de ajunare, gura îi mirosea oribil, dar inima îi era 
pură ca lumina incandescentă a unui aparat de sudură. 

Doi fedaini îi escortau, mergând în faţă, aproape ignorându-l pe Ibn 
Azziz. Mergeau în stilul specific al fedainilor, prelung, o alunecare ca 
de panteră, complet diferită de cadenţa înviorătoare a personalului 
militar. Chiar şi uniformele de pe ei erau cumva... nemilitare. 
Uniforme simple, de un albastru-deschis, cu nasturi maţi de alamă. 
Fără epoleţi, fără medalii, fără niciun însemn de grad. Cei doi fedaini 
se opriră la capătul coridorului, unul din ei bătu o dată, deschise uşa, 
şi amândoi flancară intrarea. 

Omar porni să intre primul, cum era corect, dar unul din fedaini îi 
puse o mână pe piept. 

— Numai mullahul, zise fedainul. 

Omar îi plesni mâna la o parte şi vru să-şi scoată pumnalul... şi apoi 
era pe podea. Sări imediat în picioare, dar Ibn Azziz flutură din mână. 


— Aşteaptă afară, Omar, şi ţine-i tovărăşie fratelui fedain, îi ceru 
Ibn Azziz, prefăcându-se plictisit. O să mă întâlnesc cu generalul Kidd 
în particular. 

Intră pe uşă, dar nu înainte să observe privirea insolentă a fedainilor 
în timp ce trecea pe lângă ei. Mai degrabă mai devreme decât mai 
târziu, generalul Kidd va realiza înţelepciunea adâncirii alianţei cu 
Robele Negre. Va vedea valoarea tratării lui Ibn Azziz ca pe un aliat 
prețuit. Şi ca să pecetluiască târgul, Ibn Azziz nu va cere decât un 
lucru... ochii acestor doi fedaini. 

Generalul Maurice Kidd se uită la Ibn Azziz când acesta intră în 
balcon, şi după aceea îi întoarse spatele. Kidd stătea relaxat lângă 
balustradă, înalt şi zvelt, de vârstă mijlocie acum, fără riduri pe faţă şi 
cu pielea sclipitoare ca de obsidian. Musulman credincios, pătimaş de 
loial, avea patru soţii şi douăzeci şi şapte de copii, dar avea un stil de 
viaţă simplu. Venirea sa la putere începuse de când era un tânăr 
căpitan fedain, când preluase comanda forțelor islamice decimate în 
bătălia de la Philadelphia, conducând un contraatac ce oprise 
înaintarea rebelilor. Se afla la comanda fedainilor de doisprezece ani, 
dornic să-şi trimită trupele în străinătate ca să răspândească islamul 
sau să se lupte cu Bible Belt la granița comună. Astăzi, ca întotdeauna, 
purta aceeaşi uniformă neîmpodobită ca oricare alt fedain, cu doar o 
micuță semilună aurie pe fiecare umăr care să-i arate gradul. 

— Bine ai venit, mullah Ibn Azziz. 

Ibn Azziz se duse lângă general. Strâmbă din nas văzând scena de 
sub balcon, briza uşoară purtând duhoarea până la el. De la balcon se 
vedea un câmp plin cu oamenii cei mai murdari pe care-i văzuse Ibn 
Azziz în viaţa lui. Vizitase pustnici cu o igienă corporală mai bună, 
văzuse gropari mai curaţi. 

— Oamenii mei îţi jignesc sensibilităţile delicate, tinere cleric? 
întrebă generalul Kidd. 

Ibn Azziz nu-l văzuse pe general uitându-se la el. 

— Mă întreb cum îşi îndeplinesc oamenii dumitale ritualurile 
cuvenite în starea asta, rosti el stăpânit. 

— Recruţii aceştia sunt în câmp de trei luni. Trei luni în care au 
dormit afară în soare, ploaie şi zăpadă, şi niciodată pentru mai mult 
de o oră sau două. Trei luni fără o baie, o mâncare caldă sau 
schimburi curate. Trei luni de luptă corp la corp şi de-a şoarecele şi 
pisica, în care s-au ascuns în tufişuri şi scaieţi, trei luni de durere şi 
frică. Am început cu patru sute de recruți selectaţi. O sută douăzeci şi 
şapte au reuşit să treacă testul. Când oamenii mei au timp să-şi facă 
rugăciunile, continuă generalul Kidd uitându-se la Ibn Azziz, o fac cu 
siguranţa că Allah vede dincolo de exteriorul mizerabil, până la 
strălucirea dinăuntru. 

— Da... bine, o să fiu bucuros să le acord binecuvântarea mea. 


Generalul Kidd se uită fix la el cu ochii întunecaţi, umezi. 

Ibn Azziz îşi oferi rugăciunile bărbaţilor de jos, care nu-l băgară în 
seamă. Îi privi întinşi pe pământ, rupându-şi cu mâinile murdare 
rațiile de mâncare, râzând şi înjurând. Larma gloatei. 

— Motivul pentru care sunt aici... 

— Condoleanţe pentru moartea mullahului Oxley, îl întrerupse 
generalul Kidd. S-a întâmplat într-un moment extrem de nepotrivit. 
Era un bun prieten al fedainilor. 

— Robele Negre continuă să-i sprijine pe fedaini, cei mai credincioşi 
războinici. Voi sunteţi cu adevărat trandafirul cu spini al islamului. 

— Un infarct brusc... şi Oxley chiar n-a avut niciun semn de 
avertizare? 

— A fost ca şi cum Allah l-ar fi luat pe sus în paradis. 

— Oxley avea un apetit prodigios. Poate e o lecţie de învăţat din 
asta, zâmbi generalul, cu dinţii de un alb sclipitor. Eşti slab ca un 
schelet, Ibn Azziz. Evident că paradisul va trebui să aştepte după tine. 

— Pasiunea mea nu este mâncarea, dragul meu general, replică Ibn 
Azziz, enervat. Pasiunea mea este Allah, şi puritatea naţiunii noastre. 
Despre asta am vrut să vorbesc cu dumneata. Suntem atacați din toate 
părţile, zise el, apropiindu-se mai tare. Evrei, ţigani, atei, creştinii din 
Bible Belt... şi cei mai periculoşi dintre toţi, modernii şi catolicii care 
trăiesc printre noi, putreziciunea morală din mijlocul nostru. 

Generalul Kidd se uită la oamenii lui. Părea aproape să nu-l bage în 
seamă pe Ibn Azziz. 

— Am luat măsuri împotriva catolicilor... 

— Ştiu. Mănăstiri arse, biserici vandalizate... unii ar spune că 
exagerezi. E un curs de acţiune deosebit de riscant pentru cineva care 
a ajuns la conducere atât de recent. 

— Abaterile morale se află în jurisdicţia Robelor Negre, zise Ibn 
Azziz, incapabil să-şi ascundă furia din voce. Catolicii mănâncă porci. 
Se îneacă în alcool. Ţin câini în casă, aşa că atunci când umblă printre 
noi suntem nevoiţi să ne atingem de părul acelor fiare, continuă el din 
ce în ce mai înflăcărat, cu stropi de salivă zburându-i de pe buze. 
Catolicii nu se rad sub braţ sau între picioare, ca nişte buni 
musulmani, aşa că li se adună sudoare în aceste locuri şi emană o 
duhoare absolut dezgustătoare. Națiunea ar fi într-o stare mult mai 
bună fără ei. 

— Robele Negre au jurisdicție asupra musulmanilor 
fundamentalişti... 

— Adevăraţii musulmani, şuieră Ibn Azziz. 

— Națiunea nu-şi poate permite să divizeze populaţia chiar mai 
mult decât e deja, zise generalul Kidd, aranjându-şi uniforma albastră 
imaculată. Vino cu mine, o să înveţi ceva. 

Începu să coboare scările ce duceau jos în curte, şi Ibn Azziz fu 


nevoit să-l urmeze. Fedainii istoviţi se ridicară în grabă în picioare, 
scuturându-şi zdrenţele mizerabile de pe ei. Erau costelivi ca nişte lupi 
flămânziţi, arşi de soare, zgâriaţi şi însângeraţi, cu ochii inflamaţi şi cu 
bărbile încâlcite. 

— Uită-te în jur, mullah Ibn Azziz, înainte să începi să arzi biserici. 
Mulţi dintre aceşti oameni au fost catolici înainte să se convertească. 

— Convertiri false, după cum ştii foarte bine, replică Ibn Azziz. 
Convertiri făcute numai ca să fie acceptaţi între fedaini. 

Ibn Azziz se ţinu în urma generalului, în timp ce acesta-şi croia 
drum prin mulţime. Ibn Azziz făcea tot posibilul să nu-i atingă pe 
niciunul. 

Generalul Kidd îmbrăţişă un fedain, un bărbat cu ochi sălbatici, cu 
buzele crăpate, feroce în recunoştinţa sa. Uniforma imaculată a 
generalului era murdară când se desfăcu din îmbrăţişare. Pe un alt 
bărbat îl sărută pe obraz, şi alţii îi sărutară mâna, îngrămădindu-se în 
jurul lui, dornici de aprobare, de un semn de recunoaştere, strigându-i 
numele cu voci răguşite. Generalul intră şi mai adânc în masa 
recruţilor, dând din cap, bătându-i uşor pe spate - iar uniforma îi era 
acum groaznic de murdară, pătată de noroi şi de sânge, presărată cu 
scaieţi. 

— Trebuie să ne păzim de asemenea măsluitori ai credinţei, insistă 
Ibn Azziz. 

Generalul Kidd trase cu blândeţe de lobul sfâşiat al urechii unuia 
dintre fedainii lui, şi se întoarse spre Ibn Azziz. 

— Nu am puterea să mă uit în sufletele lor. Şi nici nu vreau să mă 
uit. Şi-apoi, nu e treaba lui Redbeard să ţină națiunea în siguranţă faţă 
de propriii cetăţeni? Asta e treaba Securităţii Statului, nu a fedainilor. 

— Într-adevăr, zise Ibn Azziz, înclinându-şi capul, încleştându-şi 
roba strâns în jurul său, fără să-şi dezvăluie nicio urmă a bucuriei sale 
că generalul căzuse în capcană, întrebarea pe care ţi-o pun, generale, 
este dacă Redbeard îşi face treaba. 

Generalul luă o bucăţică de mâncare din mâinile jegoase ale unui 
recrut, îi mulțumi pentru ea şi şi-o băgă în gură. 

— N-am mai avut niciun atac terorist major de trei ani, zise el, 
plescăind din buze, şi zâmbindu-le larg oamenilor săi. Celulele 
teroriste sunt dezmembrate în mod regulat, şi vinovaţii sunt executaţi. 
Aş spune că Securitatea Statului funcţionează admirabil. 

— Nepoata lui Redbeard este o târfa şi o apostată. Nu a fost 
îndeajuns de rău că a scris o carte în care micşorează rolul voinţei lui 
Allah în fondarea naţiunii noastre, acum a fugit şi de-acasă. Trăieşte 
liberă de constrângerile credinţei şi ale tradiţiei, o batjocură faţă de 
toate idealurile unei femei pioase. Cum putem avea încredere în 
Redbeard să ne păzească națiunea, când nu-şi poate păzi de păcat nici 
măcar propria nepoată? 


Generalul Kidd îşi salută trupele. Recruţii îi răspunseră la salut, 
scandându-i numele, cu glasurile răsunând răguşite, asurzitoare, 
oribile. Însă după expresia feţei generalului Kidd ai fi zis că asculta 
corurile îngerilor. 

— Am nevoie de ajutorul vostru să găsesc târfa, continuă Ibn Azziz. 
Ai aici oameni cu îndemânare în artele ascunse ale umbrelor. Pentru 
ei n-ar fi un mare efort să... 

— Eu nu-mi trimit oamenii să vâneze femei, zise generalul, zâmbind 
încântat către recruţii săi. Spune-le Robelor tale Negre să-şi mişte 
fundul gras şi să se pună pe treabă dacă vrei atât de mult s-o găseşti. 

Ibn Azziz voia să-l înşface de piept şi să-l scuture până va realiza 
şansa enormă pe care i-o oferea... dar generalul era mult prea murdar 
să-l poată atinge. 

— Domnule general? Te rog? Trebuie să discutăm în particular. 

Generalul Kidd ieşi din mulţime şi urcă iar treptele. Ibn Azziz avea 
de gând să petreacă mai multe ore în baie. Voia să-şi ardă roba de pe 
el. Mizeria aceasta împuţită nu va fi niciodată curățată de pe ea. 

Generalul Kidd le făcu semn cu mâna recruţilor de la balcon, cu faţa 
pătată de noroi şi de mizerie. Aceştia făceau acum o larmă chiar mai 
mare, cu scandările şi cu răcnetele lor. 

— Poate că nu vezi legătura dintre eşecurile familiale şi oficiale ale 
lui Redbeard, dar alţii o vor vedea, îi promise Ibn Azziz. Am prieteni 
la reţelele de televiziune de stat care vor fi foarte bucuroşi să mă 
ajute. Nu te lăsa păcălit de tinereţea mea, generale. Ca şi dumneata în 
Philadelphia, şi eu ştiu cum să iau iniţiativa. Aceasta este o 
oportunitate atât pentru fedaini, cât şi pentru Robele Negre. Eşti sigur 
că vezi asta, nu? 

Generalul Kidd se uită în sfârşit la el şi Ibn Azziz se înfioră. 

Ibn Azziz îşi împreună cuvios mâinile în faţa lui, furios pe sine 
însuşi că arătase un semn de slăbiciune. Trupul îl trăda. Trupul era o 
poartă deschisă pentru diavol. 

— Avem interese care coincid, asta e tot ce pot spune. Mi s-a spus 
că există o anume... înţelegere între Robele Negre şi înaltul 
comandament al fedainilor. O recunoaştere a faptului că Redbeard nu 
mai e folositor. 

Generalul Kidd se întoarse iar către recruţii săi care-l aclamau. 

— Orice înţelegere care a existat a fost între mine şi Oxley. Dacă 
poţi să-l aduci înapoi din mormânt, vom putea discuta. 

Ibn Azziz se răsuci pe călcâie, arzând de furie. Garda sa de corp, 
Omar, i se alătură din nou la uşă. 

Fedainii rămaseră lângă uşa balconului, lăsându-i să plece fără 
escortă. Încă o insultă. Vocile le răsunau în ecouri pe coridor, pline de 
zarvă ca ale evreilor. 

Lasă-i să râdă. Ibn Azziz mai fusese batjocorit şi înainte, dar morţii 


nu mai râdeau. Avea o durere de cap ucigătoare, dar nu-şi dădea 
seama dacă din cauza ajunatului sau a furiei. În ciuda lipsei de 
cooperare a generalului, o vor găsi pe nepoata lui Redbeard. Orice ar 
fi. Indiferent de preţ. Târfa va fi târâtă în faţa camerelor de televiziune 
în toată destrăbălarea ei mârşavă, poate o vor face chiar şi să 
mărturisească rolul unchiului ei în căderea ei în păcat. Da. Ar fi fost o 
binecuvântare să fie ajutaţi de fedaini, dar Ibn Azziz învățase să nu se 
bazeze pe nimeni decât pe sine însuşi... şi pe Allah. 

Ibn Azziz se simţi cuprins de încântare şi de entuziasm. Se spunea 
că nepoata era încăpăţânată, dar avea oameni care lucrau pentru el, 
care erau pricepuţi în arta convingerii. Cu suficient timp, o vor putea 
face pe nepoată să mărturisească orice. 

Cu un preţ foarte mare, Ibn Azziz cumpărase o fotografie a nepoatei 
şi o distribuise fiecărei Robe Negre din ţară. Fotografia era veche de 
câţiva ani, făcută în campusul universitar, când aceasta se grăbea să 
meargă la curs, dar trăsăturile erau clare, şi tot aşa şi depravarea 
scârbavnică a trupului ei suplu. Auzise că Redbeard îşi trimisese şi 
orfanul să-l ajute să-şi găsească nepoata... pe Rakkim Epps. Încă un 
renegat fedain. Şi fotografia cu el era veche, dar pe faţă i se citea 
insolenţa senină caracteristică atâtor fedaini. Poate că de îndată ce va 
termina cu Redbeard, Ibn Azziz se va apuca să transforme şi elita 
luptătorilor. 

Trecu grăbit pe lângă Omar şi deschise larg uşile către exterior. 
Vântul le biciui imediat robele, făcându-le să fluture. În această 
dimineaţă primise nişte veşti foarte bune. Descoperiseră un cuib de 
vipere sioniste. Avusese intenţia să-l invite pe generalul Kidd la 
festivități. Era pierderea lui. Ibn Azziz merse cu fruntea sus, aproape 
fără să bage în seamă cât de frig era. Noaptea trecută avusese acelaşi 
vis, pentru a treia oară, oraşul transformat. Străzile capitalei păreau să 
fie fâşii de cupru bătut, iar şanţurile erau roşii de sânge. Deasupra 
zburau porumbei albi, un stol imens de porumbei, cu aripile bătând ca 
tunetul. Ibn Azziz se trezise plângând de fericire. 


CAPITOLUL 37 
După rugăciunile de la amiază 


— Cum se numeau benzile alea desenate despre care tot vorbeai tu? 
Cu individul care era pe jumătate liliac. El s-ar simţi ca acasă aici. 

Pe Rakkim îl durea mâna, căci Sarah îl strângea cu toate puterile. 
Continuă să vorbească, orice numai s-o facă să se gândească la altceva, 
în afară de locul unde se găseau. 

— Nu era pe jumătate liliac. 

Rakkim o simţi împiedicându-se în bezna totală, şi o ţinu să nu 
cadă. Sarah aproape refuzase când aflase că trebuie să intre în tunel 
fără niciun fel de lumină. Rakkim avea formată în minte o hartă 
mintală a traseului către adăpostul subpământean secret al lui Spider, 
o hartă formată în întuneric. Lumina n-ar face decât să-l deruteze. 
Sarah făcuse câţiva paşi înăuntru, dar când Rakkim închise uşa către 
exterior, Sarah îşi pierdu cumpătul. Rakkim se aşezase cu ea pe 
podeaua de piatră, ca s-o lase să se obişnuiască mai bine cu 
întunericul, cu aerul rece din tuneluri, cu sunetele. Dar nu funcţionase. 
Şi acum se temea îngrozitor de întuneric, exact ca în copilărie, dar nu 
lăsă frica aceasta să o oprească. 

— Omul ăsta liliac putea vedea în întuneric, nu? 

— Se numea Batman, răspunse Sarah cu vocea tremurând, cu 
unghiile înfipte în carnea mâinii lui. Şi nu, nu putea vedea în 
întuneric. Purta doar un costum ca să semene cu un liliac. 

— De ce? 

— Nu ştiu. 

— Putea să zboare? 

— Nu, purta numai costumul. 

Auziră un foşnet de paşi mici alergând în întuneric la depărtare, şi 
Sarah îşi înăbuşi un țipăt. 

— Mai... mai era încă unul, însă. Superman. El putea să zboare. 

Rakkim pipăi peretele, găsi intersecţia, şi coti spre dreapta în tunel. 

— Aveau o mulţime de zei în vechiul regim. 

— Nu erau zei. Nu chiar. Vedetele de cinema erau mai degrabă zeii 
lor. 

— Şi tu vrei să te întorci la asta? 

— Nu, se răsti Sarah, iar vocea îi răsună în ecouri, şi Rakkim se 
bucură că nu putea să-i vadă zâmbetul. Vreau să mă întorc la 
libertatea de a călători, de a studia şi de a explora, de a împărtăşi 
informaţii, de a îmbunătăţi ceea ce avem. Vreau să mă întorc la 
posibilitatea de a face greşeli şi de a încerca din nou. Islamul nu are 


de ce să se teamă de ideile noi. 

— Nu spune asta în Marea Moschee Ali, că s-ar putea să-ţi taie 
limba. 

— Ayatolahul al-Hamrabi e un dobitoc care nu cunoaşte Coranul. 

— Sigur o să-ţi taie limba. 

Sarah râse, legănându-şi mâinile ca şi cum ar fi fost copii la 
plimbare prin parc. Trecură stropind printr-o băltoacă unde se 
adunase apă. 

— Eu şi Marian... 

— Da? 

— Eu şi Marian discutam cum ţara trăieşte acum din capitalul 
intelectual adunat de regimul anterior, şi că ni se termină rezervele. 
Islamul a dominat gândirea intelectualităţii occidentale mai mult de 
trei secole, o perioadă în care islamul a fost cel mai deschis faţă de 
contribuţiile celorlalte credinţe. Acesta e califatul care ar trebui 
reinstaurat, nu autocraţia militaro-politică pe care şi-o imaginează 
Bătrânul. 

Podeaua tunelului cobora gradat cu fiecare pas. După încă 312 paşi 
vor trebui să cotească spre stânga, printr-un tunel chiar mai îngust. 
Sarah îi strângea iar mâna. 

— De îndată ce puterea fundamentaliştilor este dărâmată, de îndată 
ce Bătrânul se retrage iar în vizuina de unde-a ieşit, atunci poate vom 
putea clădi o naţiune care să preţuiască inovaţia şi cercetarea 
intelectuală. Cercetarea condusă de credinţă, dar riguros intelectuală. 

— Eu m-aş mulţumi cu muzică gălăgioasă, bere rece şi plaje mixte. 

Sarah râse şi ecourile se răsfrânseră de pe pereţii de piatră. 

— Voi avea grijă să includ asta în noua constituţie. 

Rakkim mai luă o dată curba, trăgând-o după el. 

— Nu mai e mult. 

— Eşti sigur că Spider nu se va supăra că apărem la el neanunţaţi? 

— Nu mai mult decât s-ar supăra dacă eu aş apărea la el neanunţat. 

Rakkim încercase să-l avertizeze pe Spider. Se dusese la restaurantul 
unde lucra fiica lui Spider, Carla, dar şeful de-acolo îi spusese că-l 
sunase că nu vine în ziua aceea, că e bolnavă. 

— De ce ne-am oprit? 

— Încerc să găsesc ceva. 

Rakkim îşi trecu palmele peste cadrul uşii fixat în tunel, încercând 
să găsească zăvorul. Se auzi un clic şi uşa se deschise larg. Era la fel de 
întuneric şi înăuntru. O conduse pe Sarah în sala de depozitare ce 
servea ca zonă de tranziţie. 

— Spider! Sunt Rakkim! 

Niciun răspuns. Bâjbâi de-a lungul peretelui şi găsi întrerupătorul. 
Amândoi clipiră în lumina apărută brusc. 

— Slavă Domnului! zise Sarah, savurând lumina. 


Rakkim o îmbrăţişă. 

— Te-ai descurcat bine. 

— Am încercat să-mi înăbuş un urlet tot drumul până aici. 

Rakkim îşi spălă mâinile în chiuvetă, şi-şi descălţă pantofii. Aşteptă 
până când făcu şi ea acelaşi lucru, apoi deschise uşa către încăperea 
locuită. 

— Spi... 

Îşi întrerupse strigătul şi intră înăuntru, uitându-se în jur. 

Încăperea era goală. Mai rău decât goală, era o dezordine 
îngrozitoare. Mesele erau răsturnate, covoarele rulate pe jumătate, 
tapiserii valoroase, ce şi-ar fi găsit locul într-un muzeu, atârnau 
strâmb, ca şi cum cineva se gândise să le ia, şi se decisese în ultima 
clipă să renunţe la ele. Masa de calculatoare era şi ea goală, unităţile 
de memorie fuseseră îndepărtate şi restul fusese zdrobit în bucăţi. Mai 
multe cutii de carton fuseseră burduşite cu haine şi apoi abandonate. 
Paturile fuseseră date peste cap, sertarele atârnau afară din dulapuri. 
Pe jos erau risipite jucării — un rinocer de pluş, o minge de baseball, o 
piesă abandonată de şah... un cal negru. Cele două frigidere erau larg 
deschise, şi mâncarea era aruncată în mijlocul unei băltoace de lapte 
vărsat. Însă nu era nicio urmă de sânge. Nu era sânge. Spider şi familia 
lui plecaseră în grabă, dar reuşiseră să plece nevătămaţi. 

— Ce s-a întâmplat? întrebă Sarah, stând chiar lângă el, aplecându- 
se apoi să culeagă de jos rinocerul de pluş. Este o... urmă de cizmă pe 
el. Noi ne-am descălţat pantofii. Cu siguranţă că şi Spider a făcut 
acelaşi lucru. Şi atunci cine a călcat pe ăsta? 

Rakkim luă rinocerul. Fără să vorbească, se încălţară amândoi 
înapoi. 

— Nu se poate ca asasinul să fi făcut asta, nu? 

— Nu. Nu e ăsta stilul lui. 

Rakkim se uită în jur, fără să se grăbească, încercând să vadă ceva 
omis de oricine fusese aici înaintea lor. 

— Toate paturile şi pătuţurile astea... câţi oameni trăiau aici? 
întrebă Sarah. 

— Are o grămadă de copii. Eu am văzut cinci sau şase când am fost 
aici. Am auzit mai mulţi. Şi mai erau şi alţii, mai mari. Lui Spider nu-i 
plăcea să meargă afară, dar îi plăcea să fie înconjurat de oameni. 

Sarah îşi înfăşură braţele în jurul ei. Nu era rece, dar probabil 
simţea povara pământului şi a betonului din jurul lor. Îşi imagina cum 
ar fi fost să fie prinşi în capcană aici. 

— Ce cauţi? 

— Nu ştiu. 

Rakkim se aplecă să ia ceva de sub un scaun. Era unul dintre 
globurile vechi ale lui Spider, spart în cioburi, printre care se vedeau 
Turnurile Gemene din New York îndoite şi rupte. La buticurile de 


suvenire din toată capitala se vindeau versiuni asemănătoare, dar cu 
turnurile în flăcări. Globul acesta era de dinainte de tranziţie. 

— Ar trebui să mergem. 

— O să mergem. 

— O să trebuiască să ne folosim de Redbeard ca să-l găsim pe Safar 
Abdullah acum? Rakkim? 

Rakkim aruncă la o parte Turnurile Gemene. 

— Nu, am... 

Îşi înclină uşor capul într-o parte, ascultând. O apucă pe Sarah de 
braţ. 

Sarah nu protestă, nu se opuse. Ea nu putea să-i audă, dar îl 
cunoştea pe Rakkim. 

Rakkim o conduse în ceea ce fusese probabil camera copiilor, o 
ajută pe Sarah să se ascundă sub o saltea ce fusese trasă de pe un pat. 
O făcu să se ghemuiască acolo, ascunsă vederii. Verifică din mai multe 
unghiuri, ca să se asigure că nu se putea vedea. Pe peretele din faţa 
patului fusese vopsit un tabel periodic al elementelor, în culori 
strălucitoare. Din tunelul de afară se auzeau ecouri de voci, destul de 
tari acum să le audă şi ea. Sarah se strânse mai adânc sub saltea. 
Rakkim se aplecă şi o sărută. 

— Te iubesc. 

— Acum, ştiu că e grav. 

Rakkim se îndepărtă. Vocile se auzeau mai tare acum, şi Rakkim se 
strecură în spatele unui covor mare, rulat şi rezemat de peretele de 
rezistenţă. Nu era o ascunzătoare perfectă, dar trebuia să vadă cine 
era în încăpere şi să se pună între ei şi Sarah. Trebuia să poată să se 
mişte foarte rapid, să ţâşnească afară instantaneu. În mână avea 
cuțitul, şi, ca întotdeauna, îi aducea alinare. 

— Cine a lăsat lumina aprinsă? 

Se auzi o voce ca de şmirghel. 

— Nu te uita la mine. 

Rakkim se uită printr-o crăpătură dintre covor şi perete şi văzu doi 
bărbaţi solizi în pragul uşii, cu mâinile pe şolduri. Alţi doi erau deja 
înăuntru, cercetând peste tot. Erau îmbrăcaţi în jachete negre de 
nailon, pantaloni largi, pumnale la centură şi bărbi tunse cu grijă. 
Trupele de atac ale Robelor Negre. 

Cei doi din uşă se înclinară când un alt bărbat intră în cameră, 
evident un superior al Robelor Negre. Era urmat de două gărzi de 
corp. Roba Neagră era un bărbat mai tânăr decât se aşteptase Rakkim, 
cu barba răvăşită, cel mai slab om pe care-l văzuse Rakkim în afara 
unei închisori. Avea pielea albă ca de mort şi ochii înroşiţi. Semăna cu 
un câine turbat pe care Rakkim îl omorâse în Carolina. O corcitură 
jigărită care muşcase doi oameni, sfâşiindu-le picioarele, şi care 
continua să se năpustească asupra lui Rakkim, chiar şi după ce-l 


străpunsese cu o greblă de fân. 

— Dumnezeule, ce pute a evrei aici, zise Roba Neagră, cu voce 
stridentă. Ce bine ar fi să fie încă aici, Tarrig! Cel mai înalt dintre ei 
îşi înclină capul ruşinat. De câţi ani îl căutăm pe evreul ăsta? De cât 
timp şi-a bătut joc de noi acest... Spider? 

— Cu tot respectul, mullah, dar nici nu ştim cu siguranţă că acest 
Spider există. 

— Şi acum nu vom mai avea ocazia să aflăm, nu-i aşa? replică Roba 
Neagră, lovind cu piciorul o căpăţână veştejită de salată, făcându-o să 
se rostogolească pe podea. Sperasem să-l aduc pe evreul ăsta în faţa 
camerelor. Să le demonstrez oamenilor că noi am reuşit, unde 
Redbeard a eşuat. Să le dovedesc că a permis duşmanilor islamului să- 
şi sape vizuini adânci chiar în mijlocul oraşelor noastre. Şi acum n- 
avem nimic, se răsti el aruncând o privire otrăvită luptătorului care se 
învârtea prin încăpere. Informatorul tău a greşit, Tarriq. N-am reuşit 
decât să trimitem şobolanul ăsta în alt cuib. 

— Am fost... am fost aproape, stăpâne, şopti acesta. 

— Ah, aproape, zise Roba Neagră. Asta schimbă totul, exclamă el, şi- 
şi desfăcu larg braţele scheletice. Vezi? Furia mea s-a risipit ca rouă în 
gloria zorilor. 

Rakkim aruncă o privire spre pat, dar nu se vedea nici urmă de 
Sarah. Se întrebă dacă mullahul era Ibn Azziz. Redbeard spusese că 
noul lider al Robelor Negre era un zelot, dar omul acesta părea prea 
tânăr să fi ajuns la o asemenea putere. 

— Informatorul a urmărit-o pe chelneriţă timp de mai multe 
săptămâni, încercând să descopere unde dispărea, explică cel numit 
Tarriq. Nu ştia dacă era evreică sau pur şi simplu trăia într-un depozit 
abandonat. Sunt o grămadă pe-aici. Instinctele lui bune l-au făcut să se 
ţină după ea, şi când a văzut-o strecurându-se într-un tunel ascuns, ne- 
a anunţat. Şi-a asumat un risc şi a avut dreptate, mullah. Am iniţiat un 
raid la o oră după apelul lui, dar n-aveam de unde să ştiu unde 
dispăruse, şi fata... probabil a simţit că e urmărită. Când am ajuns în 
sfârşit în camera asta, dispăruseră toţi. 

— Ce-i datorăm informatorului ăsta? întrebă Roba Neagră. Ce-i 
datorăm acestui bărbat care s-a lăsat... păcălit de o femeie? 

— Douăzeci de mii de dolari. E recompensa standard pentru 
informaţii valabile. În plus, zece mii pe cap de evreu capturat, dar 
bineînţeles, aici nu e cazul. 

— Mulţumesc că mi-ai atras atenţia. 

— O să-i găsim, mullah. Acum sunt pe fugă. 

Rakkim îşi ţinea lejer cuțitul în mână când se apropiară de el. Din 
ce în ce mai aproape. Şase bărbaţi înarmaţi şi Roba Neagră. Totul 
depindea de cum erau împrăştiaţi... şi de nivelul de antrenament pe 
care-l aveau. El avea elementul surprizei, dar dacă aştepta până să fie 


observat ca să atace, va pierde acest avantaj. Cel mai mare pericol era 
că Sarah va fi implicată — nu avea cum să-şi folosească viteza la toată 
puterea dacă trebuia s-o apere pe ea. 

— Uitaţi-vă la murdăria asta, zise Roba Neagră, părând să fie de 
cealaltă parte a covorului. Vedeţi ce mârşăvie diavolească ştiinţifică îi 
învaţă evreii ăştia scârbavnici pe plozii lor? 

Trecu exact pe lângă locul unde se ascunsese Rakkim - dacă şi-ar fi 
întors capul, l-ar fi văzut — trecu pe lângă el şi se opri în faţa tabelului 
periodic. Era destul de aproape de locul unde era ascunsă Sarah s-o 
poată lovi cu piciorul. Roba Neagră se trase un pas înapoi şi scuipă în 
centrul picturii murale, iar saliva alunecă încet de pe perete. 

Ceilalţi râseră. 

Rakkim stătea nemişcat. Roba Neagră va muri primul. Apoi ceilalţi. 

Roba Neagră se răsuci pe călcâi şi trecu pe lângă Rakkim. 

— Plăteşte-ţi informatorul. Plăteşte-l în bancnote mici şi vâră-i-le pe 
gât. Fă-l să se înece în banii lui. Să înveţe preţul eşecului. 

Paşii li se pierdură în depărtare. Se stinseră luminile. Uşa se închise. 
Rakkim o găsi pe Sarah în întuneric. 


CAPITOLUL 38 
Înainte de rugăciunile de la apusul soarelui 


— Eu sunt, zise Rakkim. 

— Dă-mi-o pe Sarah la telefon, îi ceru Redbeard. 

— Ce-au zis vârcolacii despre asasin? 

— Vreau să vorbesc cu ea. Acum. 

Redbeard ar fi stat bucuros să se dueleze verbal cu el oricât voia 
Rakkim - cu cât vorbeau mai mult timp, cu atât Redbeard avea şanse 
mai bune să le găsească poziţia exactă. Rakkim nu înghiţi momeala. Îi 
dădu telefonul lui Sarah. 

— Vrea să discute cu tine. 

— Bună seara, unchiule. 

Sarah se uită dincolo de Rakkim, către feribotul ce traversa încet 
golful Baraka, peste apele arămii de la apusul soarelui. Purta o bluză 
de trening nouă, roz, de camuflaj, cu glugă, şi pantaloni de trening 
largi, asortaţi. Stilul retro, de sportiv anonim, care era ultima modă 
între moderni. Stăteau amândoi pe o bancă de unde aveau o privelişte 
panoramică asupra mării. Era o uşurare să fie iar afară în aer liber, 
după claustrofobia beznei din tuneluri. 

— Sunt bine... am spus că sunt bine. Am douăzeci şi şase de ani; 
sunt capabilă să iau hotărâri singură. Îşi muşcă buza, ascultând. 
Ruşinea nu e de fapt o strategie foarte eficientă în momentul ăsta, 
unchiule. Asta nu e posibil, zise ea cu o privire rapidă către Rakkim. 
Nu. Te iubesc, dar nu o să fac asta. Spune-i Angelinei că sunt bine. 
Spune-i că-mi spun rugăciunile. 

Îşi scoase limba către Rakkim şi-i înapoie telefonul. 

Rakkim se uita după troleibuzul ce trecea zăngănind pe şinele 
paralele cu malul mării. Fra un traseu scurt, înainte şi-napoi, cu 
vagoanele pline ochi cu turişti. 

— E rândul dumitale. 

— N-au fost vârcolaci acolo, zise Redbeard. 

— Ai găsit locul corect? 

— Am găsit maşina distrusă, exact cum ai descris-o tu, dar nu era 
niciun vârcolac. Cel puţin nu unul pe care să-l întrebi ceva. 

Rakkim rămase tăcut pentru un moment. 

— Cât de mulţi? 

— Oamenii mei au găsit şaptesprezece trupuri împrăştiate în jur. 
Toţi vârcolaci. Dacă au existat şi supraviețuitori, deja dispăruseră pe 
când am ajuns noi acolo. Au fugit în pădure, probabil, pentru că 
maşinile şi lucrurile lor erau încă în tabără. Cutii pline cu ceasuri, 


ochelari şi echipament de sport. Am mers acolo personal cu 
elicopterul când am primit primul raport. O verificare rapidă şi am 
văzut că le lipsea o maşină. Cu tracţiune pe patru roţi. Erau urme de 
roţi prin noroi urcând în sus către şosea. În jurul vehiculului ars era 
un masacru. Şaptesprezece vârcolaci... chiar şi pentru un asasin 
fedain, e o realizare deosebită. 

— Poate că Bătrânul o să-i ofere o medalie. 

Redbeard nu răspunse nimic. Rakkim se uită la troleibuzul ce-şi 
începuse drumul înapoi. Auzi clinchetul îndepărtat al clopotului. 

— Ar trebui s-o aduci acasă pe Sarah. Lasă-l pe Bătrân pe seama 
mea, zise Redbeard. L-am ţinut în frâu atâta timp... 

— Nu-l mai poţi opri. 

Redbeard chicoti. 

— Nu-mi spune tu mie ce pot să fac, băiete. 

— N-ai destui oameni pentru asta, şi în cei pe care-i ai, nu poţi avea 
încredere. Dacă l-ai fi putut opri pe Bătrân, n-ai fi avut nevoie de mine 
s-o găsesc pe Sarah. 

— Vino acasă. 

— L-am văzut pe Ibn Azziz. Sau cel puţin aşa cred. E tânăr. 

Rakkim văzu trei maşini oprindu-se lângă troleibuz. O a patra trecu 
peste şine în faţa troleibuzului, obligându-l să oprească într-un 
scrâşnet metalic. Câţiva bărbaţi săriră din maşini şi intrară în 
troleibuz. Alţii acoperiră ieşirea din spate. Unul dintre ei semăna cu 
filfizonul arogant care venise după el în seara de după Super Bowl, dar 
Rakkim era prea departe şi nu putea fi sigur. Spera că era el. 

— Ar trebui să ai grijă ce faci, unchiule. Cred că Ibn Azziz a declarat 
deja război împotriva dumitale. 

— Mai bine el decât Oxley. 

Rakkim cumpărase un transmiţător de semnătură din Zonă, cu o oră 
înainte, de la acelaşi specialist în electronică care cumpărase şi 
dispozitivul de urmărire al lui Redbeard de la Sarah. O infracţiune 
majoră pentru toţi cei implicaţi. Transmiţătorul trimitea o semnătură 
de celular unei mici unităţi pe care o ascunsese în troleibuz, aceeaşi 
semnătură precum celularul pe care-l folosea el acum, însă mai 
puternică. Se uită la turiştii care ieşeau în şir din troleibuz sub 
privirile agenţilor lui Redbeard. 

— O să te contactez când aflu mai multe. 

— Nu-l poţi păcăli pe Bătrân. Nu de unul singur. 

Rakkim se uită la pasagerii scoşi cu forţa afară din troleibuz. 

— Nu fi aşa de sigur. Dumneata eşti mai deştept decât Bătrânul şi 
tocmai te-am păcălit. 

Întrerupse legătura. 

Razele soarelui ce apunea făcură părul lui Sarah să sclipească şi 
chemarea muezinului pluti îmbietor din Marea Moschee, convocând 


credincioşii la rugăciune. Rămaseră amândoi pe loc, uitându-se la 
oamenii lui Redbeard răvăşind troleibuzul. Cu brutalitate inutilă. Un 
semn de slăbiciune. 


Rakkim se uită la noul panou publicitar pentru Jihad Cola în timp 
ce suna la numărul personal al lui Mardi. Sarah era lângă el, la fel de 
fascinată. 

Erau probabil peste cinci mii de oameni în Pioneer Square pentru 
marea dezvelire, toate străzile laterale fiind pline cu oameni care nu 
încăpuseră în piaţă. Erau îngrămădiţi atât de strâns că nu fusese nicio 
problemă pentru Rakkim să şterpelească mobilul din buzunarul 
interior al unui tânăr modern. Zebraskin Interactive, ultimul model. 

— Eu sunt, zise Rakkim când Mardi răspunse. 

— Ce s-a întâmplat? 

Modernii din mulţime aclamară, aplaudară şi exclamară la unison 
când se ilumină panoul — o hologramă înaltă de trei etaje ce părea 
infinit de adâncă. Fundamentaliştii se legănară, cu buzele mişcându-se 
în rugăciune, extatici în aprobarea lor. Chiar şi Sarah stătea cu gura 
căscată de încântare. 

— Ce-i cu gălăgia aia? întrebă Mardi. 

Nu holograma era aclamată aşa de mulţime - reclamele holografice 
erau cunoscute de douăzeci de ani. Era reclama în sine. Islamul nu 
aproba reprezentarea feţei sau a formei omeneşti, aşa că orice panou 
publicitar din noua republică trebuia să cuprindă o simplă fotografie a 
produsului, bazându-se pe culorile vibrante şi pe scrierea elaborată 
pentru a transmite mesajele. Nişte înlocuitoare foarte palide ale 
imaginilor, şi un motiv în plus pentru starea jalnică a economiei. 

— De-abia te-aud, zise Mardi. 

— Trebuie să ieşi din Blue Moon. 

Noul panou pentru Jihad Cola reprezenta un cuplu tânăr şi sănătos 
de musulmani care beau JC în parc, cu însoţitoarea cuvenită 
supraveghindu-i discret din fundal. Unicitatea reclamei era faptul că 
nu era doar holografică, ci mozaică, imaginile fiind formate din 
suprapunerea atentă a unor fragmente de text arab din Sfântul Coran. 
Nu numai că folosirea scrisului dejuca regulile stricte împotriva 
imaginilor gravate, dar scrierea arabă în sine, mai ales scrierea din 
Sfântul Coran, era considerată posesoarea unei puteri unice şi mistice. 
O valoare în plus pentru marcă. Programul de calculator folosit să 
creeze reclama necesitase trei ani de muncă pentru a fi conceput, dar 
tehnica în mozaic urma cu siguranţă să revoluţioneze publicitatea. Era 
lansat în capitală, dar erau deja plănuite mai multe dezveliri 
asemănătoare în Los Angeles, Chicago, New Detroit, Denver şi în 
celelalte oraşe mari. Mullahul Oxley oferise aprobarea tehnicii în 
numele Robelor Negre, dar Rakkim se întreba ce părere avea Ibn 


Azziz. 

— Unde eşti? întrebă Mardi. 

Rakkim se întoarse cu spatele de la mulţime, ca să adăpostească 
măcar puţin telefonul la ureche împotriva zgomotului. 

— Trebuie să ieşi afară din Blue Moon. Trebuie să pleci chiar acum. 
Vânzătorul de băutură care te-a fermecat aşa de tare... e un asasin 
fedain. 

— N-ai de unde să ştii asta. 

— Ia banii din seif şi du-te. Sună-l pe Riggs de la aeroport şi spune-i 
că o să administreze clubul pentru o lună. Se descurcă el câteva 
săptămâni. 

— O să ne prade orbeşte. 

— Consideră-l preţul supravieţuirii, zise Rakkim, coborându-şi 
vocea, încercând s-o convingă. la-ţi o vacanţă, partenero. Ai deja mai 
mulţi bani decât poţi cheltui. Du-te. Nici măcar nu trece pe-acasă să-ţi 
faci bagajul. Pleacă direct. Sună la club într-o lună şi zi că vrei să 
vorbeşti cu mine. Dacă nu m-am întors încă, atunci mai rămâi plecată 
o lună şi sună iar. 

— E chiar aşa de rău? 

— E mai rău de-atât. 


CAPITOLUL 39 
Înainte de rugăciunile de la amiază 


— A trebuit să mă dau de ceasul morţii să-ţi fac rost de asta, rosti 
încet, îndreptând gulerul jachetei lui Rakkim şi strecurându-i cipul de 
date în buzunar. E ilegal ce-am făcut. 

— Pun pariu că a fost prima dată în viaţa ta când ai încălcat legea, 
replică Rakkim. 

Colarusso îşi înăbuşi un zâmbet şi se rezemă de balustrada 
patinoarului. Se uită la Anthony Jr. şi Sarah înconjurând patinoarul, 
ţinându-se de mână, Anthony Jr. bălăngănindu-se după ea mai nesigur 
pe picioare. 

— Sunt o pereche frumoasă, nu-i aşa? 

— Du-te dracului. 

Sala acoperită era plină de moderni şi de catolici, şi de asemenea de 
o mulțime de moderați în hajiburi elegante, patinoarul fiind unul 
dintre puţinele locuri unde puteau avea contact fizic cu sexul opus sub 
privirea însoţitoarelor. 

— Cred că dacă un om îşi pune cariera în pericol pentru un prieten, 
atunci prietenul ar trebui să-i spună ce se întâmplă, asta-i tot. 

— Sarah lucrează la o carte care s-ar putea să-i aducă o mulţime de 
necazuri. Safar Abdullah face parte din cercetarea ei. Eu am sarcina să 
mă asigur că mănâncă bine şi doarme destul. Cam asta-i tot. 

— Abdullah a murit de douăzeci şi cinci de ani, aşa că n-o să reuşiţi 
să discutaţi prea multe cu el, zise Colarusso, sugându-şi dinţii şi 
trăgându-şi în sus pantalonii. Inginerii sunt cei mai plictisitori oameni 
de pe pământ, după părerea mea. Cine moare din cauze naturale la 
patruzeci şi trei de ani? Probabil a murit de plictiseală. Totdeauna am 
fost curios. Dacă n-aş fi intrat în poliţie, probabil aş fi fost un voyeur. 

— Nu cred că Abdullah a murit de cauze naturale. Acuma te simţi 
mai bine? 

— Un pic, răspunse Colarusso, legănându-se pe călcâie. Sper că nu 
plănuicşti să exhumezi cadavrul, pentru că cineva ţi-a luat-o înainte. 
Destul de ciudat, nu? Era un musulman cucernic şi totuşi familia lui a 
permis să fie dezgropat la o săptămână după înmormântare. L-au 
dezgropat şi incinerat. Soţia a semnat formularul de permisiune, dar 
cimitirul a făcut scandal. Cimitirul Martirii lui Fallujah, Los Angeles. 
Cel mai bun cimitir musulman din oraş, după câte am înţeles. Am la 
dosar o copie a scrisorii lor furioase către soţie. Ar trebui s-o citeşti. 
Încă una de la imamul bietei femei care-i cu adevărat clasică. O 
ameninţa cu flăcările iadului. Pe ea şi pe soţiorul ei mort. Trebuie să 


ai încredere într-un om sfânt că o să ştie cum să răsucească în rană 
cuțitul. 

Rakkim se uită la patinatorii care treceau în viteză, îmbrăcaţi în 
culori aprinse. Se pare că pe vremuri era şi muzică la patinoar, dar 
sunetul patinelor era o muzică în sine. 

— Ei bine, de ce ar permite o bună musulmană ca soţul ei să fie 
dezgropat la miez de noapte din mormânt? întrebă Colarusso. Am 
văzut un ordin primit de la firma de pompe funebre care l-a 
dezgropat. La ora două noaptea, atunci au făcut-o. Firma de pompe 
funebre a trebuit să-şi plătească oamenii dublu pentru asta. Aşa că-ţi 
dai seama că mi-a atras atenţia, continuă el, apropiindu-se mai tare de 
Rakkim. 

Rakkim se uită la spectatorii din tribune, la însoţitoare şi la 
patinatorii care luau o pauză. Dintre toate feţele, niciuna nu-i atrăgea 
atenţia. Uneori apăreau Robele Negre, doar ca să provoace probleme, 
dar patinoarul făcea donaţii către moscheea locală. 

— Ai reuşit să o localizezi pe soţie? 

— A murit la câţiva ani după el. A fost înmormântată în Cimitirul 
al-Aqua din Van Nuys. Nu e acelaşi lucru cu Cimitirul Martirilor lui 
Fallujah. 

— Copii? Rude? 

— O fiică. Fatima. Totul apare în cipul de date. Hai să spunem că e 
bine că nu-i trăiesc părinţii ca să vadă ce-a devenit. 

Rakkim se uită la trei femei de vârstă mijlocie din apropiere. Trei 
însoţitoare în chadoruri întunecate care vorbeau rapid între ele, 
menţinându-şi însă atenţia asupra celor trei tinere pe care erau 
însărcinate să le supravegheze. 

— Mulţumesc, Anthony. 

— Nu mă interesează dacă-mi mulţumeşti, bombăni Colarusso. 
Alergi după oameni morţi. Şi aş vrea să ştiu de ce. 

— Acum e probabil un moment bun pentru tine să te dai înapoi şi să 
te apuci de un nou caz. 

— Nu-mi spune tu mie cum să-mi fac slujba. Mă face să vreau să uit 
că suntem prieteni. 

— OK, făcu Rakkim, continuând să ţină patinoarul sub observaţie, 
uitându-se în spatele lui Colarusso. Asasinul care a înecat-o pe Marian 
Warriq... cel care a făcut schimbul de capete între servitori, el e cel 
care ne urmăreşte pe mine şi pe Sarah, zise el şi-l văzu pe Colarusso 
rezistând impulsului de a se uita în jur. Am reuşit să fugim de el acum 
câteva nopţi, dar n-o să se dea bătut. Când va fi disperat să ne 
găsească, o să înceapă să apeleze la toate persoanele contactate de noi. 

— Crezi că ar ataca un detectiv de poliţie sau pe familia lui? 

— Cred că l-ar ataca şi pe preşedinte dacă ar primi ordinul. 

— Cine-i dă ordinele? 


Rakkim căzuse în capcană. 

— Ce zici de asta... când va veni vremea, o să-ţi spun totul. N-o să- 
ţi ascund nimic. Pe moment însă, vreau să te ţin departe cât mai mult 
posibil. Ca să nu fii în pericol. Aşa că atunci când o să am nevoie de 
tine, o să fii în viaţă şi în stare să mă ajuţi. 

— Ce zici tu de asta — tu şi cu mine îl găsim pe asasinul ăsta şi-l 
omorâm? Ai zis că nu-l poţi bate singur. Hai s-o facem împreună. Am 
eu grijă de hârţogărie. Cum ai zis, n-ar fi prima dată. 

— N-am face decât să ne încurcăm unul pe celălalt. 

— Crezi că te-aş ţine în loc? exclamă Colarusso, pierzându-şi buna 
dispoziţie. Am un Wesson complet automat şi am nivelul de expert la 
poligonul de tragere. Am omorât cinci oameni în interes de serviciu şi 
n-am pierdut nicio clipă de somn din cauza asta. Crezi că sunt 
îngrijorat pentru asasinul tău? 

Rakkim se uită la un tată care-şi sprijinea fiica pe gheaţă, învățând- 
o să patineze, în timp ce restul patinatorilor treceau pe lângă ei într- 
un şuvoi continuu. 

— Acum trei nopţi asasinul a fost surprins într-o ambuscadă de 
vârcolaci în teritoriile sălbatice. A omorât şaptesprezece dintre ei, apoi 
a plecat de-acolo într-o maşină de-a lor. 

— Asta... înseamnă că ştie să tragă, nu glumă. 

— A folosit o lamă. 

— Şaptesprezece vârcolaci cu un cuţit? Ai tu informaţii greşite. 

Rakkim se uită la tată şi la fiică. Fata începea să înveţe cum să 
meargă, lungind fiecare pas, dar tatăl rămânea în continuare lângă ea, 
gata s-o prindă. 

— Asasinii fedaini nici n-au nevoie de cuțite. Atâta că le face 
plăcere să le folosească... M-am gândit că o să moară când i s-a 
răsturnat maşina. Sau că măcar o să fie destul de rănit ca vârcolacii să- 
l facă bucăţi cu uşurinţă. 

— Şaptesprezece? 

Se uitară amândoi în tăcere la patinatorii care se învârteau la 
nesfârşit în cerc. Rakkim îşi dorea să fi văzut faţa asasinului când îi 
explodaseră cauciucurile. Asasinul reuşise să scape cu viaţă, dar faptul 
că picase totuşi în capcana lui Rakkim îl usturase cu siguranță. Uneori 
o lovitură amicală te durea mai tare decât un ciocan. 

— Ai nevoie de ajutor să ajungi în Los Angeles? Asasinul ăsta are 
probabil informatori la aeroport. S-ar putea să fiu în stare să te ajut. 

— M-aş bucura să aflu tot ce poţi face. 

Colarusso zâmbi. Câteva minute mai târziu făcu un semn din cap 
către fiul lui, când acesta trecu în viteză pe lângă ei. 

Uită-te la Anthony Jr. De când a fost acceptat la fedaini, parcă a 
crescut câţiva centimetri. Peste noapte. Îşi curăţă camera fără să 
trebuiască să-i spui. Merge în fiecare dimineaţă să alerge câte opt 


kilometri. Îmi spune dumneata, dacă-ţi vine să crezi. Dar e mai mult 
de-atât... parcă e solid într-un fel cum n-a fost niciodată. Parcă vede 
lucrurile mai limpede. Parcă ştie în sfârşit ce face. Îţi eram dator şi 
înainte, zise Colarusso, clătinând din cap. Acuma simt că n-o să apuc 
niciodată să mă revanşez. 

— Nu-mi datorezi nimic. 

Colarusso rămase cu ochii pe patinoar. 

— Anthony Jr. te idolatrizează de-a binelea, ştii? Orice-i iese pe 
gură începe şi se sfârşeşte cu Rakkim. Rakkim zice, Rakkim face... 

— O să-i treacă repede. 

Rakkim se uită la Sarah care trecu alunecând prin faţa lui. Se 
separase de Anthony Jr., şi se rotea în centrul patinoarului. Patina i se 
agăţă şi aproape căzu, dar continuă să patineze, roşind. 

— Când l-ai verificat pe Abdullah... n-ai făcut-o direct, nu? 

— N-am lăsat nicio urmă, exact cum mi-ai spus. 

— Poliţiştii de la locul crimei au ştiut cine sunt? 

— Le-am spus că eşti de la Securitatea Statului. Că Redbeard te-a 
trimis personal ca să preiei conducerea anchetei. Au avut destulă 
minte să nu întrebe cum te cheamă. Nu-ţi face griji. Nimeni nu ştie că 
n-a fost prima dată în viaţă când ne-am întâlnit. Un nemernic ca tine. 
Dacă se află că suntem prieteni, îmi nenoroceşte ascensiunea spre 
putere. 

— Şi la Super Bowl? 

Colarusso ridică din umeri. 

— Jumătate din detectivii din poliţie au primit bilete gratuite la 
meciul ăla. 

— OK, zise Rakkim, făcându-i semn cu mâna lui Sarah. Cum ai aflat 
informaţiile despre Abdullah? 

— Am mers la o fată de la Departamentul de Personal. Ea are acces 
la bazele de date din toată ţara, ca să poată verifica noii angajaţi. 

— Şi nu te-a întrebat la ce-ţi trebuie informaţia? 

— I-am spus că e un proiect strict secret. Cred că i-a plăcut ideea, 
continuă Colarusso, îndreptându-şi nodul făcut greşit al cravatei, fără 
o îmbunătăţire vizibilă. E o doamnă musulmană moderată, puţin cam 
prea grasă, de peste treizeci de ani, nemăritată, aşa că ştii ce-o 
aşteaptă. Cred că-i place de mine, zise el, scărpinându-se pe burtă. 
Râde la toate glumele mele. Crede că-s un tip dur şi forţos. Mă rog, 
cred că sunt fructul oprit, rânji el. Ştii ce se spune despre catolici? 

— Ce? 

— Fi, hai acum, nu face pe prostul. Ştii ce se spune. 

— Ce tot vorbeşti? 

— la catolici e mai mare, zise Colarusso, în şoaptă acum. 
Echipamentul nostru... e mai mare decât al musulmanilor. 

— Eu n-am auzit niciodată asta despre catolici, replică Rakkim cu 


inocenţă. Tot ce-am auzit e chestia cu băieţii de cor. 

— Ne-am descotorosit de problema asta de multă vreme. 

Rakkim se uită la Sarah şi la Anthony Jr., care se îndreptară către 
standul de răcoritoare. Anthony Jr. îi cumpără o cană de cidru 
fierbinte. Aruncă o privire către Rakkim, şi apoi îşi feri rapid privirea. 

— E o femeie frumoasă, zise Colarusso. 

— Da. 

— Eşti un tip norocos. 

— Ce vrei să spui? 

— Marie se umflă în pene ca un păun de când Anthony Jr. şi-a 
primit actele. Toate vecinele pe o distanţă de doi kilometri în jur ştiu 
că băiatul ei o să fie fedain. Plănuieşte o petrecere grozavă luna 
viitoare, chiar înainte să plece, spuse Colarusso, trosnindu-şi degetele 
şi trăgând de timp. Şi eu trebuie să-ţi comunic... mi-a spus să-ţi zic că, 
dacă vrei să te însori cu una dintre fiicele noastre, nu e nevoie decât 
să ceri. 

Rakkim se holbă la el. Prima dată Spider, acum Colarusso. 

— Ştiu, ştiu că sunt banale ca o cizmă veche, dar Mary Ellen e 
foarte bună bucătăreasă şi are şolduri bune pentru făcut plozi. Şi nu 
trebuie să-ţi fie prima soţie. Mă gândesc că Sarah şi-a pus deja 
drapelul pe locul ăla. Poţi s-o pui pe Mary Ellen a treia sau a patra la 
rând. 

— O soţie e destul. 

— Mie-mi spui. Ei bine, măcar am întrebat. 

Rakkim zâmbi. 

— Pari uşurat. 

Colarusso începu să răspundă, dar se apropiară Sarah şi Anthony Jr. 
Cel din urmă nu-i întâlni privirea. 


CAPITOLUL 40 
Înainte de rugăciunile de la apusul soarelui 


— E adevărat că oamenii chiar înotau aici? 

— Da, e-adevărat. 

Paralel cu coasta erau înşirate sonde petroliere maritime, sute de 
sonde, cât puteai cuprinde cu privirea. Valurile se izbeau de plajă, şi 
apa era înspumată cu o mâzgă neagră. Plaja Huntington era acoperită 
de bule de ţiţei închegat, şi nisipul era îmbibat cu năclăială vâscoasă. 

— Aveau săpunuri speciale ca să se spele după aceea? 

— Nu era aşa de mult ţiţei pe plajă, zise Sarah. Nu aveau sonde de 
petrol aici. 

Sarah mai despachetă un sandvici cu carne condimentată de capră 
din cele cumpărate la Aeroportul Bin Laden Internaţional. Culese 
ardeii iuți şi-i puse la o parte, şi apoi luă o muşcătură mare. Rakkim 
adora s-o privească mâncând. 

— De ce nu? întrebă el. N-aveau nevoie de benzină? 

— Nu le păsa. Le plăcea mai mult să se joace în apă. Alunecau peste 
valuri pe nişte scânduri de lemn... îi ziceau surfing. Se pare că era 
distractiv. Veneau turişti din toată lumea să înoate, să pescuiască şi să 
cheltuie bani. 

Rakkim se uită în jur. Platforma de promenadă de-a lungul plajei 
era gălăgioasă şi aglomerată — pensionari care se plimbau braţ la braţ, 
moderni şi copii. Sarah insistase să întindă o pătură printre tinerii care 
stăteau la picnic pe malul acoperit cu iarbă, ca să privească apusul 
soarelui. Rakkim nu avea decât treizeci de ani, dar se simţea prea 
bătrân ca să stea aici între moderni şi catolici cu ochii mari, toţi 
bronzaţi, cu picioare lungi, cupluri înlănţuite în lumina după-amiezii. 
Nici chiar în Zonă nu vedeai vreodată aşa ceva. Nu în plină zi. Nu în 
aer liber. 

Erau cinci grade şi cerul era înnorat când plecaseră din Seattle în 
acea dimineaţă. În California de Sud erau treizeci de grade. Toată ziua 
o petrecuseră zburând pe distanţe scurte de la un mic aeroport la 
altul, aterizând în cele din urmă la BLI cu o oră înainte. Era într- 
adevăr posibil ca scanerele biometrice de la aeroport să fi fost defecte, 
dar Rakkim se hotărâse totuşi să zboare în salturi scurte până în sudul 
țării. Colarusso le făcuse rost de acte de identitate false şterpelite de la 
unitatea sub acoperire, şi-i dăduse lui Rakkim o listă de aeroporturi 
unde procedurile de securitate erau defectuoase. Fusese o călătorie 
sigură, dar obositoare. Închiriaseră o maşină cu actele false de 
identitate, programaseră GPS-ul să-i ducă la plajă pe rute cu un trafic 


minim. Nu avuseseră prea mare noroc în privinţa asta. De îndată ce 
Sarah va dori să plece, vor merge să se cazeze la un hotel. Mâine era 
suficient de devreme pentru a o găsi pe Fatima Abdullah. 

Rakkim nu petrecuse prea mult în partea aceasta a ţării, dar drumul 
de la aeroport fusese o adevărată surpriză. Autostrăzile erau 
congestionate, dar erau late pe duăsprezece benzi şi netede ca sticla, 
cu rampe computerizate şi detectoare de ozon. 

Seattle avea putere politică, dar California de Sud părea să aibă 
bani. În parte datorită petrolului, dar, după spusele lui Sarah, 
structura demografică juca un rol crucial. În timp ce restul ţării era 
masiv musulman, majoritatea populaţiei Californiei de Sud era de 
origine latină, şi rămăsese catolică. Cu resursele lor naturale şi etica 
muncii de jos, această parte a ţării înflorise. Nu trebuia decât să te uiţi 
în jur ca să vezi cât de diferite erau lucrurile aici. Clădirile erau 
ameţitor de înalte, şi maşinile erau mai bine întreţinute, multe dintre 
ele provenite din importuri franceze sau japoneze, cu tehnologie de 
combustibil celular şi motoare vectoriale. Şi aici existau ghetouri 
violente şi zone urbane părăginite, dar, spre deosebire de capitală, aici 
exista şi entuziasm, un ritm plin de viaţă, senzaţia că totul e posibil. 
Nu trebuia decât să vrei. 

Sarah reacţionase la schimbare la un nivel adânc emoţional, părând 
să înflorească în arşiţă. Îşi suflecase pantalonii până deasupra 
genunchilor şi-şi dezbrăcase jacheta, îşi vâri degetele picioarelor în 
iarbă. 

— N-am fost în Los Angeles decât pentru conferinţe academice. 
Aproape că n-am ieşit din hotel şi din centrul convenției. 
Îmbrăcăminte strict formală. Aş putea trăi aici pentru tot restul vieţii, 
zise ea, uitându-se în jur. 

Rakkim zâmbi. 

— Colarusso mi-a spus o dată că, dac-aş fi catolic într-o sâmbătă 
noaptea, n-aş mai vrea niciodată să fiu musulman. 

— Am văzut filme de pe vremuri, spuse Sarah. Era unul cu o fată pe 
nume Gidget. Ea şi prietenii ei trăiau practic pe plajă. Aproape tot 
timpul erau pe jumătate dezbrăcaţi şi nimeni nu părea să bage de 
seamă, şi era straniu, pentru că era călugăriţă. 

— Asta nu prea seamănă cu călugărițele despre care am auzit eu. 

— Gidget putea să zboare, ştii? Ca Superman. Sau ca un înger, nu 
mai sunt sigură, continuă ea, ridicându-şi cămaşa şi dezgolindu-şi 
buricul către cer. Ahhh. Pun pariu că aşa e în paradis. Sau în iad. 

Rakkim îi mângâie cu privirea nodul strâns al buricului. Sarah luă 
ardeii iuți pe care-i pusese deoparte şi şi-i aruncă în gură. Rămase cu 
privirea aţintită asupra lui în timp ce mesteca. Se întinse apoi spre el 
şi-i vâri limba adânc în gură. Sărutul ei îl arse, dar Rakkim nu se trase 
înapoi. 


Anthony Colarusso avea o casă frumoasă în cartierul catolic din 
districtul Madrona. Peluzele erau tunse cu grijă, casele erau recent 
văruite, străzile nu aveau gunoaie sau excremente de câine. Darwin îşi 
ridică gulerul pardesiului de caşmir şi-şi vârî mâinile în buzunare, 
continuând să meargă în pas lent pe trotuar. Bărbierit cu grijă ca un 
baptist, îşi parcase maşina o stradă mai încolo, şi făcuse încet un tur 
prin jur. Nişte copii trecură în viteză pe lângă el pe scutere, puşti 
slăbănogi în tricouri, care nu păreau să bage de seamă umezeala rece. 
Un moşuleţ cu ochii apoşi îşi grebla frunzele din faţa casei şi-l salută 
pe Darwin, întrebându-l ce adresă căuta, oferindu-şi ajutorul fiindcă el 
locuia pe strada asta de cincizeci şi şapte de ani. Darwin îi mulțumi, 
dar îi spuse că ştia unde merge. 

Darwin şchiopăta uşor, şi la fiecare pas simţea un junghi pe şira 
spinării. Suvenir de la accidentul de săptămâna trecută. Accidentul. 
Nu acesta era termenul corect pentru ceea ce se întâmplase. Fusese 
înjunghiat de câteva ori de vârcolaci, dar rănile erau aproape complet 
închise. Singura cu adevărat rănită îi era mândria. Evident că Rakkim 
se distrase de minune uitându-se la maşina lui Darwin rostogolindu-se 
în noapte. Rakkim şi Sarah se ascunseseră acum, dar cineva tot trebuia 
să ştie unde erau. Darwin îşi amintise de Rakkim şi de Colarusso 
învârtindu-se în jurul scenei crimei Warriq în ziua ce urmase. Când 
polițistul cel gras îl urmase ca un căţel pe Rakkim, transmiţându-i 
ordinele subalternilor în uniforme. Nu trebuia decât să te uiţi la ei ca 
să-ţi dai seama că era mai mult decât o relaţie profesională. Erau 
amici. 

Îi trebuise mult timp să afle adresa lui Colarusso. Unul dintre lacheii 
Bătrânului de la secţia de poliţie încălcase măsurile de siguranță 
pentru protejarea informaţiilor private despre personalul 
departamentului de poliţie. Darwin traversă strada şi în jurul 
genunchilor i se învârtejeau frunze uscate. Urcă scara de lespezi de 
piatră ce ducea la veranda casei lui Colarusso. Sună la sonerie. 
Înăuntru răsunară primele note ale Simfoniei a cincea de Beethoven. 
Chintesenţa şicului proletar. 

Darwin îşi pieptănă cu degetele părul castaniu rar. Se uită în sus 
când se deschise uşa şi-l văzu pe Anthony Jr. uitându-se la el de 
cealaltă parte a plasei de siguranţă. Calitate maximă. O reţea dantelată 
de oţel suedez de un centimetru grosime. O chestie scumpă, mai ales 
pentru salariul unui detectiv. Şi ferestrele erau probabil la fel de bine 
întărite. Înseamnă că detectivul Colarusso petrecea foarte mult timp 
departe de familia lui. Ce tătic bun! 

— Salut, zise Darwin zâmbind. Nu te-am mai văzut de la petrecerea 
de Crăciun a părinţilor tăi de acum şapte sau opt ani. Ai crescut. 

Anthony Jr. nu reacţionă. Era un băiat înalt şi musculos într-un 


trening cu sigla Liceului King Fahd. Părul tuns scurt. O barbă subţire 
se întinde de-a lungul marginii obrazului. 

— Ai de gând să deschizi uşa sau vrei să mă laşi să stau aici în frig? 
Anthony Jr. nu se mişcă. Ei, cred că nu mă pot aştepta să mă ţii minte, 
continuă Darwin, scotocind în buzunarul de la piept. Te felicit pentru 
prudenţa ta, zise el şi-i arătă rapid insigna luată de la tânărul poliţist 
frumos. Darwin Conklin. Sunt purtătorul de cuvânt al poliţiei la biroul 
primarului. 

Anthony Jr. abia aruncă o privire către insignă. 

— Bravo ţie. 

— Tatăl tău e acasă? Trebuie să vorbesc cu el. 

— N-a venit încă acasă. 

Darwin îşi verifică ostentativ ceasul. 

— Pot să intru să-l aştept? 

— Cine e, Anthony? 

Darwin văzu o femeie voluminoasă în uşa bucătăriei, ştergându-şi 
mâinile de un prosop de vase. 

Anthony Jr. rămăsese cu privirea aţintită asupra lui Darwin. 

— Mă descurc singur, mamă. 

Darwin arătă semiluna minusculă de argint atârnată deasupra uşii. 

— Ai fost acceptat la fedaini? 

Un gest precaut din cap din partea lui Anthony Jr. 

— Felicitări. Niciun răspuns de la Anthony Jr. Pot intra înăuntru 
acum, te rog? rânji Darwin. Am luat o răceală de la primar săptămâna 
trecută şi de-abia acum a început să-mi treacă. 

Anthony Jr. îşi întinse mâna încet spre încuietoarea uşii. Se opri. 

Darwin zgâlţâi clanţa. 

— Care-i problema? 

— Tu. Tu eşti problema. 

— Anthony, doar nu te temi de mine, nu? 

Anthony Jr. se uită fix la el. Dădu apoi încet din cap că da. Darwin 
îşi desfăcu haina. 

— Nici măcar nu sunt înarmat. Sunt ofițerul purtător de cuvânt. 
Vorbim. Dialogăm. Asta-i tot. 

— Du-te şi dialoghează cu altcineva. 

Darwin clătină din cap. 

— Dacă tu eşti tipul de tânăr pe care fedainii sunt nevoiţi să-i 
accepte în ziua de azi. Ar trebui să-mi vând acţiunile de război. 

— Ştiu cine eşti. 

Chiar şi protejat de un centimetru de oţel, Anthony Jr. începu să 
tremure. 

Darwin zâmbi, şi de data asta, zâmbetul era sincer. Nu-şi amintea 
ultima oară când cineva îi detectase adevărata natură. Nu înainte de a 
fi prea târziu. Anthony avea probabil instinctele unui fedain înnăscut, 


dar la fel de probabil era că Rakkirn îl avertizase că cineva ca Darwin 
s-ar putea să vină să-l vadă. Pe el şi pe tatăl lui, polițistul gras. O mare 
familie fericită, în care toţi aveau grijă unul de altul. Îşi spuneau unul 
altuia tot felul de lucruri. Mica vizită pe care Darwin o făcuse la casa 
Colarusso nu era o pierdere de timp. 

Mama lui Anthony reapăru în pragul uşii bucătăriei. 

— Anthony? 

— Sună la 911, mamă. Spune-le să trimită câteva maşini. 

Darwin îi făcu semn. 

— Bună, Marie. Arăţi minunat, ca de obicei. 

Mama lui Anthony îşi atinse părul. 

— Nu te juca, Anthony, lasă omul să intre înăuntru. 

— Sună-i, mamă. 

— Bravo ţie, Anthony, zise Darwin. Nu te pot păcăli pe tine. 

— Nu-mi place că-mi spui pe nume. 

— Pot să-ţi dau un sfat? întrebă Darwin. Probabil că te-ai antrenat 
mult de când ai fost acceptat. Ai luat o grămadă de hormoni de 
creştere şi injecții de venin de cobră, zâmbi el din nou. Ai face mai 
bine să te antrenezi să dormi iepureşte. Fixează-ţi ceasul să sune la 
intervale de o oră, ca să te trezeşti la fiecare oră în timpul nopţii. Când 
te poţi trezi fără deşteptător, şi să te trezeşti alert, complet alert, 
atunci fixează-ţi intervalele la o jumătate de oră. De asta o să ai 
nevoie ca să reuşeşti să treci de perioada de instrucţie fedaină, pentru 
că niciodată n-o să apuci să dormi mai mult de o oră de somn 
neîntrerupt în timpul primului an. 

— Am sunat, Anthony, strigă mama sa. Închide uşa. Lasă-l pe seama 
poliţiei. 

— Pun pariu că e o bucătăreasă magnifică, spuse Darwin. 

— Deja dorm pe o duşumea de lemn, zise Anthony Jr. Mi-am oprit 
şi căldura în camera mea. Chestia asta cu somnul pe apucate, însă... e 
o ideea deşteaptă. 

— Sunt plin de idei deştepte, replică Darwin, părând nehotărât. Mai 
e ceva, zise el, uitându-se în jur, strecurându-şi cuțitul de polimer de 
carbon din mânecă în palmă. Când instructorul de evadare şi evaziune 
întreabă cine se oferă voluntar -— îşi coborî vocea şi Anthony Jr. se 
aplecă instinctiv mai aproape - ar trebui... 

Darwin lovi cu mâna dreaptă plasa, iar lama trecu prin reţeaua de 
oțel. Ar fi trebuit să treacă prin ochiul stâng al lui Anthony Jr., dar 
acesta se trase înapoi în ultima clipă. 

Anthony Jr. îşi şterse sângele de pe obraz. Respira din greu. 

— Foarte bine, făcu Darwin trăgându-şi cuțitul înapoi. Chiar s-ar 
putea să supravieţuieşti perioadei de instruire. Va trebui să ne 
întâlnim într-o zi şi să discutăm despre întâmplări din război. 

ÎI salută vesel pe Anthony Jr. Şi se răsuci pe călcâie. De-abia mai 


şchiopăta acum, pasul îi devenise brusc mai vioi. 

Sarah trase draperiile şi lăsă ultimele raze ale apusului să se reverse 
în camera lor de motel de lângă plajă. Era goală şi umedă de 
transpiraţie, toată numai curbe şi adâncituri, şi Rakkim se înfierbântă 
din nou doar uitându-se la ea. Sarah se aplecă înainte, cu mâinile pe 
pervaz, cu fundul întors înspre el. Fereastra era deschisă, perdelele 
fluturau. 

— Tu chiar vrei să fac infarct? 

Sarah se uită peste umăr la el şi râse. 

— N-am fost niciodată aşa de fericită. 

Rakkim se uita la ea şi de afară se auzeau diverse sunete. Biciclete. 
Vaiete de pescăruşi. Sfărâmarea continuă a valurilor. Vuietul 
elicopterelor ce treceau pe deasupra, aproape tăcute. Spaţiul aerian în 
capitală era restricţionat, dar aici nu era. Aici nimic nu părea 
inaccesibil. 

— Hai înapoi în pat. 

— Spune... 

— Te rog? 

Perdelele se învârtiră în jurul ei. Sfârcurile îi erau tari şi întunecate. 

— Uită-te la noi, Rikki, să facem dragoste cu fereastra deschisă. 
Sigur ne-au auzit afară. Uită-te la noi, în public, ţinându-ne de mână, 
şi nu numărăm minutele până când trebuie să merg acasă. Nu trebuie 
să-mi repet în minte ce scuze o să-i spun lui Redbeard, nici să mă 
gândesc la toate răspunsurile pentru toate posibilele întrebări pe care 
s-ar putea să mi le pună. Colarusso e singurul care ştie că suntem aici. 
Suntem liberi, zise ea, mergând către el, iar soarele din spate o 
învăluia în aur. Nu vreau s-o caut pe Fatima în noaptea asta. 

— Bine. 

— Nu vreau s-o caut nici mâine. Vreau să fac dragoste şi să dorm 
până târziu dimineaţa. Vreau să iau micul dejun în cafeneaua aia pe 
care am văzut-o. Vreau să alerg în soare şi să beau cafe-frappe 
mexican şi să ascult muzică. Vreau să dansezi cu mine. Şi apoi vreau 
să facem iar dragoste. 

Rakkim o privi apropiindu-se. Era acum la marginea patului, şi 
Rakkim simţi mirosul de sex pe ea. 

— Şi eu vreau asta. Cu excepţia dansului. 

Sarah urcă alunecând în pat, şi Rakkim îi mângâie umezeala dintre 
picioare. 

— Hai să stăm aici cât de mult timp putem, îl rugă ea. Pentru că o 
dată ce plecăm, o dată ce-o găsim, o să înceapă totul din nou. N-o să 
mai fie loc pentru noi... 

— Nu-i adevărat. 

Sarah îl vâri înăuntrul ei, îl vârî atât de lin şi firesc de parcă fusese 


întotdeauna parte din ea. 

— N-o să fie aşa, sublinie ea. De îndată ce plecăm de-aici, va porni 
cronometrul. Ne vom uita mereu peste umăr. 

Se legănă lent şi blând peste el, şi Rakkim se potrivi mişcării ei, iar 
căldura ei iradie prin el. Sarah se încleştă mai strâns de el, cu un sunet 
ca torsul de pisică, strângându-l la bază, şi Rakkim ţipă uşor când 
Sarah alunecă peste el, absorbindu-l în ea. 

Rakkim gemu şi-şi arcui spinarea. 

Părul ei flutură în plete negre în lumina asfinţitului în timp ce se 
mişca deasupra lui. 


CAPITOLUL 41 
Înainte de rugăciunile de la amiază 


— Nime’ n-o să-ţi răspundă la uşă, domnu”, zise băiatul când 
Rakkim apăsă pe sonerie. Ş-aşa jumate din butoane nu merge. 

Avea poate zece ani, cu ochi sălbatici şi cu păr blond murdar, slăbuţ 
ca o funie. Hainele de pe el erau mototolite, şi evident nu dormea 
decât în ele. 

Rakkim se uită în jur în timp ce Sarah îşi scotoci în poşetă. Urcaseră 
scările la intrarea într-un bloc de apartamente, ultima adresă 
cunoscută a Fatimei Abdullah, conform informaţiilor pe care le 
obținuse Colarusso. Un cartier mizerabil din Long Beach, majoritatea 
catolici. Lăzi răsturnate de gunoi şi maşini prădate şi abandonate pe 
străzi. Dacă Fatima se prostitua şi acum, dimineaţa târziu era cel mai 
bun moment s-o găseşti acasă. Îşi petrecuseră ultimele trei zile la 
motelul de lângă plaja Huntington, fără să se grăbească, prefacându-se 
a fi pur şi simplu doi îndrăgostiţi, nedorindu-şi să se termine. Era cel 
mai apropiat lucru de o lună de miere pe care probabil o vor avea. 

Sarah îi dădu puştiului o bancnotă de zece dolari. 

— O căutăm pe Fatima Abdullah. Uneori îşi spune Francine Archer. 
Sau Felicity Anderson. 

Îl plătise prea repede pe băiat. Prea repede şi prea puţin. 

Băiatul îşi strecură banii în tenis. Îşi stinse apoi cu grijă ţigara şi o 
înfăşură într-o bucată de ambalaj de gumă de mestecat. Gata de fugă. 

— N-am auzit niciodată de ea. 

— Cum te cheamă? zise Rakkim. 

— Cameron, răspunse băiatul, întinzând mâna. Asta costă tot zece 
dolari. 

Rakkim îi împinse mâna la o parte. 

— Îţi dau o sută pentru informaţii folositoare. 

Căută în memoria celularului cea mai recentă fotografie a fiicei lui 
Safar Abdullah. Era o fotografie a poliţiei veche de cinci ani — tot ce 
putuse obţine contactul lui Colarusso de la Departamentul de 
Personal. 

Cameron se holbă la imagine şi în cele din urmă încuviinţă. 

— Dă-mi banii, ceru el şi ezită. Fă-mi şi o copie. 

Rakkim îi dădu cinci bancnote de douăzeci. Celularul scoase 
fotografia printată şi i-o dădu şi pe aceasta. 

Cameron mânui fotografia de parcă era un fulg de zăpadă. 

— A fost frumoasă. Nu... nu mai arată aşa acum. 

— În ce apartament stă? întrebă Rakkim. 


— Nu mai stă aici. Şi n-o cheamă nici Francine, nici Felicity, nici 
Fatima. Îşi zice Fancy. Fancy Andrews. 

— N-am venit să-i facem probleme, zise Sarah. Vrem numai să 
discutăm cu ea despre tatăl ei. 

— N-are niciun tată. N-are nicio familie. 

— Eu sunt Sarah, apropo, zise ea şi-i dădu mâna. E o plăcere să te 
cunosc, Cameron. 

Puştiul se uită la Rakkim. 

— Dar tu, domnu”? Şi pentru tine e o plăcere? 

— Unde s-a mutat Fancy? întrebă Sarah. Nu s-ar fi dus fără să-ţi 
spună. 

— O ajutam câteodată, zise Cameron, cu privirea trecând de la 
Sarah la Rakkim, şi fixându-se pe Sarah. Are dureri de cap... şi 
dobitocii o necăjea uneori. Am încercat să-i spun când vin, dar... 

— Dobitocii nu te necăjeau şi pe tine? întrebă Rakkim. 

— Eu sunt prea rapid, replică el, şi se înnegură brusc la faţă. Şi n- 
am eu ce le trebe lor. 

— E bine că te-a avut pe tine ca prieten, zise Rakkim. 

— Dacă eram mai mare, nu i-aş fi lăsat să-i facă necazuri, zise 
Cameron, cu ochii sclipind. Ea zicea că nu-i mare brânză. Zicea că nu-i 
supărată decât că trebe să-i lase pe gratis. Ca şi cum asta m-ar face să 
mă simt mai bine. 

Sarah îi puse o mână pe umăr, dar băiatul se smuci la o parte. 

— Trebuie s-o găsim. 

— Plecaţi de-aici, domnu”, zise Cameron. Acum. Rakkim coborî 
scările înapoi pe trotuar, căci îi văzuse deja şi el. Plecaţi, domnu. Nu 
dau doi bani pe tine, dar nu vreau să pună mâna pe ea. 

— Rakkim? zise Sarah. 

Trei vlăjgani se apropiau în viteză de el, dar unul rămase în spate, 
fără să se grăbească. Acela era probabil şeful. Cei mai nerăbdători 
erau tinerii masivi de douăzeci şi ceva de ani, raşi pe cap şi bine 
hrăniţi, dar şeful era încordat ca o strună de vioară. Purtau pantaloni 
largi de mătase şi tricouri ce le scoteau bicepşii în evidenţă, bocanci 
militari lustruiţi cu grijă şi la centură cuțite de armată. Capetele le 
erau rase în afara unui smoc de păr ce le cădea pleoştit pe frunte. 
Ghetto esprit. Cel mai înalt dintre ei avea un tatuaj prost tăcut al 
Fecioarei de Guadalupe pe gât. Îl înconjurară. Prea aproape. Ar fi 
trebuit să-şi lase mai mult loc de manevre. 

Liderul ajunse şi el, îi zâmbi lui Sarah şi schiţă un salut cu o pălărie 
inexistentă. 

— Ce faceţi voi aici, buni musulmani, aţi luat curba greşit? 

— Tocmai pleacă, Zeke, zise Cameron. 

Zeke îşi puse un deget pe buze, făcându-i semn să tacă. 

— Copiii trebuie văzuţi, nu auziţi. N-ai învăţat nimic? întrebă el, şi 


se întoarse spre Sarah cu un rânjet obscen. Probabil c-aţi uitat să 
plătiţi taxa de intrare când aţi venit, însă necunoaşterea legii... Aia-i 
maşina ta, Mohamed? îl întrebă pe Rakkim, arătând Fordul parcat 
lângă bordură. 

— Îţi place? întrebă Rakkim cu voioşie. 

Zeke îşi flutură degetele. 

— Cheile. Portmoneul. Tu poţi pleca. Târfa stă pe loc. 

— Nu pot să stau şi eu? replică Rakkim. Pari un tip aşa de 
distractiv. 

Lui Zeke nu-i plăcu acest răspuns. Nu se potrivea cu experienţa lui, 
dar înainte să-şi avertizeze tovarăşii să fie prudenţi, aceştia îşi 
scoaseră cuţitele de la centură, făcând lamele să lucească în lumină. 
Zeke scoase un baston din buzunar, genul masiv, ce aparţinea exclusiv 
trupelor de intervenţie ale poliţiei. Comă instantanee. Evident era o 
poveste foarte interesantă cum ajunsese el în posesia lui. 

— Oho, zise Rakkim. Acuma am păţit-o. 

Zeke îşi lovi uşor palma cu bastonul. Începu să-i avertizeze pe 
ceilalţi, dar era prea târziu. 

Cei trei derbedei se năpustiră asupra lui Rakkim. Un atac de grup 
era mai bine făcut în reprize, ca să nu se încurce unul pe altul, dar 
aceştia avuseseră parte de prăzi mult prea uşoare de prea multă 
vreme. 

Rakkim apucă mâna în care ţinea cuțitul cel din stânga sa, şi o 
răsuci cu putere. În acelaşi timp lovi cu marginea mâinii sale stângi 
traheea altuia. O lovitură laterală cu piciorul în genunchiul celui de-al 
treilea, în clipa când acesta se năpustea asupra lui. Fără să se uite, 
Rakkim se feri de lovitura bastonului ce îi trecu vâjâind pe deasupra 
capului. Zeke se trăgea acum înapoi, dar lovitura ratată îl 
dezechilibrase puţin, şi Rakkim se apropie cu uşurinţă de el, şi-l izbi 
cu mâna dreaptă în nas, făcându-l să se prăbuşească la pământ. În trei 
secunde toată banda era împrăştiată pe trotuar. 

Cel cu tatuajul cu Fecioara se ridică în şezut, ţinându-şi la piept 
încheietura ruptă a mâinii şi înjurând. Cel de-al doilea urlă de durere, 
cu piciorul răsucit într-un unghi nefiresc. Al treilea era culcat la 
pământ, abia respirând, cu mâinile şi cu picioarele zvârcolindu-se. 
Avea traheea zdrobită şi laringele blocat, iar faţa i se înroşise. În 
curând i se va învineţi. Apoi înnegri. Zeke era deja în picioare, 
mişcându-se cu agilitate, ignorând sângele ce-i ţâşnea din nasul spart, 
udându-i cămaşa. Luă bastonul de jos. 

— Rakkim? zise Sarah, părând şocată. Ăsta... ăsta de-aici nu poate 
respira. 

Rakkim îl simţi pe Cameron coborând treptele şi oprindu-se în 
spatele lui. 

Zeke scuipă sânge şi se uită la omul de pe jos, ale cărui spasme se 


domoleau acum. 

— Ştii, Mohamed, noi numai am glumit cu tine. 

Rakkim îi întinse mâna. 

— Sper că nu-i nicio supărare. 

Zeke strânse mai tare bastonul în mână, şi nu-i acceptă oferta. 

Vlăjganul cu încheietura ruptă se folosi de mâna bună ca să-l ajute 
pe cel cu genunchiul distrus să se ridice. Se îndepărtară ca într-o cursă 
cu trei picioare, gemând la fiecare pas. Îl ocoliră pe Rakkim cu mare 
prudenţă. 

— De ce nu stai pe-aici? întrebă Zeke. Mai am nişte prieteni pe care- 
aş vrea să-i cunoşti. O să ne întoarcem imediat ce organizăm o 
înmormântare ca lumea pentru Benny. 

Rakkim se uită după ei cum se îndepărtau. Benny nu mai scotea 
niciun sunet acum, zgâria pavajul cu unghiile. 

— Cine eşti, domnu”? întrebă Cameron. 

— Nu poţi să rămâi aici, zise Rakkim. 

— Am un milion de ascunzişuri. Nu mi-e frică mie. 

— Ai idee unde s-a mutat Fancy? întrebă Sarah. 

Rakkim se uită la ea. Era exact întrebarea pe care voise s-o pună el. 

Băiatul se holbă la vlăjganul mort. 

— Benny m-a ţinut o dată când au obligat-o pe Fancy să plătească 
taxa. M-a ţinut de păr şi m-a obligat să mă uit. Aş vrea să învăţ cum i- 
ai rupt gâtul, zise el uitându-se în sus la Rakkim. Poţi să mă-nveţi şi pe 
mine? 

— N-avem acum atâta timp. 

— Sigur... înţeleg. În iunie trecut, spuse el, uitându-se la Sarah, 
Fancy a venit pe la mine şi m-a adus la noua ei casă. A zis că e pentru 
ziua mea de naştere, dar ziua mea e în mai. Nu ştiu exact unde 
locuieşte, zise el, aruncând o privire spre Rakkim. Era noapte şi m-a 
dus cu maşina, oprindu-se într-o grămadă de locuri ca să-şi ia tot felul 
de lucruri. A zis că e maşina prietenei ei. Prietena ei e drăguță. Mi-a 
dat o pereche de pantofi care i-au rămas mici unui copil de-al ei. 

— Dă-ne un reper, zise Rakkim. 

— Aţi auzit vreodată de Disneyland? 

— Un fost parc de distracţii, nu? întrebă Rakkim. 

— Probabil cel mai important parc tematic din istorie, interveni 
Sarah. A existat un întreg imperiu Disney. Filme, emisiuni televizate, 
desene animate, de toate. 

— N-aş putea găsi apartamentul lui Fancy nici dacă m-ai plăti, zise 
Cameron. Dar se vede Disneyland de la fereastra ei. Mă rog, ce-a 
rămas din el. E un munte... 

— Space Mountain? întrebă Sarah. 

— Nu ştiu... avea zăpadă pe el. Nu zăpadă adevărată, bineînţeles... 

— Matterhom, atunci, zise Sarah. Space Mountain era în interior. 


Întotdeauna le confund. 

— Cum zici tu, zise Cameron. Asta-i tot ce ştiu. Are apartamentul la 
etajul doi şi am văzut zăpada. 

Rakkim îi mai dădu câteva sute de dolari. 

— După ce plecăm, o să fii tentat să-l cauţi pe Benny în buzunare. 
Rezistă tentaţiei. O să-ţi spui că dacă nu-i iei tu banii sau celularul, o 
să i le ia altcineva. Nu o face. Lasă pe altcineva să fure de la morţi. Nu 
tu. 

Băiatul se uită lung la el. 

— Când o găsim pe Fancy, vrei să-i transmitem un mesaj de la tine? 
întrebă Sarah. 

— Da, zise băiatul, clipind, şi apoi întorcându-şi privirea. Spuneţi-i 
să vină după mine. Să stea pe treptele de la Saint Xavier la amiază şi o 
s-o văd eu. Spuneţi-i că o s-o aştept în fiecare zi. 


CAPITOLUL 42 
Înainte de rugăciunile de la amiază 


Ştiri de ultimă oră. Terorism în Golf. 

Rakkim îşi puse pe masă kebabul de miel în timp ce reportajul se 
reflecta pe suportul de şerveţele. Imagini cu metal sfărâmat şi piloni 
prăbuşiţi. Rakkim se mută alunecând pe bancheta de vinilin roşu de la 
masa lui la Pious Sam's Pious Eats, apropiindu-se mai tare de ecran. O 
secţiune a podului General Masood, ce se întindea peste golful San 
Francisco, se prăbuşise la o oră de vârf. Sute de morţi. Camera focaliză 
pe cadavrele care pluteau în apă, apoi pe curentul ce izbea maşinile 
răsturnate de stâlpii de susţinere. Primarul oraşului apăru pe ecran, cu 
roba şi cu turbanul fluturând în vânt, pretinzând răspunsuri de la 
Redbeard pentru eşecul Securităţii Statului de a preveni atacul. În 
spatele lui, nişte femei în burka negre, impenetrabile în spatele 
vălurilor ce le ascundeau ochii, loveau pietre mari şi plate unele de 
altele, văitându-se cu durere şi cu furie în ploaie. 

Sarah abia îşi aruncă o privire pe ecran. 

Rakkim îi arătă imaginea. 

— Tu vezi asta? 

Sarah încuviinţă. 

— Încă un pod prăbuşit pentru care se dă vina pe terorişti. Scuza 
obişnuită pentru ani de zile de neglijenţă oficială. 

— Nu, de data asta, în loc să-i ocărască pe păgânii fără Dumnezeu 
care au făcut asta, dau vina pe Securitatea Statului pentru că a permis 
să se întâmple. 

— Ăsta e primarul Miyoki. Întotdeauna a fost un duşman al lui 
Redbeard. 

— L-a criticat vreodată pe Redbeard pe faţă? 

— Miyoki vrea să fie reales. E San Francisco. Sharia City. Aici se 
decapitează homosexuali în Centrul Civic în fiecare săptămână. 
Redbeard reprezintă tot ce urăşte Miyoki. 

Rakkim nu era însă convins. Denunţul public al lui Miyoki i se părea 
a fi încă o manifestare a declinului puterii politice a lui Redbeard. 

— Ce s-a întâmplat? Nu te-ai atins de mâncare. 

Sarah îşi împinse farfuria la o parte. 

— Chiar a trebuit să-l omori? 

— Nu. Aş fi putut să-l las pe nemernic să mă taie. Şi poate Zeke l-ar 
fi lăsat să aibă o repriză cu tine ca premiu. 

— Sunt recunoscătoare, nu mă înţelege greşit. Ştiu ce aveau de gând 
să ne facă, dar pe ceilalţi doi nu i-ai omorât. Numai le-ai... rupt 


oasele, ca să nu ne poată face rău. 

Rakkim se prefăcu absorbit de reportajul de la televizor. 

— A fost mai uşor. 

— Ce înseamnă asta? 

— Înseamnă că lucrurile s-au întâmplat foarte rapid, că 
antrenamentul a preluat comanda şi eu l-am lăsat. 

— Dar, dac-ai fi avut timp... nu l-ai fi omorât? Nu? 

Rakkim ştia ce voia să spună. Sarah văzuse cu o oră înainte cât de 
rapid era; văzuse fedainul din el şi se speriase. Şi pe el îl speria uneori. 
Era şi altceva în spatele întrebărilor ei. Anthony Jr. vorbise cu ea la 
patinoar. Probabil îi spusese cum Rakkim îi tăiase în alee pe el şi pe 
gaşca lui, cum Rakkim dansase în jurul lor în noaptea aceea, 
înjunghiindu-i de o sută de ori, dar niciodată suficient de adânc să 
cauzeze daune permanente. Anthony Jr. îi spusese probabil despre 
cicatricile lui. Se oferise să i le arate la un moment dat. Rakkim spera 
că Sarah văzuse dincolo de bravada băiatului, că înţelesese ce se 
întâmplase de fapt. Viteza era uşoară. Controlul de sine era partea cea 
grea. 

Rakkim îi luă mâna. 

— Nu sunt ca asasinul, dacă de asta eşti îngrijorată. 

— Pur şi simplu mă gândesc... mă gândesc că e greu să nu-ţi placă 
ceva la care eşti aşa de bun. 

Rakkim îi dădu drumul mâinii. 

— N-am de gând să-mi cer scuze. 

— Nu asta îţi cer, zise Sarah, întinzându-şi mâna spre el. Eşti sigur 
că nu vrei să-l chemi pe Colarusso să ne ajute s-o găsim pe Fancy? 

— Deja l-am pus în pericol. N-o să-i fac situaţia şi mai grea. 

— Atunci îl putem suna pe Colarusso de la o fermă de date. Complet 
anonim... 

— Un apel de la o fermă de date înseamnă că cineva care vrea să-şi 
ascundă identitatea încearcă să-l contacteze pe Colarusso. Ce crezi că 
spune asta oricui îl monitorizează? întrebă Rakkim, rezemându-se de 
spătar şi coborându-şi vocea. Anthony e singurul care ştie că suntem 
aici. Orice contact cu el pune asta în pericol. Am pe cineva aici de 
care ne putem folosi. 

Sarah îşi trase mâna înapoi. 

Rakkim se uită la maşinile ce treceau vâjâind pe autostradă la 
distanţă. Veniseră cu maşina de la Long Beach, admirând peisajele, 
încercând să decidă ce să facă în continuare. Sarah observă cât de 
multe biserici catolice erau aici, multe dintre ele având chiar şi cruci 
pe turle, ceva strict interzis în capitală. Poluarea era mai accentuată 
aici decât de-a lungul coastei. Vara trecută peste optsprezece mii de 
oameni muriseră de boli respiratorii grave în timpul unei inversiuni 
termice de trei săptămâni. Însă nu apăruse niciun cuvânt la ştiri. Nici 


în presa locală, nici în cea naţională. Colarusso îi spusese lui Rakkim 
la patinoar, îi spusese că toţi poliţiştii aveau butelii de oxigen în 
echipament. Pe ecran le apăru nota de plată pentru prânz. Rakkim 
introduse banii în fantă. Apăsă pe butonul „Nu e necesar rest”. 

— Am trecut pe lângă o moschee cam cu un kilometru şi jumătate 
în urmă, zise Sarah. Vreau să verific website-ul de reţete să văd dacă 
mi-a mai lăsat mama vreun mesaj. Internet café-ul lor sigur are filtrele 
necesare. 

— N-ai avut niciun program aranjat cu ea? 

Sarah clătină din cap. Trecu un camion încărcat cu pepeni verzi, 
mari cu dungi negre. 

— Întotdeauna stabileam contacte la intervale neregulate. 

— E prudentă. Asta-i bine. 

Sarah se uită afară pe fereastră. 

— Vreau s-o întâlnesc. Vreau s-o văd, să vorbesc cu ea... dar, în 
acelaşi timp, aproape că-mi doresc să nu mă fi contactat deloc. Sarah 
se uită la Rakkim. Aş vrea să fim şi acum la hotel. 

— Spune numai şi... 

Sarah clătină din cap. 

— Nu mă ispiti. 


CAPITOLUL 43 
După rugăciunile de la amiază 


— N-ai fost la masa de prânz, soră, zise abia respirând sora Elena, o 
novice. 

— N-am vrut să fiu ispitită de plăcinta cu căpşuni a surorii Gloria. 

Katherine voise să fie singură. Minciuna era un păcat minor, uşor de 
ispăşit. 

— Maica Superioară vrea să-ţi vorbească. 

Katherine rămase pe loc. Sora Elena îi crezuse minciuna, dar 
Bernadette nu-i va accepta refuzul de a răspunde convocării. Vântul îi 
flutură sutana, dar Katherine nu făcu niciun efort să şi-o ţină pe lângă 
ea. Angelina avusese dreptate despre acest nou şef al Robelor Negre. 
Ibn Azziz era mai mult decât periculos. Era toxic. 

— Am avut coşmaruri azi-noapte, zise ea, am văzut trâmbe de fum 
negru înălțându-se deasupra dealurilor la depărtare. M-am trezit, 
numai să descopăr că sunt adevărate. 

O văzu pe sora Elena tremurând, o călugăriţă cinstită de douăzeci şi 
ceva de ani, dulce şi blândă ca o porumbiţă albă. Katherine se întrebă 
ce va face fata aceasta când conflagraţia va ajunge la ea, se întrebă ce 
ar face Sarah într-o situaţie asemănătoare. Aveau aproximativ aceeaşi 
vârstă. Elena fusese lăsată la mănăstire de mama ei, o adolescentă 
musulmană care se refugiase la călugăriţe pe durata sarcinii, şi care 
după aceea se furişase afară, fugind în alt oraş, undeva unde să n-o 
găsească nimeni. Sarah... avea doar cinci ani când o abandonase 
Katherine. 

— Arde pădurea acolo? întrebă sora Elena, uitându-se la fum. Nu e 
anotimpul pentru aşa ceva. 

— E Newcastle. 

Mănăstirea era o fostă cabană de vânătoare la marginea pădurii 
naţionale din California Centrală. Cel mai apropiat oraş era Newcastle, 
o comunitate de tăietori de lemne la optzeci de kilometri distanţă şi o 
întreagă zi de mers pe drumul neregulat, plin de făgaşe şi tot numai 
meandre. Un oraş prea aglomerat pentru a se ocupa de politică, cu 
musulmani şi creştini trăind laolaltă. Călugăriţele erau întotdeauna 
tolerate în excursiile lor regulate după cumpărături, dar Katherine 
monitoriza frecvențele poliţiei, ştiind că orice probleme vor apărea 
vor fi semnalate prima dată în Newcastle. Observase o schimbare 
săptămâna trecută, canalele religioase naţionale prezentând numai 
furie turbată şi paranoia. 

— Soră? zise sora Elena, punându-şi o mână pe Katherine. N-ar 


trebui s-o lăsăm pe Maica Superioară să aştepte. 

Pe tot drumul înapoi, sora Elena arunca mereu priviri furişe înapoi, 
către fuioarele de fum, încercând să nu se uite, împiedicându-se o dată 
din cauza dorințelor atât de contradictorii. Probabil va mărturisi 
uitatul înapoi ca pe o slăbiciune şi-şi va accepta pedeapsa cu graţie. La 
urma urmei, soţia lui Lot nu fusese transformată într-un stâlp de sare 
pentru că se uitase înapoi către ploaia de foc şi pucioasă pe care 
Dumnezeu o stârnise peste oraşele Sodoma şi Gomora? 

O poveste îngrozitoare — se gândise Katherine prima dată când o 
auzise să fie pedepsită pentru simpla curiozitate. Era catolică pe atunci 
şi când îşi împărtăşise cu voce tare dezaprobarea, călugăriţa de la 
Şcoala Christ the King le spusese că distrugerea soţiei lui Lot nu era 
din cauza curiozităţii ei, ci a neascultării, deoarece îngerul Domnului îi 
interzisese exact acest lucru. Katherine răspunsese că îngerul era prost 
dacă se gândea că există cineva care n-ar fi curios să vadă aşa ceva, şi 
că soţia lui Lot fusese curajoasă şi Lot fusese laş. Katherine mai spuse 
că ea s-ar fi uitat, chiar dacă ar fi fost transformată într-un nenorocit 
de stâlp de sare. Era prima dintre multele bătăi pe care le îndurase la 
Christ the King. Când îşi amintea acum incidentul, nu se gândea la 
bătaie, ci la ideea unui mare oraş distrus într-o secundă de o ploaie de 
foc, şi contemplă posibilitatea că întreaga istorie a omenirii era un 
dans în care Dumnezeu şi diavolul îşi schimbau mereu locul unul cu 
celălalt. 

Sora Elena gâfâia în timp ce urcau scările către biroul Maicii 
Superioare de la etajul trei al mănăstirii. Prea mult timp la calculator, 
nu îndeajuns demult timp petrecut afară la aer. Katherine nu era 
obosită deloc. Avea cincizeci de ani acum, şi era într-o formă fizică 
excelentă. Mănăstirea era în mare măsură autonomă, şi Katherine 
lucra la fel demult pe terenurile şi la coteţele şi grajdurile de animale 
ca celelalte, iar în timp ce călugărițele se rugau în fiecare zi mai multe 
ore întregi, Katherine se plimba pe cărările şi pe dealurile învecinate. 
Părul îi era şi acum negru, sânii mici încă fermi... destul de fermi, şi 
în unele nopţi se răsucea în patul tare, prinsă între starea de veghe şi 
somn, şi se gândea la soţul ei, iar în unele nopţi, Dumnezeu s-o ierte, 
se gândea la fratele lui, Redbeard. 

Sora Elena bătu la uşa biroului la început şovăitor, apoi imediat mai 
tare, ca şi cum s-ar fi mustrat singură pentru că-i era frică, şi 
Katherine observă încheieturile roşii ale degetelor fetei, rană deschisă. 
Elena era favorita Maicii Superioare, şi ca atare i se poruncea să facă 
de două ori mai mult decât oricărei alte novice — freca zilnic dalele de 
piatră din biserică şi îndeplinea muncile grele cele mai de jos de la 
bucătărie fără să se plângă. 

— Intră, se răsti Maica Superioară dinăuntru. 

— Mulţumesc, dragă, zise Katherine către sora Elena, intrând 


înăuntru şi închizând uşa în urma ei. O chinui pe fata asta prea tare cu 
munca, Bernadette. 

— Bună ziua şi ţie, Kate. 

Maica Superioară era o călugăriţă veştejită şi mohorâtă, cu şuviţe de 
păr alb ieşindu-i de sub acoperitoarea capului, părând mult mai 
bătrână decât era de fapt. 

Katherine se adăpostea în mănăstire de douăzeci de ani deja, de 
când fusese asasinat soţul ei. Dacă autorităţile i-ar fi descoperit 
prezenţa, la orice moment în aceşti douăzeci de ani, toate persoanele 
din mănăstire ar fi fost executate, trupurile le-ar fi fost mutilate şi 
mănăstirea în sine ar fi fost rasă de pe faţa pământului. Însă Katherine 
nu se temuse niciodată că va fi denunţată în toată această perioadă, 
nici chiar în cele două ocazii când agenţii lui Redbeard cercetaseră 
mănăstirea. Ultima dată -— deja trecuseră zece ani de-atunci — ieşise din 
ascunzătoarea ei dintre pereţii prezbiteriului cu un şal pe care-l 
tricotase pe întuneric. Bernadette îl purta încă şi acum în unele seri de 
iarnă când se uitau împreună la televizor din biroul ei, numai ele 
două. Bernadette, care, deşi nu mânca aproape nimic, iubea emisiunile 
culinare, în timp ce Katherine nu era interesată decât de ştiri. Aşa că 
se uitau pe rând. 

— Tocmai am primit vorbă din Beijing, zise Bernadette. 

leşi de după birou şi se aşeză cu grijă pe o canapea cu spătar curbat. 
Din diverse locuri din tapiţerie ieşeau bucăţi întregi de căptuşeală, în 
ciuda peticirii constante. Biroul era mic, singurul ornament era un 
crucifix de mari dimensiuni şi o fotografie cu Papa Ioan Paul al II-lea, 
cel care fusese papă când intrase Bernadette în ordin. 

— Surorile şi-au terminat munca la clinica din districtul navetiştilor. 
Dozimetrele lor n-au înregistrat nimic. 

— Ei bine, deci gata cu Beijingul, şi cu Shanghaiul. După atâţia ani, 
cred că va trebui să ne punem încrederea în Sarah acum. Şi în 
Dumnezeu, bineînţeles, zâmbi Katherine. 

Bernadette se încruntă. Nu gustase niciodată vreo glumă când era 
vorba de religie. Erau verişoare şi, deşi Bernadette era cu doisprezece 
ani mai mare, fuseseră întotdeauna apropiate. Când Katherine se 
convertise la islam şi se măritase cu James Dougan, orice contact între 
ele încetase. Chiar şi aşa, când venise vremea să se ascundă, Katherine 
nu avusese nicio îndoială unde va fugi. Nu avusese nicio îndoială că 
va fi primită. 

—E o povară grea pentru o persoană atât de tânără, zise 
Bernadette. 

— Am aşteptat douăzeci de ani ca s-o contactez, se răsti Katherine. 
Crezi că aş fi pus-o în pericol dacă aveam vreo altă opţiune? 

Ochii lui Bernadette se înăspriră. 

— Ar fi trebuit să te gândeşti la asta înainte să te converteşti la 


religia aceea barbară. Nu mi-a plăcut niciodată de soţul acela al tău. 
Prea frumos, dacă vrei să ştii ce gândesc. Prea ambițios. 

— Nu credinţa e problema, Bernadette. Problema e cu credincioşii. 

Bernadette îi evită privirea. Era o dispută veche între ele. 

Douăzeci de ani. „De ce m-ai părăsit?” Acesta fusese primul lucru pe 
care Sarah i-l scrisese, după ce se convinsese că într-adevăr mama sa 
era cea care intrase în legătură cu ea. 

Sarah fusese internată în spital după asasinarea tatălui ei, ghemuită 
într-un pat de la Terapie Intensivă, cu pneumonie acută. Katherine 
moţăia pe un scaun lângă tubul cu oxigen al fiicei ei, când o sunase 
Redbeard, cu vocea slabă, să-i spună că James era mort, şi că deja 
câţiva dintre cei mai buni oameni ai lui erau pe drum spre spital. 

De ce m-ai părăsit? O întrebare fără răspuns. Niciun răspuns care să 
fie de-ajuns pentru Sarah. Niciunul nu era de-ajuns pentru Katherine, 
de asemenea. 

În noaptea de dinainte de a fi omorât, James o ţinuse strâns în braţe 
şi-i şoptise că, dacă se întâmplă ceva cu el, orice, oricât de inofensiv ar 
părea, să o ia pe Sarah şi să se ascundă cu ea. Îi pusese în mână un 
şirag de mătănii, şi-i spusese că mărgelele de lemn conţineau 
informaţii codificate, cheia unui secret mai important decât viaţa lui. 
Informaţie ce trebuia protejată cu orice preţ. 

În dimineaţa aceea din spital, Katherine fusese forţată să aleagă 
între un secret necunoscut şi fiica pe care o iubea, în stare de şoc încă 
după ce auzise veştile, şi extrem de conştientă de fanteziile ei adultere, 
îşi imaginase că Redbeard era în spatele asasinării lui James. Că de 
Redbeard se temuse James. Neavând decât un minut la dispoziţie 
pentru a se hotărî, alesese să o lase pe Sarah în urmă. Soţia cea bună. 
Mama cea rea. 

— Ne-ai lipsit la prânz, zise Bernadette. A fost supă de linte. 

Katherine îşi pipăi mătăniile. Chiar şi cu bănuielile pe care le avea, 
n-ar fi putut-o lăsa pe Sarah dacă Angelina nu i-ar fi promis că o să 
aibă grijă de ea până când Katherine se va întoarce. Douăzeci de ani şi 
încă nu se întorsese. După ce mătăniile scoseseră în cele din urmă la 
iveală secretele, Katherine aflase că Redbeard fusese nevinovat... la fel 
de nevinovat ca ea. Însă aflase acest lucru prea târziu. Fuga ei 
convinsese autorităţile că ea era cea care-şi trădase soţul şi asta o 
transformase într-o femeie marcată. 

— Ai auzit de dificultăţile de la Newcastle? o întrebă Bernadette. 

Katherine îşi trecea mătăniile printre degete. Nu mai era 
musulmană, dar mărgelele de lemn o făceau să se simtă mai bine. 

— Azi-dimineaţă devreme m-am plimbat până în vârful dealului şi 
am ştiut că ceva nu e în regulă. Toate stelele erau pe cer şi niciuna nu 
mi s-a părut că arată bine. Chiar înainte de amiază, am auzit câteva 
apeluri către Poliţia din Newcastle. Vânzătorul local de maşini, un 


catolic, era acuzat că şi-a obţinut transplantul de cornee pentru ochi 
de la copii musulmani sănătoşi. Se forma deja o mulţime în faţa 
reprezentanţei unde lucrează, întărâtată de nişte femei de la moscheea 
cea mai conservatoare. Instinctele mele au fost totdeauna ascuţite, ştii 
asta, continuă ea, privindu-şi verişoara în ochi. Nu că mi-a fost de 
prea mare folos. L-am avertizat pe James să nu meargă la Chicago în 
dimineaţa aceea. L-am implorat să stea cu mine la spital până când 
Sarah se va simţi mai bine, dar el m-a sărutat şi s-a grăbit să plece, de 
parcă ar fi fost nerăbdător să moară. 

Se întoarse cu spatele, cu fălcile încleştate. Chiar şi după atâţia ani, 
încă era furioasă pe el. 

— Focul se va stinge de la sine, zise Bernadette. Nebunia va trece. 

Katherine luă mâna verişoarei ei şi o simţi răcoroasă, uscată şi 
uşoară ca aripa unei păsări. 

— O să plec. Cu ochelarii şi proteza dentară, n-o să fiu recunoscută. 
Mă îndoiesc că mă mai caută cineva. De-acum sunt deja parte din 
istoria străveche. 

— Nici nu vreau să aud, zise Bernadette, strângându-i mâna. Eşti în 
siguranţă aici. 

Katherine clătină din cap. 

— Nimeni nu e în siguranţă nicăieri. 

— „Domnul este păstorul meu”, recită Bernadette. Nu sunt numai 
cuvinte, Kate. Sunt cuvintele lui Dumnezeu. Este promisiunea Lui 
către noi. 

Katherine îşi sărută verişoara pe amândoi obrajii. 

— Te iubesc, Bernadette. 

În ochii lui Bernadette apărură lacrimi nevărsate. 

— Lumea e un codru negru, plin de lupi... ori de câte ori ieşi din 
mănăstire, aprind lumânări ca să te întorci cu bine. 

Katherine devenise neliniştită în aceşti ultimi ani, făcând din ce în 
ce mai multe excursii. La Sacramento, New Medina şi Bakersfield. O 
vizită secretă la Tahoe din Statul Liber Nevada, unde efectiv se dusese 
să înoate o dată. Niciodată în Seattle, însă. Fusese tentată să o caute 
pe Sarah, să o observe de la distanţă... dar n-o făcuse niciodată. Riscul 
era mult prea mare. Sau frica ei era. Cea mai frumoasă excursie fusese 
o vizită glorioasă la Los Angeles cu trei ani în urmă împreună cu 
Bernadette. Sunetul clopotelor de biserică răsuna din toate părţile. 

— Ce-i aşa de distractiv? o întrebă Bernadette. 

— Mi-am amintit de excursia noastră la Hollywood, şi la cum ţi-ai 
pus mâinile pe amprentele vedetelor de cinema. Ai ales mereu 
starletele cele mai neruşinate. Femei destrăbălate jucând roluri 
destrăbălate. M-am tot întrebat ce fel de gânduri păcătoase aveai. 

Bernadette se înroşi. 

— Poate că mă rugam pentru sufletele lor nemuritoare. 


— Te distrai, Bernadette. Parcă erai o şcolăriţă. 

Bernadette îşi întoarse privirea. Pielea de sub ochii ei era aproape 
transparentă. 

— A fost distractiv. 

Katherine îi mângâie mâna. 

— Plec mâine. Sunt multe de făcut, şi nu le pot lăsa pe toate în 
cârca lui Sarah. 

O bătaie în uşă şi uşa se trânti de perete. În prag era sora Elena, fără 
să fie invitată. 

— Bărbaţi! Sunt doi bărbaţi la poartă, rosti ea, agitată. Au intrat pur 
şi simplu înăuntru... 

Katherine şi Bernadette se ridicaseră deja în picioare. 

— Ascunde-te, îi ceru Bernadette. 

— E prea târziu, răspunse Katherine şi se îndreptă spre uşă. O să 
explic foarte limpede că n-ai avut idee cine sunt. O să le spun că te-am 
păcălit cu perfidia mea diabolică. Poate... poate c-o să pot să-i 
conving. 

O îmbrăţişă. Bernadette o ţinu strâns la piept în timp ce pe scări se 
auzeau paşi urcând în grabă. 

— Nu te teme, Bernadette. Sarah va face ce noi n-am putut. 
Katherine o sărută pe obraz şi se întoarse să-i înfrunte pe cei care-o 
găsiseră în cele din urmă. 

Dar nu erau doi bărbaţi în uşă. Era un bărbat şi un băiat. Un bărbat 
scund şi păros şi un băiat subţire şi posac, amândoi plini de praf şi 
transpiraţi de la drum. 

— Eu sunt Spider, iar acesta e fiul meu Elroy, zise bărbatul zâmbind 
atât de larg că părea să i se crape faţa. Tu eşti Katherine Dougan şi eu 
sunt un geniu, adăugă el, bătând din palme de încântare. E o plăcere 
să te întâlnesc. Împreună o să schimbăm lumea. 


CAPITOLUL 44 
Înainte de rugăciunile de la apusul soarelui 


Rakkim arătă cu un gest din cap indicatorul „Bine aţi venit la Yorba 
Linda”, pe lângă care trecură cu maşina. 

— Nu aici s-a născut preşedintele ăla de pe vremuri? 

— Sunt impresionată, zise Sarah. Richard Milhous Nixon, al treizeci 
şi şaptelea preşedinte al Statelor Unite. S-a născut pe 9 ianuarie 1913, 
la Yorba Linda, California. 

El e unul dintre aceia care sunt sculptați în muntele din South 
Dakota? 

— Nu. Nu. 

Rakkim îşi dădu seama după expresia ei că nu-i plăcea să-şi aducă 
aminte de munte. Muntele Rushmore, aşa se numea. Dinamitarea celor 
patru chipuri sculptate pe munte fusese unul dintre primele proiecte 
ale noii republici musulmane. Redbeard nu fusese de acord, 
argumentând că e o risipă de timp şi de bani, dar Robele Negre 
insistaseră, zicând că e idolatrie şi cinstirea păgânilor unei ţări ce nu 
mai exista. În cele din urmă, Redbeard cedase, fără îndoială folosindu- 
se de această acceptare, ca să obţină în schimb alte favoruri pentru 
propriile scopuri. Distrugerea celor patru chipuri se dovedise a fi mult 
mai dificilă decât se anticipase, dimensiunea enormă a muntelui 
provocând greutăţi chiar şi cantităților masive de explozivi folosite. 
După şase luni de la demolare, feţele rămăseseră încă parţial intacte, 
nişte chipuri groteşti în pustiu. 

Nu găsiră niciun mesaj de la mama lui Sarah pe site-ul de reţete 
pentru soţia cea bună. Doar sfaturile obişnuite pentru soțiile 
credincioase, la prepararea mâncărurilor favorite. Sarah fusese în 
moschee o oră întreagă, petrecându-şi majoritatea timpului rugându- 
se, în timp ce Rakkim o aştepta în maşină. În ciuda dezamăgirii ei, 
părea... senină când ieşi. Pregătită. 

Sarah verifică GPS-ul. 

— Ai mai fost vreodată acasă la sergentul Pernell? 

Rakkim îşi ridică privirea spre un elicopter ce trecea pe deasupra, 
un aparat de zbor vopsit în culoarea roşie specifică marilor corporaţii. 
Simţea că nu se va obişnui niciodată cu elicopterele ce zburau peste 
oraş. 

— Nu de când s-a mutat aici. Mi-a fost instructor de luptă corp la 
corp în Academie. Am lucrat împreună o scurtă perioadă când a ajuns 
prin rotaţie într-un pluton de luptă cu un an mai târziu. Academia 
preferă să nu-şi ţină instructorii pe teren prea mult timp, şi instructorii 


se plictisesc predând la clasă. Am pierdut contactul când am devenit 
luptător umbră. Pernell e un om bun. Plin de înverşunare şi de 
amărăciune, dar cine-l poate învinovăţi? 

— Ce vrei să spui? 

— A fost rănit într-o operaţiune din Noua Guinee. O mină de teren. 
Şi-a pierdut picioarele... 

— Fedainii n-au fost trimişi niciodată în Noua Guinee. 

Se auzi dispozitivul GPS: „Întoarceţi la dreapta la următoarea 
intersecţie.” 

— Spune-i asta lui Pernell. Probabil o să te înveţe câteva cuvinte 
noi. Şi-a pierdut picioarele şi un braţ i-a fost amputat deasupra 
cotului, dar are cele mai bune proteze disponibile. Plastic rusesc. 
Biocipuri chinezeşti. Se poate îmbrăca singur, poate alerga la maraton, 
mânuieşte un cuţit mai bine ca orice civil. Are patru soţii şi pe toate le 
ţine ocupate. Atâta că nu mai poate lucra pe teren. Nici pe departe. 

— De aceea e înverşunat? 

Rakkim ridică din umeri. 

— Cine n-ar fi? 

— Ție ţi-e dor de asta? 

— Pernell a încercat să predea din nou la Academie, zise Rakkim, 
fără să răspundă. A rezistat un an de zile înainte să-i calce pe coadă pe 
toţi cei din conducere. Pernell nu s-a descurcat niciodată la politica 
militară, şi rănile suferite au făcut să fie şi mai rău. A fost demobilizat 
cu onoruri şi l-au lăsat la vatră cu o pensie întreagă. Cu o zi înainte să 
se mute la Yorba Linda, s-a oprit la Blue Moon. Mi-a pus la pământ doi 
gardieni din club pur şi simplu din principiu, înainte să apuc să-l duc 
în birou. Nu l-am văzut niciodată bând ceva mai tare decât infuzie de 
khat, dar în noaptea aia am terminat o sticlă de vodcă poloneză, 
discutând despre toate problemele lumii. De atunci nu l-am mai văzut. 

Trecură pe lângă o moschee, una mare, în stil tradiţional, cu domul 
acoperit cu cioburi mărunte de lapislazuli. Yorba Linda era un bastion 
al islamului cucernic, un orăşel de căsuțe curate înconjurate de loturi 
de jumătate de hectar, case de doctori, avocaţi şi oameni de afaceri de 
succes. Având cea mai mare rată a natalității din California, şcolile 
religioase islamice de aici — madrasele — erau supraaglomerate de elevi 
serioşi. 

— Ce te face să crezi că prietenul tău o să poată să ne ajute s-o 
găsim pe Fatima Abdullah? întrebă Sarah. 

„Faceţi la dreapta la indicatorul stop.” 

— N-am spus că e prietenul meu. Pernell are legături cu poliţia 
locală. Instruieşte trupe SWAT cu tactici avansate, le arată câteva 
arme exotice. O să poată să afle despre ea ceea ce noi nu putem. 

— Ai încredere în el? 

— E fedain. 


Câteva minute mai târziu, după ce sunară la poartă, opriră maşina 
şi-l găsiră pe Pernell aşteptându-i în pragul uşii duble, cu cele patru 
soţii în spatele lui. Una dintre soţii ţinea un bebeluş să râgâie. Toate 
patru erau îmbrăcate în hajiburi şi chadoruri de un galben palid, 
numai ovalul perfect al feţelor lor fiind vizibil. Pernell era un bărbat 
înalt şi oţelit de patruzeci şi ceva de ani, cu părul negru tuns scurt şi 
cu o barbă mare, cu obrazul plin de khat. Era îmbrăcat cu pantaloni 
albi largi şi cu o cămaşă cu mânecă lungă, deşi era foarte cald. Îl 
îmbrăţişă pe Rakkim, îl sărută pe amândoi obrajii şi-l bătu pe spate cu 
mâna cea bună. 

— Pe ţâţele fleşcăite ale papei, da’ mi-a fost dor de tine. 

Singurul om din lume cu o duzină de copii care se simte singur, zise 
Rakkim. 

— Paisprezece copii. Doi fii noi cu boaşe mari de arabi, zise Pernell 
şi se uită la Sarah. Şi ea cine e? 

— Sarah, dă-mi voie să ţi-l prezint pe Jack Pernell. Jack, aceasta e 
Sarah, femeia cu care o să mă însor. 

Pernell o măsură pe Sarah din cap până-n picioare, ca pe o ofertă la 
licitaţie. 

— Încântat, spuse el, şi-i făcu un semn din cap, fără să o atingă. 
Soţiile mele o să te conducă înăuntru, continuă, şi-l apucă pe Rakkim 
de gât, ducându-l în altă direcţie. Hai să mergem în curtea din spate. 
Ultimul lucru pe care vreau să-l aud sunt muierile ciripind despre 
epiziotomii şi migrene, şi despre cea mai bună metodă de a găti 
carnea de pui. 

Rakkim îi aruncă o privire peste umăr lui Sarah în timp ce Pernell îl 
ducea mai departe. 

Ocoliră casa către curtea din spate, şi Rakkim îşi dădu seama că 
aceasta era mult mai mare decât părea din stradă. Avea patru aripi, 
câte una pentru fiecare soţie şi copiii ei; iar în structura centrală 
Pernell îşi avea probabil tronul de stăpân. Traversară o peluză 
ordonată şi se opriră lângă o piscină de dimensiunile unui bazin 
olimpic. O lebădă albă gonflabilă plutea în lumina soarelui. Din casă 
se auzeau sunete de copii, ţipete şi plânsete, de asemenea râsete, însă 
nu era niciun semn al prezenţei lor în exteriorul casei. Nicio jucărie, 
nicio bicicletă, niciun leagăn. Doar lebăda. Pernell îşi ţinea trupa în 
frâu cu o mână de oţel. Copiii erau responsabilitatea femeilor. Sau a 
madraselor. Băieţii mai mari vor primi instrucţie specializată de la el, 
dar aceasta nu va avea loc în apropierea casei. 

— Arăţi bine, zise Rakkim. 

Pernell îl conduse în jurul perimetrului curţii, revenind apoi pe 
propriile urme. 

— Sigur că da, făcu el. Servomecanismele din genunchi se ard şi 
piesele de rezervă sunt defecte. Am avut o infecţie urâtă ce m-a pus la 


pat pentru o săptămână. Tocmai am ieşit din spital. În afară de asta, 
sunt ţanţoş şi vioi ca un cintezoi, se răsti el, uitându-se la Rakkim, cu 
un ochi acoperit parţial de albeaţă. Ce faci aici? Ai venit să-ţi întrebi 
bătrânul sergent dacă vrea să-ţi fie cavaler de onoare? 

— Am nevoie de nişte ajutor. 

— Ţi-aş fi putut spune şi eu asta acum câţiva ani, zise Pernell, 
scuipând zeama de khat pe iarbă. Faptul că ai fost făcut maior după 
prima misiune arată ce penibili sunt fedainii din ziua de azi. Faptul că 
te-ai retras după prima misiune arată cât de penibil eşti tu, rosti 
Pernell, clătinând din cap. 

— Ce risipă! Talentul pe care ţi l-a dat Allah... şi tu-l arunci 
deoparte. Inşallah, ridică el din umeri. 

— Ai o casă frumoasă aici. Afacerea asta de consultanţă cred că-ţi 
merge bine. 

Pernell apucă o portocală dintr-un copac şi i-o aruncă lui Rakkim, 
aproape fără să-şi întrerupă ritmul de mers. 

— Poliţişti. Ei cred că dacă poartă o armă înseamnă că sunt luptători 
şi că răspunsul la orice situaţie este o grenadă explozivă. Eu fac ce pot. 
Fiţoşii ăştia din trupele SWAT cred că le ştiu pe toate şi că eu nu sunt 
decât un boşorog perimat. De obicei îmi trebuie zece minute întregi 
să-i dezvăţ de ideea asta. Chiar mai repede dacă trebuie să-i rup falca 
la câte unul, dar şefilor nu le place când fac asta. Nu e muncă 
adevărată, dar îmi pune mâncare pe masă. 

Rakkim curăţă portocala şi-şi puse cojile în buzunar. 

Pernell îi aruncă o privire rapidă şi continuă să meargă. 

— Arăţi complet terminat. Fătuca aia a ta te toacă, nu glumă. 

Rakkim îşi vârî în gură o felie de portocală. 

Un cosaş sări în faţa lui Pernell şi acesta îl nimeri cu un scuipat de 
zeamă de khat ţintit la fix. 

— Eşti un prostănac c-ai aşteptat până acum să te aşezi la casa ta. 
Ar fi trebuit să ai deja două sau trei neveste cel puţin până acum. Şi 
nu te lăsa fraierit de aiureala aia cu o singură soţie. Ai stat prea mult 
timp pe lângă catolici, dacă gândeşti aşa. 

Portocala era dulce şi suculentă. 

— Una o dată e mai mult decât suficient. 

— Asta-i o greşeală. O singură soţie crede că eşti al ei. Dacă ai două, 
sau trei, sau patru, toate ştiu că pot fi înlocuite cu un simplu şi rapid 
„divorţez de tine”. De trei ori şi-i afară în stradă. O bună musulmană 
ştie asta, ştie că singura ei speranţă este să ţină bărbatul din casă 
mulţumit. Allah ne-a permis patru neveste dintr-un motiv clar. 

— Mersi de sfat. 

— Dar n-o să m-asculţi. Totdeauna ai fost un îndărătnic. Da’ nu-i 
nimic, o să-ţi dai şi tu seama. Muieruşca aia a ta pare simpatică, dar 
are creier. Am văzut asta numai din felul cum stătea acolo în picioare. 


O femeie cu creier, asta înseamnă să cauţi probleme. 

Rakkim îşi mestecă ultima felie de portocală, cu sucul scurgându-i- 
se pe bărbie. 

— Mie-mi plac problemele. 

— Vino să mă vezi după câţiva ani şi să-mi spui atunci că încă-ţi 
mai plac, zise Pernell, trecându-şi degetele prin barbă. 

Merseră în tăcere până ajunseră înapoi la piscină. Pernell se aşeză 
pe un şezlong, şi pe față îi ieşiră în relief cicatricele minuscule. 
Rakkim se aşeză lângă el. 

— Nu mi-ar strica un asociat la afacerea de consultanţă. Fac bani 
buni şi cu un asociat ca lumea m-aş putea extinde. Poliţia se dă peste 
cap să angajeze foşti fedaini. E vremea să-ţi vinzi cuibul ăla de 
destrăbălări şi să faci nişte bani cinstiţi. 

Rakkim se uită la lebăda ce plutea pe suprafaţa apei. 

— Şi unde-i distracţia în asta? 

— Nu e nicio distracţie în nimic, rosti încet Pernell. 

Se controlă însă de îndată ce două dintre soțiile sale şi Sarah ieşiră 
pe uşa din spate a casei aducând ceşti, ceai şi prăjituri. Pernell aşteptă 
până când soțiile aşezară gustarea pe măsuţă, turnară ceaiul în ceşti 
pentru amândoi şi se retraseră cu o plecăciune. Sarah rămase pe loc. 
Pernell îşi puse cinci cuburi de zahăr în ceaşcă. 

— I-am spus lui Rakkim că ar trebui să se însoare cu patru soţii. El 
pare să creadă că nu e în stare să facă faţă la mai multe în afară de 
tine. 

— Eu sunt tot ce poate duce. 

Pernell ciocni linguriţa de ceaşcă amestecând. 

— Nu te pune să răspândeşti porcăriile astea moderne către soțiile 
mele, zise el cu un zâmbet care nici măcar nu încerca să pară autentic. 
Şi vorbesc serios, adăugă el, întorcându-se spre Rakkim. Da, femeia 
asta chiar o să te bage în bucluc. 

Rakkim se uită la Sarah care se înapoie în casă. 

— Pe asta şi contez. 

Pernell îşi sorbi zgomotos ceaiul. 

— De ce fel de ajutor ai nevoie? 

— Caut o soţie de închiriat. Pe termen scurt... Pernell chicoti. Nu 
pentru mine. O cheamă Fatima Abdullah. Ultimul nume folosit a fost 
Fancy Andrews, zise Rakkim şi-i arătă fotografia din telefonul lui, 
printând apoi o copie pentru el. Poza asta e de cinci ani. A fost 
arestată în Little Vatican pentru că a furat portmoneul unui client. Cu 
un an înainte a mai fost arestată o dată pentru posesie de heroină. 

— Little Vatican e plin de violatori. Dar la ce te şi poţi aştepta? 
Catolici. 

— Speram că un contact de-al tău de la Moravuri să-mi dea un 
indiciu unde s-o găsesc. 


Pernell îşi împinse buza de jos înainte uitându-se la fotografie. 

— Cinci ani de când a fost arestată? Şi cinci săptămâni e prea mult 
în stilul ăsta de viaţă. Poate fi oriunde acum. Poate a murit demult. 

— Ştiu, zise Rakkim, aplecându-se înainte. Toate capetele de 
acuzare au fost retrase la ultimul arest. Adjudecare administrativă. 
Ceea ce înseamnă că l-a plătit pe polițistul care a arestat-o, într-un fel 
sau altul. Mă gândesc că poate a mai fost arestată de câteva ori de 
atunci şi nu s-a făcut niciun raport oficial. 

— S-au mai văzut cazuri din astea din când în când, spuse Pernell, 
sorbindu-şi ceaiul. Ce treaba ai cu ea? 

— O caută taică-său, minţi el cu uşurinţă şi dezinvoltură. E pe 
moarte şi nu-i mai pasă de ruşinea pe care a adus-o familiei. Îi datorez 
o favoare. 

— Deci nu scoţi niciun ban din asta? 

— Îţi voi plăti bucuros pentru timp şi expertiză. 

— Cum ai plăti o femeie de închiriat? 

— N-am chef de ceartă, Jack. Vreau numai s-o găsesc pe fată. 

Pernell îl plesni peste umăr. Tare. 

— Nu m-am mai certat cu nimeni ca lumea de multă vreme. 
Probabil aş fi depăşit dacă m-aş apuca de o ceartă acum cu tine. 

— Las” că ştiu eu. Tu eşti cel care m-a învăţat cum să mă lupt 
murdar. 

— Eu sunt cel care te-a învăţat că nu există o luptă murdară. Nu 
există decât luptă. 

Îşi zâmbiră unul altuia recunoscând amândoi acest adevăr. Singurul 
adevăr. 

— N-ai fost cel mai bun recrut pe care l-am avut vreodată, zise 
Pernell, uitându-se fix la piscină. Au fost câţiva mai buni decât tine. 
Hector Cinque... el avea cele mai rapide mâini pe care le-am văzut în 
viaţa mea. E mort acum. A fost împuşcat în gât acum cinci ani într-o 
misiune de lângă Mombasa. 

— Am auzit că diplomatul pe care l-au adus nici măcar n-a avut 
nimic folositor. 

Pernell clătină din cap. 

— N-am ştiut asta. Operaţiune tipică a Biroului Central. Emir 
Zingarelli... ai lucrat vreodată cu el? Nu? Şi el era mai rapid decât 
tine. Nu aşa de rapid ca Cinque, dar rapid. Şi Zingarelli e mort, 
continuă Pernell şi un ţânţar i se aşeză bâzâind pe proteza mâinii. 
Elicopter prăbuşit pe coasta Texasului. Se poate să fi fost o rachetă a 
papistaşilor... sau poate un dobitoc de la întreţinere care n-a strâns 
bine un şurub unde trebuia. Cinque şi Zingarelli amândoi morţi, şi 
uite-ne pe noi, doi eroi prăjindu-ne la soare. Amuzant, nu? 

Ţânţarul se ridică de pe mâna lui Pernell bâzâind şi Rakkim îl prinse 
între degetul mare şi arătător. Se uită apoi lung la Pernell. 


— De mai multe ori în ultimii ani v-am urât pe toţi cei cu 
amândouă mâinile şi cu picioarele întregi. Pe voi toţi cu misiuni ce vă 
aşteaptă în viitor. Uneori... uneori aş vrea să nu fi avut pe mine 
armura de corp când am călcat pe mina aia de teren. Acoperământul 
ăla de titan mi-a salvat viaţa. 

Pernell îşi şterse ochiul lăptos. Nu era o lacrimă. Pernell nu plânsese 
probabil niciodată în toată viaţa lui. Aşteptă acum să zică Rakkim 
ceva, şi în cele din urmă dădu din cap. 

— Mulţumesc că nu-mi spui cât de norocos sunt. Mulţumesc că nu- 
mi spui că Allah are cu siguranţă un plan pentru mine. 

— Dacă Allah are un plan, nu ni-l spune şi nouă. 


CAPITOLUL 45 
După rugăciunile de la apusul soarelui 


— Se spunea că aici era cel mai fericit loc de pe pământ, zise Sarah 
în timp ce înconjurau un carusel imens prăbuşit. 

Mai mult de jumătate din grinzile metalice fuseseră smulse. 

Rakkim îi arătă un bărbat cu salopeta de zugrav în jurul gleznelor, 
fumând, în timp ce soţia de închiriat care stătea în genunchi în faţa lui 
îşi mişca fără încetare capul înainte şi-napoi. 

— Ăla probabil ţi-ar zice că încă e. 

Disneyland fusese abandonat cu douăzeci de ani în urmă, mare 
parte a infrastructurii prădată, dar suficient demult din fostul parc era 
încă acolo, fie că piesele erau prea grele pentru a fi mutate, fie că nu 
meritau vândute. Se duseră în pas de plimbare către rămăşiţele 
muntelui Matterhorn. Majoritatea muntelui fals fusese distrus, dar 
vârful acoperit de zăpadă rămăsese, sclipind în lumina lunii, cel mai 
luminos punct din întuneric. 

Noaptea trecută Pernell verificase echipele de poliţie de la 
Departamentul de Moravuri, până găsise un detectiv care o cunoştea 
pe Fancy; acesta zicea că Fancy picase câteva trepte pe scara socială 
de când lucra în Little Vatican. Ultima dată când auzise el de ea, 
Fancy lucra în Disneyland cu restul soțiilor de cincisprezece minute. 
Detectivul spunea că şi acum era grozavă la faza fără mâini, dar că era 
mai bine dacă-ţi închideai ochii. Pernell le oferise lui Rakkim şi lui 
Sarah ospitalitatea casei lui —- aceştia luaseră cina împreună, însă 
refuzară să rămână peste noapte. Era târziu când plecaseră de la 
Pernell, prea târziu ca să meargă la Disneyland. Dormiseră până după 
prânz şi apoi se plimbaseră pe faleză. Sarah insistase să hrănească 
pescăruşii. Când se întorseseră la motel făcuseră dragoste, dar 
amândoi aveau atenţia distrasă, prea conştienţi de trecerea timpului. 

Începuseră căutările pe aleea principală din Disneyland, întrebând o 
soţie de împrumut care-şi stabilise punctul de lucru într-un tramvai 
răsturnat dacă o cunoştea pe Fancy. Îi costaseră cinci dolari să afle că 
nu. Li se răspunsese „Nu” de multe ori în timp ce rătăceau în zigzag 
prin parc. Oameni de afaceri în grupuri de doi sau trei colindau 
străzile pustii, legănându-şi valizele în timp ce femeile îi strigau. 
Musulmani şi catolici, funcţionari sau muncitori, şi orice altceva. 
Grupuleţe de tineri duri se rezemau de clădiri, dar în ciuda izolării şi a 
lipsei poliţiei, în parc se desfăşurau relativ puţine infracţiuni. Soţiile 
plăteau găştile să păstreze pacea, iar găştile nu voiau să alunge 
clientela. 


O soţie de închiriat care lucra sub un Mickey Mouse crăpat le spuse 
că Fancy agăța clienţi lângă castelul Cenuşăresei. Castelul era un loc 
mai aglomerat, mai mulţi bărbaţi stăteau să se uite la meciuri de 
baschet pe telefoane, în timp ce-şi aşteptau rândul. Însă pe Fancy n-o 
văzură. 

— Nu mi-a plăcut de Pernell când am crezut că o să ne ajute, zise 
Sarah. Acum îmi place şi mai puţin de el când văd că informaţiile de 
la el sunt probabil inutile. 

Rakkim se duse la cei trei vlăjgani rezemaţi de o gondolă întoarsă 
cu fundul în sus. 

— Bună seara. 

Cel mai masiv dintre bărbaţi era o matahală palidă, cu fruntea lată, 
care purta doar o salopetă ca să-şi arate tatuajele. Se uită la Sarah. 

— Asta-i prea bună pentru cuibul ăsta de şobolani. O să scoţi din 
pâine toate târfele de-aici. Am un număr la care să suni în Newport. 
Mucho luxos. Spune-le că Jimmy Boy te-a trimis. 

— Mersi, zise Rakkim. Căutăm o soţie pe nume Fancy. 

Jimmy Boy râse. 

— Fancy nu-i chiar aşa de fantastică. Nici nu se compară cu ce-ai tu 
la braţ. 

După ce-i dădură bărbatului cincizeci de dolari, Rakkim şi Sarah se 
îndreptară spre rămăşiţele aventurii maritime „În căutarea lui Nemo”. 
Rakkim îşi scosese banii dintr-un alt buzunar, ca să nu arate cât de 
mulţi bani avea de fapt la el, dar totuşi rămase cu ochii în patru, să nu 
fie urmăriţi. 

Sarah văzu locul „În căutarea lui Nemo” prima, când observă un 
peşte imens de scândură pe care cineva îl arsese în câteva locuri cu o 
torţă. Trenuleţul era de fapt într-un rechin mare de beton albastru cu 
alb. Clienţii fostului Disneyland evident intrau printr-o serie de portiţe 
în gura larg deschisă a rechinului. Deşi majoritatea dinţilor fuseseră 
rupti, rechinul în sine părea în cea mai mare parte intact. Din 
interiorul ochilor roşii de plastic licăreau diverse luminiţe. Sarah se 
îndreptă direct către gură, dar Rakkim îi puse o mână pe umăr. 

— Stai să vedem dacă nu există vreo uşă prin spate. 

Sarah zâmbi. Înconjurară amândoi rechinul şi găsiră o rampă ce 
ieşea de la coada rechinului, cu ieşirea acoperită de plăci putrezite de 
placaj pe care cineva le rezemase peste ea. Sarah se strecură înăuntru 
înainte să apuce s-o oprească. Se strecurase printre plăcile îndoite fără 
să atingă nimic. Rakkim veni imediat în urma ei, mergând încet, 
lăsându-şi ochii să se acomodeze cu întunericul. Auziră nişte voci în 
faţă, râsul unei femei. Sarah se opri şi Rakkim apăru lângă ea. 

O femeie stătea aplecată peste un crab mare de teracotă roşie, cu 
mâinile încleştate pe cleştii desfăcuţi. Purta o bluză albă cu înflorituri 
şi o fustă scurtă ridicată în jurul şoldurilor. Un om de afaceri curăţel 


într-un costum verde era în spatele ei, pompând, cu pantalonii pe el şi 
centura încă nedesfacută. În nişte nişe din perete erau mai multe 
lumânări ce licăreau şi proiectau mişcările celor doi în umbre 
nebuneşti pe pereţi. Omul de afaceri ajunse la orgasm cu o serie de 
înjurături gâfâite şi se trase un pas înapoi. Încă gâfâind, îşi aruncă 
prezervativul pe jos şi-şi şterse penisul de fusta ei, vârându-şi-l înapoi 
în pantaloni. Femeia se întoarse pe loc şi-şi aruncă pe spate părul lung 
şi negru. Zâmbi în lumina mişcătoare a lumânărilor. Era Fancy. 

— Ahh! Ce bine a fost. M-ai înfierbântat aşa de tare, soţul meu. 

— Îhî. 

Omul de afaceri îşi trecu un pieptene prin păr. 

— Nu pleca încă, zise Fancy mângâindu-i faţa, dar bărbatul se trase 
înapoi. Încă cincisprezece minute. Am eu metode să aduc un bărbat 
înapoi la viaţă. 

Omul de afaceri îşi vârî pieptenele înapoi în buzunar. 

— Divortez de tine. Divorţez de tine. Divorţez de tine. 

Se îndreptă cu paşi mari către gura rechinului şi ieşi lovind ceva cu 
piciorul în drum. 

Fancy se şterse cu o cârpă şi-şi aranjă fusta. Ridică de jos bancnotele 
pe care i le azvârlise bărbatul. Brusc le simţi prezenţa şi tresări. 

— N-am bani. 

— Nu-i nicio problemă, zise Sarah, făcând un pas în lumină. Nu 
suntem interesaţi de bani. 

Fancy se crispă când îl văzu pe Rakkim, dar îşi întoarse atenţia 
imediat către Sarah. 

— Doi tineri musulmani de treabă aşa ca voi într-o excursie prin 
sălbăticie. Mă descurc cu asta. 

— Nu, nu-i asta, zise Sarah. 

— Nu fi timidă, spuse Fancy, lingându-şi buzele. Decât dacă asta-ţi 
place. 

Avea ochi ca de pisică şi obraji supli, şi se mişca grațios. Evident 
fusese foarte frumoasă, înainte de toţi aceşti oameni de afaceri. 

— Am venit să vorbim despre tatăl tău, interveni Rakkim. Suntem 
dispuşi să-ţi plătim pentru conversaţie, se grăbi el să adauge, când o 
văzu trăgându-se înapoi, temându-se că va fugi. 

Sarah o luă de mână. 

— E important, Fatima. 

Fancy îşi întoarse capul într-o parte. Flăcările lumânărilor fluturară. 
Erau lumânări parfumate. Nucă de cocos. 

— Te rog... te rog, nu-mi spune aşa. 

Sarah o ţinu în continuare de mână. 

— Eu sunt Sarah. El e Rakkim. Trebuie să vorbim despre tatăl tău. 

Fancy se uită de la unul la celălalt. 

— De ce? 


— Am vorbit cu Cameron, zise Rakkim. Ne-a transmis să-ţi spunem 
că te salută. 

— E bine? întrebă Fancy. 

— Ar vrea să te viziteze din nou pe tine şi pe prietena ta, zise 
Rakkim. A zis că a fost cea mai frumoasă zi de naştere din viaţa lui. 

— Şi lui Jeri Lynn i-a plăcut de el, spuse Fancy, aşezându-se pe 
crab, cu umerii lăsaţi. Ar fi trebuit să mă întorc să-l iau cu mine. 
Cameron n-are pe nimeni care să aibă grijă de el. 

— Toţi cei de aici avem asta în comun, rosti Sarah, aşezându-se 
lângă ea. Eu mi-am pierdut părinţii când aveam cinci ani. Rakkim a 
rămas orfan la nouă ani. 

Fancy se uită la ea lung, ca să fie sigură că nu o minţea. 

Aşa de aproape, la lumina lumânărilor, îi era vizibilă faţa de sub 
machiaj. Fancy era suptă la faţă şi bolnavă, irosindu-se văzând cu 
ochii. 

— Eu... eu aveam şapte. Niciodată nu poţi să treci peste asta, nu-i 
aşa? 

— Nu, răspunseră Rakkim şi Sarah în acelaşi moment. 

— Aş vrea nişte bani, zise Fancy încet. Aţi zis că o să mă plătiţi. Nu 
cred că e greşit să cer bani dacă vă ajut. Şi asta o să fac, nu? 

Rakkim îi puse un teanc de bancnote în mână. Fancy făcu ochii mari 
şi Rakkim aproape se aşteptă s-o audă spunând că era prea mult, dar 
ea îşi puse pur şi simplu banii în sutien. Când făcu asta, Rakkim văzu 
o cicatrice perfect rotundă la baza gâtului ei. Şi Sarah o văzu. 
Cicatrice de traheotomie. Insigna de curaj a dependentului. Evident 
avusese parte de prea multe supradoze şi fusese adusă înapoi la viaţă. 
Probabil împotriva voinţei ei. Rakkim văzuse suficient de mulţi 
oameni murind, oameni care se luptaseră cu el în timp ce el se chinuia 
să-i salveze, mulţumiţi să alunece afară din lumea asta, gata să-şi 
încerce norocul în cealaltă. 

— Tatăl tău a murit imediat după ce s-a întors din China, zise 
Sarah. 

Fancy ridică din umeri. 

— Eu şi mama... l-am aşteptat la aeroport. S-a înfuriat pe noi. Nu 
trebuia să ştim că se întoarce acasă. Am văzut imediat că era bolnav. 
A zis c-a mâncat mâncare stricată în avion, mâncare de păgâni, dar 
mi-am dat seama că minţea. Totdeauna îmi dădeam seama. Dar de ce 
vă interesează pe voi toată chestia asta? se uită ea la Sarah. 

— Fac o cercetare istorică a acelei perioade. Anii de dinainte de 
preluare. Înainte de atacul sionist. 

— Şi ce-are asta de-a face cu tatăl meu? El era deja mort pe-atunci. 

— Mă documentez şi despre situaţia generală. Tatăl tău... 

— Cred că e frumos să fii profesoară de istorie, zise Fancy, jucându- 
se cu o şuviţă de păr. Şi eu voiam să mă fac profesoară. Învăţătoare de 


fapt. Întotdeauna mi-au plăcut copiii, continuă ea şi-şi răsuci părul 
între degete. Nu pot avea copii. 

— Îmi pare rău, zise Sarah. 

— Nu-i nimic. Probabil n-aş fi fost o mamă bună, oricum. Tu nu eşti 
istoric, zise Fancy, uitându-se brusc la Rakkim. 

Rakkim zâmbi. 

Fancy nu-i răspunse la zâmbet. 

— Eu îi cunosc pe bărbaţi. Pot să-mi dau seama de multe lucruri 
despre ei înainte să-şi deschidă măcar gura. Numai după pantofii din 
picioare. Sau după mâini. Sau ochi. Mai ales după ochi. Dar nu-mi pot 
da seama de nimic despre tine, zise ea, clătinând din cap şi aruncând 
apoi o privire către Sarah. Tu poţi? 

— Am crescut împreună, răspunse Sarah. Îl cunosc. 

Fancy se uită în continuare la Rakkim. 

— Sper. 

— Când tatăl tău s-a întors din China, a vorbit despre călătoria sa? 
întrebă Sarah. Despre locurile unde-a fost, oamenii pe care i-a 
întâlnit? 

— Îmi amintesc că a vomat foarte mult. Şi că mama plângea. 

— A lucrat la barajul acela mare din China, zise Sarah. Precis că a 
fost foarte entuziasmat de asta. 

— Nu m-am mai gândit la zilele alea de foarte mult timp. Eram aşa 
de fericită atunci. Tata era strict, dar mă iubea aşa demult, spuse 
Fancy, continuând să se uite numai la Sarah. Îmi spune nestemata lui. 
Mă ţinea în braţe şi-mi spunea nestemata lui. 

Rakkim o lăsă pe Sarah să vorbească. Lui Fancy evident i se acrise 
deja cu totul de bărbaţi. Pereţii din interiorul rechinului erau acoperiţi 
cu graffiti obscene şi pe jos era plin de ambalaje de mâncare şi alte 
mizerii. Mirosea a urină, a carton ud şi a lenjerie murdară. Lumânările 
parfumate ale lui Fancy n-aveau nicio speranţă să acopere mirosurile, 
dar erau înduioşătoare. Poate credea că erau bune pentru afaceri. 

— Casa în care ai trăit a fost demolată acum mulţi ani, am verificat, 
zise Sarah. 

— Nimeni n-a vrut să trăiască în casa aia. Era piază rea. Toată 
lumea a ştiut când a murit tata. Cum a murit. Aşa de bolnav. 

— Nu l-aţi dus la un doctor? N-am găsit nicio înregistrare. 

— A venit un doctor acasă. Unul pe care nu l-am mai văzut 
niciodată. I-a dat tatei nişte pastile pentru durere, şi i-a zis mamei să 
stea în casă. Să aibă grijă de el. O casă rea. O casă fără noroc. Apoi 
mama a murit aşa de curând după aceea... 

Fancy clătină din cap. Sarah se uită la Rakkim. 

— Mama ta a murit la trei ani după tatăl tău. Sunt sigură că ţi s-a 
părut prea curând, dar... 

— A fost la mai puţin de trei luni. Am fost de faţă. Mama conducea 


pe autostradă, a explodat o roată şi am avut accident. Ne duceam în 
deşert să ne rugăm. Mama conducea cu mare viteză. Mi-au spus c-a 
fost un miracol c-am supravieţuit. Mama a trecut prin parbriz, dar eu 
n-am avut decât o tăietură foarte mică pe picior. Mi-au spus că asta a 
fost voia Domnului. Mi-au spus că El are cu siguranţă planuri mari 
pentru mine. 

Râsetele îi răsunară în ecouri în interiorul rechinului. 

— Ce s-a întâmplat cu tine? zise Sarah. Cine a avut grijă de tine? 

Fancy trase de bluza de pe ea s-o aranjeze, şi cicatricea de la baza 
gâtului păru plină de sânge la lumina lumânărilor. 

— Un poliţist m-a dus acasă la el. Eu am vrut să stau cu mama, dar 
el mi-a zis să-mi iau lucrurile. A fost aşa de ciudat. Chiar şi acum mă 
întreb dacă nu cumva am visat. Erau bărbaţi în casă când am ajuns 
acolo. Ne încărcau toate lucrurile într-un camion de mobilă. Doctorul 
care a avut grijă de tata era şi el acolo. Nu ştiu de ce, dar şi el era 
acolo. Polițistul m-a lăsat să-mi pun nişte haine într-o geantă. Doctorul 
a părut supărat pe el, dar polițistul a zis că nu-i pasă. Apoi m-a dus 
acasă la unchiul meu. Unchiul meu era un bun musulman. A fost 
obligat să mă ia, dar nu cred că a vrut, de fapt. Fancy se uită la 
Rakkim. Mă întristează să vorbesc despre asta. Aş mai vrea nişte bani 
acum, te rog. 

Rakkim o plăti, privind-o cum ascunde noile bancnote. 

— Cameron părea să aibă ce mânca? întrebă Fancy. 

— N-ai nimic din zilele alea? zise Sarah. Nu neapărat de la tatăl tău. 
Poate că mama ta ţinea un jurnal... sau un calendar pe care să 
marcheze zilele până soseşte el acasă. Carnetele lui, valizele... ceva? 

Fancy clătină din cap. 

— Doctorul a ordonat să fie luate toate. A golit toată casa, zise ea şi 
expresia i se înăspri. Dar de ce întrebaţi de fapt despre tata? Şi nu-mi 
mai spune că ai o lucrare la istorie. Că nu te-am crezut nicio clipă. 

— Credem că tatăl tău a fost omorât, zise Rakkim. După ceea ce ne- 
ai spus despre accidentul de maşină, cred că şi mama ta a fost 
omorâtă. 

— Eşti poliţist? zise Fancy. N-am avut niciodată noroc cu poliţiştii. 

— Când tatăl meu se ducea undeva, întotdeauna îmi aducea ceva 
din călătorie, zise Sarah. Eu le ţineam ca pe-o comoară... 

— Norocul tău, întrebă Fancy, şi flăcările lumânărilor tresăriră, iar 
umbrele alergau pe pereţi. Mie nu mi-a adus nimic. 

— Nici măcar o vedere? întrebă Sarah. 

— Ce crezi c-o să faci cu toate întrebările astea, domnişoara istoric? 
zise Fancy. Ai de gând să trezeşti morţii? Nu contează cum au murit. 
Tot ce contează e că sunt morţi şi că nu mai poţi face nimic, nici tu, 
nici oricine altcineva. 

— Doctorul care l-a tratat pe tatăl său, cel care v-a golit casa... l-ai 


mai văzut vreodată? întrebă Rakkim. 
— Ascultaţi aici. Nu-mi pasă... 
Fancy se opri când Rakkim ridică o mână. 
— E cineva afară, zise Rakkim, stingând deja lumânările. 


CAPITOLUL 46 
Înainte de rugăciunile de seara târziu 


Valet-şase. Opt-cinci. Zece-damă. Văzând-o pe crupieră cu un şase, 
Bătrânul Înţelept nu mai acceptă cărţi la niciunul dintre cele trei 
jocuri de câte o mie de dolari fiecare. 

Magnatul de soia din Texas care ocupa prima poziţie se holba la 
cărţile din mână de parcă încerca să descifreze nişte hieroglife 
egiptene. Soţia lui, o blondă masivă, îşi învârti paharul cu băutură, 
făcând cuburile de gheaţă să se lovească unul de altul în timp ce se 
gândea cum să joace. După o meditaţie atentă, magnatul de soia ceru 
pe treisprezece, trase o carte pe faţă şi pierdu. Blonda masivă, cu 
cincisprezece — cincisprezece când crupiera avea un şase — ceru şi ea o 
carte, primi un nouă şi pierdu. 

Anna, crupiera, îşi întoarse cealaltă carte, un zece. Şaisprezece. 
Obligată să mai ia o carte, trase un cinci. Pentru douăzeci şi unu. 
Strânse toate fisele de pe masă şi ridică o sprânceană în semn de 
compasiune către Bătrân. 

— Ce ghinion oribil, zise blonda masivă, bătându-l pe Bătrân pe 
umăr. O s-o luăm de data asta, tăicuţule. 

Bătrânul o fixă cu răceală. Să fie atins de o texană care-i spunea 
tăicuţule. O texană cu un crucifix încrustat cu diamante la gât. O 
texană care nici nu ştia cum se joacă douăzeci şi unu, şi luase cartea 
ce-ar fi trebuit s-o facă pe crupieră să piardă. În câte feluri era asta o 
oroare? Singurul fel în care ar fi putut fi o jignire chiar mai mare era 
ca femeia să fi fost la menstruaţie. 

Valet-nouă. Valet-opt. Zece-zece. Crupiera arătă un patru. Bătrânul 
îşi împărţi decarii, primi o damă pentru primul zece şi un popă pentru 
al doilea. Perfect. Acum avea două de douăzeci, un nouăsprezece şi un 
optsprezece. 

Blonda masivă ceru o carte peste cinci-opt, primi un valet şi pierdu. 

Magnatul de soia ceru peste şase-şapte, primi un doi peste 
cincisprezece şi mai ceru o carte. Crupiera efectiv îl făcu să repete 
cererea. 

— Dă-mi, ce naiba, eşti surdă? zise papistaşul. 

Anna îi puse în faţă o damă. Făcându-l să piardă. Îşi întoarse 
propria carte, un rege, ceea ce-i dădea paisprezece. Următoarea carte 
era un şapte, ceea ce-i dădea douăzeci şi unu. Încă o măturare a 
tuturor fiselor de pe masă. Încă un zâmbet abia schiţat către Bătrân. 

— Hai să mergem, dragă, zise magnatul de soia. Crupiera asta ne 
poartă pică. 


Anna îi privi plecând. 

— Pun pariu că vă pare rău că pleacă. 

Bătrânul râse şi puse câte o fisă de o mie de dolari pe toate celelalte 
şase jocuri de pe masă, tăind astfel şansa oricui de a se apropia de 
masă. În majoritatea timpului îi făcea plăcere să aibă alţi oameni la 
masă, îi plăcea amestecul de oameni aduşi de drumuri în cazino. Feţe 
diferite. Poveşti diferite. Catolici şi musulmani moderați din Los 
Angeles, Chicago şi Seattle, papistaşi din Chattanooga, Atlanta şi New 
Orleans. Oameni de afaceri din Tokio, Beijing, Paris, Londra şi 
Brazilia. Un zumzet de limbi şi de dorinţe. Bătrânul era fluent în 
majoritatea limbilor. Majoritatea dorințelor, de asemenea. Astăzi însă, 
prefera să joace singur. 

Anna îi dădu cărţile pentru şase mâini şi-şi trase şi pentru ea un 
zece la vedere. 

Bătrânul ceru o carte peste şapte-cinci. Ceru peste cinci-opt. Ceru 
peste şase-cinci. Rămase cu nouă-valet. Rămase cu zece-opt. Ceru 
pentru nouă-trei. 

Anna întoarse un şapte. Câştigă astfel două mâini şi-i plăti pentru 
cele patru câştiguri. Mâinile Annei dansau peste pâsla verde, cu degete 
lungi, înguste şi cu manichiură perfectă. Mâini minunate. 

— Sunteţi sigur că nu vreţi să-i chem înapoi pe texani? murmură ea. 

— Va trebui să ne descurcăm numai noi doi, răspunse Bătrânul. 

O chelneriță trecu pe la masă şi-i aduse paharul obişnuit de scotch 
cu un singur cub de gheaţă. 

Bătrânul îi aruncă pe tavă o fisă de 25 de dolari, toastă către Anna 
şi luă o înghiţitură. Savură senzaţia. Se limita la un singur pahar pe zi 
în semn de respect faţă de rinichii şi ficatul lui. Transplanturile îl 
afectau din ce în ce mai mult şi stările de bine de după transfuziile 
săptămânale erau din ce în ce mai scurte şi mai puţin intense, o dată 
cu trecerea anilor. Îşi lăsă câteva picături de scotch pe limbă. Cu toată 
ştiinţa de pe lume, tot mai exista o limită superioară a existenţei 
umane. Allah însuşi, cel atotştiutorul şi îndurătorul, hotărâse că toţi 
oamenii trebuie să moară. Cum altfel ar putea să intre în paradis? 

Anna mai împărţi o dată cărţile. 

Bătrânul făcu alegerile aproape instinctiv. Frecând în linişte cărţile 
de pâslă când voia să ceară o nouă carte, punându-și fisa peste cărţi 
când nu mai voia alta. După atât de mulţi ani, ştia jocurile cu cele mai 
bune rezultate din punct de vedere matematic. Nu putea număra 
cărţile cu rezultate sigure - crupierii foloseau zece pachete, dar era 
discutabil dacă douăzeci şi unu era un joc de noroc sau teoria aplicată 
a numerelor. Nu că-i păsa Bătrânului. Sfântul Coran interzicea jocurile 
de noroc, dar el nu avea nicio criză morală față de ele. Nu avea nicio 
criză morală nici faţă de paharul zilnic de alcool. Chiar şi o costiţă de 
porc cu usturoi mergea când îi venea cheful. Allah îi va ierta 


slăbiciunile ocazionale. Zâmbi, gândindu-se la ce-ar fi zis primul lui 
profesor auzind un asemenea sofism. 

Anna îi răspunse la zâmbet, gândindu-se că plăcerea lui era 
îndreptată spre ea. Îi plăti jocurile câştigate şi luă restul fiselor 
pariate. 

Discipolii Bătrânului aderau la toate aspectele Coranului, dar 
Bătrânul nu se simţea obligat să facă asta. Oare nu Allah, cel 
atotştiutorul, îl înzestrase cu un creier, pofte şi exprimarea propriei 
dorinţe? Bătrânul urmărea afirmaţiile Cărţii fără greşeală. Îşi făcuse 
profesiunea de credinţă, şahada. Se ruga de cinci ori pe zi. Se înfrâna 
de la mâncare şi băutură în timpul zilei pe toată durata lunii de 
Ramadan. Dădea de pomană zece la sută din averea sa în fiecare an. 
Îşi făcuse hagealâcul la Mecca, şi la Ierusalim. 

Anna mai dădu o dată cărţile. Sunetul fâşâit al cărţilor alunecând pe 
pâsla moale şi verde se auzea ca alunecarea unor bâtlani pe un iaz. 

Bătrânul mai sorbi o dată din scotch. Lucrurile pe care Coranul le 
interzicea, el hotăra să le modereze. Obiceiurile sale alimentare nu 
erau cele mai imaculate. În tinereţe se răsese deseori cu totul pe faţă. 
Avea relaţii intelectuale şi de afaceri cu necredincioşi, intrase în casele 
lor, cinase la masă cu ei. Juca jocuri de noroc. Era infiltrat adânc în 
industria financiară şi bancară, a celor care trăiau din dobânzi, deşi 
cămătăria de orice fel era strict interzisă. Era lipsit de sobrietate în cel 
mai profund sens al cuvântului, adică deseori era amuzat de lume şi 
de el însuşi. 

Anna pierdu. Îl plăti. 

Bătrânul îşi mări mizele pariate. 

Cărţile alunecară peste suprafața mesei, împinse de degetele lungi 
ale Annei. 

Poate că diferenţa cea mai mare între Bătrân şi musulmanii 
tradiţionalişti era cât de mult se bizuia pe ştiinţă şi pe tehnologie. 
Islamul însemna supunere, însă supunerea față de Allah, îndurătorul, 
se pretindea de fapt credincioşilor. Nu supunerea intelectului personal. 
Nu supunerea curiozităţii. Interdicţiile din Coran erau acolo pentru că 
Allah, cel atotştiutorul, vorbea profetului Mohamed, fie-i numele 
binecuvântat, un om din secolul al VI-lea. Coranul reprezenta adevărul 
etern, dar oamenii care-l studiau erau într-o stare continuă de 
devenire. Interdicţiile aveau scopul de a-i menţine pe primii 
musulmani concentrați asupra vieţii de zi cu zi, dar Bătrânul se ridica 
deasupra istoriei. Asemenea credinţe ar fi considerate ca apostazie de 
Ibn Azziz şi de restul fundamentaliştilor, dar ei erau cei care duceau 
țara de râpă. Sateliții se prăbuşeau din cer. Reţeaua electrică naţională 
era degradată. Douăzeci de ani de la războiul civil şi de la separare, şi 
fostele State Unite erau acum reduse la nivelul unei ţări înapoiate din 
Lumea a Treia ale cărei principale exporturi erau alimentele şi 


mineralele. Bătrânul avea intenţia să schimbe asta. Califatul islamic de 
acum o mie de ani cucerise mare parte din lumea cunoscută, dar 
fusese de asemenea o grădină a ştiinţei şi a învăţăturii, o înflorire a 
tuturor artelor. Acele zile se vor întoarce. 

Anna pierdu. Îl plăti. Avea faţa roz sub luminile fluorescente. Anul 
trecut, la insistența iubitului ei, făcuse un avort. Un băieţel. Ea nu 
avea idee că el ştia. Bătrânul îi trimisese flori acasă a doua zi 
dimineaţa. Zeci de trandafiri albi. Nicio carte de vizită. Doar florile. 
Iubitul ei se înfuriase. O lovise. Călcase florile în picioare. După ce 
Anna venise la serviciu, Bătrânul trimisese doi oameni acasă la ea. 
Unul împachetase toate hainele iubitului, celălalt îl legase fedeleş şi-l 
pusese în portbagajul propriei maşini. Merseseră apoi cu ambele 
maşini departe în deşert şi-l înmormântaseră de viu. Veniseră înapoi 
până la jumătatea drumului şi-i lăsaseră maşina la marginea drumului 
cu o gaură în radiator. Se întorseseră apoi în Las Vegas în maşina lor. 

Anna îi mai zâmbi o dată. 

Nu-l îndepărtase pe iubit pentru că ar fi avut intenţii amoroase cu 
Anna. Iubitul o făcuse nefericită, şi Bătrânului îi plăcea ca toţi 
crupierii lui să fie veseli. 

Ellis, şeful sălii, îl privea fără nicio expresie pe chip. El fusese agent 
de bursă la Consiliul de Bursă din Londra, şi avusese de altfel mare 
succes, dar soţia lui se îmbolnăvise de cancer la creier şi, în ciuda 
tuturor eforturilor lui, murise în dureri înfiorătoare. Ellis venise la Las 
Vegas ca să-şi aline durerea, şi nu se mai întorsese niciodată. 

Chelneriţa se întoarse şi-i luă paharul gol de scotch. Purta o fustă 
scurtă, care-i punea în evidenţă picioarele frumoase. Ciorapi cu fir. 
Destrăbălare într-o linie lungă şi dreaptă. 

O chema Teresa. Avea douăzeci şi doi de ani, se născuse în Biloxi, 
Mississippi. Se mutase aici cu doi ani înainte. Studia la colegiul local 
ca să obţină o diplomă în administraţia hotelieră. Avea o medie de 3,4 
puncte. Bătrânul se mândrea cu faptul că îi ştia pe oamenii cu care 
intra în contact, şi intra în contact cu zeci de oameni în fiecare zi, sute 
de oameni în fiecare lună. Era unul dintre lucrurile pe care le adora la 
viaţa din Las Vegas. Întotdeauna era cineva nou. 

Cazinourile şi hotelurile erau pline de catolici, musulmani şi oameni 
din Bible Belt, niciunul dintre ei nu discuta despre religie sau politică. 
Te-ai fi putut uita în jur şi nici nu te-ai fi gândit că avusese vreodată 
loc vreun război civil. Veneau aici să se relaxeze, să păcătuiască, să fie 
liberi. Veneau şi pentru afaceri. Reprezentanţi comerciali şi industriaşi 
din China, Rusia şi Brazilia făceau afaceri de multe milioane de dolari 
în timp ce înotau în tihnă în piscină, unşi din belşug cu loţiune de 
plajă. Participanți la convenţii despre ultima tehnologie care se 
îngrămădeau în amfiteatrele digitalizate, schimbând informaţii şi 
ciugulind creveţi tigru prinşi în dimineaţa aceea în Filipine. Străzile 


erau pline de turişti din economiile înfloritoare din Brazilia, Franţa şi 
Nigeria. Toată lumea venea la Las Vegas. Oraşul Deschis, cum anunţa 
indicatorul de la aeroport. 

Anna avea două dame. Îi mătură toate fisele de pe masă. 

Bătrânul aruncă o privire la noile lui cărţi. Încă nu aflase nimic de 
la Darwin. Asasinul lăsa mesaje. Cerea favoruri de la Bătrân, dar nu 
era disponibil să-i dea veşti despre progresul făcut. Sau lipsa de 
progres. Darwin îşi cunoştea valoarea, şi tot aşa şi Bătrânul. 

Ar fi trebuit să-l trimită pe Darwin să-i omoare pe Redbeard şi pe 
fratele lui, James, în loc să se adreseze gărzii personale a lui 
Redbeard. Totul ar fi fost diferit. Dacă Redbeard ar fi murit o dată cu 
fratele lui, Bătrânul şi-ar fi pus o marionetă a sa la conducerea 
Securităţii Statului. Fără Redbeard, Bătrânul s-ar fi putut folosi de 
influenţa sa să-l manipuleze pe preşedinte. Şi să-i întărâte temerile. 
Doar câteva incidente teroriste în plus şi ţara ar fi fost adusă pe picior 
de război. Un colaps diplomatic şi s-ar fi lansat un atac asupra Bible 
Belt, armata şi fedainii angajaţi, indiferent de costuri. O singură 
naţiune, sub Allah. 

Anna îi mătură din nou fisele din faţă. Ellis se întoarse cu spatele, 
uitându-se la celelalte mese. 

Darwin ar fi reuşit să-i omoare pe amândoi fraţii, dar pe atunci era 
o figură necunoscută. Bătrânul nu-i folosise niciodată serviciile, şi nu 
crezuse ceea ce auzise despre asasin. Acum credea. 

Bătrânul îşi analiză cărţile. Se zvonea că Redbeard supravieţuise 
atentatului asupra sa pentru că avea un exemplar din Coran în haină, 
şi Cartea Sfântă blocase două împuşcături în piept. Suna exact ca tipul 
de dezinformare pe care Redbeard l-ar răspândi după aceea, 
prezentându-şi supraviețuirea ca pe un act de providenţă divină. 

Bătrânul îşi reaminti să nu zăbovească prea mult asupra trecutului. 
Era una dintre caracteristicile senilităţii. Îşi amintea cum râdea în 
tinereţe de bătrânii care rămâneau legaţi de greşeli din trecut, regi şi 
prinți pierduţi în propriile amintiri. Existase un timp când putea vedea 
cu cincizeci sau şaizeci de ani înainte... şi acţiona ca atare. Avea abia 
patruzeci de ani, era deja bogat dincolo de orice închipuire, şi văzuse 
eroarea statului european înaintea oricărui demograf. Un sistem de 
viaţă de la naştere la mormânt are nevoie de copii ca să păstreze roţile 
în mişcare, şi europenii erau libertini fără Dumnezeu, destrăbălaţi fără 
paternitate. De la începutul anilor 1970, începuse să facă donaţii mari 
către politicieni şi jurnalişti. Oamenii care dădeau formă dezbaterilor 
despre imigrație. Musulmanii harnici din Africa de Nord şi Turcia, 
fertili şi fideli. Cucerirea Europei la ralanti — transformarea sa aproape 
fără vărsare de sânge într-un continent islamic — fusese probabil cea 
mai mare victorie a sa. Cei cincizeci de ani trecuseră ca o după- 
amiază. 


Alte cărţi de joc alunecând peste pâsla mesei. Ridică o carte întoarsă 
pe dos. Un valet cu un singur ochi se uită la el. Trădătorul cel roşu. 
Bătrânul se gândi la noul papă. La noul papă al său. Instalat cu doi ani 
în urmă. Încă o recoltă căreia îi venise vremea secerişului. Cu 
patruzeci de ani în urmă, îşi semănase oamenii printre preoţii catolici, 
doisprezece oameni, educați şi cu legături bune, cu abilităţi superioare 
de diplomaţie. Toţi doisprezece ridicându-se încet în ierarhia bisericii. 
Unul dintre ei devenise acum Papa Pius al XIII-lea. Când Bătrânul îi va 
da semnalul, papa îşi va face declaraţia de credinţă. Convertirea lui la 
islam va avea un impact profund asupra bastioanelor catolice din 
America de Sud şi asupra peticelor de rezistenţă din Europa de Est. 

Mai ceru o carte peste doisprezece şi primi şi pe celălalt valet cu un 
singur ochi. Pierdu cu un valet de pică. Trădătorul trădat. Un semn 
rău. În concordanţă cu veştile rele primite în aceste ultime săptămâni. 
Mullahul Oxley, educat de ani de zile de Bătrân, fusese omorât de Ibn 
Azziz, un ascet înverşunat care aproape că nu era destul de matur să-i 
crească tuleiele. Chiar în aceste clipe Ibn Azziz cauza scandaluri cu 
catolicii. Dacă-i dădea destul răgaz, va fractura ţara în două. 

Alte cărţi. Anna îşi fredona ceva numai pentru ea. Un cântec de 
leagăn pentru fiul pe care nu-l va avea niciodată. 

Între timp nepoata lui Redbeard cauza propriile încurcături. Deşi... 
mai era o şansă ca Bătrânul s-o poată folosi pentru propriile scopuri. 
Ea şi Rakkim ar putea deveni chiar piesele centrale ale jocului. 
Rakkim era un luptător din umbră, unul dintre oamenii invizibili. 
Darwin voia să-l omoare, să-i omoare pe amândoi, dar ăsta era doar 
un indiciu în plus al limitărilor strategice ale lui Darwin. Marea 
provocare era acum să reunească ţara, să revendice fostele graniţe ale 
Statelor Unite. În ciuda stării actuale de stagnare, ţara aceasta era în 
continuare cel mai bun loc pentru ca un islam cu adevărat vibrant să 
prindă rădăcini, un islam transformaţional. Faptul că Rakkim cunoştea 
Bible Belt atât de bine se va dovedi de nepreţuit. 

Anna mătură fisele de pe masă cu un clinchet. 

Bătrânul realiză că pierduse şirul cărţilor jucate. Fusese atât de 
concentrat asupra succeselor şi eşecurilor sale că nu mai fusese atent. 
Se ridică în picioare. Îi puse Annei în mână o fisă de o mie de dolari 
şi-i oferi binecuvântarea sa. 

Un bip îi sună în ureche în timp ce traversa cazinoul. Ce mai voia 
Darwin acum? 


CAPITOLUL 47 
Înainte de rugăciunile de seara târziu 


Rakkim se lipi de peretele rechinului uriaş, ascultând. Erau cel puţin 
patru sau cinci oameni afară. Lumânările erau stinse şi în interior era 
întuneric. Lumina lunii era vizibilă prin gura deschisă, printre dinţii 
zimţaţi ce atârnau în jos. O siluetă trecu în fugă prin faţa intrării. 
Rakkim îşi descleştă puţin mâna pe cuţit. Silueta pe care o zărise purta 
o cască de şoc şi armură corporală. Ochelari bulbucaţi de noapte, de 
stil vechi. SWAT. Nici pomeneală să fie aici pentru Fancy. Oh, Pernell, 
ce-ai făcut? Alte câteva siluete se mişcau pe lângă ferestrele opace de 
lângă ieşirea din spate. Păcat că ştiau de ieşirea din spate, dar noroc 
că se împiedicaseră din grabă. 

Sarah şi Fancy erau ghemuite unde le lăsase el. 

— Cine e? întrebă Sarah. 

— Poliţia. Mai este vreo ieşire de aici, Fancy? 

— Prin uşa din faţă şi prin spate, atâta tot, zise Fancy, dichisindu-se. 
Dar ce-i cu poliţiştii de vin să ne sperie aşa? Nu trebuie decât să ceară. 

— Sunt trupele SWAT. Ăştia nu cer, zise Rakkim, şi chiar şi în 
întuneric, văzu că Sarah înţelese. O să ne atace din amândouă părţile. 
Dac-ar trebui să te ascunzi aici, unde te-ai duce? 

Fancy se uită în jur. Arătă cu degetul. 

— Sub testoasa de mare. E loc destul pentru toţi trei. 

— Mergeţi acolo, atunci, le ceru Rakkim încet. Voi două. Când v-aţi 
găsit loc, vreau să vă ţineţi ochii închişi şi degetele în urechi. O să fie 
foarte mare gălăgie şi lumină peste câteva minute. Staţi cât mai jos şi 
respiraţi scurt şi profund. Acuma, duceţi-vă. 

Sarah îi strânse mâna înainte să se ducă împreună cu Fancy în 
adâncul întunericului. 

Rakkim găsi un loc lângă o caracatiţă cu numai două tentacule 
întregi. Într-un alcov de lângă încăperea centrală, ceea ce-i oferea o 
protecţie bună dinspre ambele ieşiri. 

— Suntem trupele SWAT Anaheim. leşiţi afară cu mâinile sus. 

Rakkim îi auzi smulgând placajul de la intrarea din spate. Îşi vâri 
degetele în urechi, dar îşi ţinu ochii deschişi. Va avea destul timp să-i 
închidă. 

— Aveţi cinci secunde să ieşiţi! 

Rakkim îşi vârî degetele mai adânc în urechi. O grenadă luminoasă 
intră săltând prin gura deschisă a rechinului. O alta veni dinspre 
coadă. Îşi închise ochii şi-şi deschise gura să egalizeze presiunea 
când... 


BUM! BUM! 

Două explozii rapide, emanând o lumină atât de puternică, încât 
văzu stele chiar şi prin ochii strâns închişi. Nu era mai bine nici când 
îşi deschise ochii. Camera era plină de fum alb opac. Exact aşa cum 
sperase el. Pernell zisese că cei de la SWAT erau înamoraţi de 
grenadele lor explozive. Că erau obişnuiţi să le detoneze în case şi în 
apartamente unde ferestrele de sticlă se spărgeau şi fumul se risipea 
urgent. Rechinul era beton turnat cu un acoperiş curbat şi ferestre 
groase de plastic. Fumul rămase pe loc. Ceea ce făcea ca ochelarii de 
vedere de noapte să fie mai mult decât inutili. 

Echipa SWAT intră în viteză şi preluă poziţiile de cele două părţi ale 
intrărilor, exact aşa cum fuseseră învăţaţi. Zornăiau la fiecare mişcare, 
căci armurile corporale de pe ei nu erau fixate bine. Delăsare. Rakkim 
rămase aproape de pământ, sub fum, cu burta lipită de podeaua 
mizerabilă. Purtau mitraliere SWAT standard, cu ţeava scurtă şi cu pat 
rabatabil. Patruzeci de cartuşe. Un om veni din faţă, un altul din 
spate, dar îşi fluturau braţele să înlăture fumul, ţipând unul la altul. 
Vocile li se spărgeau în ecouri, dezorientându-i. Cel intrat pe uşa din 
spate îşi dădu jos ochelarii, înaintă mai adânc în încăpere mergând pe 
jumătate ghemuit. Cel mai deştept dintre ei. 

Rakkim se apropie încet către cel deştept, încercând să nu facă 
mişcări vizibile în fum. 

— Vezi ceva? strigă bărbatul din faţă, stând pe limba rechinului. 

— Taci din gură! zise cel din spate. Dă-ţi jos... 

Rakkim îşi înfipse cuțitul în ceafa individului, exact prin spaţiul 
dintre armură şi cască, vârând lama în crestătura dintre prima 
vertebră cervicală şi tulpina creierului. Un cuţit fedain putea trece 
printr-o armură corporală dintr-o singură lovitură, dar nu era garantat 
că va şi ucide prin aceeaşi lovitură, uneori lama se agăța. O lovitură 
cervicală era o moarte instantanee şi nu cauza aproape nicio curgere 
de sânge. Îl aşeză apoi pe podea cât putu de uşor. În jurul lor pluteau 
şiroaie de fum alb. 

— Ce-ai zis? strigă unul dintre ei. 

— A zis să taci din gură. 

Fumul era la nivelul genunchiului. Rakkim se ghemui, privindu-i 
cum înaintau în continuare în încăpere. Numără şase... nu, şapte 
perechi de ghete. Fără să-l socotească pe mortul de pe jos. Cineva ar fi 
trebuit să-i înveţe să facă retrageri tactice. Să aştepte până au 
recâştigat avantajul terenului. 

Unul dintre ei trecu chiar pe lângă Rakkim, dar Rakkim aşteptă. 
Următorul începu să tuşească, şi Rakkim se ridică în picioare, îi tăie 
gâtul, şi continuă să tuşească el însuşi ca să acopere sunetul. Coborî 
încet cadavrul la podea, şi sângele cald îi curgea peste mâini. 

— Eşti sigur că sunt aici, Cleese? 


Tăcere. Apoi sunet de tusete din toate părţile. Probabil şi de după 
ţestoasă. Dar cel puţin Sarah şi Fancy aveau o scuză. Trupa SWAT 
venise însă cu grenade explozive şi fără măşti. Prostie fatală sau o 
farsă a ofițerului de la aprovizionare. 

— Cleese? 

— La naiba. OK, toată lumea, staţi pe loc - i se răspunse cu o nouă 
serie de tusete — jos ochelarii! Daţi-i jos! O să aşteptăm să treacă 
fumul. 

Rakkim găsi o cutie turtită de suc şi o aruncă spre ultima voce care 
vorbise. Focul de mitralieră ilumină pentru scurt timp fumul. Un 
bărbat urlă, şi se zvârcoli pe podea, sub fum, cu mâinile încleştate pe 
picioare. Rakkim se mişcă la adăpostul unui peşte balon de beton. 

— Nu trageţi decât dacă vedeţi ce ţintiţi, cretinilor. Trebuie s-o 
prindem pe fată vie. De-acolo ne luăm banii. Omorâţi-l pe bărbat. Nu 
vă gândiţi prea mult, nu-l lăsaţi să vorbească, omorâţi-l direct. E 
fedain. 

— Nu ne-ai zis asta, Emerson. 

— Da, ce-i cu porcăria asta? 

— Oricine nu vrea recompensa n-are decât să plece, zise Emerson. 

Nimeni nu plecă. 

Lui Rakkim i-ar fi plăcut să ajungă lângă Emerson, dar erau prea 
multe perechi de ghete între ei. Şi fumul începea să se rarefieze. 

— Harris, eşti încă pe poziţie? întrebă Emerson. 

— Afirmativ. 

— Când ajung la trei, tragem în geamul ăla. Unu, doi, trei. 

Rakkim se mişcă în timp ce trăgeau, folosindu-se de sunet şi de 
agitaţie ca să mai doboare la pământ încă unul dintre ei. Şi încă unul. 
Fumul se scurgea afară prin geamul spart, atras de aerul mai rece din 
exterior. 

— E în spate! strigă Fancy, alergând prin fumul rar, tuşind, cu 
mâinile ridicate în aer. Nu trageţi! strigă ea şi se împiedică de o stea 
de mare şi ateriză la picioarele lui Rakkim. Nu... 

Îşi dădu seama cine era şi clipi către el prin ceaţă, „Îmi pare rău”, 
şopti ea. Se ridică în picioare şi înaintă mai departe. 

Peretele de lângă el fu lovit de gloanţe, şi aşchii de răşină întărită 
zburară în toate părţile. Rakkim se îndreptă spre direcţia unde 
dispăruse Sarah. O văzu repezindu-se de sub ţestoasa de mare şi 
năpustindu-se asupra unui ofiţer SWAT. 

Acesta îşi balansă puşca şi o lovi peste falcă, făcând-o să se 
prăbuşească grămadă la pământ. Bărbatul se răsuci rânjind şi avu timp 
să vadă ochii lui Rakkim înainte ca acesta să-i frângă gâtul. 

Rakkim fu răsucit pe loc. Se gândi la început că cineva îl înşfăcase 
din spate... până auzi ecoul împuşcăturii. Sunetul era atât de jos că se 
asemăna cu o cadență de marş funerar. Era acum pe podea. Pe spate. 


Îşi întoarse capul şi o văzu pe Sarah. Încercă s-o ajungă, dar era aşa de 
obosit, şi la fiecare respiraţie scotea un sunet gâlgâit. Nu mai era aer 
în interiorul rechinului. Murea într-un parc tematic. Un parc tematic 
abandonat. Era mai distractiv în filme. Continuă să aştepte restul 
echipei SWAT să vină să-l termine. Nu se poate să nu-şi fi dat seama 
că nu mai mergea de-acum nicăieri. Încercă să-şi ia cuțitul în mână, 
dar renunţă. De cealaltă parte... de cealaltă parte a rechinului îl văzu 
pe soldatul SWAT care fusese împuşcat în picioare. Bărbatul se arătă 
pe sine însuşi. Apoi pe Rakkim. Apoi iar pe el însuşi. Ah... el era cel 
care-l împuşcase, deci. Era frumos să vezi un om care se mândrea cu 
munca sa. 

Cineva se aplecă peste polițistul rănit. Însă unde era armura lui 
corporală? Unde-i erau ghetele? El nu făcea parte din echipă. Bărbatul 
îl apucă pe poliţist de păr, îi împinse capul în jos şi-i puse genunchiul 
pe ceafă. În acelaşi loc pe care-l folosise şi Rakkim la primul. Bărbatul 
se uită la Rakkim şi-i făcu cu ochiul. 

Asasinul. Rakkim se rostogoli şi-şi găsi cuțitul. Era greu. Aproape la 
fel de greu ca pleoapele lui. Îi văzu acum pe poliţiştii SWAT morţi pe 
podea. Nicio pereche de ghete însă. Niciuna care să stea în picioare. 

Sarah se aplecase peste el. I se mişcau buzele, dar era un interval 
atât de lung între momentul în care vorbea şi cel în care auzea el 
cuvintele că parcă era de cealaltă parte a lumii, vorbind cu o 
întârziere de satelit. Îi simţi lacrimile căzându-i pe faţă. I-ar fi plăcut 
să meargă într-o plimbare lungă cu ea printr-o ploaie caldă de vară, 
dar prima dată trebuia să-i spună despre asasin. Nu trebuia decât să-şi 
recapete răsuflarea. Sarah îşi sfâşiase o bucată din cămaşă şi i-o pusese 
pe piept, apăsând. Rakkim gemu şi Sarah nu mai apăsă atât de tare. 
Asta era o greşeală. Voia să-i spună... dar gura i se umplea de sânge. 

Rakkim o văzu pe Fancy alergând la asasin. O văzu sărutându-i 
mâna... amândouă mâinile, în timp ce el îşi ascunsese cuțitul de-a 
lungul antebraţului. 

Asasinul se uită la Rakkim şi nu-şi desprinse privirea dintr-a lui în 
timp ce-o ridică pe Fancy în picioare şi o consolă. 

Mâna lui Rakkim continuă să alunece de pe cuţit. Nu era prea 
departe să arunce cuțitul. Să-l surprindă pe asasin. Fedainii nu-şi 
aruncau niciodată cuţitele. Lecţia li se vâra în cap încă din prima zi. 
Un cuţit aruncat omoară o persoană. Un cuţit ţinut aproape... un cuţit 
ținut în mână poate omorî sute. Era înțelepciune în asta... dar nu 
acum. Rakkim se agăţă de cuţit, luptându-se să stea treaz. 

Un papistaş din Carolina îl învățase cum să arunce un cuţit. William 
Lee Barrows. Sergent, Batalionul 1 de Voluntari Carolina. Un bărbat 
de treabă, de fapt. Nu mai erau prea mulţi de modă veche. Fusese 
bucuros să-l înveţe pe Rakkim trucurile lui după munca la uzină, stând 
amândoi până noaptea târziu bând bere şi aruncând cu suliţele lui 


Barrows într-un stejar. Barrows fusese uluit de cât de rapid învățase 
Rakkim. „Îţi pierzi vremea aici, băiete, ar trebui să te înrolezi la 
Cavalerii lui Isus, să omori nişte capete înfaşurate.” Rakkim mai lua o 
sorbitură din sticla cu gât lung. „Fir-ar, Willy Lee, n-aş putea omori o 
muscă, nici să-mi atârne viaţa de asta.” Rakkim îşi deschise ochii. 

Asasinul se uita la el, mângâind-o încă pe Fancy. Aşteptând ceva... 
aşteptându-l pe Rakkim. Asasinul făcu un semn din cap şi înfipse 
cuțitul prin urechea lui Fancy. Îl împinse până la plăsele. În felul ăsta 
nu se scurgea sânge aproape deloc. Înseamnă că voia să-şi păstreze 
curat costumul acela elegant. O aşeză pe Fancy pe pământ grijuliu şi 
blând ca un mire. Apoi se apropie de Rakkim şi de Sarah. 

Rakkim se zbătu mai tare, înecându-se acum. 

Asasinul întoarse capul lui Rakkim într-o parte, lăsând sângele să i 
se scurgă din gură. Apoi luă mâinile lui Sarah şi le aşeză pe amândouă 
înapoi pe pieptul lui Rakkim, apăsând. 

— Aşa. Ai avut o idee bună, dar trebuie să păstrezi presiunea 
constantă. Altfel o să se înece în propriul sânge. Bine. Aşa... Nu te 
îngrijora, zise el, întorcându-se spre Rakkim. Suntem aici. 

Avea o voce alinătoare. O voce de om bun. 

— Cine... cine eşti? întrebă Sarah, apăsând cu amândouă mâinile. 

— Nu te opri, îi ceru asasinul. Apasă cu toată puterea. O apăsare 
constantă. Îşi deschise telefonul mobil şi apăsă un buton. Redbeard? 
Eu suni. 

„Mincinosule!” urlă Rakkim. Nu... numai gândise. 

— Slavă Domnului, îi zâmbi Sarah lui Rakkim. O să fie bine acum, 
Rikki. 

— Am avut nişte probleme, exact cum m-am gândit. 

Asasinul era un bărbat într-o formă fizică bună, de vârstă mijlocie, 
cu păr castaniu rar şi o faţă rotundă, proaspăt bărbierită. O faţă în 
care puteai avea încredere. Ar fi putut fi un agent de împrumuturi 
într-o bancă. Sau un agent imobiliar. 

— Aveţi deja pregătit avionul?... Şi echipa medicală?... Bine. 
Rakkim are o rană clasică la piept. Plămânul stâng i se umple de 
sânge... Nu ştiu, nu sunt doctor, zise el şi se uită la Rakkim. Redbeard 
vrea să ştie dacă o să supravieţuieşti. 

Rakkim se chinui să se ridice în şezut, dar nu putu nici măcar să-şi 
ridice capul. 

— O să fie bine, Redbeard, spuse asasinul. Nu poţi să-l omori pe un 
fedain, ştiţi doar. Ai grijă numai să fie avionul pregătit de plecare 
imediat ce ajungem acolo... Nu, nu e vreme de un elicopter... Nu 
ştiu... zece minute. 

Rakkim încercă să surprindă privirea lui Sarah, s-o avertizeze, dar 
ea era atentă la menţinerea presiunii pe rana deschisă din pieptul lui, 
şi când se uită în cele din urmă la el, era prea ocupată să fie curajoasă 


ca să poată să-i ghicească gândurile. 

Vorbind în continuare la telefon, asasinul se apropie în pas de 
plimbare de unul dintre poliţiştii morţi. Începu să-i caute în buzunare. 
Ridică un set de chei şi le zăngăni ca să le vadă şi Rakkim. 

— Da, ştiu cât de departe e aeroportul, dar n-o să luăm un taxi. 
Anunţaţi echipa medicală că o să ajungem în zece minute. O să 
pornesc sirena ca să ne auziţi când sosim. 


CAPITOLUL 48 
Înainte de rugăciunile de seara târziu 


— Cum e? întrebă Sarah. 

Darwin ascultă cu un deget lipit de lobul urechii. 

— Dar dumneata cum te simţi? 

— Îmi ţiuie încă urechile de la împuşcături, dar sunt bine. 

Sarah se duse la peretele despărțitor al avionului privat şi rămase în 
faţa uşii sălii de operaţie improvizate. Nu auzea nimic în afara 
vibraţiei slabe a motoarelor. În timp ce echipa medicală îl opera pe 
Rakkim în cabina principală, ea şi Darwin erau înghesuiți în cabina 
din faţă. 

— Crezi că o să trăiască? 

— O să fie bine. 

— Ce cred doctorii? 

Darwin ridică din umeri. 

— Ştii cum sunt doctorii... niciodată nu vor să se angajeze la o 
părere clară. 

Sarah se pleoşti în scaunul din faţa lui, şi-şi îngropă faţa în palme. 
Se ridică brusc şi se uită la mâinile ei. Erau mânjite cu sânge. Hainele 
ei... părul... era stropită cu sânge. Sângele lui Rakkim. Sângele 
poliţiştilor. Al nemernicilor acelora morţi. Darwin spunea că se oferise 
o recompensă imensă pentru ea şi Rakkim. Robele Negre erau dispuse 
să plătească oricât pentru capturarea lor. Mai spunea că Redbeard nu 
aflase decât în ultimele câteva zile cât de departe era pregătit Ibn 
Azziz să-şi ducă jihadul personal. Darwin fusese trimis să li se alăture, 
să-i protejeze cu preţul vieţii dacă se va dovedi necesar. Sarah se uită 
la el atunci, cabina era atât de mică încât li se atingeau genunchii. 

— Am apucat măcar să-ţi mulţumesc? 

Darwin zâmbi. 

— De mai multe ori. Dar serios că nu e necesar. 

Costumul de pe el părea proaspăt călcat, cu foarte puţine pete de 
sânge. Sarah nu-şi dădea seama cum reuşise. 

— Ţi-ai riscat viaţa pentru noi... şi au fost aşa de mulţi. 

— E meseria mea. Şi îmi place. 

— Înseamnă că Redbeard are mare încredere în dumneata dacă te-a 
trimis după noi, zise Sarah. 

Îşi şterse mâinile de rochie. Nu făcu decât să înrăutăţească situaţia. 

— Îmi pare rău că n-avem un duş la bord, dar te poţi spăla în 
toaleta din faţă. O să-ţi fac rost de un rând de haine curate de la 
doctori. În regulă? 


Sarah se ridică în picioare. 

— Oh, da. Ar fi minunat. Sunt sigură că arăt dezgustător. 

Darwin se ridică şi el şi făcu o plecăciune. 

— Arăţi fermecător, domnişoară Dougan. 

Sarah râse. 

— Ai un simţ al esteticului foarte interesant. 

Se strecură în toaletă şi închise uşa în urma ei. Era foarte mică. Îşi 
dădu rochia jos de pe ea şi o vâri în coşul de gunoi, îşi săpuni mâinile 
şi braţele, apoi faţa. Săpunul mirosea a lămâie. Se mai spălă o dată. 
Stropind. Făcând fericită apă peste tot. Rakkim o să fie bine. Redbeard 
trimisese un avion şi doctori. Redbeard îl trimisese pe Darwin... şi 
toată lumea ştia că fedainii sunt greu de ucis. Toată lumea. Udă un 
prosop cu apă caldă şi-şi curăţă părul. O bucăţică de os îi căzu din păr, 
zăngănind în chiuvetă şi Sarah aproape vomă. Continuă să-şi frece 
pielea plângând în hohote acum. Tresări speriată când auzi o bătaie 
uşoară în uşă. 

— Domnişoară Dougan? Am adus hainele de schimb. 

Sarah întredeschise puţin uşa. Darwin stătea în faţa uşii cu spatele 
către ea, ţinând în mâna întinsă o pereche de haine chirurgicale 
albastre. Sarah le luă şi închise uşa la loc. 

— Mulţumesc. 

Când ieşi cinci minute mai târziu, se simţea mai bine. Atâta timp cât 
nu respira pe nas. 

— Pot folosi celularul dumitale? Am tot încercat să-l sun pe unchiul, 
dar nu pot să obţin legătura. 

— Avionul are un mecanism de blocare. Din motive de siguranţă. 

— Trebuie să găsesc o metodă să vorbesc cu el. Dumneata cu 
siguranţă ai vorbit cu el. 

— Într-adevăr. Mi-a spus să amân orice alte convorbiri. Ibn Azziz a 
descoperit cu siguranţă ce s-a întâmplat şi a luat deja măsuri. 

— Da... desigur. S-a schimbat ceva la starea lui Rakkim? 

— Doctorii spun că e stabil. 

— Asta e bine, nu? Asta e o îmbunătăţire. 

— Întotdeauna spun aşa, zise Darwin, atingând-o uşor pe braţ. 
Încearcă să nu te îngrijorezi. De ce nu te aşezi? continuă el şi-i arătă 
scaunul. Mi-am permis să-ţi torn un pahar cu apă minerală. Putem 
vorbi. Aşa, timpul va trece mai repede. 

Sarah se aşeză pe scaunul din faţa lui. 

— Cât de curând ajungem în Seattle? 

— Ştii că ţi-am citit cartea? De două ori. 

Sarah se relaxă uşor. 

— Ai încercat să-l impresionezi pe Redbeard? Trebuie să te 
avertizez că nu e un fan al cărţii. 

— Mi-a plăcut foarte mult, zise Darwin, trecându-şi mâna prin părul 


rar. Premisa dumitale că adevărații zei ai vechiului regim au fost 
vedetele de cinema şi muzicienii... că faptul că ei s-au convertit la 
islam a fost o victorie fundamentală... Ei bine, e genial. 

Sarah încuviinţă politicoasă. 

— Doctorii mi-au spus că i-ai salvat viaţa lui Rakkim. 

Darwin avea ochi... tăcuţi. Cenuşiu-deschis şi translucizi... într-un 
fel familiari. 

— N-aş fi putut-o face fără dumneata. Te-ai descurcat foarte bine în 
parcul de distracţii, şi pe drumul către aeroport. Sper că nu te superi 
că spun asta. 

— Nu... nu, deloc. 

Sarah se uită la el şi Darwin îi răspunse uitându-se fix în ochii ei. 
Atât de multor bărbaţi li se părea greu să se uite în ochii ei — fie îi 
evitau privirea, temându-se să nu pară prea îndrăzneţi, fie îşi coborau 
privirea, îngrijoraţi că nu sunt suficient de seducători. Privirea lui 
Darwin era neutră, rece chiar, dar plină de încredere şi stabilă. Ca şi 
cum lumea n-ar fi decât o paradă ce-i trecea prin faţă. Acum îşi 
amintea unde mai văzuse asemenea ochi. La grădina zoologică 
naţională. Lupul de pădure. Canis lupus. Petrecuse ore întregi privind 
lupii cenuşii când era mică, fascinată de calmul lor prădător. Nu-i de 
mirare că Redbeard îl trimisese pe el să-i protejeze de Ibn Azziz. Era o 
alegere bună. 

— Ce e, domnişoară Dougan? 

— Te rog, spune-mi Sarah. Cred că am depăşit stadiul formalităţilor. 

Darwin zâmbi. 

— Mulţumesc. 

— O să aterizăm pe pista din spatele vilei lui Redbeard sau la 
spitalul central? 

— Încă nu s-a luat hotărârea. 

Sarah se uită la uşa sălii de operaţie. 

— E greu să aştepţi. 

— Te obişnuieşti. Aşteptarea poate fi chiar plăcută. Ca anticiparea. 

— Mă rog, poate, zise Sarah, încrucişându-şi picioarele, şi îl atinse 
cu piciorul pe pantalon. Scuze. Cum ne-ai găsit? Rakkim credea că ne- 
am acoperit urmele. 

— Ar trebui să fiți mândri, spuse Darwin, împreunându-şi mâinile în 
poală. Dacă n-aş fi intrat în posesia informaţiei pe care detectivul 
Colarusso v-a transmis-o şi vouă, n-aş fi ştiut unde să caut. Însă când 
am aflat-o, a fost relativ uşor să... 

— Anthony ţi-a spus? 

Darwin îşi ridică mâinile în aer. 

— Câtuşi de puţin. Pur şi simplu am folosit aceleaşi surse ca el. O 
femeie extrem de amabilă din Departamentul de Personal. 

Sarah îşi răsuci capul când avionul se înclină. 


— Ce se întâmplă? 

— Doar o corecție standard de curs. Totul e în perfectă ordine, o 
asigură Darwin şi se aplecă uşor înainte. Şi eu sunt un fel de 
colecţionar de lucruri nostalgice. CD-uri, afişe de filme, cărţi cu benzi 
desenate. Eroi şi monştri. Poate de asta sunt aşa de atras de munca ta. 

Sarah se lăsă purtată de zumzetul amuţit al motoarelor. Nu-i plăcea 
combinarea culturii populare a fostului regim cu nostalgia, deşi era o 
percepţie greşită foarte comună. Îşi închise ochii. Şi acum putea auzi 
împuşcăturile. Şi acum vedea expresia tristă de pe faţa lui Fancy. 
Fatima Abdullah. Zăcând pe lespezile de beton în timp ce îl scoteau pe 
Rakkim pe braţe. Darwin spusese că era moartă, spusese că trebuiau 
să se grăbească, şi aşa făcuseră... dar când trecuse pe lângă cadavru, 
Sarah blestemase poliţia care o omorâse. Spera că îi va face cineva o 
înmormântare decentă. Fancy menţionase un nume... Jeri Lynn. Sarah 
spera că cineva o va chema pe Jeri Lynn. Spera că Jeri Lynn o va 
înmormânta pe Fancy cu respectul cuvenit. Cu rugăciunile cuvenite. 

— Ai cercetat vreodată şi pornografia sfârşitului de secol XX? 

Sarah clipi să se trezească. 

— Nu... nu m-am gândit niciodată să... 

— Oh, serios c-ar trebui. Sunt nişte chestii foarte interesante. Toată 
cultura e acolo. 

— N-am văzut niciodată nimic despre asta în literatura profesională. 
Sunt sigură că accesul ar fi restricţionat. Există vreo arhivă undeva? 

— Nu, majoritatea se găseşte în colecţii private. 

— Dar atunci, dumneata cum ai...? Sarah se uită din nou la uşă, 
stânjenită puţin de conversaţie. Sigur că da. Ai zis deja că eşti 
colecţionar. 

— Poţi vedea toată transformarea la sfârşitul anilor nouăzeci. Peste 
tot tatuaje, pe femei ca şi pe bărbaţi. Piercing... piercing... şi în locuri 
unde e greu să-ţi imaginezi pe cineva oferindu-se voluntar. Chiar şi 
vedetele de cinema făceau asta. Chiar şi zeii lor se ofereau aşa. E 
fascinant, nu? zise Darwin, împreunându-şi degetele. O întoarcere la 
primitivism, aşa îi spuneau sociologii lor. Eu, unul, văd asta mai 
degrabă ca pe o foame de sclavie. Erau aşa de liberi, aşa de 
neîmpovăraţi de moralitate, că tânjeau după lanţuri. Şi practicile 
sexuale în sine... 

— Ne-ai... zise Sarah cu un zâmbet forţat. Ne-ai urmărit pe tot 
drumul din Seattle? Vreau să... încerc să-mi dau seama dacă am făcut 
vreo greşeală. 

— Lăudabil, răspunse Darwin. Nu, greşelile voastre au fost doar 
omeneşti. V-am aşteptat în Long Beach. Ultima adresă cunoscută a 
Fatimei Abdullah. Am crezut că v-am ratat, apoi unul dintre ochii 
noştri rătăcitori ne-a sunat şi ne-a spus că v-a văzut într-o cafenea în 
Fluntington Beach. Evident că nu eraţi într-o grabă chiar aşa de mare 


să o găsiţi pe cât am crezut noi. 

Sarah simţi că se înroşeşte la față. 

— E ceva sălbatic în aerul din California de Sud, nu crezi? zise 
Darwin, flexându-şi vârful degetelor. Nici măcar nu v-aţi închis 
geamul de la camera de motel. Am stat sub geam toată noaptea. 
Aproape destul de aproape să-l ating, şi am auzit tot. Aşa nişte sunete. 
Gemete şi oftaturi. Mă întreb ce ar fi crezut unchiul tău dacă le-ar fi 
auzit, spuse Darwin şi ochii nu i se schimbară deloc, rămaseră reci, 
cenuşii şi distanţi. E ceva ce m-a tot sâcâit. Poate că mă poţi ajuta. A 
treia oară... unde exact ţi-a pus-o Rakkim? Nu mi-am putut da seama 
şi m-a sâcâit de-atunci încontinuu. 

Sarah se holbă la el... şi... în sfârşit... îl văzu. 

— Presupun că va trebui să-l trec pe lista de mistere eterne, zise 
Darwin, părând mai fericit acum. Satisfăcut, că în sfârşit Sarah ştia. E 
o problemă, nu-i aşa? Să te hotărăşti ce simţi pentru mine? 

— Nu, nu e. 

— Vreau să spun, în ciuda altor lucruri, eu v-am salvat viaţa. Ţie şi 
lui Rakkim. 

Sarah era surprinsă de calmul ei. Parcă luase ceva de la Darwin şi-l 
folosea acum ca să se ancoreze. Ca să se protejeze de teroare. 

— Nu e o problemă. Simt pentru tine exact ce simt pentru orice alt 
ucigaş plătit. 

— Prefer termenul asasin. 

— Sunt sigură de asta. 

— De ce nu-mi spui pur şi simplu Darwin şi să trecem peste asta? 

— Darwin? Acesta e numele tău real? 

— Ştiu, ştiu. Numele unui blasfemator. Să nu crezi că nu mi-a 
pricinuit o groază de necazuri în copilărie. Ah, mă rog, toţi purtăm 
povara istoriei, nu-i aşa? 

Zgomotul motoarelor se schimbă, căpătând o tonalitate mai înaltă 
când avionul se înclină brusc într-o parte. 

— Nu o să aterizăm în Seattle. Mă tem că asta a fost o altă 
minciună. Apreciezi ironia? zâmbi Darwin şi Sarah se uită la el. 
Rakkim are sânge AB negativ. Un tip foarte rar de sânge. Nu aveau 
disponibil decât un litru aşa de repede. 

Darwin se apropie mai tare de ea şi Sarah văzu o viermuiala 
neliniştită în ochii lui. Se întrebă cum de nu o observase de la început. 

— Şi eu am sânge AB negativ, continuă el. Dacă doctorii au nevoie 
de mai mult sânge în timpul zborului, îi vor da o transfuzie din 
sângele meu. Nu crezi c-ar fi extraordinar? râse el, şi Sarah se chinui 
să nu tremure vizibil, dar nu reuşi. Sângele meu. Pun pariu că te-ai 
gândi la asta de fiecare dată când te-ar regula pe la spate. 

Darwin se cutremura de râs, şi-şi dădu capul pe spate, râzând în 
hohote cu dinţii dezveliţi, lungi, ca de hienă. 


CAPITOLUL 49 
Înainte de rugăciunile de la amiază 


— Mulţumesc din nou că m-aţi primit, domnule director, zise 
Colarusso. 

— Oricum am vrut să vorbesc cu dumneata. 

Redbeard nu-şi luă ochii de pe fuzelajul metalic ce se ridica dintre 
ape la Puget Sound. Coada unui avion cu reacţie scufundat, un 
superjumbo 977, se înălța cincisprezece metri în aer. Motoarele 
bacului pulsau, trimițând o vibraţie prin punte. Restul turiştilor erau 
înăuntru, privind monumentul prin ferestrele duble, dar Redbeard şi 
Colarusso stăteau afară, înfruntând natura şi vântul rece care le 
flutura hainele. 

Colarusso simţi că-l ustură nările de la sare. 

— Şeful meu pare să creadă că suntem apropiaţi pentru că aţi 
insistat să mă ocup de crima de la casa lui Marian Warriq, zise el, 
neliniştit la gândul interesului lui Redbeard faţă de el. Aşa am primit 
însărcinarea asta. 

— Ce n-a vrut şeful poliţiei să mă întrebe personal? 

— Am găsit mai mulţi vânători de recompense morţi în ultimele 
câteva zile, zise Colarusso. Toţi afiliaţi cu Robele Negre. 

— Şi comisarul Edson crede că Securitatea Statului e responsabilă? 

— Exact. 

— Securitatea Statului e responsabilă. 

— Înţeleg. Păi atunci... şeful e îngrijorat că situaţia ar putea să se 
înrăutăţească între voi şi Ibn Azziz şi că poliţia o să apară într-o 
lumină proastă. Vreau să zic, noi avem rolul de a menţine pacea. 

— Lui Jerry Edson nu-i pasă de pace, nu-i pasă decât să-şi păstreze 
el slujba. Ceea ce se va şi întâmpla, atâta timp cât tatăl lui e 
preşedintele Comitetului de Alocaţii din Senat. 

Colarusso îşi frecă fruntea. 

— Nu vă pot contrazice, domnule, dar eu trebuie să lucrez pentru 
dobitoc. N-aş putea să-i spun că regretaţi profund violențele acestea şi 
că o să faceţi tot posibilul să descoperiţi cine este responsabil? 

— Migrene, domnule detectiv? 

— Când şi când. 

— Eu le am totdeauna. Mă trezesc în miez de noapte în ultima 
vreme... Cred că plouă pentru că aud tunete, dar nu sunt decât în 
capul meu. Menajera mea îmi spune că ar trebui să mă duc la doctor, 
dar o dată ce apuci să te duci la doctori, nu se mai termină testele. 

— De ce nu intrăm înăuntru? zise Colarusso, tremurând, îmi 


îngheaţă sufletul în mine. 

Îşi încheiase greşit pardesiul, dar nu observase. 

— Eu prefer să stau aici, răspunse Redbeard, simțindu-se oarecum 
confortabil, deşi nu avea decât o robă simplă de lână pe el. Locuiai în 
Seattle când s-a prăbuşit avionul? 

Îi arătă rămăşiţele avionului distrus din apă. 

— Eram cu soţia în Hawaii la aniversarea a cinci ani de la căsătoria 
noastră. Pare aşa demult timp de atunci. 

— S-au împlinit douăzeci şi trei de ani în martie. O mie o sută de 
oameni la bord. Majoritatea din ei sunt şi acum tot aici, zise Redbeard 
cu o expresie impenetrabilă. Am lansat zvonul că avionul a fost 
deturnat de o sectă braziliană apocaliptică, dar, bineînţeles, nu e 
adevărat. 

— Că n-au deturnat avionul să intre în domul Capitoliului cu el? 
Sau că nu era o sectă apocaliptică? 

— Veneam mereu aici cu Rakkim şi cu Sarah, continuă Redbeard, 
privind rămăşiţele. 

Metalul era încă lucios, cel puţin de la distanţă. 

Colarusso nu mai puse alte întrebări despre deturnare. Redbeard 
folosea o tactică gen „aruncă-momeala-şi-schimbă-subiectul” ca să-l 
deconcerteze, oferindu-i informaţii secrete, şi apoi nedezvăluind nimic 
în ultimul moment. 

— Prima dată când a văzut Sarah avionul, m-a întrebat de ce toate 
monumentele naţionale păreau să celebreze moartea. Unde sunt 
monumentele închinate descoperirilor ştiinţifice sau poeziei sau 
inovaţiilor medicale? Asta voia ea să ştie. Avea şapte ani pe vremea 
aceea. Rakkim avea doisprezece. Vrei să ştii ce-a zis el? S-a uitat la 
ansamblul cozii ce ieşea din apă într-un unghi de aproape nouăzeci de 
grade şi mi-a spus că pilotul a făcut o coborâre mult prea abruptă. A 
zis că e imposibil să menţii controlul cârmei în felul ăsta. Rakkim a zis 
că pilotul ar fi trebuit să vină mai jos, aproape orizontal, şi abia atunci 
să se izbească în Capitoliu, zise Redbeard, clătinând din cap. La 
doisprezece ani. 

Colarusso se întrebă dacă ar avea curajul să intre înapoi înăuntru şi 
să-l lase pe Redbeard aici. 

— Am auzit că fiul dumitale a fost acceptat la fedaini? spuse 
Redbeard, şi Colarusso încuviinţă, surprins. Doare puţin, nu-i aşa? îl 
întrebă Redbeard. Şi eu am simţit la fel când a fost acceptat Rakkim. E 
o mare onoare, bineînțeles, dar sunt sigur că ai avut alte planuri 
pentru el. Să te urmeze în poliţie, probabil. 

— Un catolic nu are niciun viitor în departament. Catolicii sunt 
norocoşi dacă ajung detectivi. 

— Totuşi, sunt sigur că ai avut visele dumitale pentru Anthony Jr., 
zise Redbeard uitându-se dincolo de rămăşiţele avionului. Eu am avut 


vise pentru Rakkim. Am avut vise şi pentru Sarah. Am avut vise 
pentru mine. Îmbătrânirea... înseamnă mai ales acceptarea 
inacceptabilului. 

— Şi ăsta-i adevărul gol-goluţ, nu-i aşa? mormăi Colarusso, şi apoi 
îşi dădu seama cu cine vorbea. Scuze. N-am vrut să fiu aşa de familiar. 

— Nu m-am supărat deloc, detective. Suntem doar doi oameni 
bătrâni care vorbesc despre lucruri care ar fi putut să fie. 

Colarusso nu răspunse. Era poliţist de prea mult timp ca să aibă 
încredere într-un om foarte puternic care se purta delicat şi 
sentimental. 

— Rakkim e norocos că are un prieten aşa ca dumneata, zise 
Redbeard. A trecut multă vreme de când n-a mai vorbit cu mine. 

Colarusso îşi înăbuşi un zâmbet. Când te aştepţi la ce e mai rău de 
la oameni, eşti rareori dezamăgit. 

— L-am trimis pe Rakkim s-o găsească pe nepoata mea. A reuşit. Cu 
toți oamenii pe care-i am la dispoziţie, cu toată experienţa şi 
conexiunile mele, el a găsit-o când eu n-am putut. 

— L-aţi instruit bine. Asta trebuie să vă consoleze. 

— La dracu cu consolarea, eu o vreau pe nepoată-mea. Unde s-au 
dus? 

Colarusso se rezemă de balustradă şi privi valurile spărgându-se de 
fuzelajul avionului. 

— Nu ştiu. 

— Te-aş putea ameninţa, detective. Aş putea să-ţi spun că un singur 
gest de-al meu ar fi suficient şi ţi s-ar găsi în casă droguri. Sau dovezi 
că eşti în complot cu evreii. Există o infinitate de metode de a distruge 
viaţa unui om, şi eu le ştiu pe toate, zise Redbeard, stând cu picioarele 
depărtate pe punte. N-aş vrea să fac asta însă. Am prea mare respect 
pentru tine. Dacă Rakkim te consideră un prieten, e pentru că ştie că 
nu cedezi în faţa amenințărilor. Nu trebuie decât să mă uit la tine şi 
să-mi dau seama de asta. 

— Ai de gând să mă săruţi înainte să mi-o tragi, Redbeard? 

Redbeard râse, în hohote zgomotoase şi sincere, ce se terminară în 
tusete. Se aplecă în faţă până îi trecură. Se ridică apoi, cu faţa roşie. 

— Aş vrea să am un prieten aşa ca tine, Colarusso. Un om în poziţia 
mea nu-şi poate permite un asemenea lux. Îi e permisă însă o familie. 
N-am avut niciodată copii, dar am crezut că am o familie. 

— Şi o aveţi. L-am auzit pe Rakkim vorbind suficient de des să ştiu 
asta. l-aţi fost tată pe cât de mult a suportat el să aibă un tată. 

— Da... mulţumesc pentru asta, zise Redbeard, şi se întoarse când 
bacul îşi termină ocolul în jurul avionului prăbuşit şi se îndreptă 
înapoi spre port. După ce Rakkim te-a rugat să conduci ancheta 
Warriq, te-am pus sub supraveghere. Singura dată când ai făcut un 
efort să scapi de urmărire a fost săptămâna trecută. Ai intrat la 


Kingdom of Heaven în raionul de haine bărbătești şi te-ai strecurat 
afară când omul meu credea că eşti în cabina de probă. 

— Oricum nu-mi permit să-mi cumpăr de-acolo la salariul meu. 

— Exact aşa i-am zis şi eu. O lecţie pe care te asigur c-a învăţat-o, 
zâmbi Redbeard. Nu m-am supărat neapărat că ai dispărut. Am 
presupus că te întâlneşti cu Rakkim. A fost o confirmare a faptului că 
e încă în zonă împreună cu Sarah, ceea ce am presupus dintotdeauna. 
Capitala e un teritoriu familiar pentru ei, cu toate reţelele omeneşti 
disponibile şi cu ascunzătorile pe care le au. Totuşi, am ordonat 
oamenilor mei să monitorizeze orice evenimente interesante din ţară. 
Întâmplări ciudate. Zvonuri. Dispariţii. Am rezistat tentaţiei de a le 
pune profilele de securitate în sistem, de teamă să nu-i alertez pe alţii. 
Sunt sigur că înţelegi. 

— Da, zise Colarusso, trăgându-se de nasul bulbos, care-l mânca. O 
dată ce sunt în sistem, sunt o ţintă vie pentru oricine. 

Redbeard îşi şterse colţurile gurii cu vârful degetului. 

— Azi-noapte târziu am fost atenţionat de o întâmplare ciudată. Opt 
poliţişti omorâţi la datorie în cursul nopţii în districtul Orange, 
California. Toţi membri ai trupelor SWAT. În echipament complet. 
Toţi morţi. Niciun arestat. Poliţia locală a tăcut mâlc despre anchetă. 
Apoi, azi-dimineaţă, textul oficial susţine c-a fost un raid sub acoperire 
eşuat al Departamentului de Narcotice. 

— Se mai întâmplă. 

— Şase ofiţeri SWAT cu echipament complet, puşi la pământ? Cât 
de des se întâmplă asta? Azi-noapte nu erau decât poliţiştii morţi, iar 
azi-dimineaţă morga era plină de suspecţii obişnuiţi, zise Redbeard, 
trecându-şi mâna greblă prin barbă. N-am reuşit să mă uit la 
rapoartele de autopsie ale ofiţerilor, nu încă, dar când o să le obţin, 
pun pariu pe dolari contra gogoşi că au fost omorâţi cu un cuţit, un 
cuţit bine mânuit. Nu ştiu unde sunt Rakkim şi Sarah, spuse el, 
uitându-se fix la Colarusso. Dar cineva ştie. Cineva care le vrea răul. 

Colarusso se uită înapoi lung. 

Redbeard îi întoarse spatele. 

— Când ne întoarcem pe țărm, eşti liber să verifici ce ţi-am spus. Nu 
vreau să te fac să te simţi prostit. 

Colarusso se uită la roba lui Redbeard fluturând în vânt. 
Interogatorii buni te loveau din unghiul mort. Veneau întotdeauna 
dintr-o direcţie din care nu te aşteptai. Sau erau politicoşi când te 
aşteptai la zbierete. Cei mai buni nici măcar nu-ţi puneau întrebarea 
cea mare. Pur şi simplu îţi prezentau situaţia şi te lăsau să hotărăşti 
dacă vrei să-i ajuţi. Redbeard era cel mai bun pe care-l întâlnise 
Colarusso în viaţa lui. 

— Sunt în California de Sud. Nu ştiu unde exact, dar am alcătuit un 
itinerariu ce se termina pe Bin Laden. Nu ştiu ce urmăresc. Rakkim n-a 


vrut să-mi spună. 

Redbeard rămase cu spatele la el. 

— Îţi sunt recunoscător, Anthony. 

— Nu ştiu nimic de trupa SWAT... dar are un asasin fedain pe 
urmele lui, zise Colarusso, foindu-se. Cred... cred că asasinul ăsta a 
apărut la mine acasă săptămâna trecută. Chiar la o zi după ce au 
plecat ei din oraş. A discutat cu băiatul meu. 

Redbeard se întoarse. Se apropie. Veni chiar lângă el acum. 
Îngrijorat. 

— Nu s-a întâmplat nimic. Toţi sunt bine. 

— Atunci n-a fost asasinul, zise Redbeard. 

— A apărut cu o poveste c-ar fi de la biroul primarului. Anthony Jr. 
n-a vrut să-l lase înăuntru. A zis c-a avut un sentiment negativ faţă de 
individ. Anthony Jr. a zis că practic a făcut pe el de frică. Nu-l 
cunoaşteţi pe băiatul meu, dar nu e el tipul care să recunoască aşa 
ceva în mod normal. Am sunat la biroul primarului. N-au trimis pe 
nimeni... 

— Sună-ţi familia şi zi-le să-şi facă bagajele. O să trimit nişte 
oameni... 

— Deja i-am trimis din oraş. L-am forţat pe Anthony Jr. să plece cu 
nevastă-mea şi cu fetele. I-am spus că trebuie să le protejeze. Nu i-a 
plăcut, dar s-a dus. 

— Şi dumneata? 

— Lasă-l numai să-mi bată iarăşi la uşă, se strâmbă Colarusso. O să-l 
împuşc fix în cap. O să-i golesc tot încărcătorul în creier, zise el, 
tremurând în vântul rece. Nu vă îngrijoraţi, Anthony Jr. nu i-a zis 
nimic. Oricum nu ştia nimic. 

Redbeard clătină din cap. 

— Ştie că băiatul era îngrijorat că va primi o vizită. Un asasin 
fedain practic poate citi minţi. 

Colarusso simţi că-i vine rău. 

— Rakkim a avut nevoie de nişte informaţii şi o femeie de la 
Personal m-a ajutat. N-a mai fost la serviciu de câteva zile şi sunt 
îngrijorat. Fetele din birou mi-au spus că are o grămadă de zile de 
concediu medical acumulate, dar că nu a anunţat. Am intrat în 
apartamentul ei, zise el, uitându-se în jur. Totul era la locul lui. N-am 
observat nimic care să-ţi sară în ochi. Am încercat să-l sun pe 
Rakkim... dar şi-a oprit mobilul. El crede că poate fi urmărit chiar şi 
numai dacă îşi verifică un mesaj. 

Motorul bacului se scutură şi Colarusso trebui să-şi regăsească 
echilibrul pe punte. 

— Are dreptate. 

Colarusso îşi umezi buzele. 

— N-am ştiut. 


— Ţi-a revenit migrena. 

Colarusso îşi frecă tâmplele. 

— Am senzaţia că nişte indivizi îmi sparg pietre în craniu. 

Redbeard zâmbi trist. 

— Ştiu la ce te referi. Poate că după ce-mi dai informaţiile pe care i 
le-ai dat lui Rakkim, o să ne simţim amândoi mult mai bine. 


CAPITOLUL 50 
După rugăciunile de dimineaţă 


Cei patru bărbaţi o înşfăcară pe Angelina în timp ce mergea la 
moschee. Erau nişte bărbaţi solizi care o ridicară de coate, cărând-o 
rapid la o maşină neagră în aşteptare. Angelina ţipă, şi vârfurile 
picioarelor i se târâră peste asfaltul parcării. O văzură şi alţi oameni. 
O auziră. Femei alături de care se rugase timp de douăzeci de ani, dar 
toate se prefăcură că nu vedeau şi nu auzeau nimic. În afară de Delia 
Mubarak, care o strigă pe nume. Delia se uită în jur după ajutor, dar 
fu plesnită peste față de soţul ei, care o târî apoi de mână ca pe un 
copil neascultător. Bărbaţii o îmbrânciră pe Angelina pe bancheta din 
spate a maşinii, aşezându-se câte unul de fiecare parte a ei. Ceilalţi doi 
se aşezară în faţă. Uşile se trântiră, grele ca porţile iadului. 

— Când va afla Redbeard ce-aţi făcut, n-aş vrea să fiu în locul 
vostru pentru tot aurul din Elveţia, zise Angelina. 

Bărbaţii rămaseră tăcuţi. Uitându-se drept înainte. 

— Deci Ibn Azziz crede că are nevoie de patru bărbaţi ca să-i aducă 
o bătrânică. Cred că sunteţi foarte mândri să faceţi aport ca nişte câini 
pentru un stăpân aşa de puternic. 

Bărbatul din dreapta ei o înjură, dar şoferul îi porunci să rămână 
tăcut. 

Angelina îşi pipăi mătăniile. Acum puteau să rămână tăcuţi cât 
voiau, deja aflase ceea ce voia. Ibn Azziz era ce-l care-i ordonase 
răpirea. Ascultă clinchetul mătăniilor de rugăciune, cu degetele 
mişcându-se peste ele, consolată de numele lui Dumnezeu. 


Rakkim deschise încet ochii. Avusese nevoie de un efort. Venea prea 
multă lumină prin perdele. Îşi închise din nou ochii, simţindu-şi 
pleoapele grele. Nu. Nu. 

— Bună treabă. 

Lângă pat stătea un bătrân, cu picioarele încrucişate. Un individ 
elegant cu un costum verde pal la trei rânduri. Părul alb. Barbă albă, 
uşor parfumată. Pielea de un maroniu-deschis... aceasta era şi 
culoarea feţei lui Rakkim. 

— Nu adonni din nou, acum. Stai aici. 

Rakkim se chinui să stea treaz. Spatele patului se mişcă fără zgomot 
într-o poziţie mai verticală. 

— Mai bine? întrebă bătrânul. Mă plictiseam privindu-te cum 
dormi, zâmbi el şi Rakkim văzu că avea dinţi foarte mici. Păreai că 
visezi. 


Rakkim îşi umezi buzele uscate. Poate că acesta era visul? Sorbi din 
apa rece pe care bătrânul i-o ţinu la buze. 

— Unde... sunt? 

Vocea îi era la fel de spartă ca şi buzele. 

— Las Vegas. 

— Sarah? 

— Ea e foarte bine. 

Rakkim se mişcă în patul de spital şi se strâmbă. El şi Sarah erau în 
California ultima dată când îşi amintea el. Era noapte şi... 

— Chirurgii sunt foarte impresionați de cât de rapid te vindeci, îi 
zâmbi din nou bătrânul. Desigur, ei n-au nicio experienţă cu fedainii. 

— De... cât timp sunt aici? 

— Au vrut să-ţi dea anestezice pentru durere, dar le-am spus că ai o 
toleranţă extrem de mare şi în plus de asta, sunt sigur că preferi să ai 
mintea limpede. 

— De cât timp? 

— Două zile. Corpul tău a absorbit deja majoritatea cusăturilor. 
Uluitor. 

Rakkim trase adânc aer în piept. Îl durea, dar de data asta nu-şi 
arătă durerea. 

— Dumneata eşti doctorul meu? 

— E şi ăsta un fel de a vedea lucrurile, zise bătrânul, fluturându-şi 
mâinile. Eşti tratat de doctorii mei personali. N-ai putea fi pe mâini 
mai bune nicăieri pe planetă, deşi în momentul ăsta nu mai ai nevoie 
decât de timp pentru ca să-ţi recapeţi puterile. 

Rakkim simţi că-i bubuie capul atât de zgomotos că de-abia auzea 
ce-i spunea. Ultimul lucru pe care şi-l amintea era că fusese speriat. 
Nu pentru el... ci pentru Sarah. 

— Ce n-aş da să am constituţia ta, zise bătrânul. 

— Sarah? E bine? 

— Ea n-are nicio zgârietură. Tu ai fost împuşcat. De două ori. Îţi 
aminteşti? 

Rakkim clătină din cap. 

— Am fost în interiorul unui peşte. Cum e posibil? 

— Poate eşti Iona. Sau Pinocchio. 

— Nu... am fost în interiorul unui rechin. 

Bătrânul îl bătu uşor pe mână. 

— N-ar trebui să profit de starea ta de acum. Mă vei ierta oare? Ai 
fost împuşcat. Un glonţ nu ţi-a făcut decât o zgârietură laterală, dar 
celălalt ţi-a făcut o gaură în plămân. Ai pierdut destul sânge. Nu-ţi 
aminteşti nimic? 

Rakkim îşi linse buzele uscate. Bătrânul avea un vag accent britanic. 

— Sunt în Las Vegas? Cum am ajuns aici? 

Bătrânul îl ajută să mai bea un pahar de apă. 


— Doar nu puteai fi dus la un spital local! Toţi poliţiştii ăia morţi... 
Cam greu de explicat, nu crezi? replică bătrânul, clătinând din cap. 

Poliţişti morţi? Rakkim îşi amintea acum. Trupa SWAT năvălind în 
rechinul de la Disneyland. Armuri corporale. Era întuneric... şi aşa 
demult fum... şi focuri de armă şi sânge stropindu-l pe mâini. 

— Unde e Sarah? 

— Are o cameră în aripa vizitatorilor, dar şi-a petrecut aproape tot 
timpul în astea două zile pe scaunul pe care stau eu acum. Presupun 
că acum se odihneşte şi ea pentru câteva momente... Sau poate s-a dus 
afară la cumpărături. Ah, femelele speciei. Ce ne-am face fără ele? 

Bătrânul îşi aranjă dunga de la pantaloni. Avea şosete cu nişte 
ceasuri mici desenate pe ele. Şosete negre caraghioase cu ceasuri 
micuţe portocalii. 

Rakkim se holbă la el. 

— Tu cine eşti? 

Se deschise uşa şi intră grăbită o asistentă, o femeie autoritară cu 
păr negru strâns într-o scufie albă. Femeia făcu o plecăciune în faţa 
bătrânului, apoi păru surprinsă să-l vadă pe Rakkim ridicat în pat. 

— Te-ai trezit? zise ea şi se duse la el, luându-i încheietura mâinii. 
Şşt, făcu ea, uitându-se la ceas, aşteptând, şi apoi verificându-şi ceasul 
din nou. Bine, concluzionă, cercetându-i apoi ochii şi clătinând din 
cap. Nu înţeleg cum... dar, lăudat fie Allah. 

Rakkim îşi mai aminti ceva din interiorul rechinului imens. Fancy. 
El şi Sarah o găsiseră pe Fancy în rechin... şi apoi asasinul... asasinul 
o omorâse. 

— Unde crezi că te duci? întrebă asistenta, ţinându-l pe loc, 
surprinsă de cât de puternic era. 

— Eu, unul, aş asculta de ea, domnule Epps. Trebuie să avem 
încredere în profesionişti, zise bătrânul şi se ridică în picioare. O să 
mă întorc să te vizitez la un moment mai potrivit. Avem atât de multe 
de discutat. 

Rakkim se simţea ameţit. Se agăţă de asistentă, şi nu era sigur dacă 
amintirea despre asasin era un vis. Un alt vis. Nu... era real. Îl văzuse 
pe asasin omorând-o pe Fancy. Îl văzuse pe asasin înfigând cuțitul în 
urechea ei ca şi cum i-ar fi şoptit un secret profund şi întunecat. 

Asistenta îl bătu uşor pe umăr. 

Ultimul lucru pe care şi-l amintea Rakkim era cum zăcea în braţele 
lui Sarah... cum zăcea într-o baltă de sânge şi se uita la asasin 
apropiindu-se. Rakkim ţipă şi asistenta îl împinse cu blândeţe înapoi 
pe cearşafurile albe şi răcoroase. 


— Bine ai venit în casa lui Allah, zise Ibn Azziz. 
Angelina se uită în jur în camera fără ferestre. Văzu şi şase Robe 
Negre aşteptând noi ordine. 


— Nu-l văd pe Allah aici. 

Ibn Azziz îi aruncă o privire plină de venin din scaunul lui cu spătar 
înalt. 

— Nu-ţi bate joc de mine sau de Dumnezeu, femeie. Îţi ofer o şansă 
să te căieşti pentru păcatul tău. Ai crescut o târfă. Poate că n-a fost 
vina ta. Poate că n-ai făcut decât să urmezi instrucţiunile lui 
Redbeard, dar adevărul e că Sarah Dougan e o târfă şi o 
blasfematoare, şi Allah pretinde să fie cineva făcut responsabil. 

Angelina îşi aranjă acoperitoarea de pe cap, recunoscătoare că 
apucase să se roage în acea dimineaţă. 

— Eşti slab ca un băț uscat, mullah Ibn Azziz. Ai nevoie de o femeie 
care să te îngraşe, să pună nişte carne pe oasele alea ale tale. 

Ibn Azziz aruncă o privire către oamenii lui ca să se asigure că 
niciunul dintre ei nu zâmbea. 

— Anii în care l-ai slujit pe Redbeard ţi-au distrus judecata. Eu n-am 
nevoie de nicio femeie pentru nimic. 

— Atunci, în numele lui Allah, domnul adevărului, de ce sunt aici, 
mullah? De ce altceva m-ai fi adus aici dacă nu pentru că ai nevoie de 
o menajeră? Cu siguranţă că nu căutai sfaturi în materie de doctrină. 

Ibn Azziz încuviinţă. 

— E bine că te comporţi aşa. Eu sunt un om înclinat să ofere 
îndurare când e meritată. Obrăznicia ta ne face sarcina mult mai 
uşoară. 

Angelina se înclină. 

— Cu cea mai mare plăcere. 

Ibn Azziz se ridică în picioare, şi îşi înăltă mâna osoasă în aer în 
direcţia ei. 

— O să-mi spui unde o găsesc pe târfă. Tu ai fost singura mamă pe 
care a avut-o. Nu ar fi fugit fără să-ţi spună unde se duce. 

— O iubesc pe fata aceea ca şi cum ar fi a mea, dar nu ştiu unde e. 

— O iubeşti, dar ea sigur nu te iubeşte. Dacă ea se bălăceşte în 
păcat şi te lasă pe tine să-i explici acţiunile. E clar că te consideră o 
proastă. 

Angelina îl privi mângâindu-şi barba subţire. O caricatură penibilă 
de barbă. O caricatură şi mai penibilă de imam. 

— Aproape am prins-o în California acum câteva zile, zise Ibn Azziz. 
A fost în mâinile mele, dar a scăpat. Allah are cu siguranţă motivele 
lui... 

— Ce crezi că va face Redbeard când va afla că m-ai răpit? Ce crezi 
că vor face oamenii când vor afla că ai pângărit o moschee? 

— Nu mă tem de Redbeard sau de oameni. Nu mă tem decât de 
Dumnezeu. 

— Aşa şi trebuie. 

— Taci din gură, femeie! 


Ibn Azziz se plimbă înainte şi-napoi prin încăpere, gândindu-se. 
Agitat ca electricitatea statică. 

În toţi anii de când Angelina îl cunoştea pe Redbeard, nu-l văzuse 
niciodată atât de agitat şi de necontrolat cum era acum Ibn Azziz. 
Oare la ce se aşteptase, la o femeie de casă speriată, care să-i cerşească 
îndurarea? O moderată intimidată, cu genunchii de mămăligă pentru 
că se afla în faţa şefului Robelor Negre? Angelina mai fusese bătută. Şi 
nu se temea decât de Dumnezeu, iar față de El nu avea de ce să se 
teamă. 

Ibn Azziz se opri în faţa ei şi rămase tăcut şi nemişcat, privind-o 
calm. 

— Spune-mi unde o găsesc pe târfa, ceru el. Dacă nu vrei, sau nu 
poţi, vei fi adusă în faţa tribunalului religios. O vom acuza pe Sarah 
Dougan de adulter şi de blasfemie în absenţă. Tu vei fi principala 
martoră împotriva ei. 

Angelina începu să vorbească. Dar îşi înghiţi cuvintele. 

Ibn Azziz păru aproape dezamăgit. 

— Să nu-ţi faci iluzii, vei depune mărturie împotriva ei. Nu e vorba 
decât de cât de multă durere eşti dispusă să înduri. 

Ochii Angelinei se umplură de lacrimi nevărsate. Bărbatul avea 
dreptate. Amândoi o ştiau, şi plăcerea pe care gândul acesta i-o dădea 
era absolut obscenă. Angelina îşi înclină capul. Se rugă de Dumnezeu 
să-i dea curaj. Se uită în sus la Ibn Azziz, cu buzele tremurând. 

— O să-ţi spun unde e. 

Ibn Azziz se aşeză la loc în scaun. Părea atât de tânăr. 

— Vorbeşte. 

— Nu... nu pot suporta să-mi aud propriile cuvinte, zise Angelina, 
uitându-se la bărbaţii din jurul ei. Nu voi vorbi în faţa lor. 

— N-o să-mi trimit gărzile de aici. 

Angelina trase aer adânc în piept. 

— Este... este... 

Îşi coborâse vocea atât de tare că nu i se mai auzeau deloc 
cuvintele. 

— Vorbeşte mai tare! 

— O iubesc, mullah. Sunetul trădării mele îmi va arde pe veci 
urechile. 

Ibn Azziz se uită la gărzile lui. Îi văzu indicând că fusese 
percheziţionată. Îi făcu semn să se apropie de el. 

Angelina făcu un pas împleticit. Vorbi din nou. De data asta 
cuvintele se auziră şi mai puţin decât înainte. 

— Mai aproape! 

Angelina era la doi paşi de el acum. Suficient de aproape să-i poată 
număra genele. 

— Nu veni mai aproape. Nu suport duhoarea de femelă. 


Angelina îşi plecă iar capul. Şopti. 

Ibn Azziz îşi plesni palma de picior şi roba neagră îi flutură. 

Angelina păşi înainte murmurând. Erau acum destul de aproape ca 
Ibn Azziz să-i audă cuvintele. Angelina se ruga. Îl ruga pe Dumnezeu 
să-i dea tărie. Îl ruga pe Dumnezeu să binecuvânteze ceea ce avea de 
gând să facă. 

Ibn Azziz începu să tipe, dar era prea târziu. 

Angelina se aruncă asupra lui. Îşi înfipse arătătorul într-un ochi al 
lui, apăsând adânc, şi-l smulse afară. Ibn Azziz urlă, se zbătu să scape, 
dar scaunul îl ţinea pe loc, şi cei cincizeci de ani de muncă de menaj o 
făcuseră să aibă mâini puternice. Cincizeci de ani de rugăciune îi 
dăduseră curaj. Ochiul pe care-l smulsese afară din orbită îi atârna pe 
lângă încheietura ei, şi Angelina îl zgârie pe faţă, căutându-l şi pe 
celălalt. Ochiul era ca un strugure. Un strugure muscat decojit pentru 
un paşă. Se făcea aşa ceva pe vremuri. Angelina gemu când simţi 
cuţitele înfigându-i-se în trup, dar gândul la Sarah o făcu să reziste, 
zgâriindu-i în continuare faţa cu unghiile. Ibn Azziz scotea aşa nişte 
zbierete. Gărzile de corp o înjunghiară de mai multe ori, şi Angelina 
simţi că tot corpul i se zguduie. Îşi dorea... îşi dorea să-i fi fost dat s-o 
vadă pe Sarah măritându-se cu Rakkim. Să-i vadă sărutându-se. Să le 
ţină pruncul în braţe. Cuţitele... cuţitele o dureau, dar nu aşa de tare 
pe cât se temuse. Durerea era suportabilă. Mai presus de orice, Allah 
era îndurător. 


CAPITOLUL 51 
După rugăciunile de dimineaţă 


— Îmi pare rău, domnule, dar încă nu văd nimic. 

Rakkim stătea cu braţele desfăcute în faţa ecranului tomografului. 

— Mai scanează o dată. Sensibilitate maximă. 

Tehnicianul se uită la Sarah. 

— E deja la maximum. 

— Mai scanează o dată. 

Sarah se uită peste umărul tehnicianului pe tot parcursul scanării. 
Se întoarse apoi spre Rakkim şi clătină din cap. 

Rakkim îşi lăsă braţele în jos. Ar trebui să fie bucuros. Fusese sigur 
că Bătrânul implantase un fel de dispozitiv de urmărire în el în timpul 
operaţiei, dar analiza RMN nu arăta nimic. Nimic metalic. Nimic cu 
structură străină de corpul lui sau nebiologică. Nici ceasul lui Sarah nu 
prezenta vreun semnal electronic. Îl verificaseră complet, cu toate 
testele posibile, înainte să meargă la laboratorul de radiologie al 
spitalului. O văzu pe Sarah plătindu-l pe tehnician. N-ar fi fost greu 
pentru Bătrân. Dispozitivele de urmărire fedaine erau mici cât o 
sămânță de mac şi rănile de pe el ofereau suficiente locuri pentru 
implantare. Avea de asemenea o mulţime de cicatrice vechi care ar fi 
putut ascunde locul de inserţie. Deci de ce nu se folosise Bătrânul de 
această şansă? 

Sarah şi Rakkim ieşiră pe o uşă laterală şi intrară în casa scărilor. 
Trecuseră trei zile de când se trezise în spital şi avusese conversaţia 
aceea împleticită cu Bătrânul. Rakkim era îmbrăcat în nişte haine noi 
pe care i le cumpărase Sarah din Las Vegas, haine urâte cu care n-ar fi 
vrut să fie văzut în Seattle — în stil spaniol, pantaloni negri cu biluţe 
atârnând de cusăturile laterale şi o cămaşă de ţărănoi din Vest, cu 
nişte papagali roşii brodaţi pe piept. Într-un oraş de turişti, îmbracă-te 
ca un turist. Totuşi, ura să se uite în oglindă. Hainele ei erau tipic 
moderne - o fustă lungă până la genunchi de piele albastră, şi un 
jerseu cu mâneci scurte care-şi ajusta țesătura în funcţie de 
temperatura ambientală. 

— De ce sunt îmbrăcat ca un matador? zise Rakkim. 

— Am crezut că te va înveseli. 

— Ai crezut că te va înveseli pe tine. 

— Şi asta-i drept, zise ea, strângându-l de mână. Cum te simţi cu 
adevărat? 

Rakkim începu să urce scările, câte două o dată. Sarah era chiar în 
spatele lui. Se opriră la etajul optsprezece, ultimul etaj, amândoi 


gâfâind. Rakkim numără până la cinci, apoi începu să coboare. Când 
ajunseră la parter, făcură acelaşi lucru încă o dată. 

— Gata, gâfâi Sarah, când ajunseseră iar la etajul optsprezece. După 
prânz, putem să urcăm în fugă pe Muntele Everest, sau să înotăm, sau 
să traversăm Pacificul înot. 

Rakkim se aplecă puţin înainte, rezemându-şi mâinile de genunchi. 
Scuipă în colţul plin de praf. Observă o picătură minusculă de sânge în 
salivă. 

Coborâră scările în ritm normal şi ieşiră în soarele dimineţii pe uşa 
principală. Erau treizeci de grade şi niciun pic de umiditate. În 
depărtare pluteau baloane cu aer cald, nu baloanele cenuşii de 
securitate ce înconjurau Seattle, ci baloane strident colorate din care 
turiştii să poată aprecia peisajul. 

— Tot nu înţeleg de ce suntem în viaţă, zise Sarah în timp ce 
treceau peste peluza verde ca să ajungă pe trotuar. De ce nu ne-a 
omorât asasinul pur şi simplu? Dacă Fancy avea vreo dovadă despre 
cât de implicat a fost tatăl ei în plasarea bombei a patra, acum s-a 
pierdut. 

Rakkim aruncă o privire în jur în timp ce mergeau. Nu mai fusese 
afară de când fusese împuşcat şi aerul mirosea a curat. Las Vegas era 
frumos — aerul era cristalin, munţii Spring de la vest se conturau înalți 
pe fundalul cerului albastru-închis, de cobalt. Rakkim nu mai văzuse 
niciodată un cer atât de limpede, nici acasă, nici în Bible Belt. Dacă 
era să le compari, Bible Belt era chiar mai poluat decât Republica 
Islamică, din cauza faptului că depindea în cea mai mare parte de 
cărbune. Rakkim se uită înapoi la spital, ferindu-şi ochii de soare cu 
mâna. Nu-ţi puteai da seama cât de mare era dinăuntru. Şi era deschis, 
cu multă sticlă şi un hol ce dădea în stradă. Rakkim nu văzuse în viaţa 
lui un spital fără bariere de protecţie în jur care să-l apere de atentate 
cu bombe. 

— Şi totuşi, ce speră Bătrânul să obţină prin faptul că ne ţine în 
viaţă? stărui Sarah. 

— Ne ţine în viaţă exact din motivul pentru care nu ne-a omorât 
înainte - se foloseşte de noi să-şi descopere punctele vulnerabile. 
Amănunte care i-au scăpat. Lucruri care l-ar putea implica. Dacă 
Fatima Abdullah a reprezentat o ameninţare pentru el înainte, acum 
nu mai e. Cu siguranţă se gândeşte că a mai lăsat şi alte detalii de 
genul ăsta neacoperite. Şi altcineva care să ştie prea multe. 

Rakkim se uită la maşinile şi autobuzele ce treceau pe lângă ei, 
alimentate cu hidrogen şi aproape silenţioase. Activate prin voce, 
astfel că volanele erau doar un anacronism. 

— Cum ar fi mama mea. Pe ea vrea de fapt s-o găsească. 

— Tot nu înţeleg de ce Bătrânul nu a implantat pur şi simplu un 
dispozitiv de urmărire. 


— Darwin n-a avut nevoie de un dispozitiv de urmărire să ne 
găsească în Disneyland. A reuşit s-o facă prin metodele tradiţionale. 

Rakkim nu răspunse. Era adevărat, dar asta nu însemna că trebuia 
să-i placă. 

Continuară să meargă, grăbind amândoi pasul, bucuroşi să lase 
spitalul în urmă. Ajunseră la marginea Strip şi în faţa lor se înălțau 
cazinourile, o cascadă de lumină laser şi neoane, în modele excentrice. 
O mie şi una de nopţi. Italia Renaşterii. Războiul Stelelor. China 
mandarinilor. Dinozauri şi muşchetari. Rakkim şi Sarah erau încă 
aproape singuri pe trotuar, turiştii din hotelurile alăturate preferând 
trotuarele pe platforme mobile care-i duceau de la un cazinou la altul. 
Turişti din Bible Belt şi Republica Islamică, o mulţime de asiatici şi 
europeni. Chiar şi câţiva fundamentalişti olandezi — cu doctrina lor 
chiar mai strictă decât a Robelor Negre - ţinând predici altor 
musulmani pentru păcatele lor. 

— Ar trebui să-l contactăm pe Redbeard, să-i spunem că suntem 
aici, zise Sarah. Ar trebui să-l avertizăm şi pe Colarusso. 

— Ultimul lucru de care avem nevoie e să vină Redbeard aici să ne 
salveze, şi chiar dacă Darwin n-a minţit că a folosit informatorul lui 
Colarusso, e prea târziu acum ca un telefon să mai poată face ceva. 

— Şi atunci nu facem nimic? 

— Deocamdată, Bătrânul ne dă mână liberă. Niciun paznic. Niciun 
însoțitor. Pentru moment, trebuie să presupunem că orice e uşor de 
făcut e exact ceea ce Bătrânul vrea să facem. Aşa că n-o să fugim cu 
prima ocazie. Nu-l chemăm pe Redbeard. Aşteptăm. Acţionăm la 
momentul ales de noi, nu de el. 

Sarah se opri să se uite la un aranjament de suvenire într-un 
magazin. Câţiva roboţei mici de plastic, ca din filmele SF de pe 
vremuri, dansau un balet preprogramat, cerându-şi scuze în cinci 
limbi când se ciocneau unii de alţii. 

— Ai spus pe moment, zise Sarah. Ai spus că nu facem nimic 
deocamdată. 

— Este un băiat care spăla vase la Blue Moon pe care l-am ajutat o 
dată. Peter. Avea ambiţii, dar a întâmpinat... piedici din cauza originii 
sale. 

— Era evreu? 

— Bunica lui. Şi a fost de-ajuns. Aveam un client regulat care 
mergea cu avionul în capitală de câteva ori pe an ca să-şi viziteze 
familia. Era supraveghetor la China Doll Hotel & Casino. Le-am făcut 
cunoştinţă. I-am reamintit că-mi datorează o favoare. Peter lucrează 
acolo de câţiva ani deja. E şef de sală. Peter Bowen. 

Rakkim ridică o miniatură a liniei orizontului din Las Vegas 
încastrată în plastic transparent, cu detalii amănunțite, în care diode 
mici sclipeau oglindind spectacolul de lasere al oraşului adevărat. 2,99 


$. Reproducerile panoramice de plastic erau analogul modem al 
globurilor de sticlă cu fulgi de zăpadă de pe vremuri, pe care le 
colecţiona Spider. Rakkim vedea încă în fața ochilor imaginea 
globului cu turnurile gemene de la World Trade Center, sfărâmat pe 
ciment în ascunzătoarea subterană părăsită, şi se întrebă dacă Spider 
era în siguranţă. Dacă reuşise să scape de Robele Negre, şi el şi familia 
lui. 

— Ce nu e bine? îl întrebă Sarah. 

Rakkim puse miniatura la loc. 

— Ar trebui să mergi la cumpărături. Du-te în toate locurile 
turistice. Urmează toate procedurile obişnuite. Pe undeva pe acolo ar 
trebui să te opreşti la China Doll şi să-l saluţi pe Peter. Mi-a zis o dată 
că graniţa de la Statul Liber Nevada este o membrană semipermeabilă. 
Uşor de intrat, dar greu de ieşit... nedetectat, mă rog, dar sunt sigur că 
Peter consideră asta mai degrabă o oportunitate decât un obstacol. 
Spune-i că vrem să trecem graniţa. Înştiinţează-l că un localnic foarte 
puternic e cu ochii pe noi, aşa că va trebui să ţină cont de asta în 
aranjamentele pe care le face. Spune-i că o să-i plătim oricât costă. 
După cum îl ştiu eu pe Peter, n-o să ne ceară niciun ban. Dar tu oferă-i 
totuşi. 

— Ce-ar fi să-i ofer pur şi simplu sex oral? zise Sarah cu voioşie, 
cercetând tricourile suvenir de pe un suport de haine. E o zi frumoasă, 
poate aş putea să-i sugerez toată treaba, ce zici? 

Rakkim se holbă la ea. 

— Am vorbit prea de sus? 

— „Să urmez toate procedurile obişnuite”? „Peter n-o să ne ceară 
niciun ban, dar tu oferă-i totuşi”? Un piculeţ cam de sus, da. 

— Ascultă, gândeşte-te singură ce să-i spui lui Peter. Zi-i numai că 
trebuie neapărat să ajungem în Seattle cât de curând posibil. 

— De ce nu ne ducem înapoi în California de Sud? Ar trebui să 
încercăm să găsim foşti colegi ai lui Safar Abdullah, să vedem dacă n- 
au cumva informaţii. 

— Suntem ca nişte peşti pe uscat în California. Singurul contact pe 
care l-am avut ne-a trădat. Nu, mergem acasă. O să vorbim cu 
Redbeard. Vedem dacă e dispus să ne ajute el. Nici pentru el n-au 
mers lucrurile chiar aşa de bine. Poate e gata să-şi asume un risc. 

— De ce tu eşti cel care hotărăşte? 

— Bine. Hotărăşte tu. la în consideraţie ce resurse avem în 
California. Accesul la informaţii. Cât de familiar ne este oraşul. Gradul 
de comunicaţie neoficială pe care-l avem cu autorităţile locale. Ia în 
calcul şi şansele pe care le avem de a găsi oameni care au lucrat cu 
Abdullah acum douăzeci şi cinci de ani. Oameni care probabil n-au 
avut nimic în comun cu vizita lui în China. Ţine minte şi că Robele 
Negre sunt în stare de alertă acum. Aşa că, dă-i drumul, alege tu. 


Sarah se prefăcu ocupată să examineze un tricou. 

— Mergem în Seattle, zise ea, şi trânti tricoul la loc pe suport, 
făcând umeraşul să zăngăne pe metal. Urăsc ideea să ne dăm bătuţi. 

— Se numeşte retragere strategică. Asta faci când eşti bătut de nu te 
vezi şi trebuie să-ţi aduni puterile să încerci din nou. 

Sarah îşi flutură părul. 

— Cred că mă duc la cumpărături aşa cum am vorbit. Vrei să te 
conduc înapoi la spital? 

Rakkim se uită fix la piramida enormă neagră din depărtare. Luxor. 
Cel mai vechi cazinou de pe Strip. 

— Am primit o carte poştală azi de la Darwin. Era pe noptieră azi- 
dimineaţă când m-am trezit. 

— Ce scria în ea? 

Rakkim îşi tinu privirea fixată pe Luxor. Doctorul său îi spusese că 
era programat pentru demolare anul următor. 

— „Te rog transmite-i domnişoarei Dougan scuzele mele. Am fost 
cam prea exagerat în avionul de la Disneyland. Sunt sigur că înţelegi.” 
Ce-a făcut Darwin, de trebuie să-şi ceară scuze? Te-am întrebat ce s-a 
întâmplat după ce mi-am pierdut cunoştinţa, şi ai zis că de-abia aţi 
vorbit tot zborul. 

— Încearcă să te necăjească. 

— Reuşeşte. 

— Ce vrea să însemne „Sunt sigur că înţelegi”? întrebă ea cu ochii 
sclipind. Vezi, şi eu pot pune întrebări exact aşa ca tine. Asta vrea el. 
Darwin a încercat să mă sperie, zise ea, întorcându-se cu faţa spre el. 
Şi m-a speriat, cel puţin pentru moment. În principal m-a dezgustat. 
Cel mai ciudat lucru, însă... când mă gândesc acum la conversaţia de 
atunci, cred că Darwin a făcut o greşeală vorbind cu mine, continuă ea 
făcând semn cu mâna turiştilor în haine viu colorate de pe platforma 
aeriană. Darwin mi-a tot pus întrebări, prefăcându-se că ştie mai mult 
decât ştie de fapt. Habar n-are ce anume căutăm. Bătrânul n-are 
încredere în el cu toată povestea, şi asta îl deranjează pe Darwin. Se 
simte insultat. 

Rakkim zâmbi şi Sarah îi zâmbi înapoi, înflăcărată. Având în vedere 
cât de multă plăcere îi dădea intuiţia ei, Darwin făcuse mai mult decât 
să încerce s-o sperie. 

Sarah era serioasă din nou. 

— Când îl vezi prima dată pe Darwin e aşa de blând şi de amabil că 
parcă n-ar fi nimeni acolo. E aşa de... liniştit. Mai târziu însă, când 
apuci să te uiţi bine la el, vezi că are o aroganță imensă în atitudinea 
sa. O aroganță ce nu poate fi niciodată îndestulată pe deplin, ce nu 
poate fi niciodată satisfăcută. Majoritatea oamenilor sunt definiţi prin 
interacțiuni emoţionale. Poţi să-ţi dai seama cine eşti după oamenii 
pentru care eşti responsabil. La care ţii. Pe cine iubeşti. Darwin însă... 


e un univers în sine însuşi. Unul singur, unicul. De aceea pare aşa de 
nemişcat, pentru că nu e nimeni în afară de el, pe cât poate privirea 
lui să cuprindă. Vrei să ştii un secret? zise ea, sărutându-l uşor pe buze 
şi muşcându-i lobul urechii. Dacă eu aş fi Bătrânul... m-aş teme de 
Darwin. 

— Hai să mergem la hotelul tău, spuse Rakkim. Mă pot întoarce la 
spital mai târziu. 

— Crezi că eşti destul de vindecat? 

— O să trebuiască pur şi simplu să rămân la orizontală. Nimic 
violent. 

Sarah îşi arătă vârful limbii. 

— Şi atunci care-i distracţia? 


CAPITOLUL 52 
După rugăciunile de seară 


— Poftim, zise Darwin, dându-i o grămăjoară de fise negre de o sută 
de dolari fiecare. Dă-i bătaie. Nu înseamnă că suntem la o întâlnire 
amoroasă sau mai ştiu eu ce. 

— Unde mi-e cuțitul? întrebă Rakkim. Ştiu că e la tine. 

Darwin scutură zarurile. 

— Aveam de gând să-l păstrez ca suvenir. 

— Îţi dau eu altceva să-ţi aminteşti de mine. 

— Domnilor? zise crupierul de la masa de zaruri, îndreptându-şi 
papionul negru. Pariurile dumneavoastră, vă rog. 

Darwin luă o fisă din teancul lui Rakkim şi o azvârli pe linia de pas 
lângă fisa lui roz, de o mie de dolari. 

— Acum suntem de aceeaşi parte. 

În afară de noaptea de la Disneyland, seara aceasta era prima dată 
când Rakkim îl vedea pe Darwin faţă în faţă. Era un bărbat proaspăt 
bărbierit, suplu ca un şarpe. Aruncă zarurile. Şapte. 

Din jurul mesei izbucniră urale. Crupierul plăti câştigătorii. Masa 
era aglomerată, oamenii erau lipiţi de balustradă, plasându-şi mizele 
şi vorbind tare. 

— Continuă, zise Darwin, lăsându-și miza dublată acum în 
următorul joc împreună cu a lui Rakkim. 

Încă un şapte. Urale. Se apropiară jucători de la alte mese, atraşi de 
zgomot, înghesuindu-se, aruncând bani. Darwin zâmbea cu toată faţa, 
superelegant într-o haină sport de caşmir galben canar şi pantaloni în 
carouri negre şi galbene — cosmopolitul perfect, cetăţean al lumii 
înalte, plin de bani, ca mulţi alţii care se îngrămădeau la Las Vegas 
pentru afaceri, contacte şi păcate de mare clasă. Rakkim nu era sigur 
dacă Darwin voia să se integreze sau dacă aceasta era adevărata sa 
fire. 

Pariul lui Rakkim crescuse la patru sute de dolari. Al lui Darwin la 
patru mii. Încă un şapte. Mulțimea vui aprobator. 

— Eşti talismanul meu norocos, zise Darwin, aruncându-şi un braţ 
în jurul lui Rakkim. Mă bucur că nu te-am omorât. 

Rakkim îl împinse la o parte. 

— Despre ce ai vrut să vorbim? 

Darwin scutură zarurile. Oamenii din jur se aplecară peste masă, 
murmurând rugăciuni. Două matroane chineze acoperite cu bijuterii 
țipară încurajator. 

— M-am gândit că după atâta timp cât ne-am jucat de-a v-aţi 


ascunselea, am putea tot aşa de bine să ne şi distrăm un pic. Sunt 
dezamăgit că nu ţi-ai adus şi soţioara. Am avut o discuţie pe cinste cât 
timp te tăiau pe tine în avion. Practic mi-a împuiat capul. 

— Mie mi-a zis că tu ai vorbit cel mai mult. Cred că era plictisită. 

Darwin continuă să scuture zarurile. 

— Îţi place să joci barbut? 

— N-am jucat niciodată. 

— E cel mai bun joc din lume. Acţiune pură. Dacă treci pe lângă o 
masă de douăzeci şi unu, n-auzi decât o pălăvrăgeală politicoasă cu 
crupierul. Oamenii stau pe scaun ca să joace douăzeci şi unu. Fac 
strategii şi exersează simulări de calculator pentru un avantaj de 
jumătate de procent. Barbutul e agresiune naturală, luptă corp la corp. 
Oameni urlând, ciocnindu-se unul de altul, rugându-se de zaruri. Dar 
nu ajută la nimic. Nu ai cum să prezici zarurile. Niciun sistem. Nicio 
formulă magică. Nu e decât noroc, şi n-ai cum să ştii când o să ţi se 
termine. Şi se termină. O dată ce te-ai prins de matematica de la 
douăzeci şi unu, cu cât joci mai mult, cu atât ai şanse mai mari. La 
barbut e complet opusul — cu cât joci mai mult, cu atât e mai sigur că 
o să pierzi. Asta-i parte din farmecul jocului. Când ţii zarurile în mână, 
eşti stăpânul lumii. Tot ce poţi face e să te ţii pe val. Să te ţii în balans 
pe el până te prăbuşeşti. Şi întotdeauna te prăbuşeşti urât de tot. Nu 
există aterizări blânde la barbut. 

Rakkim căscă. 

— Domnule? 

Crupierul lovi uşor pâsla verde de pe masă. 

Darwin aruncă zarurile cu forță, făcându-le să se lovească de 
balustrada situată de cealaltă parte a mesei. Unsprezece. 

— Plăteşte masa, zise crupierul. 

Avea acum 16.000 de dolari mizaţi. 

Două roşcate scumpe de la celălalt capăt al mesei îi făcură semn cu 
mâna. 

Darwin le răspunse la salut. Era de înălţime şi talie medie, uşor de 
trecut cu vederea, în afară de energia ce radia din el. Energie pe care 
ştia să o mascheze când era necesar, ca să devină din nou un om 
obişnuit, inofensiv ca o clătită. Acum însă era o panteră, lejer şi vioi, 
complet alert. Un om care n-ar suporta să fie surprins. Rakkim se 
gândi la maşina lui Darwin rostogolindu-se de pe drum în noaptea 
aceea în teritoriile sălbatice, furia turbată pe care cu siguranţă o 
simţise. Şaptesprezece vârcolaci spintecaţi în bucăţi în ploaie, şi nici 
nu fusese de-ajuns pentru el. Nimic n-ar fi fost de-ajuns pentru un om 
ca Darwin. Sigur stătuse la marginea drumului după aceea, cu ploaia 
scurgându-se peste el şi spălându-l de sânge... ştiind cu siguranţă că 
Rakkim îl privea. 

— De ce zâmbeşti? întrebă Darwin. 


— Din cauza ta. 

Buzele lui Darwin tresăriră, dar îşi păstră aspectul aparent de bună 
dispoziţie. Întinse zarurile către Rakkim. 

— Suflă peste ele. 

— Mori. 

Darwin rostogoli zarurile. 

Mulțimea gemu când crupierul mătură fisele tuturor. 

— Mi-ai sfărâmat inima, Rikki, zise Darwin. 

— Nu-mi spune aşa. 

Darwin îşi vâri în buzunar restul fiselor şi-l îmbrăţişă din nou pe 
Rakkim. 

— Hai să mergem să bem ceva. 

— Zarurile sunt tot la dumneavoastră, domnule! strigă după el 
crupierul. 

Darwin se îndepărtă de masă, fără să se uite dacă Rakkim îl urma. 
Se aşeză la o masă în bar, şi-l privi pe Rakkim apropiindu-se. 

— Chestia cu şchiopătatul ăla uşor îţi iese perfect, spuse el când 
Rakkim se aşeză în faţa lui. Strâmbătura aia abia schiţată când păşeşti 
pe piciorul drept, ca şi cum ai încerca să-ţi ascunzi durerea. Un detaliu 
frumos. Probabil că moşul te şi crede. Eu, unul, ştiu mai bine. Nu ţi-ai 
revenit complet, dar eşti pe-aproape. Un whisky dublu, zise el cu un 
zâmbet către chelneriţa mignonă într-o rochiţă scurtă cu volănaşe, 
care-i lăsa pântecul gol, unde avea un inel de aur în buric. Cea mai 
bună marcă pe care-o aveţi. La fel pentru prietenul meu. 

Rakkim începu să refuze oferta, dar se opri. 

— Aveţi Mayberry Hollow? De doisprezece ani? 

Chelneriţa ridică din sprânceană. 

— Da, domnule. 

Darwin o privi îndepărtându-se cu o unduire a coapselor. 

Stătea relaxat în separeu, cu un picior ridicat pe bancheta de piele. 
La spate avea peretele. Putea vedea toată încăperea de unde era. 

— Ai impresionat-o. Am tot aşteptat să-mi mulţumeşti că ţi-am 
salvat viaţa. 

— De ce? întrebă Rakkim, apropiindu-se mai tare. N-ai făcut decât 
să urmezi ordinele. Asta faci tu, nu-i aşa? zise el, observând nuanţa 
vagă de culoare de pe urechile lui Darwin, ştiind că marcase un punct 
sensibil. Poate ar trebui să-i mulţumesc Bătrânului. El e cel care ţine 
lesa. 

Darwin avea ochi cenuşii-deschis, depărtaţi unul de celălalt, cu 
colţurile vag ridicate. Ochi de lup. 

— Au fost destule momente săptămânile astea când am vrut să 
sculptez puţin în tine. Sunt primul care recunoaşte asta. Am început să 
ţin la tine. Un tânăr ucigaş minunat, asta eşti. Îmi aminteşti de un om 
pe care l-am cunoscut acum multă vreme. Toată aiureala aia cu 


vârcolaci... urâtă treabă, urâtă de tot. Mda, chiar dacă moşul nu mi-ar 
fi spus să te aduc aici, tot te-aş fi salvat la Disneyland. Pot schimba 
regulile când vreau, zise Darwin, arătându-şi dinţii. Şi pot să le schimb 
iar înapoi. Oricând vreau. 

— Ce om de treabă eşti tu. Vrei să-ţi cumpăr o îngheţată? 

— Nu te-ai întrebat cum a ştiut echipa SWAT unde erai? 

Rakkim se uită la el. 

— M-am gândit că i-ai sunat tu, ca să poţi face pe eroul după aceea. 

Darwin clătină din cap. 

— A fost vechiul tău amic fedain Pernell. A auzit de recompensa de 
un milion de dolari pe care o ofereau Robele Negre şi nici n-a ezitat. 
Un milion pentru Sarah, zâmbi el. Tu nu valorezi nicio ceapă degerată 
pentru Ibn Azziz. 

Rakkim ridică din umeri. Îşi menţinu respiraţia regulată. Darwin 
spunea adevărul. 

Apăru din nou chelneriţa, le aşeză paharele în faţă şi plecă. 

Darwin îşi ridică băutura şi examină culoarea. Sorbi. Plescăi din 
buze. 

— Văd că te pricepi la whisky. Presupun că ai învăţat asta în Bible 
Belt. Eu n-am fost acolo niciodată, dar am auzit că unele părţi sunt 
destul de simpatice, zise el şi mai savură o sorbitură. Am rezolvat eu 
cu Pernell. Pentru asta ar trebui să-mi mulţumeşti de fapt. Asta a fost 
o favoare pur şi simplu pentru tine. 

Rakkim îşi înconjură paharul cu palmele. 

— N-am avut nevoie să ai tu grijă de Pernell. 

— La ce sunt buni prietenii? 

Rakkim simţi whisky-ul scurgându-i-se pe gât într-un torent de 
căldură. 

— Pun pariu că a fost o adevărată provocare, să omori un olog. 

— Nu există fedaini ologi. 

Darwin se uită la Rakkim peste marginea paharului. 

— Pernell a aflat cumva că ai reuşit să scapi. Probabil a auzit şi de 
toţi morţii pe care i-ai lăsat în urmă. S-a îngropat în secţia locală de 
poliţie. Înconjurat de insigne. Aşa că asta a fost provocarea de care ai 
întrebat. Darwin îşi vârî un deget în ultimele picături de whisky din 
pahar şi-l supse apoi. l-am spus că-i transmiţi salutări înainte să-l 
omor. Am ştiut că ai fi preferat aşa... Uite ce s-a întâmplat cu 
mullahul tău favorit, zise el aplecându-se în faţă şi arătând cu degetul 
ecranul de pe peretele din spatele barului. 

Mullahul Ibn Azziz dădea un interviu unui reporter de la agenţia de 
ştiri a statului. Faţa lui Ibn Azziz era foarte bandajată, un ochi fiind 
complet acoperit, şi tuna şi fulgera împotriva teroriştilor, şi cum 
numai mâna lui Allah îl salvase de diavolii sionişti. 

— E o îmbunătăţire, zise Darwin. 


Rakkim îl zări pe Lucas trecând pe lângă şirul de jocuri mecanice, şi 
blestemă în minte ce ghinion avea. Probabil era o convenţie a 
exportatorilor de tabac în oraş. 

— Tu i-ai făcut asta lui Ibn Azziz? îl întrebă pe Darwin. 

— Nu mă insulta, replică Darwin, trântindu-şi paharul pe masă ca 
să-i fie reumplut. Dacă aş fi primit eu misiunea asta, nu şi-ar arăta 
rănile acum, zise el şi se aplecă peste masă spre Rakkim, cu pielea 
întinsă ca şi cum ceea ce era înăuntru de-abia putea fi închis. L-aş 
doboriî la moschee. L-aş pune la pământ chiar în mijlocul rugăciunilor 
de vineri, chiar în mijlocul credincioşilor. I-aş vâri un cotlet de porc în 
gură şi dus aş fi, şi ăsta i-ar fi sfârşitul. I-am spus moşului, nu trebuie 
decât să spună... 

— Dave! 

Lucas venea spre ei, zâmbind. 

Rakkim rămase aşezat pe scaun. Nu erau prea multe şanse ca Lucas 
să nu-l observe - nu cu ochii aceia. Lucas era cultivator de tabac 
acum, dar fusese lunetist în războiul civil, omorâse douăzeci şi şapte 
de soldaţi islamişti în timpul bătăliei de la Nashville, purtată din casă 
în casă. Era şi acum cel mai bun ţintaş din districtul Gage, Georgia, şi 
în timpul liber făcea păpuşi din pănuşi de porumb. 

Lucas îl plesni peste umăr şi se aşeză lângă el, un bărbat solid, de 
treabă, într-un costum albastru cu croială proastă. 

— Dave, nu-mi vine să cred. Am venit în oraş pentru China Expo. 
Tu ce faci aici? 

— Eu... am venit ca turist. 

Lucas îi aruncă o privire lui Darwin, se uită din nou la Rakkim şi 
apoi îl trase pe Rakkim de barbă. 

— Care-i treaba cu părul de pe bărbie? Parc-ai fi un ţap sau unul 
dintre capetele înfăşurate care mişună pe-aici, zise el, dar râsul îi pieri 
de pe buze. Oh, nu. Nu-mi spune că... 

— Lucas... 

— Isuse, eşti unul de-al lor! exclamă Lucas şi se ridică în picioare, 
răstumând scaunul pe care stătea. Totdeauna ne spuneau, aveţi grijă 
la spioni, nu vă încredeţi în străini... 

— Ei, se pare că ai picat de fraier, papistaşule, interveni Darwin. 

— Îmi pare rău, zise Rakkim, înainte ca Lucas să apuce să-i tragă un 
pumn lui Darwin. 

— Ne-au spus să ne ferim de străini, dar tu n-ai fost străin, zise 
Lucas, încercând în continuare să priceapă situaţia. Prima dată când 
te-am întâlnit, parcă ai fi fost sânge din sângele meu. Ai stat pe 
canapea la mine în casă şi mi-ai băut din whisky. Am mers la 
vânătoare împreună, la pescuit... Nepoată-mea... Isuse, nepoată-mea 
şi acum mă tot întreabă când te întorci. 

În cei patru ani de când Rakkim nu-l mai văzuse, pungile de sub 


ochi i se măriseră. 

— Aş vrea să am o vioară, ca să pot să acompaniez cum se cuvine 
această poveste tragică, zise Darwin. 

Lucas se uită în jos la Darwin. 

— Hei, cretinule, şi tu eşti un spion? 

Rakkim observă scânteieri mărunte în ochii lui Darwin. 

— Nu, Lucas, el e individul care o să mă omoare într-o zi. 

— Serios? zise Lucas. E adevărat? 

— E o posibilitate. 

Darwin îşi flexă foarte puţin mâna dreaptă. 

— Păi atunci, mai bine mai repede decât mai târziu. 

Lucas se răsuci iar către Rakkim. Nefiind sigur ce să facă acum. Voia 
să zică totuşi ceva. Să continue. Să-şi dea drumul durerii trădării. 
Darwin ar fi fost încântat să-l ajute. Să-l implice într-o situaţie mai rea 
decât îşi putea măcar imagina Lucas. 

— Adio, Lucas, zise Rakkim. 

— Nu pleca, papistaşule, rosti Darwin cu un accent exagerat şi 
batjocoritor de sudist. 

— Adio, repetă Rakkim. 

Lucas se îndepărtă. 

— Poftim, zise Darwin, strecurându-i cuțitul în mână. Îmi strici 
toată distracţia. 

Probabil aşteptase ocazia să-l înjunghie pe Lucas cu cuțitul lui 
Rakkim. Rakkim ascunse imediat cuțitul. 

— Încă n-ai văzut nimic. 

Chelneriţa reveni cu băuturi proaspete. 

Rakkim sorbi adânc. Ultima dată când gustase Mayberry Hollow, se 
afla în camera de zi acasă la Lucas, uitându-se la meciuri vechi de 
fotbal. Lucas avea înregistrări cu fotbal din Georgia de acum mulți 
ani, încă de dinainte de război. Echipa Georgia Bulldogs - numai 
rebelii şi-ar alege un câine ca mascotă. Petrecuse momente plăcute cu 
Lucas. Ştia să spună un banc şi râdea cel mai tare când bancul era pe 
seama lui. Însă nu şi de data asta. 

Darwin îşi sorbi whisky-ul. 

— Cu ce-l ai la mână pe moş? întrebă el, lovind cu unghia paharul. 
Trebuie să fie ceva special, pentru că s-a nevrozat foarte tare pe toată 
treaba asta cu tine şi cu fata. 

— Nu ţi-a spus? 

Rakkim se rezemă de spătar. Darwin avea un control bun, dar din 
unghiul acela, Rakkim putea urmări schimbări infime ale respirației 
asasinului, privindu-i firele minuscule de păr din nas. 

— Măi să fie, zâmbi Rakkim. Mă întreb ce-o fi însemnând asta. 

Darwin îşi trecu degetul arătător de-a lungul marginii paharului. 

— Nu am nevoie să ştiu tot ce-i trece moşului prin cap. 


— Totuşi, un om cu specialitatea ta... Pun pariu că te ustură. 

Rakkim scutură paharul şi gheaţa făcu un clinchet uşor. Darwin 
zâmbi din buze. 

— Uneori. Îşi înclină capul, ascultând şi apoi se uită urât la Rakkim. 
Va trebui să ne continuăm giugiuleala altădată, Rikki. Moşul vrea să-ţi 
vorbească. Hai, repejor. 


CAPITOLUL 53 
După rugăciunile de la apusul soarelui 


— Îmi place momentul ăsta al înserării, zise Bătrânul, rezemându-se 
cu mâinile de balustradă. Vântul se potoleşte şi apare un scurt 
moment de linişte, înainte ca vânturile termale să facă aerul răcoros 
deşertic să vină din munţi. 

Rakkim se uită la oraşul ce se întindea în faţa lor, o mare vastă de 
lumini sclipind în noapte. Nu erau decât ei doi pe terasa 
apartamentului de lux de la etajul superior al clădirii de nouăsprezece 
etaje, Internaţional Trust Services. Zeci de baloane strălucitoare cu aer 
cald pluteau în jurul munţilor, prinzând ultimele raze de lumină. 
Bătrânul era mai tânăr decât se aşteptase el; cam şaptezeci de ani şi 
ceva, un arab distins cu o barbă albă îngrijită şi un chip ca de şoim. 
Cu un vag accent britanic. Costum bleumarin, cămaşă de in fără guler. 
Un om obişnuit să aibă autoritate. 

— E o plăcere să te întâlnesc complet treaz. Îmi amintesc că am 
primit un raport că Redbeard a adoptat un puşti de pe stradă şi m-am 
întrebat ce pune la cale. Am înţeles repede înţelepciunea lui Redbeard, 
zise Bătrânul, înclinând din cap către Rakkim. El şi cu mine nu suntem 
aşa de diferiţi. Amândoi căutăm aliaţi, instrumente care să ne 
îndeplinească dorinţele. Oameni pe care să-i modelăm şi formăm. În 
primul rând ne căutăm un succesor care să ne continue munca. Eu am 
ales să am fii care să-mi ducă mai departe moştenirea. Redbeard te-a 
ales pe tine. 

— Sper că fiii dumitale se descurcă mai bine faţă de tine decât o fac 
eu faţă de Redbeard. 

— Eşti prea modest. 

Rakkim prinse uşoara schimbare în intonaţie. Adierea vagă de 
regret. 

— Deci fiii dumitale au fost o adevărată dezamăgire. 

Bătrânul îşi aranjă mânecile. 

— Din fericire am mulţi fii. 

— O să ai nevoie de fiecare dintre ei. 

Bătrânul pretinse că nu observase ameninţarea. 

— Crezi în Dumnezeu, Rakkim? Cineva care este interesat activ de 
lumea asta? Care răsplăteşte supunerea şi ascultarea? 

— Cred că Dumnezeu are lucruri mai bune de făcut. 

— Şi eu spuneam exact acelaşi lucru când eram tânăr. Cel puţin, 
speram că are lucruri mai bune de făcut. În felul ăsta El nu observa ce 
făceam eu. Tu nu ţi-ai pierdut credinţa, zise el, împreunându-şi 


mâinile. Pur şi simplu ţi-ai rătăcit-o, dar Dumnezeu are planuri pentru 
tine. De aceea eşti aici acum. De aceea n-ai murit când te-au împuşcat 
poliţiştii. De aceea i-am spus lui Darwin să te aducă aici, şi de aceea 
am avut grijă să-ţi fie tratate rănile. Amândoi am fost aleşi de 
Dumnezeu ca să facem lucruri măreţe — o povară şi o binecuvântare, 
zise el, uitându-se la Rakkim cu ochii săi adânciţi în orbite. Unii mă 
consideră un diavol şi alţii cred că sunt Mahdi, dar sunt un musulman. 
Ca şi tine. Suntem fraţi. N-ar trebui să ne războim unul cu altul. 

Rakkim se apropie de el. 

— E cam prea târziu pentru asta. 

Bătrânul stătea rezemat de balustradă. Expus nopţii, având numai 
stelele deasupra şi betonul dedesubt. 

— Da... nu i-ar trebui un mare efort să mă arunci peste balustradă. 

— Aproape niciun efort. Poate ar fi trebuit să-l inviţi pe Darwin să 
stea cu noi. 

Vântul se înteţea şi Bătrânul se întoarse să-l simtă pe faţă. 

— Lui Darwin nu i s-a permis niciodată să vină aici sus. Şi-n plus de 
asta, eşti suficient de deştept să ştii ce se va întâmpla cu Sarah dacă- 
mi deranjezi un singur fir de păr de pe cap. 

— Da, dar chiar şi aşa... este o tentaţie. 

Bătrânul nu reacţionă. 

— Darwin mi-a spus că ţi-a înapoiat cuțitul. E o lamă cu adevărat 
deosebită. Se spune că singurul lucru mai ucigător decât un fedain gol 
e un fedain gol cu un cuţit, dar de fapt, întotdeauna m-am gândit că 
fedainii sunt supraestimaţi. Imaginea luptătorului sfânt invincibil a 
fost necesară în zilele de început, dar în ciuda antrenamentului şi a 
cocteilurilor genetice, tot numai oameni sunteţi. Bineînţeles, vorbesc 
de fedainii din batalioanele de atac. O lovitură de stat în Ghana? 
Musulmani masacrați în Rio? Spetznats ruseşti transportate cu 
avioanele în Quebec? Trimiteţi-i pe fedaini! Tu însă, zise el, 
îndreptând un deget către Rakkim, tu eşti cu totul altceva. Tu şi 
Darwin. 

Deasupra oraşului elicopterele se învârteau şi se înălțau ca nişte 
libelule. 

— Faci o greşeală să mă consideri la fel ca Darwin. N-am crezut că 
faci multe greşeli. Dar nu e nevoie decât de una singură, dacă e 
suficient de gravă. Bomba nucleară neexplodată pe care-ai lăsat-o în 
China a fost o greşeală gravă. Nici nu puteai face una mai mare. 

Luminile oraşului clipiră în faţa Bătrânului. 

— Nu e în China. 

Rakkim se holbă la el. 

Ochii Bătrânului erau calmi ca un fum. 

— A patra bombă nucleară e în Marea de Sud a Chinei, undeva la 
mică distanţă de coasta Hainan. Din cauza planului meu greşit. Pari 


surprins, Rakkim. 

— M-am aşteptat... să negi. 

— N-ar trebui să fie niciun secret între noi. De asta ţi s-a dat mână 
liberă în oraş, fără să fii urmărit sau constrâns în vreun fel. Am destui 
sclavi. Am nevoie de un om liber. 

— Bineînţeles. 

— Ţi-am anticipat îndoielile. Ca toate lucrurile de pe lumea asta, şi 
ele vor dispărea, zise Bătrânul, închizându-şi pe jumătate ochii, 
îndurerat. Ar fi trebuit să pun bomba a patra sub Vatican, aşa cum a 
vrut fiul meu Essam. Explozia i-ar fi întors pe catolici irevocabil 
împotriva evreilor... şi Essam ar fi alături de mine, în locul tău. Essam 
a fost cel mai mare fiu al ultimei soţii pe care am iubit-o cu adevărat, 
zise el, clătinând din cap. Primul din clasă la MIT. Un băiat genial. 
Essam a vrut să detoneze bomba sub Catedrala Sfântul Petru, dar eu 
am fost îngrijorat de puterea economică în creştere a Chinei. Am spus 
Shanghai şi Essam a ascultat. Acum e mort, zise el, şi briza îi flutură 
părul alb. Nu bătea mai tare vântul decât acum când i s-a scufundat 
barca de pescuit. Safar Abdullah, care a transportat baghetele de 
combustibil fisionabil, Safar Abdullah, care era pe moarte, el a fost 
singurul supravieţuitor. Cu siguranţă Allah mi-a dat o lecţie de 
smerenie, spuse el, încleştându-şi degetele pe balustradă. 

— Ai omorât cel puţin douăzeci de milioane de oameni în ziua 
aceea. Nu crezi că-i prea târziu pentru o lecţie de smerenie, ce mama 
dracului? 

Rakkim observă uşoara încordare la colţurile buzelor Bătrânului — 
înjurătura îl iritase. 

— Am făcut tot ce am crezut necesar pentru a apăra credinţa. 
Pentru a răspândi credința. După cum porunceşte Sfântul Coran... 

— Douăzeci de milioane... 

— Au murit ca să reîntroneze califatul, după cum a fost profeţit. 
Credincioşii care au pierit în Mecca sunt deja în Paradis. Ceilalţi... ard 
în iad. 

Rakkim se forţă să se calmeze. „Cel care urlă câştigă bătălii, cel care 
tace câştigă războiul”, asta îl învățase Redbeard. 

— Dacă bomba e pe fundul oceanului, n-ai de ce să te temi. Atunci 
de ce a omorât-o Darwin pe Marian Warriq? De ce a omorât-o pe 
Fatima Abdullah? De ce ţi-e frică? 

— Mi-e frică să nu-mi treacă timpul, răspunse Bătrânul. Redbeard 
m-a costat deja douăzeci şi cinci de ani. Atât de mult mi-a trebuit să- 
mi pun piesele la loc pe tabla de şah. Allah iubeşte un om răbdător, 
dar s-ar putea să nu mai am încă douăzeci şi cinci de ani. 

— Dacă nu există nicio dovadă... 

Bătrânul îşi încleştă mâinile, şi Rakkim văzu că avea pete de 
bătrâneţe şi vene albastre proeminente pe dosul palmelor, şi unghii 


îngălbenite. Mâini de mumie. 

— Redbeard n-are nevoie de dovezi ca să-mi facă necazuri... n-ai 
învăţat încă atâta lucru de la el? Preşedintele e pe moarte. Am făcut 
multe eforturi să mă asigur că succesorul lui îmi va datora mie toată 
loialitatea lui. Trăim într-o perioadă... delicată. Chiar şi fără nicio 
dovadă, faptul că Redbeard scormoneşte în secretele Trădării Sioniste 
va răspândi îndoieli şi derută în mijlocul oamenilor. Nu pot pennite ca 
planurile mele pentru o succesiune lină să fie puse în pericol. 

— O să-mi facă o deosebită plăcere să te nenorocesc. 

— Deschide-ţi ochii, Rakkim, şi uită-te la ce-ţi ofer. Tot ce vezi şi 
mult mai mult poate fi al tău. 

Bătrânul îşi desfăcu braţele către Strip, şi întreaga lume era acolo 
într-o miniatură perfectă - Paris, Roma, Lumea Piraților, Marea 
Piramidă, Sugarloaf şi Rio, Muntele Kilimanjaro, Beijing, Kremlinul. 

Rakkim contemplă această lume. Îl credea pe Bătrân. 

Bătrânul îl apucă pe Rakkim de umăr şi curentul trecu prin 
amândoi. 

— Se ridică o mare vijelie. Poţi fie să devii furtuna, fie să fii măturat 
de ea. Îţi ofer un loc alături de mine. Alătură-mi-te şi nimic nu-ţi va fi 
refuzat. Nimic. 

Rakkim se smuci de sub mâinile lui. 

— Ce... ce zici de o cutie de Twinkies? Se spune că erau incredibile, 
şi am auzit că există undeva un depozit mare plin cu ele. Vreau să 
spun, ai zis că nu-mi va fi refuzat nimic, nu? Deci, OK, şuieră Rakkim, 
cu dinţii clănţănind. O ladă de Twinkies şi... un exemplar din Batman 
primul număr, pentru Sarah. 

Bătrânul râse zgomotos. 

— Nu m-am mai gândit la Twinkies de treizeci de ani, rânji el 
dezinvolt. Lui Ibrahim, cel mai în vârstă fiu care mi-a rămas, nu o să-i 
placă de tine. O să se simtă ameninţat de tine, şi oricât demult îl voi 
asigura, o să-şi dea seama că-ţi prefer compania. Tu nu eşti descendent 
din Profet, fie-i numele binecuvântat, aşa că niciodată nu-mi vei ocupa 
locul. Faptul acesta ar trebui să-i înmoaie invidia, dar nu va fi aşa. 
Ibrahim se teme de Darwin, dar pe tine te va dispreţui. 

— Băiatul tău pare să aibă găluşte în loc de boaşe. Ar trebui să te 
gândeşti încă o dată ce fel de planuri ai pentru restaurarea califatului. 
Nu ai destule întăriri. 

Bătrânul îl măsură din cap până-n picioare. 

— De asta eşti aici, Rakkim. Tu şi Darwin. 

— Ei, na, asta chiar că e măgulitor. Încerci să mă seduci? Pentru că 
dacă asta vrei, să ştii c-o să-ţi frâng inima în cele din urmă. 

— Îmi asum riscul, zise Bătrânul, uitându-se în depărtare, dincolo 
de el. Aş vrea să-l fi întâlnit pe Essam. Lui i-ar fi plăcut de tine. Lui nu- 
i era frică de nimeni, rosti el, şi buza de jos îi tremura. Ce băiat 


frumos era... şi acum e pierdut în marea adâncă şi neagră. Urăsc 
oceanul acum. Pe vremuri înotam în fiecare zi, dar acum nu mai 
suport să văd valurile. Uneori mă gândesc că ăsta e motivul pentru 
care am ales să trăiesc în mijlocul deşertului. 

Rakkim îl privi. Lacrimile din ochi îi păreau autentice. 

Bătrânul îşi drese glasul. 

— Te-am aşteptat de multă vreme. Şi tot aşa şi pe Darwin. Am 
căutat ani de zile un asasin pensionat, cineva ieşit din serviciu, cineva 
care şi-a rupt lesa care-l lega de fedaini. Mi-am folosit toate resursele, 
dar n-am înţeles decât mult mai târziu, când l-am găsit în sfârşit pe 
Darwin, de ce mi-a luat aşa demult. Asasinii şi luptătorii din umbră 
sunt legaţi, zise el, apropiindu-se de Rakkim. Amândoi sunt unităţi de 
elită ale fedainilor, de o independenţă feroce... şi amândoi sunt în cele 
din urmă trădaţi de conducătorii lor, concluziona Bătrânul, netezindu- 
şi reverul costumului. Asasinii au în medie nouăsprezece misiuni 
înainte să fie terminaţi. Dacă supraviețuiesc atât de mult timp, devin 
prea periculoşi, prea rezistenți la control, înnebuniţi de setea de sânge. 
Acesta e marele secret al fedainilor, pe care nu-l cunosc mai mult de 
zece ofiţeri superiori. Asasinii nu sunt conştienţi de asta, bineînţeles, 
ei cred minciuna despre asasinii pensionaţi, cu identitatea 
necunoscută, care-şi trăiesc restul vieţii ca un paşă. Dar nu se întâmplă 
aşa. Nu există asasini pensionaţi. Cu excepţia lui Darwin. El a 
îndeplinit cu succes patruzeci şi cinci de misiuni când s-au hotărât în 
sfârşit să-l omoare. Au aşteptat prea mult, adăugă el, cu un 
amuzament rece. 

— Cum omori un asasin? 

— Îi iei notițe? 

Rakkim nu răspunse. 

Bătrânul încuviinţă tăcut. Luminile roşii ale oraşului i se reflectau în 
ochi. 

— Fedainii au trimis trei asasini să-l omoare pe Darwin, oameni cu 
experienţă, cărora superiorii lor le-au spus că Darwin se răzvrătise. 
Darwin i-a omorât pe toţi trei. Apoi l-a omorât pe generalul 
Cheverton, şeful unităţii de asasini. Omul care dăduse ordinul. Deci 
vezi tu, ai şi altceva în comun cu Darwin. 

Bătrânul încerca să-l impresioneze pe Rakkim cu informaţiile lui. Un 
semn de vulnerabilitate sau de aroganță. Rakkim nu era încă sigur 
care. Luptătorii din umbră sunt extraordinar de valoroşi, din punct de 
vedere strategic, sunt chiar mai folositori decât asasinii, dar la fel de 
periculoşi pentru comandamentul superior. Luptătorii din umbră se 
identifică întotdeauna cu băştinaşii. Asta îi face de fapt luptători din 
umbră. Abilitatea de a se integra în mediu, de a-şi asuma coloratura 
de protecţie a dușmanului... 

— Păi, serios, la ce se aşteptau? clătină Bătrânul din cap. Există o 


grămadă de fedaini la pensie, dar niciun asasin la pensie. De 
asemenea, niciun luptător din umbră pensionat. Tu şi cu Darwin 
sunteţi amândoi unici. 

Dincolo de luminile oraşului, dincolo de munţi, Rakkim vedea 
stelele. Era o anume consolare în distanţa lor inimaginabilă. Destul de 
aproape să poată fi văzute, dar prea departe să fie atinse. Şi-l imagină 
pe Dumnezeu trăind acolo, undeva printre galaxii. Acolo ar trăi el dac- 
ar fi Dumnezeu. 

Bătrânul se rezemă de balustradă. 

— În ultima ta misiune... ce s-a întâmplat de fapt? Am încercat să 
aflu, dar toate dosarele au dispărut. Evident a fost ceva special. Tot ce 
ştiu e că ai dispărut mai multe luni. Mult mai mult timp decât se 
anticipase. S-a presupus că ai murit. Apoi te-ai întors. Neatins ca 
totdeauna. Dacă ai dat vreun raport, nu s-a păstrat nimic. Apoi, câteva 
zile mai târziu, cei doi ofiţeri aflaţi deasupra ta în lanţul ierarhic au 
dispărut. Doi fedaini de cea mai mare clasă dispăruţi. Ca şi cum ar fi 
păşit în ceaţă dis-de-dimineaţă. După felul cum arăta cadavrul, Darwin 
şi-a exprimat nemulțumirea față de generalul Cheverton foarte 
limpede, dar nu s-a găsit nicio urmă a acestor doi ofiţeri. Şi totuşi, 
mesajul a fost clar. Poate de aceea te-au lăsat să te pensionezi. Sau 
poate a fost intervenţia lui Redbeard. Pe atunci era mai puternic. 

— Mulţumesc pentru conversaţie, şi pentru priveliştea frumoasă, 
dar sunt puţin obosit. Încă nu mi-am revenit pe deplin după răni. Cred 
că o să mă duc să fac o baie cu spumă chiar acum. 

— Ai grijă. Nu ai vrea să aţipeşti în cadă. Sper că te vei gândi la 
oferta mea. 

— Sigur, o voi lua în consideraţie cu cea mai mare atenţie. Oricum, 
câştigi, nu? Dacă mă angajez, câştigi un luptător din umbră. Dacă 
refuz târgul, Darwin mă dibuie şi elimină pe oricine ar putea să-ţi facă 
rău. Eu găsesc dovezile, el te scapă de ele. 

— Nu există nicio dovadă. 

Rakkim ridică din umeri. 

— Douăzeci de milioane de oameni morţi... nu ai obţinut ce-ai vrut. 
Uite-ne aici atât de mulţi ani mai târziu, şi încă mai eşti îngrijorat că 
n-o să reuşeşti. Jalnic. 

— Mi-am mărturisit greşelile. Am judecat greşit rezistenţa spirituală 
a creştinilor. Am trăit prea mult timp în oraş. Am crezut că credinţa 
lor era şovăielnică şi că se vor descotorosi de ea rapid. Nu mi-am 
imaginat niciodată marea migraţiune după alegerea lui Kingsley, 
milioane de baptişti, penticostali şi catolici călătorind în Bible Belt. M- 
aş fi aşteptat la asta de la musulmani - oare nu Profetul însuşi, fie-i 
numele binecuvântat, a fugit din Mecca la Medina la momentul lui de 
restrişte? Dar creştinii? N-ar fi contat dacă Redbeard ar fi murit şi el în 
ziua aceea împreună cu fratele lui. Oamenii mei din Securitatea 


Statului ar fi preluat puterea, şi zilele lui Kingsley ca preşedinte ar fi 
fost numărate. Apoi am fi zdrobit Bible Belt. Națiunea avea nevoie să 
fie unificată atunci, şi are nevoie să fie unificată acum. Nu, pierderea 
celei de-a patra arme nucleare a fost un accident, dar îmi asum 
responsabilitatea pentru faptul că am subestimat credinţa creştinilor. 

— Foarte generos. Totuşi, trebuie să recunosc, e o greşeală majoră. 
Nu te întrebi cu ce altceva s-ar putea să fi greşit? 

— Te aştepţi să fug şi să mă ascund? se răsti Bătrânul, cu buzele 
strânse. Când Occidentul se bălăcea în lăcomie, viciu şi vanitate... eu 
m-am rugat. Şi i-am plătit pe politicieni. Când Occidentul a interzis 
religia... eu m-am rugat. Şi i-am plătit pe foştii diplomaţi şi pe ziarişti, 
oameni pentru care totul are un preţ. Au fost momente când am crezut 
că nu voi reuşi niciodată să mă spăl de toată murdăria. Atacul nuclear 
pur şi simplu a fost lovitura ce a făcut să se prăbuşească un copac deja 
putred. Uită-te la hartă: China domină planeta acum, dar eu am 
plantat seminţe şi în Rusia, şi nu crezi că erau deja mulţi oameni acolo 
care urau faptul că graniţele lor au fost deschise larg pentru sionişti? 
Nu, Rusia e pregătită... America de Sud e pregătită. China opune 
rezistență, dar uită-te la hartă. Iran, Irak, Indonezia, Pakistan, Africa 
de Est, Nigeria, toată pleava credincioşilor aşteaptă un calif care să-i 
peticească pe toţi laolaltă. Un calif venit să-i conducă pe musulmani 
spre măreție. Aşteptarea cea lungă s-a terminat, Rakkim. Începem aici. 

Rakkim aplaudă, şi sunetul răsună a pustiu în apartamentul luxos. 

— Mamă! Ce discurs superb! Pun pariu că nu eşti întrerupt prea des. 
Atingi punctul culminant şi apoi continui la nesfârşit. Tipul ăsta de 
putere e super când lucrurile merg bine, dar poate avea un dezavantaj. 
Eşti aşa de obişnuit să ţi se împlinească dorinţele şi ordinele că, atunci 
când toate se duc dracului — şi întotdeauna se duc dracului - nu mai 
ştii ce să faci. Şi clipa aceea de îndoială te copleşeşte. Nu aşa cât să 
vadă şi alţii, eşti prea bun pentru asta, dar tu ştii, şi te sperie. Aşa că 
apelezi la un individ de teapa lui Darwin; dar Darwin e greu de 
controlat. Nu poţi nici măcar să-l inviţi aici, pentru că s-ar putea să 
facă totuşi ceva ce n-ai anticipat. Pun pariu că nici nu i-ai spus ceea ce 
mi-ai spus mie în seara asta. N-am dreptate? Vezi, zise Rakkim, 
scuturând un deget. Asta poate fi încă o greşeală. E periculos să-i spui 
lui Darwin ceea ce ai de gând cu adevărat să faci, dar e şi mai 
periculos să ţii secrete faţă de el. Asasinii şi luptătorii din umbră... noi 
luăm lucrurile astea personal. Eu, unul, aş avea grijă dac-aş fi în locul 
tău. 

— Mulţumesc de sfat. 

Bătrânul nu arătă niciun semn de furie sau orice alt sentiment. Nu 
pe moment. 

Rakkim zâmbi. 

— Ei bine, e o privelişte frumoasă, cu adevărat frumoasă de aici, din 


vârful lumii, dar eu mă duc să fac o baie cu spumă. 


CAPITOLUL 54 
Înainte de rugăciunile de după-amiază 


— Speriată? 

— Emoţionată, răspunse Sarah. 

Rakkim verifică oglinzile când ieşiră de la Joy Luck Boutique. 
Mallul era aglomerat, plin de cumpărători agitaţi din toate colţurile 
lumii. Baroni ai petrolului din Africa de Vest, ciberneticieni din 
Japonia şi Rusia, arabi urmaţi de cortegiile lor. Turişti în noua lume 
minunată. Niciun semn că ar fi fost urmăriţi de cineva; de fapt, nu 
simţise pe nimeni urmărindu-i toată ziua. Bătrânul spusese că aveau 
mână liberă, dar Rakkim presupunea mereu că e urmărit. Presupunea 
mereu că e urmărit de cei mai buni. 

Sarah îşi coafase părul la un stilist de lux din Mangrove Hotel, îl 
tunsese scurt şi îl aranjase în bucle. Lui Rakkim nu-i plăcea deloc stilul 
acela atât de strident, dar îl va spăla şi asta-i va permite să-şi schimbe 
rapid aspectul. Purta pantaloni Mylar şi o jachetă, cizme vişinii de 
piele de şarpe cu tocuri cui, care atrăgeau într-adevăr atenţia, dar, 
într-o pungă de cumpărături, Rakkim avea un schimb de haine şi 
pantofi. 

— L-am văzut iar azi pe Ibn Azziz la televizor, zbierând despre 
sioniști, spuse Sarah. Toată faţa pare să-i fie infectată. 

— I se asortează cu sufletul. 

— Ştiu că nu crezi c-a fost Redbeard, zise Sarah. Dar cine altcineva 
ar fi putut să-l atace pe Ibn Azziz? Cu siguranţă Redbeard a auzit că a 
încercat să ne răpească la Disneyland şi a vrut să-i trimită un mesaj. 

— Ibn Azziz e prea fanatic pentru mesaje. Redbeard ştie că dacă ai 
de-a face cu cei de teapa lui Ibn Azziz, ori îi omori, ori îi converteşti. 
Poate o Robă Neagră a încercat să-l asasineze. Mullahul Oxley a avut 
destui prieteni. 

Sarah se legănă în ritm cu muzica transmisă în mall. Bani calibraţi, 
aşa se numea, melodii ce aveau scopul de a oferi cumpărătorilor 
energie, de a le mări plăcerea şi senzualitatea. Vânzările crescuseră cu 
17 la sută de când fusese instalat serviciul de muzică, dar cel ce făcea 
diferenţa de fapt era programul subliminal, o vibraţie ascunsă în 
muzică ce elibera endorfine în creier. Selecţia de muzică se schimba la 
fiecare cinci zile, dar vibrația subliminală rămânea aceeaşi. Constanta 
umană. 

— Zâmbeşte, Rakkim. 

Îşi scutură şoldurile, iar costumaţia Mylar arunca scântei. 

Rakkim zâmbi. Sarah nu se prefăcea şi nu era din cauza vibraţiilor 


subliminale — era cu adevărat fericită. Las Vegas nu avea filtre de 
internet — cu o zi înainte intrase într-un magazin de jucării, luase un 
ursuleţ cibernetic şi intrase pe site-ul Casnica Pioasă. O aştepta un 
mesaj codat de la mama ei. Katherine era în Seattle! Sarah îşi postase 
pe site intenţia de a gusta reţeta de ridichi ale victoriei în curând, îşi 
petrecuseră următoarea jumătate de oră în magazinul de jucării, 
jucându-se cu nanoboţii, şi în tot acest timp Sarah îi povestise istoria 
soldaţilor de jucărie şi a păpuşilor cu funcţii corporale şi cum toate 
astea însemnau... ceva. 

Sarah dansă pentru Rakkim lângă fântâna de lumină din mall, şi 
două studente chinezoaice pline de bijuterii îi imitară mişcările, 
dansând toate trei împreună, în timp ce Rakkim stătea şi le privea 
țintuit. Chinezoaicele terminară înclinându-se către Sarah şi ea le 
răspunse cu o plecăciune adâncă. 

Sarah îl luă pe Rakkim de mână în timp ce se plimbau mai departe, 
atât de fericită că părea efervescentă. 

— Ce ciudat să văd fete de colegiu purtând bijuterii de modă veche, 
zise Rakkim. Am crezut că toţi chinezii îşi îndreaptă energia numai 
către viitor. 

— Retroşicul este ultimul răcnet pe toate străzile din Shanghai şi 
Milano. Divele nigeriene îmbrăcate în costume de safari, designeri de 
software francezi îmbrăcaţi ca nişte ţărani, cu noroi fals şi tot restul. E 
încercarea de a-ţi revendica moştenirea culturală, la un moment când 
individualismul este sub asediu, zise Sarah, strângându-i mâna. Scriam 
o lucrare pe tema asta înainte... 

Se întoarse şi le privi pe cele două studente chinezoaice 
strecurându-se prin mulțime. 

— Ce s-a întâmplat? 

— Nu sunt sigură. Nimic. Era ceva... dar, nu-mi amintesc ce anume, 
zise Sarah, clătinând din cap. Încerc pur şi simplu să potrivesc piesele 
laolaltă. 

În jurul lor începură să bâzâie mai multe alarme de ceas, 
atenţionându-i pe credincioşi că mai aveau cincisprezece minute până 
la rugăciunile de după-amiază. Nimeni nu se repezi către ieşire, 
nimeni nu făcu cel mai mic gest de a întrerupe ceea ce tăceau. În 
Republica Islamică, musulmanii ar fi răspuns sau şi-ar fi oprit alarmele 
la ceas, ca să nu-şi arate public lipsa de pietate. 

Sarah se încordă. 

— Este şi un Desolation Row. 

— Relaxează-te. Peter a mai făcut asta şi înainte. 

Sarah ezită. 

— Tu îl crezi pe Bătrân? Ştiu că te-ai săturat să tot vorbeşti despre 
asta, dar de ce să recunoască pe faţă că a falsificat atacurile sioniste, 
să recunoască şi că există o a patra bombă, şi apoi să mintă despre ce 


s-a întâmplat cu ea? De ce să nu mintă pur şi simplu despre tot? 

— Cea mai eficientă minciună este nouăzeci şi nouă la sută 
adevărată. Dacă noi credem că a patra bombă este într-adevăr pe 
fundul Mării de Sud a Chinei, atunci ce sens mai are să căutăm în 
continuare? De ce să nu ne angajăm pur şi simplu să ajutăm formarea 
califatului şi să facem orice ne cere el? Nu, trebuie să ne purtăm ca şi 
cum ne minte şi să mergem înainte. 

— Şi dacă spune adevărul? 

Rakkim o sărută. 

— Atunci noi picăm de fraieri. 

Sarah intră în Desolation Row. Ultimul răcnet în materie de modă, 
ostentativ păcătos, cu manechine scheletice şi cu ochi goi, pereţi 
netencuiţi de cărămidă, lumină aspră şi neiertătoare. Hainele în sine 
erau subţirele şi plictisitoare, nearătând bine decât pe cele mai 
desăvârşite şi mai tinereşti siluete. Nu erau trecute preţurile. 
Magazinul era arhiplin - majoritatea asiatici şi catolici din L.A., plus 
câţiva europeni blonzi. Sarah se plimbă printre standuri, pipăind 
marfa cu expresia distantă şi ostentativă afişată de cei pentru care 
preţul era irelevant. Rakkim ieşi iar până afară. Verifică reflexiile în 
geamuri. 

În câteva minute, Sarah va intra în cabina de probă 9. În loc să-şi ia 
pe ea ceva de la Desolation Row, se va schimba în hainele obişnuite pe 
care le aduseseră cu ei. Rakkim va apărea câteva minute mai târziu, 
plângându-se zgomotos. Când Sarah îl va chema înăuntru s-o ajute, se 
vor strecura amândoi printr-un panou fals din cabina de probă în 
coridorul de serviciu. Acolo îi va aştepta Peter. Cincisprezece minute 
mai târziu, vor decola într-un balon cu aer cald pentru turişti. Numai 
că acesta va merge pe alt traseu, plutind către Republica Islamică. 
Peter spunea că asta se întâmpla tot timpul. Curenţii de vânt erau 
imprevizibili, parte a farmecului baloanelor. Când vor ateriza îi va 
aştepta o maşină, cu rezervorul plin şi acte legale, cu dispozitiv GPS 
programat să arate fiecare străduţă lăturalnică din ţară. 

— Rakkim? zise Sarah, cu ochii mari. Vreau să-ţi arăt ceva, spuse 
ea, şi-l conduse înapoi în magazin. E o femeie lângă rafturile de 
pantofi. O chinezoaică bătrână împreună cu nepoata ei. 

Rakkim se prefăcea că examinează o bluză. 

— A făcut operaţii estetice de bună calitate. I-au tăiat faldul 
epicantic, dar i-au păstrat integritatea etnică. Pare dezgustată de 
marfă, dar după cerceii de diamante din urechi, îşi poate permite... 

— Uită-te la pandantivul ei. 

— Drăguţ. Simplu, dar drăguţ. 

— Asta e tot ce vezi? 

Rakkim mută nişte tricouri urâte pe raft. 

— E un pandantiv mic de cupru cu înscrieri chinezeşti pe el. Pare 


vechi. Ce-am ratat? 

— Nu sunt sigură, zise Sarah şi-l sărută. Du-te şi aşteaptă-mă afară. 

— Şi Peter? 

Sarah îl împinse uşor. 

— Acum, du-te, lasă-mă să-mi cumpăr haine liniştită. 

Rakkim auzi alte femei râzând în timp ce ieşea din magazin cu paşi 
mari. Găsi o cafenea. Mai mulţi bărbaţi erau tolăniţi pe scaune mici de 
metal, cu pachete în poală, părând buimăciţi şi epuizați. Rakkim 
comandă un espresso dublu. Zece minute mai târziu... 

— Rakkim! îl strigă Sarah din Desolation Row. Hai, te rog să m-ajuţi 
să mă hotărăsc. 

Rakkim intră iar în magazin. Chinezoaica era la casă împreună cu 
nepoata ei, şi tejgheaua era încărcată vârf cu haine. Rakkim o urmă pe 
Sarah în cabina de probă numărul 9 şi aruncă pungile de cumpărături 
într-un colţ. 

Sarah închise uşa în urma lui. Îşi schimbară amândoi hainele foarte 
rapid. Glisară panoul într-o parte. 

Peter îi aştepta cu braţele încrucişate pe piept. Lângă el era încă un 
bărbat şi o femeie. Dublurile lor. 

Mă bucur c-aţi reuşit să veniţi. 

Sarah şi Rakkim păşiră în coridor. Bărbatul şi femeia se îmbrăcară 
rapid în fostele lor costumaţii şi se furişară în locul lor în cabina de 
probă. 

Peter fixă la loc panoul şi-l încuie. Vorbi încet la mobil şi un 
moment mai târziu peste tot în jurul lor se porniră sirene de alarmă 
biologică. În aglomeraţia către ieşire, oricine monitoriza camerele de 
supraveghere din mall va fi păcălit de dublurile lor. 

Peter îi conduse de-a lungul pasajului. 


— A fost prea uşor, zise Rakkim. 

— Ai fi preferat să fim prinşi? replică Sarah. 

Rakkim se uită la celelalte baloane de turişti plutind mult sub ei, 
globuri masive decorate cu reclame, sclipind în amurg în toate culorile 
curcubeului. Peter făcuse balonul lor să zboare la o altitudine mult 
mai mare, lăsând curentul de aer din est să-i împingă către graniţa 
Californiei. Rakkim tremură, şi-şi strânse mai tare pe el jacheta groasă 
cu glugă. Poate că se simţea pur şi simplu inconfortabil sus în văzduh, 
complet vulnerabil. Un singur aruncător de torpile de la sol, şi... 

— Ar trebui să fii obişnuit să evadezi, zise Sarah, stând cu picioarele 
încrucişate sub ea pe o pernă electrică. Dispariţia... asta e una dintre 
specialităţile tale, nu? 

Rakkim urmări cu privirea balonul cel mai apropiat, împins de 
vânturile termale, ridicându-se încet. 

— Mda, şi atenţia la detalii, plănuirea fiecărei eventualităţi... asta e 


specialitatea Bătrânului. 

Sarah tastă în continuare pe telefonul mobil împrumutat de la Peter. 
Ultimul model din China. Cu acces complet la banca de date. 
Nedetectabil. 

Dacă Rakkim îşi mijea ochii, putea întrezări clădirea imensă unde 
Bătrânul îi oferise pe tavă lumea întreagă cu doar o săptămână 
înainte. 

Peter se despărţi de oaspeţii de încredere pe care-i invitase să vină 
cu ei pentru acoperire. Se furişă aproape de ei şi făcu un gest din cap 
către linia orizontului de deasupra oraşului Las Vegas aflat acum la 
distanţă. 

Frumoasă privelişte, nu? 

— Ai aflat ceva despre dublurile noastre? zise Rakkim. 

— Sunt în maşină, merg spre sud, către Arizona, răspunse Peter, 
privind în continuare oraşul. Dublura lui Sarah a zis că au fost 
urmăriţi de o succesiune de vehicule, de toate mărcile şi modelele. Nu 
s-au apropiat niciodată prea tare de ei şi s-au îndepărtat după zece, 
cincisprezece kilometri, ca să fie înlocuite de altele. Cineva-şi ştie 
meseria. 

— Bine, făcu Rakkim. Asta e bine. 

— Mulţumesc, Peter, spuse Sarah, fără să-şi ridice privirea de la 
ecranul mobilului. 

— Administrarea unui cazinou nu înseamnă decât colectarea de 
datorii şi plata lor, zise Peter, aruncând o privire către Rakkim. Îi 
eram dator lui Rakkim. 

— Observă timpul trecut, interveni Rakkim. 

Peter zâmbi. 

— Data viitoare când treci pe-aici, eu o să fiu proprietarul, zise 
Peter, şi briza abia îi mişcă părul lucios. Am o maşină de cealaltă parte 
a graniţei care ne monitorizează înaintarea. O să vă aştepte când 
aterizăm. Eu o să sun la autorităţile locale după ce plecaţi. Chiar şi 
dacă mergeţi cu viteza legală, ar trebui să fiţi în Seattle în două zile. 

Făcu o plecăciune către Sarah şi se înapoie la perechea aflată de 
cealaltă parte a balonului. Sarah aşteptă până când Peter se 
îndepărtase suficient cât să nu-i audă. 

— Nu mergem la Seattle. Ne ducem înapoi în L.A. 

— Ce tot vorbeşti? 

— Bătrânul ne-a minţit, exact cum ai spus. A patra bombă nu s-a 
pierdut pe coasta Chinei. E pe continent, zise Sarah cu ochii mari şi cu 
privirea fixă şi dură, pe care o avea când se gândea intens. Atâta că... 
nu ştiu unde exact. 

Rakkim se aşeză lângă ea. 

— Te simţi bine? 

— Cum zicea mereu Redbeard, ţine-ţi ochii deschişi. Fii atent. Viaţa 


e un puzzle. Găseşti piese noi, se schimbă imaginea. Nu-ţi fie frică să 
priveşti lucrurile dintr-o nouă perspectivă. Asta s-a întâmplat, Rikki, 
zise Sarah, uitându-se în gol. Cicatricea lui Fancy... nu era de la o 
traheotomie. Era prea rotundă. Prea perfectă. M-am întrebat şi atunci 
dacă nu cumva şi-a făcut-o intenţionat. Cicatrizarea este un obicei 
comun în anumite subculturi... 

— Traheotomiile sunt obişnuite la cei care iau supradoze. 

— Chiar ăsta e puzzle-ul. Am găsit o piesă nouă la mall care a 
schimbat totul. 

Rakkim se uită în jur. Peter şi ceilalţi erau chiar în capătul celălalt 
al balonului-gondolă. Sarah îl prinse de braţ. 

— Chinezoaica din Desolation Row purta un medalion exact de 
forma cicatricei lui Fancy, în exact acelaşi loc, la baza gâtului. A zis că 
e o amuletă care poartă noroc din satul unde s-a născut. Punctul acela 
pe gât e intersecţia a cinci meridiane diferite de energie din medicina 
chineză. Cicatricea lui Fancy e o cicatrice de radiaţii, zise Sarah, 
strângându-l mai tare de braţ. Cu siguranţă tatăl ei i-a adus 
medalionul în ultima călătorie şi a fost afectat de materialul radioactiv 
pe care-l transporta. Probabil nici n-a observat că e afectat de radiaţii 
până... 

— Ai stat exact cinci minute cu chinezoaica asta... 

— Şi cinci secunde ar fi fost de-ajuns. Am ştiut că mă deranjează 
ceva la cicatricea lui Fancy. Atâta că n-am avut suficiente informaţii. 

— Nici acum n-ai suficiente informaţii. 

Sarah îi arătă ecranul telefonului. O cicatrice rotundă şi cenuşie, cu 
două puncte roz mici. Sarah defocaliză imaginea şi Rakkim văzu 
abdomenul unui bărbat care avea mai multe cicatrice identice de la 
stern până sub buric. 

— Nasturi? zise Rakkim. 

Sarah încuviinţă. 

— Nasturi de argint de la o uniformă militară de gală. Probabil din 
Cernobâl sau alt focar de radiaţii. Au fost vândute şi refolosite de 
croitorul omului ăstuia. Uite, am văzut exact desenele astea pe 
cicatricea lui Fancy. 

Sarah focaliză imaginea. Mai aproape. Cicatricea umplu ecranul. 
Marginile aveau bule mărunte cu striaţii vagi spre centru. 

Rakkim se uită lung la ecran. 

— Era întuneric la Disneyland... 

— Era lună plină, şi am fost chiar lângă ea. Ştiu ce-am văzut. Pur şi 
simplu n-am ştiu ce înseamnă la momentul acela. Acum, ştiu. Se poate 
ca fiul Bătrânului să se fi înecat în Marea de Sud a Chinei. Dar tatăl lui 
Fancy a ajuns pe uscat. Şi tot aşa şi a patra bombă. 

— De ce... de ce să-i cumpere un suvenir în timpul celei mai 
importante misiuni din viaţa lui? 


— Pentru că asta fac taţii când sunt plecaţi, rosti Sarah încet. 
Cumpără o amintire pentru fiica lor, ca să ştie că se gândea la ea cât 
timp a fost plecat. De aceea a păstrat Fancy medalionul, chiar şi după 
ce şi-a dat seama că-i distrugea pielea. Ştiu că eu aşa aş fi făcut. Dacă 
acela era ultimul lucru pe care mi l-ar fi dat tata, l-aş fi păstrat orice- 
ar fi fost. 

Rakkim îşi aminti de fotografia cu Sarah şi cu tatăl ei pe care o 
găsise în cutia ei muzicală, Sarah ca bebeluş, dormind în braţele 
tatălui ei. Îşi amintea expresia de pe chipul ei când i-o dăduse înapoi. 
Atât de fericită, că nu se putuse opri din plâns. Spusese că era tot ce 
mai avea de la el. Rakkim nu avea nimic. Orice suvenire, orice 
fotografii cu mama şi cu tatăl lui se pierduseră împreună cu tot restul 
încă înainte să-l întâlnească pe Redbeard. În afară de cheie. O cheie de 
la casa în care crescuse. Câteva zile după ce Redbeard îl dusese la el 
acasă, Rakkim aruncase cheia în toaletă şi trăsese apa. Nu-şi mai 
amintea acum dacă făcuse asta pentru că se gândise că-şi găsise o 
nouă casă... sau pentru că-i era teamă că Redbeard va folosi cheia şi 
tot ceea ce reprezenta împotriva lui. 

— Chinezoaica a zis că fiecare sat are medalionul său diferit, zise 
Sarah. Când o să găsim medalionul, o să ştim unde a fost în ultima lui 
călătorie. O să ştim unde a amplasat a patra bombă. 

— Prietena lui Fancy... Jeri Lynn. Ea trebuie să ştie unde e 
medalionul. 

Sarah zâmbi. 

— Mă crezi. 

— Nu te-ai înşelat despre nimic important de când te cunosc. 

— Tot trebuie s-o găsim pe Jeri Lynn. 

— Asta o să fie partea uşoară, ezită Rakkim. Dacă medalionul era 
aşa de important pentru Fancy, e posibil ca Jeri Lynn să-l fi 
înmormântat împreună cu ea. E moartă de mai mult de o săptămână. 
Ar fi bine să te pregăteşti s-o dezgropăm, căci s-ar putea să trebuiască 
s-o facem. 

Ochii lui Sarah scânteiară în lumina apusului. Frau scânteieri reci. 

— Voi face tot ce e necesar. Aşa ca tine. 


CAPITOLUL 55 
Rugăciunile de la apus 


Rakkim şi Sarah urcară treptele blocului de apartamente exact când 
două femei ieşeau pe uşa din față. Se îmbrăţişară. 

— Ai grijă de tine, Jeri Lynn, zise blonda gravidă. 

— Dacă nu eu, atunci cine? replică bruneta scundă, şi aşteptă până 
când blonda cobori scările. Voi aţi venit la priveghiul lui Fancy? 

Da, răspunse Sarah rapid. 

— Haideţi înăuntru, îi invită Jeri Lynn. Nu sunt decât papanaşi cu 
brânză şi suc de portocale, iar şerbetul se topeşte. Dar mă gândesc că 
n-aţi venit pentru mâncare, adăugă ea, încercând să zâmbească, şi 
apoi îşi deschise gura în forma unui O nerostit. Ăsta €...? Cameron? 
Cameron! 

Trecu în viteză pe lângă ei, îl ridică pe băiat în braţe şi-l învârti pe 
loc ca şi cum ar fi fost o jucărie de pluş. Îi făcu un semn lui Sarah, cu 
lacrimi în ochi. 

— Intră, dragă, m-ai făcut fericită. 

Sarah şi Rakkim îi urmară în camera de zi. Încă două femei stăteau 
pe o canapea - o adolescentă plinuţă cu un bebeluş în braţe şi o 
roşcată cu părul vopsit şi cu faţa ca un cal de tracţiune, care se uitau 
într-un album foto şi chicoteau. 

— Fetelor, acesta e... Scuze, n-am reţinut cum te cheamă, zise Jeri 
Lynn. 

— Sunt Sarah şi acesta e prietenul meu, Rakkim. 

— Mămicuţa e Ella şi aceasta e Charlotte, zise Jeri Lynn. 

Schimbară saluturile de complezenţă. Bebeluşul râgâi puternic şi 
zgomotos şi toţi zâmbiră. Mama sa îl bătu uşor pe spate. 

— Te simţi mai bine acum? Trebuie să mergem acasă şi să încep să 
pregătesc cina, zise ea şi-o sărută pe Jeri Lynn. Îmi pare aşa de rău. 

Se ridică în picioare şi mai luă un papanaş din tava de carton de pe 
masă. Roşcata închise albumul. 

— Şi eu ar trebui să plec, spuse ea, strângând-o pe Jeri Lynn de 
braţ. A fost o fată aşa de scumpă şi o să ne fie groaznic de dor de ea. 

Jeri Lynn le conduse la uşă. 

Cu o seară înainte, Rakkim şi Sarah veniseră la Los Angeles cu 
maşina şi se îndreptaseră direct spre Disneyland. Le trebuiseră câteva 
ore până să găsească pe cineva care să le spună despre prietena lui 
Fancy şi, chiar şi atunci, nu li se indică decât extrem de vag cam pe 
unde locuiau cele două. Undeva la periferia New Fallujah, aproape de 
Orange. Niciuna dintre celelalte soţii de închiriat nu fusese invitată 


vreodată să le viziteze. Asta părea să le enerveze. Rakkim voia să 
meargă în toate magazinele şi farmaciile din împrejurimi cu fotografia 
lui Fancy, dar Sarah avu o idee mai bună. Propuse să aştepte până a 
doua zi, să se odihnească puţin, şi apoi să se întoarcă la Long Beach şi 
să-l ia cu ei pe Cameron. Băiatul care le spusese că o va aştepta pe 
Fancy în fiecare zi la Biserica St. Xavier, la amiază. Sarah considera că 
în felul acesta puteau să meargă pur şi simplu cu maşina prin New 
Fallujah cu Cameron, până când va recunoaşte apartamentul. Mai ales 
că apărând cu Cameron le va deschide porţile. 

Jeri Lynn se întoarse şi le făcu semn să se aşeze pe canapea. Era o 
femeie scundă, cu părul creţ, pielea netedă şi ochii obosiţi. 

— Staţi jos. Când văd oameni stând în picioare în casă, mă gândesc 
că sunt colectori de dări, zise ea cu un zâmbet curajos. Nu sunteţi 
colectori, nu? 

Sarah şi Rakkim se aşezară pe canapeaua jerpelită de catifea roasă. 
Încă se simţea căldura de la celelalte două ocupante de dinainte. 
Camera de zi avea câteva piese de mobilier desperecheate şi vechi, un 
mic televizor pe perete şi o hologramă cu preşedintele Kingsley pe un 
perete. O hologramă de familie cu Fancy, Jeri Lynn şi trei copii se 
găsea pe dulap, copiii fiind îmbrăcaţi în pantaloni scurţi şi cu tricouri 
asortate. Păreau fericiţi. Pe covorul verzui lăţos erau încrustate fărâme 
de cereale uscate. Chocolate-Soy'o. Micul dejun al campionilor. Un bol 
de lemn pentru salată de pe măsuţa de cafea conţinea câteva sute de 
dolari în bancnote mototolite, împreună cu nişte scrisori de 
condoleanţe. 

Jeri Lynn îl apucă pe Cameron şi-i răvăşi părul. Tivul rochiei negre 
de pe ea fusese refăcut de atâtea ori că începea să se destrame. Dar nu 
părea să-i pese. 

— Doamne, ce-aş vrea să fie Fancy aici să te vadă, zise ea şi apoi se 
trânti într-un scaun în faţa canapelei şi împinse tava cu papanaşi către 
ei. Mâncaţi ceva. De unde o ştiaţi pe Fancy? Aţi fost vecini cu ea? 

— Am... am fost cu ea când a murit, explică Sarah. 

Era probabil o idee bună să treacă o dată peste asta, dar Rakkim ar 
fi preferat să o ia mai pe ocolite. Jeri Lynn se uită de la unul la 
celălalt. 

— Voi aţi întrebat de ea în noaptea, aia. 

— Da, zise Sarah. 

— Cameron, du-te până în bucătărie şi găseşte-ţi ceva de mâncare, 
zise Jeri Lynn. Ştiu că ţi-e foame. 

— Aş vrea mai bine să fac un duş prima dată, spuse Cameron. Dacă 
nu-i o problemă... 

— A doua uşă pe dreapta. Spune-mi când termini, să-ţi aduc nişte 
schimburi curate. Eşti cam de mărimea lui Dylan, zise Jeri Lynn şi 
aşteptă până când băiatul dispăru în baie. Vă sunt recunoscătoare că l- 


aţi adus aici. Fancy... avea o adevărată slăbiciune pentru el. 
Întotdeauna zicea că o să-l aducă să stea cu noi, continuă şi-şi aranjă 
rochia neagră, suflând o şuviţă de păr ce-i căzuse pe faţă. Ce vreţi? o 
întrebă apoi pe Sarah. De când intraseră, aproape că nu se uitase deloc 
la Rakkim. Sunt sigură că vreţi ceva. 

— Ne pare foarte rău pentru ce s-a întâmplat, zise Sarah. Fancy a 
fost... 

— Îmi vin copiii de la şcoală cam peste o oră. Nu vreau să fiţi aici 
să-i speriaţi. Deja au trecut prin prea multe. Cameron poate să stea. 
Copiilor le place de Cameron. 

— Bărbaţii care au omorât-o... încercau să ne oprească pe noi... 

— Nici n-am putut măcar s-o îngrop, zise Jeri Lynn, răsucindu-şi 
inelul de aur de pe inelarul stâng. Corpul ei e într-o ladă frigorifică la 
o casă de pompe funebre, aşteptându-mă să vin cu bani destui s-o 
îngrop cum se cuvine. 

Aruncă o privire rapidă către bancnotele din bolul de lemn. 

— Amputea să... 

— Moscheea locală nu vrea să ne ajute. Au zis că Fancy nu mai era 
musulmană. Nu-i învinovăţesc. Fancy se ruga acasă, dar îi era prea 
ruşine să meargă la moschee. Musulmanii au regulile lor. Trebuie să 
înmormântezi cadavrul în douăzeci şi patru de ore. Bine, zise ea, 
continuând să-şi răsucească inelul. Nici catolicii nu sunt mai buni. Eu 
sunt catolică, dar nu stilul lor de catolică. Aşa că nu vor s-o 
înmormânteze. Copiii mă tot întreabă când o să poată să-i pună flori 
la mormânt, şi eu le zic că în curând, spuse ea, uitându-se la Sarah şi 
apoi la holograma cu ea şi cu Fancy ţinându-se de mână. Am avut o 
viaţă bună înainte să veniţi voi s-o căutaţi. Nu o viață perfectă... 
Fancy ura ceea ce făcea şi tot aşa şi eu, dar asta era o Fancy de 
noapte. Asta nu era ea cu adevărat, nu era decât un joc pe care-l juca. 
În restul timpului, eram o familie şi eram fericiţi. Eram fericiţi. 

— O să plătim pentru înmormântare, zise Sarah. Fără nicio condiţie, 
dar Jeri Lynn nu reacţionă. A avut Fancy vreun medalion de când era 
mică? Un medalion mic şi rotund, cu litere chinezeşti pe el? 

— La ce vă trebuie chestia aia? întrebă Jeri Lynn. Nu valorează 
nimic, numai lui Fancy îi plăcea. 

— Pot să-l văd, te rog? zise Sarah. 

— Nu e de vânzare, nu mă interesează câţi bani aveţi. Fancy o să fie 
înmormântată în rochia ei favorită. Cu pantofii ei favoriţi. O s-o 
înmormântez cu părul coafat exact cum îi plăcea ei şi cu machiajul 
perfect... şi cu medalionul ăla la gât. 

— Medalionul acela face parte dintr-o anchetă, zise Sarah. 
Medalionul... 

— Ce sunteţi voi, poliţişti? Poliţiştii sunt cei care au omorât-o. 

— Nu poliţiştii au omorât-o, interveni Rakkim şi Jeri Lynn se holbă 


la el. Îl cheamă Darwin. L-am văzut eu omorând-o. Am încercat s-o 
ajut, dar... 

— Poliţiştii l-au împuşcat pe Rakkim, zise Sarah. Aproape a murit. 

— Dar de ce a omorăt-o Darwin ăsta? 

Jeri Lynn era roşie la faţă. 

— Asta face el, zise Rakkim. 

— Ne arăţi, te rog, medalionul? o rugă Sarah. Ajută-ne, Jeri Lynn. 

— Jeri Lynn! strigă Cameron, scoţându-şi capul ud de după uşa băii. 
Îmi aduci nişte haine, te rog? 

Jeri Lynn se ridică de pe scaun cu un oftat şi se duse spre baie. 

— Ştim că medalionul e aici, zise Rakkim către Sarah. La un 
moment dat va trebui să nu mai întrebăm. 

Sarah puse un mic teanc de bancnote de o sută de dolari în bolul de 
lemn. 

— Nu am ajuns la punctul acela încă. 

— Tu eşti cea care crede că medalionul e răspunsul la toate 
rugăciunile noastre. 

— Am spus nu încă. 


* 


— Îmi amintesc ziua când ne-am întâlnit prima dată, Maurice, zise 
Redbeard. Frai aghiotantul generalului Sinclair. Am văzut un african 
înalt cu postura unui rege şi m-am întrebat dacă vei rezista un an cu 
toți ofiţerii complotând împotriva ta. Dac-ai şti ce spuneau despre tine 
pe la spate... 

— Nu poate fi mai rău decât ce-mi spuneau în față, replică generalul 
Kidd. 

Redbeard apăruse nechemat şi neanunţat la mica moschee 
conservatoare, singurul chip alb între enoriaşii somalezi. El şi 
generalul Kidd stăteau acum cu picioarele încrucişate sub ei pe 
covoare întinse sub arbustul de glicină, mâncând curmale şi sorbind 
cafeaua tare şi dulce pe care le-o adusese soţia cea mai tânără a lui 
Kidd. Nu se vedea nicio gardă de corp. Nici nu era nevoie de ele. 

— Am văzut multă istorie, zise Redbeard şi scuipă un sâmbure de 
curmală. Noi doi am trecut prin multe vremuri tulburi şi periculoase, 
şi totuşi am senzaţia că ce-i mai rău de-abia acum începe. 

— Țara asta a ieşit de pe şine, Thomas, spuse Kidd, suflând în 
ceaşcă. Noi trebuia să fim o lumină deasupra lumii. Acum, am putea la 
fel de bine să fim păgâni barbari, după cum se poartă tinerii. Sunt 
molatici, indolenţi şi idolatri. 

— Tinerilor trebuie să li se dea timp destul să descopere calea. 

— Tinerii trebuie instruiți pentru a descoperi calea. 

Redbeard îşi sorbi zgomotos cafeaua. 

— Şi vrei ca Ibn Azziz să facă instruirea asta? 

Kidd îşi aruncă o curmală în gură şi o mestecă încet. 


— Am auzit că ai avut un deces în familie. Oamenii vinovaţi de 
asta... sunt morţi? 

— Oamenii care-au răpit-o din faţa moscheii sunt morţi. Omorâţi de 
cel care i-a trimis, înainte să apuc eu să-i găsesc. De parcă aş fi avut 
nevoie să-i interoghez pe ei ca să ştiu cine e responsabil, exclamă 
Redbeard, trăgându-se de barbă. Allah ţi-a oferit şansa să faci o 
alegere. Poţi să-ţi păstrezi jurământul şi să rămâi alături de 
preşedintele tău, sau poţi deveni sabia mullahului care răpeşte şi 
omoară femei cucernice. Un mullah care se refugiază în Marea 
Moschee cu o sută de gărzi de corp. Protecţia lui Allah nu e de-ajuns 
pentru el? 

Faţa lui Kidd era o mască, dar ochii îi trădau zbuciumul sufletesc. 

— Îl iubesc pe preşedintele Kingsley ca pe propriul tată, dar e 
bătrân. E pe moarte. 

— Toţi murim, Maurice. 

— Asta ai venit să-mi spui, bătrâne prieten? 

Redbeard îşi vârî mâna în coşul cu dulciuri şi zâmbi. 

— Am venit pentru curmale. 


* 


Rakkim tocmai terminase de verificat strada încă o dată când Jeri 
Lynn se întoarse. Avea în mâini o cutie mică, roşie, de smalţ. 

— Dumnezeu să te binecuvânteze, zise Sarah. 

— Nu te bucura prea tare încă, replică Jeri Lynn, aşezându-se lângă 
Sarah şi deschizând cutia. Fancy a zis că tăticul ei i-a dat asta când a 
venit din China în ultima lui călătorie. 

Jeri Lynn îl scoase din cutie, legănându-l de şiretul de fibre negre 
împletite - o amuletă de cupru bătut, decorată cu ideograme 
chinezeşti. Amuleta se răsuci încet în aer şi Jeri Lynn o ţinu cu faţa în 
sus. 

— Fancy a zis că nu şi-a dat-o jos ani de zile, că-i spunea talismanul 
ei norocos, dar presupun că i s-a întors norocul. Crescuse pe-atunci şi 
pielea de dedesubt a început să i se decojească, şi apoi lucrurile s-au 
stricat urât de tot. A zis că a crezut că a fost o pedeapsă de la Allah, 
din cauza felului cum trăia, aşa că l-a pus deoparte pentru păstrare. O 
vedeam uneori purtându-l, se uita în oglindă şi zâmbea. Nu-i prea 
mare brânză de el, dar Fancy adora medalionul ăsta, zise ea şi-l vâri 
înapoi în cutie. 

Sarah nu făcu nicio mişcare să ia cutia. 

Jeri Lynn puse capacul la loc. Se uită la Rakkim. 

— Cameron mi-a spus câte ceva despre tine. A zis că te-a văzut 
omorând un om cu mâinile goale. A zis că n-a văzut niciodată aşa 
ceva. Vreau să-mi promiţi. Vreau să-mi promiţi că dacă-ţi dau 
medalionul ăsta, o să-l găseşti pe Darwin ăsta. Că o să-l găseşti şi o să-l 
omori. 


— S-ar putea să-mi ia o vreme, răspunse Rakkim. 

— Tu promite-mi numai că o s-o faci. Nu-ţi cer acum un orar. 

— Îţi promit. 

Jeri Lynn se întoarse spre Sarah, care stătea lângă ea. 

— Pot avea încredere în el că-şi ţine cuvântul? Fancy n-a avut 
niciodată mare noroc la bărbaţi, şi eu am avut şi mai puţin. 

Sarah se uită fix la Rakkim. Se gândea la ceea ce-i spusese despre 
asasin. Despre faptul că n-avea nicio şansă în faţa lui. 

— Eu am încredere în el. 

Jeri Lynn îi dădu cutia. 

— Sper că te va ajuta la ceea ce doreşti să faci. 

Sarah luă cutia. 

— Nu ştiu dacă are vreo importanţă pentru tine, dar l-aş fi omorât 
pe Darwin oricum, zise Rakkim către Jeri Lynn. L-aş fi omorât pentru 
Fancy şi pentru alţii pe care i-a măcelărit. M-am hotărât să fac asta de 
multă vreme. 

Cameron intră în încăpere venind din spatele casei. Avea părul 
pieptănat. Purta pantaloni curaţi şi un tricou zdrenţuit pe margini cu 
L.A. Ramadan 2035. Se aşeză în poală la Jeri Lynn şi nici nu păru 
jenat de asta. 

— Eşti sigură că pot să stau? 

— Cât de mult timp vrei, iubitule, zise Jeri Lynn, punându-şi braţele 
în jurul lui, dar păstrându-şi privirea aţintită spre Rakkim. Dacă-ţi ţii 
promisiunea, şi-l poţi face pe Darwin ăsta să sufere, cu atât mai bine. 
Fă-l să-l doară. Fă-l să urle aşa de tare, încât demonii din iad să-l audă 
şi să se pregătească să-l primească la ei. 


CAPITOLUL 56 
Înainte de rugăciunile de la amiază 


— Aţi zis că o să ne întâlnim mâine, zise profesorul Wu. Se uită de la 
Sarah la Rakkim, neliniștit de lipsa de armonie creată de încălcarea 
unei programări. Trebuia să ne întâlnim la King Street Cafe, nu aici. 
Nu acasă la mine. Trebuia să mâncăm dim sum, Sarah şi... 

— Domnule profesor, putem intra? întrebă Rakkim. Aş prefera să nu 
aşteptăm afară în frig. 

Wu se uită la ea dezamăgit, deşi Sarah nu-şi dădea seama dacă era 
iritat de sosirea lor neanunţată sau de faptul că Rakkim îl întrerupsese. 
Wu se trase din uşă şi le făcu semn să intre. 

— Vă rog. 

Îi conduse cu mişcări domoale într-o cameră de zi mică, decorată 
discret. Pata de chelie din vârful capului său se extinsese în anii de 
când Sarah nu-l mai văzuse şi acum îi acoperea majoritatea craniului 
cu pielea pătată din cauza bătrâneţii. Wu aşteptă până se aşezară pe 
canapeaua curată, dar ponosită, apoi îşi ceru scuze, zicând că trebuie 
să aducă fotografiile medalionului pe care i le transmiseseră ei prin 
internet. 

Rakkim şi Sarah veniseră direct din California de Sud, numai pe 
şoselele principale, pierzându-se în trafic. După analiza unui bijutier 
din Long Beach, medalionul lui Fancy era uşor radioactiv. Nu suficient 
demult cât să provoace un pericol, dar era o dovadă în plus că era 
legat de amplasarea celei de-a patra bombe. Călătoria se desfăşurase 
fără peripeții, în afara unui accident dintre mai multe maşini în Bay 
Area, ce ameninţase să-i oblige să ocolească prin San Francisco, una 
dintre fortărețele de bază ale celor mai înverşunaţi fundamentalişti. 
Un loc înfiorător, unde Golden Gate Bridge fusese redenumit după un 
războinic afgan şi decorat cu cranii de homosexuali executaţi public 
după tranziţie. O secţiune a podului se prăbuşise cu două săptămâni în 
urmă. Se dăduse vina pe sionişti sau pe vrăjitoare. Orice maşină ce 
intra în oraş urma să fie percheziţionată. Telefoanele mobile dotate cu 
cameră foto sau cu acces la internet erau confiscate, iar femeile 
îmbrăcate necorespunzător bătute. Dacă documentele false de 
căsătorie ale lui Rakkim şi Sarah ar fi fost puse la îndoială, ar fi fost 
arestaţi pentru suspiciune de adulter sau chiar mai rău. 

De cinci zile ploua în Seattle, o aversă rece, constantă, ce-i alunga 
pe oameni din stradă şi făcea maşinile să derapeze în şanţuri. Deşi îi 
era dor de căldura şi libertatea din California de Sud, Sarah se bucura 
să fie acasă. Sau aproximativ acasă. De fapt, un depozit din zona 


industrială la sud de Moscheea Şeic Ali. O altă ascunzătoare a lui 
Rakkim. Cu trei zile înainte, Sarah trimisese fotografii cu medalionul 
lui Wu unui cărturar chinez concediat cu câţiva ani în urmă în timpul 
unei mişcări politice în campus. 

Wu reveni târşâindu-şi picioarele în camera de zi, şi se aşeză încet 
într-un fotoliu. Degetele i se încleştară pe braţele de piele ale 
fotoliului. Avea gâtul atât de subţire că era de mirare că putea să-şi 
ţină capul drept. 

— Marţi e ziua cea mai bună pentru dim sum la King Street Cafe, 
zise el, cu mărul lui Adam mişcându-se vizibil. Doamna Chen nu poate 
lucra decât o singură zi pe săptămână, dar rulourile ei de primăvară 
cu ciuperci negre sunt şi acum cele mai bune din oraş. 

— Poate data viitoare, zise Sarah. 

Râsul lui Wu semăna cu lătratul unei foci. Se uită la Rakkim. 

— O studentă sclipitoare, dar părea să adore să sfideze procedurile 
potrivite. Îi plăcea întotdeauna să facă numai cum voia ea. 

— Sunt şocat, zise Rakkim. 

Wu râse iar, şi apoi se pleoşti. 

— Îmi pare rău să te dezamăgesc, profesor Dougan, dar nu sunt în 
stare să te ajut să determini originea medalionului. Sunt zeci de mii de 
sătucuri în China, şi fiecare dintre ele se mândreşte cu faptul că-şi 
construieşte propriul medalion ca să celebreze festivalul prunelor. 

— Nu e necesar să vă cereţi scuze, zise Sarah, încercând să-şi 
ascundă dezamăgirea. Nu mi-am dat seama de enormitatea cererii. 

Wu strânse şi mai tare braţele fotoliului. 

— Am făcut ceea ce am putut. Medalionul comemorează festivalul 
prunelor din 2015, anul oii. Execuţia e primitivă, dar asta face parte 
din farmecul său pentru colecționari. Presupun că de-acolo îl aveţi? 

— Da, zise Sarah. 

— Colecţionarul n-avea nicio idee din ce sat provine? 

— Nu, răspunse Sarah. 

Wu încuviinţă. 

— Sloganele de pe medalion, longevitate şi prosperitate, sunt marcaje 
comune pe asemenea obiecte, mă tem. După stilul ideogramelor, 
presupun că sunt din Sandouping, Yichang, sau poate din provincia 
Hubei, dar şi asta este un teritoriu foarte mare. China e vastă. Îmi cer 
scuze cu profund regret, spuse el, coborându-şi ochii. 

Sarah îi prinse mâinile într-ale ei în semn de recunoştinţă. Acele trei 
zone erau toate în vecinătatea Barajului celor Trei Trecători şi data, 
2015, era anul când fuseseră detonate celelalte bombe. Se ridică şi 
făcu o plecăciune. 

— Domnule profesor, vă mulţumim pentru ajutor. 

— Foarte puţin ajutor, zise Wu, chinuindu-se să se ridice în picioare. 
Pentru un profesor pensionat nu e nimic mai plăcut decât să fie 


contactat de o elevă favorită. În afară de a servi prânzul cu ea şi 
însoţitorul ei, adăugă el, cu ochii scânteind. 

Rakkim îl ajută să se ridice. 

— Vă mulţumim din nou, domnule. 

— Aş vrea să fi putut aştepta, zise Wu, conducându-i către uşă. Încă 
n-am primit niciun răspuns de la profesor Zhao. 

Rakkim se opri. 

— Aţi trimis fotografiile medalionului şi altcuiva? 

— Bineînţeles. Când mi-am dat seama că slabele mele cunoştinţe 
sunt insuficiente... 

— V-am rugat să nu faceţi asta, domnule profesor. 

Sarah simţea încordarea lui Rakkim, nerăbdarea să plece. 

El era cel care insistase să apară neanunţaţi la uşa lui Wu. 

— Am crezut... ei bine, se ştie că deseori colecţionarii importă 
obiecte istorice fără permisiune, dar ăsta are o origine recentă... Wu 
se uită de la unul la celălalt. Am încercat să vă ajut. 

— La câţi oameni aţi trimis fotografiile? întrebă Rakkim. 

— La şase, zise Wu, făcând o grimasă. Inclusiv fiului meu, Harry 
Wu, profesor adjunct la Universitatea din Chicago, care n-a avut chef 
să se obosească, adăugă el înainte să se oprească. Sper că nu v-am 
cauzat vreo problemă. Profesor Zhao poate va reuşi totuşi să vă ajute. 
El are cunoştinţe vaste. 

— Nu e absolut nicio problemă, domnule profesor, interveni Sarah. 
Vă urez sănătate şi toate cele bune. 

Rakkim strânse uşor mâna lui Wu şi simţi că tremura. 

— Domnule profesor, eu şi Sarah am vrea să vă invităm la dim sum 
peste o lună. Pe paisprezece. Este într-o marţi, zâmbi Rakkim. O să 
vedem dacă rulourile de primăvară ale doamnei Chen sunt atât de 
gustoase cum ziceţi dumneavoastră. Ne vom întâlni la King Street Cafe 
la ora treisprezece, în ziua de paisprezece. 

— Minunat! zise Wu, zâmbind cu toată faţa. Voi veni înfometat 
dacă veţi veni şi voi la fel. 

Erau în maşină când Sarah sparse tăcerea. 

— Mă îndoiesc că cei şase oameni pe care i-a contactat Wu sunt în 
legătură cu Bătrânul. 

— Nu e nevoie să fie. Bătrânul are probabil tot felul de contacte 
răspândite în întreaga lume academică. Calculatoare, baze de date... 
Un cuvânt cheie într-o cercetare, nu e nevoie de mai mult. 

Sarah blestemă încet şi apoi se opri. 

— De asta ai programat întâlnirea aceea pentru prânz. 

Rakkim încuviinţă şi verifică oglinda retrovizoare. 

— În felul ăsta, dacă Darwin vine la profesor, o să vrea să-l ţină în 
viaţă. Dacă lucrurile merg bine, luna viitoare pe vremea asta, Bătrânul 
va avea alte priorităţi. 


— Mulţumesc, Rikki. 

— Da. 

— Mai este o cale de a descoperi din ce sat provine medalionul. Dar 
n-o să-ţi placă. 

Rakkim râse. 

— De ce, e periculos? 

Ochii lui Sarah sclipeau. 

— Mai rău. 


CAPITOLUL 57 
După rugăciunile de la apusul soarelui 


— Domnule ambasador, permiteţi-mi să v-o prezint pe Sarah 
Dougan şi pe însoţitorul ei, Rakkim Epps, zise Soliman bin-Saud. 

Ambasadorul Kuhn făcu un gest din cap către Sarah, apoi către 
Rakkim. 

— Bine aţi venit în unica noastră Elveţie. 

Era un bărbat scund şi rotunjor, cu mustață lucioasă, dată cu ceară, 
cu colţurile ridicate şi cu ochi albaştri apoşi. O jachetă roşie 
ornamentată din belşug cu şnururi şi trese aurii şi pantalonii negri cu 
croială bogată îi dădeau aspectul unei păsări îndopate. Îi aruncă un 
zâmbet şters lui bin-Saud. 

— E o plăcere să te văd, Soliman. Păcat că stimatul dumitale tată nu 
a putut să ni se alăture. 

Bin-Saud luă un aperitiv de pe tava oferită de ospătarul în livrea şi 
ciuguli pateul învelit în petale de trandafiri. BinSaud era un arab 
chipeş, cu barbă parfumată, tunsă perfect dreptunghiular, cu ochi 
negri şi buze prea moi. 

— Au intervenit afaceri de stat. Sunt sigur că înţelegeți. 

Mai luă un aperitiv de la chelnerul care aştepta şi i-l oferi lui Sarah, 
ţinându-l chiar în dreptul buzelor ei. 

— Trebuie să-l guşti, dragă. 

Sarah îşi luă un aperitiv de pe tavă. 

— Mmm, e foarte bun. Rakkim? 

Rakkim făcu semn chelnerului să plece. 

— Scuzaţi impertinenţa oaspetelui meu, domnule ambasador, zise 
bin-Saud. Domnul Epps e fedain, şi după cum ştiţi, fedainii sunt 
creaturi cu gusturi simple. 

— Vai, da, am auzit că sunt nişte fiare feroce, zise ambasadorul, 
studiindu-l pe Rakkim. Chiar poţi să omori un om cu un singur deget? 

Rakkim îşi întinse mâna mai repede decât era în stare ambasadorul 
să reacționeze şi-i răsuci colţul stâng al mustăţii. 

— Aşa, acum e mai bine. 

Ambasadorul făcu un pas înapoi, cu ochii mari. 

— Vino... vino cu mine, Soliman. Chiar ar trebui să guşti colibriul 
în aspic. Kuhn făcu un gest din cap către Sarah şi Rakkim. Vă rog, 
simţiţi-vă bine. 

Sarah se uită la ambasador şi la Soliman traversând încăperea. 
Ambasadorul aruncă o privire în spate şi grăbi apoi pasul. Sarah se 
prefăcea că nu-i plăcuse ceea ce făcuse Rakkim. 


Petrecerea era foarte aglomerată, erau probabil trei sute de oaspeţi, 
râzând, mâncând şi bând, ambasadori şi personal diplomatic de la 
aproape fiecare ambasadă din capitala Seattle. Cei din Nigeria şi 
Africa de Est erau îmbrăcaţi într-un curcubeu de culori, brazilienii şi 
argentinienii în costume formale vestice; suedezi, norvegieni şi 
australieni — pe câţiva dintre ei Sarah îi recunoscu de la alte asemenea 
petreceri la care venise cu Redbeard - dar exista şi o mulţime de 
chipuri noi. Deşi nu aveau legături diplomatice oficiale, era chiar şi un 
reprezentant din Bible Belt, un bărbat mai în vârstă cu o coamă de păr 
cărunt, purtând o redingotă neagră ca un predicator de ţară. 

— Soliman a părut bucuros să te vadă, zise Rakkim. Nu întâlneşti 
prea mulţi saudiţi care sărută mâinile doamnelor. Şi aşa de elegant. 
Câte kilograme de smaralde crezi că are cusute în țesătura robei? 

Un chelner le oferi şampanie alcoolică şi nealcoolică. Sarah o alese 
pe cea fără alcool. Rakkim nu. 

— Soliman mi-a făcut o favoare invitându-ne aici, zise Sarah, 
sorbind din pahar şi bulele şampaniei o gâdilară pe limbă. Când o să 
afle taică-său, o să aibă probleme, pentru că taică-său crede că 
elveţienii sunt libertini. Şi oricum, ai fi preferat să mergem la 
Redbeard să ne ajute? 

— Pur şi simplu nu-mi place de el. 

— Nicio problemă, nici lui nu-i place de tine. 

Tatăl lui bin-Saud avea dreptate despre elveţieni: erau libertini. 
Decadenţi, agnostici şi bogaţi peste măsură. Strict neutri în ultimii 
şase sute de ani, făceau afaceri cu orice guvern, indiferent de politică 
sau de religie, şi făceau bani de la toţi. Elveţienii nu aveau niciun 
aliat, niciun duşman - ei n-aveau decât clienţi. Un cvartet de coarde 
cânta Mozart, ca să se asigure că nu sunt rănite sensibilităţile nimănui. 
Ca mâncare se serveau tăvi cu crabi, creveţi şi caviar pentru chinezi, 
ruşi şi sud-americani, şi tăvi cu specialităţi de halal pentru credincioşi. 
Toţi se bucurau de generatoarele de euforie din sistemul de aer 
condiţionat, ceața microscopică de neurotransmiţători şi feromoni, un 
ajutor pentru relaxare şi sentimente de intimitate. 

Sarah se simţea puţin ameţită. Simţea o vibraţie continuă pe pielea 
umerilor goi şi simţea fiecare centimetru al rochiei de gală strânse pe 
corp, pe care şi-o cumpărase în aceeaşi zi din districtul modern. Îşi 
dorea să fie altundeva, cu Rakkirn, numai ei doi. 

— Ce e, Rikki? 

— Nu ştiu. 

— Eşti neliniştit. 

Rakkim schimbă paharele cu un chelner în trecere, folosindu-se de 
ocazie să cerceteze camera. 

— Simt că suntem priviţi. 

— Sunt sigură că suntem priviţi. De aceea vin oamenii la petrecerile 


de la ambasadă: ca să se uite la alţi oameni şi să încerce să priceapă ce 
pun de fapt la cale. 

— Nu la asta m-am referit. 

— Păi... n-o să stăm mult, atunci, zise Sarah şi pipăi medalionul 
chinezesc pe care-l ţinea într-un buzunar al rochiei. Rakkim... când i- 
ai promis prietenei lui Fancy că o să-l omori pe Darwin, ai spus numai 
aşa, nu? 

Rakkim dădu din cap că da, uitându-se de jur împrejurul camerei. 

— Ai vrut numai să te asiguri că ne va da medalionul? 

— Ţi-am spus deja, zise Rakkim. 

Sarah se uită lung la el şi nu putea să-şi dea seama dacă spunea sau 
nu adevărul. 

— Dansează cu mine. 

— Vrei să trăieşti periculos? 

— Nu, replică Sarah, luându-l de mână şi conducându-l prin 
mulţime. L-am zărit pe ambasadorul Chinei dansând cu o concubină 
de-a lui. Libidinosul ăla bătrân se uită după mine de când aveam 
paisprezece ani. 

Un chelner trecu pe lângă el purtând o tavă de tipari mărunți pe la 
nivelul ochilor lui şi Rakkim îşi dori să li se alăture lor pe tava plină 
de gheaţă. 


Anthony Colarusso stătea la masa din bucătărie în chiloţi, punându- 
şi unt de arahide pe o felie de pâine albă şi gândindu-se ce bine ar fi 
fost dacă Marie ar fi lăsat frigiderul plin înainte să plece. Cuţitul se 
ciocni de marginile de sticlă ale borcanului. Aproape se terminase. 
Trăia cu sandvişuri de unt de arahide şi mâncare cumpărată gata 
preparată de când Marie şi copiii plecaseră să se ascundă. Pâinea i se 
rupse în mâini la cât de brutal o mânuia şi clătină din cap. Ar fi 
trebuit să încălzească untul de arahide în cuptorul cu microunde, dar 
nu era bucătar. 

— Prăjeşte pâinea, tată, şi n-o să mai ai nicio problemă. 

Colarusso sări în picioare şi i se răsturnă scaunul. 

Anthony Jr. stătea în pragul uşii de la pivniţă, râzând. 

Colarusso alergă la el, şi-i dădu câţiva pumni, iar băiatul se prefăcu 
imediat că-l doare. 

— Vrei să fac infarct, dobitocule? 

Anthony Jr. îl strânse în braţe, ridicându-l de la pământ. Colarusso 
era mai greu decât fiul său cu cel puţin treizeci şi cinci de kilograme, 
dar băiatul îl învârti în jur de parcă detectivul masiv ar fi fost o 
balerină cu rochiţă scurtă. 

— Pune-mă jos! Colarusso rămase în picioare în chiloţii lui cu 
buline, cu mâinile în şolduri. Cum ai trecut de Ames şi Frank? Ar 
trebui să fie afară urmărind casa. 


Îşi luă pistolul de serviciu de pe masă şi trase zăvorul în timp ce se 
apropie de geam. 

— Ei, asta-i acum, tată. Am ieşit şi-am intrat pe furiş în casa asta de 
când aveam doisprezece ani. Vreo doi poliţişti în uniformă n-o să mă 
vadă ei pe mine. 

Anthony Jr. se aşeză la masă şi-şi trecu degetul prin borcanul de unt 
de arahide, vârându-l apoi în gură. 
uşă. Şi chiar dacă-l văd, n-o să poată să-l oprească. 

Colarusso rămase în picioare. 

— Tu trebuia să fii cu maică-ta şi cu surorile tale. 

— Opt zile cu verişoara Charlotte e ca optzeci de ani în purgatoriu. 
E o bucătăreasă chiar mai slabă decât mama şi tot ce face toată ziua e 
să împletească jerseuri pentru păpuşi, zise Anthony Jr, vârându-şi iar 
degetul în borcan. Sunt în siguranţă, nu-ţi face griji. O felicitare de 
Crăciun o dată pe an nu e o legătură ce merită urmărită. Şi-n plus de 
asta, tipul de la uşă voia să discute cu dumneata. 

Colarusso îşi încleştă degetele pe pistol. 

— Ei bine, sunt aici dacă vrea să vină să bată iar. 

Anthony Jr. se uită la el. 

— Şi eu sunt aici, tată. 


— Aţi luat lecţii de dans, domnule ambasador, murmură Sarah. 

— Nu, dar am slăbit puţin, zise Lao, ambasadorul Chinei, lăsând-o 
pe spate în dans, folosindu-se de ocazie să-şi atingă pântecul de al ei. 

Era un bărbat scund şi rotofei, de vârstă mijlocie, în vestimentaţie 
tradiţională, cu papuci de mătase în picioare. Un jucător pe piaţă 
aproape de la începutul schimbării, Lao era un negociator extrem de 
bun în ale comerțului pentru una din cele două superputeri existente. 
Numai ambasadorul Rusiei mai avea o asemenea greutate în capitală, 
şi el fusese chemat înapoi la Moscova. 

— Cred că mi-a schimbat centrul de greutate şi acum mă mişc mai 
bine. 

— Da, este evident. 

— Am fost destul de surprins să te văd cu Soliman aici astă-seară, 
zise Lao, iar rimelul de pe gene nu-i făcea ochii mai puţin 
pătrunzători. E un băiat simpatic, dar credeam că l-ai trimis la 
plimbare. 

Sarah zâmbi. 

— Suntem pur şi simplu prieteni. 

— Bineînţeles că da, zise Lao şi făcu un semn din cap către Rakkim, 
care stătea la marginea sălii. Văd că Redbeard ţi-a trimis o gardă de 
corp. Nu e de fapt necesar. Unul dintre numeroasele delicii ale 
petrecerilor la Ambasada Elveţiei este nevoia minimă de securitate. 


Toţi suntem interesaţi să menţinem un loc pentru plăceri civilizate fără 
grijile meschine ale statului. 

— O să-mi amintesc asta data viitoare, domnul ambasador, dar îl 
ştiţi pe unchiul. „Nimic nu e mai periculos decât un loc sigur.” 

— Şi insistă să-ţi iei garda de corp şi în patul tău moale şi cald? 
întrebă Lao şi râse de propria obrăznicie, cu ochii sclipind. Iartă-mă, 
Sarah. Chinezoaicele sunt îndrăzneţe şi uit sensibilităţile femeilor 
islamice. 

— După optsprezece ani în capitală şi uitaţi? îl mustră cu blândeţe 
Sarah. Sunteţi un obrăznicuţ, domnule ambasador. 

— Şi mă obrăznicesc din ce în ce pe zi ce trece, zise Lao, învârtind-o 
şi mai rapid. 

Lumina sclipea pe pata de sudoare de pe fruntea lui. Lao mirosea a 
crini. Îşi scoase un evantai din mâneca voluminoasă şi-l flutură cu 
repeziciune. 

— Am senzaţia că ambasadorul Kuhn a dat drumul ceţii euforice. 
Mă simt absolut zăpăcit. 

Sarah se simţi recunoscătoare pentru pauza în muzică şi se îndreptă 
încet spre un colţ liniştit al sălii de dans. 

— Am să vă cer o favoare, zise Sarah şi flirtul lui Lao încetă brusc. 
Am o bijuterie pe care vreau să v-o arăt. Un medalion din propria 
dumneavoastră ţară. A fost făcut într-un sat mic, cu ocazia festivalului 
anual al prunelor. 

Sarah îi puse medalionul în mână. 

Lao se uită la el şi ridică din umeri. 

— N-are nicio valoare. Nicio valoare aparentă. 

— Încerc să aflu din ce sat provine. 

Lao îşi vâri evantaiul la loc în mânecă, şi-i arătă un zâmbet dur. 

— Eu sunt băiat de oraş. 

— Aş vrea să păstraţi medalionul, zise Sarah, apropiindu-se mai tare 
de el. Când descoperiţi din ce sat provine, cred că ar trebui să trimiteţi 
autorităţile să cerceteze. Există ceva în vecinătatea satului... ceva de 
mare importanţă pentru noi toţi. 

Lao îşi flutură din nou evantaiul, acoperindu-şi gura. 

— Şi exact ce anume caut? 

Sarah îi închise mâna înjurai medalionului. 

— Radiaţii. 


CAPITOLUL 58 
Înainte de rugăciunile de la amiază 


Rakkim se trezi şi se aşeză imediat în poziţie de luptă. 

Sarah închise uşa în urma ei şi intră în cameră îmbrăcată într-un 
chador albastru-închis. 

— N-am vrut să te trezesc când am plecat. 

Părea mândră de ea că reuşise să se strecoare afară fără să facă 
niciun zgomot. Şi merita să fie. 

Veniseră pe o rută foarte complicată înapoi la depozit de la 
petrecerea de la ambasadă. Rakkim era şi acum sigur că fuseseră 
priviţi la petrecere, dar era la fel de sigur că nu fuseseră urmăriţi de 
acolo. Fiind încă îmbătaţi de ceața euforică, făcuseră dragoste ore la 
rând, încleştându-se sălbatic unul de altul, mai interesaţi de senzaţia 
de frecare şi fierbinţeală decât de intimitate. Sarah aţipise după aceea, 
dar Rakkim rămăsese multă vreme treaz, gândindu-se la Mardi. 
Femeia dispăruse de la Blue Moon cu două săptămâni înainte, exact 
cum îi spusese el să facă. Celularul nu-i funcţiona, ceea ce era 
inteligent. Mardi făcuse totul cum trebuie. Rakkim spera că era de- 
ajuns. Obosit acum, în patul cald şi cu Sarah cuibărită lângă el, 
Rakkim adormise în timp ce chemarea la rugăciunile din zori răsuna 
în ecouri peste drumurile pietruite. Şi o visase pe Mardi giugiulindu-se 
cu Darwin şi bând împreună la Blue Moon, în timp ce Rakkim se 
chinuia să se facă auzit. 

— Pari aşa de fericită, zise Rakkim. Ai sunat la Ambasada Chinei? 

— Ambasadorul Lao nu e disponibil, ceea ce nu mă surprinde. Chiar 
dac-au recunoscut deja de unde provine medalionul, le va lua o vreme 
până să cerceteze zona. 

Sarah îşi desfăcu eşarfa de pe cap şi-şi aruncă roba la o parte. Avea 
un combinezon diafan pe dedesubt şi mătasea lăsa să i se vadă forma 
sfârcurilor. 

— Nu de asta sunt fericită. Am mers la moschee şi am intrat pe site- 
ul Casnica Pioasă. Mama mi-a lăsat un mesaj, zise ea, aşezându-se pe 
pat îmbujorată la faţă. Ne întâlnim cu ea azi după-masă. Vrea să vii şi 
tu. De-abia aştept, zise Sarah, jucându-se cu cearşaful. Adică, mi-e şi 
frică, dar... a trecut atât de mult timp. 

— Unde trebuie s-o întâlnim? 

Sarah se culcă lângă el şi-şi lipi piciorul de-al lui. 

— Nu ştiu... dar tu ştii. E clar că mama a aflat că suntem împreună, 
zise ea, sărutându-l, şi faţa îi era rece de afară. „Aminteşte-i 
însoţitorului tău să-şi pună în faţă piciorul cel bun.” Precis e un cod. A 


vrut să se asigure că nu eram un impostor. Ştii ce înseamnă? întrebă 
ea. 

Avea capul pe pernă lângă el şi îşi vârî mâna pe sub aşternut. 
Rakkim simţi că păşeşte dincolo de marginea lumii. 

— Cred că da. 


Ibn Azziz stătea întins pe spate în timp ce acul hipodermic penetră 
abcesul infectat de sub ochiul lui stâng distrus. Durerea era 
incandescentă. Simţi un fluid cald scurgându-i-se pe obraz în jos, şi 
mirosul de ţesut putred, şi pentru a mia oară o blestemă în gând pe 
menajera lui Redbeard pentru ceea ce-i făcuse. Îşi încleşta pumnii, dar 
niciun sunet nu-i scăpă de pe buze. 

Doctorul începu să decupeze şi să îndepărteze carnea moartă din 
jurul orbitei rănite. Ultimul lucru pe care-l văzuse cu ochiul acela, 
înainte să i-l sfâşie baba cu ghearele, era faţa ei hotărâtă în timp ce 
gărzile de corp o înjunghiau repetat. Ibn Azziz îşi dori să nu-i fi 
înapoiat corpul. Ar fi trebuit să-l azvârle într-un canal sau să-l lase în 
câmp ca hrană pentru ciori. Fusese milos cu cine nu merita mila. Dar 
nu se va mai întâmpla niciodată. Ibn Azziz intrase în legătură cu 
ayatolahii din San Francisco şi Denver, două dintre cele mai cucernice 
oraşe din ţară. Erau pregătiţi să-i urmeze ordinele în orice moment. 

Clipi rapid şi necontrolat din ochiul cel bun, lăcrimând în timp ce 
doctorul începu să dreneze şi celelalte abcese, un depozit mai mare 
sub nări, ce ajungea aproape până la os. Durerea se rostogolea prin el 
ca o maree uriaşă atrasă din mare de lună. Dacă Allah îi dăduse vreun 
dar cu adevărat mare lui Ibn Azziz, atunci acesta era abilitatea de a 
suporta suferința. Nu că nu simţea durerea, ci că ştia că durerea era 
calea spre Paradis. Ibn Azziz şuieră când doctorul aplică antisepticul, 
şi buzele îi tremurară în extaz. 


Rakkim deschise uşa frizeriei şi o tinu deschisă pentru Sarah. 
Trecuse prin faţa frizeriei cu cinci minute înainte, aruncând o privire 
ca să se asigure că Elroy era în spate. 

— Un tuns? zise un frizer, ridicându-şi ochii dintr-o revistă. 

Rakkim arătă cu un deget scaunul pentru lustruit pantofii. 

— Trebuie să-mi pun piciorul cel bun înainte. 

Rakkim se aşeză în scaun şi-şi puse picioarele sus pe suport. 

— Mă întrebam când o să-ţi dai seama, zise Elroy, scoţându-şi 
periile şi cremele din trusă, bombănind. I-am spus lui Spider să-ţi dea 
mai multe indicii. 

Sarah se aşeză lângă Elroy. 

— Unde e? 

— Şi eu sunt încântat de cunoştinţă, zise Elroy, mânjind cu cremă 
neagră cizmele lui Rakkim şi apoi începând să le lustruiască. OK, mă 


dau bătut, mi-ai înnegurat mintea cu frumuseţea ta. E în salon cu 
profesorul Plum. 

— Clue? râse Sarah. De unde ştii tu despre Clue? 

— Clue, Scrabble, Risk, Big Business, Candyland - ne jucăm toate 
jocurile vechi în familie. Aş putea să te aduc la faliment, în mai puţin 
de o oră la Monopoly, zise Elroy, cu o perie în fiecare mână, frecând 
cizmele lui Rakkim într-un ritm constant. Garantat. Joc cu tine pentru 
o sută de dolari, bani adevăraţi, şi-ţi las din oficiu amândouă 
utilităţile. 

Rakkim nu avea nici cea mai vagă idee despre ce vorbeau. 

Sarah se rezemă de spătar şi-l lăsă pe Elroy să continue. 

Rakkim se uita la periile ce păreau să zboare. 

— Familia ta e bine? 

— Stau într-o cameră cu patru fraţi în loc de doi. Ni se tot întrerupe 
curentul la frigider. Calculatoarele funcţionează bine, asta-i tot ce 
contează. Asta... şi că suntem împreună. Suntem în siguranţă. 

Elroy se trase înapoi şi-şi examină munca. Ghetele erau sclipitor de 
negre, ca obsidianul. 

Rakkim îi dădu o bancnotă de douăzeci de dolari. 

— Arată super. 

— Douăzeci? Fraierule, zise Elroy, ascunzând bancnota într-un 
buzunar. E un atelier de reparaţii după colţ, rosti el încet. E închis, dar 
dacă mergeţi în jos pe alee, o să vă lase Spider să intraţi. Şi ea e acolo. 
Semeni cu ea, continuă el, uitându-se la Sarah. Unii oameni au parte 
de tot norocul. 

— Mulţumesc, zise Sarah şi-l sărută pe Elroy pe obraz. Utilităţile? 
Cele mai slabe proprietăţi de pe masă. Îţi dau ţie utilităţile din oficiu, 
dacă-mi dai cele trei albastre-deschis. Te las şi să aterizezi acolo fără 
chirie de două ori. 

— Nu facem târgul aşa, doamnă, zise Elroy şi făcu un semn din cap 
către Rakkim. Mersi că mi-ai prezentat creierul operaţiunii, forţosule. 

Rakkim şi Sarah ieşiră prin spatele frizeriei şi porniră în jos pe alee. 
Câteva maşini abandonate, geamuri sparte. Clădiri cu uşile şi 
ferestrele acoperite de scânduri. Excremente de câini, graffiti şi cutii 
jilave de carton. Un cartier catolic sărăcăcios obişnuit. 

— Îmi place de el, zise Sarah. 

— Şi lui îi place de tine. 

Rakkim auzi o bătaie uşoară şi se întoarse. Se uită. Ca şi cum şi-ar fi 
scăpat ceva pe jos. Nu erau urmăriţi. Se deschise o uşă în spatelui 
atelierului de reparaţii şi Sarah intră înăuntru. Rakkim intră cu 
spatele, aruncând o ultimă privire afară, şi uşa se închise în urma lui. 

Spider îi strânse mâna. În lumina slabă din atelier părea un gnom de 
poveste, cu părul cârlionțat sub chipiu, cu zâmbetul aproape ascuns 
sub barba deasă. Aproape. 


— Vreau s-o văd pe mama, ceru Sarah. 

Spider deschise altă uşă, o uşă către o cameră mică de lucru. Era 
înăuntru, aşteptând. Katherine Dougan. Mai bătrână decât în 
fotografiile pe care le văzuse Rakkim, şi era limpede că-şi petrecuse 
multă vreme în aer liber, dar era sigur ea. 

Cu toată nerăbdarea ei de dinainte, Sarah rămase pur şi simplu 
încremenită pe loc, uitându-se fix la mama ei. Niciuna din ele nu se 
mişcă. În cele din urmă Sarah făcu un pas mic înainte şi mama ei se 
repezi către ea, o îmbrăţişă şi amândouă plângeau acum, agăţate una 
de alta, cu lacrimile şiroaie pe faţă. 

Rakkim se întoarse spre Spider, care ridică jenat din umeri. 

Katherine o ţinu pe Sarah la distanţă şi o studie cu atenţie, uitându- 
se la părul ei, la faţa ei, la corpul ei, la cât de înaltă era, la cum îi era 
pielea, sorbind-o din priviri. 

Sarah râse. Făcu o piruetă lentă. 

Katherine o îmbrăţişă din nou, şi amândouă hohoteau acum. Încă 
nu rostiseră niciun cuvânt. 

Rakkim se uită prin atelier. Era murdar, dar dintr-o ladă se zărea un 
laptop nou chinezesc cu conectare prin satelit. Perfect legal de 
cumpărat din magazin în Las Vegas, dar o infracţiune majoră în 
Republica Islamică. Minimum zece ani. Dacă denunţai sursa. Un 
monitor subţire ca un fir de păr lipit de perete arăta opt imagini de la 
camere de supraveghere. Două erau pe alee, din ambele direcţii, două 
de pe stradă, şi tot aşa. Celelalte patru camere erau amplasate la 
înălţime, arătând o vedere panoramică asupra întregului sector. Dacă 
se apropia cineva care nu trebuia, Spider avea suficient timp să-i 
scoată pe toţi de-acolo. 

— Cum ai găsit-o? îl întrebă Rakkim pe Spider. 

Ochiul drept al lui Spider tresări. 

— De cât timp o caută Redbeard? Şi celălalt... de cât timp o caută şi 
el? Douăzeci de ani? Mie mi-a luat trei săptămâni, zise el, strâmbându- 
se de plăcere. Nu că n-am avut nişte avantaje. 

Aruncă o privire către Katherine şi Sarah. Acum vorbeau încet între 
ele, atingându-se în continuare, de parcă se temeau că dacă se 
despărţeau pentru o clipă, una din ele va dispărea. 

— A fost în Seattle în tot acest timp? întrebă Rakkim. Nu-mi vine să 
cred... 

— Nu fi prost, replică Spider, verificând monitorul de supraveghere 
la fiecare şase secunde de parcă avea un cronograf în cap. Era într-un 
loc sigur. Trebuie să-i recunoşti meritele. Dacă n-ar fi comunicat cu 
Sarah, mă îndoiesc că ar fi fost găsită vreodată. 

— Ai găsit-o prin conexiunea de internet? Mi-ai spus că era deviată 
peste tot pe glob. 

Spider zâmbi. Cu mult prea mulţi dinţi. 


— A fost imposibil să găsesc originea apelului făcut către Sarah la 
cafeneaua Mecca, dar am făcut nişte cercetări mai aprofundate. Am 
scos conturile tuturor firmelor din vecinătatea cafenelei, extinzând 
aria de cercetare în cercuri concentrice. Mi-a luat o vreme, dar am 
găsit o serie de contacte între ele pe o durată de un an. Am făcut nişte 
analize logaritmice... O să încerc să explic mai simplu, zise el, cu o 
expresie îndurerată. Semnalele săreau în toate direcţiile pe tot globul, 
dar toate îşi aveau originea la un anume satelit. Atâta că nu era niciun 
satelit la punctul de origine. În cele din urmă mi-am dat seama că 
satelitul folosit pentru conexiunea iniţială era un satelit al vechiului 
regim aflat pe o orbită extrem de degradată. Nimeni nu foloseşte 
satelitul ăla în ziua de azi. O dată ce m-am prins de asta... n-a mai fost 
decât o chestiune de căutare şi triangulaţie. 

— Şi ai făcut toate aceste lucruri în timp ce fugeai de Robele Negre? 

— Te intimidez, nu-i aşa? rânji Spider. 

— Un pic. 

Spider îşi mută privirea ca să verifice ecranele. Rakkim abia mai 
observa. 

— Vrei să te fac să te simţi şi mai prost? zise Spider. Elroy e chiar 
mai deştept decât mine. Aproape că nu pot ţine pasul cu el. Şi amo 
fiică de şapte ani... în câţiva ani, o să-l pună pe Elroy la locul lui. 

— Benjamin? 

— Da, Katherine, zise Spider. 

Rakkim se holbă la Spider. Nu mai auzise niciodată prenumele lui 
Spider. 

— Arată-le, te rog, îi ceru Katherine. 

Spider atinse o tastă pe laptop. Se îngrămădiră toţi în jurul lui. 

Pe ecran apăru o licărire cenuşie, şi apoi imaginea unui bărbat stând 
într-un scaun. 

— „Mă numesc Richard Aaron Goldberg.” 

Era una dintre feţele cele mai uşor de recunoscut din lume, şeful 
echipei sioniste care amplasase bomba nucleară ce devastase oraşul 
New York. Confesiunea lui digitală era familiară fiecărui şcolar, o 
înregistrare difuzată la nesfârşit la aniversarea atacului. 

— „Acum unsprezece zile, echipa mea... 

— Nu, nu, nu. Limbajul tău corporal e greşit. De câte ori trebuie să- 
ţi spun? Trebuie să-ţi menţii spatele arcuit. Şi leagănă-ţi foarte puţin 
picioarele. Eşti constrâns, nu-ţi aminteşti? Mai încearcă o dată.” 

— Vocea aia... e MacMillan? întrebă Rakkim. 

— „Mă numesc Richard Aaron Goldberg. Acum unsprezece zile... 

— Nu-ţi menţii consecvenţa pupilei. Nu contează dacă sunt puţin 
dilatate sau nu, nu contează decât să fii consecvent. O schimbare în 
mărime denotă o minciună. Foloseşte tehnicile de respiraţie pe care ţi 
le-am arătat.” 


Un bărbat subţirel cu ochelari cu rame groase intră în cadru şi puse 
mâna pe diafragma lui Goldberg. Se trase apoi din faţa camerei. 

— Oh, Doamne sfinte! exclamă Sarah. 

Goldberg îşi drese glasul. 

— „Mă numesc Richard Aaron Goldberg. Acum unsprezece zile 
echipa mea a detonat simultan trei arme nucleare. Una a distrus 
oraşul New York. Alta a distrus Washington D.C., şi a treia a 
transformat o parte a oraşului Mecca într-o capcană radioactivă a 
morţii. Intenţia noastră... îşi puse mâna pe genunchiul ce-i tremura. 
Planul era să-i învinovăţim pe musulmanii radicali. Să aruncăm un 
măr al discordiei între Occident şi Islam, şi de asemenea să creăm 
haos chiar în lumea musulmană. Mă gândesc... Cred că am fi reuşit 
dacă n-am fi avut ghinion. Îşi ridică bărbia şi se uită direct în cameră. 
Numele meu e Richard Aaron Goldberg. Eu şi echipa mea facem parte 
dintr-o unitate secretă a Mossadului.” 

Sunet de aplauze. 

— „Mai bine. Mi-a plăcut în special broboana de sudoare. Acum, 
încă o dată.” 

Ecranul deveni cenuşiu. Nimeni nu vorbi multă vreme. Din 
magazinul de deasupra lor se auziră scârţâituri şi trosnete de lemn în 
liniştea produsă. 

— Ceea ce-am văzut... a fost adevărat? întrebă în cele din urmă 
Rakkim. 

— E adevărat, zise Katherine. Soţul meu mi-a dat înregistrarea în 
noaptea de dinainte să fie omorât. Era ascunsă într-un şirag de mătănii 
de rugăciune. 

— Chestiile de genul ăsta pot fi falsificate, spuse Rakkim. 

— Orice poate fi falsificat, dar acela a fost maestrul interogator al 
FBI-ului care-l antrena pe Goldberg cum să mărturisească, interveni 
Spider. Lorne MacMillan, unul dintre eroii voştri glorioşi ai noii 
Republicii Islamice. 

Sarah se holbă la ecranul gol al laptopului. 

— Parcă... parcă l-aş vedea pe Jack Ruby alături de Oswald, 
repetând împreună cum să se întâlnească în garajul din Dallas. „Eu o 
să ies din grupul de fotografi, Lee, iar tu o să te opreşti şi o să te 
prefaci surprins”, zise ea, clătinând din cap. 

— Cine e Jack Ruby? o întrebă Rakkim. 

Spider se apropie mai mult de ecranul de supraveghere. 

— Nu-mi place maşina aia albă, zise el, şi aşteptă. Nu... nu-i nimic, 
a intrat pe Madison. 

Continuă să se uite. 

— De ce nu mi-ai zis despre asta? întrebă Sarah. 

— N-am... n-am putut, zise Katherine, îmbujorându-se. Mi-a fost 
teamă să nu ţi se întâmple ceva şi... 


— N-ai avut încredere în mine, îi reproşă Sarah. 

— Tatăl tău zicea mereu că e mai bine să nu laşi mâna dreaptă să 
ştie ce face stânga, zise Katherine. Nici măcar lui Redbeard nu i-a zis. 

— N-ai avut încredere în mine, repetă Sarah. 

— Poţi să mă urăşti mai târziu, se răsti Katherine. Acum însă, 
trebuie să-i arătăm lui Redbeard o copie din asta. Cum ziceai tu, 
Benjamin? 

— Viteză şi distribuţie, zise Spider. Trebuie să transmitem mesajul 
la cât mai mulţi oameni posibil, cât de repede posibil. Altfel, 
dezinformarea oficială ne va îneca. M-am gândit să intru pe câteva 
dintre site-urile importante de internet ca de exemplu ce-să-fac- 
imam.com sau slujbe-credincioşi.com, dar nu pot face asta de unul 
singur. Redbeard ne poate ajuta să trecem peste câteva capcane din 
securitatea lor, dar nici nu sunt sigur dacă astea sunt locurile cele mai 
bune. Trebuie obligatoriu să mergem cu chestia asta la nivel 
internaţional. 

— Nu ştiu dacă pot să-i cer lui Redbeard să facă asta, zise Sarah, 
nesigură şi încă nervoasă. El ştie ce se poate întâmpla dacă această... 
bucată grotescă de istorie iese la iveală. 

Fusese pregătită intelectual pentru adevărul despre Trădarea 
Sionistă, dar să o vadă efectiv... Poate că era şi dată peste cap de 
faptul că o întâlnise pe mama ei după atât de mulţi ani. 

— Nu te rog pe tine s-o faci, dragă, zise Katherine, cu asprime şi 
hotărâre. O să-l rog eu pe Thomas. 


CAPITOLUL 59 
Înainte de rugăciunile de la amiază 


— Fiul risipitor se întoarce. Nu pari prea fericit să mă vezi, 
fedainulc. 

Era Stevens, filfizonul cu urme de vărsat care-l adusese pe Rakkim 
de la Blue Moon după Super Bowl. Părea să fi trecut ani de-atunci. 
Părul lui Stevens era lucios şi neted, costumul avea o croială perfectă. 
Pantofii îl făceau mai înalt cu cinci centimetri. Ochii îi sclipeau ca 
unui om cu secrete. 

— Sunt surprins, doar. 

Stevens îl percheziţiona şi-l lovi cu forţă între picioare cu bastonul. 

— Scuze. Trebuie să mă asigur că nu porţi nimic periculos în părţile 
intime. Dar văd că n-ai nimic acolo. 

Gărzile care-l aduseseră pe Rakkim la Stevens râseră, şi apoi se 
întoarseră să le privească pe Katherine şi pe Sarah care erau verificate 
de o femeie ofiţer. Katherine era înfăşurată într-o burka neagră, şi 
numai ochii i se vedeau prin fantele acoperământului. 

Rakkim rămase tăcut cât timp Stevens îşi continuă percheziţia 
brutală. Securitatea de la vilă fusese întotdeauna stratificată, dar asta 
de acum era stranie. Deja trecuseră prin două verificări de securitate — 
o testare pentru arme biologice, dispozitive electronice şi explozive. 
Înregistrarea repetiţiei mărturisirii lui Richard Aaron Goldberg era 
inertă şi nu activa nicio alarmă. 

— E bine să fii acasă, zise Stevens. Redbeard are destule pe cap. 

— De când eşti tu confidentul lui Redbeard? replică Rakkim, 
simțind încă durerea loviturii. 

Se porni o alarmă, şi garda care o verifica pe Sarah se trase înapoi. 

Rakkim se holbă la bioscanerul ce clipea şi se înjură în gând pentru 
lipsa de gândire. Bătrânul nu implantase dispozitivul de urmărire în el 
îl implantase în Sarah în timp ce dormea, un biocip nedetectabil de 
către alarma din ceas sau de către cele două teste de verificare ale 
sistemului de securitate al vilei. Nu-i de mirare că li se permisese să 
fugă din Las Vegas. Plutind deasupra deşertului ca o bulă de săpun... 
la distanţă de o împunsătură de ac de o aterizare brutală. 

În timp ce tehnicianul neutraliza cipul de mărimea unui vârf de ac 
de după urechea ei, Rakkim îl sună pe Spider, şi-i avertiză pe el şi pe 
Elroy să nu se mai apropie de frizerie. Apoi îi sună pe Peter, pe Jeri 
Lynn şi pe profesorul Wu. Peter răspunse de la cazino. Îi spuse că-i era 
recunoscător pentru apel şi închise imediat. Jeri Lynn îi spuse că voise 
să-i avertizeze, dar că nu ştiuse cum să intre în legătură cu ei. Îi spuse 


că Darwin o trezise din somn, aşezat pe patul ei, ţinându-i fiica cea 
mai mică în braţe. Vocea lui Jeri Lynn tremură, întrebându-se cum de 
ştiuse că aceea era copila ei favorită. Jeri Lynn îi spusese lui Darwin 
tot ceea ce ştia, şi acesta plecase la fel de rapid pe cât apăruse. Niciun 
răspuns de la profesorul Wu. 

Sarah se apropie de el când Rakkim îşi puse celularul în buzunar. 

— Dublurile noastre... au fost urmărite de la mall. Maşina lor a fost 
urmărită până în Arizona. De ce? 

— Ca să ne convingă că l-am păcălit. Bătrânul avea nevoie de noi să 
descopere orice indiciu pe care el nu l-a sesizat. Ca medalionul. 

— S-a gândit că suntem mai degrabă folositori decât periculoşi. De 
aceea nu ne-a omorât, zise Sarah şi se scărpână după ureche, oprindu- 
se apoi, dezgustată. Acuma ştie mai multe, nu-i aşa? 

— Ştie de medalion, dar nu şi de înregistrarea cu confesiunea. Ăsta 
e avantajul nostru cel mai mare. 

Uşile zonei interioare ale vilei se deschiseră automat. Presiunea 
inegală a aerului împiedica atacuri biologice sau cu gaz. Redbeard era 
înăuntru, cu expresia mohorâtă. Era îmbrăcat mai elegant decât de 
obicei, într-o tunică albă fără centură şi pantaloni tot albi, cu papuci 
brodaţi în picioarele goale. Rakkim ar fi fost mai bucuros s-o vadă pe 
Angelina, dar ea era probabil la bucătărie, pregătind un ospăț. Însă nu 
se simţea niciun miros de mâncare. Sarah, Rakkim şi Katherine intrară 
toţi înăuntru. Stevens dădu să-i urmeze, dar cu un gest subtil din 
mână, Redbeard îi porunci să rămână pe loc. Uşile se închiseră în 
urma lor din nou. 

— Mulţumesc c-ai adus-o pe Sarah înapoi, îi zise Redbeard lui 
Rakkim. Poate că data viitoare aţi putea pur şi simplu să lăsaţi o dâră 
de firimituri de pâine pentru Bătrân. 

— Văd că l-ai pus pe Stevens la comanda securităţii, rosti Rakkim 
printre dinţi. Îşi are deja propria cameră în vilă? 

— Îmi pare rău, unchiule, îl întrerupse Sarah. Ştiu că te-am 
dezamăgit, dar a trebuit să... 

Redbeard o îmbrăţişă. 

— Eşti în siguranţă, asta-i tot ce contează. Cine este această femeie 
cucernică pe care-ai adus-o în casa noastră? întrebă el. 

O ţinea în continuare pe Sarah strâns în braţe, şi se uita la 
Katherine. Când aceasta îşi descoperi capul, Redbeard încremeni, dar 
nu se putea citi nicio urmă de surpriză în ochii lui. Rakkim descifră 
altceva. 

— Bine ai venit... Bine ai venit acasă. 

— Mă bucur să te văd, Thomas, răspunse Katherine, înclinându-şi 
capul. Am făcut nişte greşeli. 

— Şi eu, zise Redbeard. 

Sarah se uită la Rakkim. Acesta ridică o sprânceană. 


— Avem nevoie de ajutorul tău, spuse Katherine. 

— Putem vorbi în biroul meu, zise Redbeard, arătându-le drumul şi 
uitându-se la Sarah. Ai găsit ceea ce-ai căutat? 

— Nu sunt sigură, răspunse Sarah. Nu de asta suntem aici. 
Katherine avea adevărata comoară. Şi-a asumat un mare risc venind 
aici, dar ştii deja asta. 

— N-am renunţat niciodată să te caut, îi zise Redbeard lui 
Katherine, care stătea acum lângă el. Dac-ai şti cât de mult am... 

— Ar fi trebuit să te contactez după ce mi-am dat seama... 

Katherine şovăi. 

— După ce ţi-ai dat seama că nu eu l-am omorât pe fratele meu, 
termină Redbeard şi Katherine încuviinţă. Nu te învinovăţesc. James 
mi-a spus că a găsit ceva extrem de periculos. Un pericol pentru el şi 
un pericol pentru ţară. James mă iubea, dar n-a vrut să-mi spună ce 
avea. Nu încă, aşa mi-a zis. „În curând, Thomas.” Zece minute mai 
târziu, îmi murea în braţe, continuă el, cu ochii tremurând de lacrimi. 
Nu, ai făcut ceea ce-ar fi vrut James să faci. Ai ţinut secretul în 
siguranţă. N-ai avut încredere în nimeni. 

— N-a fost numai asta, zise Katherine. N-am... avut încredere în 
mine. 

Rakkim încremeni de uimire. Nu-l mai văzuse niciodată pe 
Redbeard roşind. 

Redbeard deschise uşa biroului său, şi le făcu semn să intre. 

— Unde e Angelina? întrebă Sarah. Tot mă aştept să apară, să se 
prefacă furioasă pe mine, şi să-mi spună ce copil neascultător am fost. 

— Şi eu de-abia aştept să o văd, Thomas, interveni şi Katherine. Ştie 
cât de recunoscătoare îi sunt, dar vreau să-i spun în persoană. 

— E încă la moschee? zise Sarah. Ar trebui să se fi întors... Ce s-a 
întâmplat, unchiule? 


Ecranul licări şi imaginea dispăru când se sfârşi înregistrarea. 
Priviseră cele optzeci şi trei de secunde de repetiţie de trei ori. 
Niciunul dintre ei nu spusese vreun cuvânt. Singurul sunet ce se auzea 
era Sarah, ghemuită pe canapea, plângând-o pe Angelina, în timp ce 
Katherine o mângâia pe spate. Rakkim încercă să se concentreze 
asupra lui Redbeard, să-i măsoare reacţiile în timp ce se uita la ecran. 

Rakkim mai simţea încă hohotele de plâns ale lui Sarah 
reverberându-se în pieptul său. O ţinuse strâns în braţe după ce 
Redbeard le spusese ce se întâmplase, o ţinuse şi o lăsase să plângă 
pentru amândoi. Avusese nouă ani când Redbeard îl adusese acasă. 
Angelina îl crescuse, sau cel puţin fusese persoana cea mai apropiată 
de acest rol din viaţa lui. Deja îi era dor de ea. Îi era dor de mirosul de 
curat ce o însoțea mereu, de săpunul de import care era singura ei 
extravaganţă. Într-o zi se va duce la moschee şi se va ruga pentru ea. 


Pentru ea, care nu avea nevoie de niciun ajutor ca să ajungă în 
paradis. Se va ruga totuşi. În speranţa că într-o zi ea va interveni în 
numele lui. Ar putea oare Allah însuşi să-i refuze ceva? 

— E adevărat, Thomas, zise Katherine, spărgând tăcerea. 

— N-am crezut niciodată că MacMillan a alunecat în duş şi şi-a rupt 
gâtul. Eroul care a zdrobit cercul sionist, aşa-i ziceau. Toată ţara a fost 
în doliu o săptămână. Eu şi James am făcut parte din garda de onoare 
la înmormântarea lui, zise el, uitându-se fix la peretele gol. Mă bucur 
că eşti aici... dar aş vrea să nu fi adus asta cu tine. 

— Trebuie să o transmitem, spuse Sarah, ştergându-şi ochii. Trebuie 
să ne ajuţi să o transmitem peste tot, înainte să poată fi discreditată. 
Oamenii trebuie s-o vadă cu ochii lor, să o audă cu urechile lor, 
înainte ca presa să apuce s-o deformeze. 

Redbeard scoase înregistrarea şi i-o aruncă lui Rakkim. 

— N-am de gând să te ajut să distrugi ţara. Am făcut un jurământ s- 
o protejez. Şi tot aşa şi tu. 

— Ţara a fost clădită pe o minciună, zise Rakkim. 

— Şi ce ţară n-a fost? răspunse Redbeard cu privirea îngheţată. 
Spune-i Sarah. Tu eşti istoricul. Spune-i despre celălalt regim. 

— Ştiu că ei nu ardeau de vii adulterinii şi vrăjitoarele, zise Sarah. 
Nu omorau în bătaie cu pietre fete tinere pentru că fugeau de soţi 
nedoriți. Nu tăiau mâinile hoţilor... 

Redbeard îl înşfacă pe Rakkim de mână. 

— EL şi-a păstrat mâna, replică el, şi Rakkim îşi trase braţul înapoi. 
Legea e aspră, dar e loc şi de milă. Nu-mi spune tu mie de zilele de 
demult, fetiţo, eu le-am trăit. Droguri vândute la colţ de stradă. Arme 
peste tot. Dumnezeu alungat din şcoli şi tribunale. Naşteri fără 
căsătorie, bogaţi şi săraci, atât de mulţi bastarzi că nu ti-ar veni să 
crezi. O ţară fără ruşine. Alcool vândut în supermarketuri. Prunci ucişi 
în pântec, zeci de milioane. Eram catolic pe atunci. Au existat 
politicieni care au votat să se permită asta şi după aceea au luat din 
Sfânta Împărtăşanie. Ştii ce e împărtăşania? Politicienii ăştia 
îngenuncheau pentru împărtăşanie şi nu era niciodată lipsă de preoţi 
dornici să le pună anafura pe limbă. Nici noi nu suntem perfecţi, în 
niciun caz, dar n-aş vrea să ne întoarcem la zilele acelea pentru nimic 
în lume, zise Redbeard, clătinând din cap. 

— Lor nu le era frică, protestă Sarah. Uită-te la înregistrările de- 
atunci, la filmele lor... nu le era frică. Şi uită-te în jurul tău, unchiule, 
ieşi afară pe străzi — oamenilor le e frică. Le e frică să nu facă un lucru 
greşit, să nu spună ceva greşit, să nu gândească poate ceva greşit. Da, 
americanii erau îmbătaţi de libertate. Da, nu aveau nicio ruşine, dar 
au înfăptuit lucruri glorioase cu libertatea aceea. Descoperiri uluitoare 
ştiinţifice şi medicale. Cercetări fundamentale ale misterelor 
universului. Lucruri minunate. Nobile... 


— Amândoi uitaţi esenţialul, zise Rakkim. 

Katherine se uita la fotografiile de la zona de impact din New York, 
Washington D.C. Şi Mecca ce dominau biroul. 

— Sunt sigur că şi James a simţit la fel ca mine, i se adresă 
Redbeard lui Katherine. El a avut înregistrarea, dar ţi-a dat-o ţie ca s-o 
ţii în siguranţă. N-a avut încredere nici măcar în preşedinte. Până n-a 
fost sigur că aveau o strategie comună. James ar fi vrut să folosim 
înregistrarea ca să-i ţinem în frâu pe fundamentalişti, dar niciodată n- 
ar fi făcut-o publică pentru întreaga lume. Fl voia să salveze natura 
musulmană a statului. Exact aşa ca mine. 

Rakkim îşi puse mâna pe Redbeard. 

— Nu e vorba de care sistem e mai bun. E prea târziu pentru asta. 
Înregistrarea e tot ce avem acum. L-am întâlnit pe Bătrân. Am vorbit 
cu el. Nu-l mai poţi opri, şi el ştie asta. Preşedintele are sănătatea 
şubredă. O dată ce s-a dus, Bătrânul va lua iniţiativa. Are oameni în 
aşteptare, gata să-l înlocuiască pe preşedinte. Politicieni, judecători... 
mi-a spus chestia asta. Oameni destul de aproape de succesiune pentru 
a nu fi nevoie de o lovitură de stat. Un transfer legitim de putere... 
suficient de legitim. Asta dacă Bătrânul nu se plictiseşte de aşteptat şi 
nu e preşedintele cel care pică de data asta la duş şi-şi frânge gâtul. 

— Îl cheamă Hassan Muhammed, se răsti Redbeard. Întotdeauna a 
fost un mincinos. 

— Nu cred că minţea de data asta, zise Rakkim. L-am întâlnit în Las 
Vegas. M-a convocat la etajul superior dintr-o clădire uriaşă de 
birouri, una dintre vastele lui proprietăţi. Numai noi doi eram acolo 
sus, cu tot oraşul întins la picioarele noastre ca un covor magic. 

— Ţi-a oferit un loc de onoare alături de el? Ţi-a oferit o felie 
zdravănă din lume? întrebă Redbeard, trăgându-se de barbă. Eu nu 
pot citi gândurile. Dar e întotdeauna o bună strategie să apelezi la 
vanitatea şi la lăcomia unui om. Singura lui greşeală a fost că i le-a 
oferit persoanei greşite. 

Rakkim ignoră  complimentul. Putea vedea foarte limpede 
zbuciumul din spatele bravadei lui Redbeard. 

— Bătrânul vorbeşte de un califat tolerant, o țesătură din diferite 
fire ale islamului, o armonie a credincioşilor. Lasă loc chiar şi pentru 
creştini. Pare a fi la fel de moderat ca dumneata, dar, o dată ce obţine 
controlul, poţi avea încredere în el că-şi va menţine toleranța? Dacă a 
fost gata să omoare milioane de oameni în atacurile nucleare, dacă a 
fost gata să polueze chiar şi Mecca însăşi cu radioactivitate... crezi că 
există ceva ce n-ar face ca să-şi păstreze puterea? 

— Rakkim spune adevărul, Thomas, zise Katherine. Ştii că aşa e. 

Redbeard încuviinţă din cap şi nimeni nu îndrăzni să vorbească. 

— Spuneţi-mi ce vreţi să fac, rosti el, în cele din urmă. Dacă e să 
fim zdrobiţi de adevăr, aşa să fie. Allah trebuie să fie de partea 


adevărului. 

— Mulţumesc, zise Sarah. 

— Nu-mi mulțumi, îi replică Redbeard. Şi aşa am prea multe 
îndoieli. Dacă începi să-mi mulţumeşti, ştiu că am făcut o greşeală. Şi 
ce făceai tu cu Sarah marţi seara la Ambasada Elveţiei? îl întrebă el pe 
Rakkim cu ochii îngustaţi. Stevens a ajuns acolo la cinci minute după 
ce aţi dispărut voi doi. Dacă v-aş fi spus nu, aveaţi de gând să 
emigraţi? 

Rakkim simţise că era observat. Era uşurat că nu fusese decât unul 
dintre informatorii lui Redbeard. 

— Asta e ţara mea. Nu plec de-aici. 

— Bine. Vom rămâne toţi să luptăm atunci, zise Redbeard, şi se 
înnegură la faţă. S-ar putea să fim nevoiţi s-o facem mai curând decât 
ne-am aştepta. Prietenul tău, detectivul Colarusso, a primit o vizită de 
la asasinul Bătrânului. Colarusso nu era acasă şi fiu-său a avut atâta 
minte să nu descuie uşa de siguranţă, dar ai dreptate, lucrurile se 
precipită. 

— O să-l sun pe Colarusso după ce o să terminăm aici, zise Rakkim. 

— Nu e nevoie să pleci. Camerele tale au rămas exact aşa cum le-ai 
lăsat, spuse Redbeard. Sper că intenţionezi să stai cu noi, Katherine, 
rosti el cu blândeţe. Asta e şi casa ta. 

— Aş fi onorată, zise Katherine. 

Redbeard îl prinse pe Rakkim strâns în braţe, şi Rakkim simţi cât de 
obosit era. 

— Nu te văd de săptămâni de zile, şi aproape primul lucru pe care 
mi-l spui e să mă întrebi dacă Stevens are o cameră în vilă. Nu te-am 
învăţat nimic? Îţi laşi mândria să vorbească mai tare decât creierul. 
Decât să-l vezi pe Stevens ca pe-un rival, mai bine ai începe să-l 
consideri un aliat. El e cel care-a recuperat cadavrul Angelinei de la 
Robele Negre. El e cel care a intrat singur în cuibul acela de vipere şi 
i-a cerut lui Ibn Azziz să i-o predea. După câte am auzit, gărzile de 
corp ale băiatului cleric au vrut să-l taie pe Stevens în bucăţi, dar 
Stevens n-a dat înapoi, şi în cele din urmă Ibn Azziz i-a spus locaţia 
cadavrului. Bineînţeles că Ibn Azziz n-a recunoscut nimic, dar am 
căpătat-o înapoi la timp pentru înmormântarea cuvenită. 

— Îmi pare rău, unchiule. 

Redbeard îi dădu drumul, şi-şi plesni palmele una de cealaltă. 

— Ei, acum, ce pot face să vă fiu de folos? 

Rakkim zâmbi. 

— Dumneata conduci securitatea pentru Oscaruri? 


CAPITOLUL 60 
Înainte de rugăciunile de la apusul soarelui 


Rakkim intră în pas de plimbare pe uşile din faţă de la Blue Moon, 
sperând să atragă atenţia asupra lui oricui îl căuta, şi nu asupra lui 
Sarah. Clubul nu era plin la mijloc de săptămână, şi nu se grăbise 
venind de la monorai, oprindu-se de câteva ori ca să se uite prin 
vitrinele magazinelor. 

— Şefule! exclamă Albert, ieşind de după bar, şi lovindu-l pe spate. 
Unde-ai fost? 

Rakkim arătă către separeul obişnuit al lui Mardi din spate. N-o 
vedea, dar ştia că era acolo. 

— Adu-ne ceva, OK? 

Mardi îşi ridică privirea din hârtii când Rakkim se apropie, blondă 
şi obraznică. Slăbise mult. 

— Nu te înfuria. 

Rakkim se aşeză în faţa ei la masă. În aşa fel încât să poată vedea şi 
să fie văzut din partea din faţă a clubului. 

— De ce să mă înfurii? Tot ce pot face e să încerc să-ţi salvez viaţa. 

— Am fost plecată aproape două săptămâni. Am crezut că o să 
înnebunesc. 

— L-ai luat pe Enrique cu tine. 

— A trebuit să am ceva de făcut, zise Mardi, uitându-se iritată în jur. 
Cine ţi-a spus asta? Ce, tu ai dreptul să ţopăi pe câmpii cu prinţesa 
musulmană, şi eu să merg să mă ascund de una singură? 

Rakkim izbucni în râs. 

— Să ţopăi? clătină el din cap. Probabil nu mai trebuie să-ţi faci 
griji dacă o să vină Darwin pe-aici, cel puţin acum. 

Clubul se umplea încet de oameni, moderni cu haine strident 
colorate şi păr vopsit. Chemarea la rugăciunea de seară curgea 
unduitoare pe străzi, vagă ca sunetul din ceaţă al geamandurilor, ce 
alertau marinarii de prezenţa stâncilor. 

— Am auzit că Enrique a fost promovat de la băiat bun la toate la 
chelner de când am plecat, zise Rakkim. 

Mardi zâmbi cu toată faţa, şi-şi scutură părul. Se bronzase puţin, şi 
pe încheietura mâinii stângi avea o brățară subţire, de aur, şi evident 
că avusese nevoie de cineva s-o ungă pe spate cât timp fusese plecată. 
Avea un spate frumos, zvelt şi cu muşchi fini, şi două gropiţe la baza 
şirei spinării. 

— A fost o vacanţă foarte frumoasă. 

Albert le aduse nişte cocteiluri cu fructe, zăbovi pentru un moment, 


şi apoi ieşi. 

— Mi-a fost dor de tine, zise Mardi. Hei, n-am vrut să te jenezi. Am 
fost politicoasă, numai. 

— Nu sunt jenat şi tu nu eşti politicoasă. 

— S-a întâmplat, nu-i aşa? îl întrebă Mardi. 

— Ce anume? 

— Ai primit o misiune. Am văzut exact privirea aia la Tarriq când 
primea o însărcinare. Mă uitam la el şi era aşa de... calm, atât de sigur 
pe sine, şi atunci ştiam că se pregătea. Se pregătea pentru orice îi era 
sortit. Fără frică. Fără regrete... 

— Construcţia trainică a corabiei morţii. 

— Da, exact aşa spunea şi Tarriq. Nu era loc pentru mine pe corabia 
aia, nu era loc pentru nimeni... Ţi-ai făcut rost de o nouă misiune. 

Mardi îl privi cu ochii ei albaştri reci. Câteodată, când făceau 
dragoste, exista o secundă când privirea din ochii ei devenea tandră. 
Nu era din cauza unui lucru făcut de el, era ceva ce Mardi permitea să 
se întâmple. Când nu se mai încleşta de amintirea soţului ei, sau poate 
când îi simţea prezenţa în Rakkim. Acea siguranţă de sine fedaină, ca 
o aromă personală, în cuvintele ei. 

— Da, aşa e. 

Mardi îşi împinse paharul de-a lungul mesei, dar nu-l ridică. 

— N-am văzut-o pe Sarah decât o singură dată, şi nu mi-a prea 
plăcut ce-am văzut, dar Rakkim... în clipa asta mi-e milă de ea. 


— Ce loc minunat, Thomas. 

— Tu eşti singura care-mi spune aşa în zilele astea, zise Redbeard. 
Îmi place. 

Katherine îşi trecu mâna prin apa micii cascade din centrul grădinii. 
Erau chiar în inima ei, numai ei doi. 

— Întotdeauna am vrut să am o grădină interioară. 

— Îmi amintesc, zise Redbeard. 

— Ador cum arată, cum miroase, sunetele de aici. Felul cum 
zumzăie de viaţă. Păsări, broaşte, şopârle şi peşti. Muşchi sub picioare, 
frunze mângâindu-ţi faţa. Parcă ai face dragoste cu pământul. 

Katherine îşi ridică braţele; lăsă apa să i se scurgă pe braţele goale 
în jos, şi în lumina după-amiezii târzii, pielea îi lucea arămie. 

— Nu m-am gândit niciodată la ea în felul ăsta. 

— Mai aproape de Dumnezeu, aşa e mai bine? zâmbi Katherine. Ai 
făcut treabă bună cu Sarah. 

Katherine urmări cu privirea o frunză ce se rotea sălbatic în 
curentul de apă, prinsă într-un mic vârtej. 

— Angelina a făcut treaba cea bună. 

— Nu... se vede mult din tine în ea. E o luptătoare. 

— Ca mama ei. 


— Da, ca mine. 

Niciunul din ei nu-l menţionă pe James. James avusese multe 
calităţi minunate, dar nu fusese un luptător. Nu ca Redbeard. Sau 
Katherine. 

— Te-ai întrebat vreodată? începu el. Te... 

— Da. 

Redbeard încuviinţă, nedorind să continue. Era suficient că stăteau 
aici în locul lui favorit, numai ei doi. Aşa cum visase dintotdeauna. 

— N-aş fi putut niciodată să-l trădez pe James, zise Katherine. Şi 
nici tu. Am încercat să nu mă uit la tine. M-am gândit că va uşura 
situaţia. 

— Am crezut că nu-ţi place de mine, spuse Redbeard. Nu mi-am dat 
seama până n-ai venit acasă ieri... N-am ştiut ce simţeai tu. 

— De aceea eram aşa de jenaţi şi agitaţi când eram într-o încăpere 
împreună, interpretând greşit fiecare vorbă nevinovată. Eram vinovaţi 
în minţile noastre. Eram amanți în imaginaţia noastră, adulterini fără 
să ne fi atins vreodată. Parcă totul s-a întâmplat ieri. 

Katherine luă din apă un capac ruginit de sticlă de Coca-Cola şi-l 
ridică în aer şiroind. 

— E prea târziu, Katherine. 

— Ştiu asta. 

— A fost fratele meu. L-am iubit. M-am simţit aşa de... murdar 
pentru gândurile pe care le-am avut. Eram îngrijorat că o să-şi dea 
seama ce-mi trecea prin cap. Apoi, când a murit... m-am... m-am 
gândit... Redbeard plângea acum, şi trupul lui masiv se zguduia 
încercând să se stăpânească. M-am gândit că poate eu am făcut-o. Că 
motivul pentru care n-am văzut că se pregătea un asasinat, motivul 
pentru care n-am reacţionat mai rapid... că poate am vrut... 

Katherine era pe jumătatea înălțimii lui, dar păru mai înaltă când îşi 
lipi faţa de a ei. 

— Şşşt... Ai fost împuşcat de trei ori şi tot ai reuşit să-l omori pe 
ucigaşul lui. Dac-ai fi vrut să-l omori pe James, existau metode mai 
uşoare. 

— Eu trebuia să-l protejez, zise Redbeard, cu glas înecat. 

— Facem ceea ce putem şi restul îl lăsăm în mâinile lui Dumnezeu. 

— Îmi pare rău, Katherine. Aş vrea... aş vrea să fi avut timp. 

Katherine azvârli capacul către el. 

— Sunt sigură că mai sunt şi altele ca asta. Ai timp pentru asta. 
Thomas? 


Calul fornăi, şi Sarah îi dădu pinteni să meargă mai repede, ţinându- 
se strâns. Se temea puţin de cai. 

— Vreau să ştii în ce te bagi. 

Calul lui Jill Stanton mergea alături de al ei, la trap, într-o plimbare 


pe la marginea fermei vecine. În jurul lor săltau lăcuste verzi, speriate 
de trecerea cailor prin tufărişuri. 

— Să-ţi spun un secret, zise Jill. N-am mai fost în atenţia publică de 
cincisprezece ani, dar când ai fost faimos, cu adevărat faimos, ţi se 
trece cu vederea aproape orice. Violuri, droguri, furturi... uneori chiar 
şi o crimă. După Oscarurile de săptămâna viitoare, o să mi se ia 
interviuri pe toate posturile. Eu o să fiu ştirea principală. Aşteaptă 
numai, să vezi, dragă, o să fiu cea mai bună victimă inocentă pe care 
ai văzut-o tu vreodată. Nu-ţi face griji pentru mine. 

Sarah abia îşi putea controla calul. Venise la vecinul lui Jill înainte, 
închiriase un cal şi apoi îi spusese să o sune el pe Jill să vină să se 
întâlnească. Rakkim verificase zona, nu găsise pe nimeni pândind, dar 
era foarte prudent, ca totdeauna. 

— ii frâul prea aproape, zise Jill. Lasă-i puţin loc de manevră, sau 
o să se sperie. 

Sarah slăbi strânsoarea. Era agitată şi transpirată şi de-abia aştepta 
să se dea jos. 

— Nu pot să-ţi spun ce se va întâmpla în seara aia... dar o să fie 
ceva foarte măreț. 

— Nu vreau să ştiu. Sunt victima inocentă, nu-ţi aminteşti? 

— Jill, e important. Totul o să se schimbe. 

Jill râse, şi lumina apusului îi scotea în evidenţă fiecare rid şi 
încreţitură de pe faţă. 

— Dac-aş primi un dolar pentru fiecare dată când am auzit asta... 


CAPITOLUL 61 
După rugăciunile de la apusul soarelui 


— Idolatrie! zbieră Ibn Azziz zecilor de mii de oameni adunaţi în 
faţă la Crown Prince Auditorium. 

Majoritatea dintre ei erau moderni şi moderați, veniţi să aclame 
vedetele de cinema dinăuntru, care participau la decernarea premiilor 
Oscar. Vedetele puteau fi urmărite pe ecranele înalte de trei etaje 
fixate pe exteriorul clădirii. Erau însă şi câteva mii de susţinători 
îndârjiţi ai mullahului Ibn Azziz, aduşi cu autobuzele din moscheile 
din întreaga ţară. 

— E o sărbătoare a idolatriei! 

— Idolatrie! răspunseră susţinătorii săi. 

Erau femei îmbrăcate în burka negre lovind pietre netede una de 
alta, bărbaţi în jellaba, autoflagelându-se cu lanţuri. Se năpusteau în 
jurul gărzilor de corp ale lui Ibn Azziz, încercând să-l atingă, cerşindu- 
i binecuvântarea. 

— Idolatrie! 

Moderaţii şi modernii din mulţime urlau de fiecare dată când 
apărea pe ecran vedeta lor favorită, dar vocile le erau acoperite de 
turbarea şi intensitatea susținătorilor lui Ibn Azziz. Un cordon al 
poliţiei de cinci rânduri înconjura intrarea în auditoriu, o falangă de 
oameni în uniformă uitându-se drept înainte prin scuturile lor 
transparente. Zeci de elicoptere se învârteau pe deasupra, iar 
reflectoarele lor dansau peste mulţime. Premiile Academiei de Film 
erau întotdeauna televizate la Los Angeles, dar anul acesta, la cea de-a 
douăzeci şi cincea aniversare a Republicii Islamice, preşedintele 
hotărâse ca evenimentul să fie găzduit în capitală. Nu numai pentru a 
arăta întregii lumi faţa tolerantă a islamului, ci şi să acorde făţiş 
sprijinul său politic unuia dintre cei mai importanţi generatori 
economici de profit din republică. 

Furia turbată a fundamentaliştilor era fabricată de Ibn Azziz în mare 
măsură pentru câştig politic. Ca de obicei, majoritatea filmelor 
nominalizate erau poveşti înălțătoarea despre buni musulmani care-şi 
înfrângeau tentaţiile prin forță morală. Carne sau credinţă, considerat 
favorit pentru categoria cel mai bun film, era povestea unei fete 
frumoase musulmane dintr-o familie săracă, logodită cu un catolic 
bogat care era proprietarul casei în care locuia familia ei cu chirie. În 
ultima clipă, o vizită din partea unui înger o face pe fată să se întoarcă 
la credinţa adevărată şi să-l părăsească pe mire umilit la altar. Miracles 
Inc., un alt film extrem de aclamat, folosea ultimele inovaţii în materie 


de imagine de calculator ca să sugereze minunile holografice şi 
deliciile raiului însuşi. Ca toate creaţiile de la Hollywood, valoarea 
producţiei era impecabilă, actorii fascinanţi şi mesajul trâmbiţa 
evlavia cucernică şi modestă. Însă pietatea creaţiilor hollywoodiene, 
în loc să-l împace pe Ibn Azziz, era văzută ca o ameninţare, clericul 
declarând că timpul petrecut în sălile de cinema ar fi mai bine 
petrecut în moschee. 

— Să ardă în focul iadului aceste imagini imorale! Să ardă în iad 
aceşti zei falşi din Hollywood! urla Ibn Azziz către camere. În seara 
asta vom arăta lumii întregi că musulmanii nu îngăduie asemenea 
sacrilegiu în propria capitală! 

Era împins şi îmbrâncit de mulțime. Faţa îi era încă umflată şi 
zgâriată de la unghiile Angelinei, iar ochiul distrus era o gaură 
zdrenţuită în craniu. 

Mulțimea de fundamentalişti înainta, scandând, iar trosnetul 
constant al pietrelor ciocnite una de alta oferea o puternică bătaie 
ritmică. Trecu un freamăt prin cordonul poliţiei şi şirurile de poliţişti 
în armuri corporale se încordară, gata de luptă. 


Rakkim şi Stevens trecură uşor de primele trei puncte de verificare, 
dar se loviră de un obstacol neaşteptat în amfiteatru. Doi agenţi 
prezidenţiali din Serviciul Secret refuzară să accepte actele de 
acreditare ale lui Rakkim fără o confirmare suplimentară. Ceea ce era 
o întârziere dezastruoasă. El şi Stevens ar fi avut o jumătate de oră să 
ajungă pe poziţii, dar actriţa cu cele mai mari vânzări din lume făcuse 
o criză de isterie din cauză că retrospectiva carierei lui Jill Stanton 
intra peste momentul ei muzical. Diva, care avea o voce foarte slabă, 
în ciuda manipulărilor inginerilor de sunet, insistase ca retrospectiva 
să fie mutată cu un segment mai devreme, astfel ca talentul superior al 
lui Jill să nu-l umbrească pe-al ei. Nu aveau acum decât cincisprezece 
minute ca să intre în sala principală de control. 

Rakkim îşi arătă actele de acreditare. 

— Verificaţi-mi actele. Faceţi o scanare a irisului ca să-mi 
confirmaţi identitatea. Am acces. Redbeard personal mi-a semnat 
actele. 

Agentul cu păr nisipiu clătină din cap. 

— Eu nu te-am verificat. 

Agentul chel se mutase în poziţie perfectă, câţiva paşi în spate, cu 
mâna pe pistol. 

— Stevens, tu poţi trece, zise cel cu părul nisipiu. lar domnul Epps 
aşteaptă aici până vine supraveghetorul. 

Stevens nu se lăsă însă. 

— Voi doi nici n-ar trebui să fiţi aici. Interiorul amfiteatrului este 
responsabilitatea Securităţii Statului. Voi n-aveţi jurisdicție. 


— Nu trebuie să-ţi dăm noi ţie explicaţii, zise cel cu părul nisipiu. 

— Preşedintele are nevoie de cel puţin şase ieşiri potenţiale, băieţi, 
interveni chelul. Trebuie să verificăm securitatea fiecăreia. 

Ecranul cu imaginea în direct de la punctul de control arăta 
mulţimea de fundamentalişti oprită la trei paşi de cordonul poliţiei. 
Lanţurile zburau în aer, iar cu feţele contorsionate, fanaticii cei mai 
înverşunaţi urlau către poliţişti să li se alăture. 

— Dă-mi mobilul tău, zise Rakkim. Poţi să vorbeşti cu Redbeard 
personal. 

— Naiba să-l ia pe Redbeard, se răsti cel cu părul nisipiu. 

— Fi, asta-i acum, Marx, zise chelul, continuând să stea în gardă. Ce 
rău poate face? 

— E afurisitul de Redbeard preşedintele, Beason? replică Marx. Nu, 
nu e. Noi lucrăm pentru afurisitul de preşedinte? Da, lucrăm. Tu te 
duci sau stai? îl întrebă pe Stevens. 

— Du-te înainte, te prind eu din urmă când apare supraveghetorul 
lor. 

Rakkim trase de jacheta lui Stevens, ca şi cum ar fi vrut s-o 
îndrepte, şi-i strecură înregistrarea digitală. 


— Eşti sigur că ai trimis destui oameni, comisare? zise Redbeard în 
telefonul din limuzină. 

— Ţi-am spus deja că... 

— Ştiu ce mi-ai spus, şi ştiu şi ce văd la televizor, şi mie mi se pare 
că nu ai destui oameni. 

Redbeard simţea tensiunea lui Sarah, care stătea alături de el, 
privind haosul din faţa sălii auditoriului. 

— Presupun c-aş putea chema şi rezervele... 

— Credeam că ai făcut asta deja. Te-am anunţat încă de ieri că Ibn 
Azziz are de gând să facă scandal, zise Redbeard, trântind receptorul 
telefonului şi întorcându-se spre Colarusso. Şeful dumitale e un cretin. 

— N-am avut niciodată vreun şef care nu era, răspunse Colarusso 
din scaunul din faţa lor. 

Auziră vocea lui Anthony Jr. prin interfonul de la şofer. 

— Pot să ajut cumva? 

— Stai pe loc, ziseră în acelaşi timp Redbeard şi Colarusso. 

Colarusso ridică din umeri. 

— Băiatul aude că e o problemă, şi vrea să fie primul care face ceva. 

— Anticipează... îmi place asta, zise Redbeard. Cu un bun 
antrenament, nu mai există limite pentru cât de departe poate ajunge. 
Urăsc să văd un tânăr cu un asemenea talent vădit trecut pe linie 
moartă la fedaini, spuse Redbeard, uitându-se afară, prin geamurile 
fumurii. 

— Poate putem discuta despre asta, zise Colarusso. După ce se 


termină treaba asta. 

Redbeard lăsă oferta în aer şi se uită pe stradă. Făceau parte dintr- 
un şir lung de limuzine identice înşirate de-a lungul străduțelor 
laterale din spatele auditoriului. Limuzinele rezervate pentru 
celebrităţile de gradul doi şi liderii minori ai industriei 
cinematografice. Limuzinele starurilor erau în garajul-parcare de sub 
auditoriu. Un loc extrem de incomod dacă voiai să ieşi rapid. 
Redbeard avea două dubluri prezente la eveniment. Una în salonul 
VIP securizat din auditoriu. Alta în limuzina de comandă condusă de 
şoferul obişnuit al lui Redbeard. 

Redbeard ridică din nou telefonul, formă un număr ce nu putea fi 
urmărit. Luc ridică la primul apel. Pe linie se auzi zgomotul mulţimii, 
căci Luc se înghesuia printre ei, făcându-şi drum către Ibn Azziz. 

— Fă-o, zise Redbeard. 

Închise imediat telefonul şi se rezemă iar de spătarul moale. Zâmbi. 

— Mă duc să înconjur zona, zise Colarusso. Îl cunosc pe polițistul de 
la controlul traficului pe sectorul ăsta. O să-i duc o cafea. 

— A fost o plăcere să te văd din nou, detective, rosti Redbeard. 

Colarusso ieşi din maşină, se aplecă apoi iar, şi-şi vârî capul 
înăuntru. 

— Băiatul meu e şofer bun, n-aveţi motive de îngrijorare. 

— Inşallah, zise Redbeard. 

— Mda, mă rog, spuse Colarusso, închizând uşa cu un bufnet 
puternic. 

Limuzina cenuşie arăta exact ca toate celelalte din şir, doar că era 
complet blindată, geamurile erau rezistente la gloanţe şi bombe, aerul 
recirculat în caz de gaz lacrimogen sau mai rău. Blindarea era 
importantă, dar anonimitatea era şi mai bună. Dacă duşmanii ştiu 
unde eşti, oricât de bine ai fi protejat, tot poţi fi înfrânt. Mai bine să fii 
un cameleon decât o ţestoasă. Limuzina era un loc pe cât de sigur 
putea fi în jurul auditoriului — Redbeard era bucuros că insistase să nu 
vină şi Katherine. Cineva trebuia să aibă o copie a înregistrării în caz 
că lucrurile nu mergeau bine. Sau cel puţin asta-i spusese ei. Îi spusese 
acelaşi lucru şi lui Sarah, poruncindu-i să stea acasă, să meargă să se 
ascundă până se limpezeau apele. Dar Sarah îl sărutase, îi spusese că-l 
iubeşte... şi apoi că era o femeie adultă care supravieţuise două luni 
de una singură, două luni în care fusese urmărită de un asasin fedain. 
Putea să se descurce foarte bine participând la noaptea decernării 
premiilor Oscar. 


Stevens înaintă în viteză pe coridor. Unul dintre monitoarele de pe 
perete arăta o actriţă tânără şi subţirică acceptându-şi premiul pentru 
cel mai bun rol secundar, mulţumind cu o voce ascuţită şi uşor peltică. 
Stevens grăbi pasul şi mai tare. Avea ghete noi, puţin cam ţepene, dar 


franțuzeşti. Meritau cu prisosinţă o mică durere la vârful degetelor. La 
următoarea intersecţie se făcu un coridor spre dreapta, mai adânc în 
labirint. N-ar fi trebuit să-l lase pe Rakkim acolo. Atinse înregistrarea 
din buzunar. Nu ştia ce este, dar ştia ce trebuie să facă. Redbeard 
spusese că dacă erau prinşi cu ea vor fi executaţi, apoi le oferise 
amândurora şansa să spună nu. Stevens îşi mângâiase mustaţa subţire. 
Dacă Redbeard i-ar fi spus să sară într-un furnal încins, Stevens ar cere 
poate un pahar de suc înainte, dar ar sări. El şi Rakkim trebuiau să 
ocupe sala de control şi să o încuie. Înregistrarea trebuia pusă în 
terminalul de emisie al panoului central de control. Redbeard le 
arătase o simulare pe calculator şi-i pusese pe Stevens şi pe Rakkim să 
treacă prin ea de câteva ori. Era o procedură simplă. Când începea 
filmul preprogramat cu retrospectiva întregii cariere, unul din ei va 
muta canalul pe emisie şi se va difuza înregistrarea lor în schimb. Un 
cimpanzeu antrenat ar fi putut face asta. Şi atunci de ce simţea că-i 
bubuie inima în piept? 

Era sigur că pe Rakkim îl ucidea gândul că va lucra cu el în echipă. 
Fedainii se gândeau mereu că sunt darul lui Dumnezeu. Şi acum, uită- 
te la el, împotmolit de dobitocii ăia doi de la Serviciul Secret. În ciuda 
înălţimii lui, când împlinise optsprezece ani, Stevens fusese acceptat la 
fedaini... dar o gleznă ruptă în prima săptămână de instrucţie îl 
pusese pe tuşă. Mai primise o şansă după ce i se vindecase glezna, dar 
făcuse hipotermie în timpul manevrelor de iarnă şi asta a fost tot. 
Fusese pur şi simplu o serie de ghinioane. Stevens nu avea noroc decât 
la femei. Îşi atinse nasul. Se vindecase frumos, nu mai era decât o 
urmă foarte mică pe unde se rupsese. Stevens insistase să fie aşa, în 
ciuda dorinţei chirurgului plastic. Femeile adorau bărbaţii cu nasul 
rupt. Îşi dori să fie şi Rakkim cu el. Nu că ar fi avut nevoie de el să-i 
arate. 

Kerenski şi Faisal se aflau în faţa geamului camerei de control, 
spilcuiţi în sacourile lor de gală. 

— Redbeard vrea să mergeţi în faţă ca întăriri pentru poliţişti, zise 
Stevens. Raportaţi la comandantul turei, dar menţineţi-vă autonomia. 

— Şi aici cine stă de pază? întrebă Faisal. 

Stevens aruncă o privire în camera de control; văzu vreo şase 
oameni aplecaţi peste console. Două femei tinere, una din ele o 
modernă cu părul vopsit în albastru la vârfuri. Foarte drăguță. 

— Eu. 

— N-ai decât, zise Kerenski arătând ecranul unde actriţa slăbănoagă 
îşi ciripea încă discursul de acceptare. E o însărcinare aşa de 
plictisitoare. 

— Uşier... nu e cam sub nivelul tău? întrebă Faisal. 

— Lui Redbeard nu i-a plăcut cum m-am uitat la nepoată-sa, rânji 
Stevens, trecându-şi un deget de-a lungul favoriţilor. Sau poate nu i-a 


plăcut cum s-a uitat ea la mine. Combinația cheii? întrebă el serios 
acum. 

Faisal ezită. 

— Trei-nouă-nouă. 

— Hai, mergeţi, zise Stevens. O să aştept un raport de activitate la o 
jumătate de oră de la transmisiune. 

Îi privi îndepărtându-se în viteză pe coridor până când dispărură. Se 
întoarse şi o văzu pe moderna drăguță din camera de control uitându- 
se la el. Îi făcu semn cu mâna prin geamul blindat şi femeia se întoarse 
la lucru, înroşindu-se. Încă o privire pe coridor. Încă nici urmă de 
Rakkim. Pierderea lui. Toată gloria va fi a lui Stevens. 

Fusese o onoare să fie ales de Redbeard pentru o însărcinare secretă, 
dar să fie cel care iniţia acţiunea... Stevens îşi asumă fără să-şi dea 
seama postura de drepţi. Visase să facă lucruri curajoase de când se 
ştia. În copilărie se jucase de-a arabii şi cruciații, şi Stevens luase 
întotdeauna partea arabilor depăşiţi numeric care făceau o ultimă 
încercare disperată de a lupta împotriva pângăririi locurilor sfinte. 
Zâmbi amintindu-şi. A-şi pune viaţa în primejdie pentru a-şi apăra ţara 
era o binecuvântare pe care o primise de multe ori de când se 
alăturase Securităţii Statului, dar acum era diferit. Îşi dăduse seama 
din tonul vocii lui Redbeard. Din felul cum îi tremurase mâna uşor 
când şi-o aşezase pe umărul lui Stevens. Indiferent de ce îi pretindea 
Allah, Stevens era nerăbdător să-şi întâlnească destinul. Mai verifică 
pentru ultima dată dacă nu apăruse şi Rakkim, şi se apropie de uşă, 
formând cele trei cifre. 

Capetele de la toate consolele se ridicară când intră el şi imediat se 
plecară la loc ca să-şi continue munca. Cu excepţia fetei drăguţe care-l 
privise şi înainte, care zăbovi cu privirea asupra lui... şi a unui bărbat 
care stătea în picioare în spatele consolelor, cu mâinile împreunate la 
spate. Producătorul. Mai bine să stabilească limpede că el se află la 
conducerea situaţiei. Cât de curând posibil. 

— Eu sunt Stevens, zise el, dând mâna cu producătorul. Preiau 
comanda camerei. Ordinul lui Redbeard, directorul Securităţii 
Statului. 

Producătorul tremură. Verifică ecranul ce arăta mulţimea de Robe 
Negre care mişunau în jur, bubuind din goarne. 

— E vreo problemă? Doar nu suntem în pericol? 

Stevens se duse la terminalul pentru avanpremieră şi vâri 
înregistrarea în fantă. 

— Blocaţi preluarea. Voi alimenta eu emisia în câteva minute. 

— Dar, asta... asta e slujba mea, zise producătorul. Spune-mi numai 
ce vrei să fac. 

Stevens o văzu pe fata drăguță privindu-l; îi văzu vena de la gât 
pulsând. 


— Vreau să-ţi scoţi oamenii de aici. Dumneata poţi sta. Dumneata şi 
fata modernă cu părul albastru. O să am nevoie de voi să operaţi 
aparatele. Puteţi face asta, nu? 

— Da... sigur. O să trecem pe trei camere cu... 

— Spune-le celorlalţi să meargă în cea mai apropiată sală a 
angajaţilor. 

Stevens aşteptă până când ceilalţi plecară şi auzi clicul uşii încuiate 
în urma lor. Moderna cu părul albastru îi arunca mereu priviri furişe, 
prefacându-se că lucrează. Avea un zâmbet superb. Stevens se apropie 
mai tare de producător. 

— Fata... cum o cheamă? 

— Habar n-am. Eu am fost chemat în ultimul moment când 
producătorul desemnat s-a îmbolnăvit. Nu suntem în pericol, nu? 

Bărbatul părea pe punctul de a izbucni în plâns. 

— Relaxează-te, eşti pe mâini bune aici, zise Stevens. Pe tine cum te 
cheamă? 

— Darwin. 

Stevens se aşeză în faţa consolei şi se uită la transmisiunea în direct. 
Actriţa slăbănoagă părea să se apropie de sfârşit. Nu mai erau decât 
foarte puţine minute până la retrospectiva carierei lui Jill Stanton. 

— OK, Darwin, tu fa-ţi treaba ta, şi eu o să mi-o fac pe-a mea. 


CAPITOLUL 62 
După rugăciunile de la apusul soarelui 


— Cheamă-ţi supraveghetorul, zise Rakkim, făcând un pas înainte. 
Cheamă-l. 

Beason îndreptă pistolul spre centrul pieptului lui Rakkim. 

— O să te împuşc, domnule Epps. 

Marx, agentul cu părul nisipiu, scoase o pereche de cătuşe 
transparente, gelatinoase, de la centură. 

— Eşti arestat. 

Beason îşi apăsă un deget la receptorul din ureche, ascultând. 

— Stai un pic... 

Rakkim îşi întinse mâinile în faţă, trăgându-se în spate în aşa fel 
încât Marx, care venise să-i pună cătuşele, să blocheze momentan linia 
de tragere a lui Beason. Rakkim îşi răsuci cătuşele pe mână şi le dădu 
jos ca să le agaţe imediat de gâtul lui Marx. Îl tinu pe agent în faţa lui. 

— Ce faci? întrebă Beason, încercând să prindă o ţintă bună ca să 
tragă. 

— Aruncă arma, zise Rakkim. 

Se agăţă de spatele jachetei lui Marx, folosindu-l ca scut uman, şi 
împiedicându-l să ajungă la arma din tocul de la umăr. 

Marx însă nu era interesat de armă. Încercă să tragă cu amândouă 
mâinile de cătuşele ce îi strângeau gâtul. Făcute dintr-un polimer- 
memorie vâscos, cătuşele se strângeau automat în jurul încheieturilor 
unui suspect, oprindu-se chiar înainte de a provoca durere. În jurul 
gâtului însă, sugrumau. 

— Dă-i drumul, domnule Epps! se rugă Beason, cu arma tremurând 
acum. Oricum plecăm. 

Marx trăgea de cătuşe disperat, cu ochii ieşiţi din orbite, cu 
genunchii moi. 

Beason îşi puse pistolul pe podea. 

Rakkim atinse punctul de declanşare al mecanismului de deschidere 
şi îndepărtă cătuşele. Îi lăsaseră însă pe gât o dungă roşu-închis. 
Rakkim îl pasă partenerului său. 

Beason se chinui să-l ţină în picioare, căci Marx de-abia respira, 
gâfâind şi icnind. 

— Nu trebuia să faci asta, îi strigă el lui Rakkim. Ne mutăm în 
sectorul B. Acuma cum o să explic urma de la gât? 


— Nu te îngrijora, zise Redbeard. Rakkim îşi poate purta singur de 
grijă. 


— Ştiu, făcu Sarah, însă nu părea convinsă. 

La televizorul din limuzină se vedea Ibn Azziz făcându-şi drum către 
cordonul poliţiei ca să se alăture discipolilor săi, pe care îi întărâta 
fără oprire. Peste mulţime dansau reflectoare. 

Redbeard se înclină uşor înainte. În orice moment... 

Ibn Azziz tresări violent şi faţa i se pleoşti dintr-odată, în timp ce 
camera se focaliză pe el. Se apucă de stomac cu amândouă mâinile şi 
se înclină uşor în faţă. Cei din jurul lui se răsuciră şi făcură un pas 
înapoi, chiar şi gărzile lui de corp, căci Ibn Azziz îşi pierdu controlul 
asupra intestinelor. Camerele prinseră în luminile lor neiertătoare 
imaginea clară a pantofilor lui stropiţi cu propriile excremente şi a 
robelor murdărite. Crainicul care comenta din studio chicoti şi 
mulțimea începu să râdă în hohote. Cordonul de poliţişti se întrecu în 
batjocuri şi chiar şi câţiva fundamentalişti li se alăturară, când 
imaginea lui Ibn Azziz apăru pe ecranul mare de pe zidul sălii 
auditoriului, clămpănind din gură ca un peşte pe cârlig, uşurându-se 
în direct la televizor. Pentru o clipă, camerele prinseră şi imaginea lui 
Luc... zâmbind. 

În limuzină, Redbeard râse în hohote. 


Emisiunea era în mijlocul unei reclame la maşini, când Rakkim 
ajunse la camera de control... şi-l văzu pe Darwin înăuntru, salutându- 
l voios cu o fluturare de mână de cealaltă parte a geamului. 

Înţelese ce se întâmpla ca un vârtej de imagini fixe. Darwin. O fată 
cu părul vopsit albastru la vârfuri lucra la panoul de control, plângând 
în hohote în timp ce numea unghiurile de filmare, cu spatele la... la 
masă. Stevens stătea pe un scaun plasat pe masă. Bandă adezivă 
argintie lipită peste gură. Mâinile şi picioarele legate de scaun. O 
sârmă în jurul gâtului legată peste grinda din tavan. Sârma destul de 
lejeră. Dar nu de-ajuns să ajungă la podea. De ajuns însă să-i frângă 
gâtul. Roţile prinse de scaun. Un singur strănut şi s-ar duce. 

— Uşa e deschisă, rânji Darwin, cu o mână pe spătarul scaunului, 
legănându-l înainte şi-napoi. Hai înăuntru, Rikki. Apa e bună. 


Redbeard se uită la reclama de la noul Ford Pilgrim, gândindu-se la 
maşinile din tinereţea lui — maşina de teren Lincoln pe care o adusese 
acasă cu mândrie într-o zi tatăl său, dubita mini a mamei lui ce 
mirosea a Coca-Cola vărsată şi cea mai grozavă maşină din istorie, un 
Mustang decapotabil pe care îl condusese el în facultate. Era un băiat 
catolic sălbatic pe atunci, îndrăgostit de viteză şi de vântul ce vuia în 
jurul lui. Asta însă fusese înainte să se convertească. Înainte ca fratele 
lui să se însoare cu Katherine. Redbeard simţi o oboseală enormă în 
toată fiinţa lui. Dar nu amintirile îi împovărau pieptul. Era celălalt 
lucru. Cel cu care doctorii nu puteau să se lupte, având feţele triste şi 


evitându-i privirea. 

La televizor apăru iar imaginea din interiorul auditoriului, unde 
vedetele de cinema pălăvrăgeau între ele, cu un ochi pe camerele de 
filmat. 

Sarah îşi verifică şi ea ceasul, dar fără să spună nimic. 

Era prea târziu acum pentru răzgândiri. Redbeard se concentră în 
schimb asupra lui Sarah. Semăna atât de mult cu mama ei. Dacă s-ar fi 
căsătorit el cu Katherine, oare fiica lor ar fi arătat aşa? Probabil că nu. 
Era mai bine că Redbeard nu-şi transmisese genele lui de urâţenie. 
Totuşi... nu se putea abţine să nu se întrebe. 

— Ce e, unchiule? 

— Mă gândeam ce frumoasă eşti. 

Sarah se încruntă. 

— Un compliment de la tine? Eşti bolnav? 

Redbeard se rezemă de spătar. 

— Nu m-am simţit niciodată mai bine. 

Se gândi din nou la Katherine. Aproape că nu se gândise la nimic 
altceva de când îşi dezbrăcase burka în care se deghizase cu o 
săptămână înainte. Atâta timp pierdut. Atâtea lucruri pe care ar fi 
putut să le facă, pe care ar fi trebuit să le facă. Când îi spusese şi ei 
despre regretele lui, Katherine îi pusese un deget pe buze şi-i şoptise: 
„Ce te face să crezi că totul depindea de tine?” Şi avea dreptate. Şi 
asta făcea regretul atât de proaspăt, că-i simţea încă şi acum durerea. 
Arsura. Nu, nu acum. Încă nu. Redbeard respiră adânc. Inhală 
amintirea de piele caldă din Mustangul decapotabil. Făcuse ceea ce 
trebuia. Fi făcuseră ceea ce trebuia. Katherine era soţia fratelui său. 
Exista onoare în dragostea tăgăduită. 

Sarah îl prinse de mână. 

— Uite-l pe şeful Academiei de Film. O să înceapă imediat 
prezentarea lui Jill. 

Redbeard însă nu era interesat. El văzuse deja înregistrarea. Acum 
putea s-o vadă şi restul lumii. Lasă-l pe Malik bin-Hassan să se înece 
cu adevărul. Bătrânul Înţelept. Ce porcărie ordinară! Redbeard se uită 
afară pe geam, iar durerea din piept i se intensifică, mult mai ascuţită 
acum. Insistentă. Îşi petrecuse prea mare parte din viață gândindu-se 
la Hassan Muhammed. Fusese necesar, absolut necesar, dar individul 
nu merita nici măcar o secundă de atenţie în plus. Allah se va ocupa 
de bătrânul şarlatan când îi va veni vremea. 

— Sarah? 

Sarah îşi întoarse privirea de la televizor. 

Redbeard încercă să-i vorbească, dar durerea era prea intensă. 

— Unchiule? 

— Şi acum... tot cu Rakkim vrei să te măriţi? întrebă Redbeard. 

Sarah păru surprinsă, îşi coborî privirea pentru o clipă, dar numai 


pentru o clipă. 

— Da. 

Redbeard dădu din cap. Orice durere e suportabilă când paradisul e 
aproape. 

— Şi eu vreau asta. 

— Ne dai binecuvântarea? 

Redbeard o sorbi din priviri. Chipul ei strălucea luminos. În jurul ei 
sclipeau steluțe. Privare de oxigen. Deci aşa era să mori. O galaxie de 
iubire, cu Sarah în centru. 

— Unchiule? Ne dai binecuvântarea ta? 

— A mea şi a mamei tale. Din amândouă inimile noastre. Din 
sufletele noastre. 

Redbeard zâmbi. Avea senzaţia că toată viaţa aşteptase să spună 
aceste cuvinte. Inimile noastre. Sufletele noastre. Vederea i se îngusta 
într-un tunel. N-o mai putea vedea pe Sarah, dar simţi când îl sărută 
pe mână. O simţi strângându-i mâna lângă obrazul ei moale şi cald. 


— Vai, bunicuţo, dar ce cuţit mare ai, zise Darwin. 

Rakkim râse. Era o replică bună. Nimeni în afară de un fedain n-ar 
fi observat cuțitul ascuns în mânecă, pe interiorul antebraţului. 

Darwin împinse scaunul, oprindu-l chiar la margine. În tot acest 
timp nu-şi desprinsese nicio clipă privirea dintr-a lui Rakkim. 

— Camera cinci, pregăteşte-te să ieşi, şopti fata cu părul albastru în 
microfonul de la gât. Camera unu, pregăteşte-te să intri. 

— Cine e dobitocul din scaun? întrebă Rakkim. 

— El e dobitocul care o să moară dacă nu pui lama aia la o parte, 
spuse Darwin şi-l apucă pe Stevens de ureche şi răsuci. Când frângi 
gâtul unui om, ejaculează ca o fântână. E un adevărat spectacol, 
exclamă el, răsucind în continuare, în timp ce Stevens îşi muşcă 
buzele închise. Dacă mă-ntrebi pe mine, Dumnezeu e un maniac 
nenorocit. 

— Nu numai el. 

Rakkim îşi întinse mâna cu palma în sus, şi cuțitul stătea perfect 
echilibrat în centru. O picătură de sânge se scurgea lângă vârf. Îl putea 
arunca din poziţia asta, dar Darwin era rapid şi dacă rata... Îşi răsuci 
puţin încheietura şi cuțitul se înfipse în uşa din spatele lui Darwin. 

Darwin păru dezamăgit. 

— M-am uitat la înregistrarea pe care-a adus-o amicul ăsta al tău. 
Nu-i de mirare că mogul era aşa de supărat. 

Fata cu părul albastra se smiorcăia în timp ce lucra la panou. 

— Camera doi. Camera opt. Lărgeşte pe primul rând, camera patru. 

— Eşti gata, Karla? întrebă Darwin. 

Rakkim îşi înclină capul într-o parte. 

— O să-i dai drumul pe post? 


— Imediat ce începe retrospectiva. Păcat că n-avem nişte popcorn 
cu unt. Darwin învârti scaunul pe masă, şi sârma trase de gâtul lui 
Stevens. Rakkim se apropie mai tare. M-am tot întrebat, de ce-l vrea 
moşul aşa de tare pe Rakkim când mă are pe mine? Ce are de gând? 
ridică el din umeri, iar una dintre roţi scârţâi, Stevens avea ochii 
holbaţi. Dac-aş fi vrut să trăiesc în ignoranță, rămâneam la fedaini. Tu 
nu te saturi niciodată de toate astea, Rakkim? Nu te întrebi niciodată 
ce sens are? 

— Niciodată. Viaţa mea e numai raze de soare şi pisoi drăgălaşi. 

Aplauze tunătoare din monitoarele de peste tot din jurul lor, din opt 
unghiuri diferite de cameră, şi transmisii directe din surse diferite din 
toate părţile lumii. Filmele, limbajul universal. 

Darwin îl mângâie pe Stevens pe mână. 

— Uită-te la asta... 

Îi rupse un deget lui Stevens, şi acesta se smuci în legăturile sale, cu 
tipetele înăbuşite de banda adezivă lipită pe gură. 

Rakkim se apropie şi mai tare. Stevens leşină. 

— Era o vreme când sunetul ăsta de rupere mi-ar fi dat un fior de 
fericire, zise Darwin, şi mai rupse un deget. Acum, nu mai înseamnă 
nimic... M-am distrat de minune cu un poliţist foarte chipeş acum 
câteva săptămâni... dar n-a durat mult, zise el, jucându-se cu lama 
cuţitului. Niciodată nu durează mult. 

— Poate ar trebui să te omori pe tine, replică Rakkim. Să te 
eliberezi de nefericire. 

— Tu eşti cel mai distractiv lucru din viaţa mea de foarte multă 
vreme... de aceea te-am lăsat să trăieşti, zise el, încercuind cu vârful 
cuţitului ochii lui Stevens, ca nişte ochelari dintr-un colier roşu de 
mărgeluţe de sânge. Te-am văzut la petrecerea de la ambasadă... ştiai 
că eram pe balcon? Moşul mi-a zis să te opresc. Să te omor chiar 
acolo. Elveţienii au o securitate execrabilă. Trasă conturul gurii lui 
Stevens cu cuțitul, înroşindu-i buzele de sânge. Parcă nu le pasă, sau 
poate sunt pur şi simplu aroganţi. Aşa se întâmplă când câştigi mereu 
de o mie de ani. Te-am văzut acolo jos şi m-am gândit, de ce să nu las 
lucrurile să se desfăşoare de la sine încă un pic? Să-l las pe moş să se 
întrebe ce-mi poate mie capul măcar o dată. 

— Urmează înregistrarea, zise Karla. 

Rakkim făcu un pas mic înainte, perfect în ritm cu vocea ei. Darwin 
nu observă. 

— Jucători de doi bani, asta suntem. Nu le avem noi cu număratul 
cărţilor şi cu alte buchiseli din astea. Poţi să-ţi pierzi minţile dacă nu 
joci decât cum scrie la carte, zise Darwin, dând un imbold scaunului, 
şi răsucindu-l pe Stevens nebuneşte. Noi doi suntem băieţii care joacă 
totul pe o singură carte, aşa suntem noi, şi o să fie un scandal monstru 
când se va uita toată lumea la înregistrarea asta. O să aruncăm 


zarurile, Rikki, şi n-o să ne pese cum cad. 

— „Jill Stanton şi-a început cariera cu un rol de majoretă în puţin 
cunoscuta peliculă Ochii din Texas, dar în cinci ani avea cea mai 
faimoasă faţă din lume.” 

Începuse retrospectiva, cu adresa de website a Academiei de Film 
curgând pe banda inferioară a ecranului, invitând telespectatorii să 
acceseze site-ul pentru a descărca totul gratuit. Dacă Spider îşi făcuse 
bine treaba... 

— „În timpul ultimelor zile ale fostului regim, Jill Stanton a luat 
poziţie cu un curaj nemaiîntâlnit la o altă prezentare a Premiilor 
Academiei...” 

Rakkim auzi vocea lui Richard Aaron Goldberg. 

— Pun pariu că moşul şi-a vărsat chiar acum ceaiul în poală. Treci 
înapoi, se încruntă Darwin. 

Rakkim nu se mişcă. Nu avea nevoie decât de încă un pas. 

— Pun pariu c-a fost o vreme, şi nu foarte demult... pun pariu c-a 
fost o vreme când n-aş fi putut să mă apropii atât de mult. 

— Oh, nu eşti deloc destul de aproape, zise Darwin, şi împinse 
scaunul la marginea mesei, iar capul lui Stevens se bălăngăni pe spate. 
Dă-te înapoi, Rakkim. N-ai vrea să-mi uit bunele maniere. Ai văzut ce 
pot face. Dacă nu m-aş fi comportat exemplar, aş fi măcelărit toată 
echipa şi le-aş fi pus capetele în geam ca pe nişte dovleci de 
Halloween pentru tine. 

Karla începu să plângă în hohote, şi-şi acoperi gura. 

— Ne distrăm deja, Darwin? 

Rakkim aşteptă ca Darwin să clipească. 

— Nu-mi place să mă repet, zise Darwin, zâmbind. 

— Totdeauna te repeţi. Exact asta e problema ta. Totul e mereu la 
fel pentru tine. Numai moarte şi iarăşi moarte. Nu-i de mirare că te-ai 
plictisit. 

— „Nu-ţi menţii consecvenţa pupilei. Nu contează dacă sunt puţin 
dilatate sau nu, nu contează decât să fii consecvent. O schimbare în 
mărime denotă o minciună.” 

Şirurile de monitoare arătau cum peste mulțimile din afara 
auditoriului se aşternea tăcerea în timp ce se uitau la ecranul uriaş de 
pe clădire. 

— Mi-ar plăcea teribil să stau aici de poveşti cu tine, dar am deja 
planuri pentru diseară, zise Darwin. O să ai destul timp să vii după 
mine când se liniştesc apele aici, dar ascultă la mine, că asta-i partea 
cea mai bună. Data viitoare o să ai o umbră de îndoială despre mine. 
Acum sunt un monstru, dar data viitoare o să-ţi aminteşti de mine ca 
Darwin, care a făcut nişte chestii mai excentrice, dar care te-a lăsat să 
trăieşti... 

— Excentrice? Aşa le spui tu? 


Pe ecrane apărură transmisii directe din Chicago şi Denver, unde se 
adunau mulţimi pe stradă... Petreceri de Oscar degenerând... maşini 
arzând, claxoane asurzitoare... 

— Uite ce-am făcut. Nu e minunat? zise Darwin. Te-aş fi putut 
omorî, dar n-am făcut-o. Aş fi putut-o omorî pe Jeri Lynn şi pe 
copilaşii ei, dar n-am făcut-o. Acuma când ştii asta despre mine, o să 
se schimbe lucrurile între noi. O să se aprofundeze. 

— De ce nu stai pe loc? Stai şi o să aflăm. 

Privind în ochii lui Darwin era ca şi cum s-ar fi prăbuşit pentru 
eternitate în întuneric, dar Rakkim nu-şi întoarse privirea. 

Darwin clătină din cap. 

— Nu vreau să mă pripesc. Ăsta e cel mai bun moment pe care l-am 
avut de ani de zile. Hai, recunoaşte, şi tu te distrezi. Salut-o şi pe 
soţioară din partea mea. Spune-i că de-abia aştept s-o văd din nou. 

— „Numele meu e Richard Aaron Goldberg. Eu şi echipa mea facem 
parte dintr-o unitate secretă a Mossadului.” 

Sunet de aplauze. 

— „Mai bine. Mi-a plăcut în special broboana de sudoare. Acum, 
încă o dată.” 

... transmisiuni filmate cu camera tremurată a vandalismelor din Rio 
şi Lagos, furie crescândă... un reporter lovit cu o cărămidă în mijlocul 
unei transmisiuni în direct... Turnul Eiffel ascuns de nori de fum. 

— Nu pleca, zise Rakkim. Rămâi pe loc. De ce eşti îngrijorat? 

— Ei, asta-i acum, nu fi caraghios. Sunt îngrijorat din cauza ta. 

Darwin îl îmbrânci pe Stevens de pe masă. 

Rakkim se năpusti să prindă scaunul, şi reuşi chiar înainte ca sârma 
să-i frângă gâtul lui Stevens. Se uită în spate, dar Darwin dispăruse. 
Rakkim aşeză cu grijă scaunul pe podea. Stevens avea aceeaşi urmă 
roşie pe gât ca agentul Serviciului Secret. 

„„„oamenii din mulţimea din faţa auditoriului se sfâşiau acum unii 
pe alţii, văitându-se către cerul negru al nopţii şi către stelele 
muribunde... 


Alte limuzine ieşeau acum din şir, răspândindu-se în viteză pe 
străzile lăturalnice. Unele cu farurile stinse din grabă, lăsându-și 
clienţii vociferând pe trotuare. 

— Stai pe loc, Anthony, zise Sarah. 

Lacrimile i se scurgeau pe obraji, dar vocea îi rămăsese fermă. 

— Nu mă duc nicăieri până nu apare Rakkim, nu-ţi face griji. 

Sarah îi aranjă mâinile lui Redbeard în poală ca să pară că se ruga. 
Îşi şterse lacrimile. Îi era imposibil să creadă că murise. La televizor 
apăru imaginea prezentatorului decernării premiilor Oscar stând 
agitat pe scenă. Spuse o glumă, dar nimeni nu râse. O cameră prinse 
publicul repezindu-se să iasă din sală, apoi trecu înapoi la prezentator. 


Şi Jill era acolo, plângând, cu mâinile întinse — juca teatru mai bine ca 
niciodată, exact amestecul corect de şoc şi derută. 

Cineva bătu cu pumnul în acoperişul limuzinei şi Sarah tresări. 
Colarusso. Coborî parţial geamul. 

— Plecaţi de-aici cât mai puteţi, zise Colarusso. 

— Rakkim nu e încă aici. De ce nu intri? 

Colarusso clătină din cap. 

— Trebuie să-i ajut pe poliţişti. Structura de comandă de-abia 
rezistă. 

— Tată, intră înăuntru, îi ceru Anthony Jr. 

— Chemarea datoriei, şi toate cele, Junior. 

Colarusso mai lovi o dată capota maşinii pentru noroc şi apoi 
traversă strada. 

Ecranul televizorului se albi, şi apoi apăru imaginea unui crainic de 
ştiri bolborosind că emisiunea fusese piratată de sionişti. Nici măcar el 
nu părea să creadă ce spunea. 

Sună celularul lui Sarah. 

— Rakkim? 

— Am reuşit, zise Spider, cu vocea răguşită. Website-ul Oscarurilor a 
avut şapte milioane de accesări înainte să se prăbuşească, dar deja era 
prea târziu. Fiecare accesare a transferat înapoi un virus, care a trimis 
înregistrarea la toate persoanele din agenda lor de adrese. O explozie 
în toată regula, de bombă cu reacţie în lanţ. Te las acum! 

Sarah îşi închise celularul. Îşi rezemă capul de umărul lui Redbeard. 

Transmisiile de satelit acaparau acum toate rețelele de 
telecomunicaţii. Răzmeriţele din Chicago şi Mandellaville, străzile 
baricadate în Paris, Bagdad şi Delhi, străzi pline de sticlă spartă şi 
cadavre, moschei în flăcări. Declararea stării complete de asediu în 
San Francisco, primarul Miyoki urlând împotriva evreilor trădători din 
Hollywood, imamul districtului Castro îndemnând la jihad. 

Zece minute mai târziu, încuietoarea de securitate a uşilor făcu un 
clic şi Rakkim se aşeză pe bancheta din spate. 

— Du-ne de aici, Anthony, zise el, şi o sărută pe Sarah. Redbeard, 
sper că... 

Glasul îi pieri. 

Sarah îl luă de mână când intrară în aglomeraţie. 

Prin geamurile limuzinei, vedeau lumina flăcărilor ce ardeau în 
toată capitala. 


EPILOG 
Nouă luni de la decernarea premiilor Oscar 


Allah e mare. 

Rakkim îşi eliberă mintea stând în mijlocul moscheii, lăsând 
problemele lumeşti deoparte. Stătea cu faţa spre gibla, care-i indica 
Mecca, şi toată atenţia îi era asupra lui Allah. Îşi puse mâinile la 
urechi, cu palma înainte şi degetele mari după lobii urechilor. Vorbind 
în arabă, recită salatul, rugăciunea rituală. 


Allah e mare. 

Mărturisesc că nu este niciun Dumnezeu în afară 
de Allah, binecuvântat fie numele Său şi preamărită 
măreţia Sa. 

Mărturisesc că Mohamed este slujitorul şi 
mesagerul său. 

Caut adăpost la sânul lui Allah, ferindu-mă de 
Satana cel blestemat în numele lui Allah, cel infinit 
de Milostiv şi Îndurător, 

Glorie şi Slavă lui Allah, stăpânul şi cârmuitorul 
tuturor lumilor. 


La sfârşitul rugăciunilor se aşeză pe pulpe şi-şi puse mâinile pe 
genunchi. Ca să-şi completeze rugăciunea se uită peste umărul drept 
în semn de recunoaştere a îngerului care-i nota toate faptele bune, 
apoi se uită peste umărul stâng, la îngerul care-i nota faptele rele. 

Acum era timpul pentru rugăciunile personale, dar Rakkim nu avea 
niciuna. 

Enoriaşii de la Marea Moschee Sabia Profetului se înfiorară când Ibn 
Azziz începu să vorbească, un murmur de anticipație ce se extinse în 
ecouri în interiorul imaculat de mozaicuri. Erau peste douăzeci de mii 
de credincioşi înghesuiți înăuntru, nerăbdători să-i audă predica. 
Rakkim sosise cu ore înainte, ca să ocupe un loc bun, trecând prin 
cordoane de securitate şi o serie de percheziţii corporale. Rakkim 
venea să-l audă pe Ibn Azziz în fiecare zi de când sosise. Cunoştea 
toate punctele slabe şi puternice ale gărzilor de corp ale clericului cu 
un singur ochi, şi sesizase cel puţin doisprezece agenţi operativi ai 
Robelor Negre presăraţi printre credincioşi. Rakkim stătea în mijlocul 
mulţimii vaste, conştient de îndemnurile şi avertismentele lui Ibn 
Azziz, dar concentrându-se mai tare asupra intonaţiei lui, a expresiilor 
lui faciale, a gesturilor lui brutale. Era un orator puternic, cu o 


intensitate palpabilă, şi mulţimea era chiar mai numeroasă decât în 
primele zile când sosise, fanaticii cei mai înverşunaţi revărsându-se cu 
miile în oraş, dând curs chemării lui. 

Rakkim participase la rugăciunile din Marea Moschee de 
treisprezece zile. Cu două zile înainte, îl zărise pe Darwin între 
credincioşi. Rakkim nu oferise nicio rugăciune personală către Allah, 
dar Allah îi îndeplinise şi aşa cea mai înfocată dorinţă. 

Lumea fusese zguduită în lunile de după noaptea decernărilor 
premiilor Oscar, schimbându-se în feluri pe care nimeni nu le-ar fi 
putut prevedea. În sute de oraşe de pe tot globul avuseseră loc 
violențe în stradă, dar infinit mai distrugătoare fusese întrebarea 
tăcută din mintea a miliarde de oameni, care priviseră înregistrarea de 
nenumărate ori: dacă atacul sionist fusese o minciună... ce altceva era 
tot o minciună? 

La început, comunitatea naţiunilor islamice se  alăturase 
preşedintelui Kingsley denunţând înregistrarea cu repetiţia mărturisirii 
ca fals sionist sau un plan din Bible Belt de a ameninţa legitimitatea 
guvernului din Seattle. Fură prezentaţi experţi care explicară cât de 
uşor se pot face asemenea manipulări digitale, şi comentatori de ştiri 
care-şi oferiră propriile sfaturi înțelepte. Prezentatorii de talk-show-uri 
îşi bătură joc de ideea că Lorne MacMillan, agentul FBI care zdrobise 
complotul sionist, să fi participat chiar el la o asemenea înşelătorie. Şi 
poate că ar fi putut rămâne pe poziţii. Poate că experţii ar fi reuşit să 
schimbe totuşi opinia publică. Însă la nici zece zile după transmisiune, 
guvernul chinez transmise ştirea despre o descoperire dintr-o peşteră 
de lângă Yichange, de-a lungul malurilor fluviului Yangtze. 

Transmisă în direct în întreaga lume, conferinţa de presă arătă a 
patra bombă nucleară, înconjurată de oameni în echipament de 
protecţie. Traficul pe autostrăzi încetini, şi apoi se opri, căci oamenii 
rămăseseră ca hipnotizaţi, privindu-şi celularele video. La şaizeci de 
kilometri la nord de Barajul celor Trei Trecători, destul de departe să 
nu fi fost niciodată în interiorul perimetrului de securitate, a patra 
bombă era mult mai puternică decât cele ce devastaseră oraşele New 
York şi Washington D.C. Şi nu doar bomba dovedea autenticitatea 
înregistrării, în peşteră se descoperiră cadavrele a trei oameni morţi 
din cauza iradiaţiilor. Testele criminalistice şi de ADN dezvăluiră că 
toţi trei erau terorişti musulmani cunoscuţi, cu diverse condamnări 
penale. Niciunul nu era evreu. Doi dintre ei fuseseră deţinuţi la 
Guantânamo şi eliberaţi prin hotărâre de instanţă. Al treilea era Essam 
Muhammed, şeful grupului, fost student la MIT, un fizician arestat la o 
demonstraţie minoră cu mai mulţi ani înainte de a muri. 

Hassan Muhammed, Bătrânul Înţelept, dispăru din fortul său din Las 
Vegas cu câteva zile înainte să sosească Interpolul. I se confiscară 
bunuri şi conturi de miliarde de dolari, împrăştiate prin toată lumea, 


dar anchetatorii simțeau că nu ajunseseră decât la vârful aisbergului. 
Naţiunile musulmane erau la fel de scandalizate ca tot restul lumii, 
cerând să fie adus la judecată pentru profanarea sfintei Mecca cu o 
bombă murdară, apelând la toţi musulmanii să ajute la prinderea lui. 
Deşi se emisese un ordin de arestare valabil în întreaga lume, Bătrânul 
rămase liber, bănuit a fi în Elveţia, Kuala Lumpur, Pakistan. O sută de 
locuri şi niciun loc. 

Rakkim spera să-l întâlnească din nou într-o zi. Să-l întrebe dacă-i 
mai plăcea şi acum apusul de soare. Să-l întrebe dacă avea o privelişte 
la fel de maiestuoasă de unde stătea acum, ca aceea de la etajul 
nouăzeci. Rakkim avea însă alte afaceri mai presante, chestiuni care-i 
necesitau atenţia imediată. 

— Islamul are pretenţii de la noi, urlă Ibn Azziz, biciuind aerul cu 
mâinile. Ca bărbaţi adulţi suntem instruiți să ne pregătim pentru 
cucerire, astfel ca restricţiile islamului să fie respectate în fiecare ţară 
din lume. Fiecare ţară! 

Aliniaţi de amândouă părţile lui Ibn Azziz, gărzile lui de corp se 
încruntau feroce la mulțime, căutând orice semn de intenţii diavoleşti. 
Probabil un indicator în neoane. Sau o mână ridicată cerând 
permisiunea să le asasineze mullahul. Intrările şi ieşirile erau de 
asemenea păzite din greu, dar, ca toţi oamenii slabi, Ibn Azziz 
confunda numărul masiv cu talentul. Două dintre gărzile lui de corp 
erau foşti fedaini, oameni tăcuţi şi cu siguranţă luptători redutabili, 
dar nu erau decât doi. 

Rakkim îşi închise ochii pe jumătate şi se gândi la lucruri mai 
frumoase. La soţia lui, Sarah, gravidă, cu pântecul rotund în luna a 
cincea. Soţia lui. Binecuvântat fie Redbeard... oriunde o fi fost. 
Katherine, bunică iubitoare. Ea şi Spider... Benjamin, luau regulat 
împreună masa de prânz, într-o prietenie neaşteptată. Colarusso 
rămăsese detectiv, refuzase o promovare, spunând că ţara are mai 
mare nevoie de poliţişti buni decât de încă un mânuitor mediocru de 
hârţoage. Şi avea dreptate, ca de obicei. Anthony Jr. refuzase să se 
prezinte la fedaini, ocupând în schimb un post la Securitatea 
Statului... lucrând sub conducerea directorului interimar, Stevens. 
Rakkim îşi înăbuşi un zâmbet. Deşi lucrau acum împreună, el şi 
Stevens tot nu se plăceau unul pe celălalt. 

Poate că cea mai mare binecuvântare era sănătatea preşedintelui 
Kingsley. După ce se anunţase timp de ani de zile că era în pragul 
morţii, era acum din nou învigorat. Iniţial păcălit de consilierii lui în 
legătură cu integritatea repetiţiei mărturisirii, acceptase în cele din 
urmă adevărul... şi-şi concediase consilierii. Acţionând rapid, Kingsley 
oferi minorităţii creştine din ţară drepturi mărite şi anulă detestata 
taxă religioasă care li se impusese, salvând astfel ţara de la 
dezintegrarea în mii de fiefuri, în război unele cu altele. Acordase 


chiar şi amnistie evreilor, o mutare curajoasă care-i adusese pe 
fundamentaliştii cei mai fanatici la revoltă deschisă. Generalul Kidd şi 
fedainii rămaseră alături de preşedinte în momentele de nevoie, iar 
Robele Negre şi susţinătorii lor se retraseră în bazele lor puternice din 
San Francisco, St. Louis şi Cleveland. Deşi bătăliile interne erau 
departe de a fi domolite, cel mai mare triumf al lui Kingsley era faptul 
că evitase războiul efectiv cu Bible Belt. De ani de zile Kingsley 
menţinuse un canal de comunicaţii de rezervă cu preşedintele din 
Bible Belt, şi relaţia dintre ei împiedicase capetele cele mai 
înfierbântate de amândouă părţile să iniţieze o conflagrație. Prin 
propriile contacte în Bible Belt, Rakkim îşi adusese propria contribuţie 
la continuarea dialogului între cele două naţiuni. 

— Numai cei care nu ştiu nimic despre islam - şi includ aici mai 
ales pe împăciuitorii arabi care sălăşluiesc în oraşele noastre cele mai 
sfinte — spun că musulmanii vor pace, zise Ibn Azziz cu vocea răguşită 
şi spartă. Cei care spun asta sunt nebuni sau mai rău. 

Credincioşii din moschee dădură din cap aprobator. Darwin 
îngenunche lângă una dintre ieşirile cele mai îndepărtate, cu mâinile 
împreunate. 

Deşi ştia ce pericol crescut reprezenta Ibn Azziz, Sarah se înfuriase 
pe Rakkim când acesta plecase la San Francisco. Îi spusese că locul lui 
era alături de ea şi de copil. Rakkim îi răspunsese că se va întoarce la 
timp să asiste la naştere. Îi promisese. Sarah era însă în continuare 
furioasă. Rakkim nu o condamna pentru asta. 

— Aţi vrea oare ca noi, musulmanii, să stăm pe loc să fim devoraţi 
de necredincioşi? întrebă Ibn Azziz. Eu vă zic, treceţi-i prin sabie şi 
risipiţi-le oasele în cele patru vânturi! Eu vă zic, orice bine există pe 
lume, e doar datorită sabiei! Compromisul cu necredincioşii e 
înfrângerea virtuţii! Sabia este cheia către Paradis! 

Credincioşii se ridicară năvalnic în picioare, într-un murmur comun. 

— Allah e mare, Allah e mare, Allah e mare... se auzi din ce în ce 
mai tare, până când însuşi domul moscheii părea că se va sfărâma. 

Când vocile le amuţiră, Ibn Azziz îi binecuvântă şi dispăru în spatele 
moscheii. Mulțimea se înghesui să iasă în stradă. Darwin nu se grăbi. 
Rakkim se plasă în aşa fel încât să nu-l piardă din ochi nicio secundă, 
urmându-l de la distanţă, fără niciun efort de a se apropia de el. 

Mulțimea se împrăştie pe o rază de un kilometru în jur, pierzându- 
se în labirintul de străduţe lăturalnice. Ploua, o burniţă rece care se 
îmbiba în robele credincioşilor, forţându-i să umble cu capetele 
plecate. Nu şi Darwin. Nici Rakkim. Darwin se uită înapoi de două ori, 
dar Rakkim păstră mereu un grup de alţi credincioşi în faţa lui, 
ascunzându-se astfel vederii. 

Darwin o luă la sud pe Union Street, continuând apoi pe un drum 
întortocheat ce-l duse şi mai adânc în oraş, printre blocuri părăginite, 


multe reduse la grămezi de cărămizi şi grinzi de oţel. Rakkim îl 
urmărise pe Darwin în sector după ce-l zărise în acea primă zi, îl 
urmărise şi apoi îl pierduse. Nu şi astăzi. De data aceasta îl văzu pe 
Darwin furişându-se într-o biserică abandonată. Rakkim înconjură 
biserica, lăsându-şi adânc peste faţă gluga robei. Se aştepta să-l vadă 
strecurându-se afară şi continuându-şi drumul, dar îl zări în schimb 
printr-un vitraliu spart urcând scările către etajul bisericii, tot câte 
două trepte o dată. Rakkim se grăbi spre o intrare laterală înainte ca 
Darwin să ajungă la nivelul superior, care-i va oferi o vizibilitate mai 
mare. 

Biserica era tăcută şi rece înăuntru. Bucăţi sclipitoare de sticlă 
spartă pe jos şi cărţi de imnuri sfâşiate. Un crucifix de lemn făcut 
țăndări. Stranele sfărâmate pentru surcele de foc. O vatră veche de foc 
în locul unde fusese amvonul. Conserve şi sticle goale. Graffiti obscene 
pe pereţi. Rakkim înainta în linişte prin încăpere către scări. Auzi un 
scârţâit de deasupra — Darwin, umblând pe podeaua de lemn. 

De undeva de departe se auzea un tramvai străvechi, huruind în jos 
pe Union Street, o atracţie turistică pentru un oraş care nu mai avea 
turişti. Rakkim se uită la ceas. Cincisprezece minute mai târziu, încă 
un tramvai coborî strada cu acelaşi huruit, şi de data asta conductorul 
sună de câteva ori şi din clopoțel. După exact cincisprezece minute, 
Rakkim începu să urce rapid scările, deodată cu tramvaiul ce trecea. 
Cuţitul era o prelungire a mâinii sale. 

În capul scărilor, Rakkim se smuci brusc înapoi, şi cuțitul lui Darwin 
se înfipse în rama uşii, străpungând aerul exact în locul unde ar fi 
trebuit să fie Rakkim. Darwin atacă în continuare, iar Rakkim îşi 
pierduse echilibrul, aproape prăvălindu-se în jos pe scări. Îşi recăpătă 
echilibrul când Darwin se năpusti asupra lui, şi se retrase un pas. 
Cuţitul lui Darwin tresărea dintr-o parte în alta, ca o vergea a 
căutătorilor de apă. 

— Unde mergi? zise Darwin. Ce surpriză să te văd la Marea 
Moschee. Era cât pe-aci să-ţi fac semn cu mâna. 

Lui Rakkim i se tăie respiraţia şi îl strângea pieptul. Se forță să-şi 
relaxeze strânsoarea cuţitului. 

— Te simţi bine, Rakkim? Vrei să faci o pauză? Să bei un ceai? 

Rakkim îşi dezbrăcă roba cu un gest şi amândoi începură să se 
ocolească reciproc. 

— Ce faci în San Francisco? 

— Acelaşi lucru ca tine. Mă pregătesc să-l omor pe Ibn Azziz. 

Sub picioarele lui Rakkim scrâşniră cioburi de sticlă. Sfinţi sau 
profeţi... Rakkim nu se uită. Îşi ţinu privirile încleştate spre Darwin. 

— Te-a primit Bătrânul înapoi? A uitat şi a iertat? 

— Moşul nu face nici una, nici alta. Nu el m-a trimis... Am venit 
aici de capul meu. 


Cuţitul lui Darwin ţâşni înainte, şi Rakkim pivotă, şi tăie. 

Făcură amândoi câte un pas în spate. Observară că aveau tăieturi 
identice peste piept. Se înclinară. 

— Sânge pentru sânge, şopti Darwin. 

— Lamă pentru lamă, răspunse Rakkim salutului. 

— Te-am recunoscut din momentul când te-am văzut prima dată, 
zise Darwin. Am ştiut ce eşti. 

Rakkim nu răspunse. 

Se mişcară prin biserică, păşind cu grijă, scriindu-şi numele în carne 
cu lamele cuţitelor. Se tăiară unul pe celălalt de mai mult de zece ori. 
Nu adânc. Mai ales zgârieturi, dar acesta nu era un exerciţiu de 
antrenament. Nu era un joc. Fiecare încerca să facă o tăietură ucigaşă. 
O arteră. Un tendon. Să străpungă craniul. Ochii lui Darwin rămaseră 
calmi, paşii lini, dar Rakkim nu mai era singurul care respira greu. 

Darwin era pe jumătate ghemuit, clipind din cauza sângelui de la o 
tăietură de deasupra sprâncenei. Îşi mută cuțitul în cealaltă mână. 

Rakkim dădu la o parte un cadavru de şobolan. 

— Şi eu ştiu cine eşti, Darwin. Ştiu cum gândeşti. 

— Îmi pare rău pentru tine atunci, Rikki. N-aş dori... 

Darwin lansă un atac ce-l tăie pe Rakkim pe braţul drept, dar 
mişcarea îl lăsă descoperit pentru o clipă, şi Rakkim îi înfipse cuțitul 
în coapsă. Darwin îl încercui, ignorând rana. 

— Să ştii cum gândesc... n-aş dori asta nici celui mai rău duşman al 
meu. 

Rakkim avansă. 

— Ţie nu-ţi pasă cine câştigă sau pierde. Fundamentaliştii... 
moderaţii, catolicii sau evreii, toţi sunt o apă şi-un pământ pentru 
tine. Tu pur şi simplu vrei să omori pe cineva... 

— Pe cineva important. Greu de ucis. Ca Ibn Azziz. Ca tine. 
Provocarea, asta-i tot. Singurul păcat e să nu trăieşti conform naturii 
tale adevărate. Şi tu ştii asta, Rikki. 

— Ţi-am spus să nu-mi mai spui aşa. 

Cei doi se învârteau încontinuu în interiorul bisericii, oglindindu-şi 
unul altuia mişcările, şi cuţitele străfulgerau înainte şi înapoi, într-un 
şuier ascuţit. Lamele nu se atingeau decât rareori, nu erau decât fente 
şi contraatacuri. Darwin sângera din mai mult de zece tăieturi pe 
mâini, braţe şi faţă, niciuna destul de adâncă să-l încetinească. Şi 
Rakkim fusese tăiat, iar Darwin îi învăţa ritmul, anticipându-l mai des, 
aşteptând ocazia să-l omoare. 

— Am fost antrenat să elimin oameni mari. Generali şi ayatolahi, 
papi şi prinți, clătină Darwin din cap. Mi-am irosit talentele de când 
am plecat de la fedaini, dar tu... tu m-ai făcut să reexaminez lucrurile. 

Rakkim se apropie de el, forțând lupta. Trebuia. Timpul era de 
partea lui Darwin. 


— După ce te omor pe tine, o să-l omor pe Ibn Azziz, zise Darwin, şi 
se trase înapoi aproape de o statuie prăbuşită a lui Isus care avea 
capul rupt. După ce-l omor pe el... o să-l omor pe preşedinte. Poate o 
să-l omor şi pe Bătrân. Ţi-ar plăcea...? 

Se împiedică de statuie şi Rakkim se năpusti asupra lui. Însă se 
prefăcuse numai că se împiedică, şi cuțitul lui Darwin se înfipse în el 
şi ieşi. 

Rakkim îşi puse mâna peste rană, icnind. 

— Au, râse Darwin. Ştii Biblia? Isus a fost înjunghiat exact în locul 
ăla de un centurion roman. Săracul Isus. Săracul Rikki. Te doare? 

Rakkim simţi şiroaie de sânge scurgându-se printre degete. 

— Nu muri acum, zise Darwin, desfacându-şi larg braţele. Nu încă. 

Rakkim râse. Îşi luă mâna de pe rană. Lăsând sângele să curgă. 

— Ce-i aşa de distractiv? îl întrebă Darwin. 

— Crezi că eşti un zguduitor de lumi, că faci istorie... zise Rakkim, 
ţinându-se de o strană răsturnată. Dar eşti un nimeni. O să te scufunzi 
fără urmă... Cine-o să plângă după tine, Darwin? 

Darwin sări uşor pe loc, ca un dop de plută pe valuri. 

— Nu contează. Eu n-o să mai aud. Rakkim se strâmbă, şi se îndoi 
de spate. Eu sunt cel care-o să-ţi ia durerea, zise Darwin atacând. 
Chipul meu e ultimul pe care-o să-l vezi. Ultima voce pe care-o s-o 
auzi. Asta trebuie să însemne ceva. 

Rakkim se repezi asupra lui şi-l tăie la gât, iar Darwin făcu un pas 
împleticit înapoi, rezemându-se de un stâlp. Rakkim simţi căldură pe 
ceafă când sângele i se scurse pe scalp. Darwin era rezemat de stâlpul 
de lemn, şi-şi apăsă trei degete de gât. 

— Aproape m-ai păcălit. Încă doi centimetri şi m-ai fi rănit grav. 

— Mută-ţi mâna să văd. 

Darwin zâmbi. 

— Hai mai aproape. 

Rakkim scutură din cap. 

— Nu arăţi prea bine, Rikki. Poate ar trebui să stai jos să te 
odihneşti. 

Rakkim se clătină. Îşi răsuci cuțitul peste încheieturi, şi aproape îl 
scăpă. 

Darwin apăsa foarte tare pe rana de la gât, degetele îi erau albe, dar 
era încă întru totul alert. Cuţitul era în poziţie de luptă. 

— Ți-e frică de moarte, Rakkim? întrebă Darwin şi aşteptă în zadar 
un răspuns. Ştiu de copil. Eşti sigur că-i al tău? Tată... ce refugiu fals. 
Copiii sug viaţa din tine. Poţi vedea viitorul în ochii lor lacomi. 

— E... e singurul viitor pe care-l avem, zise Rakkim privindu-l 
atent. 

— O să-i spun lui Sarah că ai spus asta când o să spintec pruncul din 
ea, rosti Darwin, auzind sunetul distant al unui tramvai, cu atenţia 


distrasă pentru o clipă. O să-i spun... 

Rakkim azvârli cuțitul în gura deschisă a lui Darwin. Priponindu-l 
de stâlp. 

Darwin se zvârcoli pe loc, şi cuțitul îi tăie rădăcina creierului. 
Încercă să vorbească şi i se scurse un şuvoi de sânge pe gură. Ochii 
holbaţi. Buzele mişcându-se lângă mânerul cuţitului. 

Rakkim se apropie de el. Îl privi murind. Ochii lui Darwin străluciră 
pentru o ultimă clipă înainte să devină mati, şi Rakkim nu-şi îndepărtă 
privirea nicio clipă. Voia să fie sigur. Când nu se mai mişcă, îi smulse 
cuțitul din gură. 

Darwin alunecă încet lângă stâlp, lăsând o pată pe lemn. 

Rakkim şterse cuțitul de tunica lui Darwin. Se simţea ameţit acum, 
sângerând dintr-o mulţime de răni, dar avea un spray coagulant în 
robă. Se va vindeca. Va supravieţui, în câteva zile... o săptămână cel 
mai târziu, va fi suficient de bine să se întoarcă la Marea Moschee. 
Suficient de bine să-l omoare pe Ibn Azziz. Suficient de bine să se 
întoarcă acasă la Sarah. 

Rakkim se uită la cadavrul lui Darwin. În Sfântul Coran era scris că 
fiecare credincios avea doi îngeri care-i zburau mereu în jur. Unul pe 
umărul drept, notându-i faptele bune, celălalt înger pe umărul stâng, 
notându-i faptele rele. Rakkim nu simţise niciodată greutatea nici 
unuia din ei. Nici măcar o dată în viaţă. Acum însă... poate pentru că 
pierduse atât de mult sânge... un zâmbet îi încreţi faţa la acest gând... 
acum, pentru prima dată în viaţă, Rakkim simţi o fluturare de aripi, şi 
o atingere gingaşă pe umărul drept, învăluindu-l într-o îmbrăţişare de 
pene moi, plină de dragoste. Surpriza sa... surpriza sa nu era depăşită 
decât de bucuria sa. 


MULŢUMIRI 


Aş vrea să-mi exprim recunoştinţa faţă de Simone de Beauvoir, 
scriitoare, filosof şi atee, pentru concepţia acestei cărţi. Întrebată fiind 
de un jurnalist cum se simte la crearea unei opere ce nega existenţa lui 
Dumnezeu, de Beauvoir a răspuns: „Poţi aboli apa, dar nimeni nu 
poate aboli setea”. Am fost bântuit de această intuiţie timp de mulți 
ani, şi sper că această carte a meritat acest chin. 


Următoarele website-uri în special mi-au oferit informaţia necesară 
pentru scrierea acestui roman: 


www.askimam.com 
www.islam.com 
www.techcentralstation.com 

www .virtuallyislamic.blogspot.com 
www.memri.org 
www.islamworld.net 


De asemenea, Tacticile Semilunii: metode de luptă militară musulmane 
(Posterity Press) de H. John Poole, articolul lui Michael Scott Doran, 
„Paradoxul saudit”, din ediţia ianuarie/februarie 2004 a revistei 
Foreign Affairs, şi articolul lui Abdul Hadi Palazzi, „Islamiştii greşesc”, 
din Middle East Quarterly, vara 2001, care mi-au oferit puncte de 
vedere folositoare. 


Mulţumiri de asemenea lui Colin Harrison, editorul meu şi un om al 
miilor de întrebări, pentru că a îmbogăţit această carte şi nu m-a lăsat 
să-i stric sfârşitul. 


Sunt recunoscător şi agentei mele Mary Evans, pentru tăria şi 
caracterul ei. 


Turn din Seattle, simbol al oraşului, având o înălțime de 184 m. (n.red.) 

